Minunea nu poate fi descoperită cu ochiul raţiunii. 
În Canonul de umilință către Mântuitorul Hristos se spune: 
„Lisuse preadulce, lumina lumii, luminează ochii sufletului 
meu, ca să Te laud pe Tine, lumina cea neînserată”. El este 
în noi, în inima noastră, în mintea noastră. Îl vom descoperi 
acolo, căci ne-a încredinţat: „Eu sunt cu voi în toate zilele, 
până la sfârșitul veacului”. El trebuie să devină țelul nostru. 

Argument 


În perioada 25-28 august 2010 a avut loc la Mănăstirea Putna a 
patra ediţie a Simpozionului internaţional închinat academicianului Zoe 
Dumitrescu-Buşulenga — Maica Benedicta. 

Comunicările acestei ediţii, reunite sub titlul „Fertilitatea mitului”, 
au avut ca temă raportul societăţii contemporane cu marile evenimente, 
personalităţi şi construcţii formatoare ale culturii și spiritualităţii românești 
şi europene. 

Deschiderea manifestărilor a avut loc miercuri, 25 august 2010, 
după-amiază, cu un Te Deum oficiat de Înaltpreasfințitul Arhiepiscop Pimen, 
urmat de o slujbă de pomenire la mormântul Maicii Benedicta. În cadrul şedinţei 
de deschidere, academicianul Dan Hăulică a prezentat raţiunile alegerii temei 
şi a vernisat expoziția „Întoarcere şi ascensiune” a lui Constantin Flondor, artist 
plastic care trăiește în Timişoara, dar ale cărui rădăcini sunt în Bucovina, în 
familia Flondorilor, deosebit de importantă pentru viața acestei părți de ţară. 
A fost proiectat eseul cinematografic „Întoarceri”, realizat de artist în anii "80, 
ce include câteva fotografii ale tatălui său şi ale sale, instantanee care se sfârșesc 
cu imaginea căii ferate de la Ulma, întreruptă de un gard, pe graniţa care a 
despărțit Bucovina în două. Apoi participanţii au urmărit dialogul „Cărturarul 
în toposul sacru al Văratecului”, reflecții ale acad. Zoe Dumitrescu-Bușulenga 
într-o convorbire cu Grigore Ilisei de la TVR Iași. 

Zilele de joi şi vineri au fost dedicate comunicărilor, beneficiind şi de 
un recital al poetului Emilian Galaicu-Păun. Doi dintre invitaţi nu au putut 
fi prezenţi, remiţând ulterior textele comunicărilor redacţiei. Comunicarea 
Rücsandrei Joana Dascălu, „Fascinaţia umorilor: remanenţele Antichității în 
tratatul Passiones animae de René Descartes”, va fi publicată cu alt prilej. În 
şedinţa de închidere a lucrărilor a fost prezentat numărul 3 al revistei „Caietele 
de la Putna”, ce reuneşte comunicările ediţiei din anul 2009, „În căutarea 
absolutului: Eminescu”. De asemenea, a fost proiectat filmul „La aniversare. 
Zoe Dumitrescu-Buşulenga 75”, realizat de Grigore Ilisei în 1995. Dezbaterile 
s-au împlinit cu o excursie de studiu la mănăstirile Probota, Dragomirna și 
Suceviţa şi la biserica Arbore. 

Dintre cuvintele despre tema Simpozionului, două dintre ele, rostite 
de acad. Dan Hăulică, Preşedintele fundaţiei, respectiv IPS Pimen, cu a 
cărui binecuvântare se desfășoară acţiunile Fundaţiei, sintetizează firescul 
şi concretul relaţiei dintre necesitatea benefică a temei, destinul istoric al 


românilor şi locul desfășurării lucrărilor, ales şi de Maica Benedicta. Iată-le: 
„Puterea de rezistenţă implică suferință, suferință care poate să însemne o 
asumare complexă a realului. Trebuie să știm să ne apărăm în continuare 
identitatea. Să cultivăm în acest popor o mândrie legitimă pentru valorile 
sale. Nu e un lux al cunoaşterii, ci ne simțim înrădăcinaţi aici, într-o vocaţie 
luptătoare pentru adevărul culturii și pentru vocaţia profundă a poporului 
nostru”; respectiv „Mitul arată frământarea oamenilor în drumul lor spre 
adevăr. Cum știm, cuvintele adevăr, frumos şi bine au aceeași rădăcină. Ele 
încep şi se termină în Creatorul cerului și al pământului. La Putna găsim o 
cale, dacă am rătăcit-o”. 


Parastasul din ziua deschiderii Simpozionului 


Colocviul 
Fertilitatea mitului 
Putna, 25-28 august 2010 


Întâmpinări 


Înaltpreasfinţitul Arhiepiscop Pimen 


Am privit cu un ochi atent tema colocviului și titlurile conferinţelor. Ele 
sunt ca tratamentul aplicat unui om bolnav, care încă mai poate fi salvat. Sunt 
ca medicamentul pentru epoca în care trăim cu toţii. 

Din punctul de vedere al culturii, al valorilor, al moralei, trăim într-un 
climat de primejdie pentru tot ce înseamnă valoare pentru suflet. Dar 
Dumnezeu a rânduit să fie și ostași şi părinți luminători, ca, prin cuvintele 
lor, spuse din inimă şi sub lumina minţii, sub lumina culturii, să aibă darul 
să trezească mai ales tinerii la realitate. E vorba de realitatea omului, trezirea 
lui la demnitatea de om, realitatea lui ca chip al lui Dumnezeu. Este realitatea 
neamului nostru românesc, un neam cu credinţă în Dumnezeu, chiar dacă 
o parte o mărturiseşte mai diferit de cea a strămoșilor noştri, un popor de 
creştini în majoritate covârșitoare. L-aş numi: un popor care are nevoie de 
Dumnezeu clipă de clipă. 

Ceea ce prezentaţi dumneavoastră aici, ceea ce aţi prezentat până acuma 
şi veţi prezenta mai departe, cu alte ocazii, este cuvântul care însănătoșește și 
zideşte sufletul omului, persoana omului, la modul general. De fiecare dată 
spun că una este să faci o mărturisire, să prezinţi un material care aparţine 
culturii în oricare loc, și alta este să susţii o conferință aici, la Putna, unde ne 
simţim mai aproape de Dumnezeu, mai aproape de înaintașii noştri. 

Bineînţeles, o motivaţie, sau una din motivații, este și aducerea aminte 
de viaţa și personalitatea Maicii Benedicta — Zoe Dumitrescu-Bușulenga, 
care aparține eminamente culturii neamului nostru românesc. Ea totdeauna 
a privit, a scris și a vorbit în lumina adevărurilor acestui neam românesc și 
creştinesc. Aducându-ne aminte de ea, ne aducem aminte de tot ce înseamnă 
valoare și de Dumnezeu, în Care ea a crezut și L-a mărturisit, în vremuri grele, 
mult mai grele decât astăzi, pentru că atunci cel rău se manifesta şi cu puterea, 
nu numai cu viclenia, ca astăzi. 

Dar, cu ajutorul lui Dumnezeu și cu ceea ce dumneavoastră așterneţi în 
scris şi vestiți cu buzele, contribuiţi la binele societăţii și la binele tinerilor de 
astăzi, care nu sunt cu totul rătăciţi, ci tulburaţi, nedumeriți. Însă citind din 
scrisul domniilor voastre, ei pot să-și revină, să-și vină în sine, să se trezească 
la realitatea omului ca chip și asemănare a lui Dumnezeu. 

De aceea vă doresc succes, sănătate, răbdare şi să vă ţină Dumnezeu cu 
zile îndelungate ca să puteţi fi de folos cât mai mulţi ani de acum încolo, 
pentru binele poporului nostru. Amin! 


Dan Hăulică 


Aţi văzut în enunţul temei noastre, Fertilitatea mitului, o vorbă care e 
de bun augur. E vorba de fertilitate, pe care o luăm într-un sens cît mai pozitiv 
şi mai concret. Dar fertilitatea exista deja în lanţul întîlnirilor noastre, e deja 
o tradiţie. A fi parcurs, de pildă, Caietele realizate pînă acum, cele trei serii, 
înseamnă a te deda unui plăcut exerciţiu, pentru că e o senzaţie de longevitate, 
care se inspiră fericit din exemplul Prea Sfinţitului Pimen: a sta temeinic, 
cu răbdare, împotriva vicisitudinilor. Cred că ni s-a transmis, nouă, pilcului 
acesta de credincioși ai memoriei doamnei Zoe, ni s-a transmis o atare voință 
de a rezista unor nesăbuințe dînd buzna, prea des în viaţa noastră publică și 
de a încerca să menţinem un fel de cuviință, de dreaptă cuviinţă, care este un 
apanaj, în primul rînd, al locurilor. 

Sînt locuri care, dincolo de spaţiul lor autonom, de tot ceea ce 
impune arhitectura şi aportul artistic, au o autonomie întru idee, un fel de 
expresivitate care depăşeşte fiinţa lor fizică. Putna e dintre acestea. Un punct 
în constelația morală a acestui colț înalt de ţară care obligă, căci ne stăruie 
lumina sa deasupra creștetului și ne împinge spre un examen pătrunzător faţă 
de noi înșine și față de îndatoririle noastre. Nu doar climatul, în sens fizic, 
l-am simţit aici operînd salubru, în peisajul molcom de obcine bucovinene, 
dar acest ambient și-a întipărit prezenţa în îndrăzneala cumpănită pe care 
colocviile noastre au încercat să o afirme. Iar lanţul temelor cred că răspundea 
unei asemenea coerenţe. Era în acord cu opţiunile fundamentale ale doamnei 
Zoe şi cu memoria ei, în acord cu această alegere de viaţă, esenţială, era o 
trecere printre mari entităţi ale culturii, printre exigenţe care sînt imperioase 
pentru epoca pe care o trăim. 

La început, dialectica între un orizont de vastă spiritualitate tinzînd spre 
universal și între rădăcinile spirituale ale locului, apoi degajindu-se — și asta 
era originalitatea înaintării noastre, căci temele se degajează de la o sesiune la 
alta, într-un fel de prelungire organică — apoi articulindu-se, deci, firesc cea 
de-a doua problematică a discuţiilor noastre, tensiunea între etic şi estetic: 
care nu e nicicum o invenţie livrescă, însă răspunde unora din neliniștile, 
din preocupările deseori angoasante şi chiar sumbre, la care făcea aluzie mai 
înainte Prea Sfinţitul. Încît a căta drept spre aceste dificultăți intră iarăși în 
moştenirea de luciditate a locului, pentru că acela care a pornit această ctitorie 
era unul din marii realişti ai politicii europene: niciodată victimă a iluziilor, 
totdeauna știind a cîntări, cu un realism încrezător, dar perspicace, situaţii 
care, nu o dată, erau disperate. 

Constructivitatea aceasta lucidă a lui Ștefan rămîne impregnată în duhul 
şi fapta locurilor, am mai vorbit şi altădată despre exemplul de gestiune 
arhitectonică pe care-l dădeau ctitoriile ştefaniene. Un șantier pornit în 
primăvară şi încheiat înainte de sfîrșitul anului, pentru esenţialul clădirilor, 

astfel încît să se croiască, peremptoriu, cu un fel de robustă deciziune, o lucrare 
sortită să reziste devenirii. Urmau adaosuri, lucrări de pictură, care puteau să 
se ordoneze de-a lungul cîtorva ani, dar, în orice caz, esenţialul era gîndit cu 
această promptitudine, cu această putere sintetică de a înţelege imediatul în 
funcţie de niște urgenţe. Reţeaua acestor mănăstiri a reprezentat, precum știți, 
pentru politica lui Ştefan, nu numai un prinos, o ofrandă către Domnul, 
dar a însemnat un mijloc de apărare a Moldovei, mai ales după pierderea 
cetăților de la Dunăre și de la Mare, încît era vorba aici de o strategie vitează a 
păstrării sufletului, a credinţei, la care mănăstirile contribuiau efectiv. Şi cred 
că asta este frumos în continuitatea mănăstirii Putna, această fidelitate față de 
o vocaţie luptătoare, care nu trebuie niciodată să ne părăsească. 

Permisivitate, abandon, sentiment al zădărniciei, se întîlnesc prea 
frecvent în zilele noastre, traversăm, ca un blestem, o adevărată spaimă în 
raport cu marile ambiţii. Sub pretext de luciditate contemporană, bîntuie un 
fel de blazare faţă de încordările care ar trebui să fie expresia sufletului colectiv, 
a unor ţinte asumate lucid și eficace. De aici, tema pe care o tratăm anul 
acesta — Fertilitatea mitului. Pentru că mitul nu este, pentru noi, ocazia unei 
evaziuni, ci, dimpotrivă, ocazia de a ne închega lăuntric, în rosturi inepuizabile 
şi de a realiza un fel de forță coalescentă, rezistînd la încercările şi rupturile la 
care este expusă civilizaţia contemporană. 

Mi se pare că tema aceasta vastă, care comportă şi un examen istoric, 
antropologic mai larg, nu numai aplicaţii cultural-estetice, ne interpelează cu 
stringenţă, ne aruncă în faţă nişte chestiuni cu neputinţă de ignorat. În acelaşi 
sens, discuţia din ediţia precedentă, închinată lui Eminescu, nu se voia un 
suspin eteric după o absoluitate spre care să tînjim ineficace, dimpotrivă, însăşi 
anvergura lui uriașă făcea din el garant pentru forţa unei societăţi de a supraviețui, 
de a rezista loviturilor istoriei şi de a afirma un principiu de biruinţă spirituală. 
Şi aici, ne găseam sub semnul unei actualități uneori întristătoare, pentru că 
s-au proferat atîtea insolente la adresa gloriei supreme a creativităţii românești, 
încât a-l apăra pe Eminescu, aşa cum ne cerea doamna Zoe în ultimele ei zile, 
pe patul de spital, ea nu înceta să ne încredinţeze această misiune: „Apăraţi-l 
pe Mihai!” — a-l gîndi cu o asemenea familiaritate fraternă, deloc deplasată, 
însemna, de fapt, că trebui să ne lăsăm absorbiți în această entelehie a ființei 
românești care este Eminescu, aptă să ne cuprindă şi să ne poarte spre viitor. 

Un sens ofensiv, nu într-o exterioritate bătăioasă, dar în sensul unei 
fidelităţi față de valorile fundamentale, trebuie să se degajeze, cred, în 
continuare, în lucrările noastre. Le mulțumesc încă o dată distinşilor 
reprezentanţi ai intelectualităţii, profesorilor, dascălilor de mare reputaţie care 
au binevoit să participe la aceste întâlniri, pentru că toţi s-au simţit solidari 
cu o operă activă. Nu e vorba de a ne așeza într-un fel de areopag care să ne 
onoreze, dar este vorba să ne angajăm într-o operă care să se instituie ca un 
mijloc activ de apărare a fiinţei naţionale şi a viitorului românesc. 

Intră aici un anume sentiment al necesităţii, un fel de aspră deschidere 
spre sublim, care este în vocaţia locurilor și a unor mari slujitori ai cinului 
mănăstiresc, dar intră şi un fel de tandră aplecare spre îmbrăţișarea 
concretului, caracterizînd cele mai mărunte gesturi ale gospodăriei cotidiene 
în această ambianţă putneană. E o mănăstire care nu-și uită niciodată nevoile 
de promovare, de emulaţie admirabilă a tinerilor, care trimite aproape o 
treime dintre membrii săi, din cei care ţin de această chinovie, la studii înalte, 
statornicindu-și cordial o responsabilă exigentă. 

Sînt, cred, lucruri care ne stimulează și ne îndeamnă la recunoștință. 
Acestea, și faptul că atîția dintre dumneavoastră au izbutit să onoreze toate 
sesiunile noastre, ne recomandă firesc un crez de constantă, de fidelitate față 
de noi înşine. 

Pînă şi evoluţia acestor embleme, pe care le citiți pe dosarele noastre, 
e grăitoare. Dacă vă amintiţi, anul trecut, Silvia Radu ne dăruise un portret 
al doamnei Zoe, pornind de la o fotografie din activitatea ei în expansiune 
universitară, o imagine care avea un fel de rumeneală vitală, ceva ca de veche 
ornamentică, în cărămidă smălțuită, cum ne-au parvenit din vatra vechilor 
civilizaţii, de la Persepolis, de la Susa, de departe, și acum a trecut la evocarea 
unei alte ipostaze, aceea mai severă, a călugăriței, a Monabhiei Benedicta, 
care ne priveşte cu o putere scrutătoare și cu o severitate care să ne oblige la 
autoperfecţionare. E un drum care trebuie să fie al nostru, și pe linia aceasta 
cred că vom avea de făcut progrese. 

Mitul nu este un lux oţios, pentru intelectuali în căutare de sincronii mai 
mult sau mai puţin mondene, mitul este o realitate fundamentală a culturii, 
așa cum s-a dezvoltat în ultimul veac. Camus gîndea, în perioada acută, cînd 
pregătea romanul său fundamental „Ciuma”, că am întîrziat îndelung, în 
analiză, şi ne trebuie acum forţa mitului. Forţa, deci, a unei strîngeri laolaltă 
a eforturilor, forţa care a dăinuit de-a lungul mileniilor și care a susținut 
marile civilizaţii. Nu e vorba numaidecît de mituri luptătoare, la modul 
epopeilor războinice, e vorba de mituri care sînt intens constructive. Există, 
ştiţi, mari civilizaţii ale construcției, bunăoară civilizaţia chineză, care nu au 
epopei de tipul acesta, închinate eroului luptător, căci acolo eroul mitic este 
civilizaţia însăşi, imensul sistem de înaintare, pacific în fond, al unei culturi 
de dimensiuni continentale. 

Eu cred că o înţelegere contemporană a mitului, trebuie să facă partea 
lor acestor imperioase sinteze, acestor noi nevoi de sinteză. S-a abuzat, de-a 
lungul secolului al XIX-lea, de evocări istorice, de tentaţia unor evocări care 
erau simplă mise-en-scène. Se instalaseră teatrale complezenţe, bîntuind larg 
în Europa, de la alegorismul clasicismului la pictura istorică, la început sub 
impuls romantic, după aceea devenind, pînă la saţietate, recuzită academistă. 
Însemnase, pompos și insuportabil, o mediocrizare a expresiei, o restrîngere 
în nişte limite care nu puteau exprima forţa sufletului popular şi amploarea 

de aspirații a unei comunităţi. Dar, în mod spontan, sufletul popular, la noi 
folclorul născut în jurul lui Cuza Vodă, spre exemplu, împingea naraţiunea 
spre un fel de tratare epopeică, adică înmugurea, făcea să înmugurească 
seminţele mitului într-o istorie comun contemporană. 

Exemplul marilor sinteze artistice, pe care ni le-a dăruit America Latină 
în primul rînd, istoria mexicană, este exemplul unei înaintări corale, aș spune, 
a unor voci multiple de participanţi la un destin colectiv, care schimbă datele 
problemei și face din pictura de istorie nu o punere în scenă, nu un tablou 
vivant, cum se întîmpla mai totdeauna în Europa, ci ne conduce spre un 
adevărat simfonism al expresiei artistice. În sensul acesta trebuie să fim atenţi 
la exigenţe care depăşesc simpla oscilație a modelor. Dacă, vorbind despre 
latino-americani; marea revelaţie din ultimele decenii, care este literatura 
latino-americană, este dominată de resurgenţa miturilor la Marquez și la o 
serie de scriitori de prima mînă, este pentru că, pe această cale, se exprimă o 
nouă conștiință, o nevoie de mîndrie, de afirmare demnă a unor civilizaţii și a 
unor drepturi adesea milenare. 

lată înţelesuri ce depășesc mica arie a disputelor de gazetă, așa-zisele 
polemici în jurul postmodernului, redus la o caricatură de libertate frivolă și 
aleatorie. Dimpotrivă, eu cred că trebuie, gîndind împreună zilele acestea, să 
vedem care este elementul de necesitate, aș îndrăzni să spun de fatalitate, legat 
de mit, de această răsfrîngere a unui destin colectiv în existența comunității din 
care facem parte. Imperative care, bineînţeles, desfid o pedagogie de lesnicioase 
ispite didactice, care cer o gravitate mai aspră; niciodată placidă, ci, dimpotrivă, 
la curent cu ceea ce nelinișteşte în expansiunile epocii contemporane. 

Sînt convins că și anul acesta participările vor arăta prospeţime de gîndire, 
ca și în alţi ani. Faptul că populaţia noastră e mereu deschisă unor aporturi 
noi, unor tineri care propun elemente variate și interesante în discuţie, toată 
această chimie interioară, definită printr-un viu metabolism intelectual, e de 
natură să ne dea încredere. Să ne bucurăm că sărbătorim, astfel, achiziţia unor 
instrumente utile pentru viitor şi, în același timp, că ne rostim încă o dată 
legămîntul de credinţă față de trecut. 

În sensul acesta, am ales acum, foarte explicit, programatic, drept 
ambianţă vizuală a adunării noastre, elementele unei expoziţii datorate unui 
vlăstar cu adevărat semnificativ al Bucovinei, aparţinînd neamului ilustru al 
Flondorilor. Pictorul la care ne referim, Constantin Flondor, are o reputaţie 
internaţională, cîştigată loial, strict, în confruntări unde se punea la bătaie nu 
numai forţa talentului, dar și o disponibilitate intelectuală, interesul pentru 
ştiinţă, pentru bionică, de pildă, pentru geometrie, pentru un întreg arc al 
evoluţiei. A avut puterea ascetică ca, timp de zece ani, să nu picteze şi să stea 
într-o perseverentă veghie asupra propriilor mijloace și a confruntării între 
metodele tradiţionale ale artei şi acelea ale științei; pentru a se întoarce apoi la 
pictură cu un fel de bogăţie nouă, cu o supleţe care încorpora fericit rigoarea. 

Şi această întoarcere, care s-a dovedit cu adevărat rodnică, iat-o verificată 
şi în temele picturii sale din ultimii ani. Din senine nostalgii ale existenţei 
bucovinene, dintr-o Bucovină de unde fusese exclus în anii copilăriei, de unde 
trebuise să plece într-un refugiu pe care îl povesteşte catalogul expoziţiei de 
la Suceava, nevoia de întoarcere, legitimă, la aceste vechi rosturi i-a impus o 
confruntare cu vechi fotografii. Una din imaginile actuale e pornită de la o 
fotografie făcută de părintele său în 1943, un hram aici la mănăstire pe care 
însă pictorul l-a tratat cu o mare libertate, cu o vitală folosire a culorii şi a 
pastei, care este un semn de forţă dominată. Iar în alte teme există o întoarcere, 
revin asupra cuvîntului, o întoarcere cu accent de confesiune interioară, — o 
cale ferată barată, de pildă, care spune toată durerea întreruperii de legături 
între Bucovina și restul României. Și această „Imposibilă întoarcere”, cum 
se numește fotografia, iată este contracarată, este răscumpărată de o serie de 
picturi în care trăieşte organic peisajul românesc, continuitatea peisajului 
românesc și continuitatea semnificaţiilor spirituale care o susţin. 

Alegerea unor motive vegetale, atenţia pentru o plantă cu traseu nervos, 
— aceşti „spini ai lui Hristos”, obligînd la un duct care spune mult despre 
drumuri lăuntrice, implică, în arrière-plan, analogii înspre Leonardo şi alte 
premise rinascimentale; dar totodată reazemă direct această întoarcere către 
realităţile copilăriei, nu pe un vag idilic, ci pe aprige rădăcini de suflet: pe 
filamentul irecuzabil al unor trăiri în care esenţialul naturii răspunde voinţei 
de esenţial din sufletul pictorului. Cutare desen, „La Muntele Athos”, de 
pildă, adună, trinitar, arborii fundamentali: măslinul, chiparosul, smochinul, 
un fel de chintesență mediteraneană, dar tratată cu o grifă autoritară, parcă 
sub semnul unui destin precis asumat. 

Sînt achiziţii dealtminteri ce depășesc laboratorul individual al artistului. 
Aşa cum am făcut și în alte ocazii, în alţi ani, mărturiile plastice pe care le 
adunăm aici se constituie într-un omagiu cu sens mai larg, parte dintr-o 
reparaţie morală pe care noi artiștii o datorăm acestui popor. În zilele celei 
mai jalnice căderi morale a noastre față de îndatoririle culturale, — ianuarie 
1989, sărbătoarea lui Eminescu petrecută sub semnul dictaturii ceauşiste, care 
s-a desfășurat lamentabil — în zilele acelea, Flondor ataca un motiv ce atinge 
forţa patetică a unui suspin eminescian: „lot românul plînsu-mi-sa”; unde 
motivul vegetal capătă o zbatere care ne exprimă cu mult mai adînc decît 
simpla transcriere a unei existenţe pasive. 

Eu cred că asta aşteptăm de la artiști, să ne așeze pe traiectoriile marilor 
noastre îndatoriri faţă de simbolurile unde coagulează forţa de viitor a unei 
naţiuni. Cînd a redescoperit Rugăciunea unui Dac, Cioran îmi spunea că 
această creaţie poetică și, mai ales, respiraţia limbii române în pathosul ei 
sublim l-au reconciliat cu destinul unui popor pe care îl considera meprizabil, 
în anii dictaturii, — pentru că nu vedea tresărind, în reacţiile noastre, acea 
atitudine activă pe care ar fi visat-o pentru conaţionalii săi. Eminescu, și 

limba română magnific rostindu-se prin verbul său, răscumpărau un destin al 
decăderii social-politice. Eu cred că întorcîndu-ne la Eminescu, prin el, de fapt, 
noi ne propunem o nouă ascensiune către înțelesuri vaste, care ne racordează 
la marea istorie a artei. Așa cum, în faţa noastră, din opera lui Flondor, cutare 
zbatere de albastru ne duce spre Ravenna, spre mausoleul Galla Placidia, 
spre ilustre mozaicuri, dar și spre El Greco: o îndrăzneală cu ecouri muzeale 
care, totodată, nu încetează să ne ratașeze la nevoi ale contemporaneităţii, ale 
demnităţii de a fi român şi de a sta cum trebuie sub astre. 

Asta trebuie să facă mereu artiștii şi dacă vom fi în stare, prin discuţiile 
noastre, să contribuim la o asemenea întărire a responsabilităţii, în sens profund 
creator, cred că vom răspunde visului pe care-l nutrea întotdeauna doamna Zoe 
față de artă — era o mare prietenă, cum ştiţi, a mişcării artistice și a creaţiei plastice 
— şi vom răspunde unor nevoi care depășesc circumstanţialul. Bineînţeles, 
contribuţiile care se anunţă în programul nostru, variate, articulindu-se benefic, 
contribuţiile acestea ne vor da ocazia unui schimb de păreri pe care-l sper cît 
mai deschis, mai scutit de convenţii și, astfel, ne vom putea dovedi încă o dată 
folosul, ca instituţie gînditoare, ca instrument de înălțare morală. 

Vă mulţumesc încă o dată pentru prezenţa aici și, în prelungirea acestei 
prefețe pe care m-am silit să o schiţez, la creaţia lui Constantin Flondor, 
o să vă invit să urmăriţi un film care are un fel de poezie melancolică și 
reculeasă — m-am gîndit la Tarkovski, cînd l-am văzut — Flondor, el însuși 
om de cultură complexă, nu recuză asemenea filiație, însă, am spune un 
Tarkovski încorporînd realităţi rustice caracteristice României. Flondor este 
autorul unor experienţe extraordinare: un fel de sculptură în făină, pe care am 
prezentat-o cîndva, în anii '80, la Muzeul Satului. Satul era gîndit ca un loc al 
creativităţii spontane, în care marile simboluri cosmice, albul făinii care este 
şi albul fulgului de zăpadă, erau prinse într-o sinteză unde funcţionalitatea 
imediată, folclorică, antropologică, se transforma pe nesimţite în promisiune 
de gratuitate mallarmeană. Cu aceste deschideri largi, el a cucerit un public 
foarte exigent. A fost sărbătorit, cînd a apărut pentru prima oară la Bienala de 
la Nirnberg, constructivistă, cu uimire. Şi asemenea contacte nu l-au clintit 
niciodată din drumul său discret şi serios. Dacă în filmul acesta, care este 
filmul unei confesiuni, nu răspîndită inutil, ci concentrată, dacă în filmul 
acesta sînt elemente care comportă explicaţii, l-aș ruga, înainte de a-l proiecta, 
să-l însoţească prin cîteva gînduri. 


Constantin Flondor 


Totdeauna am considerat că pictura e o meserie grea, dar, pentru prima 
dată, mi se pare manipularea pensulei şi a culorilor mult mai simplă decât 
ce-mi este dat acuma să folosesc, şi anume cuvântul. Venind după domnul 
ambasador Dan Hăulică, văzând ce auditori deosebiți sunt în această sală, mă 

voi strădui să vă împărtășesc câteva idei, pentru a face mai limpede filmul pe 
care îl vom viziona. 

Sunt uncori vremuri sau capricii ale istoriei care ne determină să plecăm 
de acasă, uneori chiar în anii copilăriei. Această determinare însă oferă două 
imagini conştiinţei noastre, pe care le purtăm în ea: o imagine reală și una 
de vis. Cele două imagini sunt, de regulă, conflictuale: cea reală încearcă să 
submineze starea de vis. La mine însă nu s-a întâmplat așa. Cele două stări, 
cele două tipuri de imagini, cea reală și cea de vis, de regulă s-au hrănit: fiecare 
a primit ceva de la cealaltă componentă. 

Filmul este destul de vechi, e de acum 30 de ani. În acel moment nu 
speram să revăd locurile natale. Sigur, a apărut '89, de atunci am avut „trei 
întoarceri”. Filmul a fost făcut cu prilejul unei expoziţii din Timișoara, la 
care a participat şi domnul Hăulică. Este vorba de Studiu 3, organizată de 
domnul Paul Gherasim şi de Coriolan Babeţi din Timişoara. Tema, care ne 
ajută la înţelegerea filmului, era: Locul și lucrurile, omul şi faptele. Pentru acea 
expoziţie naţională, cu artiști din Bucureşti, Cluj, Timişoara, am prezentat 
acest filmuleţ. El este o mărturie, privind nevoia de întoarcere și de așezare 
la locurile simple şi esenţiale. Voi enumera, pe scurt, câteva: natura, copilăria 
— de aici am pornit —, locurile natale, satul. Domnul Dan Hăulică a amintit 
bine: filmul apare la întoarcerea mea, după zece ani, la pictură. Stările care 
m-au dominat în timp ce făceam acest film alcătuiesc un amalgam. 

Un lairmotiv este făina. În prima şi ultima parte a filmului, care este 
un triptic, făina apare suprapusă. Făina comportă elemente metaforice sau 
poetice; este pură, e ca o fiinţă vie. Am lucrat mult cu această făină. Ea parcă 
conţine văzduh. Gospodarii care macină grâul, gospodinele care pregătesc 
pâinea îşi dau seama de delicateţea şi de prospeţimea pe care o conţine făina. 
Este totodată hrană, un element euharistic chiar, și are capacitatea de a fi 
modelată foarte fin. Gândul meu s-a modelat şi el. Să nu uităm, locuiesc 
într-o câmpie, Timişoara e în Câmpia Banatului, şi de acolo, din câmpie, 
venea nostalgia modelării acestor dulci reliefuri bucovinene, care acum, la 
Putna, ne înconjoară. Făina se cerne, deci conţine cernerea, ningerea. Zăpada 
albă era pentru mine tot un element al nordului, unde iernile sunt mai grele, 
mai lungi. Copilăria mea, fiind născut în decembrie, ţine de alb, de zăpadă, 
deci din nou întâlnirea cu făina. 

Expoziţia care urmează, în curând, la Suceava, este o mărturie similară, 
dar după 30 de ani. În acest interval, imaginile, cea concretă și cea de vis, au 
lucrat în continuare în diferite feluri și rezultatul este cel pe care încerc să-l 
prezint bucovinenilor, celor din Suceava sau celor care trec prin Suceava. Am 
ales un fond muzical aparte, folosind compoziţiile lui Paul Constantinescu: 
Sonata bizantină pentru violoncel (solo), fragmente, şi Studii în stil bizantin 
pentru vioară, violă şi violoncel. 

Dan Hăulică 


Mulţumesc în numele nostru, al tuturor, lui Constantin Flondor 
pentru a-și fi livrat acest gest de confesiune atenţiei noastre. E un film care 
nu urmăreşte nici un efect demonstrativ, e, dimpotrivă, un film al făptuirii 
liniștite. Respiră un fel de blindeţe, în gestul de a modela perpetuu materii 
docile, care au inevitabil substanţa lor poetică. V-aș atrage atenţia asupra 
acestui plural care ar trebui să ne dea de gîndit. E vorba de înzoarceri, s-ar 
distinge mai multe scenarii posibile, ultimul legat de abrupta ruptură pe care 
o marchează întreruperea căii ferate de la Ulma. Dar suscită și potriviri, în 
aria ilustră a mitului, începem să visăm pe marginea aventurii lui Odysseus. 
Ştiţi, la începutul secolului trecut, fusese o laborioasă încercare de identificare 
a locurilor străbătute de Ulysse, pe care a întreprins-o Victor Berard cu 
argumente în primul rînd filologice. Nu era deloc ușor, de pildă insula lui 
Calypso se aflase localizată în vreo trei feluri. Unii o situau pe lingă Creta, 
alții înspre Maroc, înspre tărîimul merelor fabuloase, ale Hesperidelor, iar alții 
în Gozo, una din insulele Arhipelagului Malta. Am fost acolo, într-o peşteră 
ingrată. Cobori pe un fel de maţ strîmt, care face frică, și nu-ţi poţi închipui 
că Ulysse ar fi petrecut aproape zece ani pitit într-o asemenea ascunzătoare; 
dar într-adevăr, cînd cobori la nivelul cel mai jos de sub pămînt, se iscă o 
vedere intensă, o plajă de o culoare parcă adusă din tablourile tahitiene ale lui 
Gauguin, — un fel de roz-cyclamen inverosimil. 

Recent, o cercetare remarcabilă condusă de Jean Cuisenier, director la 
Musée des Arts et Métiers, din Paris, a conjugat metodologiie variate, a pus 
la lucru laolaltă etnologi, folcloriști, specialiști ai navigaţiei, universitari din 
mai multe ţări mediteraneene: Franţa, Italia, Grecia, Israel. Şi, sub semnul 
acestui proiect cuprinzător, expediţia a găsit detalii care-l legitimează pe 
Homer — în localizarea precisă a numeroase episoade socotite doar invenţie 
fictivă, incendiul navelor de pildă, în faţa Troiei, și a descoperit tot felul 
de coincidenţe uimitoare. Susţinind mereu această cercetare, ideea unei 
pluralităţi și invitîndu-ne să concepem mereu înzoarceri. Folosind un aparat 
de referință complex, pe măsura personajului emblematic, definit în epopee 
drept NOAVTPONOG. 

La Roma s-a făcut acum zece ani o expoziţie ambițioasă, Ulisse, mito e 
istoria, mit şi istorie, în care era urmărită prezenţa sa în toate artele, — de la 
vestigiile uriașei sculpturi de la Sperlonga, din grota lui Tiberius, pînă la o 
multitudine nebănuită, imens luxuriantă, de relicte din tezaurul picturii și 
ceramicii. Această pugnace supravieţuire a eroului, care întruchipează cel mai 
bine tenacitatea cognitivă a culturii noastre europene, imprimă cercetării o 
perspectivă de pluralitate, punînd întoarcerea la plural. Mie mi se pare că 
este o idee fecundă și adevărată, aceasta. Nu ne întoarcem, pur și simplu, o 
singură dată la trecut, ci ne întoarcem în chip multiplu, și asta comportă o 

poliedrică înzestrare a noastră cu instrumente care să ne facă a recapta adecvat 
dimensiunile timpului şi, într-o măsură, și ale spaţiului. 

Dar vom avea ocazia să vorbim despre toate acestea și vom avea ocazia să 
vorbim despre un fel de viitor al întoarcerilor posibile și multiple, pe care le 
vedem în jurul moștenirii doamnei Zoe. Este o ocazie frumoasă, ar fi împlinit, 
dacă vă gîndiţi, 90 de ani tocmai la sfârșitul lunii august, încît discuţia noastră 
teoretică trebuie să se constituie și într-un omagiu pe care vrem să-l construim 
progresiv de-a lungul acestor zile, astfel încît să culmineze la încheierea 
dezbaterii noastre. 

Cu aceasta vă mulţumesc și sper că atmosfera de fericită prietenie 
intelectuală, care a existat de-a lungul anilor între noi, să se menţină și să se 
dezvolte tot mai mult, sub oblăduirea înţeleaptă și așa de prielnică a prietenilor 
noştri de la Mănăstirea Putna. 


Dan Hăulică, IPS Pimen, Constantin Flondor, Arhim. Melchisedec Velnic 

Constantin Flondor, Hram la Putna 1943 

Constantin Flondor, Lemnul lui Hristos 


Imposibila întoarcere, fotografie de Constantin Flondor, 1980 (cale ferată la Ulma) 


Comunicări, intervenții 


Comunicări, intervenţii 


moderator: Dan Hăulică 
Lucia Cifor 


Aspecte ale interpretării mitului 


Ca orice alt tip de hermeneutică, hermeneutica mitului! are a se confrunta 
cu înţelegerea obiectului de interpretat, în cazul de faţă, mitul, înţelegere 
tradusă într-o definiţie, care — vom vedea — variază în funcţie de disciplina 
sau domeniul de studiu care îl selectează pentru a-l investiga. Ca toți termenii 
desemnînd realităţi culturale cu multiple rădăcini și dezvoltări, mitul este 
dificil de definit. Am putea spune, parafrazînd afirmaţia lui Tzvetan Todorov 
cu privire la definirea simbolului”, că nu putem vorbi la singular despre teoria 
mitului, ci numai la plural. Așadar, există, ca şi în cazul teoriilor simbolului, 
mai multe zeorii ale mitului, respectiv, definiţii multiple ale acestuia, atît în 
plan diacronic, cît şi în plan sincronic. Am putea vorbi, de exemplu, despre o 
înțelegere istorico-filosofică a mitului, implicînd variate aspecte ale existenței şi 
valorizării lui şi, în paralel, de multiplele diferențe existente în plan sincronic 
în asumarea mitului de către studiile literare şi studiile culturale. 

Aşa cum nu vorbim despre o singură teorie a mitului, nu putem vorbi 
nici despre o hermeneutică singulară a acestuia, ci numai despre þermeneuticile 
plurale, tradiţionale sau moderne, clasificabile la rîndul lor în: hermeneutici 
pozitive (de obicei, se plasează aici Permeneuticile credinței) şi bermeneutici 
negative (numite şi Permeneuticile suspiciunii). 

Ca şi simbolurile, mitul se întîlneşte în toate sferele vieţii spiritului, chiar 
dacă nu în aceleași proporţii şi nici cu aceeași funcţionalitate. Este prezent, 
graţie potenţialului său kerygmatic, în religie și în ştiinţele care se ocupă în 


! Lucrarea de față reprezintă, în mare măsură, prelucrarea rezultatelor unor cercetări mai vechi, 
mult mai extinse, avînd mize teoretice diferite. Cf. Lucia Cifor, Principii de hermeneutică 
literară, Editura Universităţii «Al. I. Cuza» Iaşi, 2006 (a se vedea cu deosebire capitolul 
FHermeneutica literară și ştiinţele culturii. Hermeneutica miturilor, pp. 201-244); Lucia Cifor, 
Problematica mitului la Lucian Blaga şi loan Petru Culianu, apărută mai întîi în Meridian 
Blaga, V, vol. 1, 2005, Cluj-Napoca, Casa Cărţii de Ştiinţă, pp. 51-63 ; text republicat, cu 
unele modificări, în Trasee Permeneutice, Editura Tehnopress, lași, 2009 (vezi capitolul Un alt 
aspect al gîndirii hermeneutice blagiene: dezbaterea asupra mitului. Mitul în viziunea lui Lucian 
Blaga și loan Petru Culianu, pp. 84-100). 

2 Cf. Tzvetan Todorov, tori; ale simbolului, traducere de Mihai Murgu, prefaţă de Maria 
Carpov, Bucureşti, Editura Univers, 1983, p. 22. 

mod tradiţional de aceasta, dar și în arte. De altfel, e un lucru știut că în 
operele de artă (în literatură cu deosebire) miturile există și subzistă și datorită 
reverberaţiilor religioase, la care trebuie adăugate calitatea lor de mesaje 
orientate şi potenţialul Ferygmatic prin care se definesc (unele dintre ele). 
Aceste aspecte ale miturilor nu intră în atenţia cercetărilor pur literare (precum 
poetica, naratologia în special), fixate mai mult pe aspectele structurale ale 
mitului, însă sunt studiate de antropologie, de studiile culturale, în general. 
Anticipînd, o hermeneutică integrală a mitului va trebui să conjuge descrierea 
imanentist-structurală (înţeleasă sau nu ca mitocritică) cu analiza derivaţiilor 
lui socio-culturale, istorico-politice și/sau ideologice (de toate acestea este 
interesată mitanaliza). 

Din perspectivă istorico-culturală, există multă varietate în valorificarea 
şi înţelegerea miturilor și a funcţiilor acestora în diverse epoci istorice. În 
anumite culturi sau epoci, precum Antichitatea, miturile reprezentau într-o 
mai mare măsură un limbaj în sine, conservat ca atare prin forma criptică 
a simbolurilor, dar şi prin utilizarea lui rituală. După unii cercetători, 
omogenitatea şi forţa de impact a miturilor vechi grecești se păstrează 
cel puţin pînă prin secolele V-IV î.Hr., cînd, după cum susţin istoricii şi 
filosofii (Platon printre ei), începe un proces de şubrezire a religiilor și a 
instituțiilor aferente. 

În alţi termeni, epocile de înflorire a mitului sînt urmate de perioade de 
diminuare a credinţei în mit, cînd mitul este problematizat, pus în discuţie 
sub aspectul adevărului său intern. Se întîmplă acest lucru mai ales în epocile 
de mari prefaceri istorice și religioase, în care se schimbă paradigmele mitice, 
odată cu religiile aferente. Un exemplu îl constituie formarea Europei creştine, 
proces desfășurat într-o perioadă mare de timp, incluzind demitologizarea 
lumii vechi şi remitologizarea lumii noi. 

Prin analogie, am putea spune că limbajul miturilor trece, în spaţiul 
Antichității târzii, prin aceeaşi mutație radicală prin care au trecut limbile 
naturale: de la limbile de mare prestigiu ale civilizaţiei greco-latine la limbile 
vernaculare postimperiale, formate și pe baza lor, dar fiind cu totul altceva 
decît ele. Ca și limbile nou apărute, miturile noi nu le-au putut scoate cu 
totul pe cele vechi din memoria umanităţii creștinate. Ele s-au tezaurizat 
în memoria popoarelor nou constituite, mai întîi, prin convertirile 
parţiale sau totale ale unor elemente. Implicînd un oarecare coeficient de 
degradare (infantilizare), unele mituri au îmbrăcat forma superstiţiilor ori 
a credințelor populare, prin care au supravieţuit pînă astăzi. Nu trebuie 
uitată nici resurecţia repetată a vechilor paradigme mitice (şi mitologice) în 
perioadele istorice favorabile: primele trei secole (gnostice) ale erei creștine, 
secolele XII-XIII, perioada Renaşterii (după unii, aceasta începe în secolele 
XII-XIII), perioada romantică (sfîrşitul secolului al XVIII-lea, prima parte 
a secolului al XIX-lea) și, evident, secolul al XX-lea (care ar putea, la rîndul 

său, să fie împărţit în mai multe secvenţe). Este de la sine înţeles că în 
aceste perioade de înflorire a miturilor sînt reabilitate și restaurate diversele 
limbaje simbolice constitutive miturilor. 

Dintr-o perspectivă sincronică, construită de principalele ştiinţe literare 
şi culturale care şi-l revendică ca domeniu de studiu, mitul implică multiple 
registre de definiţie. Diferenţele în definirea mitului provin din deosebirile 
existente între platformele teoretico-metodologice specifice ştiinţelor care și-l 
revendică și care îl promovează ca obiect de studiu. De exemplu, pentru istoria 
religiilor, „mitul relatează o istorie sacră”, „un eveniment petrecut în timpurile 
primordiale” (după cum spunea Mircea Eliade), pentru poetica formală 
rusă, mitul reprezintă un „sistem de motive” (Boris lomașevski), iar pentru 
antropologia culturală, ştiinţa cu cele mai importante realizări în cercetarea 
fenomenului, mitul se defineşte ca „un sistem dinamic de simboluri, arhetipuri 
şi scheme care, sub impulsul unei scheme, tinde să compună o povestire” 
(Gilbert Durand). Pe de altă parte, nu trebuie uitate legăturile între mit, 
simbol și ritual, știut fiind că „mitul interpretează, dezvoltă şi sistematizează 
simbolurile”, tot așa cum ritualul actualizează și prezentifică mitul. 

Definiţiile de mai sus vizează aspectele structurale ale mitului, precum 
şi relaţiile sale cu alte elemente situate în același plan cultural: simboluri, 
ritualuri, arhetipuri. Dar mitul nu este studiat numai sub aspectul formei 
şi al structurii, ci și sub aspectul funcţiilor îndeplinite (religioasă, socială, 
intelectuală etc.). Dintre acestea, funcția religioasă rămîne cea mai importantă, 
funcţie de care se leagă „mitul-revelaţie” (în termenii lui Pierre Brunel?), 
descris, uneori, şi ca mit (etno-)religios, mit fondator ori mit fundamental în 
orice sistem religios. În contextul din urmă, mitul este definit ca ontofaniei, 
ca furnizor al ontologiei fundamentale. În această calitate, mitul interesează 
deopotrivă istoria și filosofia religiilors, etnologia și antropologia. 

Din mulţimea teoriilor despre mit, două ni se par cu totul deosebite, 
ilustrînd două extreme ale valorizării mitului: poziţia lui Nietzsche, una foarte 
încrezătoare în valenţele mitului, şi concepţia (rămasă oarecum nedefinitivată) 
a lui Ioan Petru Culianu, implicînd o viziune profund sceptică, dacă nu cumva 
de-a dreptul nihilistă la adresa mitului. 

Pentru un filosof ca Friedrich Nietzsche (un mare iubitor de mituri, 


3 Cf. Aurel Codoban, Sacru și ontofanie. Pentru o nouă filosofie a religiilor, laşi Editura Polirom, 
1998, p. 102. 

í Pierre Brunel este, alături de Gilbert Durand și alţii, unul dintre teoreticienii de bază ai 
mitocriticii. Cf. Pierre Brunel, Mythocritique, théorie et parcours, P.U.F., Paris, 1992. 

5 „În culturile în care mitul este încă viu, unde este atașat unui cult și inspiră şi justifică un 
comportament religios, el este departe de a desemna o simplă ficţiune”, ba mai mult: „Întrucît 
orice mitologie este o ontofanie, mitul acţionează ca un revelator ontologic și existenţial.” 
Aurel Codoban, op. cit., p. 102. 

* Filosofia religiilor favorizează, credem noi, cea mai productivă perspectivă de teoretizare a 
mitului, perspectivă pe care nici o hermeneutică a mitului nu o poate ignora. 

cunoscut ca demitizator, dar şi ca un original și puternic remirologizator), 
mitul este nici mai mult nici mai puţin decît „chintesenţa universului”. Avînd 
această calitate, mitul conferă vitalitate, coerenţă și unitate unei culturi: „Fără 
mit însă, orice cultură își pierde vitalitatea sănătoasă și creatoare. Numai un 
orizont împrejmuit de mituri făureşte unitatea unui curent de cultură”. Prin 
imaginile mitice, crede filosoful german, se prezervă identitatea unei culturi 
(astfel codificate) și se salvează elementele esenţiale din existența unui om 
sau a unui popor: „Menirea imaginilor mitice este de a fi paznicii demonici 
şi invizibili înzestrați cu ubicuitate, sub oblăduirea cărora omul își tălmăceşte 
viaţa şi luptele. Chiar statul nu cunoaște legi nescrise mai puternice decît cele 
ale temeliei mitice care garantează legăturile cu religia, ca și geneza sa din 
mit”. Nietzsche a deplîns diminuarea forţei miturilor antice (antrenată de 
filosofia socratică, după opinia sa), mituri pe care el le-a considerat superioare 
celor iudeo-creştine. 

Considerînd mitul rezultatul voinţei (dorinţei) de a relua o poveste, de 
fiecare dată cu alt scop, vizînd alt conţinut al mesajului, loan Petru Culianu 
ajunge să vadă în mit un construct cultural, un artefact, bun la toate şi mai 
ales bun să transmită, pe lîngă conţinutul de fond al învăţăturii mitice, ideea 
existenţei unei continuități. Voința de a repeta o intrigă recurentă, pe care mitul, 
orice mit, o traduce, din care și prin care se definește, face din mit mai degrabă 
un proces decît o entitate. Ca proces, ca fenomen de dinamică culturală, mitul 
are drept sarcină nu atît să prezerve o moştenire, o tradiţie (ambiguizată de 
ideile diferite pe care le poate dezvolta același mit în epoci sau în contexte 
culturale diferite), cît să o menţină vie, revificind-o: „În consecinţă, nu există 
un mit al lui Faust care poate fi descris: dar există o voinţă de a face din 
povestirea faustică un mit, o intrigă recurentă care, în ciuda mesajelor complet 
divergente pe care le poartă, este menită să arate că există continuitate în lume 
(s.a.)”!0. În definitiv, Culianu, prin postularea intrigii vide a mitului și prin 
reducerea lui la o non-entitate, la un fenomen de simplă dinamică socială, nu 
a făcut decît să Je-privilegieze mitul, privindu-l, despuindu-l de aura religioasă, 
metafizico-spirituală, ba chiar şi de substanţialitatea lui!!. Iar acest lucru a fost 


7 Friedrich Nietzsche, Naşterea tragediei, traducere de Ion Dobrogeanu-Gherea și Ion Herdan, 
în volumul De la Apollo la Faust. Dialog între civilizații, dialog între generații, antologie, 
Cuvînt înainte și note introductive de Victor Ernest Mașek, Editura Meridiane, Bucureşti, 
1978, p. 287. 

8 Ibidem. 

° Ibidem, p. 288. 

10 Cf. loan Petru Culianu, Dr. Faust, mare sodomit și necromant. Reflectii asupra mitului, în: 
I. P. Culianu, Jocurile minţii. Istoria ideilor, teoria culturii, epistemologie, ediţie îngrijită de 
Mona Antohi și Sorin Antohi, traducere de Mona Antohi, Sorin Antohi, Corina Dumitriu 
ş.a.» laşi, Editura Polirom, 2002, p. 250. 

1! Caracterul precumpănitor nihilist al doctrinei despre mit a lui Culianu nu l-am sesizat de la 
început. Într-o lucrare publicată anterior (Problematica mitului la Lucian Blaga și loan Petru 

posibil graţie noii înţelegeri aplicate mitului. Mitul, ca şi religia, este, la Ioan 
Petru Culianu, un simplu rezultat al jocurilor minții. În mai toate studiile 
consacrate (cu deosebire) miturilor gnostice (aceleași oarecum cu cele de care 
a fost interesat și Lucian Blaga), loan Petru Culianu definește mitul ca un 
interminabil „joc al minţii”. Consecința, subliniată de filosoful român, este 
că mitul se pierde în multimea variantelor, întrucît variantele, toate variantele 
unui mit nu reprezintă mitul, ci tocmai dispariția lui. Ceea ce rămîne din 
mit este „intriga goală”, însă aceasta nu poate să fie egală cu mitul'?. Mitul se 
pierde din punct de vedere substanțialist, devenind o „non-entitate”: „Mitul 
are, la toate nivelurile, o existență neclară, care intrigă, oarecum asemănătoare 
cu aceea a particulelor subatomice, insesizabile, fiindcă sînt mult mai iuți 
ca gîndul, ba chiar, spun unii, dependente în vreo manieră misterioasă de 
gîndirea observatorului”? 

De altfel, crede Culianu, nici diferenţierea între miturile religioase, 
miturile filosofice şi miturile ştiinţei nu se poate susţine, pentru simplul fapt 
că asupra noţiunilor fundamentale de religie, filosofie, ; stiință nu există unitate 
de vederi şi nici definiţii de natură să mulțumească pe toată lumea. În opinia 
sa, ceea ce a fost numit pînă în secolul al XVIII-lea religie, poartă numele de 
filosofie în secolele XVIII-XIX şi pe cel de şziinză în secolele care au urmat, 
nemaivorbind de faptul că toate trei se nutresc din același interminabil joc al 
minţii: „Chiar şi în societăţi complet secularizate, nu putem vorbi de un set 
separat de semnificaţii religioase: toate presupunerile care formează societatea 
sînt pur mitice în exact aceeași măsură, deşi orice actor social ar susține cu tărie 
că presupunerile acceptate de el sînt «adevărate», pe cînd celelalte nu sînt. E 
o pură convenție să numim «religioase» toate seturile de presupuneri mitice 
posibile sau să renunțăm pur și simplu la termenul de «religios», ca fiind prea 
inadecvat pentru a descrie o situaţie atît de complexă. În Occident, se poate 
spune că fenomenul ce a purtat cele mai multe dintre presupunerile mitice 
care alcătuiesc societatea a fost numit «religie» pînă în secolul al XVIII-lea, 
«filosofie» în secolele al XVIII-lea și al XIX-lea şi «ştiinţă» de atunci încoace. 
Adesea, în ciuda schimbării etichetelor şi a controversei dintre «religie», 
«filosofie» și «ştiinţă», cîteva teme mitice fundamentale nu au suferit, de-a 
lungul întregii perioade, nici o schimbare importantă”. 


Culianu, lucr. cit..; text republicat, cu unele modificări, în Trasee hermeneutice, op. cit.), nu 
remarcasem decît aspectele novatoare și oarecum excentrice ale acestei doctrine. Comparind 
concepţia lui Culianu despre mit cu viziunea filosofică a lui Lucian Blaga asupra miturilor 
trans-semnificative, găseam anumite similarități de doctrină în operele celor doi. Astăzi, ni 
s-ar părea mai potrivită contrapunerea celor două teorii, cu argumente pe care le evidenţiem, 
succcint, în paginile ce urmează. 

12 Cf. Ioan Petru Culianu, op. cit., p. 250. 

13 Ibidem, p. 249. 

4 Ibidem, p. 222. 

Faţă de Culianu, Blaga credea încă în spiritualitatea mitului, pe care voia 
chiar să o salveze printr-o operaţie de restaurare: „Ne propunem să restituim 
termenului mit înţelesul său de obirșie. Asemenea restauraţii spirituale își au 
folosul lor şi se impun din cînd în cînd poruncitor”!. Restaurația spirituală 
trebuie înţeleasă în dublu sens: în sensul restaurării fondului originar religios al 
mitului și în sensul zră;ri; acestui fond religios (spiritual) în cadrul demersului 
de restaurare. Prin această atitudine, Blaga intra în opoziţie cu unele școli și 
curente ştiinţifice contemporane lui, interesate mai toate (de la vechea istorie 
a religiei, la sociologie și antropologie sau psihanaliză), într-un fel sau altul, de 
o perspectivă pozitivistă asupra mitului, ca și asupra culturii. 

Concepţia blagiană despre miturile trans-semnificative este una profund 
religioasă și tradiţională: trans-semnificaţiile nu sînt altceva decît frînturi 
dintr-o experienţă religioasă de neconvertit în limbajul științei. Miturile 
trans-semnificative nu sînt lipsite de semnificaţii, căci şi ele sînt fenomene 
culturale, după Blaga, la care — se ştie — și religiile (din care aceste mituri trans- 
semnificative fac parte integrantă) sînt fenomene culturale, supuse modelării 
stilistice. Semnificațiile lor constituie, de fapt, numai periferia acestor mituri, 
iar nu miezul lor, care nu poate fi pentru adeptul „minus-cunoaşterii” decît 
negativ, respectiv un „gol imanent”. Inteligența omului trăieşte ca frustrare 
ceea ce nu poate înţelege, fiind intrigată de golul imanent al miturilor trans- 
semnificative. Omul se simte îndemnat, psihologic vorbind, să elimine acest 
neajuns prin umplerea lui cu ideile şi semnificațiile exterioare acestor fapte de 
cultură: „Ceea ce revelează în adevăr (miturile trans-semnificative, n.n.)... nu 
este o semnificaţie, ci oarecum cadrul unor semnificații, caliciul lor, sau mai bine 
zis o trans-semnificaţie. .. Ideea redă desigur un conţinut, care poate fi plasat în 
«golul imanent» al unui mit. Dar ea nu poate să redea trans-semnificația revelată 
metaforic de un mit”. Cu alte cuvinte, „golurile imanente” ale miturilor sînt 
umplute de nevoia de semnificații a celui care vrea să aprehendeze mitul doar 
rațional, nu să-l şi trăiască. 

Dacă prin „golul imanent al miturilor trans-semnificative”, Blaga voia 
să marcheze caracterul non-substanţial, spiritual, 7 est inspirat ori creat, 
al mitului, Culianu, prin «intriga vidă», nu dorea decît să indice minciuna 
mitului, de vreme ce înzriga vidă nu poate transmite altceva decît iluzia unei 
continuităţi, iluzie necesară celor care manipulează masele prin miturile ajunse 
la putere. 

Din alt punct de vedere privită, problematica mitului în abordarea lui 
loan Petru Culianu (respectiv, de pe poziţiile unei noi filosofii a religiilor) se 
întîlneşte cu noua paradigmă a studiilor culturale. Studiile culturale studiază 
literatura dintr-o perspectivă larg antropologică și pragmatică. Perspectiva 
estetică (cu funcţie de evaluare ori de legitimare a canoanelor etc.) este 


15 Ibidem, p. 365. 

substituită de perspectiva sociologizantă: literatura este tratată ca obiect 
privilegiat al practicilor sociale de comunicare a mesajelor, operele literare 
constituind un domeniu important pentru studiul mentalităților. 

Teoria dinamică a mitului propusă de Culianu se află în concordanță 
cu abordările pragmatice, mentaliste şi cognitive ale literaturii, dar şi cu 
viziunile și principiile hermeneuticilor antiintenționaliste. Pe de altă parte, 
această teorie a mitului se opune viziunii unor anumite şcoli (pozitiviste) 
de antropologie, acuzate de Culianu de eroarea de a persista într-o analiză 
mecanică și superficială a mitului ca naraţiune, intrigă etc. 

La o privire de ansamblu, interpretarea mitului, în ştiinţele culturii, cu 
deosebire în istoria religiilor și în anumite tipuri de antropologie, în etnologie, 
în diferite știinţeale imaginarului etc., este întîlnită mai puţin ca o hermeneutică 
teoretică atent articulată, și mai mult în calitate de rs, ‘tehnologie a înțelegerii”. 
Chiar în ipostaza de hermeneutică practică, interpretarea miturilor nu se 
poate lipsi de o doctrină sau de un preconcept al mitului. De asemenea, 
interpretarea miturilor pretinde din partea hermeneutului erudiție (nu numai 
filologică) şi rigoare, eforturi de sinteză şi de sistematizare a datelor, dar şi 
capacitate proiectivă şi imaginativă, toate necesare în formularea ipotezelor de 
lucru, ca şi pentru dezvoltarea şi finalizarea demersului hermeneutic. 

Aglutinarea miturilor din literatură cu temele și motivele literare, iar, pe 
de altă parte, cu structurile narative și/sau dramatice, a făcut ca interpretările 
să nu depășească, în unele cazuri, limitele unei analize imanentiste a textului, 
în spaţiul a ceea ce se numeşte astăzi mitocritică. Un pas mai departe a fost 
făcut prin mitanaliză, care implică operaţii complexe de contextualizare, 
decontextualizare şi recontextualizare a mitului. Operaţiile de acest tip sînt 
obligatorii, fiind cerute chiar de realitatea faptelor cercetate. Nimeni nu mai 
contestă astăzi raporturile corelative dintre mituri și diverse culturi sau curente 
culturale, raporturi asupra cărora Friedrich Nietzsche atrăgea atenţia, cu mult 
înaintea constituirii mitanalizei. 

În virtutea unor funcţii pe care le realizează (gnoseologică, sociologică 
şi pedagogică), reverberaţiile miturilor se pot decela în formele de organizare 
sau de reprezentare a societăţii: în ideologie, în politică, dar și în domeniul 
competiţiilor sportive sau în alte compartimente ale vieții comunității. 
Îndrăznim să credem că, în anumite cazuri, cum ar fi politica, ideologia, 
psihanaliza, mitul este utilizat chiar și pentru puterea limbajului său simbolic. 

Miturile şi simbolurile, în calitatea lor de limbaje specifice şi corelative, 
au unele elemente comune, care solicită hermeneuticii sau principii 
hermeneutice înrudite. Unul dintre elementele comune de care trebuie să 
ţină cont interpretarea este, după opinia noastră, creativitatea lor definitorie, 
concretizată în capacitatea de semnificare. La ceea ce semnifică/semantizează 
miturile se ajunge fie prin interpretarea care ia forma instaurării de sensuri, 
fie pe calea interpretării care îmbracă aspectul restaurării de sensuri, ambele 

în acord cu tradiţia pe care o invocă sau pe care o ilustrează. Mai mult decît 
oriunde, în hermeneutica mitului și a simbolurilor, z înze/ege ceva nu înseamnă, 
gadamerian vorbind, 4 poseda un sens, ci a te integra într-o tradiţie. Integrarea 
nu este un proces doar intelectual, ci și moral-afectiv și volitiv, întrucît mitul 
şi simbolul solicită dacă nu adeziunea de principiu la fondul lor de învățătură, 
adică credința (este vorba despre credinta post-critică, cum precizează în mai 
multe rînduri G. Durand), măcar o simpatie de fond, care să favorizeze 
intrarea în „atmosfera” vieţii spiritului. Şi aceasta, deoarece „mitul este asumat 
de om ca ființă totală, aparţinînd unei colectivităţi”!€. Datele privind existenţa 
şi funcţionarea miturilor trebuie să se regăsească însă într-o formă cît mai 
apropiată în principiile hermeneuticilor alese să le investigheze. 

Înmulțirea ştiinţelor care studiază mitul — fenomen ce caracterizează 
cea de-a doua jumătate a secolului al XX-lea — a condus la fragmentarea și 
atomizarea cîmpului de studiu, favorizind analiza în detrimentul sintezei. 
Amploarea acestui fenomen i-a obligat, printre altele, pe antropologi (în 
special pe Gilbert Durand) să se gîndească la o cale de unificare a cîmpurilor 
epistemologice diferite asociate cercetării miturilor. Această cale trebuia să 
fie mai mult decît o metodologie (neîncetînd să fie şi așa ceva, dar într-un 
sens special, anti-metodic, respectiv anti-cartesian), şi nu mai puţin decît era 
vechea mizo/ogie (în accepţia romantică de ştiinţă generală a miturilor”). Așa a 
apărut proiectul 7pifodologiei, o ştiinţă prin care antropologul francez Gilbert 
Durand încearcă să propună (mai mult decît să impună) o soluţie de (re) 
unificare a ştiinţelor despre mit, ca organon valabil pentru întreg domeniul 
cercetat de științele culturii. 

De-a lungul întregii sale vieţi, în cuprinsul mai multor cărți, antropologul 
francez a abordat mitul din perspective fundamentate de: antropologia generală 
(care este, de fapt, în cazul său, o arhetipologie), de mitocritică şi mitanaliză, 
culminînd, dacă putem spune așa, cu mitodologia. În special, în studiile 
Le decor mythique de la Chartreuse de Parme (Decorul mitic în Mănăstirea 
din Parma), Figures mythiques et visages de loeuvre. De la mythocritique 
à la mythanalyse (Figuri mitice şi chipuri ale operei. De la mitocritică la 
mitanaliză) şi Introduction à la mythodologie. Mythes et sociétés (Introducere 
în mitodologie. Mituri şi societăți!*), Gilbert Durand insistă asupra exigenţelor 
fundamentale ale cercetării miturilor. Dintre acestea, foarte importante ni se 
par pluridisciplinaritatea şi transdisciplinaritatea. Acestea nu pot fi asumate 


16 Mitul „nu se adresează numai imaginaţiei sau numai inteligenţei”, el „presupune conjugarea 
lui «a înţelege» și a lui «a crede» într-un cerc hermeneutic”. Aurel Codoban, Sacru și ontofanie, 
p. 102. 

17 Ediţia românească a apărut în traducerea Irinei Bădescu, la Editura Nemira, București, 
1998. 

18 G. Durand, Introducere în mitodologie. Mituri şi societăți, traducere de Corin Braga, Editura 
Dacia, Cluj-Napoca, 2004. 

de oricine crede ca ar putea-o face, ci doar de cel suficient de cultivat și de 
experimentat în domeniul științelor culturii și al științelor sociale. Maturitatea 
ştiinţifică şi experienţa de cercetare sînt, în acest plan, condiţii eliminatorii. 
Spre deosebire de abordările mitocriticii, de exemplu, axate cu deosebire pe 
operele literare, mizodologia lui Gilbert Durand nu concepe studiul miturilor 
decît din perspectiva conjugată a științelor literaturii și culturii, la care se 
adaugă științele societăţii: „Şi dacă, din raţiuni didactice, diferențiem — cum 
vom vedea mai încolo — metodele «mitocriticii» (cele care pornesc de la 
un text) de metodele «mitanalitice» (cele care caută punctul de pornire al 
faimosului «traseu antropologic» în contextele sociale), cuvîntul «mit» care 
se află la rădăcina acestor două concepte metodologice ar trebui totuși să ne 
semnaleze că lucrăm cu toţii pe aceeași prima materia”. De altfel, opinia 
antropologului, care utilizează cu preponderență termeni din vocabularul 
hermeneuticii în interpretarea mitului (înze/egere, receptare, nu explicație, 
subliniază el adesea?) este că, în general vorbind, „ştiinţele culturii — precum 
critica literară și literatura (sic!)” nu ar trebui separate de științele societăţii: 
„Mi se pare un non-sens absolut să doreşti o sociologie fără cultură și o cultură 
fără o înrădăcinare socială.”?! 

Mitocritica şi mitanaliza reprezintă, cum am mai spus, două ramuri 
importante ale hermeneuticii mitului. Deşi, în practică, cele două ramuri 
se mai confundă, uneori chiar la nivelul terminologiei, cei doi termeni 
fiind consideraţi sinonimi”, în teorie, după cum a demonstrat magistral 
Gilbert Durand, lucrurile pot fi clarificate. Mitocritica şi mitanaliza nu sînt 
hermeneutici rivale sau concurente, ci mai degrabă hermencutici complementare. 

Mitocritica reprezintă studierea mitului din textele literare, implicînd 
chestiuni de poetică și de estetică a mitului. Ilustrînd un tip de hermeneutică 
literară, interpretarea miturilor literare conţine în subsidiar o critică a 
literaturii din perspectiva sensurilor și semnificaţiilor mitice care transcend 
formele și curentele sau modele literare. În schimb, mizanaliza este interesată 
de viața generală a mitului, de articulațiile lui din toate sferele cultural-sociale 
în care este prezent: artă (literatură), ideologie, filosofie, religie, societate etc. 
Dacă 7nitocritica se mulţumeşte cu studierea (interpretarea) mitului în textul 
şi contextele literare, mitanaliza cercetează mitul în toate contextele larg 
culturale (sociale, istorice, ideologice, politice, religioase etc.), asociate sau nu 
contextului literar. Cea dintii reprezintă o formă particulară de hermeneutică 
a mitului, aşa cum este și mitistoria, fondată. A doua, mitanaliza, ilustrează 
mai degrabă un ideal: cel 4/ hermeneuticii globale a mitului. Ca şi în cazul 


1 Ibidem, p. 147. 

2 Ibidem, p. 148 ş.a. 

2 Ibidem, p. 145. 

2 Cf. loan Petru Culianu, Studii românesti, Î, Fantasmele nihilismului. Secretul doctorului 
Eliade, traducere de Corina Popescu şi Dan Petrescu, Editura Nemira, 2000, p. 82. 

hermeneuticii simbolurilor, hermeneutica inzegrz/ă a mitului reprezintă, de 
fapt, hermeneutica întregii culturi, de nedespărțit de o filosofie a existenţei. 
Relaţiile dintre mitocritică şi mitanaliză sînt de reciprocitate. Așadar, se 
poate merge nu numai de la mitocritică la mitanaliză, ci și de la mitanaliză 
la mitocritică. Sau, după cum au demonstrat-o, în operele lor de istorie și 
filosofie a religiei, Mircea Eliade și loan Petru Culianu, ori Gilbert Durand, în 
antropologie şi în mitodologie, e necesară constituirea unei ştiinţe integrale a 
(interpretării) mitului, una care să nu se poată dispensa nici de mitocritică, nici 
de mitanaliză. Deviza unei asemenea hermeneutici ar putea fi: nici mizocritică 
fără mitanaliză, nici mitanaliză fără mitocritică. Şi aceasta, deoarece implicaţiile 
socio-culturale ale mitului literaturizat vizează contexte întotdeauna mai largi 
decît cele ale textului literar. Așa, de exemplu, este una să vorbeşti despre mitul 
lui Faust în opera lui Goethe (sarcina mitocriticii) şi altceva să vorbeşti despre 
epoca Jaustică a Germaniei ori despre omul faustic al Occidentului (temele 
mitanalizei). Pe de altă parte, dacă opera lui Goethe a participat într-o măsură 
covirşitoare (graţie prestigiului excepţional al marelui scriitor) la impunerea 
paradigmei faustice ca model cultural (și antropologic) în Europa secolului 
al XIX-lea, aceasta obligă la reconsiderarea operei goetheene în ansamblul 
implicaţiilor sale cultural-istorice, impunîndu-se trecerea de la mitocritică 
la mitanaliză. Și reciproca este, de asemenea, valabilă. Nimeni nu își poate 
închipui că ar putea face mitanaliza lui Faust în secolele de după epoca lui 
Luther, ignorînd variantele literaturizate cele mai prestigioase: Volksbuch- 
ul luteran, tragedia lui Goethe, creaţia lui Marlowe, precum și unele dintre 
cele mai consistente replici literare anti-faustice, precum: romanul Demonii 
al lui Dostoievski, Doktor Faustus al lui Thomas Mann ori romanul Maestrul 
si Margareta de Mihail Bulgakov. Nu întîmplător replicile antifaustice din cea 
de a doua jumătate a secolului al XIX-lea şi prima parte a secolului al XX-lea 
sînt toate romane, romanul fiind, aşa cum arăta Mircea Eliade, un domeniu 
privilegiat al literaturizării moderne a mitului. Antifaustianismul scriitorilor 
invocaţi nu a făcut decît să perpetueze mitul, chiar mai bine decît ar fi reușit 
să o facă prelucrările pozitive, non-polemice, mai ales că specia literară în care 
s-au concretizat a fost una de maxim succes în epoca respectivă. Subzistenţa, ba 
chiar intensificarea forței unui mit pe calea contestărilor lui „literare” reprezintă 
un subiect în sine, o temă de cercetare, care implică deopotrivă mitocritica 
şi mitanaliza. Despre legătura inextricabilă dintre cele două vorbește pe larg 
Gilbert Durand, el însuși teoretician și practician al lor: „Mitocritica se sprijină 
pe straturi semantice mult mai implicante decît rîndurile textului (literar, 
n.n.) propus. Orice mitocritică implică o mitanaliză, o recunoaștere a unei 
numinozități transcendente pe care scriitura încearcă timid să o surprindă”%; 
„atunci cînd «mărimea relativă» a unei opere ajunge să coincidă, dacă nu cu 


% Cf. G. Durand, Introducere în mitodologie, p. 179. 

un secol, cel puţin cu un «bazin semantic», trebuie trecut de la mitocritică la 
mitanaliză”. Trecerea de la mitocritică la mitanaliză nu este simplă, deși așa 
pare la prima vedere. Mai întîi, este de observat că această trecere nu o poate face 
oricine, după cum nici mizanaliza, un tip specializat) de comparatism cultural, 
nu este la îndemiîna oricui: „e nevoie de întreaga maturitate a cunoașterii pentru 
a aborda ampla formă de comparatism reprezentată de mitanaliză, rezultatul a 
treizeci-patruzeci de ani de abordări prudente, de reflecţii, dar și de tatonări””. 
Foarte importante sînt discernămîntul şi intuiţia, necesare în identificarea 
contextelor potrivite pentru mitanaliză. 

În concluzie, mitocritica şi mitanaliza pot fi considerate versanţii 
hermeneuticii miturilor. Mitocritica este întotdeauna mitocritica unei opere sau 
a unui autor utilizator sau creator de mituri. Cînd opera sau autorul ;/ustrează, 
reprezintă, exemplifică veacul prin miturile utilizate, mitocritica trebuie să 
conducă la 7mizanaliză, care are ca domeniu de investigaţie contextele de toate 
tipurile ale unei opere sau ale unui autor. Mitocritica este, în primul rînd, 
literară, ţine de studiile literare, pe cînd mitanaliza este mai ales sociologică şi 
aparţine mai degrabă paradigmei studiilor culturale. 

Cele două ramuri ale hermeneuticii mitului, cum am ales să le considerăm, 
sînt delimitate mai degrabă din raţiuni didactice. În realitate, mitocritica şi 
mitanaliza se intercondiţionează şi se completează. Orice demers de interpretare 
a mitului, fie că este unul mitocritic, fie că este mitanalitic, solicită, dacă este 
bine condus, colaborarea celuilalt domeniu al hermeneuticii mitului. 


xxx 


Dan Hăulică: 

Vreau să o asigur pe doamna Profesor Cifor că bogăţia de idei și, în același 
timp, preocuparea de a construi sistematic materia comunicării sfidau timpul 
scurt pe care-l avem la dispoziţie. Îi sînt recunoscător pentru asta. E o punere a 
problemei care ne incită indiscutabil, încît sînt convins că vom avea niște discuţii 
pe măsură. Aș vrea totuși să continuăm cu prezentarea celorlalte expuneri deja 
pregătite şi să facem o discuţie în final pentru ansamblul acestei secţiuni. 

În orice caz, iată sîntem sub auspicii istorice, nu numai contemporane, 
nu numai deschiderea aceasta fasciculară care se desprinde din prezentarea 
doamnei Cifor, ni se impune. L-am cunoscut pe Gilbert Durand, care are un 
farmec personal extraordinar și seamănă pregnant cu ideile sale, cîteodată însă 
cu un fel de disparitate fermecătoare. Nu mă îndoiesc totuși că noi ne așezăm, 
abordînd această problematică și încercînd a desprinde sensurile coalescente, tot 
ce este constructivitate inerentă, ne aşezăm în tradiţia fundamentală a lui Eliade. 


* Ibidem, p. 188. 
% Ibidem, p. 191. 

Giîndiţi-vă că prima lucrare a lui Eliade, tradusă la noi, a fost Aspectele mitului, 
cu o prefață, pe care am publicat-o în „Secolul 20”, scrisă de doamna Zoe 
Dumitrescu-Bușulenga. lată încă un element vestind ca o premoniţie istorică 
întreprinderea de evocare memorială pe care o constituie Fundaţia noastră. 

Să-i dăm cuvîntul acum domnului profesor Alexandru Zub, care este 
un ctitor, îmi permit să spun, al întîlnirilor noastre, care a adus întotdeauna 
o gîndire complexă, vastă, cuprinzătoare şi în același timp prudentă în 
formulări. Rodnica legătură pe care şi-a verificat-o, şi-a legitimat-o prin ceea 
ce este inalterabil într-o biografie, legătura cu Putna, se revarsă pozitiv în 
bogăţia acestor contribuţii. 


Ștefan Afloroaei, Lucia Cifor 

Alexandru Zub 


Mituri istoriografice 
în România ultimei jumătăţi de secol! 


Istorie și mit: consideraţii preambulare 

Demersul nostru nu e fără precedent. În ultimul timp, tendința 
demitizantă din Apus, mai veche, a stârnit interes și în spaţiul românesc, cu 
bun temei, având aici o motivaţie suplimentară, produsă de natura însăși a 
regimului comunist. Dacă orice comunitate degajă mituri, întocmai cum 
respiră, după o remarcă bine cunoscută”, mitogeneza e un fenomen inerent, 
a cărui prezenţă peste tot nu mai trebuie demonstrată. „Miturile au făcut 
Franţa”, spunea un istoric de seamă, atent la mitologia care însoţeşte orice pas 
în devenirea unui popor”. Numai că, în anumite epoci, producţia de mituri, 
ca să spunem așa, e mai activă, mai spectaculoasă, în raport cu circumstanţele 
concrete ale istoriei. Sunt epocile de schimbări intempestive, de mutații 
radicale în sfera puterii, de bruscare a conștiinței colective, când atât puterea 
cât şi comunitatea intensifică mitogeneza: puterea, pentru a se impune și a se 
legitima; comunitatea, ca să se apere de agresiunile puterii. 

Avem de-a face aşadar concomitent cu o dublă emisie de mituri, a căror 
disociere nu e tocmai la îndemână. Căci seriile respective se interferează, se 
suprapun adesea și se întrepătrund până la un punct care face anevoioasă 
deosebirea. Puterea şi societatea, opresor şi supus, călău şi victimă sunt realităţi 
complementare, a căror „solidaritate” szi-generis rămâne una din tainele istoriei. 
Discursul antropologic ştie să distingă până la un punct acest raport inefabil, 
din care se nasc atâtea confuzii când e vorba mai ales de lumea contemporană. 
Rămân însă greu de explicat până la capăt sursele fiecărei serii de mituri, dat 
fiind că avem de-a face adesea cu surse indistincte, confluente, omologabile. 
Ceea ce se poate obţine totuși e definirea mecanismului mitogenetic, într-o 
serie sau alta, alături de tipologia, fie și aproximativă, a produselor în cauză. 
Mecanisme şi tipologie, iată ce ar trebui să-l intereseze preeminent pe istoricul 
aplecat asupra dictaturii comuniste. Pe acest temei, el poate năzui la o mai 
bună înţelegere, când e vorba de fapte, situaţii, conduite, şi poate deosebi în 
curricula unei epoci elementele de consonanţă şi pe cele de individualizare. 


! Text preluat, cu minime ajustări formale, din vol. Miturile comunismului românesc, sub 
direcţia lui Lucian Boia, București, Nemira, 1998, p. 85-97. 

? Paul Valery, Oeuvres, I, Paris, 1957, p. 965. 

°? Em. Le Roy Ladurie, Ces mythes qui ont fait la France, în LExpress, 1784, 20 sept. 1985, 
p. 68-69. 

Chestiunea e complexă și reclamă desigur precauţii de metodă. 

Vom aborda aici numai un aspect, mitul funcțional sub regimul comunist 
din România, în sensul definit deja cu ocazia unei reuniuni speciale (New 
York, 27 decembrie 1979), când s-a pus şi problema miturilor în istoria 
noastră. Mai precis, va fi vorba mai departe de prezenţa miturilor în discursul 
puterii şi — pe cale de consecinţă — în discursul istoric, privit în epocă drept 
instrument de remodelare a omului”. Exegeza actuală, fie că e vorba de studii 
asupra sistemului ori de istoriografie, reclamă limpeziri însemnate cu privire 
la dimensiunea socială a mitului, mai ales sub dictatură“. 


Repere în mitogeneza modernă 

O bună înţelegere a problemei presupune apel la ceea ce s-a numit „istorie 
monumentală” (E Nietzsche), „ficţiune mitică” (M.I. Finley), perspectivă 
istoristă (F Meinecke)’, în ansamblu, dar și luarea în seamă a trăsăturilor 
specifice din zonă. Dacă istoria însăşi poate apărea ca un mit ce combină 
„gândibilul” şi originea potrivit modului cum o societate se înţelege pe sine’, 
„continuitatea mitică” trebuie pusă mereu în raport cu construcția istorică”, 
procesul simbolizării se cuvine controlat pe cât posibil prin știință". Nu e 
simplu, nu e ușor, mai ales acolo unde intrarea în ciclul modern, mai târzie, a 
fost însoţită de un intens proces mitogenetic!!. 

Europa Est-Centrală se defineşte din acest punct de vedere ca un 
spaţiu obsedat de câteva teme ce ating vital destinul comunităţii, teme pe 
care istoricii le tratează în dauna altor opţiuni”. Istoriografia a jucat aici 
un rol eminent, pe linia formării statului modern!'5, care a devenit repede 


í Stephen Fischer-Galaţi, Myths în Romanian History, în East European Quarterly, XV, 3 sept. 
1981, p. 327-334. 

5 Vlad Georgescu, Politică şi istorie. Cazul comuniştilor români, 1944-1977, München, 1981. 
e Cf. Marc Ferro, L'histoire sous surveillance. Science et conscience de l'histoire, Paris, 1985, 
passim. 

7 E. Nietzsche, Vom Nutzen und Nachteil der Historie für das Leben, 1873; M.I. Finley, The use 
and abuse of history, 1975; E. Meinecke, Die Entstehung des Historismus, 1936. 

8 Michel de Certeau, L'Ecriture de l'histoire, Paris, 1975, p. 29-30. 

° Catherine Backès, Continuité mythique et construction historique, în LArc, 1968, p. 77, 80. 
Cf. şi G. Gusdorf, Mythe, raison, histoire, în L'homme et l'histoire, Paris, 1952, p 303-306; 
P. Munz, History and Myth, în Philosophical Quarterly, 6, 1956, p. 1-16. l 

19 Ch. Morazé, Les mythes des sciences et invention sociale, în Annales ESC, 1975, 5, p. 953-974. 
1 Cf. Henry L. Roberts, Eastern Europe: politics, revolution and diplomacy, New York, 1970. 
Vezi și Istvân Bibó, Misère des petits Etats de l’Europe de l'Est, Paris, 1986. 

2 Henry L. Roberts, op. cit., p. 12. 

13 R. W. Seton-Watson, The historian as a political force in Central Europe, London, 1922; 
Gh. Buzatu, Historiographical implications of national struggle in East-Central and South 
Europe, în AITAI, XVII, 1980, p. 57-61; Dennis Deletant, Harry Hanak (eds.), Historians as 
Nations-Builders. Central and South-East Europe, London, 1988. 

stat-naţiune şi a dezvoltat o întreagă suită de mituri naţionale'*. Pentru zona 
carpato-danubiană dispunem deja de unele abordări pe această temă!?, chiar și 
cu referire la perioada comunistă în România, texte produse până nu de mult 
aproape exclusiv în străinătate, iar de curând și în ţară. Ajunge să amintim, 
din exterior, studiile semnate de Catherine Durandin, St. Fischer-Galaţi, 
Keith Hitchins, Claude Karnoouh, F. Kellogg, PE. Michelson, Manfred Stoy, 
Anneli Ute-Gabanyi, Katherine Verdery pentru a indica numai diversitatea 
de iniţiative!S. E destul să notăm, dinăuntru, analizele întreprinse de Lucian 
Boia, Alexandru Duţu, Vlad Georgescu, Andrei Pippidi ş.a., pentru a 
sugera că, în pofida rigorilor dictaturii, istoricii n-au rămas impasibili la 
distorsiunea impusă profesiei lor, ci au căutat să emită un contra-discurs, fie 
şi secvențial ori mascat de un veşmânt tehnic puţin accesibil”. În secvență 
se putea include un adevăr neagreat de regim, în limbajul abscons se putea 
găsi eventual un aliat în relația cu cenzura. Unii au socotit că se pot salva 
profesionalmente în abordări fragmentare, din moment ce sinteza era prea 
strict supravegheată. Așa se explică, până la un punct, preferința pentru 
formulele partitive: contribuții la..., cu privire la... etc., formule justificate 


1 Cf. Alexandru Zub, storie și finalitate, Bucureşti, 1991, p. 20-25. 

15 Ferenc Glatz, Backwardness, Nationalism, Historiography, în East European Quarterly, XV, 
1981, p 31-40; Stephen Fischer-Galati, op. cit.; Alexandru Zub, History and Myth in Romanian 
Society in the Modern Period, în International Journal of Romanian Studies, 5, 1987, 2, p. 35- 
58. 

16 Dennis Deletant, Rewriting the past: trends in contemporary Romanian historiography, în 
Ethnic and Racial Studies, 14, 1991, p. 64-86; Catherine Durandin, Révolution à la française ou 
à la russe, Paris, 1989; idem, Histoire de la nation roumaine, Bruxelles, 1994; idem, Histoire des 
Roumains, Paris, 1995; St. Fischer-Galati, op. cit.; Keith Hitchins, Historiography of the Countries 
of Eastern Europe: Romania, în AHR, 1992, 4, p. 1064-1083; Claude Karnoouh, L'invention 
du people. Chroniques de Roumanie, Paris, 1990 (ed. rom., Românii, tipologie și mentalități, 
Bucureşti, 1994); idem, Consensus et dissensions en Roumanie: un pays en quête d'une société civile, 
Paris, 1991; idem, Adieu à la difference, Paris, 1993 (ed. rom., Cluj-Napoca, 1994); Frederick 
Kellogg, A history of Romanian historical writing, Bakersfield/Ca., 1990; P.E. Michelson, Myth 
and reality in Romanian national development, Huntington, 1986; idem, Themes in modern and 
contemporary Romanian historiography, în vol. East European History, ed. by. St.J. Kirschbaum, 
Columbus/O., 1988, p. 27-40; Manfred Stoy, Politik und Geschichtswissenschaft in Rumänien, 
1965-1980, în Südost-Forschungen, XLI, 1982, p. 219-259; Anneli Ute Gabanyi, Partei und 
Literatur in Rumänien seit 1945, München, 1975; Katherine Verdery, National ideology under 
socialism. Identity and cultural politics in Ceaușescus Romania, Berkeley etc., 1991 (ed. rom., 
Compromis şi rezistență. Cultura română sub Ceauşescu, 1994). 

7 Lucian Boia, La mythologie scientifique du communisme, Caen, 1993; idem (ed.), Mythologies 
historiques, în Analele Universității Bucuresti, Istorie, 42-43/ 1993-1994; idem, Mituri istorice 
româneşti, Bucureşti, 1995; idem, Miturile comunismului românesc, Bucureşti, 1995; idem, 
Istorie şi mit în conștiința românească, Bucureşti, 1997 (şi alte ediţii); Alexandru Duţu, 
Dimensiunea umană a istoriei, Bucureşti, 1986; Vlad Georgescu, op. cit; idem, Istoria 
românilor de la origini până în zilele noastre, München, 1984; idem, Istoria ideilor politice, 
München, 1987; Andrei Pippidi, Rezerva de speranță, Bucureşti, 1985; Alexandru Zub, Istorie 
si finalitate, p. 11-77. 

aparent de caracterul nedeplin al studiului întreprins, însă ţinând totodată și 
de o strategie a supravieţuirii în domeniu. 


Discursul politic şi mitologia istoriei 

Viziunea oficială asupra trecutului s-a constituit relativ repede, în primii 
ani ai regimului „democrat-popular”. Ea a impus un schematism ideologic 
şi o restrângere tematică greu de închipuit astăzi. Era un discurs polemic, 
îndreptat contra „vechiului regim” și căutând a legitima noua stare de 
lucruri, în perspectiva marilor mutații cu privire la structurile social-politice, 
economie, cultură, personalitatea umană însăşi. M. Roller s-a îngrijit atunci 
de un manual unic", de îndrumări teoretice”, dar şi de o istorie a pedagogiei, 
menită unei acţiuni formative mai ample”. 

Noul regim, impus cu forța de sovietici, a constituit rapid o serie de 
mituri menite să-i asigure durata, să-l recomande ca un pas înainte pe calea 
progresului, garant al fericirii colective etc. Mituri de import, fireşte, căci ele 
funcționau deja în Uniunea Sovietică, începând chiar cu mitul progresului 
asigurat de „clasa muncitoare”, mitul „omului nou”, pentru care se forja o 
nouă pedagogie, mitul eliberatorului, însoţit de miturile păcii, bunăstării, 
justiţiei etc., „minuni” coborâte ca dintr-un corn al abundenței peste o lume 
căreia nu-i rămânea decât să le accepte. Din mitul luminii ce vine de la 
răsărit vor decurge altele, privind ştiinţa, cultura, tehnica sovietică, domenii 
intangibile, apărate chiar și prin lege. S-au dat, se ştie, destule sentinţe de 
condamnare pentru critici la adresa domeniilor în cauză. Se adăugau alte 
promisiuni exorbitante, echivalând cu tot atâtea mituri, pe care sistemul 
comunist conta în dorinţa lui de autolegitimare: pacea lumii, fericirea oricui, 
internaţionalismul proletar, comunistul de omenie etc. 

S-a pus întrebarea (Teodor Baconsky) dacă asemenea valori ţin neapărat 
de o mitologie a modernității sau mai degrabă de „patologia libertară a 
sentimentului religios”, de acele „utopii și sectarisme” care au tensionat lumea 
în ultimele secole”!. Sensul lor trimite nu atât la definiţia consacrată de istoria 
religiilor (M. Eliade, Paul Ricoeur etc.), cât la distorsiunile și denaturările 
la care a fost supusă, ca element indispensabil oricărui univers imaginar si 
sursă de abuz într-o lume a desacralizării progresive. Este spiritul din care 
a rezultat în teorie anularea silnică a diferenţelor impuse de timp în plan 
rasial, religios, social-politic etc. Noul regim şi-a făcut o glorie din interzicerea 
discriminărilor de orice fel, dar a instalat propriile-i norme segregaţioniste. 
EI a voit să egalizeze cu orice preţ, să uniformizeze, dând expresie unei mai 
vechi propensiuni a nediferenţierii, însă a creat totodată ierarhii partinice, 


18 M. Roller, Istoria României, Bucureşti, 1947. 

1 Idem, Probleme de istorie, Bucureşti, 1947. 

% Idem, Jstoria pedagogiei, Bucureşti, 1949. 

2 Teodor Baconsky, Mitologii?, în Dilema, Il, 72/1994, p. 11. 

o nomenklatura capabilă a ispiti pe veleitari. Noua „elită” dispunea de unele 
privilegii, în schimbul obedienţei, a alinierii depline”. Mitul venerabil al celui 
„drept”, „ales”, „inocent”, „misionar” și-a asigurat o nouă viaţă prin doctrina 
marxistă, care promitea o nouă „vârstă de aur”, aceea a societăţii fără clase, a 
armoniei sociale, a concordiei dintre toți, dincolo de orice deosebire de rasă, 
religie, cultură, sex etc. O speranţă escatologică ar anima, în acest sens, istoria, 
un ţel absolut ar defini-o*. 

Numai că țelul istoriei, ca procesualitate, s-a tot schimbat sub regimul 
comunist, iar o dată cu el și istoriografia. Nimic mai imprevizibil ca trecutul, 
se poate spune, judecând după felul cum s-a reajustat mereu în această zonă 
a lumii istoria, mai ales istoria contemporană. Mutaţiile în zona politică se 
repercutau imediat asupra trecutului, remodelându-l cu obstinaţie. Ele denotă 
pretutindeni aceleași faze, decurgând anume din evoluţia sistemului, cu 
mici nuanțe locale: o fază a tranziţiei (1945-1947), una a sovietizării masive 
(1948-1953), alta a „dezgheţului” poststalinist (1953-1968), curmat odată 
cu primăvara pragheză, încă una a stagnării impuse de strategia brejneviană 
a blocurilor opuse”, fază prelungită şi sub primii urmași, până la Perestroika 
gorbaciovistă, cu care se încheie, probabil, ciclul funestei experienţe. E 
o periodizare ce comportă mici deosebiri de la o ţară la alta, insignifiante 
pentru evoluţia ansamblului. Peste tot se remarcă însă aceeași relaţie între 
istoria-realitate şi istoria-discurs, aceleaşi mituri puse la lucru de sistem pentru 
a se legitima și a stăpâni”. S-a vorbit şi de un mit al educaţiei întru adevăr, 
care s-a înfiripat în inima însăși a sistemului, în ultima fază, înlesnind explozia 
din 1989 şi schimbările ce i-au urmat”. 


Temele mitologiei comuniste în istoriografie 

Nevoia de aservire a discursului istoric a făcut să se nască peste tot 
aceleași mituri, capabile să anexeze trecutul la orice proiect de putere emis în 
prezent. E un fenomen asupra căruia s-au aplecat cei mai importanţi filozofi 
(C. G. Jung, M. Eliade, P. Ricoeur etc.), lărgind considerabil perspectiva 
înţelegerii noastre. M. Eliade sesiza, de pildă, că marxismul reia și amplifică 
un străvechi mit escatologic, că societatea fără clase preconizată de comuniști 
are un model în vârsta de aur, cu care ar fi debutat istoria”. Mitul omului 


* Magdalena Boiangiu (coord.), Comunismul: raportul cost-efect, în Dilema, 1994, 72, p. 8. 
% Cf. M. Eliade, Mythes, rêves et mystères, Paris, 1957. 

” Jens Hacker, Der Ostblock. Entstehung. Entwicklung und Struktur, 1939-1980, Baden-Baden, 
1983. 

% Cf. David S. Mason, Revolution in East-Central Europe. The Rise and Fall of Communism and 
Cold War, Boulder etc., 1992. 

% Giulia Lami, Perstrojka: il vecchio e il nuovo fra gli intellettuali russi, Milano, 1995, p. 13-60: 
Il ritorno di un mito antico: l'educazione alla verità. 

7 M. Eliade, Les mythes du monde moderne, în La Nouvelle Revue Française, 1953. 

nou are și el destule modele, în creștinismul primitiv, ca şi la protestanți, 
pentru a nu mai vorbi de mișcarea legionară”. Nicicând el n-a produs însă 
efecte atât de nocive ca sub regimul comunist, utopia cea mai funestă din 
câte s-au închipuit în istorie, fiindcă a contat pe abolirea limitelor de orice fel 
şi a distrus metodic valori câștigate cu atâta osteneală de-a lungul timpului. 
Opunând achiziţiei organice schimbarea bruscă, evoluţiei — revoluţia, utopia 
în cauză a alterat istoria însăși, în forme de care discursul istoric încearcă acum 
să dea seama”. 

Este de remarcat, iarăși, consonanţa celor două registre ale realului, lesne 
sesizabilă în toată perioada la care ne referim, cu etape oarecum distincte și 
nuanţe, cu o lungă „preistorie” ce include „mitologia” renașterii naţionale“, 
fantasmele identităţii colective de mai târziu”, elucubraţiile mitologizante 
din anii megalomaniei ceaușiste etc.” Distorsiunile istoriei se regăsesc astfel 
în distorsiunile istoriografiei, ceea ce înseamnă că numai studiind ansamblul 
sociocultural şi politic al epocii se poate năzui la o mai bună înţelegere a 
problemei de care ne ocupăm. 

Distorsiuni ale discursului istoric se observă în orice etapă din evoluţia 
acestui domeniu, poate cel mai expus la acţiuni deviatorii. În ultimele 
decenii, structuralismul a făcut din analiza miturilor o preocupare esenţială”, 
contaminând și istoriografia propriu-zisă. Capitole, teme, figuri de seamă 
ale istoriei au fost supuse la revizuiri critice, care de multe ori au însemnat 
şi o demitizare programatică*. Se cuveneau scoase din uz textele inspirate 
de „romanomanie” (Kogălniceanu), „megalografie” (T. Maiorescu), „biblie 
naţională” (G. Panu) în secolul XIX, ca și cele din perioada interbelică, 
devenite „locuri comune ale mitologiei naţionale” (Andrei Pippidi)”. Cu 
atât mai mult trebuiau eliminate noile mituri, produse după al doilea război 
mondial, în plină „alterare a istoriei” însăși“. Iniţial, aceste noi mituri aveau 
menirea să-i impună pe ocupanţii sovietici şi marionetele lor dinăuntru. 
Istoricii de seamă erau scoși din manuale, ca „burghezi”, dacă nu și aruncaţi 
după gratii (G. Brătianu, C.C. Giurescu, I. Nistor, I. Lupaș, S. Dragomir, 
Şt. Meteş, V. Slăvescu etc.), adesea fără a li se aduce o acuzaţie anume. În 
propaganda regimului „democrat-popular” G. Brătianu era socotit „hitlerist”, 


% 1. P. Culianu, Ku Klux Klan ortodox, în Meridian, 1991, p. 64. 

» Cf. Florin Ciotea, Mitul comunist ca alterare a istoriei, în Tribuna, 3, 1991, 38, p. 1-9. 

30 Cf. Alexandru Zub, Istorie și finalitate, p. 11-77. 

5! Idem, Istorie și istorici în România interbelică, laşi, 1989, p. 212-230. 

* Mioara Caragea, False zeități în mitologia identitară, în Litere, Arte, Idei, V, 1995, 13, p. 1-8. 
% G. Bourde, H. Martin, Les écoles historiques, Paris, 1983, p. 288-294. 

34 Cf. Abel Poitrineau, Les mythologies révolutionnaires. Lutopie et la mort, Paris, 1987. 

35 Andrei Pippidi, Miturile trecutului, răspântia prezentului, în Xenopoliana, |, 1993, 1-4, 
p. 22-31. 

3 Florin Ciotea, op. cit. Cf. şi Dilema, 1994, 72, număr despre Comunismul românesc de la 
mit la fetis. 

iar alţi istorici, condamnaţi pentru naționalism, acuză gravă într-un moment 
de rapidă sovietizare a ţării. 

Abia pe la jumătatea deceniului VI, într-un scurt puseu libertar, a putut 
avea loc o recuperare secvenţială și selectivă a istoriei noastre. Chestiunea 
etnogenezei, continuitatea istorică”, lupta pentru independență (fie și 
condusă de voievozi) s-au adăugat temelor preferate de materialismul istoric: 
exploatarea celor de jos, lupta de clasă, răscoale, revoluţii etc. Totul trebuia 
reanalizat și adus „la zi”, conform cu interesele noii clase conducătoare. 
Miturile construcţiei noastre moderne, aceleași ca în alte zone, au fost 
înlocuite cu altele, susceptibile a contribui la edificarea noii societăţi. „Omul 
nou” se afla oarecum în centru, ca moștenire din vechile utopii”, la care se 
adăugau, cu nuanţe fluctuante, altele: mitul majorităţii, al partidului infailibil, 
al activistului neînfricat“, al revoluţiei totale“!, care însemna de fapt, în sens 
trotkist, o serie nesfârșită de revoluţii. T. Vladimirescu şi N. Bălcescu vor fi 
marile figuri ale noii istoriografii“?, nu fără contestaţii semnificative. Peste 
munţi, G. Doja, Horea, Cloşca, Crișan, Iancu aveau un statut analog, cu 
reacţii critice la fel de interesante pentru nealinierea unor istorici la vulgata 
impusă de propaganda oficială”. Mituri mai puţin spectaculoase li se vor 
alătura, în aceeași tendinţă de a spori prestigiul noii clase politice, dispusă 
acum la unele concesii de ordin „naţional”**. Marii domni de altădată sunt 
evocaţi în discursuri, expuşi în săli de şedinţe sau în pieţe publice, ca dovadă a 
unei presupuse continuități de putere“. Mitului romantic al „barbarului”“* i se 
substituia unul menit să cruţe sensibilitatea ocupanților: mitul „migratorului” 
purtător de civilizaţie, de stimuli înnoitori. Mileniul „năvălirilor barbare” va fi 
pus de aceea sub eticheta neutră a „marilor migrații”, după cum expansiunea 
rusească în Sud-Estul Europei se va numi efort de eliberare. Liberatorul, 
pacificatorul, justiţiarul, constructorul societăţii ideale sunt mituri ce se edifică 
paralel cu distrugerea vechiului regim, fie că e vorba de structuri, instituţii, 


% Lucian Boia, Listoriographie et le probleme de la continuité du people roumain, în RRAH, 
17, 1978, 4, p. 691-708; Louis L. Lâte (ed.), Transylvania and the theory of Daco-Romanian 
continuity. On the 2050" anniversary of a myth, New York, 1980. 

38 M.J. Rura, Reinterpretation of history as a method of furthering communism in Romania: a 
study în comparative historiography, Washington D.C., 1961. 

3 Andre Reszler, Mythes politiques modernes, Paris, 1981. 

4 Tita Chiper, De la ideal la idol. Convorbire cu o fostă ilegalistă, în Dilema, 1994, 72, p. 14. 
í Liviu Antonesei, Artistii, mitul revoluției totale și alte mituri, în Contrapunct, VI, 1995, 7, 
p. Il. 

2 Cf. P. Cornea, Originile romantismului românesc, Bucureşti, 1972, p. 170-172. 

% Katherine Verdery, op. cit. 

44 Cf. Cornelia Bodea, Moise Nicoară, 1784-1861. Motivația unui mit, în Memoriile Secției de 
Științe Istorice şi Arheologie, XIX, 1994, p. 91-130. 

& St. Fischer-Galati, op. cit. 

46 CF. Pierre Michel, Le mythe romantique: les Barbares, 1789-1848, Lyon, 1981. 

valori spirituale sau oameni; paralel și aproape fără posibilitate de replică, 
dat fiind că reprezentanţii vechiului regim erau deja, practic, scoşi din luptă. 
Alte personaje (comunistul ilegalist, stahanovistul, activistul omnipotent etc.) 
erau chemate să ocupe scena. Partidul unic constituia de altminteri mitul 
suprem, încarnat de un șef sintetizând toate calităţile pe care noul regim le 
voia recunoscute și reproduse. 


Rezistenţa la miturile istoriografice 

Emisia mitologizantă sub regimul comunist trebuie studiată în strânsă 
relaţie cu dezvoltarea regimului însuși, cu sinuozităţile și demisiile acestuia, 
cu ajustările din mers și tribulaţiile lui. Miturile acelui regim se regăsesc în 
discursul istoric, ajuns instrument în slujba puterii. Ele pot fi urmărite cu 
folos, în consubstanţialitatea lor, de la emergenţa sistemului social-politic, 
până la destrămarea lui intempestivă peste aproape un demisecol. Am amintit 
câteva, pe cele mai curente, altele ar putea fi încă aduse în discuţie. Fiindcă 
marilor idei structurante din istoria noastră li s-au opus, sub dictatură, idei 
menite a-i îndepărta pe români de tradiţiile autentice. Totul trebuia să fie 
revizuit, rescris, începând cu capitolul etnogenezei, pentru a-i implica decisiv 
pe slavi şi a demonstra că nu mai este cazul să ne socotim legaţi de Roma 
antică, ci de a treia Romă“, de unde veneau acum și ucazurile revizuirii. În 
acest spirit se vor forma serii după serii de elevi și studenţi, în afara valorilor 
proprii, îndemnați să caute numai spre Est lumina“, cum a și făcut, într-o 
carte de tristă faimă, M. Sadoveanu: Lumina vine de la Răsărit. Excesul a 
trezit reacţii şi între istorici, stimulând până la urmă forme noi de rezistenţă la 
discursul unic asupra trecutului“. Pe lângă Andrei Oțetea, opozantul cel mai 
redutabil, pe temei marxist, un grup de istorici mai tineri (Barbu Câmpina, 
N. Fotino, Matei Ionescu etc.) invocau rigorile ştiinţei pentru a-și exercita 
profesia”. Reacţii recuperatoare vor avea loc mai ales pe la mijlocul anilor '60, 
timide, incomplete și învăluite în ideologia impusă de stat, în afară numai de 
unii care şi-au plasat anume eforturile în studii mai tehnice și mai puţin expuse 
la ingerinţe de ordin politic”. Istoria pregătirii unei noi sinteze de istorie e 
semnificativă pentru opoziţia corpului de specialiști la diversiunile iniţiate de 
ideologii puterii. Deşi elaborat în bună măsură, tratatul respectiv n-a putut 
apărea, mai ales fiindcă protocronismul echipei de la vârf era susceptibil să 


“7 Cf. Léon Poliakov, Moscou, troisième Rome. Les intermittences de la mémoire historique, Paris, 
1989. 

% A. M. Petrencu, Învărământul istoric în România (1943-1989), Chişinău, 1991. 

* Marian Ştefan, G. Neacșu, Mihail Roller despre Mihail Roller (I-III), în Curierul național. 
Magazin, 1993, nr. 101, sqq. 

5 Florin Constantiniu, M. Roller despre M. Roller, ibidem. 

5! CF. Alexandru Zub, Politische Änderung und Geschichtsdenken in Rumänien, în AIIX, 30, 
1993, p 1-13. 

producă multe distorsiuni în cuprinsul sintezei”. Direcţia ei dacomană nu era 
străină, ca sens, de tracomania perioadei interbelice. Comparaţia e posibilă 
şi sub alte unghiuri, dat fiind că ambele perioade au produs „mitologii” în 
discursul istoric, fie și cu nuanţe sensibil diferite. 

Desigur, istorici români nu inovau în chip absolut. Confraţii sovietici 
făcuseră acest lucru încă din primii ani ai puterii comuniste”. După a doua mare 
conflagrație, exemplul lor nu era însă destul de stimulativ, reflecţia autentică 
în domeniu fiind acolo şi mai timidă. Stalin își impusese fără scrupul voinţa 
de a mistifica istoria în avantajul său, iar Hruşciov n-a făcut decât să-i urmeze 
pilda, exploatând politic o istorie ocultată mai înainte“. Abia sub Gorbaciov 
s-a putut iniţia un pas mai departe, în sensul unei demitizări selective a istoriei 
(A. lakovlev etc.), mai cu seamă a celei contemporane, nu fără omisiuni de 
natură a submina totuși credibilitatea ansamblului. Activitatea clandestină la 
noi, rezistenţa antifascistă în alte părţi au fost exploatate de comuniști ca o 
moşie personală, cu mari profituri. Mitul ilegalismului se înrudeşte din acest 
punct de vedere cu mitul rezistenţei, ambele fructificate la maximum”. 

Alte mituri au produs însă efecte de adâncime. Nu e fără sens faptul că 
imaginea pe care românii au produs-o mai insistent în afară e una mitică, 
expresia unui mit viguros: Dracula, aşa cum acesta a fost reînnoit prin romanul 
lui Bram Stoker şi prin seria de filme pe care le-a putut inspira. Un mit 
dintr-o lungă suită cu temei istoric, începând de la Burebista, pe care se sprijină 
statul-naţiune, în sens modern, și care a fost reactivată anume de național- 
comunism, ca mijloc eficace de a-i manipula pe „supuși”. Marile mituri ce au 
dominat epoca veneau în fond din secolul XIX: unitatea, neatârnarea, lupta 
de clasă, democraţia idilică, teama de străin”. Ceea ce s-a adăugat, în secolul 
XX, se situa pe aceeași linie, evocând oarecum tradiţia paternalistă, spiritul 
mesianic, figurile providenţialest. Regimul comunist s-a arătat destul de abil 
în folosirea lor. 

Nu e locul să insistăm. Vlad Georgescu a întreprins deja o bună analiză 
din această perspectivă, până în 1977, data surghiunului său”. Între timp s-au 
făcut unele consideraţii pe seama perioadei ce a urmat“ și s-au întreprins chiar 


5 Cf. Dennis Deletant, op. cit. 

53 Cf. Marc Ferro, L'histoire sous surveillance, Paris, 1985. 

5 Lilly Marcou, în Ce que nous voulons faire de l'Union Soviétique, par Alexandre Iakovlev, 
Paris, 1991, p. 117. 

5 Cf. Umberto Eco, Model de diagnostic, în Lettre Internationale, iarna 1995/1996, p. 3. 

5 Cf. Barbu Cioculescu, Metamorfozele unui mit, în Dracula de Bram Stoker, Bucureşti, 
1990, p. 5-19. 

7 Lucian Boia, De la postcomunism la postnaționalism, în Xenopoliana, II, 1994, 1-4, p. 124. 
58 Alexandru Zub, Zstorie și finalitate, p. 11-53 (ed. IL, laşi, 2004, are ca subtitlu: În căutarea 
identităţii). 

5 Vlad Georgescu, Politică și istorie, München, 1981, alte ediţii: 1983, 1991. 

® Radu Popa, Poszfaţă la Vlad Georgescu, op. cit., ed. 1991, p. 145-164. 

studii mai ample, coordonate de Lucian Boia, cu rezultate notabile“!. Este o 
direcţie ce se cuvine aprofundată nu numai pentru cunoașterea epocii noastre, 
dar și pentru limpezirea conştiinţei de sine a istoriografiei. 


Alexandru Zub 


& Lucian Boia (ed.), Mituri istorice românești, Bucureşti, 1995; idem, Miturile comunismului 
românesc, Bucureşti, 1995; idem, Miturile comunismului românesc, Bucureşti, 1998; idem, 
Istorie și mit în conștiința românească, Bucureşti, 1997 (şi alte ediţii). 

Ștefan Afloroaei 


Mituri vii. Noua resurecţie a eshatologiei 


1. Despre viaţa unor mituri 

Titlul acestei expuneri mi-a fost inspirat de scrierile lui Mircea Eliade. 
Fireşte, nu este singurul care îndrăznește să vorbească despre mituri vii în 
lumea de astăzi, însă o face mai convingător decât alți interpreţi. De aceea, 
ideile pe care le voi susţine în continuare pot fi socotite ca un mic omagiu 
adus acestui important istoric şi hermeneut al vieţii noastre spirituale. 

Aş observa, în prealabil, că unii interpreţii care au în atenţie o anume 
relevanţă a mitului caută să-i regăsească înainte de toate forma sa în act. Mai 
exact, caută să-i vadă lucrarea concretă în viaţa unei comunităţi. De altfel, 
primul capitol din scrierea lui Eliade Myth and Reality (cum a fost intitulată 
iniţial) se deschide cu o secţiune despre „importanţa mitului viu”!. Contează 
înainte de toate, așadar, „mitul viu”, cel care încă este activ. Eliade constată, 
în această privinţă, că secolul al XX-lea vine cu o perspectivă relativ nouă față 
de secolul precedent. Mitul nu mai este tratat „în accepțiunea obișnuită a 
termenului, altfel zis, drept o „fabulă, o ‚ficțiune sau o „invenţie””. Dimpotrivă, 
ajunge să fie „acceptat așa cum era înţeles în societățile arhaice, unde mitul 
desemnează o istorie adevărată”. Iar adevărul unui mit se verifică prin aceea 
că este viu, în act, cel puţin pentru unii oameni?. În consecință, interpretul 
revine la înţelegerea sa ca „tradiţie sacră” sau ca „model exemplar” (sintagmele 
îi aparţin). Cu alte cuvinte, mitul este recunoscut înainte de toate ca o formă 
simbolică vie, aptă să modifice în chip decisiv unele acte sau conduite omeneşti. 

Această recunoaștere survine însă numai atunci când ai în față experienţa 
prin care oamenii trăiesc în chip nemijlocit simbolismul unui mit. Iar cei care 
realmente îl trăiesc nu se limitează doar să-l repovestească. Ei cred în ceea 
ce spune naraţiunea mitică și, mai mult încă, o urmează ca atare în viaţa lor 
practică — prin ritualuri, gesturi simbolice şi reguli cotidiene. Ca să recunoști 
valoarea de exemplum a unui mit, trebuie să ai acces la modul în care acesta este 


! Această scriere, apărută iniţial sub un titlu inspirat, este editată la New-York, în 1963, fiind 
apoi tradusă în alte limbi de circulaţie. La noi o regăsim sub titlul Aspecte ale mitului, în 
traducerea lui Paul G. Dinopol, Editura Univers, Bucureşti, 1978. În continuare, referințele 
le voi face la această din urmă ediţie. 

2 Ibidem, p. 1. Înţelegem de aici, în subsidiar, că unele mituri ajung cu timpul inactive, 
„moarte”, deşi nu dispar complet din memoria colectivă. Se întâmplă cu ele exact ceea ce se 
întâmplă cu unele dialecte pe care nu le mai vorbeşte nimeni, sau cu acele credințe religioase 
pe care oamenii nu le mai asumă în viaţa lor de toate zilele. 

trăit de oameni. Trăirea reală a unui mit diferă de alte două atitudini, proprii 
de regulă omului modern, anume simpla sa prezentare narativă (așa cum face 
cel care îl povesteşte unor curioși sau îl consemnează în scris) şi cercetarea 
sa teoretică. Fireşte, aceste atitudini au întotdeauna o justificare culturală și 
istorică, însă se situează la distanţă de trăirea concretă a unor mituri. 

Dar ce înseamnă că mitul este o realitate vie pentru unele comunităţi 
umane ? Cum spune Eliade în aceleași pagini, mitul este viu atunci când 
„înfăţişează modele pentru comportarea omenească și, prin aceasta, conferă 
existenţei semnificaţie și valoare”. Acest enunţ trimite, de fapt, la una din 
funcţiile mari ale mitului, de a oferi oamenilor modele de comportament. 
lar viaţa unui mit devine vizibilă prin acele funcţii ale sale ce sunt active, 
eficiente. Să reamintesc în grabă câteva funcţii ale mitului, cele prin care se 
probează caracterul său viu, eficiența sa. 

Înainte de toate, mitul narează o „istorie sacră”, povesteşte un eveniment 
cu putere inaugurală, petrecut ¿n illo tempore. Fiind originar, acest eveniment 
anunţă irupţia sacrului în lume. Ne spune, de exemplu, cum a luat ființă 
o anume realitate, o instituție omenească, o istorie sau lumea ca atare. Însă 
naraţiunea mitică înseamnă deopotrivă instituire a celor „cu adevărat reale”: 
ceea ce se spune se petrece acum. Așadar, ea nu doar povestește despre 
posibilitatea sensului în lume, ci instituie acest sens în timp ce povestește. Va 
relua periodic acest act, ori de câte ori intervine ceva semnificativ sau dificil 
în viața oamenilor. 

Deopotrivă, mitul oferă un model de comportament pentru o întreagă 
comunitate de oameni. Ceea ce au realizat în illo tempore unele puteri divine 
urmează a fi reluat cu cât mai multă fidelitate în gesturile omenești, mai ales 
atunci când omul se află în situaţii complicate sau dificile. În acest fel, mitul 
devine realmente exemplar, oferă o cale sau o soluţie. Această funcţie a mitului 
— ca model exemplar — pare să fie privilegiată de Eliade. Nu întâmplător 
revine mult asupra ei, aducând-o în discuţie ori de câte ori are prilejul. 

În cele din urmă, prin repovestirea sa ori prin imitarea modelului pe 
care-l oferă, mitul asigură o terapeutică în ordine existenţială. El promite — 
în credința celui care crede — însăși refacerea condiţiei umane și a lumii în 
care omul trăieşte. De pildă, cel care imită modelul mitic se poate detașa de 


timpul său obişnuit, spre a accede la o altă stare de spirit şi la un timp originar”. 


3 Ibidem, p. 2. 

í De pildă, în convorbirile sale cu Sophie Lannes şi Jean-Louis Ferrier (apărute în L'Express, 
25-31 august, 1979), Eliade spune că mitul cosmogonic „retrasează întotdeauna circumstanţele 
în care o anumită condiţie a luat ființă”. În consecinţă, reprezintă „un model transistoric”: 
deşi nu se supune contingenţelor vieții istorice, constituie pentru aceasta un reper cu adevărat 
esenţial. Cf. Cristian Bădiliţă & Paul Barbăneagră (coordonatori), Întâlnirea cu sacrul, Editura 
Axa, Botoşani, 1996, p. 19. 

5 Cf. Mircea Eliade, Mituri, vise şi mistere, în volumul Eseuri, traducere de Maria Ivănescu şi 

Terapeutica pe care mitul o asigură stă în relaţie cu o viziune privind sfârșitul 
celor existente și posibilitatea unui nou început. Cu alte cuvinte, soteriologia 
subîntinde o eshatologie, chiar dacă la o scară mult diferită de la un mit la altul. 

Cu fiecare din aceste funcții, mitul se poate dovedi eficace sau cu adevărat 
viu. Însă viaţa sa constă mai ales în aceea că „fundamentează şi justifică întreaga 
comportare și întreaga activitate a omului”. Faptul că oferă un model de 
limită conduitei umane îi asigură o exemplaritate singulară. 


2. Gândirea mitică: „constitutivă fiinţei omenești” 

Pare totuşi excesiv să spui că mitul justifică întreaga activitate semnificativă 
a omului. Căci ne putem întreba, pe bună dreptate, dacă într-adevăr doar 
miturile justifică activitatea omului, chiar și atunci când este vorba de omul 
arhaic. Nu cumva ele privesc doar unele activităţi ale omului și doar în unele 
momente ale vieţii acestuia ? Apoi, mitul face acest lucru doar în cazul omului 
arhaic sau tradiţional ? Întrebarea din urmă naşte o altă întrebare, mai abruptă: 
mitologia cunoscută de noi mai oferă oare modele pentru conduita omului 
de astăzi ? Nu cumva această situaţie s-a retras cu totul din istorie ? Vorbind 
acum despre „istorii sacre”, nu vorbim oare despre ceva ce aparţine unui trecut 
tot mai îndepărtat? 

Un răspuns la astfel de întrebări se află chiar în paginile lui Eliade invocate 
mai sus. „A înţelege structura și funcţiile miturilor în societăţile tradiţionale 
/...| nu înseamnă numai a elucida o etapă din istoria gândirii omeneşti, 
înseamnă deopotrivă a înţelege mai bine o categorie de contemporani de-ai 
noștri”. Se referă în continuare la câteva culte profetice și milenariste, precum 
cele numite cargo cults, din Oceania, active încă în secolul al XX-lea, sau la 
unele mituri asemănătoare din Congo şi din alte părți ale lumii. Ajunge în cele 
din urmă la o idee de fond a fenomenologiei sale, anume că mitul reprezintă 
o structură a spiritului omenesc, o funcţie constitutivă acestuia. „Anumite 
„comportări mitice” mai supraviețuiesc încă sub ochii noștri. Nu doar că ar fi 
vorba de ,supravieţuiri” ale unei mentalități arhaice. Dar anumite aspecte și 
funcţii ale gândirii mitice sunt constitutive fiinţei omenești”. Nu e vorba, cum 
vedem, doar de supraviețuirea unor mentalități vechi, ci de un comportament 
structural fiinţei umane. Acest comportament este pus imediat în legătură cu 
modul mitic de a gândi, care ne este definitoriuS. Ceea ce înseamnă că mitul 


Mircea Ivănescu, Editura Ştiinţifică, București, 1991, p. 22. În legătură cu aceste funcţii ale 
mitului, cf. Robert A. Segal, Există mituri moderne ?, în Bryan Rennie (ed.), Mircea Eliade. 
Finalitate şi sens, Criterion, Bucureşti, 2010, pp. 58 sq. 

6 Aspecte ale mitului, p. 5. 

7 Ibidem, p. 170. 

8 În ale locuri, Eliade procedează într-o manieră mai explicită, discutând despre modul 
mitic de a vorbi, gestul mitic, ritualul mitic, toate acestea în legătură cu simbolismul propriu 
mitologiei. Într-o manieră asemănătoare a procedat, cum ştim, Ernst Cassirer, mai ales atunci 

priveşte deopotrivă condiţia omului de astăzi, inclusiv a celui ce duce o viață 
profund secularizată sau cosmopolită. 

Gândirea mitică, la care se referă Eliade, are un caracter prevalent 
simbolic. Ea se realizează prin imagini și reprezentări cu semnificaţie simbolică. 
În definitiv, omul exersează nu doar o logică discursivă, conceptuală, ci şi una 
simbolică. lar mitul se adresează gândirii noastre simbolice (ceea ce Eliade 
discută pe larg în primele pagini din Jmgini și simboluri, 1952). Deopotrivă, 
gândirea mitică are un caracter ritualic, modelele de care se foloseşte iau forma 
unor ritualuri. Nu e posibilă o cunoaștere mitică fără să participi la un anume 
ritual, cu o provenienţă arhetipală?. Un asemenea ritual „îşi dobândește 
eficacitatea în măsura în care repetă exact o acţiune săvârșită la începutul 
timpurilor de un zeu, un erou sau un strămoș”. În cele din urmă, cunoaşterea 
mitică are valoarea unei iniţieri. Eliade distinge, cum știm, mai multe forme 
de iniţiere. Unele din ele asigură „trecerea de la copilărie sau adolescenţă la 
vârsta adultă”, altele fac posibil „accesul într-o societate secretă”. Cu totul 
deosebită este acea iniţiere ce „caracterizează vocaţia mistică, adică — la nivelul 
religiilor primitive — vocaţia vraciului (medicine man) sau a şamanului”. Faţă 
de iniţierile moderne, de tip livresc sau profesional, cele mitice nu generează 
mari rupturi în lumea omului. Nu separă natura de cultură, materia de spirit 
şi atitudinea cotidiană de cea elevată. Dimpotrivă, caută să restabilească relaţia 
cu ceea ce duce dincolo de voinţa omenească („lumea zeilor și a altor ființe 
supranaturale”), spre a deschide către energiile lor creatoare!. În acest fel, 
restabilesc contactul cu „adevărata natură”, cea care se descoperă sub formă de 
arhetipuri vii, active. Doar că, pentru aceasta, e nevoie ca oamenii să retrăiască 
realmente mesajul unui mit în viaţa lor concretă. 

În definitiv, omului îi sunt proprii logica simbolică și modul mitic de a 
gândi, indiferent în ce epocă şi în ce fel de societate trăiește. Tocmai din acest 
motiv Eliade se va referi în mai multe rânduri la miturile omului modern. 
Întrucât mitul reprezintă o funcţie constitutivă a minţii omeneşti, va putea 
fi recunoscut cu orice conduită a omului și în orice epocă. Această din urmă 
idee aduce o teză distinctă și tare a fenomenologie lui Eliade, însă nu mă voi 
opri asupra discuţiilor extinse pe care le-a provocat între timp. 


3. Cenzură şi camuflare a gândirii mitice 

Să ne amintim totuşi că mitul a fost înţeles adesea — și nu doar în secolul 
al XIX-lea — ca un epifenomen al vieţii spirituale. A fost înţeles, cum spune 
Eliade, „în accepțiunea obișnuită a termenului, altfel zis, drept o „fabulă, o 


când a avut în vedere comportamentul simbolic, vizibil în felul omenesc de a percepe lumea, 
a gândi şi a vorbi. 

° Mitul eternei reîntoarceri, p. 26. 

19 Naşteri mistice, traducere de Mihaela Grigore Paraschivescu, Editura Humanitas, Bucureşti, 


1995, pp. 13-16. 

ficțiune sau o invenție”. De fapt, a trebuit să suporte două înțelesuri slabe, 
cel comun (când este văzut ca simplă poveste sau fabulă) şi cel impus de unele 
ideologii moderne (mitul ca ficţiune, invenţie, simplu produs al imaginaţiei). 
În ambele cazuri avem de-a face cu o formă de cenzură, simplă şi neintenţionată 
în cel dintâi caz, programatică și deosebit de violentă în cel de-al doilea caz. 

În definitiv, modul mitic de a gândi poate fi serios cenzurat, ceea ce s-a 
întâmplat mai ales în lumea modernă de la Reformă încoace!!. Este interesant 
de văzut că o anumită cenzură a gândirii mitice are loc și în societăţile 
arhaice. Vorbind despre mit ca „istorie adevărată”, Eliade observă că, de 
fapt, „ceea ce într-un trib e considerat „istorie adevărată poate deveni pentru 
tribul vecin o „istorie falsă”; „demitizarea' e un proces care se întâlnește chiar 
şi în stadiile arhaice de cultură”!?. Cenzura gândirii mitice se petrece acolo 
unde instanţele puterii duc la scindarea dramatică a conștiinței culturale și a 
celei politice. Ideologiile moderne şi-au creat un reflex mecanic în a cenzura 
gândirea mitică, negând însemnătatea ei și obligând-o astfel să-și ascundă 
adevărata semnificaţie. 

Însă mitul poate suporta şi o altă situaţie, mult mai interesantă pentru 
istoricul vieții spirituale. Anume, poate fi refulat la nivelul vieții subconştiente, 
ca şi cum ar fi ascuns ochilor zilei sau chiar uitat, din varii motive psihosociale. 
El revine apoi la suprafaţă în forme camuflate, modificat sau acoperit sub 
măști de tot felul. Astfel de situaţii au fost în dese rânduri discutate de Eliade 
în scrierile sale. Ultimele transformări pe care mitul le cunoaște — refularea 
la nivelul vieţii inconștiente și revenirea sa în forme camuflate — sunt de 
fapt operaţii reflexive: gândirea mitică se retrage ea însăși din planul vieții 
conştiente, expuse public, și revine apoi în chip camuflat, sub diferite măști 
sau figuri simbolice. 

Reiau în această privinţă un singur loc din Imagini și simboluri, întrucât 
priveşte deopotrivă dispoziţia mitică a minţii omenești. „Suntem pe cale 
de-a înţelege astăzi un fapt pe care secolul al XIX-lea nu putea nici măcar 
să-l prevadă: că simbolul, mitul, imaginea ţin de substanţa vieții spirituale, 
că le putem camufla, mutila, degrada, însă niciodată extirpa. Ar merita 
efortul de a fi studiată supraviețuirea marilor mituri în tot cursul secolului 
al XIX-lea. S-ar vedea atunci cum, umile, minimalizate, condamnate să-și 
modifice mereu semnificaţiile, miturile au rezistat acestei letargii datorită 
în special literaturii. Astfel, a putut supravieţui până în zilele noastre mitul 
Paradisului terestru, sub forma adaptată a „paradisului oceanian; de o sută 
cincizeci de ani, toate marile literaturi europene s-au întrecut în a elogia 
insulele paradisiace din Oceanul cel Mare, tărâmuri ale tuturor desfătărilor, 


1! Cf. Ioan Petru Culianu, Eros şi magie în Renaștere. 1484, traducere de Dan Petrescu, Editura 
Nemira, Bucureşti, 1994, mai ales capitolul IX, Marea cenzură a fantasticului. 
12 Mircea Eliade, Aspecte ale mitului, p. 11, nota 1. 

în timp ce realitatea era cu totul alta /.../”15. Eliade revine până târziu cu 
această neobişnuită idee, de pildă în interviul cu Frederic de Towarnicki, 
din 18 noiembrie 1983. Alături de refularea şi camuflarea mitului, aduce în 
discuţie încă o situaţie ciudată, cea în care mitul este supus degradării sale 
treptate. Miturile ajung între timp „umile, minimalizate, condamnate să-și 
modifice mereu semnificaţiile”. Or, faptul acesta ţine, în definitiv, de însăși 
istoria fără de sfârșit a gândirii mitice. 

Dincolo de această condiţie severă pe care o suportă, mitul priveşte însăși 
„substanţa vieții spirituale”, reprezintă o funcţie ce-i este constitutivă. Oferă 
în cele din urmă un model de comportament, un exemplum. Ştim bine că 
întotdeauna oamenii au simţit nevoia să se raporteze la anumite modele. 
Astăzi, de exemplu, avem în faţă varii modele, unele frivole sau scandaloase, 
altele rezonabile, indiferent că sunt sportive sau artistice, eventual cotidiene, 
ca atunci când privesc jocul, vestimentația și eros-ul, nuditatea, mersul și 
plimbarea, succesul de cartier, conversaţia sau flirtajul etc. Este greu de spus 
dacă se mai raportează în vreun fel la un ceva „originar”. Cu toate acestea, 
omul tinde într-un fel sau altul către o limită văzută ca ideală, caută să 
privească dincolo de orizontul banal sau comun al vieţii sale. Probabil că nu 
ştie întotdeauna cum să privească, nu-și cultivă îndeajuns modul de a privi, 
câtă vreme își dă totuși seama că privirea însăşi nu este bine orientată. Dar 
caută forme noi de iniţiere, chiar și frivole sau ludice. Speră ca acestea să-l 
scoată într-un fel din atitudinea sa comună și să-l deschidă spre unele moduri 
de viaţă mai dense și mai semnificative. 


4. Mituri eshatologice: relevanţa lor neobișnuită 

Când vorbeşte despre mituri vii și exemplare, Eliade are în vedere mai 
ales unele viziuni cosmogonice. Tocmai acestea pot să apară ca adevărate 
modele pentru viaţa spirituală a unor comunităţi. Exact ele vin cu „prestigiul 
magic” al începutului, apte a se reflecta apoi în orice altă creaţie sau conduită 
omenească. 


15 Mircea Eliade, Imagini şi simboluri. Eseu despre simbolismul magico-religios, prefaţă de 
Georges Dumézil, traducere de Alexandra Beldescu, Editura Humanitas, Bucureşti, 1994, 
p. 14. Îmi este greu să nu redau şi ceea ce spune Eliade în continuare în acest loc. „Astfel, 
a putut supravieţui până în zilele noastre mitul Paradisului Terestru, sub forma adaptată a 
„paradisului oceanian; de o sută cincizeci de ani, toate marile literaturi europene s-au întrecut 
în a elogia insulele paradisiace din Oceanul cel Mare, tărâmuri ale tuturor desfătărilor, în 
timp ce realitatea era cu totul alta /.../. Paradisul Terestru, în care Cristofor Columb încă 
mai credea (nu era el convins că l-a şi descoperit ?), devenise în secolul al XIX-lea insula 
oceaniană, dar funcţia lui în economia psihismului uman rămânea aceeaşi: acolo, în „insulă, 
în „Paradis, existența se desfăşoară în afara Timpului şi a Istoriei; omul e fericit, liber, lipsit de 
constrângeri, nu trebuie să muncească pentru a trăi; femeile sunt frumoase, veşnic tinere; nici 
o „lege nu le îngrădeşte dragostea. Nuditatea însăşi îşi regăsise în insula îndepărtată sensul ei 
metafizic: condiţia omului desăvârşit — a lui Adam înainte de păcat” (pp. 14-15). 

Există totuși o categorie de mituri ce poate rivaliza oricând cu cosmogonia 
însăşi. Este vorba de miturile eshatologice, ce privesc, așa cum știm, destinul 
de pe urmă al omului și al lumii sale. De ce anume spun acest lucru ? 

Eshatologia poate rivaliza cu evenimentul cosmogonic din mai multe 
motive. Mai întâi, aşa cum precizează Eliade, ea prefigurează de fiecare dată 
o nouă cosmogonie!f. Dacă vorbim despre o creație nouă, ea „nu poate avea 
loc înainte ca lumea aceasta să fie definitiv abolită”. Creaţia sau refacerea celor 
existente nu se pot relua în absenţa unui eveniment eshatologic. De fapt, 
cosmogonia și eshatologia ar trebui privite mereu împreună, ca și cum ar 
fi vorba de o singură naraţiune mitică. În acest caz, am spune că exemplare 
sunt exact acele naraţiuni ce leagă intim creaţia lumii cu sfârșitul acesteia, un 
posibil început cu eshatologia ei iminentă. 

Am văzut ceva mai sus că mitul, prin repovestirea sa şi prin imitarea 
modelului pe care-l oferă, caută să asigure o terapeutică în ordine existenţială. 
În măsura în care este trăit, reface în chip radical condiţia umană. Face 
posibilă, într-un fel sau altul, detașarea omului de timpul său contingent și 
accesul la un timp socotit originar'5. Însă o astfel de terapeutică subîntinde o 
viziune asupra sfârșitului celor existente. Mai exact, soteriologia, în măsura în 
care se vrea cu adevărat radicală, se sprijină pe o anumită eshatologie. 

Nu mai puţin, viziunea sfârșitului, atunci când există, face vizibilă o 
anumită logică în evoluţia lumii reale şi a celei narative. Este ceea ce Eliade 
sesizează excelent în convorbirile sale cu Claude-Henri Rocquet. „Orice 
mitologie are un început și un sfârșit; la început, cosmogonia, și la sfârșit, 
eshatologia, întoarcerea strămoșilor mitici sau venirea lui Mesia. Istoricul nu 
va privi deci mitologia ca o îngrămădire incoerentă de mituri, ci ca pe un 
corp înzestrat cu un sens — în ultimă instanță, ca pe o istorie sacră "16. Aşadar, 
numai în lumina întregului se face vizibil un anume sens. Şi numai atunci când 
descoperă un sens ceva poate fi văzut în lumina întregului de care ţine. Or, 
acest lucru aduce împreună cosmogonia unei lumi şi sfârșitul ei restaurator, 
id est finalitatea întregii creaţii". Văzute împreună, cosmogonia și eshatologia 


14 Aspecte ale mitului, p. 50. 

15 Mituri, vise şi mistere, p. 22. 

16 Încercarea labirintului, p. 123. A se vedea şi Istoria credințelor şi ideilor religioase, II, traducere 
de Cezar Baltag, 1981, pp. 262 sq. Relaţia esenţială dintre posibilitatea sensului în această 
lume şi viziunea eshaton-ului este bine surprinsă şi de alţi gânditori, fie aceştia teologi (Rudolf 
Bultmann, Dumitru Stăniloae, Hans Urs von Balthasar), filosofi (Martin Heidegger, Nikolai 
Berdiaev, Pierre Teilhard de Chardin, Jacob Taubes) sau istorici, precum Henri Irénée Marrou 
(Théologie de l’histoire, 1968), Pierre Chaunu (La mémoire et l'éternité, 1975; La mémoire et le 
sacré, 1978), Jacques Le Goff şi alții. 

17 Intră în joc, aici, însăşi semnificaţia distinctă a termenului „sfârşit”, una radical diferită de 
cea prezentă în vorbirea comună („încheiere”, „capăt”, „închidere”, „încetare”, „dispariţie”, 
„pieire”). De altfel, vorbirea comună nu este complet străină de alte înţelesuri ale sfârşitului 
decât cele amintite mai sus. Afli vorbindu-se, de pildă, despre sfârşit ca deznodământ (al 

descoperă un sens al întregii creații. Ele reprezintă prologul și epilogul cărții 
pe care lumea însăși o constituie. În absenţa unei eshatologii, schimbările 
ce au loc rămân indecise, indefinite. Interpretul poate privi istoria „ca un 
corp înzestrat cu un sens” doar dacă are în atenţie o posibilă eshatologie. Fără 
o proiecţie eshatologică, chiar și estompată, problema sensului nu poate fi 
reluată în reflecția asupra vieții istorice. 

Într-o secțiune din Istoria ideilor și credintelor religioase, Il, § 203, Eliade 
constată că există intervaluri istorice în care unica speranţă o constituie tocmai 
„sfârșitul lumii”. Se referă acolo la apocaliptica iudaică, sfârșitul lumii fiind 
anunțat de regulă „prin numeroase cataclisme și fenomene cosmice aberante: 
soarele va străluci în timpul nopţii şi luna în timpul zilei, în fântâni va curge 
sânge, stelele vor devia de pe orbitele lor, din arbori va picura sânge, din 
măruntaiele pământului vor ţişni flăcări, pietrele vor începe să strige etc. 
(IV Ezdra 5, 4-12); anul se va scurta, oamenii se vor omori între ei, va fi secetă 
şi foamete”. Nu vorbim şi noi astăzi despre tot felul de fenomene aberante ? 
Şi nu constituie „sfârșitul lumii”, cel puţin pentru unii dintre noi, singura 
speranță serioasă ? Doar că, astăzi, cu privire la judecata universală și la viaţa 
de după moarte, inevitabile în vechiul scenariu eshatologic, suntem mult mai 
reticenţi, oarecum mai sceptici. 

Există însă și alte motivații ale reflecţiei eshatologice, în legătură 
nemijlocită cu lumea în care trăim şi cu propria noastră sensibilitate. 
Când vorbeşte despre meditaţiile sale cu privire la istorie, Nikolai Berdiaev 
recunoaşte că ele „se sprijină pe un acut simţ al răului, al acelui rău ce domină 
lumea și amarul destin al omului din ea”. Ele exprimă însăși revolta spiritului 
față de acest rău și faţă de ceea ce este impus în numele necesității obiective!S. 
În consecință, Berdiaev va pune în relaţie directă percepţia atentă a răului şi 
eshatologia pe care singur o asumă. 

Nu doar reflecţia asupra istoriei face necesară o astfel de viziune. Așa 
cum spune Sf. Augustin în una din scrisorile sale, „sfârșitul lumii este, de fapt, 
sfârșitul fiecărui om”. Nu cumva tocmai de aici ar trebui să plece reflecţia 
noastră ? Nu importă astăzi acest lucru mai mult decât orice pentru fiecare 
dintre noi ? Karen Armstrong, înainte de a descrie miturile lumii de astăzi, 


unei lupte), soartă (a unui efort îndelungat sau a unui om), final ce deschide o altă evoluţie 
(în cazul unei nunţi sau al unui proces juridic), răposare (a unui om), pace (în urma unui 
conflict), împăcare cu sine (a sufletului) etc. 

!8 Nikolai Berdiaev, Încercare de metafizică eshatologică. Act creator şi obiectivare, traducere de 
Stelian Lăcătuş, Paideia, Bucureşti, 1999, pp. 6-7. De altfel, autorul va mărturisi de la bun 
început inadecvarea sa la lumea din care face parte. „Consonez foarte puţin cu o epocă în 
care domină massele, cantităţile, tehnica, în care politica biruie asupra vieţii spiritului. Am 
scris această carte într-o epocă groaznică; este mai mică decât aş fi dorit-o /.../; îmi era teamă 
că evenimentele catastrofale mă vor împiedica să o finalizez”. A scris-o, de fapt, în anii celui 
de-al doilea mare război, când Europa, cuprinsă de un întunecat furor, se ridicase împotriva 
propriei sale istorii şi împotriva întregii lumi. 

vorbeşte despre felul nou în care noi percepem moartea proprie și viaţa de 
apoi: cam simplist şi vulgar, căci moartea nu mai înseamnă o trecere către 
un alt fel de existenţă, iar viaţa de apoi nu ne mai spune aproape nimic. 
Însă mitul eshatologic devine elocvent tocmai acum când omul cade uşor în 
vulgaritate, iar științele și tehnologia par să nu cunoască limite. Ne putem 
salva lumea în care trăim doar printr-un gen de „revoluţie spirituală, care să 
poată ţină pasul cu geniul nostru tehnologic”!?. Într-adevăr, ceea ce omul 
poate să facă atunci când este vorba de sensul vieţii și al morţii sale ţine de 
însăşi experienţa sa spirituală. 

Există aşadar destule motive ca ideea eshatologică să fie din nou în atenţie. 
Cum bine a înţeles teologul grec Constantin Dyovouniotis, ea ar trebui să 
însoţească orice reflecţie cu privire la destinul omului și al lumii sale. 


5. Viziuni eshatologice arhaice şi moderne 

Din timp în timp, sensibilitatea eshatologică cunoaște o formă de 
resurecţie, o trezire bruscă și spectaculoasă. Ea nu se stinge complet niciodată, 
însă unele intervaluri de timp îi sunt mai favorabile decât altele. Se ridică 
atunci din nou cu toată forța și invadează zone diferite ale vieții, inclusiv 
cea a cunoașterii savante, cea politică și cotidiană. Alături de formele sale 
elevate, cunoaşte şi forme vulgare, degradate sau decăzute, a căror extensiune 
depășește cu mult orice altceva. De altfel, unele variante populare ale naraţiunii 
eshatologice tind fie către un scenariu absurd, fie către unul frivol și gratuit. 

Atent la tot felul de naraţiuni mitice, Eliade constată un lucru important 
cu privire la evoluţia în timp a sensibilităţii esharologice. Pentru omul 
tradiţional, eshatologia este ceva care deja s-a petrecut („sfârșitul lumii a și 
avut loc”). Ca şi cosmogonia, ea ţine de un timp inaugural și imemorial”. Se 
repetă periodic, încât orice eshatologie pregăteşte o nouă cosmogonie. Astfel, 
„cufundarea totală a pământului în ape sau distrugerea lui prin foc” este 
urmată imediat „de ivirea unui pământ virgin”. După ce timpul se degradează 
în chip grav, au loc iarăși unele cataclisme de proporţii cosmice, ce schimbă 
profund condiţia omului și a lumii sale. 

Însă această viziune arhaică se va modifica între timp destul de serios. 
În definitiv, cu fiecare formă mentală semnificativă viziunea eshatologică se 
reface, capătă diferenţe ireductibile”. Faptul ca atare devine evident mai ales 
după ce intră pe scenă omul epocii moderne. Pentru acesta, eshatologia își află 
clipa potrivită „în viitor”, ea numind acel viitor ce poate schimba radical istora 
însăşi. Viziunile care vorbesc despre „un sfârșit ce va veni” se extind tot mai 
mult în ultimele şase sau șapte secole. Ele susţin o serie de mișcări radicale, 


19 Karen Armstrong, O scurtă istorie a mitului, traducere de Mirella Acsente, Editura Corint, 
Bucureşti, 2008, pp. 145, 148. 

% Mircea Eliade, Aspecte ale mitului, p. 52. 

” Istoria credintelor şi ideilor religioase, IL, SS 192, 196-204. 

de felul cruciadelor, duse fie în formă militară, fie în formă pedagogică” 
Noile eshatologii vor susţine, mai ales din secolul al XVIII-lea încoace, un 
mod diferit de a gândi — în termeni de cunoaștere exactă, libertate deplină și 
emancipare. Cu aceste noi date, omul s-ar situa într-o altă istorie, a spiritului 
care se cunoaște liber și deplin pe sine (cum ne asigură Hegel însuși). Sau a 
raţiunii suverane și transparente în ea însăși, căreia omul modern i-a închinat 
deja adevărate imnuri. 

S-a vorbit în acest sens despre „iminenta intrare în cea de-a treia epocă 
a Istoriei”, epoca spiritului și a libertăţii depline. O sursă a acestei eshatologii 
seculare o constituie scrierile lui Gioacchino da Fiore, călugărul cistercian 
din secolul al XII-lea”. Nume de mare prestigiu — Lessing (în Educația rasei 
omenești), Saint-Simon şi urmașii săi, Auguste Comte (cu teoria celor trei stadii 
ale istorici, teologic, metafizic şi pozitiv), Hegel sau Schelling — au preluat în 
forme diferite mitul eshatologic al „celei de-a treia epoci”. El revine mult la 
scriitorii ruși, precum Krasinski şi Merejkovski (în Hristos și Antichrist), sub 
forma viziunii unei epoci a renovării universale. 

Cum este știut, mesajul creștin vine în această privinţă cu o diferență 
absolut însemnată. „Spre deosebire de sindromul apocaliptic, scrie Eliade, 
ilustrat din belșug în literatura epocii, Împărăția /vestită de Lisus/ soseşte 
fără cutremure, ba chiar fără semne exterioare. „Împărăţia lui Dumnezeu 
nu vine pe văzute, nici nu se va spune: Iat-o acolo, sau iat-o aici, căci, să 
ştiţi, Împărăția lui Dumnezeu este înăuntrul vostru’ (Luca 17, 20-21)%. 
Nu se neagă iminența eshaton-ului, anunţat de vechii profeţi, însă importă 
tot mai mult „anticiparea Împărăției prin cei care, graţie mijlocirii lui lisus, 
trăiesc de pe acum în prezentul atemporal al credinţei”. Cu toate acestea, 


* Ibidem, III, § 268 (Cruciadele: eshatologie și politică). 

3 Aspecte ale mitului, pp. 169-170; Istoria credințelor şi ideilor religioase, TII, SS 271, 300. 
Despre influenţa uriașă a călugărului cistercian au vorbit deopotrivă Karl Lâwith, Von Hegel 
zu Nietzsche. Der revolutionäre Bruch im Denken des 19. Jahrhunderts, 1941; Nikolai Berdiaev, 
Încercare de metafizică eshatologică, 1946; Jacob Taubes, Abendlândische Eschatologie, 1947; 
Eric Vâgelin, The New Science of Politics. An Introduction, 1952; Wissenschaft, Politik und 
Gnosis, 1959, sau Henri de Lubac, La postérité spirituelle de J. De Flore, 1970. 

Mircea Eliade, Istoria credințelor şi ideilor religioase, IL, ed. cit., p. 329. 

% Ibidem, p. 349. Revine uneori în forţă o chestiune deosebit de gravă: de ce întârzie 
parousia şi când anume se va petrece totuşi ? În această privință, Eliade aduce în atenţie 
câteva locuri neotestamentare ce oferă un anume răspuns: „1) se afirmă şi mai puternic 
iminența parousiei (de exemplu, în A doua epistolă a lui Petru); 2) parousia este împinsă 
într-un viitor mai îndepărtat și se oferă o justificare teologică acestui interim prelungit: este 
perioada rezervată activităţii misionare a Bisericii (de exemplu, în Evangheliile după Matei 
şi Luca); 3) parousia a avut deja loc, deoarece crucificarea și învierea lui lisus constituie, în 
fond, adevăratul „eveniment final (eshaton) şi „viaţa cea nouă este de pe acum accesibilă 
creştinilor (de exemplu, în Evanghelia după loan). Această a treia explicaţie va sfârși prin a 
se impune /.../. Autorul Evangheliei după Ioan și cercul său de credincioși dau un răspuns 
îndrăzneţ întârzierii parousiei. Împărăţia lui Dumnezeu este de-acum înfăptuită; /însă/ ea nu 

entuziasmul apocaliptic renaşte în anii dificili, precum cei de război, de 
lipsuri și de exil. 


6. Resurecţia unor motive eshatologice 

Se poate însă vorbi despre mituri eshatologice în lumea de astăzi ? În ce 
sens aparţin ele istoriei noastre ? Şi în ce constă eshazon-ul pe care-l anunţă 
într-un fel sau altul ? 

Eliade se referă explicit la astfel de mituri, în mai multe locuri de altfel. 
Însă constată că ele sunt refăcute complet în mediul unor mari ideologii 
moderne”. Poţi crede, în consecință, că sunt de fapt utopii ideologice și nu 
mituri, însă ele deţin o structură mitică neîndoielnică. Iar comportamentele 
pe care le induc sunt identice sau similare celor mitice. Se verifică astfel 
unele procese paradoxale ce ţin de însăși istoria sacrului: miturile exemplare 
cad la nivelul vieţii inconștiente, ca să se manifeste apoi în forme profund 
camuflate”. Mai ciudat încă, ajung serios degradate, corupte, fără a se pierde 
cu totul. Fiecare din aceste întâmplări cunoaște multe variante sau variaţiuni. 
lar epoca actuală „este maestră în arta camuflării”, cum spune Eliad în dialogul 
cu Frederic de Towarnicki, din 18 noiembrie 1983. 

În ce constă însă eshatologia lor ? Cel mai adesea într-o formă de 
radicalism, în voinţa a ceva crucial și ultimativ. Ceea ce se anunţă comportă 
o urgenţă ultimă, ca în cazul voinţei de prefacere totală a istoriei. În unele 
cazuri, e vorba de mituri ale eliberării extreme, eliberare în această istorie şi de 
această istorie. O serie de idealuri omeneşti — precum egalitatea deplină între 
oameni sau libertatea individuală — dau substanţa noului Graal. Au puterea să 
devină mari obsesii ale istoriei și să reactiveze unele mituri în lumea de astăzi. 

Aş observa faptul că exemplele lui Eliade nu sunt simple exemple, dorința 
sa nu este de a numi câteva mituri eshatologice încă actuale. Ci are în vedere 
de fapt unele categorii de mituri, ca într-o tipologie deschisă, incompletă. 
Fiecare din aceste categorii va fi ilustrată, în paginile sale, de o situaţie cu 
adevărat exemplară. 

De exemplu, mitul progresului nelimitat, progres „legat nemijlocit de 
acțiunea ştiinţei și a tehnologiei”%%. Un astfel de mit promite să schimbe însuși 
felul omului de a fi. El se desprinde, în fond, din mitul „celei de-a treia epoci” 


este automat și universal evidentă /.../” (ibidem, pp. 349-350). 

% Mitul eternei reîntoarceri, p. 26. 

7 Cum spune Eliade, „camuflarea [.../ este cuvântul cel mai general ce poate fi folosit: 
camuflarea valorilor, a structurilor, a instituţiilor, care însă nu au dispărut, ci continuă să 
existe camuflate în altceva” (cf. convorbirea cu Jean-François Duval, 4-5 mai 1986). Oferă în 
continuare un înțeles particular al camuflării. „Într-un roman de dragoste sau poliţist vedem 


înțelegere: a (se) manifesta, a (se) ascunde, a (se) acoperi, a (se) deghiza etc. 
2 CF. Întâlnirea cu sacrul (convorbirea lui Eliade cu Laurence Cossc, din 1981), p. 21. 

(epoca Spiritului care se cunoaște pe sine), validat deja în secolul al XVIII- 
lea. Modernii îl vor citi ca și cum ar fi vorba despre epoca lor, una în care ar 
avea loc revelarea de sine a rațiunii. Se leagă nemijlocit, așadar, de exaltarea 
modernă a raţiunii autonome și suverane. Tocmai această rațiune avea să apară 
în egală măsură creatoare şi destructivă. Forţa critică pe care o dezvoltă aduce 
în față ceea ce trebuie să sfârșească, adică eshaton-ul iminent istoriei. Un astfel 
de mit, cum vedem, coboară eshatologia la un nivel laic, secular. 

Însă marile crize ce au traversat secolul al XX-lea, mai ales în urma celor 
două conflagrații mondiale, au afectat serios credinţa omului în acest gen de 
progres. Realizările tehnice şi civice, deşi de excepţie, nu-l mai pot susţine în 
continuare. Ceea ce condamnă în chip profund un astfel de mit, din punctul 
de vedere al lui Eliade, este faptul că lumea tehnică a acestui timp nu și-a găsit 
încă o interpretare religioasă sau spirituală pe măsură. 

Însă un mare mit eshatologic se ascunde în chiar ideologia modernă ce 
propune schimbarea definitivă a societăţii omenești. Bine cunoscută, din 
nefericire, a devenit ideologia marxistă, cea care promite masselor proletare o 
societate fără clase, fără stat și fără exploatare. Ce menţionează Eliade în această 
privinţă? Dincolo de afirmaţiile sale cu pretenţii științifice, Marx „își asumă și duce 
mai departe unul din miturile eshatologice mari ale lumii Orientului Mijlociu 
şi ale celei mediteraneene, anume rolul mântuitor jucat de Cel Drept (cel „ales, 
„uns, „inocent, „misionar, în zilele noastre de proletariat), ale cărui suferinţe 
sunt invocate pentru a schimba statutul ontologic al lumii. De fapt, societatea 
fără clase a lui Marx și dispariţia tuturor tensiunilor sociale își găsesc precedentul 
cel mai exact în mitul Epocii de Aur, care, potrivit unui număr de tradiţii, stă 
la începutul și sfârșitul Istoriei”. Faţă de mitologia veche, mediteraneeană, 
noua variantă este însă îmbogăţită „cu o ideologie iudeo-creștină cu adevărat 
mesianică” și este tradusă în termenii omului modern. Agentul Binelui îşi 
conservă însă pe mai departe o „funcţie profetică şi soteriologică”, iar conflictul 
decisiv este înfățișat asemeni celui apocaliptic. Așadar, un mit eshatologic vechi 
în haine noi, camuflat bine în limbajul unei ideologii radicale. 

Probabil la fel de extins este și mitul libertăţii individuale şi depline, mai 
exact, al eliberării individului de orice gen de constrângere, inclusiv morală. 
Este ușor de regăsit în conduita simplă a unor contestatari, excentrici sau 
rebeli. Mişcarea hippy, la fel şi cea pentru drepturile unor minorităţi sau 
pentru drepturi individuale, ecologismul, unele forme de anarhism, toate 
propun forme noi şi radicale de eliberare a omului. Este semnificativ, spune 
Eliade, că prin astfel de mișcări natura însăși, sexualitatea și nudul ajung din 
nou să valoreze ca epifanii ale sacrului. 


2 Cf. Toader Paleologu, Profetul și katehon-ul. Contribuţie la problema „orientării pesimiste” în 
opera lui Vladimir Soloviov, studiu introductiv la volumul Antihristul (antologie din Vladimir 
Soloviov, G. P. Fedotov, A. Maţeina, Boris Molceanov, S. N. Bulgakov), traducere de Radu 
Părpăuţă, Polirom, laşi, 2000, p. 15. 

Astfel de mituri nu se refac astăzi în vechea lor naraţiune, ci în forme 
noi, adică în termenii unor situații istorice sau cotidiene care ne sunt acum 
proprii. Procesul camuflării — de această dată, în datele lumii cotidiene — 
devine esenţial acestor mituri. 


7. Noua obsesie a sfârșitului 

Însă de ce am putea crede că sensibilitatea esharologică a cunoscut în 
ultimii ani un gen de resurecţie ? 

Înainte de toate, se face uşor resimțită astăzi obsesia echivocă a sfârşitului. 
De la viziunea modernă asupra sfârșitului istoriei, la discuţiile recente despre 
sfârşitul naraţiunii în genere, al cuvântului și al cărţii, al simbolului și 
ideologiei, aproape totul vorbeşte despre o asemenea obsesie colectivă. Sub 
semnul sfârșitului este văzut tocmai modul în care s-a produs o formă sau 
alta de inteligibilitate a lumii noastre. Altfel spus, sub semnul sfârşitului este 
situată însăşi constituirea sensului în istoria cunoscută nouă. 

Cum am putea recunoaște însă această nouă obsesie ? 

Mai întâi, prin chiar inflaţia vorbirii despre o epocă a sfârșitului, a 
multiplelor forme de sfârșit. Titluri singulare altădată (precum Sfårsitul 
filosofiei şi sarcina gândirii, scrierea lui Heidegger din 1964), ajung acum în 
variaţiuni de tot felul. De la sfârșitul acestei istorii şi al omului care îi este 
propriu, se trece la cel al formelor culturii și al ideologiei, al lumii semnelor și 
al cuvântului, al modului de expresie prevalent până acum. În același timp, se 
extinde neaşteptat de mult motivul „celor ultime”: ultimul ciclu cosmic sau 
ultima epocă, ultimul imperiu sau ultimul împărat, ultima formă a istoriei, 
ultimul om etc. Iar ceea ce e socotit „ultim” nu mai poate fi depăşit în logica 
veche a istoriei. Nu se poate merge nici dincolo de acesta, nici pe o altă cale 
decât cea urmată până acum. În consecinţă, epoca dată tinde să se autodizolve, 
spre a se livra fie nimicului ca atare, fie unei restauraţii radical diferite. Devin 
posibile în acest fel două eshatologii, prima dintre ele confină unui anume 
nihilism al timpului de faţă. 

De la Vladimir Soloviov şi până la Francis Fukuyama, ideea unei 
forme ultime a celor omenești cunoaște varii ilustrări. Motivul ca atare nu 
a fost străin nici altor epoci, mai ales că sursele sale testamentare (îndeosebi 
profeţiile lui Daniel) au fost mereu în atenţia unor interpreți“. Până și unele 
forţe proprii lumii de astăzi — tehnica, ideologia sau imaginea virtuală — sunt 


3 Exegetul are în vedere mai cu seamă ceea ce s-a numit altădată „A Treia Romă”. Observă 
o schimbare elocventă în logica târzie a acestei reprezentări. „În mod curios, la Soloviov, 
noţiunea de A Treia Romă nu-şi are semnificaţia de katehon, de forță care opreşte popoarele 
barbare şi sfârşitul lumii, ci pe aceea, absolut contrară, a unui element de slăbiciune care face 
imposibilă orice rezistenţă. Este vorba de o răsturnare completă a perspectivei din care scria 
călugărul Filotei. Soloviov era absolut străin de orice concepţie privind translatio imperii, 
înţeleasă ca o transmitere a puterii catehonice” (p. 20; a se vedea şi pp. 24, 28). 

văzute ca ultime, fie în sensul că nu pot fi depășite, fie că pot goli de sens 
această istorie. Ideea — sau teama profundă înscrisă în ea — nu este însă deloc 
nouă”. Nietzsche vorbise altădată despre un stadiu ultim al nihilismului, 
cel pe care l-ar exprima „budismul european”. Anii de după război preferă 
alte sintagme, de exemplu „ultima ideologie” (cu epilogul firesc în „sfârșitul 
oricărei ideologii”) sau „ultimul ateism” (întrevăzut deja, după unii, de însuși 
Dostoievski prin figura Marelui Inchizitor). Locul acestor fenomene „ultime” 
nu-l mai poate oferi istoria ca atare, în accepțiunea ei clasică, ci mai degrabă 
ceea ce vine „după”, o lume radical post-istorică. 

La fel de uşor se reface şi motivul „marilor primejdii”, însă altele 
decât „primejdia barbară” (pentru omul occidental) sau cea „asiatică” 
(precum „mongolismul”, pentru intelectualii slavi din secolul al XIX-lea). 
În rândul marilor primejdii vin acum noile fundamentalisme ideologice și 
religioase, aceste instrumente ale terorii. Astfel apare, pentru unii dintre noi, 
fundamentalismul islamic, dar şi cel ideologic nord-coreean, sau cele născute 
în spaţiul african și sud-american. Sursa lor nu mai poate fi strict localizată, 
încât cunosc o formă ciudată de ubicuitate. Cu fiecare irupţie a unei astfel de 
primejdii, istoria pare să intre în ultimul ei stadiu, fără nici o şansă de a mai 
rămâne aceeași. 

Ideea că o catastrofă de proporţii este iminentă apasă din nou viaţa 
mentală a acestui timp. În funcţie de griji şi preocupări, catastrofele posibile 
au dobândit nume precise: termică sau climaterică, nucleară, ecologică, 
genetică, pandemică, demografică, tehnică, informaţională etc. Unele dintre 
ele, așa cum este cea entropică, şi-au câştigat de mult timp un sprijin ştiinţific 
apreciabil”. Nu la fel însă şi discuţiile despre o catastrofă morală a omului de 
astăzi, discuţii ce comportă mult mai multe dificultăți. 


8. Căderea în vulgaritate a unor apocalipse 

Voi aduce iarăși în atenţie un fragment din Imagini și simboluri, 
întrucât vorbește, printre altele, de un fenomen ce capătă în lumea noastră 
o extensiune neobișnuită. „Suntem pe cale, spune Eliade, de-a înțelege 


51 „Omul, rănit de civilizaţia tehnică, vrea să se întoarcă la viaţa organică şi naturală, care 
începe să-i pară un paradis. Este una dintre iluziile conştiinţei, căci nu mai există întoarcere 
în acest paradis, nu se mai poate reveni de la viaţa organizată tehnic la o viaţă naturală şi 
organică” (Nikolai Berdiaev, Încercare de metafizică eshatologică, pp. 243-245). Mai înainte 
încă, Alexandr Ivanovici Herzen, Konstantin Leontiev sau Oswald Spengler au discutat cu 
destulă îngrijorare aceeaşi chestiune în legătură cu noua epocă istorică. 

* „Omul nu mai simte sub paşii săi un sol ferm, unit ordinii universale. În lume se produce 
nu numai un proces evolutiv, dar şi un proces de dizolvare (vezi interesantul volum al lui 
Andre Lalande, La dissolution opposée à l'évolution dans les sciences physiques et morales). Lumea 
ajunge la starea lichidă. Omogenitatea către care înaintează lumea fenomenelor este cea pe 
care a doua lege a termodinamicii o numeşte entropie. Toate acestea trebuie să agraveze sensul 


eshatologic” (Nikolai Berdiaev, op. cit., p. 271). 

astăzi un fapt pe care secolul al XIX-lea nu putea nici măcar să-l prevadă: 
că simbolul, mitul, imaginea ţin de substanţa vieţii spirituale, că le putem 
camufla, mutila, degrada, însă niciodată extirpa. Ar merita efortul de a fi 
studiată supraviețuirea marilor mituri în tot cursul secolului al XIX-lea. 
S-ar vedea atunci cum, umile, minimalizate, condamnate să-și modifice 
mereu semnificaţiile, miturile au rezistat acestei letargii datorită în special 
literaturii”. Cum vedem, alături de camuflarea unor mituri şi simboluri are 
loc o profundă degradare a lor. Fie ajung sub tot felul de forme mutilate, fie 
duc o viaţă extrem de săracă, umilă. Ca să reziste acestei degradări, unele 
mituri îşi modifică profund semnificaţiile proprii. 

Înţelegem de aici că eshatologia poate lua — și a luat între timp — forme 
degradate şi vulgare. Termenul din urmă, „vulgar”, acoperă de regulă două 
zone semantice. Una din ele pare să fie neutră: versiunea vulgară a unui mit 
este cea comună sau populară, simplificată mult și preluată ușor sub forma a 
unei mici povestiri. Acest gen de vulgarizare este până la un punct justificat, 
întrucât în acest fel mitul devine accesibil celor lipsiţi de o minimă iniţiere. 
A doua accepţiune a termenului indică însă o formă serios degradată, trivială. 
În această accepţiune, eshatologia devine frivolă și complet banală, lipsită de 
orice semnificaţie. În cele ce urmează mă voi referi tocmai la această din urmă 
situaţie a eshatologiei. 

Există, în această privinţă, cel puţin două surse active în lumea modernă. 
Una din ele o constituie ideologiile politice radicale, tot mai active pe scena 
socială postbelică. Câteva din ele au știut să exploateze așteptarea înfrigurată a 
„celor ultime” în istorie. Așa a făcut, cum știm, ideologia „egalităţii depline și 
definitive între oameni”. Deși se exprimă în formule complet secularizate, ele 
reiau o veche eshatologie religioasă. Caută să grăbească — în forme violente — 
sfârşitul acestui timp sau al acestei istorii. Vulgarizarea lor este inevitabilă 
atunci când devin simple instrumente ale puterii. Sau când coboară în limbajul 
comun al vieţii politice, fie acesta propriu unor funcţionari ai puterii sau, 
dimpotrivă, celor mulţi, care suportă și întreţin puterea timpului. Mai precis, 
degradarea eshatologiei se petrece prin traducerea sa în termenii ideologiei și 
ai propagandei politice. Ea cade inevitabil la un nivel de înţelegere mediu, 
instrumental și socialmente decis. 

Există însă şi o sursă savantă — cu pretenţii ştiinţifice — în vulgarizarea 
unor eshatologii. Este vorba de unele viziuni întunecate care se nasc fie în 
marginea teoriilor ştiinţifice la modă, fie asemeni acestor teorii. Nu arareori 
omul de ştiinţă, cu oarecare dispoziţie speculativă, încurajează acest lucru sau 
produce el însuși scenarii apocaliptice. Berdiaev observă că în lumea modernă 
unele învățături savante despre „cele ultime” iau uşor forma teosofiei?. Se 
cultivă variante noi de dualism și idolatrie. Ajung vulgarizate unele doctrine 


3 Cf. Nikolai Berdiaev, op. cit., pp. 262-265. 

metafizice, cum este cea pitagoreică a transmigraţiei (luând naştere astfel o 
învățătură populară despre „pribegia sufletelor”). Cu privire la modul savant 
în care revine atitudinea eshatologică, loan P. Culianu face o menţiune demnă 
de atenţie. „Dezamăgit de a fi sperat în perfecţionarea continuă a omului, 
H. G. Wells scria după război că această rasă va trebui distrusă pentru ca o 
nouă omenire să se nască. l-am regăsit raţionamentul în numeroase articole 
ştiinţifice pe care întâmplător le-am parcurs în ultimul timp. Specia, se spune, 
poate fi „mutată numai prin catastrofe ecologice şi se consideră că ar exista 
0,001 % sau mai puţine mutații favorabile pentru 99,999 % sau mai multe 
mutații nefavorabile. Şansa merită oare încercată ? Fantasma ekpyrozei, a 
combustiei lumii, bântuie mereu spiritele şi vedem deja răsărind din acest 
Foc Negru o Împărăție de Lumină fără de sfârșit. Mare trebuie să-i fie forţa de 
atracţie ca acest mit să se arate încă activ ! Totul dovedește că experienţa lumii 
ca Întuneric nu s-a încheiat”. Într-adevăr, mitul este din nou activ şi reușește 
să traverseze astăzi multe medii mentale, de la cele cu o anumită iniţiere în 
ştiinţele timpului, la cele obișnuite, populare. 

Vulgarizarea eshatologiei este evidentă mai ales sub forma acelor 
naraţiuni ce reiau motive de provenienţă apocaliptică. Sindromul apocalipsei, 
cum îi spune Eliade, cuprinde indefinit lumea de astăzi. Se produc uşor tot 
felul de descrieri ale „sfârșitului” sau ale „celor de pe urmă”, „viziuni” asupra 
istoriei actuale și asupra lumii î întregi. În unele din ele, sfârșitul este văzut 
ca petrecându-se î în acest timp obișnuit: la o anumită dată, dintr-un anume 
loc şi sub o anume formă vizibilă. Mai ciudat încă, poate să devină un sfârșit 
oarecare, ordinar sau absurd în lumea vastă a naturii. Este ceea ce afli, de 
exemplu, când se vorbeşte despre creșterea continuă a entropiei, sau despre 
impactul teribil pe care l-ar avea întâlnirea hazardată a Pământului cu un corp 
ceresc oarecare, eventual despre regresia vieţii, în urma unor cataclisme, la 
nivelul celei nevertebrate. Unele naraţiuni iau o expresie ideologică, ca atunci 
când se vorbeşte despre starea de omogenitate ultimă în istorie, către care duce 
procesul actual de globalizare. 

Ne dăm seama că în astfel de cazuri nu importă prea mult ideea de 
schimbare morală sau cea de suferință. Nici percepţia acută a răului în această 
lume, cu atât mai puţin conştiinţa vinei sau a păcatului. 


9. Milenarism laic şi dezabuzat 

Resurecţia unor motive apocaliptice nu trebuie pusă în legătură doar cu 
situaţiile istorice de excepţie, întrucât poate fi întâlnită și în acele intervaluri 
în care aproape nimic nu o anunţă. Este suficientă, de exemplu, conştiinţa 
absenței unor repere, sau sentimentul că toate cad în indiferenţă şi gest 


4 Joan Petru Culianu, Gnozele dualiste ale Occidentului, traducere de Thereza Petrescu, 

mecanic, în definitiv că totul este posibil şi facil. În epistolarul lor cu privire la 
o astfel de chestiune, Carlo Maria Martini şi Umberto Eco sesizează excelent 
acest lucru”. Vorbesc despre o formă nouă de milenarism, uşor de întâlnit în 
conştiinţa laică a timpului și în mediile noi de popularizare. 

Observă de la bun început că trăim un timp în care toate temerile noastre 
insolubile sunt invocate de-a valma: depozite nucleare, ploi acide, pierderea 
treptată a stratului de ozon, ingineria genetică, noi maladii incurabile, topirea 
ghețarilor, demografii scăpare de sub control, foamete extinsă la proporţii 
continentale, noile migrații ale unor populaţii sărăcite etc. Pe acest fond 
obsesional, spune Umberto Eco, apar atitudini similare celor mistice (de 
exemplu, „în cadrul ecologismului mistic, /se propune/ sinuciderea necesară 
a umanităţii înseși, care va trebui să piară pentru a salva speciile pe care 
aproape le-a distrus, pentru a o salva pe mama Geea, pe care a deformat-o și a 
sufocat-o”)*%. Când întreaga poveste este preluată de mass-media, se ajunge la 
un mic spectacol, în sensul că maniera de prezentare publică este distrată sau 
absentă. Sau se ajunge la o temă de serviciu, fără de care mulți nu prea găsesc 
ce să spună într-o publicaţie sau într-o emisiune. 

În fond, cam acesta este modul în care oamenii îşi cultivă noile terori 
ale sfârșitului. Pe de o parte, ei le trăiesc „în spiritul lui bibamus, edamus, 
cras moriemur, celebrând sfârşitul ideologiilor şi al solidarităţii”. Îşi văd 
cumva nepăsători de treburile lor zilnice şi de nevoia de a consuma orice. 
Pe de altă parte, fiecare „se joacă cu fantasma Apocalipsei și în același timp o 
exorcizează”. Aşadar, o manieră hedonistă, comună și deopotrivă spectaculară 
în noua asumare a Apocalipsei. Forma spectaculară comportă un mic efect 
cathartic, prin aceea că fantasma jucată este în același timp dejucată. În 
consecinţă, ea suportă o anumită exorcizare: este proiectată „sub forma unui 
spectacol sângeros în speranţa că astfel va deveni ireală”. Trăim de fapt cu 
dorinţa inconștientă că dezastrele posibile îşi pierd din forță dacă ne sunt 
cunoscute sau dacă le regăsim ca într-o dramă cotidiană, ludică. 

Asemeni lui Eliade, interpretul italian observă faptul că exorcizarea 
Apocalipsei conduce la un efect paradoxal. Anume, cu cât practicăm un 
astfel de exorcism, „cu atât se amplifică teama noastră inconștientă de această 
fantasmă”. Motivul este într-un fel simplu: „forţa fantasmelor stă tocmai în 
irealitatea lor”. Exact această irealitate ne scapă continuu și ne agresează cu 
toată forța indeterminării de care dispune. În consecință, terorile sfârșitului iau 
forme care, deși jucate și dejucate în mod spectacular, se dilată în continuare. 
Însă cât poate continua un asemenea proces ? Probabil suficient de mult, la fel 
ca și spectacolul acestei facile istorii. 

Umberto Eco observă că motivul sfârșitului intră astăzi mai mult în 


35 Cf. Carlo Maria Martini & Umberto Eco, În ce cred cei care nu cred ? (1996), traducere de 
Dragoş Zămosteanu, Editura Polirom, laşi, 2001. 
% Ibidem, p. 15. 

preocuparea lumii laice decât a celei creştine. Unele forme de chiliasm sunt 
proprii, de fapt, unor „mișcări politice şi sociale, laice sau de-a dreptul atee, 
care doreau să grăbească într-un mod violent sfârşitul vremurilor, pentru a 
realiza nu Cetatea lui Dumnezeu, ci o nouă Cetate Pämånteasc3’ 37, În același 
timp, cei doi vectori ai Apocalipsei, făgăduinţa și vestirea sfirşicului, sunt 
acum despărțiți. Accentul se pune acum pe „sfârșitul veacurilor” şi nu pe 
„trecerea lor”, ca în interpretarea augustiniană a Parusiei%. Însă cum s-ar putea 
înţelege faptul că lumea laică pare mai mult preocupată de motivul sfârșitului? 
Un asemenea motiv nu poate fi străin conștiinței creştine. Aceasta face din 
el un subiect de meditaţie, „dar se comportă ca şi cum proiectarea sa într-o 
dimensiune atemporală ar fi îndreptăţită”. Conştiinţa laică procedează însă 
altfel: „se preface că îl ignoră, dar este realmente obsedată de el”. Deși pare 
să-l ignore prin atitudinea sa hedonistă şi spectaculară, lumea laică îl preia 
într-o formă agrestă. Îl duce mai departe cu sine în felul unei obsesii și într-o 
interpretare cel mai adesea literală. 

O astfel de atitudine este excelent descrisă în ultimele rânduri ale 
epistolei de față. „Altminteri, e drept că, chiar și fără să ne preocupe sfârșitul, 
admitem că el se apropie, ne așezăm în faţa televizoarelor (la adăpostul 
fortificațiilor noastre electronice) și așteptăm ca cineva să ne distreze, în 
timp ce lucrurile merg așa cum merg. Și la naiba cu cei care vor veni”. 
Într-adevăr, peisajul apocaliptic ne este livrat cel mai adesea sub forma unui 
mic spectacol mediatic, încât el se substituie circului de altădată. Eco acceptă 
totuși că o astfel de atitudine nu este singura proprie lumii laice. Alături de 
ea afli credinţa mai veche în perfectibilitatea datelor istoriei. Nu mai puţin, 
în chiar mediul laic poţi recunoaște elemente ale viziunii creștine: „există o 
viziune specific creștină asupra istoriei ori de câte ori acest drum este parcurs 
sub semnul Speranţei”“!. Acest din urmă semn nu este ușor recunoscut, însă 
nu s-a pierdut astăzi cu totul. 

Deşi seamănă cu vechile milenarisme, noua obsesie este totuși departe de 
ideea unei refaceri a „stării originare”. Disperarea ce survine uneori poate genera 
sentimentul tragicului, însă acesta lasă în urmă vocea făgăduinței, speranţa 


3 Ibidem, p. 14. 
38 Ibidem, p. 17. 
3 Ibidem, p. 16. Aş îndrăzni să spun că este totuși greu de distins, cel puțin în spaţiul istoric 
european, între o lume laică și una creştină. Mai exact, lumea laică nu este în orice privință 
necreştină (sau, altfel spus, indiferentă din punct de vedere religios). Istoria ei europeană s-a 
format, cum ştim, prin creștinarea treptată a unor spaţii tot mai extinse; până și forma ei 
modernă, laică sau seculară, ţine în cele din urmă de istoria particulară a vieţii creştine. În 
această privinţă, există o comunicare subterană continuă între „lumea veche” și „lumea nouă”. 
Faptul că unele motive testamentare, precum cele din Apocalipsa lui loan, capitolul 20, revin 
în forme noi, secularizate, păstrând totuși același aer eshatologic, este o dovadă în acest sens. 
4 Ibidem, p. 19. 
4 Ibidem, p. 17. 

necondiționată a restaurării. Formula mai veche a lui Emmanuel Mounier, 
„optimism tragic”, nu pare să mai fie proprie noului tip de conștiință laică. 


* x x 


Dan Hăulică: 

Mulţumesc domnului profesor Afloroaei. Cred că e nu numai o nevoie 
teoretică, dar şi un gest, aș îndrăzni să spun, de dreptate, acela de a-l așeza la 
începutul discuţiei de astăzi pe Mircea Eliade, un adevărat patron al acestei 
problematici a mitului, în spaţiul nostru intelectual. Şi mai ales am regăsit, 
în alegerile pe care le practică expunerea de faţă, cîteva din preferințele 
fundamentale ale lui Eliade. 

După ce i-am publicat în '67 în „Secolul 20” primele texte apărute la 
noi după război, — îl întîlnisem la Roma și l-am căutat la Paris, mă iluzionam 
că vom putea face mai mult, o suită a traducerilor din opera sa, și alegerea 
profesorului, îmi amintesc exact, s-a fixat de la început pe volumul Imagini 
si simboluri. ÎL punea foarte sus ca putere sintetică în propria lui creaţie, încît 
revenirea dumneavoastră, foarte ordonată, în jurul sugestiilor din această 
lucrare mi se pare că răspunde fidel gîndirii filosofului. 

Dan Hăulică, Alexandru Zub, Adrian Alui Gheorghe 

Adrian Alui Gheorghe 


Timpul iniţierii în basmul mitic 
„Tinerețe fără bătrineţe și viaţă fără de moarte” 


Iniţiatul este un „ştiutor” care s-a născut pentru a verifica „ceea ce 
ştie”. Aceasta pare să fie definiţia cea mai apropiată de un parcurs inițiatic, 
„extragerea eului” (și salvarea lui) dintr-o generalitate multi-individuală fiind 
„realitatea factuală” (Gilbert Durand) spre care tinde „cel ales”. Fiind vorba 
de „o chemare”, timpul inițiatic nu are limite umane descriptibile. Relaţia 
general-particular este una de complementaritate. Rabindranath Tagore 
defineşte această relaţie prin prisma unei consistente tradiții spirituale, cea 
orientală, în care iniţierea a jucat rolul unei continue re-naşteri, re-întemeieri: 

Acest pol al piedestalului eului care iese la lumină din adîncul întunecat şi 
nepătruns, mândru de particularitatea lui, mîndru că a dat formă unei idei unice, 
individuale, a creatorului lumii, idee ce nu se repetă în universul întreg. Dacă 
această individualitate s-ar distruge, chiar fără să se piardă un atom de materie 
măcar, bucuria creatoare, care era cristalizată în ea, dispare. Sintem absolut 
desființaţi cînd ni se răpeşte această particularitate, această individualitate, care e 
singurul lucru ce-l putem numi numai al nostru propriu şi a cărui pierdere este în 
același timp o pierdere pentru întreaga lume. Înalta ei valoare e că nu-i comună. 
Și de aceea numai prin ea putem să ne unificăm cu universul, într-un înţeles mai 
adînc, ca şi cum, fără să ştim, ne-am odihni în sînul lui particularitatea noastră. 
Si necesitatea de a ne păstra această individualitate este de fapt necesitatea 
universului care lucrează în noi. A ne bucura de infinit este a ne bucura de noi 
înșine. Că omul socotește această particularitate a eului, cel mai pretios bun al 
său, o dovedesc suferintele pe care le îndură pentru ea şi păcatele pe care pentru 
ea le săvârşeşte. Omul însă a devenit conştient de ea, prin faptul că a mîncat din 
pomul cunoștinței. Ea l-a dus la ocară, la crimă şi la moarte şi totuși îi e mai 
scumpă decit orice paradis unde eul doarme în desăvîrşita nevinovăție şi siguranță 
în poala naturii umane. 

E, în fapt, problema complexă a lui Făt-Frumos, cel care își trăiește 
unicitatea, care şi-o completează, o înţelege, după care o adaugă ordinii naturii 
pentru o dreaptă universalizare. Timpul trăirii sale este unul suprafizic, abstras 
coerenţei matematice obișnuite, mitificat printr-o relativizare a relaţiei cu 
spaţiul. Cetatea timpului, „a tinereţii fără bătrînețe și a vieţii fără de moarte”, 
spre care tinde eroul, este înconjurată, ciudat, de elemente ale unei spaţialități 


! Sadhana, Calea desăvirşirii, Problema eului, p. 52-53 

destul de comune: o pădure deasă şi înaltă, unde stau fiarele cele mai sălbatice 
din lume, în fapt lighioane din pădure, după cum certifică autorul. De asta, 
timpul iniţierii nu se consumă în străbaterea efectivă a unui spaţiu străin, ci 
e durata care măsoară sondarea și cucerirea interiorităţii. Lighioanele sînt în 
om, sînt simţurile, poftele, durerile, senzațiile. Universul se reduce, într-un 
parcurs inițiatic, la Sine. Creaţia este, în ultimă instanţă, o remodelare a ceea 
ce a fost odată modelat de Divinitate. Un isishast român, părintele Ghelasie, 
deconspiră limitele căutării iniţiatice, din perspectivă creştină: Taina Vieții este 
Taina Limbajului, a Vorbirii. Cine nu ştie să vorbească, nu ştie nici să trăiască. 
Toate anormalitătile noastre sînt ca dereglări de Limbaj... (...). Noi trebuie să 
recîstigăm Vorbirea noastră adevărată, Sacră. Arhetipurile Limbajului Sacru sînt 
în Logosul-Fiul lui Dumnezeu. ..?. Şi cum găseşti cuvîntul altfel decît tăcînd. A 
tăcea este virtutea celui care ştie să vorbească. 

În Evul Mediu, tranziţia spre maturitate a tînărului este o iniţiere în 
ierarhiile sociale, al cărei sens era deprinderea deplinei supuneri. De aceea, 
ordinele cavalerești existente aveau drept ţintă: ... punerea armelor în mîinile 
rînărului războinic. Turnirul, ca atare, este străvechi şi poseda odinioară o 
semnificație sacră. Ordinul cavaleresc nu poate fi separat de frătiile popoarelor 
sălbatice. Legămintele din interiorul ordinelor cavalerești, erau sărăcia, 
supunerea, fidelitatea conjugală dar și căutarea perfecțiunii ca supremă 
desăvirşire individuală. Sînt, să recunoaștem, „legăminte” pe care şi le-au 
însușit și personajele basmelor noastre, ceea ce ne face să le căutăm originea 
în această perioadă. Conform mărturiilor de epocă şi a bogatei literaturi pe 
seama cavalerilor rătăcitori sau nu, din Evul Mediu, viaţa unui tînăr care intra 
într-un asemenea ordin era bine etapizată. Pînă la şapte ani viitorul cavaler era 
educat în familie. Pînă la paisprezece ani era trimis la curtea altui nobil, pentru 
a se deprinde cu ascultarea şi supunerea, pentru a deprinde ceremonialele 
specifice. După această vîrstă devenea scutier, învăţa să miînuiască spada, 
sulița, îl însoțea pe nobil la vinătoare. În acest timp învăţa şi „cele şapte 
virtuţi cavalerești” (septem probizates): călăria, înotul, aruncarea lancei, scrima, 
vînătoarea, șahul şi compunerea şi declamarea versurilor. 

A existat în tradiţia nobililor francezi din secolele XVII - XVIII o practică 
educativă interesantă, descrisă tot de Huizinga, care îl citează pe Philippe 
de Mezieres. Pînă la paisprezece, cincisprezece ani, fiii protipendadei, cei 
care erau pregătiți pentru exerciţiul conducerii, erau scoși în societate, să-i 
cunoască toate dedesubturile, să se obişnuiască, încet, încet, cu relaţiile, cu 
mondenităţile, să vadă viciile şi virtuțile în desfăşurare nemijlocită. În paralel 
cu aceasta învățau alfabetul, limbile latină şi greacă, muzica și tot ce le-ar 
fi folosit în viaţă şi în arta conducerii. După aceea, la un moment pe care 


? Ghelasie Gheorghe, Zsihasm, Dialog în absolut, p. 83 
° Johan Huizinga, Amurgul evului mediu, p. 176 

îl alegeau tatăl sau educatorul, tînărul era smuls din freamătul mulţimii și 
condus la o mănăstire, pe lîngă un călugăr. Scopul acestei recluziuni era unul 
limpede: după ce învăţa să vorbească, fiul de nobil trebuia să înveţe să tacă! Şi în 
basmul „Tinerețe fără bătrînețe şi viaţă fără de moarte”, fiul de împărat, după 
ce a luat cunoştinţă cu toate promisiunile lumii, „tăcu şi se născu”. Nașterea e 
o conștientizare a cuvîntului care se ascunde în spatele oricărei tăceri. Iniţierea 
e o împăcare a fiinţei cu dublul său. Cel care nu-și găsește locul, se caută pe 
sine. Tatăl, împăratul, i-a potolit plînsul fiului său, în perioada prenașterii, cu 
o promisiune de cuvinte, frumoase dar goale de conţinut: ... de unde pot eu să- 
ti dau un astfel de lucru nemaiauzit? Fiul însă nu e credul, nu e prost, pentru că 
îl deteră la scoli și filosofi, şi toate învățăturile pe care alți copii le învăța într-un 
an, el le învăța într-o lună, astfel încît împăratul murea şi învia de bucurie. Însă 
el ştia, din toate învăţăturile sale, că orice realitate a fost mai înainte cuvînt şi 
că nu poţi numi un lucru care nu pre-există. 

Rudolf Steiner, celebru pentru popularizarea științelor ezoterice, descrie 
în amănunt „treptele iniţierii”, după tradiţia occidentală în domeniu, pînă 
la o apreciabilă descindere în abisul sufletesc. Nivelurile inițierii sînt trei: 
pregătirea, iluminarea și iniţierea, pe cînd timpul iniţierii este aleatoriu, 
ţine o clipă sau un veac, în interiorul lui etapele sînt interschimbabile“. În 
faza „pregătirii”, spune Steiner, are o mare importantă pentru el (candidatul 
la iniţiere, n.n.) maniera în care îi „ascultă” pe ceilalti vorbind; trebuie să se 
obișnuiască să o facă astfel încît, în acest timp, totul să tacă în el. E aceeaşi 
educaţie și auto-educaţie a tăcerii, prin tăcere, prin care „tăcu şi se născu” 
Făt-Frumos. La capătul „pregătirii”, spune același Steiner, ... omul reușește 
să asculte cuvintele celorlalti cu o detaşare perfectă, făcînd abstracţie de propria 
sa persoană, de felul său de a vedea și a simți. Dacă exersează astfel să asculte 
fără spirit critic, atunci va învăța, puțin cîte puţin, să se scufunde cu totul în 
individualitatea unei alte fiinţe, să pătrundă complet în ea...” Lipsa reacției de 
surpriză a lui Făt-Frumos în faţa unui cal care vorbește, care mai e și „ştiutor” 
pe deasupra, curajul dus pînă la inconştienţă de a înfrunta un întreg bestiar 
fabulos, fac parte din pregătirea „misiei” lui pământene. „Născut” cu adevărat 
în momentul în care a devenit conștient de sine, personajul care se iniţiază se 
fixează într-o realitate din care lipsesc sentimentul particularizat, afecțiunea, 
percepţia raţională și critică a mediului. 

Iluminarea este nivelul în care omul a reușit să dobîndească posibilitatea 
de a vedea cu „ochiul spiritului” şi să vadă, mai devreme sau mai tîrziu, ființe 
(unele superioare, altele inferioare) ce nu pătrund niciodată în realitatea fizică. 
Scorpia, Ghionoaia, cele trei surori din ţinutul „tinereţii fără bătrîneţe...” 
sînt asemenea ființe care trăiesc dincolo de raţiunea comună, „într-o altă 

dimensiune” - am putea spune după fizicile moderne. Dar „iluminarea” 
presupune și riscuri majore, riscuri de care însuși Făt-Frumos a fost avertizat 
de către părinţi, de către curteni: Făt-Frumos, îmbrăcat ca un viteaz, cu palosul 
în mînă, călare pe calul ce-și alesese, îşi luă ziua bună de la împăratul, de la 
împărăteasa, de la toți boierii cei mari şi cei mici, de la ostași şi de la toți slujitorii 
curții, carii, cu lacrămile în ochi, îl rugau să se lase de a face călătoria aceasta, ca 
nu care cumva să meargă la pieirea capului său. Steiner avertizează şi el asupra 
riscurilor pe care le presupune avansarea la acest nivel a candidatului la iniţiere: 

. este nevoie de prudență, iar cine nu ia în considerare acest lucru ar face mai 
bine să renunte; cel ce vrea să se angajeze pe acest drum nu trebuie să-și piardă 
calitățile de noblete, bunătatea, sensibilitatea fată de toate realitățile fizice. Și 
mai mult, forta sa morală, puritatea interioară şi spiritul său de observație trebuie 
să se dezvolte permanent. În timpul primelor exercitii de iluminare el trebuie să 
urmărească dezvoltarea prin toate mijloacele a compasiunii și simpatiei sale faţă 
de animale şi oameni, a simțului său în perceperea frumuseţilor naturii. Dacă nu 
are grijă, aceste sentimente ar putea slăbi, iar simtul său pentru frumos să se stingă 
sub acțiunea acestor exerciţii: inima i-ar deveni nesimţitoare, sensibilitatea s-ar 
bloca, ceea ce ar avea consecințe neplăcute”. 

Făt-Frumos pare croit după aceste reguli, pe care fie că le respectă, fie 
că le încalcă, dar care îi sînt elemente coordonatoare în toată aventura lui 
existenţială. E limpede că Făt-Frumos a atins nivelul de sus al iluminării 
păstrîndu-și forța morală, noblețea şi puritatea interioare. În momentul în care 
încalcă „simpatia şi compasiunea” faţă de un biet iepure rătăcit prin paradisul 
său, săgetîndu-l, Făt-Frumos pe sine se săgetează. Pentru că „iluminarea” e o 
supra-individualizare a eului care se substituie realităţii imediate. Pustnicul 
care îşi ia asupra sa toate durerile semenilor are dureri fizice cînd un apropiat 
este biciuit. 

Timpul iluminării este nemăsurabil, pentru că nu este un timp fizic. Să ne 
imaginăm un individ care a depăşit fazele pregătitoare ale iniţierii. Acesta are în 
faţă o sămînţă a unei plante oarecare. Iluminarea este conştientizarea traseului, 
durată şi spaţiu, pe care îl străbate sămînţa pînă devine plantă, înflorită sau 
plină de fructe. Explozia seminţei minuscule poate avea reverberaţii cosmice. 
Energiile declanșate sau consumate de planta în expansiune pot fi văzute sau 
asemuite cu acelea care au stat la originea vieţii. Percepția spirituală pare să 
controleze toate metamorfozele lumii, ale materiei. Într-o fracțiune infimă 
de timp poţi „trăi” aventura dezvoltării unei trestii, al cărei „sezon” este doar 
un anotimp, sau dezvoltarea sinuoasă a unui măslin, a cărui perioadă pînă la 
rod ţine mai mult decît viaţa unui om. „Iluminările” lui Arthur Rimbaud sînt 
probe ale acestei aboliri temporale. De altfel, orice artist inspirat are iluminările 
sale, rod al meditaţiei sau al harului cu care a fost dăruit prin naștere. Prin 

iluminare, gîndurile devin realități. Calul zboară „ca gîndul”. Făt-Frumos 
şi calul său năzdrăvan străbat o pădure uriașă „cît ai clipi”. Iluminarea este 
concurată de starea onirică. Însă iluminarea este, de cele mai multe ori, un vis 
controlat. Ca, de altfel, orice operă artistică adevărată. 

Din Mahabharata reținem o poveste care redă o experienţă situată între 
iluminare și onirism. Doi bărbaţi lucrau pe un cîmp și la un moment dat cel 
mai vîrstnic constată că nu mai au apă și îl trimite pe cel mai tînăr să aducă 
un ulcior plin de la o fîntînă din satul din preajmă. Tînărul s-a îndreptat 
într-acolo. Cînd a ajuns la fintînă, a întîlnit o fată care scotea apă. Plăcînd-o, 
a intrat în vorbă cu ea și a întrebat-o cum o cheamă. Fata i-a răspuns și i-a 
zîmbit. Pe urmă tînărul s-a oferit să-i ducă ulciorul cu apă pînă în sat. Fata 
a primit. Ajuns în casa fetei, a fost poftit la masă. I-a cunoscut toate rudele 
şi pînă la urmă i-a cerut mîna fetei. După ce s-a făcut nunta, s-a apucat de 
lucrul cîmpului. A avut copii şi i-a crescut. Unul dintre ei s-a îmbolnăvit şi a 
murit. Părinţii nevestei lui au murit și ei, unul după altul. Fiul său cel mare 
s-a însurat și a plecat din sat, unde se întorcea o dată pe an. Apoi nevasta lui, 
acum căruntă, s-a îmbolnăvit de friguri și a murit. A plîns-o îndelung, pentru 
că o iubise din toată inima. După cîteva zile, rîul ieșit din matcă a acoperit 
ogoarele şi i-a luat casa. Țăranul a fost luat de apele miloase, împreună cu 
ceilalți. Deodată, în timp ce se zbătea să se salveze, fără să-și dea seama, şi-a 
adus aminte de vechiul lui prieten, bărbatul mai în vîrstă care îl trimisese 
după apă. S-a trezit într-o clipă mergind pe un ogor uscat, ducînd în mînă 
un ulcior cu apă. Bărbatul mai în vîrstă era aţipit la umbra unui copac. În 
văzduh plutea ceva care părea să-i şoptească ţăranului că se află în pragul tainei 
marelui Visnu, zeul care veghează la rînduiala lumilor. Bărbatul mai în vîrstă 
s-a trezit și i-a spus, ridicîndu-se: Soarele este de acum la asfințit. Ai stat cam 
mult. Tocmai mă pregăteam să vin după tine! 

Inițierea propriu zisă are şi ea mai multe etape: „proba de apă” sau 
cîştigarea siguranţei de sine, „judecata sigură” sau eliberarea de îndoială și 
„proba de aer” sau individualizarea sinelui’. Realizarea „chemării” căreia îi 
răspunde Făt-Frumos consistă în deslușirea acestor etape. Individualizarea 
sinelui ţine de o maturizare interioară cînd iniţiatul primește ceea ce în limbaj 
ezoteric se numește „băutura uitării’. Aceasta presupune atingerea capacităţii 
individuale de a nu fi tulburată nici o clipă de „memoria inferioară”. Aceasta 
conţine „resturile nedigerate” ale unei lumi nediferenţiate, rămasă la nivelul 
senzorialului. „Vremea uitată” a lui Făt-Frumos este efectul îngurgitării acestei 
„băuturi a uitării”, „trece prin pădure fără să-l doară măcar capul”, se simte 
„ca un fericit” din categoria celor care nu trebuie să dea cont nici unei instanţe 
omenești sau divine. Însă insaţiabilitatea firii umane nu cunoaşte limite. Chiar 

şi din mijlocul „fericirii” omul caută experienţa nouă. De asta, a doua băutură 
pe care o primeşte iniţiatul este „băutura amintirii”. Aceasta îi permite să 
aibă prezente în spirit adevărurile superioare". În același timp ea îi relevează 
întregul parcurs spiritualizat, lucrurile și gesturile exemplare devin obișnuință. 
Valoarea timpului este recuzabilă. 

Făt-Frumos bea pe rînd din „băutura uitării” şi din „băutura amintirii”. 
Uită şi îşi aduce aminte, luptă cu amintirile și își înfrînge uitarea. Moartea 
intervine în această competiţie cu sine și cu timpul atunci cînd lumea 
suprasensibilă originară ajunge să nu mai poată progresa prin ea însăşi!!. După 
ce calul încearcă să-l smulgă din „lentoarea amintirii”, Făt-Frumos îi răspunde 
aproape neînțeles: Du-te sănătos, că şi eu nădăjduiesc să mă întorc peste curînd. 
Moartea e, în înţeles inițiatic, regenerare: Ceea ce moare în mine mi-a fost 
învățător. Mor prin acțiunea unui întreg trecut în care am fost implicat, dar acest 
cîmp al morții mi-a dezvoltat germenii nemuririi pe care îi iau cu mine într-o 
altă lume. Dacă depindeam numai de trecut, nu m-aș fi putut naşte niciodată. 
Viața trecutului se sfirseste la naștere. Prin noii germeni, viața sensibilă scapă 
distrugerii universale. Timpul ce separă nașterea de moarte nu reprezintă decît 
porțiunea cucerită - datorită noului influx de viață - din trecutul ce moare; în 
ce priveşte boala, ea nu este decît prelungirea actiunii acelei părti a trecutului 
ce se îndreaptă spre moarte”. Dorul este, din această perspectivă, o boală a 
sufletului, o „prelungire a trecutului” în inima unui prezent inconsistent. 

Noica se întreabă și el, retoric: ... ce anume putea fi în cugetul feciorului, 
îmbătrinit cum era, atunci cînd spunea că şi el nădăjduia să se întoarcă „peste 
curînd”, întârziind totuşi în lumea din care nu mai putea încăpea întoarcere nici 
măcar cu calul cel năzdrăvan, dacă ar fi zăbovit mai mult de o clipă, de un ceas. 
Să fi vrut omul să spună: mă voi întoarce la fiinţă prin amintirea pe care acum 
am recăpătat-o? Mă voi întoarce la fiinţă prin intrarea în neființă? 

Căutarea şi acceptarea morţii, cu care are o împăcare tirzie, este una 
specială: el se întîlneşte cu Moartea sa. Individualizarea nașterii, care e 
excepţională, duce și la individualizarea morţii, care nu e ca toate celelalte. 
Pînă şi moartea are, astfel, destin, care e în funcţie de omul căreia îi e destinată. 
Predestinarea morţii, prin individualizarea ei, este prezentă și în „Mioriţa”, 
intră între arhetipurile culturii noastre tradiţionale. Ştefania Mincu trece și 
ea moartea ca „fapt inițiatic”, verigă într-un lanţ care culisează între viață 
şi veșnicie, sau ca un „acum, punct referenţial între trecut și revenirea în 
veşnicie: ... Moartea, ca unic fapt inițiatic, deși dăruieşte întreg avutul ontologic, 
este un fapt stereotip și sărac în aparență şi tocmai aceasta face să nu se prea poată 
spune prea multe lucruri despre ritualurile initiatice, care par a fi ele însele nişte 

sabloane intrate în cutumele repetabile ale popoarelor, fără a se şti prea bine la ce 
servesc, chiar atunci cînd se întîmplă să le avem sub ochi, bine conservate şi vii, la 
comunități ce continuă şi azi viața lor tradițională. 

Moartea poate fi ea însăși prilej şi cadru pentru iniţiere. „Dacă nu veţi 
muri și vă veţi naște a doua oară din Duh şi din Apă, nu veţi intra în Împărăția 
Cerurilor a spus isus, acela care e maestrul tuturor initierilor, cum îl numeşte 
Vasile Lovinescu. Vechiul om trebuie să piară, să se mistuie, și din munca lui 
să se facă o nouă ființă. Fenixul din tradiţia egipteană nu era deloc o simplă 
figură poetică, acesta simboliza pe iniţiat care renăștea din propria lui cenuşșă!?. 
Pămîntenii care au trecut prin experiența morții, intrînd în alte dimensiuni 
spaţiale ş şi temporale, la revenire erau modificaţi din cauza parcursului inițiatic 
căruia i s-au supus. Într-o istorie a şamanismului nord-rusesc, Andrei Popov 
relatează o asemenea experiență de la un trib samoied: Îmbolnăvindu-se de 
vărsat, şamanul a rămas inconştient timp de trei zile cu trupul rigid. La sfirsitul 
celei de-a treia zi deschise ochii. Era si timpul. Familia sa, convinsă că nu mai era 
în viață, voia să-l îngroape. În aceste trei zile cînd toti l-au crezut mort, a avut 
loc inițierea novicelui. Spuse că după Coborirea în Infern a fost dus pe o insulă 
unde crestea, drept în mijloc, un mesteacăn tînăr al cărui vîrf se pierdea în nori. 
Era Arborele Stăpînului Pămîntului: acesta rupse o creangă din el şi i-o dădu 
șamanului ca să-și facă din ea toba de care avea să se slujească tot restul vieții. 
Cum creanga avea trei rămurele, Stăpînul Pămîntului porunci samanului să facă 
încă alte trei tobe. Acestea urmau să fie date la trei femei, fiecare fiind hărăzită să 
le slujească în cursul unor ceremonii speciale: una pentru a le şamaniza pe lăuze, 
a doua ca să vindece bolnavii, ultima ca să-i regăsească pe oamenii şi pe animalele 
pierdute prin nămeți."* 

Fratele mitical lui Făt-Frumos este, fără îndoială, Ghilgameș. Pornit să facă 
același parcurs inițiatic, în căutarea buruienii cu un nume seducător, băzrinul 
întinerește, acesta este mai puţin norocos. Particularizarea sentimentelor 
sale pentru Enkidu îl face mai „nerăbdător” şi mai „imprudent”, zădărnicia 
eforturilor sale este mult umanizată. Făt-Frumos se întoarce fără regrete în 
locul în care îl aştepta moartea sa, chiar cu mîinile sale „ridică capacul chichiei” 
unde se ascundea moartea sa; Ghilgameş se tînguie ca un om care nu a avut 
răbdare să primească iluminarea, care a ratat şansele din pricina spiritului său 
războinic, conştient că moartea e la capătul vieții și nu în mijlocul ei: 

- Spune-mi, prietene, spune-mi, prietene,/ spune-mi care-i legea lumii 
subpămâîntene pe care o cunoşti!! - Nu ţi-o voi spune, prietene, nu ti-o voi spune:/ 
dacă ti-as destăinui legea lumii subpămâîntene pe care o cunosc, te-ai porni pe 
plins!/ - Ei, bine, fie, vreau să mă pornesc pe plîns!/ - Ce ţi-a fost drag, ce-ai 


14 Ştefania Mincu, Miorița — o hermeneutică ontologică, Experienţa morţii iniţiatice şi 

mîngîiat şi era pe placul inimii tale, este astăzi pradă viermilor, ca o haină 
veche./ Ce ţi-a fost drag, ce-ai mîngiiat şi era pe placul inimii tale,/ este astăzi 
acoperit cu pulbere./ Toate acestea sînt acum cufundate în pulbere,/ Toate acestea 
sînt acum cufundate în pulbere... (Lableta a XI-a). 

Făt-Frumos porneşte în călătorie pentru a-și realiza „destinul personal”, 
părăsind fără prea mari regrete părinţii, apoi pe cele trei fete din spaţiul 
„tinereţii fără bătrineţe”; Ghilgameş vrea să întinerească toată suflarea 
Uruk-ului, cu buruiana smulsă de la Utnapiştim, după ce o vreme l-a plins 
pe Enkidu, căutîndu-i, „orfeic”, duhul. După „treptele iniţierii desăvîrşite” 
descrise de Platon, Făt-Frumos este mult mai apropiat de clasicitatea greacă 
decît Ghilgameș, prin obsesia şi accesul la generalitate: În primul rînd, cel ce 
inițiază, de vrea să călăuzească pe inițiat pe calea dreaptă, trebuie să-l îndrumeze 
așa încît acesta să nu iubească decît un singur trup şi să rostească în cinstea lui 
gînduri frumoase. Pe urmă să-l facă a întelege că frumosul care se găseşte într-un 
trup - oricare ar fi el - este frate cu frumosul ce este într-un alt trup.. è. 

Iniţiatul nu caută să iasă din timp, ci caută să se identifice cu acesta. 
Coincidenţa dintre trecut și prezent nu se petrece într-o perspectivă 
extra-temporală, ci chiar la confluența acestora. Există posibilitatea 
transcenderii timpului, rămînînd în cadrul dimensiunii temporale înseși? să 
tisnim din timp, rămînînd în interiorul acestuia? Ce este depăşit atunci, care 
dimensiune a timpului? Răspunsul, credem, este timpul ca fortă a transformării, 
care atrage în curentul său şi duce cu sine totul. Căci tot ce este expus timpului este 
sortit pieirii. lar în această permanentă scurgere nimic nu rămîne constant”. Am 
ales intenţionat acest argument în favoarea prezentului continuu al basmului, 
în poziţie incidentă cu timpul fizic în care se scufundă, laolaltă, personajele 
şi indivizii lumii concrete. Fericirea — pentru că ea este capătul și motivaţia 
fiecărui act de curaj, al fiecărui demers obiectiv individual sau colectiv — este 
exact această atingere a timpului nesfirşit cu epidermicul acum, iar timpul 
iniţierii este zimpul conșştientizării acestui moment sau măcar al înțelegerii că 
acesta există. Fericirea iniţiatului nu e nesfirșirea, ci multiplicarea la nesfârșit 
a clipei prezente, a unui acum care reverberează în veșnicie. Făt-Frumos nu 
caută veșnicia, ci „viaţa fără de moarte”. Fixarea în „acum” este mai mult decît 
posedarea „unei cantităţi” de timp, clipa prezentă devine un adevărat „mijloc 
de locomoţie” care te poartă pe traseul care i s-a imprimat de la începutul 
lumii sau al lumilor. Făt-Frumos, ca erou al unei aventuri iniţiatice, rămîne în 
acum-ul basmului ca detașat din torentul timpului, cunoscător al unei fericiri 
care se dovedește, însă, ca în oricare împrejurare omenească, epuizabilă. 

După Jean Servier, inițierea este o repetiție a morţii şi a pericolelor care 

există dincolo”. Labirintul ar fi astfel conexat cu parcursul inițiatic executat 
prezumtiv în Întunericul unor grote întortocheate, în aşa tel încît să conducă 
spre un sanctuar prin traversarea unor probe succesive. Aspectele mistice 
şi simbolurile care, sub permanenţa semnului labirintic, s-au asociat 
reprezentărilor fundamentale ale labirintului: somnul, angoasa, drumul 
obstaculat, peregrinarea sufletului, drumul spre perfecţiune prin tărimurile 
morţii, renașterea, caverna, imaginea viscerelor, figura „Păzitoarei pragului”, 
simbologia centrului, dansurile și jocurile cu aspecte labirintice... Toate aceste 
elemente se confundă şi se nasc în transpunerea concretă în act a simbolului”. 
Pentru cel care pătrunde în labirint, scopul este de a ajunge, indiferent de 
timp, în camera centrală, cripta misterelor. Dar odată ajuns acolo, trebuie să 
iasă iarăși şi să se întoarcă în lumea exterioară, adică să sufere o nouă naștere. 
Circularitatea labirintului este conditia existenţei sale. Labirintul trebuie să ia 
captivă fiinta umană pentru a-și justifica perfecționarea interioară”. Moartea 
este asimilată cu această „perfecţionare interioară”, cu o înţelegere a vieţii din 
perspectiva trecerii și finitudinii ei. Conform textelor biblice, există căi de 
acces spre perfecţiune, mai mult sau mai puţin la îndemînă, totul e ca omul 
să fie vrednic să le urmeze. Cele trei grade ale acestei progresii: curățirea (omul 
ființă interioară), iluminarea (omul creator) şi unirea (omul desăvirşit, etern) pot 
lua şi numele de pozitie, dezvoltare şi transformare, dacă vrem să indicăm explicit 
dinamismul acestei continue înaintări”. 

Mircea Eliade, urmîndu-l pe Jung, asimilează mandala instrumentului 
iniţierii, aceasta fiind mai mult decît o cosmogramă, o psihocosmogramă 
care transcende unui ornament sacral, fiind cadrul unui proces reversibil, 
acela al dezintegrării de la Unu la Multimplu și al revenirii de la Multiplu 
la Unu: Funcțiunea sa poate fi considerată cel puţin dublă, prin asemănare cu 
aceea a labirintului. Pe de o parte înscrierea într-o mandală desenată pe pămînt 
echivalează cu un ritual de inițiere, pe de altă parte, ea apără pe neofit de orice 
forță externă nocivă şi totodată îl ajută să se concentreze, să găsească propriul său 
centru. ..24. Neofitul, eroul, „făt-frumos” se lasă în voia energiilor, a fluxului 
vital, dezvoltate în interiorul acestei geometrii sacre în care centrul este cel 
care absoarbe, care atrage. Spune Paolo Santarcangeli: Ne găsim în prezenta 
unui cîmp de forte, a unui punct în care se înfruntă tensiuni. Centrul este şi 
periculos: toate ritualurile insistă asupra dificultății de a pătrunde în el, asupra 
dezlănțuirii posibile a unor forțe distructive. Dar, totodată, ele pun în evidenţă 
posibilitatea și în acelaşi dorința de a intra în el. Întotdeauna există un drum 
impus şi acest drum nu trebuie să fie uşor de parcurs; el trebuie să reprezinte un 


% Paolo Santarcangeli, Cartea /abirinturilor, Il, p. 11 
2l ibidem, Il, p. 7 

? ibidem, Il, p. 9 

progres în ceea ce priveşte starea spirituală a adeptului. Nu există înaintare fără 
oboseală şi sacrificii, fără lacrimi şi sînge... 

Care este, însă, motivaţia care animă pe cel care porneşte, în consonanță 
cu timpul, în aventura iniţierii? loan Petru Culianu vorbeşte de un set de 
motivații care ţin de natura imuabilă umană și un set de supra-motivaţii care 
ţin de originea paradisiacă a omului, o „nostalgie a originilor” care determină 
o intensă febrilitate emoţională, spirituală%. În acest caz, ritualurile nu sînt 
decît invocări și reiterări ale timpului mitic iar iniţierea este „conştientizarea 
sacralizării Timpului”. Ideea vine, însă, de la Mircea Eliade, care disociază 
indivizii religioşi de cei nereligioși: omul religios refuză să trăiască doar 
„într-un prezent istoric”, el caută „un Timp sacru” care poate fi confundat 
cu eternitatea. Este Făt-Frumos un om religios? Răspunsul consistă în chiar 
apelul la Dumnezeu, repetat în textul basmului. 

Filozofic vorbind, inițierea echivaleză cu o mutație ontologică a regimului 
existențial. La sfirsitul probelor, neofitul se bucură de altă consideratie față 
de perioada anterioară: el a devenit „un om nou” (...) Cu prilejul inițierii se 
verifică încă o dată aceleaşi principii instituite ritualic din moși-strămoşi, deci 
se regenerează comportamentul colectivități. Iniţierea este considerată „un 
act de ruptură” la nivelul natural, mai precis la nivelul familiei care i-a dat 
naștere neofitului. El este smuls cu brutalitate dintre ai săi (i se dă alt nume, altă 
locuință, cunoaşte alți parteneri, într-un cuvînt trebuie să uite trecutul, să suporte 
o simbolică „moarte” aparentă), ca să îndeplinească vreme îndelungată „munci 
grele” sub supraveghere drastică. Se naşte prin „ruptură” şi initiere un om nou, 
dar este vorba de o altă ființă, spirituală, nu naturală spune Petru Ursache”. 
Supravegherea drastică sub care se transformă Făt-Frumos, sub care „devine”, 
revine calului, reprezentant al regnului animal, glas al naturii slab înţelese, 
oricînd capabilă de surprize. Vocii destinului, iniţială, cea care dictează din 
absolut, nu i se opune raţiunea, aflată încă sub magia începuturilor, a misterelor 
care au făcut omul asemenea lui Dumnezeu, ci amintirea păcatului sub forma 
năzuinţei spre starea predeterminantă, cea paradisiacă. Nebunia, adică lipsa 
de aderenţă la o realitate hiper-logică, a fost considerată, în toate timpurile și 
la mai toate culturile, dacă nu un păcat, măcar consecinţa păcatului. Nebunia 
căutării „tinereţii fără bătrînețe...” este privită cu firească milă de cei care 
aud de această năzdrăvănie. Este păcatul familiei care a împins naşterea fiului 
pînă dincolo de firesc, prin apelul la vraci, prin nașterea sub semnul unei 
promisiuni hazardate. Iniţierea este recunoașterea sacralităţii lumii din etapă 
în etapă pe „scara maturizării” individuale, reiterarea originilor care trebuie 
păstrate şi înţelese pentru a nu uita povara păcatului colectiv. Zice o legendă 
egipteană, coptă: Lumea se înmulţise atît de tare, că Dumnezeu nu-i mai 


% Paolo Santarcangeli, op. cit., II, p. 44 
% Joan Petru Culianu, Călătorii în lumea de dincolo, p. 106 

putea stăpîni pe oameni. Dumnezeu ieşea înaintea lor și oamenii rideau de 
El cînd le spunea că El a făcut lumea din pămînt și apă. Şi Dumnezeu a zis 
atunci: Voi sfirși pe oamenii aceștia care au uitat că au fost făcuţi de mîinile 
Mele şi voi lăsa pămîntul gol, ca la început. Şi cînd se gîndea Domnul cum 
să facă să termine lumea, iată că a văzut o femeie și un bărbat la marginea 
unei ape şi aceștia închinau pruncul lor abia născut cu lut şi cu apă și suflau 
asupra lui cu vorbe de cîntec, aşa cum făcuse și el la început. Și zise Dumnezeu 
că dacă mai există oameni care fac acest lucru, pămîntul nu e de tot pierdut 
şi astfel a iertat lumea și nu a sfirșit-o%. Închinarea este, în acest caz, un ritual 
de iniţiere. „Vorbele de cîntec” cu care suflau părinţii asupra pruncului sunt, 
fără îndoială, o spiritualizare a cărnii, lucru pe care omul l-a cîştigat prin 
gestul adamic, acela de a gusta din pomul cunoașterii. Amintirea gestului, 
din generaţie în generaţie, e o responsabilizare colectivă, trans-istorică, păcatul 
o dată pedepsit este iertat, uitarea lui, însă, presupune o nouă pedeapsă, mai 
grea. Pentru că spunea o anecdotă folclorică culeasă din zona Vinători-Neamţ: 
Un părinte înfigea cîte un cui într-un lemn din cele din ușorii ușii pentru 
fiecare poznă, pentru fiecare păcat al fiului său. Într-o tinereţe aventuroasă se 
adunaseră o mulţime de cuie. La un moment dat fiul are revelaţia păcatelor 
sale, se adună la casa lui şi după ce își cere iertare de la părinți pentru păcatele 
tinereţilor, le cere să scoată cuiele acelea din uşorul ușii, că nu se simte bine 
cînd le vede acolo, că îi amintesc de viaţa ticăloasă de pînă atunci. Da, i-a 
răspuns tatăl, eu scot acum cuiele, dar să știi că în lemnul ușii rămîn, vrem 
nu vrem, găurile făcute de ele. Amintirea păcatului unește, în mit, destinul 
„strămoșului civilizator” cu tendinţa tînărului de a ieși din contingent printr-o 
revoltă ce ţine de tribulaţiile vîrstei, însă descoperirea unui fior transcendent 
naște în fiecare om, mai devreme sau mai tirziu, aceeaşi „nostalgie a originilor”. 

O cale a iniţierii, tainică şi personală, o reprezintă isihasmul. Isihasmul 
inițiatic ... presupune transmiterea de la părintele spiritual la ucenic. Părintele 
spiritual trebuie la rîndul său să fi cunoscut practica aceasta; şi trebuie să fi primit 
taina de la un isihast. Initiatic mai înseamnă faptul că produce o schimbare a 
minţii, dinspre simturi spre Duh”. În isihasm una dintre piedici o reprezintă 
„diavolul amiînării”. Chiar la persoanele normale emoţional pot surveni 
obstacole în practica perfecțiunii. Primul mare obstacol este tendinţa omului 
de a renunța sau de a amîna. Se spune că diavolul a inventat, ca amăgire subtilă, 
amânarea mîntuirii. Adică nu te face să rejectezi nevrotic mîntuirea, ci să o amîni, 
să spui: Încep de miine sau de poimiine sau de săptămîna viitoare să mă salvez... 
Asta înseamnă renunțare deghizată”. Amiînarea înseamnă, astfel, o trădare a 
timpului. Şi orice trădare produce, pe scara evoluţiei timpului, o ruptură care 
zădărniceşte şi mai mult orice tentativă de întoarcere. 


* Basmele Nilului, din ciclul „Sfârşitul lumii”, p. 67-68 
” Vasile Andru, Zsihasmul sau mestesugul linistirii, p. 9 

Armele pot fi asimilate cu taina, pot face parte din această „transmitere”. 
Făt-Frumos nu poate pleca la drum fără o pregătirea prealabilă, pînă nu 
întruneşte condiţiile acestei pregătiri. Calul este „supraveghetorul”, armele și 
hainele împăratului sînt „totemurile” care dau contiguitate „tribului”. Pentru 
că „totemul este ereditar...”, spune Freud. Un totem, în accepţia lui Freud, 
este un obiect material căruia sălbaticul îi poartă un respect superstiţios, 
deoarece el crede că între propria sa persoană și fiecare dintre lucrurile din 
această categorie există o relaţie cu totul specială. Raporturile dintre un om și 
totemul său sînt reciproce: totemul îl protejează pe om, iar omul îşi manifestă 
respectul său față de totem în diferite moduri, de exemplu neomorindu-l, dacă 
este un animal, nerupînd-o, dacă este o plantă. Dar şi timpul, în condiţiile 
în care reprezintă valori ale cuantificării trecerii, poate fi asimilat totemurilor. 
Timpul totemic, în accepţia lui Freud, este reprezentat de valorile repetabile, 
care se constituie în reguli greu de încălcat în spaţiul miturilor și al credințelor 
proprii „triburilor”. 

În cazul basmului nostru, Făt-Frumos şi calul lui, alt element totemic, 
pleacă la drum „în trei zile”, făcură „trei zile şi trei nopţi” pînă la hotarul 
Gheonoaei, trei zile stătură în împărăţia Scorpiei... Această periodizare pare să 
facă parte din regulile transmisibile, ţin de un ritm interior al riturilor. Pentru 
că reușita riturilor ţine de respectarea strictă a unor reguli bine însușite și bine 
păstrate, în disciplină stă reuşita finală. În mitologia Indiei, de exemplu, zeii 
cei mai puternici se tem de acei asceţi care practică prelungi și crunte înfrînări 
în exerciţiul iniţierii: Azâ timp cît forța e impersonală, oarbă, fizică - zeii nu se 
tem. Sînt înspăimîntaţi, însă, de posibilitatea canalizării şi organizării ei sub o 
inițiativă personală. 

În „Zbor în bătaia săgeţii”, H.-R. Patapievici descrie experienţa sa în 
aventura inițierii, în care se lăsase purtat de pornirile unei interiorități 
neliniştite. Astfel, după ce trece prin experienţa mărturisită a maeștrilor „din 
lume”, Constantin Noica sau Anton Dumitriu, „neofitul” îi caută pe cei care 
s-au îndepărtat de lume, pentru a o cunoaşte mai bine. Astfel, călugării Ioil, 
Cleopa sau Paisie, din mănăstirile Neamţului, devin „mărturisitori” pentru 
candidatul la iniţiere. lar experienţa nu poate fi mărturisită decît tot prin 
povestirea disimulantă, iar miezul ei nu poate fi decît aceeași raportare la timp. 
Timpul iniţierii nu implică antinomii și nici contradicții. El se manifestă ca 
apa lui Heraclit, în care neofitul încearcă să se scalde o singură dată, lăsîndu-se 
purtat de aceasta, în sensul curgerii ei. De asta timpul iniţierii este același 
netimp, valoarea lui se regăseşte în încărcătura semnificantă din interiorul 
povestirii. E demnă de reţinut povestea părintelui Paisie de la Sihăstria, care 
a găsit această cale fabulatorie de a răspunde tuturor întrebărilor pe care se 
pregătise să le pună „neofitul”: 


31 Mircea Eliade, Solilocvii, p. 26 

Într-o sihăstrie îndepărtată, un tînăr novice își întrebă învățătorul un 
lucru care îi dăduse de gîndit. Aflase că după moarte sufletul drepteredincios se 
rînduieşte firesc în fata Domnului nostru Dumnezeul mîntuitor, și că îşi petrece 
aici toată eternitatea care i-a fost dăruită, contemplind chipul luminos al celui 
adevărat. Oare toată eternitatea sufletele să nu mai facă şi altceva decît acest 
lucru, e drept, de toată lauda, dar cu toate acestea puțin cam monoton? Tînărul 
spusese ceea ce gîndea cu multă plecăciune şi era deja ruşinat de îndrăzneala 
gîndului pe care îl simtea nechibzuit. Bătrînul învățător nu luă însă seamă la 
sfiiciunea tinărului, ci îl privi cu bunătate şi îi spuse cu glas părintesc: „Cu drept 
spui că sufletele şi-ar putea găsi plicticiune în asa lucru minunat să-l vezi pe 
Domnul, Dumnezeul nostru mîntuitor. Dar sînt şi altele de spus, pe care le-om 
vorbi după ce aduci legătura de lemne, căci ziua prinde să scapete, iar pădurea se 
umple noaptea de fiare, şi frigul ne va răzbi în timpul utreniei, dacă nu vom face 
foc. Aşa că mergi întîi şi adună lemne, apoi ți-oi vorbi, cum s-a fost cuvenit”. De 
grabă luă tînărul traista de lemne şi porni spre pădure. Din vreascurile risipite pe 
Jos încropi repede legătura de lemne, şi tocmai se gîndea să apuce de întors, cînd 
un glas nemaiauzit îi pătrunse în ureche, țintuindu-l de uimire în loc. La început 
nu găsi cu privirea în jur nici o făptură care să fie vrednică de aşa glas bogat. 
Cînd într-un timp cîntul se stinse, se zări o pasăre minunat zugrăvită cu penele de 
multe culori, care tocmai îsi luase ușurel zborul spre un copac nu departe de locul 
unde tînărul se oprise din drum. Aici se urni el, cu teamă, să nu sperie minunea, 
şi se adăposti ferit la rădăcina copacului unde pasărea începu iar să aștearnă 
peste ierburi şi trunchiuri mierea-i din glas. Dumnezeule milostiv, ce arătare 
binecuvântată mi-ai arătat, își spuse fermecat tînărul, nesăturîndu-se la privit, 
sorbind din ochi minunata făptură, de parcă cu privirea i-ar fi putut pipăi glasul, 
într-atât urechile păreau a nu-i mai fi ajuns. Și mereu se minuna, și pasărea îl 
răsplătea din belsug cu aleasa-i însușire de cîntat... 

Şi povestirea continuă. Urmînd pasărea, din copac în copac, tînărul 
ajunse într-o margine de pădure unde pasărea dispăru ca în pămînt. Tînărul 
îşi dădu seama, în sfârșit, că a uitat de vreascurile după care pornise. Panicat 
alergă îndărăr, rătăcind şi iarăşi găsind drumul, rugîndu-se şi căindu-se. În 
sfîrşit ajunse la mănăstire. Aici observă uimit că două chilii se dărimaseră 
între timp, altele fuseseră ridicare. Intrigat de schimbările făcute, dădu buzna 
în chilia bătrînului învăţător, îl găsi însă pregătit pentru plecarea din urmă. 
Tînărul îngenunche în fața învățătorului său, lepădă legătura de lemne și îi 
spuse: Ce ţi-am făcut părinte, de mă părăseşti neînchegat? Cum mă va pedepsi 
Domnul pentru supărarea ce ţi-am adus întîrziind trei ceasuri după vreascurile 
de căutat!. Acesta însă îl privi cu înțelegere şi îi spuse: Nu trei ceasuri ai lipsit, ci 
nouă ani au trecut peste mine, să te aştept să-ți dau mintea ce meriţi. lată: dacă 
o biată făptură ce e din mîna lui Dumnezeu, Domnul nostru mântuitor, a putut 
să te ţină în vrajă atîta amar de timp, fără ca să capeți de seamă, deși te stiai 
aşteptat pentru slujba de zori, spune-mi: cum crezi că va fi la ceasul cînd îngerii 

vor grăbi strîngerea covorului timpului, privind prea sfint binecuvintatul chip al 
lui Dumnezeu??. 

După Rudolf Steiner, patru sînt etapele pe care le parcurge o fiinţă în 
evoluţia sa auto-descoperitoare: fizic, eteric, astral şi Eul. Atingerea nivelurilor 
este, însă, diferită, puţini sînt indivizii care pot evolua pînă la descoperirea 
„propriului Sine”. Dar evoluţia iniţiatului, după încheierea ciclului, nu mai 
poate fi urmărită cu elementele senzoriale obişnuite, valoarea timpului e 
abolită în favoarea înţelesului „existenţei” sale, Eul concurează supra-entitatea 
omenească, aşa cum a fost concepută aceasta pe scara evoluției excepționale a 
universului”. O „probă a tentativelor de transcendere a „realităţii imediate” o 
reprezintă „misterele orfice”. Acestea erau ritualuri de iniţiere secretă, practicate 
în Grecia de către orfici, în numele poetului Orpheus și în cadrul teologiei ce i 
se atribuia: obîrșia universului total în oul primordial cosmogonic, identificat 
cu Noaptea (Nyx) născînd cerul (Uranos) și Pămîntul (Gaia), din împreunarea 
cărora se naşte Dyonisos-Zagreus, divinitatea reîncărnată. Iniţierea urmărea 
îndeosebi legea existenţei ciclice: sufletul omenesc, de origine titanică, este 
constrîns să se mute dintr-un trup în altul, fără sfârșit, exceptîndu-se sufletele 
celor care au aflat calea mîntuirii, adică ale iniţiaţilor în Misterele Orfice. Spre 
a-şi asigura mîntuirea, orficii refuzau întreţinerea vieții lor prin distrugerea 
altor vieţi, ceea ce se traducea în hrană riguros vegetariană și în evitarea a 
tot ceea ce ar fi putut consolida „închisoarea corporală” a sufletului, trupul 
fiind socotit principala impuritate omenească și deci trebuind să fie strunit şi 
chiar mortificat. La sfârșitul căii de purificare, sufletul urmează să fie primit în 
lumea divină a veşnicei fericiri“. 

Făt-Frumos nu este, în fapt, un iniţiat care să-și urmeze cu obstinaţie 
calea sa „prestabilită”, el pare mai mult „Eul” lui Steiner, care reface în final 
drumul invers, spre lume, spre fizic, o demonstraţie a faptului că nici o viață 
nu se lasă trăită exact, fără rest. 


5 H.-R. Patapievici, Zbor în bătaia săgeții, p. 147 — 148 
% Rudolf Steiner, Ştiinţa ocultă, Evoluția cosmică și ființa umană, p. 94 — 156 
% Victor Kernbach, Dicţionar de mitologie generală, p. 344 — 345 

Gheorghiţă Geană' 


Linii argumentative privind valoarea emică a mitului 


Dintre toate producţiunile spirituale ale fiinţei umane, nici una nu este 
mai fragilă în faţa pragmatismului etalat de vremea modernă decât mitul. 
Să luăm câteva exemple de manifestări cu care mitul are în comun aspecte 
semnificative: poezia, credința religioasă, ori ideea filosofică — toate rezistă în 
faţa eroziunilor. Poezia rezistă, fiind o formă de înveşmântare a unor trăiri, pe 
care omul nu o va putea vreodată scoate din recuzita exprimării sale. La rândul 
ei, o credinţă religioasă exprimă nevoia omului de absolut și, vorba lui Emil 
Cioran, „on peut tout étouffer chez homme sauf le besoin d'absolu”. În fine, 
o idee filosofică dă seama în cel mai înalt grad de condiția definitorie a omului 
ca ființă rațională, sau, cum s-a mai spus, de „animal metaphysicum”. Având 
câte ceva din fiecare, mitul reprezintă copilăria acestor tipuri de creație, faza 
lor originară. Or, ca ipostază a copilăriei spiritului, mitul este sortit depășirii. 
Aşa să fie oare? Ce sens poate avea, în acest caz, depăşirea? Este ea un mers 
triumfal cu fața impasibil fixată spre viitor? Este ea un agent al mortificării? 

Dacă încercarea de comparație cu copilăria ține cât de cât, nu putem 
ignora faptul că, la nivel psiho-mental, ontogenia umană se săvârşeşte (şi se 
desăvârşește, am putea spune) printr-o devenire în metabolismul căreia, prin 
mijlocirea memoriei, identitatea reţine şi tezaurizează, esenţializând, tot ceea 
ce i-a fost benefic și frumos în trecut, contribuind astfel la configurarea ei 
actuală. „De unde sunt eu? Sunt din copilăria mea. Sunt din copilăria mea 
ca dintr-o ţară”, afirma Antoine de Saint-Exupery, iar Constantin Brâncuși a 
spus-o radical: „Când nu mai suntem copii, suntem deja morţi”! 

Nevoia de mituri face parte, așadar, din condiţia umană. După secole 
şi milenii în care miturile au acţionat ca fenomene vii în viaţa oamenilor, în 
timpurile moderne ele au persistat ca modele de comportament (ca arhetipuri, 
cum spunea Mircea Eliade), ca mostre de creativitate, şi nu mai puţin ca 
sursă de inspiraţie pentru marii creatori (recurg la un singur exemplu: ce-ar 
fi fost — dacă ar mai fi fost — Richard Wagner fără revelaţia vechii mitologii 
germanice?). Nu voi insista asupra acestor motivații — ele au focalizat adesea 
atenţia exegeţilor, unii dintre ei (Malinowski, Jung, Eliade etc.) deveniți clasici 
în domeniu. Aş dori, totuşi, să semnalez un aspect despre care s-a glosat și 
până acum, dar nu în contextul discuţiilor despre mit ca atare, ci în acela al 


! Lucrarea nu a fost susținută în desfășurarea colocviului, din motive obiective, dar 
organizatorii au dorit să cuprindă textul în prezentul volum. 

discuţiilor despre etnie și naţiune. Ceea ce ţin să scot în evidenţă (iar faptul 
va avea reverberaţii ulterioare) este că — împreună cu etnonimul, cu o istorie 
trăită în comun de oameni, cu o cultură împărtășită (în care intră limba, 
religia, datinile), precum și cu teritoriul — existenţa unui mit al originii intră 
în pattern-ul de determinaţii al unei etnii (etnia fiind o entitate existențial- 
umană ce aspiră, ca împlinire, la stadiul de naţiune). Preluând un termen 
din genetică, se poate spune că mitul originii este un “marker” al identității 
etnice, sau, prin continuitate, al identităţii naționale’. De regulă, astfel de 
mituri relatează despre un erou civilizator, despre actul prin care un grup 
uman se stabilește într-un teritoriu, despre desţelenirea unui teritoriu, despre 
o cucerire etc. Prin extensie, de la existența unui mit al originii, se poate 
susţine că fiecare popor are fondul propriu de gândire mitologică’. 


x 


Ideea pe care aş dori să o aduc în prim-plan, aici şi acum, se referă, însă, la 
relația mitului cu adevărul. Într-o manieră mai voalată, am sugerat deja că mitul 
are, în viața socială, câteva funcţii distincte: o funcţie existenţială, o funcţie 
estetică, o alta etică. Între acestea, mitul îndeplineşte şi o funcţie explicativă; ea 
poate fi considerată chiar funcţia primordială a mitului. Spre exemplu, oamenii 
au perceput relieful neobişnuit sub care se înfăţişează Strâmtoarea Dardanele 
şi au pus imaginea respectivă pe seama forței lui Hercule. Alt exemplu, pentru 
care apelăm la o povestioară cu valoare de mit în miniatură: femeia româncă 
a observat (toate miturile au drept punct de plecare o observaţie curentă!) că, 
îndată ce se nasc, puii de animale din ogradă umblă pe propriile lor picioare, 
spre deosebire de propriul său prunc, pe care ea se vede nevoită să și-l crească 
în braţe răstimp de un an, poate chiar mai mult; explicaţia pe care femeia și-a 
dat-o: Dumnezeu a creat vieţuitoarele în stadiul de pui și îndată ce le crea le 
arunca peste casă, iar ele se ridicau pe loc în picioare şi începeau să meargă; 
când însă a făcut puiul de om și l-a aruncat peste casă, femeia s-a repezit și 
l-a prins în poale, fapt pentru care Dumnezeu a pedepsit-o să și-l crească în 
conformitate cu gestul prin care ea și-a dovedit slăbiciunea credinţei. 

Funcţia explicativă este, în fond, o funcţie gnoseologică (nu chiar una 
epistemologică, deoarece mitul nu livrează o cunoaștere ştiinţifică). Această 


2 Cele mai consistente argumente referitoare la rolul mitului în configurarea unei etnii (şi 
implicit a unei naţiuni) sunt expuse în lucrările lui Anthony D. Smith, îndeosebi în Zhe 
Ethnic Origins of Nations, London, Blackwell (1986) şi în Myths and Memories of the Nation, 
Oxford, Oxford University Press (1999). 

3 În privinţa existenței şi a caracteristicilor unei mitologii româneşti, a se vedea ancheta inițiată 
de I. Oprişan în Revista de Istorie şi Teorie Literară, în perioada 1986-1988. Răspunsurile au 
fost reeditate ca Anexă în volumul I. Oprişan, La hotarul dintre lumi. Studii de etnologie 
românească, Editura Saeculum I.O. (2006). 

perspectivă relevă ceva foarte important: prin functia lui de cunoaştere, mitul 
intră în sfera de referință a valorii de adevăr. Totodată, această perspectivă pune 
în lumină destinul dramatic al mitului. Să încercăm a clarifica lucrurile, atât 
cât este posibil. 

Orice demers explicativ ne plasează în sfera cunoașterii. Există însă două 
registre ale cunoașterii: o cunoaștere bazată pe simtul comun, accesibilă oricui 
(şi practicată spontan şi zilnic de orice individ, ca membru al unei comunităţi 
umane), şi o cunoastere ştiinţifică, aceasta din urmă prezentă ca proces riguros, 
înfăptuit cu instrumente și cu metode speciale, cu rezultate exprimabile în 
construcţii teoretice de multe ori foarte elaborate. Ca proces instituţionalizat, 
cunoaşterea științifică generează grupuri de specialiști ce alcătuiesc (pe 
discipline — matematică, fizică, biologie, sociologie etc.) veritabile comunităţi 
în cadrul comunităţii de ansamblu care este societatea“. 

Una dintre deosebirile esenţiale dintre cele două forme de cunoaștere 
constă în modul diferit de raportare la adevăr. Nu e nevoie de o argumentaţie 
amplă spre a se înţelege că, în vreme ce cunoașterea științifică operează cu un 
criteriu foarte riguros al adevărului (de unde marea grijă privind recoltarea 
datelor empirice, generalizarea constatărilor, verificarea enunţurilor etc.), 
în cunoașterea de simț comun adevărul este decis de eficienţa imediată a 
cunoştinţelor, de simţul comun însuși. Cu referire specială la mit, în cunoasterea 
mitologică adevărul se îngemănează cu credinta. Faptul acesta plasează mitul 
într-o zonă de interferență a cunoașterii difuze (izvorâtă, totuşi, din nevoia 
asumării momentului originar, fie el și prezumtiv) cu religia. Spuneam anterior 
că perspectiva cunoașterii pune în lumină destinul dramatic al mitului. Putem 
preciza acum că destinul mitului se trasează pe drumul dintre cunoaşterea de 
simt comun şi cunoaşterea ştiinţifică. 


În istoria generală a ştiinţei, momentul de apogeu al adevărului ca 
reflectare rectilinie în minte a unor fapte concrete a fost pozitivismul. Punctele 
principale ale acestui veritabil crez epistemologic erau: (1) detectarea legăturii 
evidente dintre cauză și efect și (2) întemeierea discursului științific pe „date 
pozitive”, adică pe fapte relevabile prin simţuri. Aceste două exigenţe se 
regăseau în principiul strategic promovat de Auguste Comte: „Savoir, pour 
prévoir, pour pouvoir”. Fără îndoială, această strategie a insuflat pozitivismului 
o deosebită forță. Prin răspândirea lui pan-europeană şi pan-disciplinară, 
modul de gândire pozitivist a intrat — împreună cu evoluționismul — în 
Zeitgeist-ul secolului al XIX-lea. 


* Thomas Kuhn le-a numit chiar „comunităţi științifice” (scientific communities); a se vedea 
lucrarea lui, The Structure of Scientific Revolutions (1962, 2nd ed. 1970), lucrare celebră în 
epocă, tradusă şi în românește (1976). 

Secolul al XIX-lea este însă şi secolul când încep să se cristalizeze 
disciplinele social-umane (acele Geżsteswissenschaften, cum le-au numit filosofii 
neokantieni); e vorba de psihologie, sociologie, etnologie, antropologie 
culturală și chiar de istorie (ca studiu al trecutului). Aceste discipline 
îmbogăţesc orizonturile cunoașterii științifice cu fapte de alt ordin, de altă 
condiţie ontologică decât faptele studiate de ştiinţele naturii. Dincolo de 
tentativele de constituire a unei psihologii experimentale (prin psihofiziologie, 
sau prin inventarea testelor), psihicul uman va rămâne în continuare un 
domeniu al „oceanografiei”, cum se va exprima plastic Mircea Eliade, adică o 
realitate imensă care nu se lasă accesată decât fragmentar. Nici sociologia nu 
se va putea „pozitiva” în totalitate: imperativul formulat de Emile Durkheim, 
de a se studia „faptele sociale ca lucruri”, nu va putea ignora (nu o face nici 
astăzi) importanța metodelor calitative în cercetarea acestei categorii de fapte. 

În mod spectaculos, dacă secolul al XIX-lea este secolul care consemnează 
autoritatea pozitivismului, el reprezintă, totodată, perioada în care înfloresc 
studiile sistematice de cuprindere și interpretare a miturilor; iar aria de 
interes pentru această temă nu se restrânge la miturile popoarelor care au 
zămislit marile culturi ale Antichității (greci, egipteni, indieni), ci, într-o 
deplină deschidere, se extinde și asupra mitologiilor arhaice ale populațiilor 
intrate în percepţia antropologiei odată cu marile descoperiri geo-culturale. 
Această eflorescenţă a cercetărilor mitologice — prin scrierile lui Max Müller, 
Edward Tylor, James Frazer şi ale altor mari savanţi — va bloca pentru o vreme 
agresivitatea pozitivismului la adresa cunoștințelor care scapă de sub controlul 
senzorialităţii. Căci, e momentul să spunem, dacă astăzi termenii „mit” şi 
„mitologie” sunt adesea utilizaţi în sens pejorativ (se spune — nu-i așa? — despre 
o explicaţie specioasă, ori despre un fapt istoric neatestat documentar, că ţin 
de domeniul mitului), motivaţia stă în recursul, chiar și după atâta timp, la 
epistemologia de tip pozitivist. 


În fond, problema-cheie a mitului priveşte raportul lui cu valoarea de adevăr. 
Incontestabil, în cunoașterea științifică, adevărul este o valoare fundamentală. 
Viziunea asupra adevărului depinde însă de statutul ontologic al datelor, 
iar în abordarea omului datele de cunoaștere nu se mai lasă prinse otova 
în plasa simţurilor. Constantin Noica avertiza asupra confuziei ce se poate 
strecura Între exactitate și adevăr: în științele naturii aceste două normative 
ale cunoașterii coincid, ceea ce nu se mai întâmplă î în ştiinţele social-umane. 

În largul câmp al cunoașterii în care se constituie disciplinele social-umane 
(discipline antropologice, în fond), subiectul epistemic și obiectul de studiu 
împărtăşesc aceeași condiţie ontologică: ambii termeni ai relaţiei sunt 

oameni’. În grilă fenomenologică, la acest nivel, relaţia de cunoaştere este ca 
de la o conștiință la altă conștiință. Undeva am desemnat metaforic aceşti doi 
contratermeni drept „conştiința-are” şi „conștiința-ţintă”. Faptul acesta are 
consecinţe tulburătoare asupra procesului de cunoaștere — de la faza empirică, 
de culegere a datelor, până la faza explicativă. În forma cea mai simplă, 
problema se prezintă astfel: întrucât omul-obiect (fie el individ, fie grup) are 
propriile lui „explicații? asupra faptelor lui de comportament, care trebuie 
să fie perspectiva ştiinţifică asupra acelor fapte — trebuie „conştiinţa-arc” să 
ignore sau, dimpotrivă, să ţină seama de „explicaţiile” „conştiinței-ţintă”? În 
antropologie (disciplină emblematică), această problemă este cunoscută sub 
sintagma „distincția emic—etic”. 

Emicul și eticul sunt două perspective complementare în abordarea 
unui sistem socio-cultural, sau a unui element din alcătuirea acestuia. Emicul 
se defineşte prin abordarea sistemului din interiorul lui, în vreme ce eticul 
presupune abordarea aceluiași sistem din exterior. Trebuie precizat însă că, aici, 
termenul „etic” înseamnă cu totul altceva decât omonimul său ce ne plasează 
în domeniul moralei. Distincția emic-etic a apărut pe terenul lingvisticii. În 
1954, lingvistul american Kenneth Pike a creat cei doi termeni, desprinzând 
desinenţele cuvintelor ‘phonemics” şi “phonetics” şi atribuindu-le o existenţă de 
sine stătătoare. Fonemica (pentru care specialiştii români utilizează denumirea 
„fonologie”) se ocupă de aspectele idiomatice ale sunetelor unei limbi, 
caracteristici a căror corectitudine nu poate fi controlată decât de vorbitorii 
nativi; fonetica, în schimb, se ocupă de sunetele acelei limbi în neutralitate 
față de aspectele idiomatice. Mai lămuritor, orice limbă conţine perechi de 
sunete apropiate ca pronunție, a căror rostire interschimbabilă poate genera 
sintagme inoportune — fie absurde, fie doar nostime. Asemenea perechi de 
sunete sunt, în limbile latine, b/p, c/g, d/t etc. De exemplu, un străin care 
ştie un pic românește, dar nu a asimilat foarte bine fonemica limbii române, 
poate rosti asemenea sintagme: „dracul de el” (în loc de „dragul de el”, cu 
referire la un copil), „merg la paie” (în loc de „merg la baie”) etc. Alte confuzii 
asemănătoare mai pot apărea (dacă rămânem cu referirile la limba română) 
prin schimbarea accentului, prin ignorarea în scris a semnelor diacritice (cum 
ar fi sedila în cazul literelor „ș” și „ţ”) etc. 

Acordarea unui statut de independenţă termenilor „emic? şi „etic” 
a stimulat extinderea semnificației lor de la comportamentul verbal la 
comportamentul non-verbal, adică la cultură, în accepțiunea antropologică 


5 Gheorghiţă Geană, Antropologia culturală. Un profil epistemologie, Bucureşti, Criterion 
Publishing (2005), p. 92 (şi altele). 

€ Gheorghiţă Geană, “Phenomenological Programme and Anthropological Research: A 
Mutual Mirroring”, paper presented at the 10th EASA Conference, Ljubljana (2010); în 
orig.: “bow consciousness” and “target consciousness” [FASA = European Association of 
Social Anthropologists]. 

a acesteia. Gesturile, credinţele, practicile unui grup de oameni pot avea, 
desigur, şi unele sensuri mai generale, dar ele deţin un nucleu de sensuri ce nu 
pot fi înţelese decât dacă te situezi în lăuntrul grupului. Există, așadar, relativ 
la orice cultură, un „în-/ăuntru” şi un „În-afară”, ca o dihotomie fără de care 
cunoașterea la acest nivel ar fi mult mai săracă, chiar dacă pragul dintre cele 
două coordonate nu e întotdeauna vizibil sau ușor de indicat. 

Fără a confisca tema, antropologii şi-au asumat distincţia emic- 
etic ca pe o grilă analitică de relevanță maximă pentru cunoașterea de tip 
antropologic şi i-au exploatat din plin virtuțile ceuristice. Ea se aplică, de 
exemplu, la clasificarea plantelor, a animalelor, a uneltelor, la terminologia de 
rudenie, la comportamentul mental în general. Se ştie, de pildă, că eskimoșii 
au pentru zăpadă, adică pentru un element din mediul lor vital, o pluralitate 
de termeni, după cum, la fel, păstorii noștri au pentru ceea ce noi percepem 
nediferenţiat drept „oi” mai multe cuvinte: mioare, cârlani, mânzări, sterpe 
(şi poate încă altele). 


Aşadar: emicul desemnează fapte, credinte, atitudini care sunt reale sau cu 
sens pentru membrii culturii aflate sub cercetare. Spre deosebire, eticul desemnează 
fenomene care sunt identificate, descrise şi apreciate în mod independent de 
poziționarea față de ele a membrilor culturii cercetate. 

Distincția emic-etic are implicaţii filosofice profunde, emicismul ca 
perspectivă analitică în antropologia modernă intrând în rezonanţă cu 
ontologia, cu studiul valorilor, cu relativismul cultural, cu tema particularului 
şi universalului în cultură. Am discutat cu alt prilej o parte din aceste implicaţii”; 
importantă în cazul de faţă este lumina pe care o aruncă distincţia emic-etic 
asupra înţelegerii mitului. În studiul la care tocmai am făcut trimitere, am lansat 
o propunere de domeniul ontologiei. Anume, am plecat de la clasicul tablou 
al obiectelor elaborat de filosoful argentinian Mario Bunge’. Acesta împărțea 
universul obiectelor în două categorii mari: (1) obiecte ideale, cuprinzând 
concepte, formule, teorii; şi (2) obiecte concrete, adică sisteme concrete 
(lucruri), evenimente, procese, fenomene. Or, în categoria obiectelor ideale se 
poate face loc unei subcategorii suplimentare: cea referitoare la universul emic, 
cuprinzând imaginarul şi formulările idiomatice. Evident, mitul este inclus în 
grupul obiectelor emice, ca element privilegiat al imaginarului. 


7 Gheorghiţă Geană, „Complexul problematic emic-etic. Aspecte antropologice și implicaţii 
filosofice”, în: Angela Botez, Gabriel Nagâţ (coord.), Tendinte în filosofia științelor socio-umane, 
Bucureşti, Editura Academiei Române (2008), pp. 145-158. 

8 Mario Bunge, Scientific Research, vol. IL: The Search for Truth, Berlin—Heidelberg-New York, 
Springer-Verlag (1967), p. 156. 

Investirea universului emic cu statut ontologic generează, ca reflex, 
întrebări de felul următor: Cum se poate argumenta atributul de entități reale 
acordat obiectelor acestui univers? Şi, în consecință, cât de adevărate sunt 
aceste entități? 

Aşa cum afirmam în studiul anterior menţionat: „Un obiect emic este 
real, pentru că el organizează de facto un sector din viaţa — individuală și 
socială — a oamenilor”. Cu alte cuvinte, obiectele emice au efect în planul vietii 
sociale, adică în planul realității concrete. Ce exemplu ar putea fi mai edificator 
decât proiecția în sfera biblică a lui Ştefan cel Mare și Sfânt?! Cândva, o ţărancă 
de la Putna mi-a „explicat” că viteazul voievod a fost / este şi Sfânt nu numai 
pentru că după fiecare dintre numeroasele lui bătălii înălța câte o biserică, dar 
mai ales pentru că la Judecata de Apoi va sta lângă Mântuitor şi ÎI va ajuta la 
împărţirea dreptății. În faţa acestei explicaţii emice şi a grandioasei proiecții 
a voievodului lângă tronul ceresc la sfârşitul timpului, un pozitivist (dar în 
astfel de atitudini refractare pozitivismul se întâlnește cu raționalismul sever) 
le va socoti pure ficțiuni și în cel mai bun caz va zâmbi cu condescendenţă. Un 
antropolog profesionist, dimpotrivă, va examina care este comportamentul 
real al ţăranilor și oștenilor moldoveni în funcţie de această imagine. Or, 
tot acest comportament are ca valoare focală imaginea unui trimis al lui 
Dumnezeu pe pământ, menit să stea în fruntea creştinătăţii în lupta ei cu 
invadatorii păgâni. Cu un semn alb în frunte, până și calul lui Ștefan era 
investit cu atributul sacralităţii. 

Fără să conţină, de regulă, elemente supranaturale precum mitul, 
imaginarul legendar este solidar cu imaginarul mitologic. Să mai zăbovim 
un moment asupra lui Ştefan cel Mare, pe seama căruia conștiința populară 
— neînşelându-se vreodată în actele ei de consacrare — a făurit o ghirlandă 
de legende instructive. Una dintre cele mai cunoscute este legenda babei 
Vrăncioaia. Să ne-o reamintim. Povestea spune că, după pierderea bătăliei de 
la Războieni, cu turcii, Ștefan s-a îndreptat spre Cetatea Sucevei. Mama sa nu-l 
recunoaște însă în ipostaza de învins. Rătăcind prin ţară, domnitorul ajunge 
în Vrancea, unde este găzduit în bordeiul unei bătrâne, Tudora Vrăncioaia. 
Aceasta, aflând ce-i cu oaspetele, își cheamă cei șapte feciori pe care îi avea 
— Bodea, Spinei, Negrilă, Pavel, Nistor, Spulber şi Bârsan — și îi trimite să 
adune oşteni. Cu oastea refăcută, Ștefan reia lupta cu turcii, ieşind de astă dată 
biruitor. Drept mulțumire, el le dăruieşte celor șapte fraţi câte un munte, iar ei 
devin întemeietorii a şapte sate prospere din ţinutul Vrancei, fiecare denumit 
după eroul întemeietor: Bodești, Spinești, Negrilești, Păulești, Nistoreșşti, 
Spulber și Bârseşti. În contextul de față, legenda aceasta are o continuare. 


°? Gheorghiţă Geană, 2008, p. 157. 

Cu ani în urmă, în cercetările mele din Vrancea, am încercat să verific prin 
interviuri de tip etnologic felul în care satele din Vrancea își mai recunosc 
astăzi descendența. Situaţia conţinea şi o neclaritate: în Vrancea istorică (adică 
în ţinutul care începe de la Măgura “Odobeşti spre peretele muntos dinspre 
Vest) există paisprezece sate istoriceşte atestate. Întrebarea era: care dintre 
ele se recunosc ca fiind incluse în grupul celor șapte așezări legendare? Ei 
bine: toate! Cu alte cuvinte, fiecare în parte și toate laolaltă se raportează la 
personalitatea voievodului Ştefan prin asumare emică! 

Neliniştea problematică nu se sfârşeşte însă aici. Într-adevăr, dacă 
acordăm universului emic statut de realitate, îi putem oare acorda și atributul 
adevărului? În ordine logică, răspunsul pare în mod inevitabil afirmativ, însă 
el trebuie cu grijă nuanţat. Fără doar și poate, recunoașterea universului emic 
ca realitate impune reconsiderarea concepţiei despre adevăr, dar nu până într- 
acolo încât mitului să i se refuze orice formă de adevăr. În activitatea mea de 
profesorat la Universitatea din București, îmi supun din când în când studenţii 
unui scurt experiment mental: le propun să și-i închipuie pe Auguste Comte 
şi pe Mircea Eliade angajaţi, peste timp, într-un duel de idei: 

Auguste Comte afirmă: Mircea Eliade afirmă: 

„Mitul este o povestire falsă”. „Mitul este o povestire adevărată”. 


Care dintre cei doi are dreptate? Bineînţeles, în felul său, fiecare are dreptatea 
de partea sa, în măsura în care duelul imaginat reprezintă opoziţia emicism-eticism 
în privinţa adevărului (eticismul asumându-și aici masca pozitivismului). 

Cu această ocazie, să spunem câteva cuvinte și despre așa-zisele „Mituri 
moderne”: mitul banului, al automobilului, al vedetei de cinema sau de 
sport. Aceste ţinte de focalizare a interesului public — sunt ele oare nuclee de 
mituri autentice? Cu certitudine: nu! Le lipseşte ceva esenţial din legitimitatea 
mitului şi anume: dimensiunea sacră. În manieră specioasă, le-a proiectat în 
zona mitului o conștiință eticistă care, situată în afara fenomenelor, rămâne 
acolo, în exteriorul lor. 


Rezultă din toate acestea cât de neavenite din punct de vedere moral 
şi reducţioniste din punct de vedere științific sunt pornirile unor istorici de 
demitizare a lui Ştefan cel Mare, Mihai Viteazul și a altor figuri glorioase 
ale trecutului românesc, pe care conștiința populară le-a învăluit în lumini 
îngemănate cu nimbul sfințeniei. Căutând cu obstinaţie exactitatea de tip 
eticist şi eliminând din judecata istorică adevărul emic, astfel de istorici nu fac 
decât să înjumătăţească adevărul istoric; altminteri, un adevăr constituit în sine 
ca o sinteză între perspectiva emică şi perspectiva etică. La ce ne putem însă 
aştepta când viziunea de start este aceea că: „EI [= istoricul] produce un gen de 

«ficţiune» cu materiale «adevărate»""*? Şi totuși, lucrurile nu stau tocmai așa. 
Nu tot ceea ce nu este (sau nu mai este) tangibil prin simţuri ţine de ficțiune. 
Trecutul nu e ficţiune, iar faptul că fiecare istoric are marja lui de aproximare a 
faptului istoric real, așa cum se va fi petrecut el, nu înseamnă că reconstituirea 
istoricului este fictivă sau arbitrară. Statutul istoriei ca ştiinţă e fatalmente unul 
bazat pe reconstituiri memoriale (și scrise, și orale), dar marja de eroare a unui 
istoric onest (înclinația lui valorică — “value bias”) deţine aceeaşi semnificaţie pe 
care în ştiinţele naturii o are așa-zisa „ecuaţie personală”. 


* 


Prezentele șarje argumentative privind valoarea de adevăr a mitului — o 
valoare relevată din perspectiva emică — reiterează nevoia de mituri ca esenţă 
a condiţiei umane. De-ar fi doar răspunsul copilăriei umane la o mirare și 
încă ar fi de-ajuns ca mitul să nu moară. Dar în situaţii de criză spirituală, de 
dezorientare, de confuzie, miturile pot servi drept sursă de înţelepciune. S-a 
spus nu o dată că miturile își îndeplinesc rosturile prin mijlocirea riturilor; 
riturile ar fi, prin urmare, mituri aplicate. Așa stând lucrurile, să intrăm o clipă 
în pielea vulpii cu care tăineşte Micul Prinţ (acea vulpe miraculos convertită 
dinspre viclenie spre înțelepciune!) și să rostim cu convingere, schimbând ce 
este de schimbat: „Il faut des mythes”! 


x k x 


Dan Hăulică: 

Calmul narațiunii și atîta teorie ordonată, ambițioasă, cîtă am desfăşurat 
astăzi grație dumneavoastră, au schițat și nişte tentaţii epice. Istoria, ca 
narațiune inefabilă, şi narațiunea, Je récit, apar, prin Paul Ricoeur, ca 
instrumente ale metafizicii. Eu cred că trebuie să nu uităm nici o clipă că, 
dincolo de stratificări, de metodologia complexă pe care o comportă această 
problematică, există un fond latent, aş spune popular aproape, şi o nevoie 
latentă de poveste și de narație, care să ne așeze în ritmul universului. 

Sînt lucruri care explică de altminteri comunicarea între nivelurile foarte 
înalte la care se discută sensurile iniţiatice şi între tot ceea ce este difuziune, 
la nivelul mentalităţii populare. Istoria nu porneşte numai din imediat, din 
cotidian, pentru a urca la sinteze sublime, dar uneori procedează invers, și 
Eliade are grijă să sublinieze acest demers paradoxal. De la carul soarelui, ca 
obiect cultual, — gîndiţi-vă la mitologia nordică, faimosul car de bronz de la 
Trondheim, de pildă — sau de la barca soarelui, în Egipt, se trece, pornind de 


' Lucian Boia, Istorie şi mit în conștiința românească, ed. a II-a, Bucureşti, Editura Humanitas, 
2002, p. 51. 

la ele, la experienţa concretă a construcţiei, a tehnologiei empirice; nu invers, 
cum ne-am închipui. Nu exerciţiul practic cotidian a produs aceste metafore, 
ci, dimpotrivă, hierofania solară a coborit, ea, în practica istorică. Derivaţie 
atestată, ea dă măsura complexităţii obiective a temei. 


lon Pop: 

Am fost foarte încântat de începutul extrem de consistent care asigură o 
bază foarte bună pentru ceea ce va urma. 

În primul rând, încercarea de sistematizare a doamnei Lucia Cifor, cu 
spiritul său mereu disciplinat și limpezitor asupra unei problematici vaste, 
mereu bine articulate ideologic şi simţite dinlăuntru foarte acut, e un prim 
eşafodaj extrem de important și o primă bază a discuţiei pe care o vom desfăşura 
în amănunt, în cursul dezbaterilor noastre. Problemele sunt enorme, dar 
esenţialul a fost spus, direcțiile dezbaterii, foarte incitante, au fost deschise. 

Comunicarea domnului Zub mi s-a părut extrem de interesantă și i-aș 
pune un fel de întrebare, la care nu cer răspunsuri foarte dezvoltate, în legătură 
cu acest proces al demitizării la care este supusă istoria naţională. Comunismul 
a produs multe daune mitologizând fals de multe ori. Mă gândesc la ceea ce 
loan Aurel Pop propunea ca replică la Lucian Boia, analizându-i obiecțiile 
demitizante. În ce măsură credeţi, domnule profesor Zub, că mitul are şi 
nişte forţe de coagulare, niște forţe de întreţinere a unor tendințe, a unor idei 
constructive, dincolo de latura de alterare, de falsificare, de deformare, ce sunt 
interesante ideologic şi care ţin de manipularea, la care am asistat, din păcate, 
foarte mulți ani? 

Mi-a plăcut foarte mult, de asemenea, intervenţia domnului Ştefan 
Afloroaei, excelenta analiză a modului în care Mircea Eliade priveşte 
problematica mitului. Se dovedeşte astfel cât de actual este Mircea Eliade, 
dincolo de criticile aberante care i s-au adus uneori. Am asistat în ultimii 
ani, cum știți, la un tir concentrat al unor ideologi radicali, care văd lumea în 
alb-negru şi care sunt și ei infectați de ideologie. Cred că trebuie, pe urmele 
domnului ambasador Dan Hăulică, să ne amintim mereu că Mircea Eliade 
e totuși unul dintre spiritele fondatoare ale multor perspective de mare 
actualitate asupra problematicii mitului. 


Alexandru Zub: 

Cred că s-a dedus din prezentarea mea că eu justific tocmai acea dimensiune 
a mitului care înseamnă șansa de a reveni la modele structurante, la ceea ce 
poate să ducă spre regenerare, spre refacerea tonusului vital al unei naţiuni 
sau al oricărei persoane. A trebuit, evident, să descriu, fiind vorba de ultima 
jumătate de secol, mai ales ceea ce s-a petrecut ca disfuncţie, ca distorsiune 
în acest domeniu. Evident lucrurile nu se reduc la atâta, pentru că, în același 
timp, discursul istoric s-a manifestat în forme pozitive, începând cu așa-zisele 

pozitivisme: publicări de documente, instrumente de lucru, analize secvențiale 
sau chiar monografice, dar care mergeau pe o linie profesională pe cât posibil. 

În ceea ce priveşte exagerările demitizante care s-au produs în ultimul 
deceniu al secolului trecut, am luat deja o atitudine, făcând o analiză despre 
discursul istoric și seducţiile imaginarului, observând că tentaţia de a atribui 
prea mult imaginarului, când e vorba de istoriografie, prezintă pericole. Pentru 
că istoria, spre deosebire de alte domenii, trebuie să garanteze o verificare a 
realului, prin documente, prin mărturii. Este aportul ei la cunoaștere şi nu 
trebuie să se îndepărteze prea mult de acest lucru, fără riscul de a pluti în vag 
şi de a se înscrie în fals până la urmă. Nu putem dezvolta acum această temă. 
Ar trebui să consacrăm o ședință întreagă sau chiar mai multe pentru așa ceva. 
Dar, ca și Ion Aurel Pop, ca şi alţii, am încercat să ne distanțăm de un punct 
de vedere, care relativizează excesiv, aşază discursurile pe același teren, fără să 
disocieze destul de clar între discursul profesionist, care justifică domeniul, 
şi ceea ce este speculație, dorinţă de a construi din elemente disparate, care 
pot duce în multe direcții, dar fără temei. Era un fel de apel la întoarcere la 
instrumentele care asigură profesionalismul în domeniu. 


Liviu Leonte: 

Am să încep cu o laudatio despre utilitatea întâlnirii de astăzi. Ştim bine 
că termenul mit este astăzi degradat prin utilizarea lui continuă. Dacă-l înjură 
cineva pe Eminescu, îl demitizează. Apoi se întrunesc comisii ministeriale 
sau de alt ordin, ce recomandă mitizarea, din nou, a lui Eminescu. E bine să 
discutăm un poet și să-l punem acolo unde trebuie, în marginile adevărului, 
nu să facem mituri. 

S-a spus că ontofania este teoretizată la Eliade, dar trebuie să recunoaștem 
şi întâietatea unui punct de vedere. Nietzsche, care vorbește despre nașterea 
tragediei, se referă la absenţa miturilor, pe care el o prevedea în secolul XX, în 
care ele nu au dispărut, din contra, se pare că a fost o resurecţie a lor. El lega 
moartea tragediei de absenţa miturilor, dar e vorba de miturile etno-religioase, 
nu de miturile care se ivesc sau pot fi rescrise. 

Comunicarea academicianului Alexandru Zub m-a făcut să retrăiesc 
o perioadă în care au fost abundente niște mituri, dar nu ştiu dacă sunt 
mituri în primul rând. Eu cred că trebuie să le scriem cu ghilimele, fiindcă 
una din condiţiile mitului este durabilitatea. Iar acele mituri au ţinut de 
conjuncturi, au fost dictate și au murit odată cu schimbarea conducătorilor 
sau cu alte evenimente de ordin politic. Într-adevăr, au fost, la început, 
antinaţionale și chiar cred că însăși fiinţa noastră naţională a fost în pericol. 
În anii când eram eu student, erau eliminaţi din literatură mulți scriitori. 
Până în 1950 Eminescu era lăudat, prin presă, doar cu începtul poemului 
Împărat și proletar. Ca să nu mai vorbim de Rebreanu sau de Arghezi care a 
fost eliminat absolut de A. Toma. 

Istoriei nu i s-a permis, într-adevăr, să limiteze şi să demaște falsitatea 
așa-ziselor mituri, dar operaţia a fost făcută în literatură. Prin modalitatea 
alegorică folosită, s-au spus alte lucruri decât cele din propaganda oficială. Şi 
scriitorii nu au introdus șopârle numai în cărți, aşa cum spune un reprezentant 
al generaţiei '80, un foarte bun poet de altfel, ci a compromis întregul sistem. 

Resurecţia eschatologiei este bine demonstrată de domnul profesor 
Afloroaei, iar poetul Adrian Alui Gheorghe a ilustrat-o într-o manieră inedită. 


Cornel Ungureanu: 

Aş face observaţia că acest tinerețe fără tinerețe ţine de obsesia unei 
generaţii, a generaţiei '30, care îşi trăieşte o temă într-un mod cu totul 
extraordinar. Eliade va relua Tinerețe fără bătrânețe în aproape toate cărțile şi 
intervenţiile lui. 

Este uluitor cum nu reușim să citim sau să recitim pe Eliade. Ultimele două 
volume de texte din tinereţe, editate de Mircea Handoca și intitulate Jnsula lui 
Eutanasius, sunt adevărate mine de aur pentru ce ar putea să fie lumea culturală 
de mâine. Acel folclor-izvor de cunoaștere e un studiu absolut uluitor care fixează 
o temă și un culoar de înţelegere. S-a întâmplat că în 1949 cartea extraordinară 
a lui Eliade, Mitul eternei reîntoarceri, să fie una polemică şi să aşeze în prima 
tranşee a unui război acel homo religiosus. Polemice sunt şi cărţile lui Cioran, şi 
piesele lui Ionesco. De atunci, din '49, începe războiul rece între cărți, un război 
în care statura intelectuală a lui Eliade nu se pierde. Apoi va trebui să se despartă 
de o seamă de idei, să se despartă de René Guenon de exemplu. Problema lui 
Mircea Eliade este cea a felului de a ne apropia sau a ne despărţi de mit, de fiinţa 
noastră adâncă. Şi problema creativităţii, în acest spaţiu, e legată în continuare de 
un război în care trebuie să existăm totuși în tranșee. 


Dan Hăulică: 

Daţi-mi voie să schiţez cîteva cuvinte de concluzie la finele unei lungi 
şedinţe. Şi eu sînt foarte bucuros că am pornit la modul acesta, al plenitudinii 
ideilor, — substantifique ar fi spus Rabelais, o densitate care incită, care se vădeşte 
cu adevărat robustă. Sînt foarte multe sugestii ce vor rodi, am convingerea, pe 
parcursul discuţiilor, pînă la sfârșitul dezbaterii noastre. 

În primul rînd această cădere în istorie, această contaminaţie între 
mit şi între un context istorico-politic trebuie luată cu multă, n-aş spune 
aprehensiune, dar în orice caz cu un sens al discriminărilor necesare. E o 
carte, de o mare vivacitate polemică, a lui Paul Veyne care se cheamă „Les 
Grecs ont-ils cru à leurs mythes?” . El face o analiză, deloc reverenţioasă, care 
stabileşte totuşi nişte nivele de credibilitate. Dacă zeii se văzură contestați 
puternic de Lucretius sau de alte mari spirite ale latinității, semizeii, eroii 
îşi păstrează prezența în imaginarul şi în conștiința populară, pînă tîrziu, la 
crepusculul Antichității. Heracles, de pildă, rămîne neatins, ceea ce nu se 

întîmplă cu Jupiter şi cu divinităţile majore. Deci exista, propune istoricul, 
un fel de bandă de radio, cu frecvenţe diferite. Ceri altceva fiecărei categorii, îi 
resimţi altcum raţiunea de a fi. Deci nu se poate gîndi pe blocuri, creștinismul 
care mătură totul și păginătatea care se retrage dintr-o dată. 

E o foarte interesantă, promptă analiză a lui Levi Strauss, în primii ani 
după '44, legată de o dispută, care pare greu de înţeles, — cum să se sărbătorească 
Crăciunul. O entuziastă serbare a Pomului de Crăciun stîrnise atunci niște 
reacţii de respingere, din perspectivă ecleziastică, inocenţa bradului nu scuza 
un aport de rezidii păgîne, faţă de filonul atitudinii creştine. Pentru că Pomul 
duce la o mitologie germanică, la rădăcini septentrionale. Deci există o mixtură, 
dacă vreți, foarte complexă în această supravieţuire a mitului. Şi el trece de 
palierul savant, ordonat, cu termeni care te sperie, ontofanie şi altele, el intră 
prin toţi porii în creativitatea artiştilor şi, mai departe decît atît, în aşteptările, 
în orizontul de așteptare a publicului. Un tablou al lui Delacroix, „La Bataille 
de Taillebourg’, îl înfățișează pe regele Ludovic cel Sfint, într-o bătălie 
victorioasă împotriva Englezilor. Degas, apolitic şi reacţionar, cum se știe, 
exclamă: „Albastrul mantiei lui Saint Louis este Franţa!”. La un spirit complet 
străin de exaltările curente ale politicii, iată, așa dar, operînd niște translaţii, 
care vin din adîncul imaginarului, al unei percepții ce scapă cenzurilor lucide. 
Încît eu cred că, pe linia aceasta, ar trebui chiar și istoricii să fie mai prudenți. 
„Lumina vine de la răsărit”, sigur, pare un titlu de servilă obediență. Aşa i s-a 
reproșat lui Sadoveanu, dar el reia o formulă teologică, ex oriente lux, care a 
tronat în tot Evul Mediu. Adică sînt nişte continuităţi cu mult mai complexe 
în joc, pe care trebuie să le avem în vedere. De aceea mitul este o materie, 
pînă la urmă venerabilă, și nu se poate trata cu ușurătate, petrecerea aceasta 
frivolă a demitizărilor, căci altfel, tot jucîndu-ne cu marile entităţi ale culturii, 
începem să devenim aidoma acelui Saturnin hilar, personajul imaginar de 
Queneau. Şi asta ne ameninţă dăunător, pe arii larg europene. 

Sigur, au fost şi identificări care sună astăzi ridicol, ajunse obiect de umor 
recurent. Ce se învăţa la istorie, în tot imperiul colonial francez, era, pentru 
începuturi „nos ancêtres, les Gaulois”, și li se prezentau, micilor negri din 
Africa, figuri tipizat galice. Bineînţeles, atare gafe n-au cum să reziste. Dar 
există nişte reziduuri mitologice care intră în definiţia noastră, în identitatea 
profundă a fiecăruia dintre noi. Departe de abstracții improductive, Michelet 
nu se înșela cînd gîndea Franţa ca o „generalitate vie”: „Anglia — scria el — este 
un imperiu, Germania o ţară, o rasă, Franţa e o persoană”. Nici una din țările 
Occidentului nu poate fi întrupată în forma aceasta, pe care a configurat-o 
marea pînză a lui Delacroix, Franţa, suită pe baricade, ca o zee, cu boneta 
frigiană pe cap, printre copiii famelici ai străzii. Arta a marcat acolo un grad 
de concreteţe, care este mitic în fond, datorînd enorm acestei permeabilităţi la 
mit, care s-a instalat de-a lungul veacurilor. Răzbeşte o gravitate spontană din 
aceste chestiuni și eu cred că trebuie să ne arătăm demni de ele. Şi, deopotrivă, 

un irecuzabil patetism. Fără îndoială, Bălcescu a putut fi simplificator citit, 
dar vibrează un patetism de flacără înaltă în afecțiunea sa faţă de Mihai 
Viteazul, văzut ca erou libertar și ca promisiune de unificare a Balcanilor; 
i s-au închinat, se ştie, cîntece celebrîndu-l folcloric, în sudul Dunării. Aşa 
era văzut, aşa era simțit. Însă devoţiunea lui Bălcescu e străluminată de un 
efort sacrificial şi, în același timp, de o disperare ultimă. Iorga le-a atins în 
cutremurul unei expresii de neuitat: „Cu o mînă tremurîndă mai ţine pentru 
o clipă piatra mormântului deasupra capului, înainte de a se prăbuşi”; pentru 
a avea timp să ţină în lumină această glorie a trecutului românesc. 

Sentimentul meu este că noi ne contaminăm fără să vrem, intelectuali 
serioşi, de această frivolitate, de joaca aceasta a demitizărilor. Demitizări care, 
pînă la urmă, au contiguitate cu interpretările cele mai vulgare, cum se întîlnesc 
în campanii jalnic perverse. Și noi trebuie totuși să luăm lucrurile, să le apucăm 
la alt nivel de severitate a gîndirii. Poţi să nu fii de acord cu arbitrarul polemic al 
lui Nietzsche, care a reînnoit totuși limbajul filosofiei, dar trebuie să recunoști 
că Nietzsche are valenţe profetic deschise înspre o gîndire riguroasă asupra 
Antichității. Cercetările lui Rhode, de pildă, constituindu-se într-o veritabilă, 
benefică revoluţie, sunt astăzi puse în paralel cu Nietzsche. Încît eu cred că 
trebuie să sfirșim discuţia noastră cu îndemnul acesta, de a predica o anume 
seriozitate esenţială în abordarea unei problematici de importanţă capitală. 
Thomas Mann, cînd, în anii '30 elabora marea compoziţie în jurul lui Iosif 
şi a fraţilor săi, întreținea o corespondenţă remarcabilă cu Karl Kerényi, unul 
dintre studioşii fundamentali ai Antichității, care asuma pătrunzător factorul 
religios. Şi Thomas Mann se arată foarte atent la sugestiile pe care romancierul 
le poate primi de la un asemenea învăţat. Încît eu cred că învățații, precum 
dumneavoastră, trebuie să aibă curajul să coboare în arenă și să corecteze 
erorile datorate suficienței, ba chiar și incompetenţei zgomotoase. 

Sînt multe lucruri care se schiţează aici, multe nevoi ale realității. Sigur că 
mitologia are doza ei, inerenţa ei de exotic. Ce este omul arhaic? La Malraux, 
în Les Noyers d"Altenburg, dacă ţineţi minte, în marginea lui Frobenius și a 
revelaţiilor arheologice din Africa, o întîlnire de idei, un conclav memorabil, 
discută miezos, se întreabă angajant — care sînt pînă la urmă rosturile 
ireductibile ale umanităţii? Cineva pretinde, rămîne doar omul elementar, 
animalul. Nu, i se răspunde, rămîne omul primordial. Eu cred că, prin mit, 
noi trebuie să atingem primordialul, şi cu asta nu mai sîntem nici vechi, nici 
noi, nici actuali, nici inactuali, sîntem dintotdeauna. 

Comunicări, intervenţii 


moderator: Alexandru Zub 
Alexandrina Cernov 


Mit şi identitate naţională românească 
în spaţiul nord-bucovinean 


Provincie cu o istorie dramatică, Bucovina a fost şi rămâne un spaţiu 
spiritual românesc puţin cunoscut, în care destinele generaţiilor de români, de 
multe ori văduvite de contactele cu tradiţiile culturale din ţara-mamă, au fost 
marcate de un mediu istoric deosebit de întreg areal românesc, iar modul de 
trai care le-a fost impus de diferite imperii le-a marcat comportamentul. Ele 
toate au fost niște generaţii luptătoare, aflate în căutarea continuă a identităţii 
pe care le-a furat-o istoria. 

Nenumăratele schimbări ale experienţei istorice a românilor bucovineni 
au generat crearea unui sistem de simboluri prin care a fost posibilă păstrarea 
identităţii naţionale prin limbă și credință, prin perpetuarea tradiţiilor 
populare. Istoria însă, fiind în permanenţă un domeniu de cunoaștere interzis, 
cu excepţia perioadei interbelice, s-a transmis din memorie, în imagini sau, 
uneori în date concrete, a fost păstrată în mituri, legende și literatura cultă. 
De aceea, este foarte important să cunoaștem literatura de natură populară, 
miturile şi legendele care au circulat odinioară în Bucovina și s-au perpetuat 
în timp. Să mai menţionăm şi faptul că, în lunga perioadă de totalitarism, 
şi acestea au fost interzise. De abia acum ţăranii ni le povestesc ca pe o taină 
păstrată cu sfinţenie și transmisă din generaţie în generaţie. Astăzi avem 
posibilitatea să le înregistrăm, descoperind adevăratul suflet al românului 
supravieţuitor (vezi colecția de folclor a profesorului Valeriu Zmoșu). Frumoasa 
tradiţie culturală românească din Bucovina nu a putut fi înlocuită nici cu 
cea germană (1775-1918), nici cu cea rusă sau ucraineană (1940/45-2010). 
Conştiinţa de a fi român nu a încetat niciodată, chiar dacă au existat perioade 
de „secetă culturală” sau întrerupere bruscă a procesului cultural românesc. În 
Bucovina s-au tipărit în toate perioadele cărți românești: manuale, calendare, 
gramatici, antologii etc. Istoricul şi sociologul de astăzi, criticul și istoricul 
literar constată că valorile culturii româneşti nord-bucovinene au rezistat, 
afirmându-se în confruntarea cu diferite tendinţe culturale în cele mai vitregi 
vremuri, în diferite medii naţionale, dar cu aceleași metode de asimilare, prin 
impunerea altor limbi oficiale şi de comunicare, cu statut de „limbă maternă”, 

susţinute oficial prin școală și instituţii de cultură, străine spiritului naţional 
românesc. Însă, cu toate că cele două mari culturi — germană și rusă — atât 
de diferite prin esenţa lor, şi-au pus amprenta pe fiinţa naţională a românului 
de aici, ele nu au reușit decât parţial, făcând-o doar puţin mai retardantă, dar 
nu și înstrăinată de spiritualitatea și mentalitatea specifică românescă care s-a 
păstrat inconștient prin limbă şi tradiţiile populare şi, nu în ultimul rând, prin 
miturile naţionale. 

În 1917, istoricul Nicolae Iorga, într-o conferință susţinută la București 
în faţa corului „Aromonia” din Cernăuţi, constata: „A fost o întrerupere 
cvasitotală a legăturilor culturale dintre noi. Eram așa de aproape şi ne 
cunoșteam așa de puţin! Natural că, în urma acestei necunoașteri s-au produs 
o mulțime de prejudecăţi, și din partea noastră, şi din partea d-voastră. 
România, o ţară stricată, în părerea unora dintre bucovovineni; Bucovina, 
o provincie românească pierdută, în părerea unora din România. Îndată ce 
ne-am cunoscut, am văzut foarte bine că acestea sunt păreri greşite, strecurate 
în minţi de oameni care aveau interese esenţiale să le strecoare”. 

Bănuia, oare, N. Iorga, că în anul 2010, la o depărtare de secol, cuvintele 
lui vor fi tot atât de actuale, că vom căuta în cărţile lui răspuns la aceleași 
întrebări care l-au frământat în legătură cu misterele supravieţuirii culturii 
româneşti în împrejurări atât de nefavorabile? În diferite perioade, Bucovina a 
fost transformată într-un spaţiu închis, izolat de tradiţiile şi procesele culturale 
din ţară, dar a existat, totuși, ceva ce a alimentat seva specificului și a valorilor 
naţionale românești de aici, chiar în timpurile cele mai vitrege, când contactele 
cu țara nu au fost posibile. Istoricul explica acest fenomen de rezistenţă naţională 
prin mai mulți factori care au alimentat identitatea românească de aici. Primul, 
şi poate cel mai important, a fost „instinctul naţional” și caracterul conservator 
al ţăranului care a păstrat și a dezvoltat formele culturale naţionale proprii unui 
popor. Explicaţia este mai mult de natură psihologică. 

„V-a salvat, spunea atunci Iorga, inerția ţăranului unită cu instinctul 
naţional superior, care a deosebit în trecut poporul nostru, însușirea corectând 
în mare măsură defectul, însușirea care este a lui, defectul care vine din vitregia 
împrejurărilor. Cultura şi-o capătă un popor din instinctul care îndeamnă 
către cultură și care găseşte formele naţionale ale unei culturi, acesta nu-l 
poate preda nici un profesor: el face parte din însușirile fundamentale”. 

Biserica și mănăstirile erau de nezdruncinat în Bucovina, aveau un cler 
înalt și cult, o cultură religioasă cu vechi tradiţii românești, în sfârșit aveau 
şi şcoli, au educat generații de călugări. Aici se găsea Mănăstirea Putna, cu 
mormântul lui Ştefan cel Mare, care avea, și are în continuare, o influență 
deosebită asupra tuturor bisericilor şi mănăstirilor din zonă chiar şi după 
secularizarea averilor acestora și înstrăinarea de biserica din Moldova. 

Desigur, vorbind astăzi despre spaţiul nord-bucovinean ca despre un 
adevărat laborator, în care un grup etnic românesc de peste 200 de mii de 

persoane care locuiesc compact în marea lor majoritate la sate, şi-au păstrat 
tradiţiile, şi-au manifestat identitatea prin menţinerea în timp a acelorași 
comportamente sociale, a evocării unor imagini din trecut și a unor modele 
de personalitate reprezentativă. Aceste modele se impun, persistă în timp, 
devin reprezentări sociale, simboluri, în jurul lor apar legende şi mituri. Ele 
sunt menite să susţină identitatea naţională a grupului etnic rupt de matricea 
românităţii și supus asimilării pe parcursul a mai multor secole. Istoria ne 
demonstrează de altfel că, în momentul când grupului etnic i se impune 
un alt model mitic, străin de specificul său naţional, impunerea persistentă, 
fie forţată, fie realizată treptat, se resimte ca o agresiune asupra identităţii 
personale sau de grup. Întotdeauna au existat oameni care s-au opus, şi-au 
asumat riscul afirmării identităţii personale și de grup. 

Locuim într-un teritoriu care, în toate perioadele istorice, s-a aflat la 
margine de ţară: Moldova, Austria, România, U.R.S.S., Ucraina. Fiecare şi-a 
impus politica sa și și-a rezolvat interesele sale. Românii au devenit treptat 
minoritari la ai acasă, dar şi-au menţinut identitatea naţională, păstrând 
tot ceea ce înseamnă psihologia și spiritualitatea unui popor: limba, școala, 
biserica. Au luptat pentru acest ideal generaţii de intelectuali români, numele 
cărora a rămas în istorie. 

Era o nedreptate amară faptul că, în 1775, mănăstirea Putna cu mormântul 
lui Ştefan cel Mare, primele capitale ale Moldovei medievale, Baia, Siret şi 
Cetatea de scaun a Suceavei, s-au pomenit în afara graniţelor ţării. Moldova 
rămânea oarecum decapitată, dar Ţara de Sus, numită mai întâi Moldova 
Austriacă, apoi Bucovina, a rămas sub ocrotirea spiritului lui Ştefan cel Mare. 
Mitul lui Ştefan cel Mare, ocrotitor al credinţei și al sufletului românesc din 
Bucovina, s-a afirmat într-un anumit cadru istoric, ca o experienţă, ca un cult 
naţional. 

Folclorul a păstrat imaginea istorică a perioadei de domnie a lui Ştefan 

cel Mare, a personalității domnitorului ca model al apărătorului credintei 
şi al poporului său, imagini ce au menținut trează conștiința identitară. În 
anii '90 ai secolului trecut, procesul de renaștere naţională al românilor din 
nordul Bucovinei a fost însoţit de cântece despre Ştefan cel Mare. Portretele 
lui Ştefan cel Mare și Mihai Eminescu, realizate de pictori populari, au apărut 
spontan la manifestările românilor: mitinguri, pichetări, sărbători naţionale... 
În unele cazuri, portretul lui Ştefan cel Mare este pictat în mărime naturală 
în casa mare (camera în care se păstrează zestrea, aici se află și lada cu zestre, 
se primesc oaspeţii). Mitul lui Ștefan cel Mare și mitul lui Mihai Eminescu, 
poet al cărui nume este legat de Cernăuţi, i-a situat în afara timpului istoric, 
în dimensiunile specificului naţional și al experienţei istorice a românilor. De 
numele lor sunt legate locuri sfinte la care se săvârşesc pelerinaje. În codrul 
Cosminului se află Stejarul lui Ştefan cel Mare în jurul căruia se adună românii 
a doua zi de Paşte, cu preoţi şi bucate pascale, se cântă românește, se rostesc 


93 


discursuri patriotice, se recită poezii... Acest obicei s-a transformat într-un 
adevărat pelerinaj naţional. „Fântâna lui Sobieţki” din Dumbrava Roşie, și 
pădurea, în general, au devenit un simbol al luptelor cu polonii. Nimeni nu 
poate preciza istoric cursul evenimentelor, a rămas doar amintirea acestor 
războaie şi simbolurile lor. 

Românii nord-bucovineni au devenit creaţia propriilor mituri. Ei și-au 
construit o lume imaginară, adoptând norme de comportament care s-au 
impus obiectiv ca un sistem de valori ce au funcţionat într-un spaţiu închis, 
tăinuit de presiunile ideologice din afară. Despre aceste valori nu se vorbea, 
ele însă au existat ca o alternativă miturilor ideologice impuse de politica 
vremii şi percepute de români (şi nu numai de români) ca o agresivitate asupra 
identităţii personale. De exemplu, în manualele pentru clasele primare, Cartea 
de citire, se cerea ca 60-70% din texte să fie consacrate copilăriei lui Vladimir 
Lenin ca model ideal de comportare a copilului. Ajustarea oficială insistentă 
a identităţii personale, începând din perioada fragedei copilării, a influenţat 
într-o oarecare măsură schimbarea modelelor comportamentale. S-au pierdut 
totuşi unele imagini care au început să fie uitate. Intervine uitarea și astfel 
identitatea naţională începe treptat să se modifice. Se păstrează însă în 
memoria colectivă imagini și personalități mitice care reînvie de fiecare dată în 
perioadele de renaștere naţională, se regăsește în operele folclorice. Găsim, de 
exemplu, în folclorul nord-bucovinean, evocarea unor personalităţi istorice, 
a căror semnificaţie ocrotitoare este importantă pentru păstrarea credinţei 
şi a identităţii naţionale. Astfel, drama istorică Brâncovenii, care evocă 
momentul decapitării domnitorului muntean și a fiilor săi, este prezentată de 
colindători din casă în casă în perioada sărbătorilor de iarnă. Dârzenia cu care 
Brâncovenii răspund călăului se impune ca un mit al rezistenţei creștinului 
în faţa păgânităţii. Inconștient, imaginea călăului devine imaginea străinului 
care ucide, ea este generalizată şi capătă conotaţii naţionale. Inconştient, 
dar consecutiv sunt folosite costumele militare sovietice, indiferent dacă 
protagoniștii îi reprezintă pe turci sau pe austrieci. Aceleași costume militare 
se folosesc şi pentru malancă. În cântecele populare, imaginea „împăratului”, 
este cea a străinului care „distruge”, sintetizează personalitatea conducătorului 
căruia autorul anonim i se adresează cu rugămintea de a înceta războaiele: 
„nu lupta în patru părţi”, nu ne ucide „feciorii toţi”. Mitul a apărut ca un act 
inconştient şi necesar, poporul a găsit modele exemplare. 

Românii nord-bucovineni reprezintă un grup identitar important care 
nu poate fi sacrificat, precum consideră unii politicieni români. Istoria nu 
le-a oferit condiţii favorabile pentru păstrarea identităţii naţionale, diferite 
imperii impunându-le modele impersonale, precum „homo bucovinensis” în 
perioada austriacă și „homo sovieticus” în perioada sovietică. Astăzi istoricii 
ucraineni și germani propagă mitul „homo bucovinensis” (bucovineanul nu 
are naţionalitate şi se consideră bucovinean după locul de origine, el nu are 

identitate naţională, teoria lui Ortfried Kotzian) ca model pentru o viitoare 
Europă. Experienţa istorică a Bucovinei arată că schimbările peisajului 
socio-politic provoacă mai mult sau mai puţin alert sau vizibil modificări 
de comportament, fără a afecta însă memoria mitică. Identitatea naţională a 
fost şi este susţinută de modul în care românii din acest spaţiu s-au raportat 
la trecut și la valorile lor naţionale. Rapsozii populari şi ulterior poeții s-au 
abătut adeseori de la spiritul mistic lăsând să se reflecte în mituri tendințe 
care, în esenţa lor, sunt profane. Datorită caracterului simbolic complex și 
al prezenţei unor elemente general-umane, miturile istorice au constituit o 
sursă permanentă de inspiraţie pentru creatorii din toate domeniile artei. 
Identitatea naţională este susţinută de reamintirea modului în care noi ne 
raportăm la trecut și la valorile noastre naţionale. Oricât de năstrușnice ar fi 
discursurile unor intelectuali dispuși să neglijeze aceste valori, să le demitizeze, 
ele nu vor dispărea din memoria colectivă a poporului. Odată creat, mitul 
rămâne în memorie ca o valoare colectivă. La Cernăuţi, memoria colectivă 
a păstrat, de exemplu, imaginea lui Ştefan cel Mare şi Mihai Eminescu ca 
personalităţi reprezentative, ca valori naţionale sfinte și orice atentat la 
diminuarea importanţei lor este perceput ca atentat la însuși poporul român. 
Când, la inaugurarea statuii lui Mihai Eminescu la Cernăuţi, naționaliștii 
ucraineni au venit cu foi volante în care era discreditat numele poetului, acest 
demers a fost considerat un atac deschis împotriva comunităţii. Ucrainenii 
ştiu că, lovind în Eminescu sau în Ștefan cel Mare, lovesc în comunitate. 
În presa ucraineană sunt publicate materiale care discreditează anume aceste 
două personalități. Recent, în legătură cu sărbătorirea a 600 de ani de la prima 
atestare a orașului Cernăuţi, au început să apară și materiale care îl prezintă 
pe domnitorul Moldovei, Alexandru cel Bun, cel care a semnat privilegiul din 
1408, ca fiind un barbar ce și-a zidit fiica în zidul unei cetăți. 

Miturile istorice angajează şi astăzi grupul etnic românesc 
nord-bucovinean să acţioneze în sensul perpetuării valorilor naţionale care 
le-a păstrat identitatea, oferindu-le modele de comportament. 

Miturile au supravieţuit în istorie nu doar ca urmare a unor mentalități 
arhaice. În manifestările etnofolclorice din nordul Bucovinei sunt prezente 
aspecte arhaice de origine creştină și chiar dacice și slave. Aspecte ale gândirii 
mitice sunt caracteristice fiinţei omeneşti. Mircea Eliade, vorbind despre 
„miturile lumii moderne” ale sud-estului european, analizează specificul unei 
societăţi etnice naţionale închise, izolate de relația cu națiunea de origine, 
cum este grupul etnic românesc din nordul Bucovinei care, fiind băștinași și 
nu diasporă, cum înţeleg greșit unii politicieni, dezvoltă o adevărată pasiune 
pentru istorie. „O asemena pasiune, scria M. Eliade, era, desigur, consecința 
deşteptării naţionale în această parte a Europei (sud-estul Europei, n.n.) şi 
s-a transformat foarte curând într-un instrument de propagandă și de luptă 
politică. Dar dorinţa de a dovedi „originea nobilă” și „antichitatea” poporului 

său domina într-aşa măsură sud-estul european încât, în afară de câteva 
excepţii, toate istoriografiile respective s-au cantonat în istoria naţională și au 
ajuns în cele din urmă la un provincialism cultural”. 

În situaţia în care, în spaţiul nord-bucovinean istoria românilor a fost şi 
este și astăzi interzisă, poporul s-a inspirat din mituri. Istoria oficială a Ucrainei 
mizează pe mistificarea datelor arheologice și istorice, creând mitul originii 
slave a teritoriului Bucovinei, implemenând ideea că acesta a aparţinut Rusiei 
Kievene şi a Knezatului de Galici. 

Bucovina ca laborator în care putem urmări evoluţia unui grup etnic 
minoritar rupt de matricea sa fireasă şi supus diverselor presiuni socio-politice şi 
naţionaliste prezintă un interes deosebit pentru cercetătorii preocupaţi de felul 
în care se stinge identitatea unui popor, a fenomenelor ce ţin de manifestarea 
inconştientului colectiv, de memoria istorică colectivă, de factorii decisivi care 
vizează procesele de asimilare. Putem puncta în acest sens o problematică 
legată de funcţionarea limbii în condiţiile unor anumite împrejurări socio- 
politice şi a păstrării identităţii naţionale: conştiinţa de a fi român, memoria 
istorică, miturile istorice, crearea modelelor de comportament, perpetuarea 
tradiţiilor naţionale, păstrarea caracteristicilor etno-folclorice, corelaţia dintre 
mit și realitatea istorică, dintre imaginea colectivă şi valorile naţionale, locurile 
memorabile şi personajele reprezentative ale neamului. 

Relaţia dintre imaginaul colectiv şi istorie este complexă. Există un 
conflict între încercarea istoriei de a elimina petele albe ale trecutului și 
memoria colectivă care păstrează o viziune mitică asupra trecutului. Memoria 
istorică şi memoria colectivă sunt într-un raport conflictual generat de cele 
două facultăţi care le susțin: memoria și imaginaţia. Istoria ca ştiinţă încearcă 
să purifice memoria de infiltrările mitice ale imaginaţiei, însă aceasta duce, de 
cele mai multe ori, la o eliminare a perspectivei asupra trecutului. 


XXX 
Alexandru Zub: 
Apreciez trimiterea insistentă la Nicolae Iorga, care a făcut atât de mult 


pentru cunoașterea trecutului românesc, pentru unitatea noastră etno-culturală 
şi pentru devenirea noastră modernă. 

Ilie Luceac 


Bucovina istorică. Perpetuarea unui mit 


O istorie a culturii materiale şi spirituale în Bucovina, care să cuprindă 
o perioadă de circa două secole, de la 1775 şi până în zilele noastre — cu toate 
consecinţele geopolitice şi modificările componenţei etnice a populaţiei — a 
devenit de mult timp o necesitate. Elaborarea unei atare monografii sau 
eventual enciclopedii a culturii ar pune în lumină lucruri încă necunoscute 
din viaţa, tradiţiile şi obiceiurile românilor, dar și ale altor etnii, care — aşa 
cum a voit istoria — au locuit şi locuiesc împreună în această parte de ţară din 
nordul Moldovei istorice. 

Acest „mit”, cum este uneori prezentată Bucovina în literatura beletristică, 
are nevoie să-și cunoască nucleul adevăratelor evenimente istorice, ceea ce 
a impus dintotdeauna şi impune în continuare obiectul unor cercetări 
minuţioase, atât a trecutului, cât și a prezentului. 

Bucovina este, pe bună dreptate, un cuvânt magic. De fapt, oficial, ea nu 
mai există. Fragmentele ei, poate puţin amplificate, au căpătat în Ucraina şi în 
România denumiri legate de orașele care au devenit capitale ale acestor frânturi 
de ţară. Pentru acest nume dat părţii de nord-vest a Moldovei medievale, Iosif 
al II-lea a mituit din plin vizirii turci şi pe comandantul suprem al trupelor 
ruse în retragere după Războiul Ruso-Turc de la 1768-1774, cu scopul de a 
forma o legătură teritorială dintre regiunea recent anexată a Galiției (1772) cu 
Marele Ducat al Transilvaniei. 

Câr priveşte mitul despre Bucovina, el s-a încetățenit în conştiinţa 
contemporanilor. Generaţiile tinere, ai căror părinţi și bunici au trăit în 
Bucovina până la cel de al Doilea Război Mondial, mai ales nemţii și austriecii, 
mai puţin polonezii şi evreii, vorbesc despre Bucovina nostalgic, ca despre un 
mit, ca despre un adevărat miracol. 

De fapt ce este mitul ca atare? Potrivit aprecierii lui Victor Kernbach, 
mitul este „una dintre cele mai vechi stări culturale ale minţii omeneşti, care 
a intrat demult în circulaţia largă a culturii scrise”!. Însă o definiţie exhaustivă 
a termenului este imposibilă, „chiar dacă, printr-un efort de aglomerare a 
noţiunilor, am putea spune în linii mari că mitul este o naraţiune tradiţională 
emanată de o societate (...), imaginându-și explicarea concretă a fenomenelor 
şi evenimentelor enigmatice cu caracter fie spaţial, fie temporal, ce s-au 


! Victor Kernbach, Miturile esențiale, Editura Ştiinţifică şi Enciclopedică, Bucureşti, 1978, 
p. 5. 

petrecut în existenţa psihofizică a omului”? sau a societăţii, în cazul nostru. 

Ca în abordarea integrală a oricărei probleme, și a noastră impune 
cercetătorului două teme esenţiale, și anume: formarea mitului Bucovinei şi 
clasificarea (apartenența) lui. Şi în cazul dat, pentru a desluși prima întrebare 
din punct de vedere teoretic, vom face referință la mitologul Victor Kernbach, 
care scrie: „După un examen structural efectuat în cadrul mitologiei comparate 
asupra fenomenului de geneză a unui mit şi, în principiu, a oricărui mit, 
vom vedea că acesta ia naștere din spectacolul insolit şi enigmatic oferit de 
fapte, evenimente sau fenomene reale ce depășesc însă puterea de înţelegere 
a spectatorului, totdeauna victimă sau beneficiar sau privitor implicat doar 
emoţional, nu şi fizic”. Referitor la Bucovina, aceste evenimente și fapte, 
mai exact, fenomenele istorice reale implementate în viaţa social-politică a 
provinciei după acapararea ei de către Imperiul Habsburgic, au fost aplicate 
cu abilitate de către administraţia austriacă pe teritoriul provinciei anexate. 
Mai târziu, generaţiile ulterioare au sporit materia primordială a narațiunii 
despre Bucovina, acest așa-zis „rai” de la sud-estul Imperiului, până când acestă 
moştenire nefirească a luat forma unui sistem incifrat, cu valoare iniţiatică 
chiar. Aşadar, după cum ne-o demonstrează istoria, miturile se formează 
uneori în anumite etape de tensiune psihosocială, care „corespund întrucâtva 
etapelor de modificare structurală a condiţiei umane”*. 

Referitor la clasificarea mitului Bucovina, acesta nu se supune 
unei clasificări stricte în timp. Nici una dintre cele mai mari clase ale 
miturilor esenţiale (miturile memoriale, fenomenologice, cosmogonice sau 
cosmografice și transcedentale), care adeseori se și întretaie, nu pot fi aplicate 
pentru Bucovina. 

În cazul nostru, vechiului sens originar al mitului i se adaugă însă şi 
alte aplicaţii, în special în istoriografie. Istoricii au acumulat construcţii 
interpretative ale unor fragmente din trecutul Bucovinei, mitul fiind înţeles ca 
fabulaţie în jurul unui nucleu real, și anume, cel al unei provincii cu totul ieșită 
din comun din punct de vedere al organizării ei politico-administrative, ceea 
ce a generat curente protestatare din partea celorlalte istoriografii, care au dat 
semne de exagerare. Aşadar, avem de a face cu opinii naţionale diferite, create 
istoriceşte pe baza unui stat-imperiu infailibil, la prima vedere. În realitate, 
administraţia habsburgică aplica cu dibăcie modelul ideilor din Principele lui 
Niccolò Machiavelli, unde logica ţine de aplicarea dictonului latin Divide et 
impera! Astăzi, administraţia ucraineană din nordul Bucovinei istorice, umăr 
la umăr cu istoriografia care perseverează, au preluat din start aceeași strategie 
şi tactică ca și austriecii, de la care au și învățat modelul care trebuie aplicat 
pentru convieţuirea naţiunilor. 


2 Idem. 
° Ibidem, p. 7. 


4 Idem. 

Modul în care este percepută istoria reflectă idealul naţional bazar 
pe elaborări mitice, mitul devenind în acest caz un creator de istorie şi de 
conștiință colectivă, impunându-se generaţiilor tinere în primul rând prin 
manualele de istorie. Astfel, diferite elaborări mitice fundamentează interese 
naţionale, imaginile fiind organizate într-o reprezentare a originilor în evoluția 
istorică a formării statului și a conștiinței identităţii naţionale. 

Referitor la Bucovina, istoricii ucraineni încearcă să elimine petele 
albe ale trecutului şi memoria colectivă, înlocuindu-le cu o viziune mitică 
asupra trecutului. Astfel memoria istorică și memoria colectivă se află 
într-un raport conflictual, care este generat de trei cazualităţi: memoria, 
imaginaţia şi documentul autentic. Introducerea imaginarului în rechizitoriul 
istoricului denaturează trecutul și scoate în evidenţă valorile morale, politice 
şi ideologice ale istoricului. De exemplu, aceste lucruri sunt aplicate în unele 
lucrări imagologice ale lui Lucian Boia la români, cele ale lui Rudolf Wagner 
la germani și Arcady Jukovsky sau Orest Subtelniy la ucraineni. La fel și la 
istoricii cernăuţeni contemporani, cum ar fi Vasyl Botuşanski, Oleksandr 
Dobrjanski sau Oleksandr Masan. 

Cât priveşte „magicul Ausgleich” — după cum îl numea cu ironie tristă 
regretatul academician Radu Grigorovici într-o luare de cuvânt” — care a apărut 
în pragul secolului al XX-lea, cu toată înţelegerea și bunăvoința oamenilor de 
limbă și tradiţie diferită din Bucovina, el a fost predestinat până la urmă să aibă 
soarta unei iluzii. Şi totuși, lumea mai crede în toleranță. Fie că este vorba de 
o pornire sinceră sau de o modalitate care ascunde mai multe fațete politice, 
această formulă prefigurează calea Bucovinei şi astăzi, în pragul mileniului trei, 
în orientarea popoarelor bătrânului continent către o nouă Europă. 

În ultimii ani interesul pentru Bucovina a sporit considerabil. El s-a 
fructificat în lucrări de sinteză cum sunt cele ale istoricilor contemporani 
Mihai lacobescu, Nicolae Ciachir, Erich Prokopowitsch, Emanuel Turczynski, 
Rudolf Wagner, Arkady Jukovsky, Oleksandr Dobrjanski etc. 

Problemele social-politice, economice, bisericești, demografice şi 
culturale cu care era confruntată Bucovina istorică, apar astăzi, în lumina 
unei analize retrospective, drept consecinţe directe ale actului de la 1775, ele 
fiind oglindite în mod diferit de către istoriografiile română, austro-germană 
şi ruso-ucraineană. Având în vedere importanţa geopolitică a regiunii, 
cât și interesele specifice ale marilor puteri în condiţiile actuale, problema 
Bucovinei s-a aflat și se află în centrul atenţiei atât a lumii științifice, cât și a 


5 Radu Grigorovici, Viitorul unei iluzii (Aspecte ale vieții politice în Bucovina la începutul 
secolului al XX-lea), Comunicare ţinută în ziua de 21 septembrie 2000, în cadrul celei de a 
12-a Sesiuni ştiinţifice internaţionale, organizată de către Bukowina-Institut (Augsburg) şi 
Centrul de Studii „Bucovina” (Rădăuţi) cu sprijinul Reprezentanţei Fundaţiei Friedrich Ebert 
din România și a Ministerului de Stat Bavarez pentru Muncă şi Ordine Socială, Familie, 
Femeie și Sănătate, în G/asul Bucovinei, an VII, nr. 3 (27), 2000. 

opiniei publice. Nu mai puţin discutate sunt și așa-zisul „model bucovinean”, 
ca prefigurare a Europei de mâine, prin pilda sa de convieţuire și înţelegere 
interetnică, model înţeles diferit de istoriografiile menţionate, ca și acel „homo 
bucovinensis”, înţeles şi el diferit. 

Deşi în studiile privind Bucovina se invocă în permanenţă acel sine ira et 
studio al lui Tacitus, nu întotdeauna principiul este respectat, pentru motive 
lesne de înţeles. De aici au rezultat o mulțime de denaturări și interpretări 
unilaterale ale problemei pentru perioada discutată, idealizându-se rolul 
factorului german și minimalizându-se cel al românilor. 

„Istoriografia austriacă (subl. noastră — I. L.) a fost şi este preocupată 
nu atât de caracterul juridic al anexării Bucovinei, în 1775, cât mai ales 
de faptul că în cei 143 ani stăpânirea austriacă a jucat un rol pozitiv” în 
destinul Bucovinei. Astăzi, istoricii — inclusiv cei români — recunosc acest 
fapt, cu referire specială la administraţie, învățământ, economie (agricultură, 
transport) şi altele. Însă celelalte domenii — colonizările, imigraţiile — sunt 
interpretate diferit. 

Istoriografia română, prin cei mai autorizați reprezentanți ai săi, 
demonstrează că Bucovina a fost pământ românesc, fiind anexată de 
Habsburgi, apoi de sovietici, cu toate consecinţele bine cunoscute. 

Istoriografia ucraineană apare în Bucovina și Galiţia la sfârșitul secolului 
al XIX-lea, stăruind cu mai multă energie şi luând amploare în secolul al 
XX-lea. Ea încearcă să demonstreze că Bucovina este pământ „strămoșesc 
ucrainean”, că ucrainenii ar fi singurii „autohtoni”, stăpânind cu multe secole 
înainte de întemeierea voievodatului Moldovei nu numai Bucovina, ci și 
întreaga regiune dintre Carpaţi şi Nistru”. 

O predispoziţie spre dezbaterea ideilor de interese comune, spre dialog şi 
compromis echitabil în ce priveşte punctele de vedere ale acestor istoriografii 
nu există, din păcate. 

Disputa cea mai vie între istoriografia română și cea ucraineană vizează 
drepturile istorice asupra provinciei. Or, în afară de „drepturile istorice”, 
istoriografia ucraineană invocă și situaţia etnică. Lucrările lui Smal-Stocki și 
Jukovsky, de exemplu, pornesc de la ideea că slavii sunt cei mai vechi locuitori ai 
teritoriului de la răsărit de Carpaţi și că locuitorii băștinași ai nordului Moldovei 
istorice au făcut parte din statul Halyci-Volynia. În general, istoriografia din 
spaţiul est-slav s-a situat și se situează în continuare pe poziţii de minimalizare 
sau chiar de neglijare a elementului autohton românesc. De exemplu, Dmytro 
Doroşenko (1882-1951), istoric ucrainean din cea de a doua generaţie, care a 
scris istoria Ucrainei în emigrație (Doroşenko a emigrat în Germania). Istoria 
lui cuprinde perioada de la origini până la Primul Război Mondial. 

6 Vladimir Trebici, Despre demografia Bucovinei, în Glasul Bucovinei, an IV, nr. 2 (14), 1997, 


p. 11-12. 
7 Ibidem, p. 12. 

În notițele despre Bucovina Doroşenko evită să vorbească despre 
elementul românesc de aici. El scrie: „Mica Bucovină renaşte la începutul 
anilor '80 ai secolului trecut (se are în vedere secolul al XIX-lea — n.n. |. L.), 
devenind tot mai strâns legată de viața obştească galițiană și, în general, cea 
ucraineană. O adevărată epocă în viaţa naţională a ei a deschis anul 1885, 
când profesorul Stepan Smal-Stocki din Galiţia a fost desemnat în fruntea 
catedrei și scriitorimii de limbă ucraineană de la Universitatea cernăuţeană. 
Stepan Smal-Stocki a devenit cu timpul delegat în parlament și vice- 
mareşal al Seimului bucovinean. Bucovina este recunoscătoare energiei lui 
vigilente și devotamentului față de cauză, cărora li se datorează progresul ei 
naţional-cultural”?. 

Generaţia tânără a istoricilor contemporani de origine ucraineană de la 
Universitatea din Cernăuţi, în lucrarea lor”, apărută în 1998, referindu-se la 
cultura din Bucovina în cea de a doua jumătate a secolului al XIX-lea, trece 
sub tăcere activitatea culturală a conlocuitorilor români. Ei evită să amintească 
despre momentul anilor '80—90 ai secolului al XIX-lea, când în Bucovina 
iau fiinţă şi alte societăți culturale românești (Arboroasa, Armonia, Junimea), 
acestea desfășurându-și activitatea în paralel cu Societatea pentru cultura și 
literatura română în Bucovina. Nu mai vorbim de publicaţiile românilor care 
au apărut de la 1848 încoace. 

Referitor la activitatea obștească (la început, de iluminare a poporului), 
susţinută de intelectualii ucraineni — aceasta începe abia la sfârșitul anilor ,70 
şi începutul anilor '80 ai secolului al XIX-lea, după cum se menţionează și 
în Schita istorică”, amintită mai înainte. Deci cu mult mai târziu decât cea a 
românilor, care erau de acum organizaţi în societăţi culturale. 

Rămâne incontestabilă valoarea pe care o au lucrările despre istoria 
şi cultura Bucovinei, elaborate la sfârșitul secolului al XIX-lea și începutul 
secolului al XX-lea, cât și cele ale istoricilor din generaţia interbelică. Remarcăm 
în acest sens lucrările istoricilor Nicolae Iorga, Ion I. Nistor, Dimitre Onciul, 
Sever Zotta, Teodor Balan, Gh. Bogdan-Duică, I. E. Torouţiu, Dimitrie Dan, 
Alexandru Bocăneţu, Dimitrie Ţopa, Aurel Morariu, Ferdinand Zieglauer von 
Blumenthal, Franz Adolf Wickenhauser, Raimund Friedrich Kaindl, Johann 
Polek, H. ]. Bidermann, Stepan Smal-Stocki etc. 

Menţionăm că istoricul austriac R. E Kaindl este considerat de unii 
autori ucraineni ca „cel mai mare istoric al Bucovinei” (A. Jukovsky), în timp 
ce unii istorici români (I. Nistor) îl consideră părtinitor cu ucrainenii și lipsit 
de obiectivitate faţă de români. 


3 Dmytro Doroşenko, Naris istorii Ukraini (Schițe din istoria Ucrainei), 2 volume, Vol. II, 
Vydavnyţtvo „Dniprova hvylea” München, „Globus”, Kyiv, 1992, p. 326. 

” Bucovina, Istoricinyi naris (Bucovina, Schiță istorică). Culegere colectivă, coordonator 
V. M. Botuşanski, Cernivţi, Zelena Bukovyna, 1998. 

10 Tbidem, p. 171 şi urm. 

O apariţie notabilă în istoriografia ucraineană de la începutul secolului 
al XX-lea este cea a istoricului Myhailo Hrușevski'!, fost profesor la Kiev şi 
apoi la Lwiv. După cel de al Doilea Război Mondial, în 1956, apare cartea lui 
Kywitkovsky!?, Brendzan și Jukovsky, care s-a bucurat de mare circulaţie, mai 
ales în ţările care au o diasporă ucraineană mai însemnată. 

Istoriografia ruso-ucraineană de la începutul secolului al XX-lea 
înregistrează şi alte nume de istorici” care s-au ocupat de Bucovina, însă numai 
în contextul problemelor cu care erau confruntaţi etnicii de origine slavă. 
De exemplu, I. S. Prodan, în ale sale Schițe bucovinene, supune unor analize 
aberante situaţia reală din Bucovina, inducând în eroare lumea ştiinţifică 
prin felul de a prezenta recensămintele austriece de la sfârșitul secolului al 
XIX-lea. I. S. Prodan încearcă să demonstreze că recensământul austriac de la 
1880 trebuie considerat corect numai dacă se respectă criteriul apartenenţei 
la confesiune și nu cel etnic!*, ajungând în felul acesta la rezultate şi concluzii 
pseudoștiinţifice. Rusofil convins, I. S. Prodan se pronunţă în cartea sa atât 
împotriva ucrainenilor (malorușilor), cât şi împotriva românilor, pe care îi 
desconsideră în mod evident’. 

Potrivit opiniei cercetătorilor, numărul lucrărilor despre Bucovina 
(în toate domeniile — ştiinţă, cultură, învățământ, cult etc.) pe care le-a 
identificat istoriograful german Erich Beck până în zilele noastre atinge cifra 
de aproximativ 14 mii. 

Interesul pentru istoria și cultura Bucovinei a stimulat apariţia în ultimii 
ani a unor lucrări masive sau a unor studii de proporţii mai mici a multor 
savanţi: regretaţii academicieni Vladimir Trebici, Cornelia Bodea, Gheorghe 
Platon şi Radu Grigorovici, precum și cele ale academicienilor Dan Berindei, 
Dimitrie Vatamaniuc și alţii. 

Înaintaşii Eudoxiu Hurmuzaki, Alecu Hurmuzaki, Ion G. Sbiera, Simion 
Florea Marian, Constantin Morariu, Iraclie Porumbescu, Ion Grămadă, Alexe 
Procopovici, Constantin Loghin, Leca Morariu ne-au lăsat moștenire lucrări 
fundamentale în domeniul istoriei și a culturii din Bucovina. 

Continuând tradiţia înaintaşilor și sporind numărul de lucrări referitoare 
la istoria şi cultura românească din Bucovina, contemporanii au înscris, la 


1! Myhailo Hrușevski, Istoria Ukrainy — Rusi, 9 volume, Kyiv — Lwiv, 1898-1928. Vol. III, 
Lemberg, 1904; Idem, Marerialii, Lemberg, 1904; Idem, Ocerk istorii ukrainskoho naroda 
(Schiţă despre istoria poporului ucrainean), Kyiv, „Lybidi”, 1991. 

12 Denis Kwitkovsky, Théophil Brendzan, Arkady Jukovsky, Bukovyna, îi mynule i suciasne 
(Bucovina, trecutul şi prezentul ei), Paris, Philadelphia, Detroit, Editura Zelena Bukovyna, 1956. 
151. P. Kripiakevici, Istoria Ukrainy, Lwiv, Vydavnyţtvo „Swit”, 1990, 520 p.; M. P. Dragomanov, 
Vybrane ... mii zadum zlojyty ocerk istorii tyvilizatii na Ukraini (Pagini alese... gândurile mele 
de a alcătui o schiţă de istorie a civilizației în Ukraina), Kyiv, „Lybidi”, 1991. 

14 I, S. Prodan, Bukovinskie ocerki (zabâtâi ruskii ugolok v Avstrii) [Schițe bucovinene (un 


colțișor rusesc uitat în Austria)], Harkov, Tipografia „Mirnâi trud”, 1914, p. 6-8. 
15 Ibidem, p. 4-5. 

rândul lor, o pagină frumoasă în istoriografia problemei. Printre aceştia se 
numără Mircea Grigoroviţă, Petru Rusșindilar, loan V. Cocuz, Nina Cionca, 
Mihail Iordache, Mircea A. Diaconu, Adrian Dinu Rachieru, Nicolae Cârlan, 
Mihai Ştefan Ceaușu, Marian Olaru, Ştefan Purici, Grigore C. Bostan, loan 
Căpreanu, Florin Pintescu, Constantin Ungureanu, Harieta Mareci, Dumitru 
Valenciuc, Constantin Hrehor, Serhyi Osaciuk, subsemnatul ş.a. 

Dovezi convingătoare ale interesului manifestat de cercurile ştiinţifice 
față de istoria și cultura Bucovinei au constituit-o întemeierea Institutului 
«Bukowina» (1988, Augsburg, Germania — la început avându-l director pe 
dr. Johannes Hampel, iar secretar științific pe dr. Ortfried Kotzian, care a condus 
ulterior Institutul, în post de director, până în 2005. În prezent Institutul 
este subordonat Rectoratului Universităţii din Augsburg), cu publicaţia 
„Kaindl-Archiv” (care, din păcate, nu mai apare), înființarea Centrului 
Bucovinean de Cercetări Ştiinţifice pe lângă Universitatea de Stat din Cernăuţi 
(1992, Cernăuţi, Ucraina — director prof. univ. dr. O. Panciuk), cu publicația 
„Buletinul Centrului Bucovinean de Cercetări Ştiinţifice”, inaugurarea 
Centrului pentru Studierea Problemelor Bucovinei al Academiei Române 
(1992, Rădăuţi, România — director onorific acad. D. Vatamaniuc, director 
executiv dr. Marian Olaru), cu publicaţia bianuală „Analele Bucovinei”. 

Dintre periodicele contemporane care se ocupă de istoria și cultura 
Bucovinei şi care apar în spaţiul bucovinean, prin varietatea lor tematică 
şi probitatea materialelor în domeniu, rețin atenţia următoarele: revista 
trimestrială de istorie şi cultură „Glasul Bucovinei” (Cernăuţi — București), 
editată de Institutul Cultural Român; revista „Codrul Cosminului” (serie 
nouă), constituind de fapt analele științifice de istorie ale Universităţii 
«Ştefan cel Mare» de la Suceava, editată de Fundaţia Culturală a Bucovinei 
(Suceava); Foaia Societăţii pentru Cultura și Literatura Română în Bucovina 
„Septentrion”, care apare periodic la Rădăuţi; „Iara Fagilor”, almanah 
cultural-literar al cercului «Arboroasa» din Cernăuţi, editat cu sprijinul 
Uniunii Vatra Românească — Filiala Târgu-Mureş; revista „Bucovina literară”, 
organ al Societăţii scriitorilor bucovineni din Suceava, editată iniţial cu 
sprijinul Ministerului Culturii şi al Inspectoratului pentru cultură Suceava; 
revista scriitorilor români din Cernăuţi „Septentrion literar”. 

Dacă supunem unei analize retrospective actul de cultură din Bucovina, 
cu riscul de a nu cuprinde toate datele informative și bibliografia care abordează 
problemele în cauză, vom vedea că ascendenţa lui coincide cu perioada celei de a 
doua jumătăţi a secolului al XIX-lea, când românii din Bucovina, ţinând cont de 
situaţia ce s-a creat în interiorul Imperiului Habsburgic la momentul Revoluţiei 
de la 1848, ca şi alte popoare din Europa, au intrat într-o „adevărată primăvară” a 
renașterii naţionale, militând pentru o autonomie a conștiinței și culturii proprii. 

Specialiștii în materie susţin că se pot înregistra circa 200 de definiţii ale 
culturii, termenul păstrându-și semnificaţia lui semantică (vezi: Ion Bâtlan, 

Introducere în fiziologia şi istoria culturii, Editura Didactică şi Pedagogică, 
București, 1993). 

În gândirea filozofică a lui Lucian Blaga întâlnim pasajele următoare: 
„Cultura este expresia directă a unui mod de existență sui-generis, care 
îmbogățește cu un nou fir, cu o nouă culoare canavaua cosmosului. Omul 
a devenit creator de cultură în clipa promițătoare de tragice mărcţii, când a 
devenit cu adevărat om, în momentul când el a început să existe altfel”!S, sau: 
„Cultura e condiţionată de începerea în lume a unui nou mod, mai profund și 
în aceeași măsură mai riscant, de a exista. 

Raportate la societatea românească bucovineană din cea de a doua jumătate 
a secolului al XIX-lea, ca, de altfel, și la alte popoare din Imperiul Habsburgic, 
aceste gânduri devin revelatorii. Ele vizează în mod direct libertatea de gândire 
a generaţiei ce i-a urmat celei de la 1848, care a încercat să se autodefinească în 
toate sferele de acţiune social-politică, revendicându-și drepturile mai întâi de 
toate pe teren cultural. Prin activitatea lor, intelectualii români din Bucovina 
au creat istorie la acea perioadă. Or, revenind la ceea ce spunea Blaga, ne dăm 
seama de adevărul că „pentru ca geniul omului să devină creator de cultură, 
acest act a trebuit să fie precedat de o schimbare radicală a modului de a exista. 
Fără o schimbare a modului, planului, orizontului existenţial, cultura nu s-ar fi 
ivit niciodată, oricât geniu ar fi tresărit sub ţeasta umană”!8. 

Pentru a înţelege mai profund procesul de afirmare a românilor 
bucovineni în plan social-politic și cultural în cea de a doua jumătate a 
secolului al XIX-lea, e necesar mai întâi să ne amintim de soarta pe care au 
avut-o ei pe parcursul întregii perioade de dominație habsburgică. Acest lucru 
va contribui la înţelegerea problemei-cheie, și anume: au creat românii din 
Bucovina în perioada respectivă o cultură cu o formă de organizare superioară, 
cu categorii estetice şi morale bine definite, sau nu?! 

Răspunsul la această întrebare este în mod categoric afirmativ, în pofida 
faptului că istoriografiile austriacă, germană și ruso-ucraineană au încercat 
să minimalizeze, după cum s-a menţionat, rolul elementului românesc în 
descrierea istoriei bucovinenilor din perioada studiată. 

O contribuţie fundamentală în procesul de emancipare culturală a românilor 
din Bucovina în cea de a doua jumătate a secolului al XIX-lea a avut-o celebra 
familie de Hurmuzaki. În contextul istoriei şi culturii din Bucovina, interesul 
pentru familia Hurmuzaki înregistrează în ultimul timp o creștere din ce în ce mai 
mare. El a devenit mai mult decât o pasiune de moment pentru toţi acei care vor să 
restabilească cu adevărat o legătură în timp ce a existat între cultura din Ţară și cea 
din Bucovina istorică, în nordul căreia astăzi abia mai pâlpâie prezenţa românească. 


16 Lucian Blaga, Semnificația metafizică a culturii, în Geneza metajforei şi sensul culturii (Trilogia 
culturii, III), Bucureşti, Humanitas, 1994, p. 172. 

1 Ibidem. 

'5 Ibidem, p. 173. 

Preocupările celor cointeresaţi nu trebuie să pornească dintr-un îndemn 
steril de a vehicula doar cu numele acelora care au fost „Grachii românimei”, 
ci dintr-un îndemn real de a restabili niște punți de legătură, de a lega un fir 
care a fost întrerupt circa jumătate de secol în urmă și care nu ne demonstrează 
altceva decât unitatea și integritatea culturii românești, ale cărei începuturi şi 
rădăcini se află și pe pământul Bucovinei”. 

Multe popoare de pe treptele istoriei moderne perpetuează câte un mit 
creat la un anumit punct îndepărtat al existenţei lor, spre a le sintetiza ceea 
ce ele socotiseră a fi vocaţia lor fundamentală. Conștient sau subconștient, 
mitul originar le conferă o încredere, un sentiment de continuitate, o energie 
vitală asemenea credinţei într-un creator transcendent. Așa s-a întâmplat și 
cu austriecii care și-au creat în timp mitul despre Bucovina și au crezut în el. 

Cu toate că, dacă ar fi fost cu adevărat magic acel Ausgleich (care de fapt 
a însemnat pentru acest colț de ţară toleranţă și nu înţelegere), acceptat la 
1910 pentru provincia botezată de austrieci, ea ar fi putut să devină „o a doua 
Elyeţie”%, 

Astăzi însă Bucovina este un teritoriu despărțit în două părți, în care 
trăiesc practic două naţionalităţi. Germanii s-au expatriat din faţa războiului, 
urmând să vină „acasă, în Reich”, în patria lor de altădată. Polonezii, în marea 
lor majoritate, s-au întors în patria lor renăscută. Evreii, dezamăgiţi de regimul 
comunist sovietic, au emigrat masiv, chiar şi din toată România, în Israel 
sau în alte părți. Celelalte naţionalităţi cu o reprezentare numerică mai mică 
s-au stins treptat în vâltoarea anilor, ori s-au retras discret din fața memoriei 
istorice. Dintre ucrainenii din nordul Bucovinei, mulţi şi-au găsit cu sila o 
nouă patrie în întinderile Rusiei. Ucrainenii de astăzi, în parte emigranţi din 
răsărit, văd în persoana românilor pe dușmanii lor cei mai primejdioși, iar 
grupul etnic român, rămas în nordul Bucovinei, încearcă să supravieţuiască, 
apărându-și din răsputeri limba, şcoala și biserica. Modelul Bucovinei pentru 
o viitoare UE s-a spulberat. Și, totuşi, oriunde în lume s-ar întâlni, oamenii 
care trăiesc astăzi sau au trăit cândva pe aceste meleaguri, ei sau părinţii, moşii 
sau strămoșii lor, indiferent de ce neam sau limbă ar fi, se simt legaţi de acest 
pământ. Deci, mitul Bucovinei trăieşte, fertilitatea lui se simte și în lumea 
contemporană. Perpetuarea lui rămâne viabilă. 


'9 Ilie Luceac, Familia Hurmuzaki: între ideal și realizare (O istorie a culturii românești 
din Bucovina în cea de a doua jumătate a secolului al XIX-lea), Editura Alexandru cel Bun 
- Cernăuţi, Editura Augusta - Timişoara, 2000; Idem, Discursurile lui Eudoxiu Hurmuzaki 
în Dieta Bucovinei. Din viata parlamentară a Bucovinei în cea de a doua jumătate a secolului 
al XIX-lea. Ediţie bilingvă, cu stabilire de text, prefață, note şi comentarii de Ilie Luceac. 
Traducerea textului german de Catrinel Pleșu, Institutul Cultural Român, Bucureşti, 2007. 
% Radu Grigorovici, Bucovina între milenii. Studii şi documente, Editura Acad. Române, 
Bucureşti, 2006, p. 291. 

Mihai Șleahtiţchi 


Mit și manipulare în postcomunism. 
Intriga Țapului ispășitor 


Atunci când, rând pe rând, în diferite ţări au început să cadă zidurile 
dictaturilor de extracţie leninistă, foarte mulţi dintre acei care odinioară făceau 
obiectul unor nedisimulate despotisme hierocratice înclină să creadă că a sosit 
momentul marii reveniri pe făgașul dezvoltării societale firești, cu adevărat 
democratice, întemeiate pe nevoia asigurării drepturilor la heterodoxie 
şi diversitate. Totul, se părea, lucra în favoarea unei reinstalări durabile a 
spiritului de normalitate centrat pe (4) competenţă în a face faţă problemelor, 
(b) atitudine realistă față de evenimentele în desfășurare, (c) capacitate 
de creştere/dezvoltare continuă și (4) orientare flexibilă, inovatoare spre 
soluţionarea situaţiilor existenţiale concrete. Vestita teză a inutilității care 
vreme îndelungată a alimentat indestructibilitatea regimurilor politice de tip 
sovietic nu mai este luată în serios. Afirmațiile celor mai importanţi exponenţi 
ai acesteia — precum S.P. Huntington! sau J. Schell? — sunt estimate ca fiind 
„mai mult decât depășite”. Geografia temerilor, sunt tentaţi să creadă tot 
mai mulți analişti ai câmpului social, nu are decât să se reorganizeze într-o 
geografie a speranțelor. Starea de spirit a celor mulți poate fi asemuită, în aceste 
timpuri de romantism revoluţionar, cu sentimentul din timpul unui meci de 
fotbal, când — pe fundalul unei răsturnări dramatice de situaţie — neajutorarea 
lasă locul încrederii, iar ceea ce părea o înfrângere certă capătă tot mai mult 
conturul unei mult râvnite victorii’. 

Nimeni nu ar fi crezut însă că, la numai câţiva ani de la declanșarea năruirii 
totalitarismului, cu impresionantele-i pledoarii colective pentru introducerea 
pluralismului politic, crearea statului de drept, trecerea la economia de piaţă 
şi instaurarea echităţii sociale, din ce în ce mai frecvent se vor face auzite 
comentarii despre profunda insatisfacţie de cotitura care s-a produs. Contrar 
aşteptărilor, se profilează un soi de societate care, după cum spune K. Jowitt, 
este extrem de nefamiliară, generatoare de perplexitate şi amenințătoare. Zadarnic 
s-a crezut că tipul de orânduire unde „elementul trebuie să fie oricând gata 
de sacrificiu în numele întregului”? şi unde „tabu-urile reglementează rigid 
toate aspectele vieţii” va fi imediat înlocuit cu unul în care (4) autoritatea 
absolută a tradiției este respinsă, (b) oamenii se pot raporta critic la tabu-uri și 
(c) luarea deciziilor se efectuează în conformitate cu standardele de libertate, 
umanism şi abordare raţională”. Euforia iniţială care însoţise dezintegrarea 
regimurilor autoritariste este urmată de o stare de rău şi de slăbiciune, exasperare 

atotcuprinzătoare, oboseală şi epuizare. Oamenii pierd suportul sigur și rigid 
al opțiunii lor. Viaţa nu le mai este reglementată prin cutume sau tradiţie. 
Noile practici din sectorul economic, comportând efecte dintre cele mai 
neașteptate, fac adevărate ravagii: deturnează destine, dislocă din arealul lor de 
evoluţie grupuri întregi de indivizi, anihilează actorii nepregătiţi pentru noua 
conjunctură societală. Apare șomajul endemic, înfloresc „economia informală” 
(subterană, gri, imprevizibilă) şi „sectorul informal” (care se dezvoltă în afara 
instituţiilor şi reglementărilor oficiale, adesea ca alternativă a acestora sau 
chiar ca substitut). Acum, inteligenţa și deciziile tulbură liniștea și siguranța 
automatismului. Inundă noutatea stresantă, problemele se înmulţesc. Drept 
rezultat, aşa cum remarcă V. Tismăneanu, o bună parte din foștii disidenţi se văd 
nevoiți să constate că ce le oferă perioada tranziţiei spre ordinea postcomunistă 
este departe de a se asemăna cu lucrurile pentru care au luptat. 

Într-un studiu realizat anterior!%, ferit — pe cât a fost posibil — de 
influenţa curenților justificaţionali de factură nonoptimistă/deprimantă, dar 
mai ales de influenţa pesimismului masochist al lui J. Schumpeter (= o grilă 
interpretativă prezicând cursul cel mai indezirabil'! al evenimentelor), am 
reușit să stabilim — în baza unor observaţii proprii, dar și cu trimitere la o serie 
de surse sociologice, filosofice, antropologice şi/sau psihosociologice!? — că ce 
se întâmplă la perimetrul societăţii posttotalitare reprezintă esențialmente o 
mimare a pluralismului de valori, a perceperii comune a realităţii, a toleranţei, 
a ethosului concurenţei, precum și a unei Puteri al cărei atu rezidă în seducţie și 
nu în constrângere. Zi de zi, cu o frecvenţă impunătoare, acest tip de societate 
produce contexte cu grade înalte de înbibare sau de refulare, ele constituind un 
obstacol puternic în materializarea celei mai mari părţi din rezerva noastră de 
competenţe, abilităţi și cunoștințe. Imitativă şi doar promițătoare, orânduirea 
postcomunistă are ceva din viitor, dar, în același timp, e şi foarte strâns legată 
de trecut. Sfâşiată de mari contradicții, ea e extrem de concesivă față de 
presupoziţiile ontologice, gnoseologice, antropologice şi politico-ideologice 
de altă dată. Infiltrate, sub varii forme, în toate straturile psihicului uman, 
aceste presupoziţii generează continuu avalanșe de reacții negative față de 
tentativa remodelării (neo)liberale a formelor existenţiale desuete. 

Văzând cum nu se reuşeşte crearea unei rețele complete de instituţii 
democratice sau alinierea sectoarelor de producţie la exigenţele tehnologiilor 
de vârf, şi, drept consecinţă, frustraţi, cei care ar putea fi definiţi homo 
posttotalitarus nu au de unde să fie mulţumiţi de vremurile sub care au căzut. 
Mai mult, suplinirea hiperlentă și de foarte multe ori deșănțată a uniformităţii 
cu diversitatea și a opacităţii cu transparenţa îi face să descopere cu stupefacție 
că, de fapt, actualul lor statut redă situaţia unor nefericiţi aruncaţi prin voia 
destinului într-o macabră mașinărie de sugrumare a spiritului optimist. 

Deși au ferma convingere că nu poartă nici o vină pentru ce li se întâmplă, 
membrii societăţii posttotalitare, în buna lor majoritate, nu se pot sustrage 

impresiei că se află într-un anume fel de recluziune. La orice pas, asemeni 
condamnaților care se consideră nevinovaţi, ei tind să aprecieze modul în 
care sunt nevoiţi să-și ducă existenţa drept o flagrantă nedreptate. Presaţi din 
toate direcţiile, lumea lor interioară este profund demoralizantă. În cele din 
urmă, prezenţa tuturor acestor inconvenienţe atrage după sine fie instituirea 
blocajului ideo-afectiv, fie profilarea revoltei intrinseci și a urii față de fiinţele 
considerate ca fiind responsabile de instituirea dezastrului. Ambele efecte, 
precum e lesne de observat, nu prevestesc nimic bun, ele reliefând în fapt 
premisa instituirii unei extrem de conturbante sinergii societale. A unei sinergii 
apte să condiţioneze o colosală insubordonare la existentele seturi de reguli 
normative, o emanaţie masivă de asintonie, după cum şi o incomensurabilă 
rancoare faţă de tot ce aminteşte a ordine şi moralitate. 

Astfel, despărţirea de comunism, comportând răsturnări zguduitoare în 
sistemul de rânduieli umane, validează prăbușirea în neantul existenţial, unde 
totul sau aproape totul e marcat de incertitudin și nesiguranță. La acest moment, 
dacă e să utilizăm limbajul frommian, spectrul relaţiilor interpersonale sau 
intergrupale poartă doar o aparenţă de prietenie și o spoială de sinceritate, 
în realitate fiind vorba de răceală și indiferenţă, la care se adaugă o destul de 
puternică doză de suspiciune subtilă'î. Nimic, pare-se, nu mai vorbeşte în 
favoarea integrării acelor tipuri de valori sau/şi tradiţii care ar putea da un 
sens pozitiv vieții. Nevrozele perioadei de tranziţie, afirmă V. Tismăneanu‘, 
spaimele colective de un eventual colaps general, de închiderea orizontului 
istoric, și furia împotriva noilor baroni ai economiei, a unor nouveaux riches 
nu mai puţin obraznici şi amorali decât personajele lui Balzac din La comédie 
humaine, alimentează sentimentele revoltei, suferinței şi intoleranţei. Peste 
tot, cu o intensitate uluitoare, se fac simţite, expresia lui E. Durkheim, 
nelimitarea dorinţei şi nedeterminarea obiectivelor ce trebuiesc atinse. Lumea 
e dezorientată și deconcentrată. Vechile paradigme sunt epuizate, cele noi se 
află încă, nearticulate, în fază de gestație. Pe de o parte, se simte nevoia de 
calm și normalitate; pe de alta — totul indică prezenţa unei stări pronunţate de 
nervozitate şi exasperare față de ambiguitatea atotprezentă!?. 

Am ajuns să suferim de anomie'®. De acea monstruoasă maladie 
psihosocială care substituie pofta de viață prin apatie, încrederea — prin frică, 
iar continenţa — prin dorinţa de răzvrătire. 

A fi astăzi un „ex” (ex-sovietic, ex-est german sau ex-iugoslav), arăta — în 
context — P. Matvejevic!”, înseamnă să trăieşti din plin stările de incertitudine 
şi disconfort. Faptul în cauză, este convins autorul vizat, se referă în egală 
măsură la indivizi ca și la comunităţi, la identitate ca şi la modul de viață. El 
e în același timp politic şi social, spaţial și psihologic. Vo/ens-no/ens, suntem 
martorii unor situaţii cel puţin bizare, ţine să atenţioneze, în aceeași ordine de 
idei, şi V. Havel!5. Deşi nu mai sunt conduse de marxiști-leniniști învederaţi, 
fostele țări socialiste se comportă mai deficitar decât în perioada în care erau 

private de libertate. Încep să apară fenomene extrem de îngrijorătoare prin 
gravitatea lor: ranchiuna și suspiciunea dintre naţionalităţi, rasism şi chiar 
manifestări fasciste, demagogie impertinentă, intrigi şi minciuni deliberate, 
lupte frenetice şi fără scrupule în jurul unor interese pur particulare, sete 
de putere și ambiţii nedisimulate, fanatisme de toate genurile, combinaţii 
dubioase de tip mafiot, absenţa generalizată a înţelegerii mutuale, a bunului 
gust, a simțului măsurii și a reflecţiei. 

Aşadar, euforia despărțirii de totalitarism a fost imediat urmată de 
pedeapsa tranziţiei, care cere pentru început un pas înapoi, înainte de a 
propune cei doi eventuali pași spre lumină. 

Am ieşit din zona despotismului ideologic, dar n-am intrat încă în cea 
unde domină rotaţiile de sarcini, asumările de responsabilităţi, pluralismul 
economic şi de opinii. Pentru moment, redăm o /ntermediaritate, o stare 
prin care aparem, expresia lui E. Gellner”, drept o comunitate segmentarizat- 
corporatistă animată de nostalgii tribal-ataviste. 

Spre ce ar putea conduce inimiciţia crasă a orânduirii posttotalitare? 
Doar spre o inversare substanţială a lucrurilor, ar fi răspunsul nostru. Spre 
o situaţie când, dacă e să dăm curs termenilor utilizaţi de către E. Canetti, 
autorul reputatei Masele și Puterea, nu un număr relativ restrâns de /upi (= 
agenţii Puterii, factorii decizionali) se va ţine de capul turmelor de o (= 
mulțimile, masele de indivizi), ci invers — aceste turme de oi vor ghida viaţa 
puţinilor lupi.” Deși incredibilă, povestea cu oile și lupii nu este totuși lipsită 
de temei. Timpurile pe care ne este dat să le parcurgem ne tratează, așa cum 
am stabilit anterior, cu multă idiferență. Pretutindeni, viaţa cotidiană este 
bulversată de un puternic sindrom nevrotic, ale cărui trăsături definitorii sunt 
frica, invidia şi ura. Nimeni, indiferent de treapta ierarhică pe care o deţine, nu 
are siguranţa că va putea rezista în faţa stihiei evenimenţiale. Or, în asemenea 
condiţii destabilizatoare, când dintre toate sentimentele cel mai pronunţat 
este cel al frustrării și când la orice pas te loveşti de żncertitudine, este firesc ca 
mediocritatea colectivă”! sau, în alţi termeni, conștiința mijlocie” să înceapă să 
urască de moarte, expresia lui J. Ortega y Gasset”, zor ce nu este ea. 

La acest moment, schimbarea este privită cu o deosebită circumspecţie. Toți 
sau aproape toți se tem că li se va dezvălui pragul rezistenţial sau rudimentaritatea 
trăirilor, gândurilor şi acţiunilor. Nimeni nu doreşte să-i fie tulburată liniștea. 
În vogă sunt spiritele de vulgaritate și intoleranță. Nimic, pare-se, nu le poate 
înlocui pe acestea în lupta contra noului disconfortant. Prin ele, mulțimile 
problematizate pot oricând să preseze şi să înghită, să avertizeze şi să anibileze. 

Vom reaminti că, încă prin anii douăzeci ai secolului trecut, A. Adler, 
ilustru psiholog şi psihiatru austriac, autorul strălucitelor Praxis und Theorie 
der Individual Psychologie şi Individual Psychologie in der Schule, atrage atenţia 
asupra faptului că frustrările, de regulă, generează apariţia complexului de 
inferioritate (= o imagine inadecvată asupra se/fului conjugată cu rănirea 

respectului de sine), care îi face pe indivizi hipersusceptibili, capabili să 
reacționeze exagerat, agresiv la orice contrariere”. Puțin mai târziu, J. Dollard, 
L.W. Dood, N.E. Miller, O. Mawrei şi S. Sears, consacraţi cercetători de la 
Yale University, întreprind o serie de investigaţii originale asupra etiologiei 
manifestărilor comportamentale cu caracter delincvenţial, prin care reușesc să 
demonstreze că infracțiunile comise cu violenţă/agresivitate sunt întotdeauna 
sau aproape întotdeauna o consecință a frustrări”. Încetul cu încetul, punctul 
de vedere emis de către A. Adler și dezvoltat în cadrul grupului de la Yale 
University atrage de partea sa numeroşi reprezentanţi ai tagmelor centrate pe 
studiul științific al câmpului social, faptul în cauză contribuind la întemeierea 
unor viziuni consistente, precum feori privării relative”, teoria frustrării 
sistematice” saulşi teoria frustrării prin modernizare”. 

Devenind caracteristici de bază ale perioadei de tranziţie spre economia 
de piaţă, nelinistea şi anxietatea condiţionează apariţia unor „colți” gata să 
sfâşie în bucăţi tot ceea ce nu se înscrie în aria de afirmare a drepturilor 
mediocrităţii. La acest moment, dacă e să ne exprimăm din nou în termenii 
lui J. Ortega y Gasset, cine nu este cu toată lumea, cine nu gândește ca toată 
lumea riscă să fie eliminat”. Drept consecință, „oile” capătă posibilitatea de a-i 
face pe „lupi” una cu pământul, de a-i aduce la starea de „gângănii cu drepturi 
şi pretenţii egale” sau „dobitoci de turmă desăvârșiţi”%. Multiple cazuri din 
istorie vin să justifice posibilitatea producerii unei asemenea metamorfoze. La 
fel au procedat pe timpuri sclavii răsculându-se împotriva stăpânitorilor săi, 
soldaţii — împotriva ofiţerilor, iar negrii — împotriva albilor stabiliți printre ei. 

Apatic și necruţător, posttotalitarismul creează premise obiective pentru 
conturarea unor mulțimi hiperagresive capabile să transforme frica paroxistă a 
momentului în largi opţiuni pentru punerea în aplicare a eșafodului sângeros. 
Este cazul unor mulţimi, constată același E. Canetti”!, care în orice clipă sunt gata 
să ceară înfăptuirea unei imediate şi echitabile justiţii. Ştirea despre condamnarea 
lui Cristos ilustrează fenomenul în toată plinătatea lui. Acel „Răstigniţi-l!” 
porneşte din rândul unor mulţimi sărace și frustrate. Condamnarea la moarte 
care, cerută în numele dreptăţii, sună la început abstract și iluzoriu devine reală 
când este săvârșită cu aportul și în faţa celor mulți. Pentru ei se dă, de fapt, 
sentința și prin caracterul public al justiţiei se subînţelege tot ea. 

Conştientizând că au de a face cu disperarea şi ura situate la limita 
controlului și înțelegând că ar putea în curând să se pomenească într-o situaţie 
cu totul dezolantă, dacă nu vor întreprinde ceva concret în legătură cu aceste 
manifestări resentimentare primejdioase, actualele e/;ze de la putere”? caută cu 
insistenţă să stabilească relaţii „de bună înţelegere” cu cei ce alcătuiesc grosul 
societăţii. Vederile politice sau consideraţiunile morale contează de această 
dată mai puţin. Ce contează cu adevărat este teama de a cădea sub mâna 
nemiloasă a unui vulg iraționaľ? predispus să pună capăt tensiunilor prin 
sfărâmarea a tot ce nu-i sau ar putea să nu-i convină. Or, odată căzute sub 

această mână, noile elite politice se vor vedea silite să se împace cu gândul că 
nu mai reprezintă minorități organizate ce se impun prin status-uri avantajate, 
bogăţie şi notorietate. 

Astfel stând lucrurile, să vedem la ce fel de strategie tind să recurgă mai 
marii epocii posttotalitare, pentru a-i face pe cei mulţi să renunţe la tot felul 
de acțiuni instigatoare. 

Pornind de la ideea că această strategie se impune într-o formulă 
plurivalentă, care înglobează toate sau aproape toate mecanismele de influență 
socială, şi având certa convingere că o abordare desfășurată a chestiunii în 
cauză este irealizabilă în perimetrul unui singur studiu, oricât de generos i-ar 
fi spaţiul, ne vom propune să evidențiem doar vårful de lance al construcţiei, 
adică elementul constitutiv, s-ar putea zice, cu cea mai mare greutate specifică. 

Punctând o posibilă soluţie legată de evidenţierea parametrilor 
identificaţionali ai elementului structural invocat, vom constata că atât 
observaţiile noastre, cât şi observaţiile multor altor analiști ai câmpului social 
posttotalitar converg spre ideea de manipulare. 

De ce spre ideea de manipulare, şi nu, să zicem, spre cea de coerciție™ 
sau persuasiune”? 

Precum am remarcat, posttotalitarismul semnifică un segment istoric cu 
o superconcentraţie de tensiuni sociale exacerbante. Pe un asemenea fundal, 
orice tentativă de aplicare a unor constrângeri feroce sau a unor argumente 
rectilinii şi dure va da naștere — cu siguranţă — unor manifestări de maximă 
iritabilitate psihocomportamentală. În asemenea condiţii, ar fi naiv de tot să 
ne aşteptăm la smerenie din partea celor mulți. Este absolut evident că nici 
o formă de presiune, fie ea de natură fizică sau ideatică, nu poate garanta, 
acum, supuşenia indivizilor căzuţi sub tăvălugul fracasomanieť®. Or, aceştia 
din urmă, văzând cum cei de sus pornesc să-i persecute, pot deveni imediat 
sclavi ai impulsurilor izvorâre din hazardul incitării” și, sclavi maliţioși 
devenind, n-ar întârzia să linşeze „vârfurile”* în dorinţa de-a deveni chiar ei 
înşişi „vârfuri””. 

Ce reprezintă manipularea și de ce tocmai ei îi revine, astăzi, locul central 
în temperarea spiritelor colective? 

Ori de câte ori se recurge la ea, manipularea dezvăluie probe vibrante, pe 
care iniţiaţii ar prefera să le ţină în taină. Veche de când lumea, manipularea 
a făcut ca milioane de „cobai” să fie remodelaţi spiritual fără a-şi dea seama 
de acest lucru. Printre victimile acestui tip de influenţă socială s-au numărat 
şi continuă să se numere şomerii, pacienţii din spitale, încarceraţii, copiii 
de vărstă şcolară, studenţii, prizonierii, femeile gravide, veteranii de război, 
membrii de partid, cei fără de partid, telespectatorii, cumpărătorii de mărfuri, 
radioascultătorii, angajaţii de tot felul sau/şi alegătorii. 

Deşi adeseori i se atribuie înţelesuri amfibologice ori lipsite de 
specificitate — cum ar fi, spre exemplu, cazul lui A. Mucchielli, care o pune în 

același rând cu adverțising-ul, persuasiunea, propaganda“, cel al lui V. Duţă care 
o abordează din perspectiva fenomenelor de prosopopeză, telepatie, radiestezie, 
psihokinezie“!, sau cel al lui B. Ficeac care o egalează cu hipnoza și spălarea 
creierului” — , manipularea, va trebui să remarcăm, ocupă un loc aparte în 
spectrul mecanismelor de influențare a psihicului uman. 

Potrivit lui S.Chelcea, ea reprezintă acțiunea de schimbare a opiniilor, 
atitudinilor şi comportamentelor prin expunerea la mesaje a persoanelor şi grupurilor 
în vederea atingerii unor scopuri dorite de altcineva (persoane sau organizatii), fără 
aplicarea constrângerilor fizice şi fără conştientizarea discrepantei dintre scopurile 
îndepărtate ale persoanelor şi grupurilor-țintă şi scopurile îndepărtate ale celor 
care exercită influenta“. In cazul manipulării, atenționează cunoscutul analist 
român, sunt de reținut următoarele note definitorii: (a) influențarea opiniilor, 
atitudinilor şi comportamentelor; (b) expunerea la mesaje; (c) atingerea 
altor scopuri decât cele ale persoanelor supuse influenţei; (d) între scopurile 
îndepărtate ale celor care manipulează și cele ale persoanelor manipulate 
există o discrepanţă, uneori chiar o opoziţie; (e) persoanele și grupurile-ţintă 
nu conștientizează existenţa respectivei discrepanțe sau opoziții și (f) cei care 
manipulează nu utilizează constrângerea fizică pentru atingerea scopurilor sale. 
Definită astfel, manipularea se particularizează atât în raport cu advertising-ul, 
persuasiunea, propaganda, cât şi în raport cu prosopopeza, telepatia, radiestezia, 
psihokinezia, hipnoza sau spălarea creierului. 

Reprezentând un tip de influenţă socială negativă, condamnabilă din 
punct de vedere moral, manipularea cultivă impresia că ceea ce li se întâmplă 
indivizilor-ţintă nu este altceva decât o realizare a propriilor lor năzuințe şi 
interese. Apreciată de către H. Marcuse drept un instrument esențial al societății 
de masă, ea se face simțită atunci când o anume situaţie este creată premeditat 
pentru a-i determina pe unii (subiecții implicaţi în situaţie) să facă exact ceea 
ce doresc, pe ascuns, alţii (subiecţii care au proiectat situaţia). Să facă, fără a 
înțelege că se urmăreşte în fond atingerea unor scopuri legate de schimbarea 
felului lor de a fi“. 

A obţine de la indivizi adoptarea unei ideologii sau a unei linii 
comportamentale, fără ca ei să se simtă lezaţi în ceva (mai ales în ceea ce 
priveşte autonomia de luare a deciziilor), înseamnă de fapt a le crea sentimentul 
de libertate, precum şi conştiinţa faptului că supunerea lor faţă de o voință 
provenită din exterior este iber consimțită. Redând un fel de violență simbolică 
— doar nu suntem bătuţi, bruscaţi sau forţaţi să credem/facem ceva la dorința 
unor persoane/instituţii concrete! —, manipularea ne determină să dăm 
ascultare afirmațiilor în care o anume sursă şi-a propus să ne facă să credem. 
Dacă am fi întrebaţi cine ne-a influenţat, am răspunde cu toată fermitatea 
că nimeni. Intervenind cu un asemenea răspuns, avem senzaţia că hotărârea 
noastră de a nu ne lăsa „duși de nas”, de a crede doar ceea ce vrem noi înşine 
să credem rămâne în continuare neclintită. 

Manipularea, remarcă R. Cialdini împreună cu colaboratorii săi, 


redă genul de influenţă socială care nu funcţionează dacă decizia iniţială a 
subiectului sau subiecţilor nu a fost pe deplin liberă. Angajamentul nu apare 
decât în prezenţa libertăţii de decizie. Ne-o spune şi C. Kiesler, foarte clar: 
„În general, cu cât presiunea de a realiza un comportament este mai redusă, 
cu atât persoana este mai angajată faţă de comportament”. Sentimentul de 
libertate al țintei și eficacitatea tehnicilor de influență manipulatorie sunt, 
aşadar, chestiuni inseparabile. Este fascinant, scrie Şt. Boncu“, să vezi indivizi 
liberi purtându-se ca și cum ar fi obligaţi să dea curs cererii care le-a fost 
adresată. Sentimentul de libertate reprezintă unul din factorii cardinali care 
predispun la complezenţă. Şi, dimpotrivă, sentimentul de ştirbire a libertăţii 
conduce la respingerea influenţei. 

Deşi o asemenea stare de lucruri poate fi considerată de către unii drept 
anormală, vom ţine să afirmăm că acum se instituie o conjunctură în limitele 
căreia masele par a fi mulţumite, ele având impresia că au hotărât de unele 
singure asupra ceea ce au de făcut, în prezent sau pe viitor. După cum şi iluzia 
că își urmează propriile convingeri şi înclinații, că sunt pragmatice, că au ajuns 
la viziunile de moment prin propria lor gândire şi că doar printr-o curată 
întâmplare aceste viziuni coincid cu cele ale mai marilor zilei. 

Prin manipulare se poate lesne structura un zrompe-/veil social, dacă e să 
utilizăm terminologia ce ţine de domeniul picturii, un spaţiu simulat, apt să 
regizeze gândurile, gesturile și acţiunile mulțimilor pe calea dorită de potentaţii 
momentului. A dispune de un asemenea segment pâclos înseamnă a putea 
genera şi chiar sacraliza puterea. „Stând la originile puterii — consemnează, 
în context, J. Baudrillard“* —, stăpânirea unui spaţiu simulat demonstrează că 
politicul, de fapt, nu este o funcţie, un teritoriu sau un spaţiu real, ci un model 
de prefăcătorie ale cărui acte manifeste nu sunt decât efectul realizat”. 

Formidabilă pârghie de alinare a sufletelor risipite, această manipulare... 
Substituind represiunea prin seducţie, forța publică — prin relaţiile publice, 
autoritatea — prin publicitate, iar maniera dură — prin intervenţia blândă, ea 
vine să confirme şi în condiţiile zilei de astăzi că modul cel mai indicat de a 
obţine ce vrei de la mulțimile derutate este să le faci să gândească astfel încât, 
după expresia lui P. Burdieu, să descopere prin ele însele că lucrul cel mai bun 
este acela de a face pe plac cuiva. 

Cum manipulării îi revine un rol de importanţă majoră în procesul 
diminuării sindromului postleninist al disperării, să ne întrebăm acum care 
este procedeul-forte de punere în aplicare a acesteia. Să fie cumva vorba de 
momeală, intoxicare statistică, analiză tranzacțională, zvon? Sau poate în vogă 
este programarea neurolingvistică? 

° Tehnica Momelii urmăreşte obţinerea deciziei pentru acţiune din partea 
unor subiecți fără ca aceştia să cunoască costul real al acţiunii sau avantajele 
care pot proveni din ea. În pofida informaţiilor ulterioare, subiecții tind să-și 

menţină deciziile iniţiale. Această perseverare în decizie, arată specialiştii, 
constituie rezultatul ascunderii temporare a unei părți din adevăr, al întârzierii 
enunțării adevărului. Un partener reţine sau deformează o informaţie-cheie 
sau un inconvenient pînă ce celălalt ia decizia așteptată, după care celui 
manipulat i se prezintă „cu onestitate” informaţia lipsă, fără teama că va mai 
da înapoi: el tocmai se decisese într-un fel și nu se va mai întoarce din drum 
cînd va cunoaște inconvenientele reale. Cunoscută încă sub două denumiri 
— de /ow-ball (ceea ce-ar însemna, în englezeşte, „minge joasă”, „startul mic”) și 
de amorsare (în româneşte, „a amorsa” înseamnă a provoca o acţiune printr-o 
intervenţie exterioară, iar în pescuit amorsa este momeala pentru peşte) —, 
tehnica momelii contrazice, s-ar părea, postulatele de bază ale simțului comun. 
În cazul ei, indivizii manipulaţi par predispuși să se conducă nu atît de „Unde 
a mers mia, meargă și suta!”, cât de „Unde a mers suta, meargă și mia!”. 

De ce, însă, „s-ar părea”? „S-ar părea”, pentru că, chiar și atunci când 
conșştientizează întirzierea enunţării adevărului, indivizii, de regulă, continuă 
să rămînă sub puterea impresiei că sînt responsabili şi autonomi în luarea 
deciziilor, care impresie, dublată de fireasca inerție ce persistă în actul de 
soluţionare a problemelor, îi face să rămână pe poziţiile iniţiale. Pentru aceste 
şi alte amănunte cu referire la tehnica Momelii, vezi Carlson, M.D., How to 
get your car repaired withoud getting gypped, Harper & Row, New York, 1973; 
Cialdini, R.B., Cacioppo, J.T., Basset, R., Miller, J.A., Low-ba// procedure 
for producing compliance: commitment then cost, în: Journal of Personality and 
Social Psychology, 1978, nr. 36, pp. 463-476; Joule, R.V., Beauvois, J.L., 
Tratat de manipulare, Fditura Antet, București, 1997, pp. 48-50; Chelcea, S., 
Opinia publică. Gândesc masele despre ce şi cum vor elitele? Editura Economică, 
București, 2002, pp. 152-153 sau/şi Stoica-Constantin, A., Tehnici de 
influență socială pentru schimbarea atitudinilor şi/sau comportamentelor, 
în: A. Stoica-Constantin, Conflictul interpersonal. Prevenire, rezolvare și 
diminuarea efectelor, Editura Polirom, laşi, 2004, pp. 179-180. 

° Intoxicarea statistică, susțin specialiştii, reprezintă o năvală 
informaţională cu caracter superficial menită să modeleze convingerile actorilor 
sociali, fără a-i contrazice pe aceștia în mod direct. Convingerile cuiva, afirmă, 
spre exemplu, Șt. Prutianu, pot fi mai ușor de format sau zdruncinat, dacă 
se apelează metodic la surse de informaţii fără legătură expresă cu subiectul 
dezbătut. În acest scop, persoana sau persoanele în cauză pot fi asediate şi 
bombardate, în rafale epuizante, cu fel de fel de date statistice: studii, extrase 
din presă, selecţii de manuale, prospecte, broşuri, oferte, cataloage etc., care 
slujesc exclusiv punctului de vedere al celui care manipulează. Regula, în acest 
caz, este extrem de simplă: „Niciodată și nimic în sprijinul punctului de vedere 
contrar”. Procedeul, continuă autorul invocat, este relativ uşor de exersat prin 
trunchierea informaţiilor, dar nu şi prin trucarea lor. Selecţia statisticilor se 
face după regula eficace, dar nu și loială: „Rămâne tot ce mă sprijină, cade tot 

ce mă contrazice”. Datele trebuie să fie reale și să provină din surse inatacabile. 
Cu cît sursele sunt mai credibile, cu atît efectul manipulării este mai puternic. 
Pentru aceste și alte informaţii cu referire la ¿intoxicarea statistică, vezi, spre 
exemplu, Prutianu, Şt., Comunicare si negociere în afaceri, Editura Polirom, Iaşi, 
1998, pp. 25-42; Prutianu, Şt., Manual de comunicare şi negociere în afaceri, 
Editura Polirom, ași, 2000, pp. 98-99 sau/și Stoica-Constantin, A., Tehnici 
de influență socială pentru schimbarea atitudinilor şi/sau comportamentelor, 
în: A. Stoica-Constantin, Conflictul interpersonal. Prevenire, rezolvare şi 
diminuarea efectelor, Editura Polirom, laşi, 2004, pp. 184-185. 

° Analiza tranzactională porneşte de la faptul că, în realitate, comunicările 
emise de indivizi/grupuri prevăd trei situaţii posibile (sau trei „stări ale Eu-lui”): 
„părintele” (starea normativă sau exzeropsyche), „adultul” (starea raţională sau 
neopsyche) şi „copilul” (starea afectivă sau archeopsyche). În timp ce „părintele” 
redă conștiința morală, ethos-ul și norma socială (adică viaţa așa cum o învăţăm 
de la alţii), „adultul” constituie gîndirea și acţiunea lucidă (adică viaţa așa cum 
o experimentăm noi înșine), iar „copilul” — sentimentul, emoția şi visarea (adică 
viaţa așa cum o simţim). A fi „părinte” înseamnă a putea domina, critica, judeca, 
ordona, proteja, îngriji şi mîngiia. A fi „adult” înseamnă a putea observa cu mult 
rafinament, a putea testa, precum și a putea găsi soluţii neutre, fără a te lăsa afectat 
de emoţii. Şi, în sfârșit, a fi „copil” înseamnă a nu te supune cu plăcere rigorilor 
şi disciplinei, a te lăsa copleșit de complexe sau temeri și, concomitent, a putea 
dori fără contenire. În fiecare ființă umană normală, atenționează specialiștii, 
trăieşte un „părinte, un „adult? și un „copil”. O personalitate normală și 
completă trece, periodic și indiferent de vîrstă, prin fiecare din cele trei stări 
ale Eu-lui său. Această trecere aduce modificări semnificative şi observabile în 
modul de a gîndi, a simţi şi a se comporta. 

Cum orice comunicare, din perspectiva analizei tranzacţionale, nu este 
altceva decît un schimb de semne care exprimă dragoste, mîngiiere sau ură, 
este evident că dintotdeauna relaţia dintre Putere și mase a luat forma unei 
afaceri tranzacţional-manipulatoare complexe — a unui transfer de strokes, 
ar spune specialiştii (în englezeşte, stroke înseamnă mîngiiere și lovitură, în 
același timp) — pe axa „părinte-copil”. Într-adevăr, spre ce rîvnesc elitele de la 
putere, atunci cînd se văd nevoite să le sugereze mulțimilor angoasate că ele 
ar trebui să conștientizeze că timpurile pe care le este dat să le parcurgă sînt 
extrem de complicate și că în aceste terifiante condiţii întreaga lume trebuie 
să fie unită și cuminte? Ele, indubitabil, fac tot posibilul ca în cele din urmă 
să intervină un răspuns de genul: „Da, după cîte se vede timpurile pe care le 
trăim sînt cu adevărat foarte grele și unicul lucru care ar putea să ne salveze 
ar fi unitatea noastră de nezdruncinat”. Vectorul-stimul („Nu vă pare că...”) 
pleacă din starea „părinte” a potentaţilor zilei către starea „copil” a celor mulţi, 
el trebuind să aducă după sine un vector-răspuns („Da, așa şi este...”), care 
ar semnifica în fapt un act de tranzacție complementară, un act care — dacă e 

să-l privim cu toată atenţia — dispune de un grad înalt de previzibilitate şi nu 
incomodează pe nici unul dintre cei doi mari parteneri sociali. 

Este absolut cert că atîta timp cît tranzacţiile dintre conducători 
şi conduși vor purta un caracter complementar, ele antrenînd, pe de o 
parte, actori cu spirit de „părinte” (care indică, judecă, ordonează, critică, 
protejează sau mîngîie) şi, pe de altă parte, actori cu spirit de „copil” (care 
doresc şi visează, se entuziasmează, se lasă copleșiți de complexe și se tem), 
viaţa socială va fi mai mult sau mai puţin liniștită. Cum numai însă în 
calitate de replică la tonul sugestiv al Puterii — „părinte” va răsuna nu atît 
vocea fricoasă sau lipsită de îndrăzneală a unei mulțimi-„copil”, cît vocea 
fermă, raţional-interogativă a unei mulţimi-„adult” („Da?! În raport cu ce 
anume se poate deduce că ieşirea din impas va fi posibilă doar dacă vom fi 
cu toţii cuminţi și ascultători?”), lucrurile vor lua o cu totul altă turnură. 
Substituţia „copilului” prin „adult” le va induce celor din vîrful piramidei 
societale un sentiment de nedumerire, o stare de năucire şi disconfort. Prin 
întrebarea „Da?! În raport cu ce anume...”, între Putere şi mase se instituie 
o tranzacţie de factură încrucișată. Acum, la stimulul de tipul „părinte-copil” 
intervine un răspuns de tipul „adult-adult”. Vectorii tranzacţionali nu mai 
rămîn complementari, iar starea eului vizată de stimul nu este și aceea din 
care pleacă răspunsul. Firul şi fluenţa comunicării de altă dată cunosc o 
diminuare catastrofală. Fiind resimţită, de ambele părţi, ca un şoc, o surpriză 
sau o decepţie, această diminuare ușor poate duce la conflict. Așa cum toată 
lumea (dar mai ales Puterea) își doreşte o viaţă plină de liniște și certitudine, 
starea lucrurilor se aplanează, în marea majoritate a cazurilor, prin revenirea 
la tranzacţia complementară de tipul „părinte-copil”. 

În limitele acesteia, totul pare să se încadreze cât se poate de bine în ceea ce 
reprezintă adevărata esenţă a celor „de sus” și a celor „de jos”. Pentru o viziune 
mai amplă asupra fenomenului de analiză rranzacțională, vezi, spre exemplu, 
Berne, E., Des jeux et des hommes, Ed. Stock, Paris, 1996; Muriel, J., Jongeward, 
D., Born to Win: Transactional Analysis with Gestalt Experiments, Addison-Wesley 
Publishing Company, 1971; Stewart, I., Joines, V., Manuel dAnalyse 
Transactionnelle, InterEditions, Paris, 1992; Josien, M., Analyse Transactionnelle, 
Les éditions d'Organisation, Paris, 1994 ; Prutianu, Şt., Negocierea și analiza 
tranzacțională, Editura Sagittarius, laşi, 1996 sau/şi Prutianu, Şt., Comunicare şi 
negociere în afaceri, Editura Polirom, laşi, 1998, pp. 113-161. 

° Zvonurile, spune ].-N. Kapferer, autorul celebrei Rumeurs. Le plus 
vieux media du monde, sunt omniprezente, indiferent de sferele vieţii sociale. 
Constituind cel mai vechi mijloc de comunicare în masă (înainte de apariția 
scrisului, informaţia circula din gură-n gură, singurul canal de comunicare al 
societăţii), ele au clădit și au stricat reputaţii, au stârnit și au stins războaie. 
Apariţia presei, apoi a radioului și, în sfârșit, explozia audiovizualului nu a fost 
de natură să potolească puterea acestora. 

Intervenind, la sfârşitul anilor "40, cu o primă definiţie a zvonurilor, 
G.W. Allport şi L. Postman arată că ele redau enunturi legate de evenimentele la 
zi, destinate a fi crezute, colportate din om în om, în lipsa unor date concrete care 
să ateste exactitatea lor. Deşi, pe parcurs, atât sociologia, câ și psihosociologia 
se îmbogăţesc cu o serie de noi definiţii (cum ar fi, spre exemplu, cea a lui 
R. Knapp sau cea a lui W. Peterson şi N. Gist), accentele rămân în continuare 
aceleași: zvonul trebuie privit ca o știre de actualitate care apare şi se propagă în 
absenta unor informaţii precise asupra unuia sau mai multor evenimente/fapte 
de sorginte socială. 

Zvonurile, afirmă specialiştii, nu au nimic misterios, extraordinar sau 
patologic. Substanţa lor, informaţiile neoficiale, neverificate, se structurează 
în baza unei logici specifice: despre un subiect valorizat pozitiv (S+) se afirmă 
că a realizat o acţiune negativă (A-). Numai structura paradoxală de tipul 
(S+) — (A-) şochează și face ca zvonul să circule. Evident, șocul va fi cu 
atât mai mare, cu cât mai puternice vor fi 4) importanţa evenimentului și 
b) ambiguitatea ştirilor. În plus, mult va depinde şi de capacitatea critică a 
celor cărora le este adresată informaţia. 

Aşa cum atestă, într-un studiu recent, S. Chelcea, formula care rezumă 
cel mai corect fenomenul complex al zvonurilor poate lua forma: 

Descifrând-o, aflăm că emergenţa zvonurilor (Z) într-un context social 
dat (S) este funcţie (f) de importanţa evenimentului (1) și de ambiguitate (A), 
factori care potenţează zvonul, şi de anumite trăsături de caracter ale persoanelor 
(P), care acţionează frenator (capacitatea critică, externalismul etc.). 

În toate timpurile, zvonurile au constituit un element important în 
jocurile manipulatoare ale elitelor aflate la putere. Politică fără zvonuri, susţine 
].-N. Kapferer, nu s-a făcut şi nu se va face vreodată. Zvonul este în esenţă o 
afirmaţie pe marginea afirmației oficiale. E o contraputere, într-un fel. 

În arsenalul operaţiunilor manipulatoare de natură politică, susțin mai 
mulţi autori, zvonurile se bucură de următoarele avantaje: (a) evită dezvă/uirea 
identității (alţii vorbesc în locul politicienilor, făcându-se purtători voluntari 
sau involuntari ai ştirilor neverificate); (b) permite dezbaterea deschisă a 
unor subiecte interzise în tradiția politică; (c) omit dovezile (opinia publică se 
întemeiază mai degrabă pe impresii decât pe fapte); (4) nu necesită antrenarea 
unui număr mare de oameni (scenariul poate fi realizat de un grup restrâns) 
şi (e) nu costă practic nimic (în comparaţie cu sumele enorme ce se cheltuiesc 
pentru campaniile de reclamă politică, a căror eficacitate poate fi supusă 
îndoielii, zvonurile constituie o armă fără preţ direct). 

Studierea zvonurilor politice manipulatoare a arătat că acestea reiau la 
nesfârșit şapte teme de succes: (4) tema mâinii ascunse (a puterii oculte, a 

societăţilor secrete care stau în spatele anumitor forţe sau evenimente); (b) tema 
acordului secret (care insistă asupra existenţei unor aranjamente confidenţiale 
între anumiţi actori politici); (c) tema banilor (legată de existenţa unor averi 
ascunse, a unor profituri fabuloase obţinute pe seama societăţii); (d) tema 
sănătăţii (care ia în vizor condiţia fizică sau psihică a unor categorii anumite 
de persoane/grupuri); (e) tema sexului (centrată pe cazuri concrete de viață 
amoroasă sau sexualitate deviantă); (f) tema limbajului dublu (care dezvăluie 
că adevăratele intenţii ale cuiva s-ar afla în opoziţie cu declaraţiile sale publice) 
şi (g) tema imigrației (care demonstrează că anumiţi actori ai scenei politice 
sunt niște străini veniţi din exterior). Pentru aceste și alte detalii cu referire 
la zvonuri, vezi, spre exemplu, Allport, G., Postman, L., The Psychology of 
Rumor, Cambridge: Addison Wesley, 1974; Gritti, J., Elle court, elle court 
la rumeur, Stanké, Ottawa, 1978; Kaplan, S., Le complot de famine: histoire 
dune rumeur au XVIII-e siècle, Armand Colin, Paris, 1982; Olender, M., 
La rumeur, în: Le Genre Humain, nr. 5, 1982, pp. 7-17; Lepront, C., Une 
Rumeur, Gallimard, Paris, 1984; Rosnow, R.L., Fine, G.A., Rumor and Gossip: 
the Social Psychology of Hearsay, Elsevier, New York, 1976; Rouquette, M.-L., 
Les Rumeurs, P.U.F., Paris, 1975; Sauvy, A., De la rumeur à l'histoire, Dunod, 
Paris, 1985; Kapferer, J.-N., Rumeurs. Le plus vieux média du monde, Editions 
du Seuil, Paris, 1990; Chelcea, S., Un fenomen psihosocial complex: zvonurile 
(Prefață), în: J.-N. Kapferer, Zvonurile. Cel mai vechi mijloc de informare din 
lume, Editura Humanitas, Bucureşti, 1993, pp. 5-23 sau/şi Duţă, V., Zvonurile 
si manipularea psihică a maselor, în: V. Duţă, Războiul parapsihologic. Tehnici 
de manipulare, Editura Victor, București, 1997, pp. 72-82. 

° La finele deceniului al optulea al secolului trecut, R. Bandler și 
J. Grinder, doi cunoscuți cercetători americani, constată că o mare parte din 
tulburările psihice, de la traumele din copilărie până la fobiile adulților, provin 
din deficiențe de limbaj şi din lacune de comunicare. Studiind, în Arizona, la 
Phoenix, experiența celebrului psihiatru M. Erickson (dar mai ales, metoda 
de „inducție indirectă” a acestuia), ei rămân surprinși observînd cum indivizii 
care îşi controlau cu ușurință comportamentul verbal și cel nonverbal puteau 
să influenţeze decisiv opiniile, atitudinile, emoţiile şi acţiunile celor din 
preajma lor. De atunci şi până în zilele noastre, modul de a-i influenţa pe alţii 
prin modificarea subtilă a limbajului, a mimicei sau a intonaţiei, după cum și 
prin utilizarea unor „ancore” menite să focalizeze atenţia în direcţia dorită este 
categorisit drept programare neurolingvistică. 

De unde provine puterea magică a genului vizat de înrâurire 
comportamentală? S-a observat — J. Grinder și R. Bandler au fost primii 
cărora le-a reușit acest lucru — că la oameni, de regulă, din cele trei căi primare 
de percepţie (vizuală, auditivă şi senzitivă), doar una poate fi predominantă. 
În urma acestui fapt, orice comunitate — mare, mijlocie sau mică — poate fi 
redusă, în fond, la trei categorii de actori — actori „vizuali”, actori „auditivi” şi 

actori „senzitivi”. În timp ce actorii „vizuali” tind să-și amintească mereu de 
peisajele frumoase admirate cîndva, de atmosfera copilăriei sau de înfăţişările 
pline de bunătate ale părinţilor/bunicilor, cei „auditivi” sunt dominați stabil 
de cântecele auzite cu mulți ani în urmă, de vocile tuturor acelora care le-au 
marcat destinul, iar cei „senzitivi” văd totul din jur prin prisma unei diversităţi 
de emoţii, gusturi, mirosuri şi atingeri. 

Pentru a afla din ce categorie fac parte anumiţi actori, remarcă specialiștii 
(B. Ficeac, de exemplu), nu este nevoie ca ei să fie supuși neapărat intervievării, 
ci doar să fie observați cu foarte multă atenţie. 

„Vizualii” se exprimă, de obicei, în termeni ce implică simţul vederii: „Vezi 
care-i diferenţa?...”, „E posibil să fie aşa, mai vedern...”. „Auditivii” folosesc, 
în marea majoritate a cazurilor, cuvinte sau sintagme ce implică facultățile 
auzului: „Explicaţi-ne zare şi răspicat despre ce este vorba...”, „Despre aşa ceva 


nu am mai auzit...”. „Senzitivii”, la rîndul lor, utilizează de cele mai multe 
ori termeni implicând emoţii și senzaţii de ordin tactil, olfactiv ori gustativ: 
„Aţi prins ideea?...”, „Ne simţim rău de tot...”. În plus, identificarea tipului 


senzorial al celor din preajmă se poate face şi prin observarea direcției privirii lor, 
aceasta din urmă putând fi consemnată prin săgeți cu orientări corespunzătoare 
vectorilor privirii (în jos, spre stânga, spre dreapta etc.). Astfel, privirea care se 
îndreaptă spre stânga sau dreapta-sus indică tipi vizuali; cea care se îndreaptă 
spre lateral-dreapta sau stânga indică tipi auditivi, iar cea care se îndreaptă spre 
stânga-jos indică tipi cu un dialog intern puternic dezvoltat. 

Cu luarea în considerare a tuturor acestor informaţii, cel ce intenționează 
să manipuleze ar putea lesne să stabilească, pentru început, o legătură subtilă 
între sine şi materialul-țintă (ne place doar să sesizăm că stilul de comunicare 
al cuiva este în concordanţă perfectă cu predominanţele noastre!), ca mai apoi, 
obţinând încrederea necesară din partea materialului vizat, să-l facă pe acesta 
să simtă, să gândească şi să se comporte în strictă conformitate cu obiectivele 
prestabilite. Revenind, în final, la numele lui J. Grinder şi R. Bandler, vom 
menţiona că la toate cursurile de iniţiere în ştiinţa și arta influențării prin 
neurolingvistic pe care renumiţii specialişti le-au organizat și promovat în 
SUA, Canada, Europa sau alte părţi ale lumii au fost constant prezenţi și 
reprezentanţi ai clasei politice. De fiece dată, prin modul cum conspectau, 
adresau întrebări sau participau la dezbateri, aceștia făceau dovada celui 
mai ordonat și interesat corp de ascultători. Pentru alte detalii cu referire la 
programarea neurolingvistică, vezi, de exemplu, De Lassus, R., Programarea 
neurolingvistică și arta comunicării, Editura Teora, Bucureşti, 2004; Cayrol, 
A., Barrere, P, La programmation neuro-linguistique, E.S.F., Paris, 1994; 
Dovero, M., Grebot, E., Enseigner, former, conseiller avec PNL, E.S.F., Paris, 
1992; O” Connor, J., Seymour, J., Introduction à la PNL, Vigot, Paris, 
1995; Cudicio, C., Comprendre la PNL. Programmation neurolinguistique, 
outil de communication, Editions d'Organisation, Paris, 1994; Ficeac, B., 

Tehnici de manipulare, Editura Nemira, Bucureşti, 1998, pp. 172-183 sau/ 
şi Benyurep, P., Ipunnep, M., Tpancpopmauua: Heiponuneeucmuueckoe 
npoepammupoeanue, W3narenscrBo Pnunra, CrikTeIkBap, 1999. 


Desigur, toate aceste tehnici psihosociologice de manipulare nu întârzie 
să se manifeste şi în condiţiile epocii de tranziţie spre economia de piaţă. Ca și 
în trecut, ele continuă să aibă un „cuvânt de spus” în producerea efectului de 
„supunere liber consimţită”. Să fie însă acest „cuvânt” cu cea mai mare frecvență 
de utilizare sau/şi cu cea mai întinsă suprafaţă de acoperire? Înclinăm să credem 
că nu. Așa se face, cu sau fără voia cuiva anume, că, în ultimul timp, în prim 
planul acţiunilor de inducere a „smereniei fără presiune” se impune nu atât 
momeala, intoxicarea statistică, analiza tranzacțională, zvonul saulşi programarea 
neurolingvistică, cât o tehnică de o cu totul altă consistență — mitul politic. 

De bună seamă, la ce se așteaptă în primul rând indivizii când vechile 
certitudini existenţiale au murit ori sunt în derivă, iar cele noi încă nu au 
căpătat pregnanţă? Într-o asemenea situaţie, ţin să mărturisească foarte mulți 
— dacă nu chiar toţi — dintre acei pentru care studiul sistematic și aprofundat al 
timpurilor de restriște a devenit o prioritate, aceștia sunt predispuşi să acorde 
credit preferenţial unor modele enucleaţionale „seducătoare” apte să ofere soluţii 
imediate — şi doar imediate (!) — pentru a) identificarea cauzelor de substituire 
a normalităţii prin anormalitate, b) stabilirea formelor concrete de organizare 
socială care ar pune capăt incoerenţelor cotidiene și c) stimularea energiilor de 
căutare și regăsire a paradisului pierdut. Implicînd aspecte ale materiei concrete 
(sângele, spre exemplu), noţiuni de ordin moral (precum munca, familia sau 
națiunea), chipuri eroice din trecutul îndepărtat sau mai puţin îndepărtat 
(de talia, să zicem, lui Spartacus, Martin Luther, Napoleon Bonaparte, Frankin 
Delano Roosevelt sau Charles de Gaulle), concepte filosofice (progresul, bunăoară) 
sau varii principii ale „vieții corecte” (gen /iberzatea, egalitatea, justiția socială), 
modelele în cauză consună formidabil cu marea dorință a celor mulți și amărâţi 
de a intra în posesia unui instrument feeric prin care izbăvirea de suferinţă s-ar 
produce cu o repeziciune maximală. Orice perioadă de tranziţie — dar mai ales 
cea pe care ne este dat s-o parcurgem în prezent —, profilează nişte mase care, 
precum estimează V. Tismăneanu”, pot da orice în schimbul unor żstorii sacre 
apte să ofere răspunsuri instantanee și satisfăcătoare la dilemele agonizante. 
A unor istorii, care, reunite și repetate de-a lungul timpului, ar presupune 
răspunsuri și ar include posibilităţi de detaşare față de grozăviile din jur. 

Redând o tentativă de modelare a intrinsecului tracasat prin trimiteri 
abundente la convenţional și/sau fantasmagoric, mitul politic pătrunde 
adânc — mult mai adânc decât celelalte pârghii de influenţă socială — în sfera 
inconştientului (or, să nu uităm, aici își găsește adăpost decadenţa spirituală), 
lui reușindu-i, pe deplin, opera de „îmblinzire a fiarei din noi”. Cum 
evenimentele încep să pară de necontrolat şi insuportabil de haotice, cum 

întreg, acest univers pare că și-a ieşit din ţâţâni, omenii, arată — în context — 
C. Levi-Strauss”, sunt tot mai predispuşi să acorde o imensă credibilitate unor 
povestiri sau fabule simbolice conţinând scheme cu eficacitate permanentă. 
Evocând instinctiv emoţiile, viziunile, speranţele și temerile individului sau 
ale colectivităţii, aceste povestiri/fabule oferă consolare în faţa îndoielilor 
şi întăresc sentimentul respectului de sine; în plus, ele caută să furnizeze o 
explicaţie imaginară a unei misiuni, să justifice acţiunile actuale printr-o 
presupusă responsabilitate faţă de viitor. La o asemenea cotitură existențială, 
aşadar, nimic nu pare a fi mai important și de folos decât o „naraţiune despre 
reconstituirea realităţii primordiale, povestită pentru a satisface așteptările 
morale, supunerea socială, auto-afirmarea şi chiar necesităţile practice”). 


Istoria — a câta oară! — se repetă. Milenii la rând, omenirea s-a lovit 
de nenumărate cazuri care au demonstrat în mod concludent că depășirea 
situaţiilor de criză este posibilă doar prin utilizarea obligatorie a unor idei 
cu încărcătură mitică. G.W.F. Hegel, ilustrul filosof german, este, pare- 
se, unul dintre primii care stabilesc că mulțimilor, pentru a se salva de 
necazuri, le trebuie o religie a simturilor, compusă cu precădere din constructe 
estetico-mitologice”. Ceva mai târziu, K. Marx, producându-se cu Opzsprezece 
brumar al lui Louis Bonaparte, o lucrare despre care ulterior se va spune că 
este una dintre cele mai de seamă opere ale materialismului istoric, revine la 
parti-pris-ul hegelian menţionând următoarele: „Oamenii singuri îşi trăiesc 
istoria lor, dar o făuresc nu după bunul lor plac, nu în împrejurări pe care 
ei singuri și le aleg, ci în împrejurări care există nemijlocit, în împrejurări 
date și moștenite din trecut. Tradițiile tuturor generaţiilor moarte apasă, ca 
un coşmar, asupra minţii celor vii. Şi tocmai când oamenii par preocupaţi 
parcă să se transforme pe ei și lucrurile din jur, să creeze ceva ce n-a mai fost, 
tocmai în asemenea epoci de crize revoluţionare ei invocă cu teamă spiritele 
trecutului, chemându-le în ajutor, împrumută de la ele numele, lozincile de 
luptă, costumele, pentru a juca în acest veşmînt consfințit de antichitate, cu 
acest limbaj împrumutat, o nouă scenă a istoriei universale. Astfel, Luther s-a 
travestit în apostolul Pavel, Revoluţia din 1789-1814 s-a costumat pe rând 
ba în costumul Republicii Romane, ba în costumul Imperiului Roman, iar 
Revoluţia din 1848 n-a găsit nimic mai bun decât să parodieze ba anul 1789, 
ba tradiţiile revoluţionare ale anilor 1793-1795... Atât eroii, cât și partidele 
şi masele populare ale vechii revoluţii franceze au îndeplinit în costume 
romane și cu fraze romane pe buze sarcina epocii lor — instaurarea societăţii 
moderne burgheze. De îndată ce noua formaţie socială s-a constituit, au 
dispărut giganţii antediluvieni, iar împreună cu ei întreaga Romă Antică 
înviată din morţi — toţi acești Brutus, Gracchus, tribuni, senatori și însuși 
Cezar. Preocupată de crearea bogățiilor și de lupta concurentă pașnică, 
noua societate burgheză nu-și mai aduce aminte că la leagănul ei au vegheat 

fantomele Romei Antice... În stricta tradiţie a Republicii Romane, gladiatorii 
societăţii burgheze au găsit idealurile lor și formele artistice, iluziile necesare 
pentru a ascunde de ei înșiși conţinutul limitat burghez al luptelor, pentru 
a-şi menţine entuziasmul la nivelul marii tragedii istorice... 

La fel, cu un secol înainte, pe o altă treaptă de dezvoltare, Cromwell și 
poporul englez au folosit pentru revoluţia lor burgheză limbajul, pasiunile și 
iluziile împrumutate din Vechiul Testament. Când însă adevăratul scop a fost 
atins, când transformarea burgheză a societăţii engleze s-a înfăptuit, Locke a 
ocupat locul lui Avvacum. Astfel, învierea morţilor a servit în aceste revoluţii 
pentru a glorifica noile lupte și nu pentru a parodia cele vechi, pentru a înălța 
în imaginaţie sarcina dată și nu pentru a se sustrage de la rezolvarea ei practică, 
pentru a regăsi spiritul revoluției şi nu pentru a evoca din nou fantoma ei”. 

Întâlnindu-se şi în opera multor altor mari gînditori, ideea despre 
rolul distinct pe care-l deţin constructele mitice în procesul de reorganizare 
a societăţii ajunge să constituie cu timpul un reper ideologic de maximă 
importanță pentru absoluta majoritate a „creatorilor de revoluţii”. 
V. Ulianov-Lenin, bunăoară, atunci când meditează, la Gorki, în 1923, asupra 
perspectivelor Revoluţiei ruse din 1917, cere să i se aducă de urgenţă lucrarea 
„Ilponemapckoe mubomeopuecmeo” a lui |. Modzalevski (editată în 1922, 
tocmai la Semipalatinsk)”*. Avea, se vede, „visătorul de la Kremlin” un anume 
plan legat de mitologizarea operativă a acţiunilor organizate şi desfăşurate la 
iniţiativa noilor autorităţi bolşevice... 


Fără îndoială, miturile politice, aceste credinţe specifice stocate în 
subconștientul colectiv, sunt cele mai prompte reacţii la sentimentele generate 
de fragmentarizarea timpului trăit. Luând forma unor aşteptări salvaţioniste 
fierbinţi, ele cadrează magistral cu peisajul spiritual ruinător al acestui timp. 
Miturile politice, este convins R. Bastide’, sunt niște ecrane pe care indivizii 
tind să-și proiecteze angoasele şi detracările de care doresc să scape cât mai 
curând posibil. Ele parcă sunt făcute intenţionat, ţine să adauge R. Girardet*, 
pentru a simboliza momentul în care traumatismul colectiv devine traumatism 
psihic. Dacă într-un anume loc se face cumva simțită prezenţa lor, atunci 
putem fi siguri că, de curând, în acest loc viziunea sociologică de conformaţie 
omogenizatoare a suferit faliment. Ivindu-se acolo unde țesătura socială se 
rupe sau se desface, miturile politice se arată a fi de o însemnătate crucială în 
opera de refacere a normalităţii comportamentale. 

Mitul politic, vom specifica, se distanțează enorm de ceea ce în mod 
obișnuit se înţelege prin mit, adică este foarte departe de a reda o „naraţiune 
bazată pe reprezentări fantastice asupra ethosului legendar popular în care se 
petrec evenimente fabuloase și apar ființe supranaturale” sau o „povestire a 
unor evenimente atribuite zeilor, unor fiinţe supranaturale explicînd originea 
şi destinul lumii, al umanităţii, al societăţii, al forţelor divine”. Întruchipând 

o fabulă simbolică insolită, el deţine funcţii prescriptiv-explicativ-ordonatoare 
chemate să Zeformeze realitatea în numele mobilizării tuturor celor care nu 
văd rostul vieţii“. Prin aportul lui, orice conflict din perimetrul câmpului 
social este însoţit în planul imaginarului de anumite energii psihice apte să 
susţină și să amplifice valorile apărate, scopurile râvnite. Pe un asemenea fundal, 
animozităţile de altă dată sau cele apărute recent ajung să exprime niște stări 
de lucruri ce nu mai zugrăvesc doar realitatea sau în primul rând realitatea. 
Evocând cu totul altceva decât starea de fapt, toate aceste animozităţi contribuie 
la instituirea unui spațiu imaginar, unde — în condiţiile unei simplificări/ 
distorsionări colosale a tot ce se întîmplă în jur — se și produce „soluţionarea” 
lor”. Convenabilă situaţie, nu-i așa? Să nu zici după aceasta că dorinţa 
permanentă a mai marilor zilei de-a monopoliza miturile politice, tratându-le 
ca pe niște rarisime „bunuri simbolice”, este profund motivată? Formând 
chintesenţa mitului politic, conflictele simbolice „radiografiază” cât se poate de 
bine lupta pentru obţinerea sau/și păstrarea puterii. Mai mult, aceste conflicte 
sunt chiar miza luptei pentru putere. În definitiv, utilizarea constructelor 
imaginare vizate nu are decât să determine, expresia lui B. Baczko, un impact 
sigur și de proporţii asupra ideilor şi conduitelor, permițând canalizarea energiilor 
şi influențind alegerile colective. 

Resurect ori de câte ori în societate se instituie un climat de nesiguranță 
şi dezordine, mitul politic desemnează un discurs confient asupra societății 
prezente şi, mai cu seamă, asupra celei viitoare. Consonând în deplinătate cu 
ceea ce poartă numele de gândire politică, el se caracterizează prin (a) prezenţa 
unor structuri previzionale; (b) caracterul imperativ al ideilor promovate și 
(c) folosirea imaginii societăţii viitoare ca un factor compensatoriu pentru 
frustrările prezentului“. Menirea lui constă în a oferi un model interpretativ 
pentru structurile politice existente, dar şi un proiect optimist al icşirii din 
babilonia ce s-a instaurat pentru moment, ambele — și modelul, și proiectul — 
având drept scop „întărirea solidarităţii societale și legitimarea unor obiective 
politice concrete”. 

În calitatea sa de fundament al lumii în care dorim să trăim!, mitul politic 
— precum e lesne de observat — cadrează perfect cu logica mecanismului 
de manipulare. Or, aşa cum sugerează R. Barthes”, mitul nu face decât să 
abolească complexitatea actelor comportamentale omeneşti, suprimând orice 
dialectică, precum și orice incursiune dincolo de vizibilul imediat. În cazul lui, 
este vorba de o construcţie ideologică deformantă ce lasă să se întrevadă doar 
imaginea unei lumi extrem de simple. Din cele mai vechi timpuri, după cum 
constata încă J. Fische$%, s-a făcut vizibilă uşurinţa cu care mintea capricioasă 
a majorităţilor necultivate ajunge să se sprijine în situaţii de criză pe reguli 
deocheate de asociere ideatică. Departe de a înfățișa interferenţe cu caracter 
ştiinţific, care presupun existenţa unor verificări apte să garanteze concluzia 
valabilă, aceste reguli sunt prin excelență de natură mitologică. „Regulile”, 

este convins autorul invocat, nu sunt decit niște rzzionamente nepăsătoare din 
analogie sau — în alţi termeni — niste asocieri de idei care nu corespund unei 
conexiuni efective dintre cauză şi efect în lumea fenomenelor. Dominînd viaţa de 
zi cu zi a mulțimilor mediocre, constructele de factură mitică fac ca abordarea 
superficială să fie singura care conduce gândirea umană „încoace și încolo”, 
după cum şi singura care face ca apariţia încheierilor să fie condiţionată de 
asocieri ideatice ce se impun într-un regim nefondat și întâmplător. 

Constituind obiectul unor reprezentări ce urmăresc întărirea homeostaziei 
şi rigidităţii rolurilor sociale, mitul politic înseamnă mai întâi de toate multă 
fabulatie, multă deformare a realului. Este, practic, imposibil ca el să fie 
adevărat, opinează, de pildă, L. Leuştean“f, cu toate că nucleul lui cuprinde 
afirmaţii menite să pară adevărate și care au fost poate adevărate în vremurile 
de altă dată. Place sau nu place acest lucru, dar genul vizat de idei empirico- 
normative cu referire la ceea ce ni se întîmplă trebuie perceput ca fiind un 
ansamblu de credinţe general împărtășite, care nu reprezintă în mod necesar 
oglinda realității. De îndată ce se impune, acest set de credinţe poate fi pus 
elementar sub semnul întrebării, analizat, criticat sau chiar contestat. 

Reducându-se, sistematic, la iluzie, fantasmă sau/şi camuflaj, mitul 
politic înfăţişează un echivalent al mistificării. De regulă, el pune credulitatea 
deasupra preciziei. Nevoia de adevăr, în toate aceste cazuri, dispare sau se 
atenuează. Mitul politic — în definitiv — este luat în serios nu pentru că 
mărturiile istorice o impun, ci pentru că el se poate ralia în totalitate experienței 
actuale a indivizilor. Îndepărtând adevărul faptelor de exigenţele cunoașterii, el 
induce dispoziţii de maximă derută, invocând doar propria afirmare. Miturile 
politice, precizează V. Tismăneanu“, nu sunt sisteme de gândire ci, mai 
curând, seturi de credinţe ale căror fundamente transced orice logică, Nici o 
dovadă empirică nu le poate zdruncina imunitatea pseudo-cognitivă. În fond, 
ele sunt niște invenții partiale, niște exagerări ale anumitor elemente autentice 
din cadrul socialului. Chestiuni la care doctrinarii tradiţionali abia fac aluzie, 
sunt transformate de mitografii politici în afirmaţii şocante, neinhibate de 
contra-argumente raţionale. Concluzia? Ea este cît se poate de transparentă: 
functia principală a miturilor politice nu e aceea de a descrie, ci de a imagina o 
realitate conformă unor interese absconse ale forțelor aflate la putere. 

Expresiea iraţionalităţii, a acestei stări de spirit caracterizată prin dominarea 
integrală a emoţionalului, imprevizibilului, absurdului și/sau accidentalului, 
mitul politic poate contribui în mod hotărâtor la transformarea conștiinței de 
masă într-o mașinărie de fasonare a tot felul de fantasme vindicative. Făcând 
uz de terminologia lui S. Moscovici“, am putea spune că rostul lui rezidă în 
decompresarea fortelor afective, care pîndesc, într-o zonă subterană, ocazia de a 
erupe cu dinamismul unui vulcan în numele reluării în stăpânire a domeniilor 
care le revin. AHîndu-se sub imperiul psihismelor provenite dintr-un ambient 
dezechilibrant, masele îi urmează cu ușurință pe conducătorii cărora le este în 


124 


putere să ofere această variantă decompresatorie de surmontare a obstacolelor 
ivite. Acum — ca nici într-un alt context evenimenţial —, lucrurile se prezintă 
într-o configuraţie care oferă suficiente motive pentru a exclama, împreună cu 
Shakespeare: „Iată biciul timpului, când nebunii îi conduc pe orbi”... 

E. Durkheim, cel mai avizat specialist în mitologia politică, după cum 
ni-l prezintă V. Tismăneanu“, atrage atenţia asupra faptului că „atunci când o 
societate suferă, ea are nevoie să găsească pe cineva în seama căruia să arunce 
vina bolii sale, să-și răzbune toate dezamăgirile”“. Ceva mai târziu, același 
gând îl întâlnim şi la G. Papini, cunoscut scriitor italian, unul dintre pilonii 
ideologici ai fascismului mussolinian: „Pentru a iubi în mod profund ceva, 
trebuie să urăşti altceva. Nici un bun creştin nu-l poate iubi pe Dumnezeu 
fără să-l deteste din tot sufletul pe Diavol”. Aceste două impresionante 
citate sunt, credem, suficiente pentru a cădea de acord cu toții că depăşirea 
stărilor de zăpăceală existențială este de neînchipuit Jără delimitarea unor agenți 
sociali patogeni asupra cărora pot fi aruncate — fără discernământ şi fără vreo 
justificare — toate felurile posibile de învinuiri. Cu siguranţă, prin aplicarea 
frecventă a imaginilor în care persistă un celălalt sinistru, se poate lesne ajunge 
la o nestăvilită dorință de persecuție, dorinţă care, dispunând de suficiente 
energii pentru a-i aduna pe toţi la unl oc în numele suprimării puterilor 
hidoase ale momentului, poate relativ repede substitui frica și incertitudinea 
prin agilitate şi optimism. Astfel, angoasa şi frustrarea colectivă își găsesc, 
expresia lui R. Girardet”!, victimele care se unesc în grabă pentru a li se opune 
tocmai fiindcă sunt niște minorități slab integrate. 

Extrem de ingenioși — după cum am văzut — în relaţiile sale cu mulțimile 
ajunse la disperare, factorii decizionali ai epocii posttotalitare nu pot, evident, 
să treacă cu vederea importanța pe care o poate deţine în contracararea 
experienţelor traumatice favorizarea sentimentului de intoleranță. Şi de această 
dată, mitologia urzitorului diabolic, expresia lui L. Boia”, oferă propagandei 
politice un instrument de nepreţuit. Fiecare nație — nu vom uita — îşi are stocul 
său de prieteni tradiţionali și de dușmani ereditari, acesta putând fi mereu 
revizuit în funcţie de circumstanţe. Pe fundalul unor apăsătoare stări de revoltă, 
suferință şi nesiguranţă, se produce — în cele din urmă — o intensă căutare 
de zapi îspășitori chemaţi să poarte toată răspunderea pentru „sfărâmarea 
temeiurilor vieţii”. „Astăzi, arată — în context — A. Michnik, suntem martorii 
căutării țapilor ispășitori. După căderea comunismului, toată lumea vrea să-i 
identifice pe cei vinovaţi, pe cei din cauza cărora lucrurile merg atât de prost. 
Cine sunt responsabilii? Ceilalţi, desigur”. Având un destin de neinvidiat, 
acești „ceilalți” au rolul de a atrage asupra lor atacurile care l-ar putea viza pe 
leader sau grupul în totalitate (şi care, astfel, sunt deviate). În cazul lor, realizarea 
scopului cu adevărat scuză mijloacele, aceasta însemnând instaurarea unui 
climat relaţional în care antrenarea practic nelimitată a tot felul de prejudecăţi, 
credinţe, superstiții, fabulaţii, demonizări sau/și minciuni este ca și firească”. 

Sintagma „ţap ispăşitor”, vom specifica, se trage din relatarea biblică cu 
referire la rânduielile Pebri;zi/or (= veche populaţie de sorginte iudeică). Pe 
vremuri, aceștia erau deprinşi ca în momentele de cumpănă în faţa lor să fie 
adus un ţap, special selectat din turma/turmele comunităţii. Într-o atmosferă 
sacerdotală, preotul localnic își așeza mâinile pe capul animalului și se ruga 
Domnului să spele păcatele urmaşilor lui Israel. Printr-un asemenea șiretlic, 
metehnele umane erau transferate ţapului. După ceremonie, acesta din urmă 
era dus în sălbătăcie și lăsat să pribegească departe de sălaș. Din acea clipă, 
întreaga comunitate începea să se simtă purificată și nevinovată. Consonând 
perfect cu ceea ce ulterior avea să se cheme proiecție (= mecanism de apărare prin 
care subiecţii percep în lumea exterioară și, în special, la semeni caracteristici 
care de fapt le aparţin lor înșiși), „ţapul ispăşitor” ne oferă — dintru început — 
posibilitatea de a vedea în alții frica, furia și greselile ce zac în noi. 

Cum şi-i închipuie noii guvernanți pe „ţapii ispășitori” ai timpului? 
Modalitatea cea mai la îndemână de a găsi un răspuns cât de cât verosimil 
la această întrebare, estimează mai mulți specialişti în materie de mituri 
politice”, constă în 4 căuta printre cei care nu îti sunt apropiați/dragi dintr-un 
anumit unghi de vedere. Presupusa ameninţare la adresa supravieţuirii grupului 
este raportată — cu înverșunare — la acei indivizi care, datorită originii, religiei 
sau fiparelor culturale, nu cadrează cu identitatea omogenizatoare a acestuia. 
În consecință, complexul mitic centrat pe ideea depistării şi penalizării 
„inamicilor neamului” apare, azi, într-o formulă complexă, totalmente opusă 
conceptelor de alteritate și diferență, ea înglobând cel puţin patru elemente 
distinctive — mitul disidentului perimat, mitul intelectualului iresponsabil, mitul 
evreului diabolic şi mitul conjuratului extern. 


E Mitul disidentului perimat are menirea de a-i prezenta pe indivizii cu 
„păreri deosebite de cele ale majorităţii” ca pe nişte agenți ciumați (= purtători 
ai virusului disoluţiei) care nu fac decât să ia mereu în derâdere sau să supună 
îndoielii eforturile celor angajaţi în edificarea unei lumi esențialmente noi. 
Deşi au contribuit în bună măsură la subminarea ordinii totalitare şi la 
creşterea activismului civic de jos în sus, întreţinând încrederea în demnitatea 
umană într-un mediu al duplicităţii şi conformismului, disidenţii de ieri, 
arată A. Neculau'$, sunt cu brutalitate respinși atunci când acest mediu intră 
în faza unor transformări cardinale. Avântul revoluţionar de la sfârșitul anilor 
'80-începutul anilor '90 se evaporează, făcând loc amărăciunii, suspiciunii şi 
autocompătimirii paralizante. Idealismul naiv al celor care au avut adineauri 
curajul să se opună sistemului, înțelegând — mai bine decât alții — că se merge 
pe o cale absolut greșită, devine inconfortabil. Foştii idoli, care şi-au sacrificat 
adesea carierile, familiile sau chiar libertatea, sunt acum învinuiți de a fi 
responsabili pentru tergiversarea procesului de soluționare a problemelor nou 
apărute și demonizaţi ca exponenţi ai tuturor relelor ce însoțesc instaurarea 

democraţiei. Aceşti „prudenţi cu mâinile curate”, dacă e să utilizăm din 
nou terminologia lui A. Michnik”, sunt vehement criticaţi pentru naivitate 
politică și lipsa simțului de realitate, precum şi pentru incapacitatea de a se 
debarasa de imaginea unor moraliști incurabili sau de cea a unor ignoratori 
aprigi ai culturii politice posttotalitare. 


° Preşedintele român I. Iliescu și anturajul acestuia nu o singură dată și 
prin varii modalităţi şi-au exprimat nesiguranța față de substanţialitatea morală 
şi responsabilitatea politică ale lui V. Bukovski, care precum e bine ştiut— a adus 
un aport considerabil la căderea sistemului socialist de factură sovietică. Reacţia 
promptă a guvernanţilor de la București este în strânsă legătură cu declaraţiile 
excentrice ale faimosului disident rus vizând conspirația decembristă. Potrivit 
lui V. Bukovski, I. Iliescu și acoliţii săi trebuiau să aibă curajul de a recunoaște 
că au participat la o mașinaţie prin care se intenţiona doar reformarea regimului 
comunist. „Poporul român, declară V. Bukovski, merită să afle tot adevărul! Tot 
aşa cum esenţial pentru democraţia românească este începerea unui proces real 
al comunismului”. Acuzându-l pe celebrul incomod al regimurilor totalitare de 
iluzionare, I. Iliescu nu ezită să-i amenințe cu judecata pe toţi acei care, într-o 
formă sau alta, vor propaga versiunea de conspirație decembristă. V. Bukovski, 
stupefiat, ia o atitudine tranșantă: „I. Iliescu trebuie să mai aibă şi bărbăţie. Ştiu 
că a amenințat să-i dea în judecată pe acei care au sintetizat sau au de gând să 
sintetizeze și să difuzeze spusele mele cu referire la conspirația decembristă. Să 
aibă curajul să mă dea pe mine în judecată! ÎI aştept la Londra, unde justiția 
nu este aservită clientelar noii nomenclaturi a fostului FSN. Să aibă bărbăţia 
de a se lupta cu mine, nu să trimită comunicate și să amenințe oamenii cu 
gândire liberă prin purtătorii săi de cuvânt”. Pentru confirmare și alte detalii, 
vezi Roncea, V., Provocarea Bukovski, în: http://www.procesulcomunismului. 
com/ 

° Când unul din foștii disidenţi refuză invitaţia lui V. Havel, Preşedinte 
în exerciţiu al Cehiei, de a ocupa o importantă funcţie în guvern, foarte multă 
lume observă cum clasa conducătoare rămâne profund nedumerită de cele 
întâmplate, dar mai ales de modul în care a fost invocat motivul de bază al 
neacceptării („cineva trebuie să rămână independent”). Gestul este unanim 
apreciat drept „opusul noţiunii de responsabilitate”. Potrivit lui V. Havel, care 
printre primii a intervenit cu o reacție dură la evenimentul ce s-a produs, un 
asemenea exemplu de comportament este extrem de dăunător pentru naţiune. 
În cazul în care va fi urmat, se vede obligat să atenţioneze marele om politic 
al contemporanietăţii, „nimeni nu va mai reuși să rămână independent, 
pentru că nu ar mai rămâne nimeni la putere, care face posibilă și garantează 
independenţa”. Pentru confirmare și alte detalii, vezi Tismăneanu, V., 
Fantasmele salvării. Democrație, nationalism şi mit în Europa post-comunistă, 
laşi, Editura Polirom, pp. 188-189 sau/şi Rival Visions: Václav Havel and 

Václav Klaus with commentary by Petr Pithart, în: Journal of Democracy, vol. 7, 
nr. | (ianuarie 1996), p. 17. 

° Tot V. Havel, Președintele Cehiei, sugera, în 2002, că J. Kavan, fost 
Ministru de Externe, Vicepreşedinte al Camerei Deputaţilor de la Praga 
şi, concomitent, preşedinte ales al viitoarei Adunări Generale a ONU, să 
demisioneze din funcţiile deţinute din cauză că n-a fost suficient de circumspect 
în relațiile cu un subaltern de-al său (este vorba despre K. Srba) care a încercat 
să o asasineze pe cunoscuta ziaristă de investigații, S. Sloncova. Aceasta a scris 
o serie de articole despre modul suspect în care Ministerul ceh de Externe a 
închiriat o clădire pe care o deţinea în Moscova unei firme particulare. Deşi 
înţelegerea a fost semnată de J. Kavan (în virtutea postului pe care acesta îl 
ocupa), vinovat a fost găsit K. Srba, care a fost obligat să părăsească ministerul. 
Drept răspuns, K. Srba şi trei părtași de-ai săi au încercat să se răzbune pe 
ziaristă şi să o ucidă, dar unul dintre complici a anunţat poliţia. ]. Kavan 
este un fost disident emigrat în Marea Britanie după invazia sovietică din 
Cehoslovacia, din 1968, şi care a revenit la Praga după „Revoluţia de catifea” 
din 1989. Aflând, la New York, despre sugestiile lui V. Havel, el nu întârzie 
să le califice drept nefondate și chiar suspicioase. Pentru confirmare şi alte 
detalii, vezi Neacşu, E., V. Havel cere demisia unui oficial ONU, în: Gardianul. 
Cotidian național de luptă împotriva coruptiei, 25 iulie 2002, nr. 864, pp. 1-2. 


Concluzia la care se ajunge de fiece dată în legătură cu un asemenea gen 
de reacţii atitudinale este, în fond, una și aceeași: nefiind în stare să înţeleagă și 
să accepte noile realităţi, intelectualii critici ai spaţiilor ieșite de sub comunism 
constituie o amenințare reală la adresa coeziunii naționale. Paradoxal, dar 
ceea ce-au reușit să întreprindă personalităţi precum J. Kuron, M. Haraszti, 
G. Konrád, J. Dienstibier, P. Pithart, M. Kusy, V. Bukovski, A. Saharov, 
V. Novodvorski, S. Kovaliov, D. Tudoran sau M. Dinescu se prezintă acum 
nu ca factor de asigurare a unei treceri non-violente de la autoritarism la 
liberalism, ci mai degrabă ca obstacol în calea desfăşurării acesteia. Peste tot 
sau aproape peste tot ei sunt marginalizați de noua putere, care i-a folosit pentru 
a se legitima în functie, iar apoi i-a transformat în „oile negre” ale tranziției’. 
Opozanți sadea ori pur sânge”, acest tip de disidenți oferă suficiente prilejuri 
pentru a deduce că într-o epocă a tranziției cad victime chiar și oameni a căror 
conştiinţă este în totalitate curată. Exemplul acestora demonstrează — odată 
în plus — că revoluțiile, aşa cum sunt în realitate, se impun prin tendinţa de 
a sugruma tot ce le iese în cale, inclusiv și pe cele mai valoroase personalități. 

Cum toate fenomenele care se produc în această lume au la bază un 
anume număr de cauze, este evident că și tendinţa de a-i prezenta pe foştii 
disidenți drept vinovaţi de intemperiile prezentului nu apare pe un loc 
viran. Jocul circumstanțelor, acum, este de așa natură încât și „cei de jos”, 
nemulțumiți de modul în care decurge normalizarea vieţii de zi cu zi, și „cei 

de sus”, problematizaţi de această nemulțumire colectivă, au „tot temeiul” 
să nu-i agreeze pe indivizii cu spirit critic. Imediat după 1989, disidenţii, 
vom reaminti, erau văzuţi drept veritabili salvatori naţionali, ei întruchipând 
speranţa integrării rapide într-o lume echitabilă, calmă și plină de belșug. 
Această apreciere nu este însă de lungă durată. Trecerea la un nou mod de 
viaţă s-a dovedit a fi extrem de lentă şi adesea hiperfrustrantă. Comunitatea 
occidentală, precum remarcă mai mulți autori*, nu s-a grăbit să-și primească 
la sân rudele sărace. Drept urmare, disidenţii, cei care cu puţin timp în urmă 
erau imediat recunoscuţi și aclamaţi, încetează de a mai avea priză la marele 
public. Mai mult, tot mai des se face auzită părerea prin care ei sunt asemuiţi 
cu niște figuri de turnură donquijotiană inapte să perceapă şi, mai ales, să 
transforme o realitate socială deprimantă. 

Mitul politic al disidentului salvator se prăbușește văzând cu ochii. 
Discursurile de altă dată ale „marilor opozanți” nu mai incită pe nimeni. 
Indiferenţa este acea stare care tot mai mult și mai mult caracterizează felul 
în care societatea este tentată să reacționeze la existenţa distinşilor minoritari. 
În noile împrejurări, aşa cum arată V. Tismăneanu", moștenirea disidenţei 
e privită ca un exerciţiu inutil, o încercare sublimă și nebunească de a 
ignora politicul și puterea lui coercitivă. Dacă au avut o misiune istorică, ea 
a fost de scurtă durată prin forţa împrejurărilor, pentru că, o dată ce febra 
revoluţionară a scăzut, oamenii au pornit în căutarea unor politicieni şi idei pe 
care le simțeau familiare. Sesizând această importantă schimbare de accente 
în spectrul de opţiuni ale celor mulți, noii favoriţi ai puterii, la rândul lor, 
nu întârzie să dezvolte optici interpretative conform cărora felul în care foştii 
disidenți primesc realităţile lumii post-comuniste trebuie apreciat ca fiind o 
abordare vădit eronată a lucrurilor, o tentativă de substituire inoportună a 
intereselor naţionale concrete prin cele de consistență abstract cosmopolită. 

Şi de „jos”, şi de „sus”, după cum putem vedea, asupra foştilor disidenţi 
se îndreaptă valuri de neacceptare. Adoraţi pe timpuri, ei apar acum în calitate 
de promotori ai unor valori și norme ce nu mai consună cu specificul perioadei 
de tranziţie. Odată epuizată, imaginea disidentului aducător de speranţe este 
înlocuită cu cea a disidentului răutăcios și neînţelegător. Prin urmare, şirul 
fantasmelor salvaţioniste ale epocii posttotalitare se diversifică, el alegându-se 
cu încă o figură de „tap ispăşitor”... 

La prima vedere, istoria cu „intelighenţia disidentă perimată” pare să se 
înscrie integral în legităţile evoluţiei sociale. Or, opunându-se pragmatismului 
tehnocrat sau demagogiei politice promovate cu atâta ardoare de către mai 
marii spaţiului postcomunist, foștii disidenţi contribuie la cultivarea spiritului 
de individualism democratic, fapt extrem de nepopular într-o bună parte 
a acestui spaţiu. Enervantă este adeseori și nedorinţa acestora de a accepta 
primatul ideii de naţiune etnică sau de a lua parte la guvernare. Să nu afirmi 
după toate acestea că ai de a face cu niște elemente sociale ale căror năzuinţe şi 

preocupări sunt departe de a fi pe potriva intereselor populare? Toți acei pentru 
care valorează abordarea simplistă sau/şi simplificatoare a vieţii sociale nu vor 
ezita, desigur, să se ralieze acestui gen de afirmaţie. Nu însă și observatorii care 
obişnuiesc să privească fenomenele în toată complexitatea lor. Cu siguranță, 
aceştia din urmă vor putea să constate că dezacordurile existente în lumea 
posttotalitară nu-i opun pe foştii disidenţi naţiunii, ci, mai degrabă, opun 
democraţia liberală în ascensiune forțelor adversare ei. Să nu uităm că tratarea 
critică a puterii și a tot ce derivă din ea constituie o trăsătură definitorie a 
adevăratului intelectual“? și nu există nici un motiv pentru care cei ce gândesc 
de o manieră alternativă ar trebui să cedeze în faţa dictatelor promovate fie de 
noile elite conducătoare, fie de mulțimile frustrate. 

Este absolut evident că foștii disidenţi, spune V. Tismăneanu”, nu sunt 
novici într-ale politicii, aşa cum le place multora să-i batjocorească. Poate 
că nu se arată dornici să ocupe funcţii, dar asta nu din lipsă de pricepere. 
Modestia lor nu trebuie luată drept incompetență, după cum aroganţa foștilor 
comuniști nu trebuie considerată o dovadă de profesionalism. Oricum, 
este mult prea devreme să se creadă că revoluțiile s-au sfârșit şi „disidența 
desuetă” şi-a epuizat mandatul istoric. Nevoia de moraliști ai vieţii publice, 
de fapt, e mai presantă ca oricând. Rolul lor este esenţial tocmai acum, când 
mișcările populiste și antiliberale se manifestă de foarte multe ori prin atacuri 
necamuflate la adresa principiilor fundamentale ale revoluțiilor din 1989. 
Dacă li se va oferi timp și sprijin, mai ţine să concretizeze același autor, 
poate că ei vor reuși să promoveze un nou fel de politică, una care să-i permită 
individului să acţioneze ca ființă umană demnă şi responsabilă. Orice ar 
crede profeţii etnocentrici, oricare ar fi previziunile occidentalilor pesimişti, 
democraţia liberală și avocaţii ei au un viitor în fostele spaţii comuniste. 


3 


E Mitul intelectualului iresponsabil tinde „să divulge” inconsistența 
morală şi naivitatea politică a celor care, muncind pe tărâmul ştiinţei, al artei, 
medicinii sau învățământului, prezintă evoluţia fenomenelor din perspectiva 
unor „concepte erozive” ori în „formule distorsionante”. Impunându-se printr- 
un ton stigmatizant extrem de dur și propunând, totodată, grile interpretative 
de o rară improbabilitate, constructul narativ vizat le inversează pe toate. 
Acum, intelectualii redau o adunătură de indivizi a cărei îndeletnicire: 

(a) poate şi să nu comporte activităţi spirituale autentice; 

(b) cuprinde, de regulă, analize mediocre sau chiar submediocre ale 

fenomenelor de sorginte socială şi politică; 

(c) generează concluzii care nu cadrează neapărat cu logica evoluţiei 

istorice; 

(d) contravine principiului de ordine societală, oferind la nesfârșit mostre 

de atitudine sceptică faţă de autorităţi și legislaţie, tradiţii și instituţii, 
credinţe și partide; 

(e) pune preţ pe ignoranță și demagogie, lăsînd prea puţin loc pentru 
ceea ce poartă numele de condescendenţă și responsabilitate; 

(f) este axată pe inventarea unor false adevăruri; 

(g) exprimă un soi de non-conformism antinaţional, care subminează 
valorile și obiceiurile larg răspândite în mijlocul oamenilor de rînd. 


În fond, mitul intelectualului iresponsabil vine să pună capăt viziunilor 
uzuale asupra „muncitorilor cu mintea”. Apariţia lui semnifică — nici mai 
mult, nici mai puţin — dezlănţuirea unui război necruţător contra tuturor 
acelor care şi-au asumat îndrăzneala de a adopta puncte de vedere critice la 
adresa potentaţilor zilei, de a-şi adresa şi de a adresa întrebări incomode, de 
a opta pentru schimbări radicale și imediate. A unui război care trebuie să 
demonstreze întregii lumi cine anume se face vinovat de faptul că viaţa de zi 
cu zi este așa cum este — tristă, stresantă, amenințătoare... 

Ce întreprinde, bunăoară, preşedintele Republicii Moldova, V. Voronin, 
când vede cum majoritatea covârșitoare a scriitorilor din această fostă regiune 
a imperiului sovietic detestă viziunile lui „rezonabile” asupra trecutului, 
prezentului și viitorului „țării dintre două ape”? Acești scriitori, evident, sunt 
puși la stâlpul infamiei. În timp ce patria are nevoie de forțe creatoare, capabile 
să asigure deschideri spre ziua de mîine, afirmă — cu inimiciţie nedisimulată — 
principalul conducător politic moldovean, ei „tind să subordoneze totul unor 
idei absurde şi depășite, propagând stări de spirit defetiste și făcând declaraţii 
iresponsabile, al căror sens se rezumă la teza că, cu cât mai repede se va ruina 
Republica Moldova, cu atât mai ușor va putea fi ea alipită lumii civilizate”. 
Concluzia la care se ajunge în final este una cu totul înspăimântătoare: un 
asemenea tip de comportament „pune la îndoială viitorul societăţii noastre, 
viitorul poporului nostru şi viitorul statului nostru”s. Nu caracterul deșănţat al 
reformelor economice, nu calitatea extrem de proastă a relaţiilor cu investitori 
străini, nu lipsa unor proiecte îndrăznețe în soluţionarea diferendului 
transnistrean, ci ... prezența unui asemenea tip de comportament. Distanţându- 
se de realitate, declaraţiile lui V. Voronin, atrage atenţia N. Negru, redau un 
veritabil „cocteil Molotov-Ribbentrop” de natură ideologică, o combinaţie 
explozivă de minciună, demagogie elementară și propagandă comunistă 
deşănțată, de invective grosolane și insinuări perfide, de inepţii pseudosavante și 
simplă bădărănie. Folosind puterea prezidenţială ca pe un topor dostoievskian, 
V. Voronin — conchide autorul citat — îi „hăcuiește” pe scriitori ca pe niște 
indivizi mizerabil al căror grad de periculozitate socială depăşeşte orice limită*€. 

Din aceleași sau aproximativ aceleași considerente politice, şi Guvernul 
Slovaciei (în particular, Ministerul Culturii) îi califica — cu mare zgomot 
propagandistic — pe cei două sute de intelectuali (care au iniţiat, în vara lui 1995, 
un apel vizând absenţa toleranței în această ţară) drept „o mână de oameni care 
urăsc tot ce este autohton”*. Nu mai puţin edificator în acest sens este și cazul 

croatelor S. Drakulic (scriitoare) şi V. Pusić (sociolog), care sunt criticate cu 
asprime în mass-media oficială pe motivul că nu se grăbesc să încuviinţeze nota 
de naționalism etnocentric în linia politică a puterii de la Zagreb“. 

Dacă e să continuăm șirul exemplificărilor, nu vom trece cu vederea nici 
ce li s-a întîmplat, relativ nu demult,în 2003, intelectualilor ruși V. Erofeev, V. 
Sorokin, V. Pelevin și B. Șrianov. Potrivit mai multor declaraţii ale acestora, 
făcute atât acasă, cât și în străinătate, vreme îndelungată Kremlinul i-a 
marginalizat, optând pentru izgonirea lor din ţară. Ne simţeam, spun ei, ca niște 
oameni de cultură din anii '20, când I. Stalin iniţiase faimoasele prigoniri ale 
autorilor indezirabili. Cu orice ocazie, despre ei se vorbește cu răutate. În câteva 
rînduri, cărţile lor sunt arse sau aruncate la closet. Odată cu instaurarea lui V. 
Putin la putere, a început o masivă campanie propagandistică care recomandă 
întoarcerea la „idealurile rusești”. Ceea ce însă noul conducător nu doreşte să 
înţeleagă e că între valorile tradiţionale ale lumii occidentale, pe de o parte, și 
cele împărtășite pe întinsele spaţii ruseşti, pe de altă parte, nu există în realitate 
nici o legătură. Drept urmare, intelectualii care prin luările de atitudine nu 
cadrează cu paradigma „ideii ruse” sunt declaraţi imorali și perverși. Mai mult 
decât atât, prin nedorinţa de a fi elemente active pe șantierul de edificare a unui 
„spirit naţional distinct”, ei sunt făcuţi responsabili pentru ruinarea țării”. 

Lăsându-i de o parte pe acei care pot fi asemuiţi cu intelectualii 
antiintelectual” , după cum şi pe acei care — din varii motive — slujesc pe 
puternicii zilei”, mitul żntelectualului iresponsabil — după cum e lesne de înţeles 
— vizează spiritele distante faţă de putere, care se încăpăţânează să privească 
obiectiv realitatea. Cu un vădit caracter antidemocratic, el vine să confirme 
— o dată în plus — că puterea, prin esența-i mediocră, nu l-a agreat și nu-l va 
agrea vreodată pe adevăratul intelectual, care — aşa cum precizează scriitorul V. 
Gârneţ”?— este chemat să facă — zi de zi — cel puţin patru lucruri: (a) să susţină 
idei, nu persoane sau interese de clan; (b) să-și pună inteligenţa în serviciul 
cuiva numai în măsura în care acesta îi reprezintă ideile, având libertatea de 
a se retrage atunci când „omul său” i-a înșelat așteptările; (c) să nu semneze 
„contracte” cu puternicii zilei, ci să „jure” doar pe propria conştiinţă şi — în 
sfîrşit — (d) să-şi păstreze respectul de sine, ca un capital ce nu poate avea 
valoare de schimb. 

Mitul intelectualului iresponsabil nu este — bineînţeles — unul nou, el 
fiind preluat — ca şi multe alte constructe ideologice ale epocii posttotalitare — 
din experiența politică de altă dată. În fond, se mizează pe trecutul apropiat, 
accentul punându-se pe ecuația comunistă de eradicare a cugetului liber. Ca pe 
timpul puterii sovietice, atitudinea denigratoare față de persoanele cu vederi 
largi/nesectare ia forma „vânătorii de vrăjitoare”. În cele mai bune tradiții ale 
dictaturii proletare, orice abatere de la „cursul general” axat pe satisfacerea 
„aşteptărilor maselor populare” este luată drept prodiţie care trebuie anihilată 
pe toate căile posibile. Şi acum, ne sugerează A. Neculau”, intelectualilor cu 

viziuni dezrobite li se indică cu insistenţă „calea cea dreaptă”, ei fiind presaţi 
să părăsească „turnul de fildeş”, să pășească „corect” în arena socială, să creeze 
opere mobilizatoare pentru cei mulți. În vogă din nou sunt atât metodele de 
atac încrucișate (de la combaterea ideilor și taxarea lor ca inadecvate situaţiei 
pînă la denunţul grosolan), cât şi polemicile dure desfășurate sub semnul 
neîngăduinţei, al urii, al cuvântului care nimicește... 

Văzându-se confruntaţi cu incapacitatea de-a interveni operativ și 
competent în soluționarea celor mai presante probleme ale momentului, mai 
marii epocii posttotalitare nu scapă ocazia de a-și regla conturile cu intelectualii 
care nu le fac pe plac. Pentru nonconformism și curajul de a spune lucrurilor 
pe nume, aceştia sunt declaraţi dușmani și făcuţi responsabili pentru toate 
nenorocirile timpului. 


E Mitul evreului diabolic caută să explice necazurile tranziţiei de la 
economia centralizată la cea de piață (pierderea sentimentului de siguranță, 
creşterea şomajului, standarde de viaţă mizerabile, tendinţe inflaţioniste 
abominabile etc.), prin omniprezenţa modelului comportamental mefistofelic 
practicat cu înverșunare de actualii urmași ai lui Moise Maimonide. În 
principiu, modelul în cauză se fundamentează pe clișeele antisemite conţinute 
în psihologia simțului comun”, el acoperind dimensiuni precum asuprirea 
apropiatului, demagogia, egocentrismul, cosmopolitismul, insațiabilitatea, perfidia, 
insolenta, malițiozitatea, inamiciția, Jatuitatea, escrocheria, coruptibilitatea, 
pretenţiozitatea saulşi infamia. Constituind expresia unei pârghii ideologice 
multivalente, naraţiunea salvaţionistă la care ne referim stabilește — posibil — 
cea mai largă gamă de contingenţe între ceea ce poartă numele de „complot 
jidovesc” și ceea ce poate fi definit drept „normalitate existențială”. 

Cum procedează, spre exemplu, în anul electoral 1995, preşedintele în 
exerciţiu al Poloniei, L. Walesa, atunci când, incluzându-se în lupta pentru 
un nou mandat, este nevoit să se confrunte cu popularitatea crescândă a 
principalului său rival, A. Kwasniewski? El se face a nu vedea cum staff-ul 
său, format cu precădere din oamenii încercaţi ai Solidarităţii, nu se jenează 
să ofere publicului larg de alegători sloganuri antisemite reclamând posibila 
proveniență evreiască a rivalului său. În aceeaşi campanie electorală, L. Walesa, 
încă preşedinte al țării, admite ca în prezenţa sa să fie emise declaraţii 
şi chemări de genul: „Steaua lui David e conținută în svastică și în secera 
cu ciocanul” sau „Polonezi, intraţi în alertă! Nu mai putem tolera guverne 
compuse din oameni care nu au declarat dacă vin din Israel”. De ce, putem 
să ne întrebăm, consacratul om de stat polonez, laureat al Premiului Nobel 
pentru pace, nu se împotriveşte nicidecum acestei retorici populiste? De ce el, 
în calitate încă de garant al unităţii naţionale, manifestă o totală pasivitate pe 
fondul unor vădite tentative de tensionare a relaţiilor interetnice? Răspunsul 
— credem — vine de la sine: în contextul unei lupte acerbe pentru puterea 

supremă, când ai noştri patrioti şi nu cei convertiți la o altă credință urmează 
să decidă asupra personajului căruia această putere va trebui să-i revină, 
este deosebit de avantajos — dacă nu chiar hotărâtor — să intervii cu o suită 
densă de imagini apocaliptice din care ar rezulta, cu toată certitudinea, că 
străinul ce se vrea stăpân în propria ta casă este o „chintesență a răului încarnat 
de iad”, un element demonic, ispititor, mincinos şi distrugător. O poziţie cât 
se poate de tipică pentru un context politic concurenţial... Din interese 
pur instrumentale, unii sunt luaţi drept Mesia sau întruchipare a unui nou 
Sabbatai (ei trebuind să fie promovați pe toate căile posibile), iar alții — drept 
expresie 4 forței diavoleşti, a conştiinţei rătăcite sau a încercării de-a suprima 
libertatea (ei urmând, bineînţeles, să fie exterminați cât mai curând posibil). 

Ambiţia de a-i controla și de a-i exploata cu nemiluita pe ne-evrei — ni se 
sugerează, frecvent, prin mass-media oficială, dar și prin luările de cuvânt ale 
unor reprezentanţi concreţi ai Puterii posttotalitare—a condus în toate timpurile 
la involuţii cumplite. Ori de câte ori, evreii, „marii agenţi ai descompunerii”, 
demonstrează o anume superioritate față de purtătorii valorilor organice — alias, 
adevărații feciori ai neamului — societatea, indiferent de numele sau așezarea 
sa geografică, cade sub imperiul suferinţei. Ce s-a întâmplat, bunăoară, cu 
Rusia? Ea, ni se răspunde, a devenit săracă și nefericită, fiindcă în octombrie 
1917 a avut de pătimit în urma unui nemaivăzut complot germano-evreiesc. 
Dar cu URSS-ul? El a dispărut ca imperiu, fiindcă de la bun început ceea 
ce constituia nucleul său politic (Politbiuro-ul) a reprezentat un adevărat 
Sanhedrin, constituit în principal din evrei sau semievrei (V. Ulianov-Lenin, 
Preşedintele Sovietului Comisarilor Norodnici, — evreu după mamă; L. Troțki, 
Comisarul Armatei și Marinei, — evreu curat Gr. Zinoviev, Comisar pentru 
Interne, — evreu curat; A. Volodarski, Comisar pentru Presă şi Propagandă, — 
evreu curat; S. Kaufmann, Comisar pentru Proprietăţi rurale, — evreu curat; 
E. Knigkisen, Comisar pentru Aprovizionare, — evreică curată ş.a.m.d.). 
Din 502 posturi de prim rang în conducerea Statului Sovietic, în primii 
ani ai Puterii Sovietice, 459 au fost ocupate de evrei şi numai 43 au revenit 
reprezentanţilor altor etnii. Astăzi, potrivit acelorași surse, multe țări din 
fostul „lagăr socialist” se văd nevoite să îndure tot felul de înjosiri, deoarece 
depind în foarte mare măsură de banii și dispoziţia unor magnați de origine 
jidovească, precum G. Soros, B. Berezovski sau M. Hodorkovski. Denigrarea 
sau chiar — de ce nu? — anihilarea acestora ar putea constitui o premisă serioasă 
pentru înlăturarea cu succes a barierelor frustraţionale, un moment esenţial în 
calea edificării unui viitor cu adevărat prosper. 


° Intervenind, în august 1995, cu anumite rezerve vizând capacitatea 
Slovaciei de a deveni membră cu drepturi depline a instituţiilor europene, 
G. Soros, renumit om de afaceri american de origine evreiască și creator al 
unei largi rețele de fundaţii menite să asigure crearea unei lumi deschise, cade 

imediat în dizgraţia guvernului acestei foste țări socialiste, fiind declarat persona 
non grata. Mai mult chiar, şeful cabinetului de miniștri, V. Meciar, pentru a 
accentua, probabil, dispoziţia vădit intolerantă a mașinăriei politice pe care o 
reprezenta, acordă unei reviste antisemite, cunoscută pentru criticile sale dure 
la adresa lui G. Soros și a altor evrei importanţi, un premiu special în domeniul 
jurnalismului. Ceva mai târziu, în noiembrie 2003, aceiași vădită intoleranță o 
întâlnim și în comportamentul președintelui georgian E. Şevarnadze. Simţind 
că ar putea demisiona în urma presiunilor tot mai accentuate venite din partea 
opoziţiei unite, el nu întârzie să-l declare pe faimosul evreu-miliardar drept sursă 
a tuturor relelor. Potrivit lui E. Șevarnadze, G. Soros este acela care finanţează 
căderea puterii legitime din Georgia. El şi nu altcineva a creat grupurile de 
tineri Kmara, cărora li s-a pus în sarcină răsturnarea ordinii existente. „Totul, 
afirmă E. Şevarnadze, a fost prevăzut de la început: câţi bani trebuia să 
cheltuiască, pe ce organizaţii nonguvernamentale putea conta și cu care putea 
coopera, mai ales dintre cele americane”. Pentru confirmare și alte detalii, vezi 
Tismăneanu, V., Fantasmele salvării. Democrație, nationalism şi mit în Europa 
post-comunistă, Iaşi, Editura Polirom, 1999, p. 58 şi, respectiv, E. Sevarnadze îl 
acuză pe G. Soros, în: htrp://www.ro.altermedia.info/index.php. 

° B. Berezovski, unul dintre cei mai influenţi și, totodată, controversaţi 
oameni de afaceri ruși, refugiat în Anglia, este considerat „om rău”, „strigoi” în 
marea majoritate a țărilor CSI. Conducerea Republicii Moldova, spre exemplu, 
vede în el forța care „ia sub protecţie regiunea rebelă Transnistria”, „cumpără 
publicaţiile radical-naţionaliste” sau/și tratează spaţiul pruto-nistrean ca 
„pe un cap de pod pentru un atac propagandistic asupra lui Putin”. Să fie 
B. Berezovski chiar atât de periculos pentru Republica Moldova? Făcând uz de 
„factorul Berezovski”, conducerea acestei țări, după cum estimează mai mulți 
observatori, tinde să-și justifice politica instabilă, încearcă să sustragă atenția 
partenerilor ruși („fraţilor mai mari”) de la adevăratele probleme ce-i stau în 
cale. Or, ar fi cu totul banal să crezi că cele câteva publicaţii radical-naţionaliste 
din stânga Prutului ar putea trezi cât de cât interes în Rusia. Rusia dispune 
de suficiente ziare proprii, inclusiv de unele cu un proeminent vector „pro- 
berezovski”, așa încât nu se poate vorbi la modul serios despre marele impact 
pe care ar putea să-l exercite asupra ei ziarele chişinăuene. La fel, spun acești 
observatori, ar fi caraghios de tot să crezi că sfârșitul politic al lui V. Putin ar 
putea depinde cumva de poziţia Moldovei. Pentru confirmare şi alte detalii, 
vezi, spre exemplu, Boris Berezovski: „Strigoii sunt printre voi”, în: Jurnal de 
Chișinău, 11.07.2003, nr. 186, p. 9. 

° M. Hodorkovski, cel mai bogat om din Rusia şi preşedinte al gigantului 
petrolier Yukos, cade victimă a regimului de la Kremlin într-o perioadă când 
acesta se confruntă cu mari probleme de imagine (căderea rating-ului lui 
V. Putin, intensificarea manifestărilor stradale cu caracter antiguvernamental 
etc.). Imediat după arestarea sa, la finele lui octombrie 2003, mai multă lume 

— dar mai ales oamenii de afaceri și politicienii — trăiesc o adevărată stare de șoc. 
Toţi așteptau, la acel moment, reacția lui V. Putin, care însă nu a urmat. Deşi 
turnura politică a reţinerii lui M. Hodorkovski era absolut evidentă (pentru 
nimeni nu era secret că acesta devenise cel mai însemnat rival al preşedintelui 
rus), organele de justiţie, aservite în totalitate Puterii, sunt de neînduplecat: 
miliardarul hain, afirmă ele, se face vinovat de o serie de achiziţionări efectuate 
fraudulos şi de o mare evaziune fiscală (pe parcursul mai multor ani, Yukos 
— chipurile — nu a plătit impozite în valoare de peste 27 miliarde dolari SUA). 
Verdictul procurorilor este unanim — 9 ani de închisoare. 

Pronunţându-se în legătură cu incriminările aduse lui M. Hodorkovski, 
G. Kasparov, fost campion mondial la șah şi, totodată, unul dintre liderii 
marcanţi ai Mişcării de Opoziţie „2008 — Libera alegere”, arată că ele fac 
dovada unei „afaceri politice fabricate de Kremlin”. „În calitate de persoană 
obişnuită cu logică, spune el, găsesc ciudat să ascult și să văd cum se încearcă 
fundamentarea unui delict care lipsește cu desăvârşire. Şi fiindcă acest delict 
lipseşte cu desăvârșire, este clar că avem de a face cu o curată provocare politică”. 
Întrebat dacă procesul î impotriva lui M. Hodorkovski poate fi interpretat ca o 
răzbunare a oficialităților ruse împotriva unui adversar incomod, B. Akunin 
(Gr. Chartișvili) — un bine cunoscut scriitor rus contemporan, autor a numeroase 
best-seller-uri — afirmă că acest lucru este absolut evident. Conducerea de la 
Kremlin, după el, a vrut să dea o lecţie oligarhilor (în mod special, oligarhilor 
de origine evreiască), să-i pună la punct, pentru ca aceştia să înceteze să se mai 
împăuneze. Deşi ar fi putut să plece peste hotare, să cumpere un club de fotbal 
(cum a procedat miliardarul A. Abramovici, guvernatorul regiunii Ciukotka) 
sau vestita colecţie de ouă „Faberje” (cum a făcut magnatul V. Vekselberg), 
M. Hodorkovski a ales să apere, acasă la el, cu riscul vieţii și al libertăţii, nişte 
principii de aleasă calitate. El a fost arestat pentru faptul că conștiința sa nu 
i-a permis să se folosească liniștit, egoist de bogăţiile sale într-o ţară săracă și 
zăpăcită cum este Rusia, dar i-a impus, l-a obligat să iasă la luptă. În procesul 
judiciar invocat, conchide B. Akunin (Gr. Chartișvili), există două personaje 
principale — M. Hodorkovski şi V. Putin, deoarece pentru toţi a fost limpede 
cine l-a reprezentat pe manipulatorul în acest dezgustător teatru de păpuși. La 
rândul său, G. Sokoloff, cunoscut specialist francez în probleme legate de Rusia, 
consilier la Centrul de Studii Prospective și Informaţii Internaţionale (CEPII), 
estimează că urmărirea de către autorități a companiei Yukos şi a patronului 
acesteia va rămâne în istorie ca un incident dubios care a îndepărtat Federaţia 
Rusă de la standardele lumii civilizate. Pentru confirmare și alte detalii, vezi 
Mihail Hodorkovski, în: hup:/hwww.capital.ro/index.jsp; M. Hodorkovski: un 
deceniu în puşcărie, în: http://www.zi-de-zi.ro/fullnews.php; Cimpoeru, L., Cel 
mai bogat om din Rusia, aruncat după gratii, în: http://www.evz.rolexterne; 
Fostul campion mondial de sah Garry Kasparov denunţă procesul împotriva lui M. 
Hodorkovski ca pe o afacere politică, în: http://sport.rol.ro/stiri/2005/04/184683. 

htm; Akunin, B., În Rusia e imposibil să-ţi aperi drepturile (interviu acordat 
revistei franceze Le Figaro, pe data de 2 iunie 2005), în: Contrafort. Revista 
tinerilor scriitori din Republica Moldova, anul XII, nr. 6 (128), iunie 2005, p. 
23-24 (traducere și adaptare de V. Gârneţ); IlnonrkoBckui, A., ToBgapurm 
npesuneHT H rpaxpaHun onurapx, în: HoBaa rasera, 13.11.2003, c. 3 (ori 
în: htrp://www.open-forum.ru/materials/688.html) sau/şi Bomanos, Il., 
Ilpoerr sparu apoga, în: http://2003.novayagazeta.ru/nomer2003/41n/ 
n41n-500.Shtml. 


Evreul, așadar, a reprezentat și continuă să reprezinte forţa diabolică care 
împinge necontenit societatea spre matca focului. Din cauza lui, viaţa de zi 
cu zi se poate transforma uşor într-un adevărat calvar. Doar înlăturându-l sau, 
în cel mai rău caz, marginalizându-l la maximum, am putea dispune de şansa 
(re)intrării în normalitate. 

Încă un echivalent — unul foarte puternic — pentru sentimentele de 
angoasă și neputinţă este găsit! Bătând în chipul rabinului vorace, toţi acei 
care sunt lipsiţi pentru moment de avuţie și stabilitate lăuntrică ar putea să-și 
recapete liniştea și siguranţa de altă dată. Dacă s-ar fi întâmplat cumva să nu 
existe, chipul vizat, cu siguranţă, ar fi trebuit inventat. Spre binele elitelor de 
la putere și al maselor împătimite... 


E Mitul conjuratului extern are ca subiect demonizarea unui celălalt 
lugubru, situat în afara granitelor țării. Conform constructului ideatic vizat, 
străinul şi nu altcineva se face responsabil — în totalitate sau în bună parte — 
pentru tot haosul existent în „casă noastră iubită”. Unghiul de intervenţie în 
zona abisală a psihicului colectiv, după cum se poate de înţeles, capătă o nouă 
mărime. La acest moment, ne lovim de o naraţiune redempţionistă marcată 
profund de ceea ce se vede şi se ştie mai puțin. Puterea de seducţie a acestui 
sort de spunere și interpretare a lucrurilor stă în misterul pe care îl aduce 
slaba cunoaștere sau chiar necunoașterea miezului evenimentelor din „alte 
spaţii”. Aura ce învăluie forţele unui „întuneric universal” — pe care nimeni 
nu le pricepe — se impune ca o primejdie care iată-iată va pune stăpânire pe 
întreg, teritoriul autohton. Frescele seculare ale incertitudinii sau/și percepţiei 
nedesăvârșite revin în actualitate, ele aducând după sine mistere apte să 
provoace mai degrabă frică, decât fascinaţie. 

Cum reacţionează, bunăoară, guvernele Republicii Moldova, României 
sau Kazahstanului atunci când sunt criticate — cu varii ocazii — pentru 
modul în care asigură ieșirea din dezastrul postcomunist? Ele nu întârzie să 
semnaleze că nu despre ele trebuie să se vorbească acum, ci despre înrâurirea 
nefastă a acelora care, nefăcând parte din multpătimita populație băștinașă, 
nu au găsit nimic mai bun decât s-o trateze pe aceasta cu un incomensurabil 
dispret, așteptând cu nerăbdare ceasul când ar putea să i se înfătiseze în postura 

de adevărați stăpâni. 


e În vara lui 2001, V. Voronin, preşedinte în exerciţiu al Republicii 
Moldova, declară literalmente că s-a săturat să umble după banii occidentalilor 
(„ca nişte ţachi după markovka”) şi că structurile financiare ale acestora se 
fac, de fapt, vinovate de starea deplorabilă în care s-a pomenit ţara pe care 
el o reprezintă. În scurt timp, punctul de vedere al preşedintelui moldovean 
este preluat de către unul dintre cei mai devotați ortaci ai acestuia, premierul 
V. Tarlev, care ţine să remarce, într-o şedinţă specială a Guvernului de la 
Chişinău, că se examinează deja oportunitatea unor revizuiri capitale ale 
relaţiilor cu marea finanţă mondială. Toată lumea urma să înţeleagă, astfel, 
că poporul moldovenesc ar putea, pe viitor, să se descurce și fără banii 
imperialiştilor maliţioși şi hrăpăreţi. Pentru confirmare și alte detalii, vezi, 
spre exemplu, Punct ochit: V. Tarlev calcă din nou pe greblă, în: „Flux. Cotidian 
Naţional” (Chișinău), anul IV, nr. 72 (793), 14.08.2001, p. 1. 

° Aceiaşi V. Voronin și V. Tarlev, ceva mai târziu, în martie 2002, tind 
să arate cum se pot impune „nemernicii” din ţara vecină (drept exemplu a fost 
luată România) în calitate de conjurat satanic. De această dată, ce-i drept, acești 
doi importanţi actori politici îşi fac apariţia într-o succesiune inversă celei din 
vara lui 2001. Mai întâi, V. Tarlev loveşte în Guvernul român, afirmând că 
acesta şi-a permis — de o manieră absolut nefondată — o serie de imixtiuni 
directe şi — după cum nu este greu de anticipat — „extrem de nocive” în 
treburile interne ale Republicii Moldova (drept pretext, vom specifica, a servit 
intenţia autorităţilor de la București de a finanța în stânga Prutului câteva 
proiecte culturale). După afirmaţiile vehemente ale premierului urmează — în 
doar câteva zile — şi cele prezidenţiale. Într-un interviu acordat oficiosului 
guvernamental de la Moscova, „Rossiiskaya gazeta”, V. Voronin emite o 
cantitate enormă de idiosincrasii antiromâneşti. Este de remarcat faptul că 
intervenţia celui mai important oligarh politic de la Chişinău conţine nu doar 
reproșuri la adresa oficialităților române, ci şi adevărate declaraţii marțiale. 
Fără a se sinchisi câtuși de puţin, acesta acuză România de colonialism şi de 
faptul că se implică cu intermitenţă și brutal în politica basarabeană. Dacă nu 
ar exista România, ne sugerează V. Voronin, situaţia în Republica Moldova 
ar fi cu mult mai bună. Cauza tuturor relelor, așadar, este găsită și de această 
dată. Pentru confirmare şi alte detalii, vezi, spre exemplu, Burciu, I., Interviu] 
lui Voronin, o imensă provocare, în: „Flux. Cotidian Naţional” (Chișinău), anul 
VI, nr. 25 (876), 12.03.2002, p. 1. 

* Atunci când, în România, la începutul lui 2000, situaţia în sistemul 
bancar devine extrem de gravă, autorităţile centrale — în particular, Președintele 
şi Premierul — se grăbesc să afirme că acest fapt se datorează unor operaţiuni de 
dezinformare declanșate de organisme străine precum GRU sau marea finanță 
mondială. Pentru confirmare și alte detalii, vezi, spre exemplu, Lupea, I., 

Teoria conspirației, în: hitp://www.cotidianul.ro/anterioare/2000/eveniment/ 
even29mai04iun.htm. 

° La sfârșitul lui 2001, razing-ul preşedintelui cazah, N. Nazarbaiev, 
atinge cote alarmant de mici. Multiple organizaţii reprezentând societatea civilă 
sau/și opoziţia cer demisia acestuia. Ca răspuns, autorităţile declară că criza 
politică din această fostă republică sovietică socialistă este inspirată de inamici 
ai naţiunii care şi-au găsit adăpost în ţările învecinate sau ceva mai departe, în 
companiile petroliere transnaţionale. Urzind comploturi contra unei puteri 
alese prin vot democratic, toţi aceşti inamici, spun oficialii cazahi, nu ratează 
ocazia de-a lovi cu asprime în demnitatea poporului, care a demonstrat nu 
o singură dată că ştie cu cine şi cum să avanseze spre ziua de mâine. Pentru 
confirmare și alte detalii, vezi, spre exemplu, Xmronuu, B., J/onumuueckui 
Kpu3uc e Kasaxcmane. Ilpesudenm H. Hasapõaee «nomepan nuyo», în: 
hup://euroasia.euweb.Cz/1 1-2002sachljupinru.hrm. 


În tentativa sa de a pune accentul pe activitatea spontană a imaginaţiei 
şi pe exploatarea zonelor iraționalului, pe vise și pe fenomene de automatism 
psihic, modalitatea vizată de abordare a lucrurilor este, evident, prea 
circumspectă pentru a stârni un interes cât de cât serios din partea publicului 
iniţiat (foarte puţin numeros, de altfel), dar, totodată, suficientă pentru a 
„aprinde” mulțimile credule, gata oricând să dea o „ripostă hotărâtă pizmașilor 
care urzesc planuri împotriva ţării şi poporului”. Metastazele ipohondriei 
naţionale rezultate din acest gen de politică conspiraţionistă dau naștere 
sentimentului că trebuie să „strângem rândurile” pentru a nu admite să fie 
mai rău decât este. Din momentul în care o asemenea stare de spirit începe să 
dea semne de existenţă, judecata celor mulţi poate fi considerată ca fiind mai 
mult sau mai puţin perturbată. Ceea ce contează acum mai întâi de toate, 
este nu atât conştientizarea mecanismelor care pot facilita sau — invers — pot 
stopa creşterea nivelului de viaţă, cât conjugarea eforturilor destinate zdrobirii 
forțelor odioase din exterior. 

Rezumând, constelația mitică axată pe ideea existenţei unor recenți 
dușmani ai naţiunii ocupă un loc distinct în cadrul imaginarului sociopolitic 
posttotalitar. Expresie a complexului de cetate asediată, această constelație 
se înscrie cât se poate de bine în panorama suferinţei de masă. Supus unui 
experiment istoric necruţător, omul de astăzi se simte frecvent trădat, umilit, 
el fiind predispus să creadă că, dincolo de ceea ce se vede și se aude, există tot 
felul de calcule şi aranjamente obscure puse la cale de alţii pe seama lui”. Pe 
un asemenea fundal psihologic, tema uneltirilor din interior sau din afară se 
plasează tot mai frecvent de asupra celei ce vizează nesiguranța de moment și 
lipsa de perspectivă. Dezintegrarea unui sistem incapabil să mai funcţioneze și 
valul incertitudinilor apărute de pe urma acestei dezintegrări par a conta puţin 
— dacă nu chiar prea puţin — în faţa forţei arhetipale a imaginilor legate de un 

celălalt odios aflat fie în interiorul, fie în exteriorul cetăţii. Atunci când există 
temerea, spune V. Tismăneanu”, că ţara e încercuită de dușmani periculoși, 
că demonii din interior conspiră împotriva supraviețuirii națiunii înseși, orice 
expresie de dezacord e prin definiţie trădătoare. 

Anesteziind într-un anume fel facultăţile critice ale actorilor sociali, 
mitologia conspiraţionistă impune o viziune verticală asupra societăţii, 
lucrurile prezentându-se într-o formulă relativ simplă: la originea răului stă 
un cineva concret, care trebuie găsit şi penalizat de urgență pentru tot ceea 
ce face. Exercitând o putere aproape magică, această mitologie, expresia 
lui V. Kulerski”, ne face să luăm drept realitate visele și greşelile, să vedem 
ameninţări acolo unde ele nu există şi securitate acolo unde ne pândeşte 
de fapt pericolul. Naivi cum suntem, ajungem — în cele din urmă — să ne 
încredem în hoți și șarlatani, respingându-i cu impetuozitate pe oamenii sau 
instituţiile care nu prezintă nici cel mai mic pericol. 

21. Masele, afirmă J. St. Mill, redau o mediocritate colectivă. De regulă, spiritul mediocru 

pe care le pot obţine în raport cu mijloacele puse la dispoziţia lor de către societate. Cu 

şi cultura civilă, Editura Academiei Române, Bucureşti, 1993, pp. 44-45. 

influenţării. Pentru o abordare mai amănunţită a fenomenului în cauză, vezi Kapferer, ].-N., 

37. Încă G. Le Bon, vom reaminti, atrăgea atenția asupra faptului că dispariţia 

principalele caracteristici ale mulțimii. Prin simplul fapt că face parte dintr-o mulțime, 
individul coboară mai multe trepte pe scara civilizaţiei. Izolat, poate că era un om cultivat, pe 

când în mulțime este un instinctiv, un barbar, el având spontaneitatea, violenţa, ferocitatea, 
entuziasmele și eroismele ființelor primitive. Sub influenţa instigărilor de moment, mulțimile 
pot parcurge succesiv întreaga gamă a sentimentelor celor mai contrare. Dacă organismul 
uman ar permite perpetuarea furiei, s-ar putea spune că starea normală a mulțimii contrariate 
este furia. În iritabilitatea mulțimilor, în impulsivitatea şi versalitatea lor intervin totdeauna 
caracteristicile fundamentale ale neamului omenesc. Pentru o abordare mai largă a incapacității 
mulțimilor de a fi receptive la raționamente, precum și a predispoziţiei acestora de a merge 
mereu către extreme, făcând abstracţie de idei argumentate, îndoială sau certitudine, vezi Le 
Bon, G., Psihologia maselor, Editura Ştiinţifică, Bucureşti, 1991, pp. 20-25, 39-47 sau/şi Le 

masa începe să acţioneze de capul ei. Şi aceasta, consemnează ]. Ortega y Gasset, ea o face doar 
într-un singur fel, pentru că nu cunoaște altceva: /inșează. Potrivit renumitului cercetător 
spaniol, nu este cu totul întâmplător faptul că legea lui Lynch este americană, pentru că 
America este într-un fel paradisul maselor. Nu trebuie deci să ne mai mire faptul că atunci 

95. Exemplele sunt preluate din Tismăneanu, V., Fanzasmele salvării... pp.132-133. 

96. Pentru aceste şi alte detalii cu referire la apartenenţa etnică a celor dintâi capi ai 
regimului sovietic, vezi Pinay, M., The Plot Against the Church, în: „Christian Book Club of 

Dan Hăulică: 

Eu vreau să-mi exprim gratitudinea pentru această tenacitate luminată pe 
care au vădit-o autorii expunerii de acum. Şi gîndul nostru trebuie să devină 
mai pragmatic aici, uneori ne pierdem în conjuncturi cam himerice. Cînd 
te confrunți de pildă cu mentalitățile occidentale eşti uimit de iluziile care 
domnesc acolo. Cum sînt considerate la Paris, de pildă, Viena şi Austria? Se 

redescoperă un fel de paradis, fără nici un fel de bază istorică. Ca să nu mai spun 
că cele mai îndoielnice producţii, din punctul de vedere al gustului, parodii de 
intenţionalitate cinică, Offenbach, de pildă, reflectînd voioşia iresponsabilă a 
celui de-al Doilea Imperiu, dărimat sub arme și bacșișuri, că tot ce e aferent 
şi factice, nesuferită obrăznicie, se vede proclamat ca un summum: pe scurt, 
Offenbach e pus lîngă Mozart. A fost la Beaubourg o expoziţie despre arta 
vieneză, în care francezii dovedeau o incultură surprinzătoare, descopereau 
lucruri despre care ar fi trebuit demult să știe; în plus, cu ideea unei restituţii 
pe care o datorau, culpabilizaţi, un fel de căință faţă de Viena. 

Toate lucrurile acestea tulbură raporturile Occidentului cu noi, cu 
regiunea aceasta şi pot să aibă influenţă nefastă în ceea ce privește destinul 
acestor provincii. De asta vreau să întreb. Aţi spus că s-a spulberat ideea Uniunii 
Europene, a unor regiuni plurilingvistice. Ce rezistă, din acest proiect, de pe 
vremea preşedintelui Constantinescu, mai există vreo șansă totuși? Dacă există 
o asemenea şansă, ar trebui totuși să ne înhămăm să găsim nişte modalităţi 
persuasive de a acţiona prin canalul culturii. În orice caz să ieşim şi din mitul 
acesta despre o Bucovină în care domnea numai toleranța. Iosif al II-lea, care-i 
considerat un despot luminat, practicînd un anume mecenatism, participa și 
el la o politică infamă de împărţire a Europei, iar în materie de artă îi corecta 
inspiraţiile lui Mozart, dîndu-se drept protector amical. I-a furnizat pentru 
cea mai nemozartiană invenţie, pentru Cos; fan tutte, care este un soi de triumf 
al vicleniei perverse. lar dacă vă duceţi la Gand și vedeţi capodopera lui Jan 
van Eyck, în care triumfă Evul Mediu, polipticul din Altarul Catedralei Saint- 
Bavon, aflaţi că Iosif al II-lea, trecînd pe acolo, a avut inspiraţia, el, luminat, 
trecut prin cultura franțuzească, să propună o altă variantă, care se arată și 
acum într-o capelă adiacentă: să-i îmbrace pe Adam și Eva, cam ce s-a făcut în 
secolul al XVI-lea cu figuri ale lui Michelangelo din Sixtină. S-a găsit un soi 
de izmenar care să-i acopere pe eroii dintii ai speţei umane, căre să atenteze 
la aceste izbînzi absolute ale artei creștine, unde goticul se deschide magnific 
spre Renaștere. Asta era instigaţia lui Iosif al II-lea. Asemenea lucruri, ar trebui 
să avem curajul să le discutăm cu anume luciditate, cu anume deschidere de 
spirit. Maria Tereza a pus să se tragă cu tunul în mănăstirile ortodoxe din 
Transilvania. 

Despre aceste vicisitudini, ar trebui totuși să se mai afle; ca să nu ne 
legănăm uniform într-o mîngiiere de dulci iluzii. Istoria nu se face în spirit 
răzbunător, ştie să mă corecteze domnul profesor Zub. Dar totuși, chiar dacă 
iertăm, nu trebuie să ignorăm niște lucruri care s-au acumulat, e un contencios 
care totuși există şi care are ponderea lui asupra istoriei. Şi voiam să întreb care 
e soarta de pildă a filmelor lui Lotreanu, care foloseau folclor românesc, și 
culoare și costume, dar deturnate. Există o circulaţie încă a filmelor? 


Alexandrina Cernov: 

Astăzi, în Ucraina, nu mai rulează filmele lui Lotreanu, cu toate că 
filmările au fost făcute în Carpaţii Bucovinei. 


Dan Hăulică: 
Era un fel destul de ambiguu de a folosi material de creativitate a locului, 
dînd o altă emblemă. 


Alexandrina Cernov: 

Felul în care este perceput Ion Druţă la noi este mult mai pozitiv 
decât felul în care este perceput în Basarabia. Lucrul acesta se datorează 
romanului său, Biserica Albă. El a început să scrie acest roman în 1985, 
când s-au împlinit 200 de ani de la anexarea Bucovinei. Primul capitol este 
consacrat decapitării domnitorului. Desigur, unele fragmente — de exemplu, 
când la lași vin bucovinenii, ţinându-se de garduri și sunt întrebaţi: de 
unde veniți fraților?, ei răspund: din Bucovina taică, din Bucovina!; sau 
momentul când Druţă îl descrie pe Paisie Velicicovschi care deschide larg 
porţile Mănăstirii Neamţului și, la miez de noapte, se gândește ce să facă 
cu acești oameni care nu mai încap în mănăstire — fac din acest roman unul 
mitic. Aş vrea să spun că acest lucrarea lui Druţă nu este interpretată corect 
în istoriografia literară, deoarece se extrag numai anumite pasaje din ea. De 
exemplu discuţia dintre poslușnicul loan venit din Transilvania, participant 
la revoluţia din Transilvania, și Paisie Velicicovschi, în care cel din urmă 
aduce slavă Domnului pentru că ruşii s-au hotărât să elibereze ţara de sub 
turci. Şi răspunsul poslușnicului este foarte semnificativ: „Da, s-au hotărât, 
însă războiul va fi dat pe pământul nostru și noi vom suferi consecinţele 
acestui război”. Apoi discuţia cu boierul Mustaţă, în care, la reproșul că satele 
şi bisericile noastre au fost arse de ruși, primește răspunsul: „Ce înseamnă un 
sat şi o biserică, pentru ideea creştinătăţii cu care vine aici Rusia?” Moldova 
nu însemna nimic, avea însemnătate ideea cu care venea Rusia. 


Dan Hăulică: 

Oricum, acel roman ar trebui comentat în România. Totuși noi am avea altă 
libertate în abordarea unor asemenea tematici. Facem atitea gesturi exterioare și 
nesemnificative și nu ne racordăm la momente cu adevărat creatoare. 

La fel, în ceea ce priveşte soarta unor creatori de limbă germană. Au 
fost destui nemți care au arătat o lipsă de gratitudine totală, în declaraţiile 
pe care le-au făcut, în Germania Federală, în deceniile anterioare, ă propos 
de Bucovina. Dar au existat şi personalități capabile de loialitate. Eu l-am 
cunoscut pe Gregor von Rezzori, care era un scriitor de anvergură și care 
în ultimii săi ani avea rubrici la New Yorker şi la alte publicaţii cu label 
considerabil. Un asemenea scriitor ar trebui să fie asumat de noi și discutat 
în chip complex, ca să se vadă că aceste entităţi naţionale nu trebuie gîndite 

într-o separație şi într-o incompatibilitate fără sorţi de viitor. Trebuie să intre 
în discuţia publică, nu să existe numai sub beneficiul cîte unei cărţi singulare. 
Trebuie să existe o sensibilizare a criticii, în primul rînd. 


Alexandrina Cernov: 

Bucovina, în interpretarea lui Gregor von Rezzori, este un moment 
foarte interesant, ca și atitudinea lui faţă de românii din Bucovina. Am citit, 
în Lettre Internationale, un fragment din cartea lui ce va apărea. Şi acolo este 
chipul Cassandrei, foarte interesant din acest punct de vedere. Cassandra este 
băștinașa bucovineană care, când se evacuează familia Rezzori, rămâne unica 
legătură şi în germană, și în română, și în orice limbă slavă, adică este tipul 
acela al bucovineanului poliglot. 


Dan Hăulică: 

Eu i-am organizat, împreună cu Vasile Drăguţ, o călătorie, ca să reîntilnească 
locurile copilăriei şi să se impregneze de frumuseţea mănăstirilor din Bucovina; 
mi s-a părut tocmai că este capabil de o deschidere loială. L-am revăzut, apoi, 
în Italia, lîngă Florenţa, şi s-a dovedit un om de o anvergură intelectuală, care 
merită să fie abordat altfel decît micii veleitari ai resentimentelor. 


Cornel Ungureanu: 

Problema mi se pare extraordinar de importantă.De obicei, noi ne 
rupem de toţi cei din jurul nostru şi, mai ales, avem o vocaţie specială de a 
ne rupe de aż noştri, fiindcă au fost drogaţi, fiindcă au fost în tot felul. De 
pildă extraordinarul film, La Cernăuţi, pe urmele istoriei românilor, realizat 
de Raluca și Cătălin Naclad, a fost de mare emoție pentru mine. Treceam 
pe la Cernăuca, unul din locurile obsesive ale lui Mircea Streinul. În mod 
normal, noi ar fi trebuit să-i facem Opere alese acestui Mircea Streinul. o 
relaţie culturală absolut fabuloasă pe care n-am observat-o. Nu mai vorbesc 
de Celan. Stilul lui de a fi bucovinean e cu totul și cu totul pentru secolul XXI. 
Celebrul poem a lui Celan, Todesfuge, preia niște versuri din Gellu Naum şi 
Virgil Teodorescu. Nu stăm lângă avangarda noastră, ca să-i descoperim pe cei 
foarte mari din Bucovina, care au deja o Rose Ausländer, ce scrie poeme cu 
teme despre Bucovina. Trecem ușor peste ei. Există, de fiecare dată, umbrele 
strămoșilor uitaţi. 

Ceea ce s-a făcut în cele două comunicări e o operă eroică pe care trebuie 
să o înțelegem ca atare, dar trebuie să înțelegem că nu putem rezista fără niște 
alianţe. În America sunt câteva antologii ale poeziei bucovinene, în care evreii 
îşi apără cultura lor. Sunt 90% scriitori evrei din Bucovina. Mi se pare un stil 
pe care trebuie să-l înţelegem și să-l preluăm. 

Scurtez intervenţia mea. Ceea ce a rostit domnul Şleahtiţchi cu o energie 
extraordinară pentru un om politic, care e şi un cărturar, m-a făcut să cred că 

nu-i chiar totul pierdut. 


Liviu Leonte: 

Vreau să pun o întrebare pentru mine şi pentru cei de aici. Am apreciat 
toate comunicările, suntem de acord, suntem patrioţi şi plecăm acasă foarte 
liniștiți. Ne întâlnim la anul eventual cu colegii și prietenii noştri din Bucovina 
şi Basarabia. Dar în anul 1992 sau '93 s-a difuzat un film despre Cernăuţi 
în Franţa, pe canalul Arté, în care nu a fost pomenită comunitatea română, 
decât într-o enumerare finală, în rest totul a fost despre evreii și germanii din 
Bucovina și din Cernăuţi. Filmul era, dacă nu mă înșel, făcut de Frederic 
Mitterand, care actualmente este ministru al culturii în Franţa. Întrebarea 
este: statul român ce a făcut pentru ca să se ştie despre comunităţile româneşti? 


Alexandru Zub: 

Mă tem că nimeni dintre noi nu reprezentăm statul român. Nu putem 
răspunde la această întrebare, dar este trist că lucrurile se întâmplă așa. 

Mesajul acelui film ţine de un întreg, discurs care s-a construit încă din 
anii '70, mai ales, în jurul Europei Centrale, Mittleeuropa, în care Bucovina 
de Nord era piesă componentă, cu o anumită valoare, și care a fost bineînţeles 
exploatată cu vârf şi îndesat. Dar nu cred că putem adânci această analiză. Ar 
merita, de fapt, să consacrăm acestui spaţiu o reuniune specială, ca să putem 
lămuri aceste aspecte. 


Dan Hăulică: 

Cred că ar trebui să avem curajul ca rezultatele acestor dezbateri să nu 
rămînă numai într-un plan teoretic, ci să se configureze în nişte propuneri 
care să poată interesa autorităţile. De pildă, privind mijloacele certe de 
propagandă, eu i-am deschis lui Frederic Mitterand căile ca să cunoască 
intelectuali de autentic relief, în '90, cînd a venit şi a făcut seria lui de filme 
despre România. Era — și este, acum ministru — un om de bună credință. Dar 
reflecta și el un fond, dacă vreţi, de ignoranță, în materie istorică. E o sarcină 
a autorităţii în sensul acesta, al unei informaţii mai sigure, mai complete. 
Ambasadele, institutele culturale, ele pot face ceva. Nu trebuie să ne jelim ca 
nişte Cassandre nefericite. Eu zic că ne incumbă, din cînd în cînd, și datoria 
unor semnale mai decise. Şi aici, în locul acesta istoric, în acest Jerusalim al 
neamului românesc, cum l-a vestit Eminescu, avem datoria să ne amintim. 
Asta este atît de important! 

Giîndiţi-vă ce agitaţie se face în Franţa pentru autonomia culturală a unor 
provincii, a Bretaniei, de pildă, care n-a avut parte, din secolul al XV-lea, decît 
de o integrare, dacă vreţi, normală în corpul statului francez. Şi acum există 
niște acţiuni revendicative care n-au măsură în raport cu soarta reală a acestei 
provincii. Dar aici, unde istoria a fost cruntă și unde au fost omorîți oameni în 

"44-"45, masacrați, tot așa, și tot așa, după aceea? Adică trebuie să luăm măsura, 
cum să spun, concretă a lucrurilor, în forme bineînțeles stăpînite și civilizate. 
Domnul profesor Zub știe mai bine ca noi toţi cum trebuie abordate aceste 
lucruri, dar trebuie să sensibilizăm și cercurile de specialişti și cercurile culturale. 


Ilie Luceac, Alexandrina Cernov, Alexandru Zub, Mihai Șleahtiţchi 

Comunicări, intervenţii 


moderator: Ştefan Afloroaei 
Mircea Borcilă 


Resurecţia mitului în studiile integraliste 


Dacă semnele din mai multe zări nu mint, ne va fi dat să trăim, în deceniile 
care vin, începuturile unui nou ev de înflorire a studiilor despre mit. Nu îmi 
propun să interpretez, aici, aceste semne în constelaţiile lor, ci voi încerca, în 
schimb, să invoc doar, în sprijinul intuiţiei mele, un orizont conceptual, care 
este cel mai apropiat de noi, dar care a rămas, poate, tocmai din această cauză, 
şi cel mai puțin cunoscut. Mă refer, anume, la o posibilă şi, parţial, prefigurată 
resurecţie a mitului într-un curent științific transdisciplinar, a cărui emergență 
s-a consemnat, foarte discret, în spaţiul nostru cultural, mai ales în ultimul 
deceniu, sub numele de „Studii integraliste” sau de „Poetică a culturii”. Cum 
au observat cei mai avizaţi dintre puţinii, dar distinșii ei exegeţi (între care aș 
menţiona, în primul rând, pe Lucia Cifor; v. Cifor, 2009, p. 252-258), această 
mișcare încearcă, în esență, gestul cutezător de a descifra impactul potenţial 
seismic, în disciplinele culturii, determinat de mutaţia radicală a fundamentelor 
ştiinţei limbajului, prin impunerea concepţiei compatriotului nostru Eugeniu 
Coșeriu, marele și regretatul întemeietor al disciplinei lingvistice „integrale”, 
în plină ecloziune, astăzi, pe plan internaţional. Nu este, desigur, un simplu 
joc al destinului faptul că încercarea de expansiune transdisciplinară a acestei 
noi concepţii, în câmpul ştiinţelor umane adiacente care implică, în obiectul 
lor, limbajul, şi-a găsit șansa nebănuită a conjuncţiei cu viziunea de ansamblu 
a celui mai important filosof român, mai precis cu teoria creaţiei culturale, 
articulată de Lucian Blaga, în coordonatele ei majore, încă din 1937. 

Posibilitatea apropierii celor două sisteme de gândire a fost anticipată, 
cum se știe, de Coșeriu însuși, într-o excepţională „interpretare simpatetică” 
a filosofiei lui Blaga, la care a lucrat, de altfel, încă din tinereţe (Coșeriu, 
1997). Savantul porneşte de la exigenţa înţelegerii „în perspectivă europeană” a 
temeiurilor conceptuale pe care se clădește estetica și întreaga teorie blagiană 
a culturii. El transpune, astfel, prin termeni general acceptați, conceptele 
„metaforice” ale filosofului român („misterul”, „cunoașterea luciferică”, 
„revelarea”, „categoriile abisale” şi „metaforicul” însuși), „apropiind” viziunea 
conturată pe acestă bază de marile doctrine din istoria filosofiei europene, care 
i-au servit lui Coșeriu însuși drept repere primordiale (Aristotel, Vico, Hegel), 


158 


iar, dintre contemporani, apropiindu-l pe Blaga de Cassirer. Cea dintâi 
„diferenţă”, care rămâne, în această interpretare, ca un specific ireductibil al 
gândirii blagiene, este una pe care savantul lingvist o consideră ca nefiind 
„esenţială”, ci, mai mult „formală” (sau ţinând de „modul de abordare”, ori 
de „metodă”): spre deosebire de toţi filosofii menţionaţi (şi, aș anticipa eu, de 
Coșeriu însuși), Blaga nu se mulţumeşte doar cu „caracterizarea poziţiei omului 
în univers numai din punct de vedere fenomenologic” (prin care „se spune 
că omul se prezintă [...] ca ființă creatoare de simboluri, ca fiinţă creatoare 
de cultură” etc.). Filosoful român încearcă mai mult, adică el urmărește să 
„explice” „originea” acelei „neliniști metafizice a omului” (anterioară „îndoielii” 
carteziene) şi care constituie „stimulentul tuturor întrebărilor” și al oricărei 
„creaţii de cultură”. Situându-se pe acest punct temerar iniţial, gândirea sa își 
asumă o perspectivă (pe care Coşeriu o numește) a unei „opacităţi a fiinţei” 
şi se orientează spre „această idee de evoluţie şi de salt ontologic”, prin care 
„omul ar fi devenit astfel, adică om în sens actual, printr-o mutație ontologică” 
(Coșeriu, 1997, p. 25, 30). Cea de-a doua diferenţă, și cea considerată de 
Coșeriu ca „esenţială”, vizează modul în care Blaga trasează „limita diferenţială 
dintre om şi animal”. Anume, spre deosebire de toţi gânditorii menţionaţi (şi, 
aş anticipa, din nou, de Coșeriu însuși), filosoful român trasează această limită, 
după limbaj, situând, implicit, prin aceasta, saltul ontologic al fiinţei umane în 
orizontul postlingvistic al „manifestărilor creaţiei culturale”. Observăm, încă 
de acum, dincolo de interpretarea coșeriană, dar din unghiul temei noastre de 
astăzi, faptul că Blaga consideră tocmai, în acest sens, „mitul” drept „întâia 
mare manifestare a culturii unui popor” (1937/1944, p. 392). 

Pentru a putea aproxima atât șansele, cât și dimensiunile reale ale 
încercării de joncțiune preconizate, se impune, ca absolut necesară, şi o 
conturare, oricât de schematică, a concepţiei de ansamblu care stă la baza 
noii ştiinţe integrale a limbajului. În raport cu nevoile contextului de față, 
cea mai rapidă privire sintetică mi se pare că se poate schița de sus, pornind 
de la disocierea cardinală a „lumilor”, ca „domenii de cunoaștere” — pe de o 
parte, şi a „universurilor de discurs”, ca „moduri fundamentale ale cunoașterii 
umane” — pe de altă parte (vezi, în special, Coșeriu, 2002a și 2002b; cf, de 
asemenea, Coșeriu, 1956/1994). Din acest unghi, trebuie menţionat că, 
în formularea finală a teoriei sale, savantul admite „doar trei «lumi» (sau 
«domenii de cunoaștere »): a) /umea necesității şi a cauzalității (în sensul 
kantian), adică lumea experienţei sensibile curente, «domeniu de cunoaștere» 
propriu ştiinţei empirice; b) /umea libertății și a finalității (tot în sens kantian), 
adică lumea creaţiilor umane sau a culturii în general (incluzând ştiinţele, 
precum și instituţiile publice ale religiei și ceremoniile cultului) și faţă de 
care lumea fanteziei sau a artei constituie doar o parte, chiar dacă, poate, 
cea mai clar caracterizată, și c) lumea credintei” (2002a, p. 43). Nu ne putem 
opri, din păcate, asupra fundamentului filosofic al conceptului „lumilor”, 

deoarece esenţial pentru noi, în acest context, este, în primul rând, celălalt 
concept cardinal, cel al „universurilor de discurs”, care priveşte „modurile de 
cunoaștere”. Coșeriu distinge „patru universuri de discurs, întrucât tocmai 
patru sunt modurile fundamentale ale cunoașterii umane: a) universul 
experienței curente: b) universul științei (şi al tehnicii ştiinţific fudamentate): 
c) universul fanteziei (deci al artei); d) universul credinței” (ibid.). Fără să 
aprofundăm nici implicaţiile acestei distincţii cardinale, vom sublinia doar că 
principiul întemeietor al integralismului lingvistic constă în postularea funcţiei 
fundamentale a limbajului, i.e. a functiei semnificative, definite prin "creația 
de semnificați”, drept „funcţia «transcendentală» şi, în acest sens, fondatoare” 
în raport cu aceste universuri de discurs. Şi vom semnala, în același timp, din 
unghiul care ne interesează direct aici, un aspect crucial, ce diferă de soluţia 
adoptată în investigația coşeriană deschizătoare de orizonturi din 1956: în 
studiul său ultim („testamentar”, aș spune!), mitologia nu mai apare ca „un 
univers de discurs unic şi autonom”, ci este considerată mai degrabă ca un 
ansamblu textual aparte, numit chiar „hibrid”, în măsura în care savantul nu 
îi poate găsi „un mod unic de cunoaștere, care se supune unui criteriu ideal 
unic”. Concluzia savantului este că mitologia „aparţine de drept universului 
fanteziei”, dar „în acelşi timp, aspiră la a se prezenta ca explicare a unor fapte 
şi evenimente naturale sau istorice, adică în calitate de șziinză, iar în religiile 
primitive invadează și universul de discurs al credinței” (ibid.). 

Convingerea originatoare pentru iniţierea studiilor integraliste, în sensul 
menţionat, este tocmai aceea că — dincolo de complexitatea problemelor 
de ordin ontologic și epistemologic vizate — joncţiunea celor două sisteme 
teoretice este nu numai posibilă și legitimă, ci ea se poate dovedi adânc 
iluminatoare şi extrem de fecundă, anume tocmai la interfaţa dintre „lumea 
creaţiilor umane și a culturii în general” şi „modurile de cunoaștere” implicate 
în creaţia culturală. Calea optimă de acces în această direcţie s-a dovedit cea a 
unei corelări conceptuale între teoria lui Blaga privind dualitatea funcţională 
a „metaforicului” (I „în cadrul limbajului”; și II, ca „aspect fundamental [sau 
„nuclear”] al oricărei creaţii de cultură”) și distincţia coşeriană între funcţia 
limbajului, inclusiv a „creaţiei metaforice în limbaj” — pe de o parte - și 
„creaţia de lumi”, specifică poeziei (sau universului de discurs al fanteziei), 
pe de altă parte. Pe baza acestei corelări, pe care Coșeriu însuși a apreciat-o ca 
„foarte corectă” (Coșeriu, 1996, p. 6), s-a ivit, printre altele, şi posibilitatea 
ca cele două concepţii să se probeze drept compatibile sau chiar esenţial 
complementare și la nivelul abordării mitului. Modificarea aparent vexantă 
a statutului „mitologiei” în formularea ultimă coșeriană mi s-a părut ușor 
de depășit, prin simpla constatare a adevărului că și Blaga îşi asumase, de 
fapt, premisa caracterului neunitar al ansamblului „creaţiilor din câmpul 
mitologic”. El propunea, în schimb, încă din 1937, disocierea a două „clase 
mari” (sau categorii funcţional-tipologice) de mituri, într-un mod paralel 

şi strâns corelat cu distincţia sa fundamentală a funcţiilor „metaforicului”: 
„miturile semnificative” şi „miturile transsemnificative” (infra). Tocmai 
acesta este punctul „arhimedic” pe care cred că se poate întemeia o concepţie 
unificată, nouă și originală, asupra esenței funcţionale a mitului ca „mod de 
cunoaștere” (denumit de filosof: „modul mitic”) și asupra locului acestuia în 
ansamblul creaţiilor culturale umane. 

Elaborarea unui demers integrator, din unghiul celor două cupluri de 
distincţii invocate, se prefigurează de-a lungul a două axe majore sau trasee 
axiale principale. Cea dintâi axă situează „modul mitic” în relaţie intimă 
cu limbajul, prin funcţia semnificativă, care se vădeşte originazoare şi în 
cazul mitului: în acord cu concepţia coșeriană, miturile se ivesc în cadrul 
vorbirii, la nivelul său universal, prin „elemente fundamentale de conţinut”, 
corelate esenţial cu semnificatele lingvistice, şi prin operaţia constitutivă 
a creației metaforice în limbaj (I). Cea de-a doua axă a elaborării unei 
concepţii unitare situează „modul mitului” în raport cu orientarea esențială 
şi exponențială spre depășirea funcţiei semnificative și accederea într-un 
spaţiu al sensului, „realizat” în universul de discurs al fanteziei, pe care l-am 
numit „transsemnificaţional”. În acest spaţiu, devine posibilă circumscrierea 
specificului ireductibil al creaţiei cognitive mitice, prin delimitarea unei 
protoforme embrionare („mitul ca metaforă învoaltă”, în celebra formulă 
blagiană), căreia îi atribuim, ca și filosoful, o funcţie „revelatoare” aparte, 
numită de noi „funcţia simbolic-mitică”. 

Axa iniţială pe care se impune articularea unei asemenea concepții este 
cea a raportării mitului la limbaj și a justificării, pe acest traseu, a funcţiei 
semnificative, ca definitorie pentru vorbirea în universul experienței 
sensibile curente, dar ca reprezentând, în același timp, şi cel dintâi „izvor” 
al „funcţiei simbolic-mitice”. Acesta este, de fapt, traseul pe care noutatea 
esenţială a concepţiei coșeriene își vădeşte impactul cu adevărat crucial pentru 
reconstrucţia teoriei mitului. Relaţia intimă a fenomenului mitic cu limbajul 
a fost întrezărită, cum se știe, încă de Vico, iar ulterior de gânditorii romantici, 
dar ea nu a putut fi înţeleasă în adevărata ei dimensiune până astăzi, întrucât 
concepţiile filosofice și științifice asupra naturii limbajului nu îngăduiau, în 
fapt, o „înrădăcinare”, în acest sol, a elementelor de conţinut şi a operaţiei 
definitorii a mitului. Așa se explică eșecul explicării corecte a acestei relaţii 
în marea filosofie cassireriană a formelor simbolice sau denaturarea acestor 
raporturi în cadrul teoriilor (întemeiate pe „ştiinţa limbii” de concepţie 
structuralistă) din antropologia structurală, ori din semiotica culturii etc. Şi 
tot așa se explică impasul în care se află, astăzi, încercările de reconceptualizare 
din cadrul „științelor cognitive” sau ale „minţii” (vezi critica pe care am 
îndreptat-o, în acest sens, împotriva așa-numitei „Poetici cognitiviste” 
sau a „minţii”, în 1997; 2001). Schimbarea radicală de perspectivă pe care 
o aduce lingvistica integrală face, pentru prima oară, posibilă înțelegerea 

relaţiei primordiale dintre mit și limbaj, înainte de toate prin definirea 
funcţiei fundamentale „semnificative” a limbajului ca „structurare primară 
a experienţei sensibile” prin „creaţia de semnificaţi” (vezi prezentarea mea 
sintetică din 1988/1996). Principiul cardinal al creativităţii cognitive, care 
stă la baza acestei definiri, este asumat de Coșeriu ca un principiu generic, 
fiind atribuit, de fapt, ca gen proxim, nu numai limbajului, ci și mitului, 
atât în ce priveşte elementele de conţinut (cu exigenţa recunoașterii priorităţii 
semnificatului lingvistic), cât şi în ce priveşte operaţia originară „metaforică”, 
presupusă de „caracterul fundamental de creaţie inerent esenței cognitive a 
limbajului” (Coșeriu, 1952/2001; v. şi Borcilă, 2003, passim). 

Cel dintâi moment în reconstrucţia teoriei mitului pe această axă iniţială 
îl constituie definirea „elementelor fundamentale de conţinut”, pe care 
atât Blaga cât și Coșeriu le consideră ca ilustrând, potenţial, specificul unei 
„gândiri mitice” (cu prioritate faţă de orice eventuală „operaţie logică”). Aceste 
elemente nu au putut fi descoperite, însă, în raportul de co-apartenenţă sau 
implicaţie în conţinutul semnificaţional al cuvântului, atâta timp cât cuvântul 
însuși nu era integrat și înțeles ca ivindu-se în activitatea de „cunoaştere 
intuitivă primară” de la baza vorbirii. Coşeriu denunţă, în acest context, ca 
„greşită” concepţia lui Cassirer despre limbaj şi despre forma simbolică, în 
general, pentru că nici ea nu surprinde încă (deşi porneşte de la Humboldt!) 
conţinutul intuitiv specific al cuvântului (semnificatul, în sens coşerian). Acest 
conţinut este cu atât mai puţin înţeles în teoria wittgensteiniană a jocurilor 
de limbaj (criticată şi ea de Coșeriu; v. 1995; 2002a ş.a.) sau în concepţiile 
menţionate, de orientare lingvistică, structuralistă, care pornesc, cum se știe, 
de la analogia cu sistemul de diferente al „limbii” (în sensul îngust saussurian), 
delegitimând, de fapt, orice conţinut (de „sens” sau de „semnificaţie”) și 
pentru „elementele [mitului] în ele însele” și ajungând, pe această cale, la 
constructe propoziţional-textuale „superioare”, precum faimoasele „miteme” 
ale lui Claude Lévi-Strauss), sau la colapsul mitului într-un ipotetic „sistem al 
numelor proprii”, în care „cuvântul” s-ar confunda cu „denotatul” (în teoria 
lui I. M. Lotman şi B. Uspenski). Răsturnarea de perspectivă coşeriană aduce 
rezolvarea problemei, prin situarea naşterii conţinutului iniţial al cuvintelor 
în planul universal al „activităţii de vorbire”, descoperit în amonte faţă de 
sistemele „limbilor” particulare — și prin surprinderea naturii acestui conţinut 
în chiar momentul apariţiei lui, i.e. atunci când „numele, denumirea se iveşte 
împreună cu o anumită cunoaștere, cu intuiţia unui mod de a fi” (Coșeriu 
2002a, p. 45). Principiul cardinal al întregii concepţii integraliste privind 
esența limbajului trebuie reperat tocmai în această identificare a naturii proprii 
a semnificatelor” care, pornind de la aproximarea iniţială a lui Saussure (ca 
signifiés), ajunge la înţelegerea lor ca entităţi primare ale cunoaşterii intuitive 
a lumii și la postularea, în consecinţă, a priorităţii lor absolute (sau a funcţiei 
lor fondatoare) în raport cu celelalte manifestări ale creaţiei culturale umane. 

Marele savant lingvist şi-a conceput, desigur, natura „elementelor 
fundamentale de conținut ale limbajului” și prin reinterpretarea unor 
puncte de reper cruciale din istoria gândirii universale — de la conceptul 
aristotelic de poesis ton adiaireton, până la cel de noema, din fenomenologia 
lui Husserl, trecând și prin cel de „idei eterne” al lui Whitehead. De 
relevanţă directă pentru noi aici este, însă, reinterpretarea, în acest sens, a 
faimoaselor „universalii fantastice” sau „poetice” prin care Vico propunea, 
în ediţia a Il-a a Stiinței noi, cea dintâi mare „interpretare” a „gândirii 
mitice” și a „mitologiei” (considerată de Coșeriu, din capul locului, ca 
„una foarte acceptabilă”). Savantul observă că explicaţia bazată pe aceste 
elemente este afirmată de marele napoletan ca „valabilă și pentru geneza 
numelor în general” și — pe baza unor exegeze aprofundate și repetate (în 
sp., Coşeriu 1995; 2003) — ajunge la concluzia că „universaliile fantastice 
trebuie interpretate ca fiind chiar semnificatele” (1995, p. 78). Celebrele 
exemple vichiene (Ceres — „în același timp, o zeitate, dar şi cerealele”; Jupiter 
— tunetul etc.) sunt, într-adevăr, menite a ilustra un principiu diferit de 
cel al „universaliilor raţionale” sau al „conceptului-clasă logic”, întrucât 
„universaliile” fantastice nu conţin „fapte distincte strâns unite într-o clasă”, 
ci ele reprezintă „unitatea ideală a diferitelor momente ale manifestării 
unui sine individual” (żbid., p.76). Această „unitate ideală” sensibilă (nu 
abstractă!), pe care Croce o va recupera în conceptul său de intuiţie, se 
defineşte, însă, pentru Coșeriu nu atât prin „natura ei individuală” (căci, „în 
pofida a ceea ce susține Croce, nu există cunoaștere decât a universalului”), 
ci prin „ceva mult mai important”, anume prin faptul că „ea nu este dată ca 
deja analizată: adică ea este «ceea ce este»” (v. p. 78-79). 

Pe scurt, Coșeriu descoperă la Vico ceea ce nu ne furnizează nici 
Cassirer, şi nici marea majoritate a exegeţilor contemporani, anume o teorie 
a „conceptelor intuitive”, pe care o reinterpretează ca definind elementele 
fundamentale de conţinut atât ale limbajului, cât şi ale mitului. Blaga însuși 
intuise această noţiune într-un construct timpuriu, ca cel de „imagini sinteză” 
sau concepte-imagini, fără să o dezvolte, însă (de aici reproşul lui Coșeriu din 
1997) şi, evident, fără să o atribuie prioritar limbajului. Savantul lingvist insistă, 
cu temei, tocmai asupra acestui aspect: „La Vico, tot așa [ca la Aristotel şi spre 
deosebire de Blaga], prima formă a culturii este tocmai limbajul şi primele 
universalii fantastice sunt cuvintele cu conţinutul lor [intuitiv, dar] deja 
simbolic şi universal” (1997, p. 31). Linia de despărţire nu poate fi depășită, 
fireşte, dacă ne situăm pe poziţiile mișcării cognitiviste contemporane, care 
redescoperă şi ea (necunoscând pe Vico!) precedenţa „raţionalităţii imaginative” 
şi a „conceptelor intuitive”, în raport cu conceptualizarea abstractă, dar care 
situează aceste „concepte” ca antecedente atât faţă de limbaj, cât şi faţă de mit. 
Cum am anticipat însă, „diferenţa” (denunțată de Coșeriu ca „esenţială”) poate 
fi surmontată, în raport cu Blaga, tocmai prin situarea mitului, împreună cu 

limbajul, ca mediu originar verbal al „conceptelor intuitive” și stând, prin 
aceasta, /4 baza celorlalte „forme ale culturii”. 

Cel de-al doilea moment al traseului axial iniţial care conectează intim 
mitul cu limbajul oferă puntea de legătură între cele două teorii, pornind 
chiar de la teoria coşeriană a „creaţiei metaforice în limbaj”, menită să explice 
tocmai operația fundamentală prin care se creează semnificaţiile, atât în 
derivarea simbolurilor lingvistice, cât și în producerea miturilor. Simplificând 
extrem de sever, și de data aceasta, savantul propune un „sens amplu” al 
„metaforicului”, pe care îl defineşte în spirit radical diferit de cel al tradiţiei 
retorice, ca o formă specifică „de cunoaștere”, prin „imagini” sau, mai precis, 
ca „expresie unitară spontană și imediată [...] a unei «viziuni», a unei «intuiții» 
poetice” (1952/2001, p. 16; v. şi Borcilă, 2003). „Cunoașterea metaforică” 
este situată în același prim plan al activităţii de vorbire (anterior sistemului 
limbilor şi construcţiilor discursiv-textuale), ea vizând o „anumită unitate 
universală a imaginaţiei umane, dincolo de diferenţele lingvistice, etnice 
sau culturale...” (1952/2001, p.15). Această „cunoaștere” este implicată în 
„denominația inițială a cognoscibilului”, dar ea poate fi intuită, permanent, 
într-o „infinitate? de creaţii, de „imagini expresive noi, pentru a denumi 
ceea ce intuiţia cunoaşte şi distinge” (î4i4.). În această ipostază, „cunoaşterea 
metaforică” operează cu cuvinte și semnificaţii deja existente (ca „intuiţii ale 
unor moduri de a fi”), dar procedează într-un sens similar cu cel al captării 
intuitive „primare”, pe baza aceleiași funcţii „semnificative” sau „cognitive” 
fundamentale. Cunoașterea metaforică nu analizează, ci „arată, înfăţişează” 
modul de a fi, în/prin chiar numirea și/sau designarea „unui aspect inedit 
al experienţei”, urmărind, în consecinţă, şi ea, o „structurare a experienţei” 
sensibile, sau o „încercare de a clasifica realitatea, dar nu prin intermediul 
unor categorii ale raţiunii, ci prin imagini şi în prezenţa unor analogii stabilite 
între «viziuni», care trebuie să fi apărut într-un anumit moment în imaginația 
creatoare a cuiva” (żibid., p. 16). Esenţială pentru noi aici este teza conform 
căreia „unor momente unice de intuiție «poetică» pot să le corespundă adesea 
două creaţii metaforice distincte, mitul și simbolul lingvistic” (1952/2001, 
p. 18). Astfel este explicată, bunăoară, interpretarea spontană a lui Afrodíti, 
în greacă („ce derivă, istoric, din fenicianul Aszorerh”), prin corelarea intuitivă 
a lui afrós «spumă» şi déato «apărea»”) şi generarea imaginativă, pe baza 
conţinuturilor semnificaţionale anterioare, a viziunii uimitoare din „faimosul 
mit al zeiţei născute din spuma mării” (1952/2001, p. 17-18). În același sens 
sunt interpretate şi o serie de alte „creaţii metaforice” de acest gen (de ex., 
Santa Lucia ş.a.), cu menţiunea că, şi în acele cazuri în care poate fi vorba pur 
şi simplu de o „derivare din falsă etimologie” (ibid.), aproximarea coşeriană 
a „înrădăcinării” mitului în elementele și operaţia metaforică fundamentală a 
limbajului ne situează foarte departe de spaţiul vechilor erori privind mitul ca 
„boală a limbajului” sau , invers, limbajul ca „faded mythology”. 

Diferenţa specifică a mitului poate fi stabilită numai pe cea de-a doua 
axă a elaborării concepţiei unitare preconizate, pe care nu o mai putem 
urmări aici, axă menită să determine funcţia lui proprie, ireductibilă la 
cea semnificativă a limbajului. Menţionez doar că, pe această axă, studiile 
integraliste sunt nevoite să își asume perspectiva distinctă a unei „poetici a 
culturii”, anticipată, cu certitudine, nu numai de Blaga, ci şi de Coșeriu. Deși 
am văzut că nu acceptă semnificaţia liniei trasate „după limbaj”, ca marcând 
prioritar „limita diferenţială dintre om și animal”, Coșeriu atrăgea atenţia, 
cu fermitate, că, în cazul „lumii fanteziei și al lumilor fantastice create de 
om”, creația adevărată şi pură este manifestată de limbaj, dar nu este numai 
lingvistică (Coșeriu, 2002a; v. şi Borcilă, 1988/1996, p. 50-51). Pornind de 
aici, am propus asumarea explicaţiei blagiene a metaforei II, sau „revelatoare”, 
ca model minimal ori nuclear al acestei „creaţii adevărate și pure”, care „nu 
este numai lingvistică”. Implicarea lui — x — din celebra formulă a filosofului 
este acceptată „în legătură” cu unul din termeni (semnificați), dar am definit 
rolul acestui functor drept acela de a „perspectiva” sau de a orienta întregul 
proces spre un spaţiu de sens transsemnificaţional, sau spre ceea ce Coșeriu 
numește „creaţia de lumi” (culturale). Punctul cu adevărat crucial pentru 
noi, aici, este acela că, dacă se acceptă această interpretare (aşa cum Coșeriu 
a făcut-o, în repetate rânduri: v., de ex., 1996; 2004 ş.a.), atunci miturile 
se impun a fi considerate drept creaţiile metaforice în care, pentru prima 
oară se ivește intuiţia fundamentală a acestui — x — sau, în termeni blagieni, 
izbucneşte „misterul” şi „prinde formă” (după celebra expresie a lui Banfi) 
în/prin „creaţia de lumi”. Altfel spus, chiar dacă nu-și instituie un univers de 
discurs aparte, miturile (transsemnificative) se constituie ca o „protoformă”, 
i.e. o "metaforă revelatoare învoaltă”, ce inaugurează și „manifestă”, prin 
limbaj, un principiu funcţional ce nu mai apartine limbajului, i.e. cel al 
„funcţiei simbolic-mitice”. Prin aceasta, mitul se legitimează, adiţional 
limbajului, ca „«transcendental» și în acest sens fondator”, în raport cu UD 
al fanteziei și furnizând, în același timp, elemente de „substrat? al sensului 
pentru textele din UD al credinţei şi chiar al ştiinţei. Împărtăşesc convingerea 
că se confirmă, în acest fel, pe baze riguros ştiinţifice, poziţia teoretică a lui 
Blaga, care caracteriza miturile ca „încercări ale spiritului uman de a revela 
metaforic” sau „plăsmuiri de intenţie revelatorie și întâile mari manifestări ale 
unei culturi” (1937/1944, p. 392). 

Pentru a încheia, trebuie menţionate, în câteva cuvinte măcar, 
investigaţiile concrete iniţiate pe baza acestei orientări generale, şi focalizate, 
în primul rând, asupra manifestării „funcţiei simbolic-mitice” în textele 
literare şi religioase. Pornind și de la premisele unei tipologii generale a textelor 
(Emma Tămâianu) și de la asumarea unui „mod” sau „tip” simbolic-mitic al 
textelor literare, studiile cele mai remarcabile, în acest sens, au urmărit, cu 
instrumentar „integralist”, manifestarea acestei funcţii în prototexte folclorice 


165 


(i.e. descântecul — Cristina Pop), în poezie (Blaga şi Octavio Paz — Diana Faur 
şi Iulia Bobăilă), în proză (Luntrea lui Caron — Lolita Zagaevschi-Cornelius, 
sau în romanul românesc contemporan — Roxana Munteanu). Într-o direcţie 
diferită, s-a încercat și investigarea implicării funcţiei simbolic-mitice în textul 
religios (Rodica Frentiu, Începuturile narațiunii simbolic-mitice în cultura 
română, în Viața şi petrecerea sfinților, a lui Dosoftei; Simion-Doru Cristea, în 
liturghierele şi molitvelnicele româneşti din primele secole). Acestea, şi altele, sunt 
semnele discrete, sub zodia cărora am încercat să invoc, aici, doar premisele 
generale şi șansele teoretice ale unui modest începuz de drum, în orizontul 
studiilor integraliste, la capătul căruia îndrăznesc să cred că ne așteaptă o 
veritabilă resurecţie a mitului, i.e. o reevaluare a rolului său fundamental, cel 
puţin în spaţiul implicării decisive din procesul de poesis sau, altfel spus, în 
domeniul propriu al mizopoeticii. 

Sorin Lavric 


Mitul, un radicalism benign? 


Cred că din tot ceea ce au spus antevorbitorii mei, mai cu seamă în 
dimineaţa aceasta, ne-am făcut o imagine amănunţită despre ceea ce este un 
mit. Nu ştiu ce altceva esenţial se mai poate spune. De aceea o să încerc să 
cobor cu picioarele pe pământ, să dau câteva exemple de fenomene mitice. 
Fac asta gândindu-mă că uneori excesul de teorie poate să omoare mitul. Cred 
că modul cel mai sigur de a a omori un mit este să cazi în scolastica lui şi să 
începi să vorbeşti despre relaţia dintre semnificat și semnificant, şi de legătura 
dintre referent și referenţial. Mitul se trăieşte. În clipa în care mitul se stinge, 
atunci facem teoria mitului. Și am să vă dau câteva exemple şi, mai precis, 
patru exemple de fenomene mitice inspirate din realitatea românească, pe care 
am să vi le descriu încercând să scot din ele câteva trăsături comune. Şi, în felul 
acesta, voi explica ce rost mai au miturile într-o epocă a demitizării şi în ce 
măsură noi mai avem nevoie de ele. În fond, avem atâta istorie câtă mitologie 
avem, cum spunea înainte domnul Adrian Alui Gheorghe. Exemplele la care 
m-am oprit eu sunt în număr de patru. Toate exemplele sunt într-un fel ilicite, 
clandestine; ele ţin de partea subînţeleasă a culturii noastre, acea parte pe care, 
de obicei, nu o întâlnim la suprafața mediatică. 

Primul exemplu este fenomenul mitic legendar. Spun asta pentru 
că orice valoare, orice personalitate are ceva mitic, adică ceva legendar. Se 
subînţelege că folosesc cuvântul mit într-un sens benign. Primul exemplu este 
cel al partizanilor, rezistenţa partizanilor din munţi în timpul comunismului. 
Acesta este un fenomen legendar, mitic, despre care, din păcate, nu vorbim, 
nu ştim să-l exploatăm și nu știm să scoatem din el filonul acela de emoție care 
caracterizează orice mit. Până la urmă, mitul ca să fie viu trebuie să fie o forță 
de coeziune socială. Un mit nu se judecă după cât adevăr sau câtă minciună 
este în el, ci după câtă aderenţă socială creează într-o comunitate. Nu cred că 
există mituri universale. Există mituri legate de o anumită comunitate. Am să 
încerc un pic mai încolo să argumentez de ce nu cred că există — cum spunea 
înainte domnul profesor Afloroaei, pe urma lui Mircea Eliade — că există 
mituri cu bătaie universală de tip cosmogonic sau eshatologic. Cosmogonia 
sau eshatologia sunt, mai degrabă, trăsături ale unei poveşti, ale unui mit, 
începutul și sfârșitul. Dar povestea ca atare, fabula ca atare, trebuie să aibă un 
conţinut a cărui valabilitate nu poate convinge pe oricine. Un mit care este 
valabil în România nu cred că este valabil în Ucraina, în Israel sau în America. 
Sunt mituri al căror adevăr e valabil și strânge numai oamenii unei anumite 

comunităţi. Așadar, vă spuneam de fenomenul partizanilor din munţi. Acesta 
este un fenomen mitic, și orice fenomen mitic are putere dacă se concentrează 
în câteva persoane care sunt protagoniștii lui. De pildă, toţi am auzit de 
protagonişti mitici precum Ion Gavrilă-Ogoranu sau fraţii Arnăuţoiu. În 
schimb mai puţini dintre noi ştim de Vasile Motrescu, un personaj formidabil 
din Vicovu de Jos (sat aflat la 30 de kilometri de Putna), care timp de 14 ani 
(între 1944 și 1958) a luptat în munţii şi pădurile Bucovinei. Astăzi, când te 
duci în Vicovu de Jos şi-i întrebi pe săteni de Vasile Motrescu, le simţi imediat 
ostilitatea faţă de memoria lui, aceeași ostilitate pe care o simţi, de pildă, în 
Nucşoara, dacă te duci şi întrebi de fraţii Arnăuţoiu. De ce? Pentru că acești 
oameni mitici, prin excepţia lor flagrantă, au adus acel element de contrast 
stânjenitor faţă de pasivitatea majorităţii. Tocmai asta nu place la ei şi tocmai 
de aceea ei au ceva mitic și legendar. 

Al doilea exemplu de fenomen mitic: fenomenul deţinuţilor politici din 
România. Este un fenomen pe care îl putem exploata extraordinar și din care 
putem scoate enorm. Şi totuși n-o facem. Sunt martiri români care au murit acolo 
şi al căror sacrificiu ne dă nouă şansa de a avea o demnitate. Şi totuși n-o facem. 
Aceste prezenţe martirice, de la Valeriu Gafencu până la Costache Oprişan, de la 
Grigore Caraza până la Mircea Nicolau, au ceva mitic în ei, pentru că este ceva 
nefiresc, este ceva fabulos în viaţa pe care au dus-o fără voia lor. Amintirea unor 
asemenea personaje e un factor de coeziune, o pîrghie de entuziasm pentru noi. 
Până la urmă, un mit se defineşte prin forţa simbolică de a ne ridica la o anumită 
înălţime, la un nivel care nu este cel al psihicului obișnuit cu regimul cotidian de 
viață. Tocmai de aceea avem nevoie de mituri şi de figuri mitice. 

V-am dat până acuma două exemple de fenomene mitice: partizanii și 
deţinuţii politici. Al treilea exemplu este un exemplu impersonal. Protagonistul 
lui este un munte. Aţi auzit cu toţii de Ceahlău. Ceahlăul, aflat la cam la 30 de 
kilometri de Piatra-Neamț, în judeţul Neamţ, nu este un simplu munte, nu 
este o simplă rezervaţie naturală din punct de vedere ecologic. Există o întreagă 
mitologie a Ceahlăului. Ceahlăul este, într-un fel, o ființă în perimetrul 
căreia fiecare piatră are povestea ei, fabula ei. Şi mai sunt oameni care cunosc 
fabula și mitologia acelei stihii a Ceahlăului. In plus, mitologia Ceahlăului e 
precumpănitor păgână și totuși există an de an o sărbătoare, pe 6 august, care 
consfinţeşte, într-un fel, partea creştină a semnficaţiei acestui munte. 

Şi, în fine, al patrulea fenomen este mănăstirea Putna. Ne aflăm aici 
pentru că locul acesta are o aură legendară, un nimb mitic. Aura aceasta vine, 
pe de o parte, din greutatea creștină a locului. Până la urmă ne aflăm în cadrul 
credinţei creştine, ne aflăm sub sceptrul lui Iisus Hristos. În al doilea rând, 
aici se află mormântul lui Ştefan, şi, în al treilea rând, în măsura în care acest 
colocviu va avea viaţă și cu timpul va căpăta o matcă de tradiţie, până la urmă 
se va putea vorbi şi de mitul Maicii Benedicta. Toate aceste elemente care nu 
sunt normale dau aura mitică a acestui loc. 

Aceste patru fenomene mitice pe care vi le-am prezentat au ceva în 
comun. Că de fiecare dată mitul dă naştere unui ritm social. Orice mit 
îndeamnă la o trăire de tip periodic, de tip regulat; adică la o trăire de tip 
ritualic. Ritualul înseamnă trăirea regulată a unei experienţe pa care ţi-o asumi 
în chip intens. Şi-așa cum sunt oameni care urcă pe Ceahlău măcar o dată 
pe an (iar dacă ești din Piatra-Neamţ sau din judeţul Neamţ și n-ai urcat 
niciodată pe Ceahlău este un semn de discreditare, măcar pentru tine, în ochii 
tăi), aşa cum la Putna venim regulat măcar o dată pe an și săvârşim acest ritual 
al colocviului sub sceptrul numelui Maicii Benedicta, tot așa partizanii din 
munţi sunt comemoraţi ritualic în fiecare an, la Sâmbăta de Sus, la fel cum 
deţinuţii politici sunt comemoraţi în fiecare an, fie la Aiud, fie la Sighet, fie în 
alte locuri unde au fost penitenciare comuniste. 

Ceea ce este caracteristic în toate aceste patru fenomene mitice este că 
ritualul social căruia îi dau naștere naște două tipuri de legături. Prima legătură 
este legătura de apartenență. Întotdeauna când intri într-un ritual social — 
indiferent că ești inspirat de partizani, de deţinuţii politici, de un munte sau 
de o mănăstire — capeţi conștiința apartenenţei la ceva. Prin asta e puternic 
un mit: te face conștient că faci parte dintr-un colectiv. Este conștiința etnici, 
conştiinţa naţiei sau conştiinţa acelui grup căruia îi aparţii. Şi a doua legătură 
pe care o naște un asemenea ritual este legătura cu trecutul. Ori legătura cu 
trecutul înseamnă conștiința rădăcinii. Prin asta-i puternic orice mit şi tocmai 
de aceea trăim, dacă vreţi, într-o epocă a demitizării programate, cum s-a spus 
aici. Prin asta stânjeneşte mitul: că întreţine aceste două tipuri de legături: 
apartenenţa (conştiinţa apartenenţei la totul acesta pe care-l numim, cum 
vreţi, Biserică, etnie, şcoală, naţiune), care există şi este foarte puternică; şi 
în al doilea rând, conştiinţa rădăcinii, așdar gîndul că te tragi din cineva. 
Orice om care are cunoștința rădăcinii, etimologic vorbind, este un radical, 
deoarece cuvântul „radical” în latinește trimite la radix, la rădăcină. Orice 
om care are conștiința trecutului, a obârșiei, a originii, are o conștiință de 
tip fundamental, adică radical. Astăzi suntem învăţaţi că nu trebuie să fim 
radicali. Dar cum trebuie să fim? Trebuie să fim relativiști, să n-avem rădăcini, 
adică să plutim în aer. 

În toată Europa asistăm azi la o campanie împotriva fundamentalismului, 
când de fapt fundamentalism — dacă gândim sănătos, ingenios şi cu tact — 
înseamnă conștiința fundamentului. Noi trebuie să stăm pe un fundament. 
Nu putem să plutim în aer. lar fundamentul, adică rădăcina, este apartenenţa, 
conştiinţa trecutului și apoi legătura cu un loc. Tocmai de aceea orice mit 
trimite la partea pământească, htonică. Orice mit are o încărcătură htonică, 
deci implicit autohtonă. Tocmai de aceea vă spuneam că nu există mituri 
universale. Mitul autohton al partizanilor anticomuniști din munţi nu poate 
fi împărtăşit de ucrainieni sau de unguri. Pentru că nu se regăsesc în el. La 
fel, în mitul deţinuţilor politici nu se regăsesc decât acele popoare care au 

avut un asemenea fenomen. Dar eu, ca român, o să mă regăsesc mult mai 
mult în Valeriu Gafencu decât într-un deţinut politic din Gulagul sovietic, 
pentru că mă leagă de el etnia, adică relaţia de apartenenţă. Prin aceste 
câteva elemente, mitul devine o forță redutabilă. Şi cum spuneam înainte, 
vigoarea mitului nu poate fi cântărită epistemologic. Dacă încep să mă întreb 
cât adevăr există în mitologia Ceahlăului sau cât adevăr există în fenomenul 
Putnei nu ajung nicăieri. Asta înseamnă că forța unui asemenea mit stă în 
gradul de adeziune sufletească la el. Mi-amintesc ce spunea ieri în cuvântul 
de deschidere Înalrpreasfinţitul Pimen. Spunea că, spre deosebire de perioada 
comunismului, când ne luptam cu răul, astăzi ne luptăm cu vicleanul. Exact 
asta se întâmplă în această epocă a demitizărilor. Să nu ne închipuim că trăim 
într-o epocă pașnică în care nu există conflicte şi nu există poliţe de plătit, 
că nu există dușmănii şi resentimente. Ele există, numai că nu sunt fățișe. 
Sunt, în cea mai mare parte subterane, se petrec sub un văl al aparenţelor, 
iar regulile jocului de acum sunt viclene. Ce înseamnă asta? Că, într-un fel, 
democraţia, dacă e s-o definesc în logica discursului de până acum, este un 
joc al aparenţelor, în spatele căruia se ascund spirite viclene. Să nu fim naivi. 
Cred că aceasta este cel mai important lucru de care trebuie să ne dăm seama. 
Că, dacă există o epocă a demitizărilor, ele nu se întâmplă doar din pasiunea 
teoretică a unor cercetători care se apleacă asupra miturilor și vor să le analizeze 
structura, fărâmiţându-le și făcându-le praf. Există o propagandă bine pusă la 
punct în această privinţă. Orice om care se mișcă în universul presei şi care 
simte câmpurile de forţă din această lume, își dă seama că există o propagandă, 
există o politică, o strategie îndreptată împotriva acestor forţe de coeziune de 
tip mitic. Astăzi se introduc tabuuri oficiale care interzic tocmai forţele acestea 
de tip totemic care sunt miturile, dacă e să le numesc așa după Spengler. 
Totemul este o forță sufletească, aproape vegetală, la care aleargă membrii 
unei comunități. O asemenea forță totemică este un mit, indiferent că e mitul 
partizanilor sau al deţinuţilor, al Putnei sau al Ceahlăului. 

Ce se urmăreşte azi în Europa este o domesticire generală prin pierderea 
coeziunii pe care o însufleţesc miturile într-o naţiune. De aceea, e o iluzie să 
credem că trăim în vremuri de pace. Trăim tot într-un soi de război, despre care 
nu ştiu să spun dacă e rece sau cald, dar știu că este un război subtil, care cere 
multă inteligenţă și, din păcate, multă putere de disimulare. De aceea, până la 
urmă, vorbind despre mituri, mesajul ar fi că nu trebuie să fim naivi, trebuie 
să ţinem la miturile noastre, pentru că altfel ne pierdem identitatea, caz în care 
şcolile noastre se vor preda numai miturile altora, dar nu și ale noastre. 

Maria Șleahtiţchi 


Rescrierea (post)modernă a mitului 


Cîteva note preliminare 

1.1.Literatura cultă a fost alimentată dintotdeauna de mituri. Încep cu 
această aserţiune, dindu-mi bine seama că nu fac altceva decît să sporescă 
şirul afirmațiilor banale despre literatură în general. E un lucru știut de 
asemenea că, pornind de la Biblie, carte a cărţilor, mit întemeietor, de la 
miturile greco-romane și mitologiile populare, literatura cultă re-mitizează, 
de-mitizează, citează, intertextualizează, rescrie continuu. În felul acesta, 
mitul e perceput drept un inepuizabil cîmp al fertilităţii. Ce ne-ar interesa, 
mișcîndu-ne cu precauţie pe acest tărîm al făgăduinţelor, dar și al capcanelor, 
e în ce măsură şi prin ce mijloace recurența mitului generează texte noi? În ce 
măsură aceste texte reproduc, „în serie”, aceleași idei, clişee ontologice și chiar 
aceleași formule de limbaj? Care ar fi riscurile ca textele coboritoare din mituri 
să se prezinte drept niște clone și devin clone oare? Sînt texte de autentică 
valoare artistică sau simple imitații? 

1.2. Definim, de regulă, corelaţia dintre un text de „grad 0” şi descendentul 
său prin raport de intertextualitate. Intertextualizarea e atributul scrisului 
din cele mai vechi timpuri, chiar dacă asumarea poetică și estetică a actului 
intertextualizării ţine oarecum de modernitate!. Deși termenul e din ce în 
ce mai familiar, credem că e folosit cu prea multă lejeritate totuşi, incluzînd 
adesea realităţi eterogene sau chiar din afara fenomenului. 

1.3. În sfera generoasă a formelor intertextualizării se include și rescrierea. 
Prin rescriere nu înţelegem simpla copiere a unui text, nici chiar transpunerea 
„în alt limbaj artistic, în altă formă artistică” a unor idei, ci înainte de toate 
acţiunea arhetipală de lectură ca act implicit al rescrierii. Astfel, rescrierea 
devine un fenomen destul de complex. E gestul încărcat de semnificaţiile 
timpului interpus între mit şi momentul scrierii unui alt text. Gestul lui 
Pierre Menard din bine cunoscuta lucrare a scriitorului argentinian Jorge 
Luis Borges capătă valoare de simbol. Precum se ştie bine, Pierre Menard 
îşi propune să scrie romanul lui Cervantes, Don Quijote. lar autorul îşi lasă 
personajul în voia sa fantastică, deoarece are convingerea că „toţi autorii sînt 
un singur autor, fiindcă toate cărțile sînt o singură carte, și de aici se poate 


! Unul din studiile ce disting limpede intertextualitatea „într-o epocă de noi tehnologii 
informatice orientate spre crearea hipertextului” este cel al Mariei Corti, Pentru o enciclopedie 
a comunicării literare, [Traducere de Ştefania Mincu şi George Popescu], Constanţa, Editura 
Pontica, 2000. 


172 


trage concluzia că o singură carte este toate cărţile. Este de ajuns, prin urmare, 
să citeşti același text din perspectiva unui context nou, este de ajuns faptul că 
întotdeauna există un mod nou de a citi acelaşi text”? În mod firesc, exerciţiul 
rescrierii are forme şi motivații variate. Așa stînd lucrurile, gestul lui Pierre 
Menard nu va fi de regăsit ze//es-gue/les. Rescrierile suscită re-citirea, re-trăirea, 
re-consumarea „realităţii”, re-dimensionarea și re-semnificarea ei. Ceea ce 
susţine voaloarea textelor este, bineînţeles, talentul autorului, nu mai puţin 
importante sînt însă contextele și așa-zisele obiective ale rescrierii. 


2. Rescrierea modernă: intenţii estetice și contexte cultural-istorice 

2.1. Germinaţia nucleelor poetice ale Mioriței 

Mioriţa este unul din cele patru mituri „hrănite cu o frecvenţă crescîndă, 
constituind punctele de plecare mitologice ale oricărui scriitor naţional. Un 
străin care nu le-ar cunoaște, afirmă G.Călinescu, ar pierde mult din semnificaţia 
poeziei noastre moderne."* Deşi ar fi putut să ne intereseze și „oportunitățile” 
implicite ale mitului în general, atenţia noastră s-a îndreptat, restrictiv, spre 
poezia Generației '60, în mod special spre poezia lui Nicolae Labiş, care a 
ştiut să convertească în texte memorabile această „ofertă”. Reluînd unele idei 
ale comentariului nostru, publicat în revista Limba română de la Chişinău“ în 
1996, demersul de față readuce în discuţie poemul lui Nicolae Labiş Miorita’, 
un titlu adecvat temei de care ne ocupăm, descoperindu-i valenţe noi. 

Nicolae Labiş rescrie textul descoperit de Alecu Russo, stilizat și publicat 
ulterior de Vasile Alecsandri, întitulîndu-l tot Miorita. Poemul este inclus 
în volumul postum A/barrosul ucis, publicat în 1966. Între Miorita lui 
Alecsandri, să-i spunem astfel la modul simbolic, şi Miorița lui Labiş a trecut 
un veac. Veacul respiră din plin spaţiul dintre aceste două texte. Defazarea 
textelor este de natură estetică, într-un fel naratologică. Nicolae Labiş rescrie, 
prelungind destinul personajelor-cheie ale baladei, păstrînd aceleași elemente 
scenografice: piciorul de plai, gura de rai, fluierul de fag, stelele făclii, păsările 
mii, fluierul de os, fluierul de soc, măicuța bătrînă cu brîul de lînă, ciobănelul cu 
ochi ca mura, tras ca prin inel. 

Labiş construieşte mai degrabă o dramatică baladă a căutării, a meditaţiei 
în faţa adevărurilor esenţiale ale lumii. Încă o baladă a resemnării. A unei 
noi resemnări. Eroul liric narează sentimentele propriei iniţieri. Adoptindu- 
şi o perspectivă analeptică, de după moartea ciobănelului din balada 


? Andrei Ionescu, Prezentare II Jorge Luis Borges, Opere, Vol. 1, [Traducere de Cristina 
Hăulică, Andrei Ionescu şi Darie Novăceanu. Îngrijire de ediţie şi prezentări de Andrei 
Ionescu], București, Editura Univers, 1999, p. 264. 

3 George Călinescu, Bzoria literaturii române de la origini pînă în prezent, Bucureşti, Editura 
Minerva, 1985, p. 58. 

4 Maria Şleahtiţchi, „Mioriţa” de N. Labiş [I Limba română, 1996, nr. 3-4, p. 154-155. 

5 Nicolae Labiş, Poezii, Bucureşti, Editura Eminescu, 1989, p. 97. 

populară, eul poetic urmăreşte drama celor care au făcut parte din destinul 
personajului mioritic. Comparate, cele două texte se deosebesc, în primul 
rînd, prin accentele semantice. Eroul din balada populară acceptă moartea 
ca pe o nuntire cu elementele primordiale ale universului, continuîndu-și 
dăinuirea prin ele. În viziunea ciobănelului, moartea sa înseamnă reintegrare; 
pe cînd celelalte personaje înţeleg moartea în sens de văduvire, de despărţire, 
de pierdere irecuperabilă. Pe de altă parte, unirea personajului cu elementele 
esenţiale ale universului însemnează totodată ruperea de altele, poate la fel 
de importante, de cele ale vieții. La fel de importante pentru înţelegerea 
destinului uman, pasager în timp şi spaţiu. În poemul lui Labiş, adevăratele 
personaje „de acţiune” sînt fluierul, miorița laie-bucălaie, măicuța bătrînă, în 
timp ce universul întreg trăieşte sub semnul dramatic al absenței. 

Compoziţional, fiecare strofă urmează o schemă ritualizată: primul vers 
invocă imagini din textul primar: „Pe-un picior de plai, pe-o gură de rai”. 
Versul al doilea modifică algoritmul datelor iniţiale, dînd naștere unui context 
poetic inedit: „Zbuciumat se plinge fluierul de fag”. Versurile trei și patru 
conţin reflecţia acestor elemente în oglinda lăuntrică a eului liric: „Inima mi-o 
strînge şi-mi pătrunde-n sînge / Acest cîntec dureros şi drag”. 

Nicolae Labiş scrutează peste ani istoria nescrisă a anturajului mioritic. 
În testamentul baladesc, ciobănelul cere să i se pună la cap cele trei fluiere, 
prin care să comunice cu ai săi. Chemările prelungi, reluare la nesfirşit de 
ecoul timpului, străbat de „dincolo”. Ajuns într-un tîrziu în spaţiul textului, 
după ce destinul uman al ciobănelului s-a consumat, personajul liric pășeşte 
pe urmele fratelui său spiritual, luînd cu sine jalea tuturor. Momentul este 
evocat printr-o suită de metafore-personficări cu un sporit grad sugestiv: 
„Zbuciumat se plînge fluierul de fag”; // „Jalea își descîntă-n fluierul de os...”; 
// „Tremură la stînă fluierul de soc”. 

Acum drama nu mai este trăită de ciobănel, ea fiind substituită prin 
destinul tragic al măicuţei bătrîne, care își caută fiul dispărut. Ea nici muri nu 
poate, căutarea feciorului fiind fără sf rşit. În centrul poemului se află imaginea 
mamei, abandonîndu-se întru căutarea fiiului: „De ce fugi pe cîmpuri, după 
ce chemări? / Despletit ţi-e părul — albă vilvătaic... / Vezi, de vînturi dusă, s-a 
topit sub zări / Mioriţa laie, bucălaie...” 

Metafora din finalul catrenului sugerează dizolvarea mioarei în apele- 
timp. Confuzia pe care o face maica cu ochi împăienjeniţi de atîta căutare e 
prin excelență simbolică: universul întreg capătă contur mioritic, cerul însuși 
părînd semănat cu mioare: 

„Vai, pe zare-s nouri — turmele cereşti — / Şi-auzi glasul tragicei mioare...” 

Textul culminează cu imaginea neostenitei căutări, în singurătate. Timpul 
a subțiat conturul „tragicei mioare”, a amuţit jalea fluierelor, doar „Ochilor tăi 
tulburi pentru veci li-i dat / Legănat pe criluri, palid, să îl vadă, / Paşilor să-l 
cate pentru veci li-i dat / În pădurea lungă de baladă... 

Încărcate de sensuri, imaginile poetice trec din planul destinului dramatic 
al fiinţei în spaţiul textului şi devin literatură. Labiş identifică destinul ființei 
cu destinul personajului literar, trecînd pe seama lui o istorie fără sfârșit. 
Personajul însuși este cumplit de „obosit” de atâta căutare. Va fi găsit liniște prin 
moarte măicuţa bătrînă, dar nu va găsi mult rîvnita linişte bătrîna măicuţă a... 
textului, ducînd peste ani povara sa de personaj. Răsturnarea de viziune este 
relevantă pentru ce se înţelege astăzi prin modalităţile inedite de construcţie și 
funcţionare a textului modern. Fără a fi o capodoperă de anvergura poeziilor 
Moartea căprioarei sau Albatrosul ucis, poemul Miorița este remarcabil prin 
modul în care poetul a știut să pună textul său în dialog cu modelul primar, 
trecînd comunicarea în planul referenţial al scriiturii. 

Rescriind, Nicolae Labiş transferă sensurile baladei din planul funcţiilor 
simbolice ale imaginilor poetice în planul literarităţii, creînd un poem despre 
destinul tragic al personajului literar ca entitate fictivă, care hălăduieșşte pentru 
vecie „în pădurea lungă de baladă”. 


De la textul lui Nicolae Labiş trecem spre textul unui poet basarabean din 
altă generaţie, din cea a „Ochiului al treilea”. Acesta este Arcadie Suceveanu, 
care rescrie același mit, și dă un poem cu același titlu Miorița. Se reţine chiar 
de la început însă diferenţa de reprezentare a sacrificiului. Scris în contextul 
bătăliei pentru trezirea conştiinţei naţionale, poemul lui Arcadie Suceveanu 
are evidente accente patriotice, fiind o recuperare istorico-naţională a mitului. 
Miorita lui Suceveanu vedea lumina tiparului în 1987 în volumul Mesaje la 
sfirsit de mileniu. Ceea ce leagă imaginile poemului într-un tot este ideea de 
integrare a vocii lirice în destinul unui neam nedreptăţit, sacrificat în istorie. 
Amintim că textul este scris în momentele de început al revenirii la ideea de 
unitate și identitate naţională românească. 

„Acel cioban din culme de Carpaţi, / Ce-a curs în stea, cu nunta fulgerată, 
/ Acel cioban ucis de cei doi fraţi, / Prin jertfa lui de sînge, mi-este tată. // 
Cum coborîm din noi, prin timp, mereu / Pe firul ce ne leagă și ne strînge, / 
E] trece-acum doinind prin trupul meu, / Mînîndu-și, iată, turmele de sînge. 
// Şi două umbre-apar în calea mea, / Și două umbre, pe la apus de soare, / 
Lovindu-mă în ţeastă — vai, ar vrea / Prin mine, înc-odată să-l omoare! // Şi-n 
timp ce mor sub lună plină eu, / Scurt fulgerat de umbrele nătînge, / Acel 
cioban, ajuns la fiul meu, / Prin el își mînă turmele de sînge. // L-aud acum 
trecînd prin alți bărbaţi, / Nimic de turma lui nu-l mai desparte. / Prin jertfa 
lui, ne știm cu toții fraţi / Legaţi de-un dor ce-i mai presus de moarte!”$ 

Comentariile ar fi chiar de prisos. Vom atrage atenţia totuşi asupra unor 
imagini din textul primar, devenite nuclee poetice în textul lui Suceveanu: 


€ Arcadie Suceveanu, Corabia de la mansardă, Ediţia a Il-a, Bucureşti-Chișinău, Editura 
Litera internaţional, 2004, p.53. 

cioban, stea, nunta, cioban ucis de cei doi frati, turmele, pe la apus de soare. 
Aceste imagini, organizate într-o altă compoziţe poetică, dau naștere unui nou 
poem, plin de încărcătură afectivă, emoţional. Dacă textul lui Labiş scotea în 
evidenţă tînguirile vocii masculine și contura neobostita imagine a măicuţii 
bătrîne, textul lui Suceveanu este unul eminamente antopocentric, punînd 
în evidenţă continuitatea sanguină a șirului de bărbaţi ai neamului, supuși în 
istorie unui necontenit sacrificiu: zază, eu, fiu, alți bărbați. 


2.2. Transplante: destinul rescris al artistului 

Congener al lui Nicolae Labiş, poetul basarabean Grigore Vieru va recurge şi 
el la rescrierea miturilor, lărgind paradigma estetică a generaţiei sale. Observațiile 
asupra poeziei lui Grigore Vieru s-au născut în legătură cu un banal comentariu 
de seminar asupra poemului Acum astept, poem din volumul Numele tău” (1968), 
reluat în ediţiile ulterioare, dar absent în ediţiile de referință Acum și în veac, 
Taina care mă apără. Se creează impresia că poetul însuși nu şi-a considerat 
poemul antologabil. Totuşi, cea din urmă ediţie, apărută sub îngrijirea sa, se 
deschide cu un poem din aceeași serie tematică. E vorba de poemul Mică baladă. 
Ambele poeme se edifică pe textul-arhetip, care organizează mentalul cultural 
românesc, al baladei populare Monăsz;rea Argesului sau Meșterul Manole. E vorba 
atît de filiaţia folclorică, despre care vorbea criticul Gheorghe Grigurcu într-un 
articol din 2003", cît şi de „informarea lăuntrică”"! a liricii, prin dialogul pe 
care îl iniţiază poetul cu textele fundamentale ale literaturii române. Am putea 
numi acest dialog pe drept „dialog cultural”. În poezia lui Grigore Vieru se 
face observată o întreagă tipologie a „dialogurilor”. De altfel, aspectul formal al 
structurii dialogale a liricii poetului basarabean a fost analizat de criticul Mihail 
Dolgan”. Ce ne interesează pe noi ţine de structura de adîncime a „dialogului”, 
care legitimează nevoia ontologică de rescriere. 

Construite pe motivul sacrificiului femeii în creaţie, poemele Acum aştept 
şi Mică baladă comunică stări diferite ale eroului liric. E de reținut faptul că 
ambele poeme vedeau lumina tiparului în volumul din 1968, Mică baladă — în 
ciclul Cêntece pentru mama, iar Acum aştept — în ciclul Cintece de iubire. 
Poemele instituie imaginea unui eu liric creator, comparabil cu personajul din 
balada populară: „Pe mine / mă iubeau toate femeile. / Mă simţeam puternic 


7 Grigore Vieru, Numele tău, Chişinău, Editura Cartea moldovenească, 1968. 

3 Grigore Vieru, Acum şi în veac, Ediţia a VIII-a, Bucureşti-Chișinău, Editura Litera 
Internaţional, 2004. 

” Grigore Vieru, Taina care mă apără, Iaşi, Editura Princeps Edit, 2008. 

10 „Nu o dată sevele acestei imagistici limpezi, înșelător transparente, pornesc din sugestiile 
folclorice tratate fantast, transpuse pe bolta unor tîlcuri patetice.” Gheorghe Crigurcu, Poezie 
de patrie || Grigore Vieru, Taina care mă apără, laşi, Editura Princeps Edit, 2008, p. 559. 

1! „Folclorul informează lăuntric producţia lui Grigore Vieru, în temeiul unei fibre congenere”. 
! Mihail Dolgan, Cartea de-o viață a lui Grigore Vieru || Grigore Vieru, Acum și în veac, 
Bucureşti-Chișinău, Editura Litera Internaţional, 2004, p. 476-483. 

şi sigur.// Ca meşterul Manole am cutezat / să ridic o construcţie / care să 
dăinuie veşnic.” (Mică baladă) şi „Eu ca meşterul Manole / femeia-mi zidii / 
de vie-n pereţi.” (Acum aştept) 

Lectura baladei modifică perspectiva intrigii, or în ambele poeme 
personajul narează aceeași și totodată o altă poveste. Miezul poveștii este 
zidirea. Spre comparare: 

Mică baladă: „Am început lucrul / şi le-am chemat la mine / pe toate: 
/ pe Maria, pe Ana, / pe Alexandra, pe Ioana... / Care întîi va ajunge, / pe- 
aceea-n perete o voi zidi.” 

Acum aştept: „Cînd am ajuns aproape de capăt cu lucrul, / Înnebunisem 
/ de dorul ei. / Voiam să-i văd ochii — / năruii zidul / pînă la ochi. / Voiam 
să-i sărut gura — / năruii zidul / pînă la gură. / Voiam brîul să-i cuprind — / 
năruii zidul / pînă la briu. / Voiam să-i mîngii genunchii striviţi — / năruii 
zidul pînă la genunchi. / Voiam să-i măsor / niște încălțări noi — / năruii zidul 
/ pînă sub tălpi.” 

Poanta e cea care separă aceste arte poetice în registre diferite: grav în 
poezia Mică baladă („Dar din toate femeile / a venit una singură: / Mama. / - 
Tu m-ai strigat, / fiule?!”) și ludic-ironic în Acum aştept („Acum aştept / cineva 
să-mi ia capul: / ori femeia, / ori împăratul”). 

La mai bine de patruzeci de ani de la apariţia acestor poeme, poetul alege 
Mica baladă ca text inaugural al ultimei sale antologii de autor. Textul are statut 
de artă poetică și dă cheia de lectură întregii creaţii, orînduită în ierarhie valorică 
personală. Astfel, sacrificiul matern constituie şi pentru poet un laitmotiv. 
Motivul sacrificiul devine centrul ideatic al poeticii sale, or se ştie că imaginea 
mamei a dat naștere celor mai valoroase poeme din lirica lui Grigore Vieru. 

Poetul va relua ideea sacrificiului matern în numele creaţiei, transformînd 
imaginea într-o metaforă obsedantă. Poemul Basarabie de Ană şi Manole! 
aşează această tema înlăuntrul destinului vitreg al Basarabiei, iar miezul 
textului rezumă aceeași metaforă: „Pe asprul drum de cîntec și de vers / Spre 
amintirea mamei dragi am mers. / Strigat-o-am cînd nimeni n-o striga — / 
Aceasta mi-i zidirea. Singura.” 

De la Monăstirea Argesului se revendică şi poemul Bocer pentru meșterul 
Manole a lui Nicolae Dabija, poet şaptezecist. Poemul a văzut lumina tiparului 
în volumul Ar;pă sub cămașă (1989). Rescrierea lui Nicolae Dabija trece 
accentul de pe sacrificiul femeii pe autosacrificiul, prin zidire, al creatorului: 

„Ană, Ană, / soarele pe cer i-o rană. // Mănăstire / de zidire / vrui să-nalț, 
spre pomenire. // Dar ce-nalț ziua, cu fală, / peste noapte se prăvală. // Ană, 
Ană, / lacrimă zidită-n strană. // Clopotele greu asud, / bat și nu se mai aud. 
// Ană, Ană, / soare-ascuns într-o broboană. // Unde ești? / Sub care piatră? / 
Să te pot zidi-nc-o dată. // Lumea asta / nu se ţine: / parcă nu-i clădită bine. / 


15 Grigore Vieru, Taina care mă apără, laşi, Editura Princeps Edit, 2008, p. 269. 

Se clatină-n vînt orfană. // Ană. / Ană / picată din icoană. // ... Eu cînd văd că 
ea nu vine, / prind să mă zidesc pe mine. / Cerul ţipă-ntre cupole: / Maanole, 
/ Manoole!”!* 

Am putea desprinde şi de aici imaginile-reper ale baladei populare: Anä, 
Ană; mănăstire, să-nalt spre pomenire. | Dar ce-nalt ziua cu fală | peste noapte 
se sprăvală; zidită; zidi, zidesc, Maanole, Manoole. Aceste imagini dau naştere 
unui şir de nuclee poetice indeite - toate puse în relaţie de reciprocitate cu 
imaginea Anei, care devine „rană”, „lacrimă zidită-n strană”, „soare-ascuns 
într-o broboană”, „Ană picată din icoană”. Drama capătă dimensiuni tragice, 
iar zidirea devine arhetipală, o zidire care se va relua mereu... Ar fi de reţinut 
în contextul rescrierii miturilor că tocmai repetitivitatea ritualică a acţiunilor 
atribuie textului semnificaţii transumane, poate transcedentale... Iar timpul 
uman se redimensionează și trece în timp mitic, inclusiv în poemele 
modernităţii. Poemul lui Nicolae Dabija păstrează limbajul folcloric, dar 
modifică specia. Poeticitatea textului stă în muzicalitatea lui. Balada devine 
bocet, construit din repetiţii cu impresionante efecte onomatopeice. 


3. Rescrierea postmodernistă: reciclarea mitologiei creştine 

3.1. A re-facere, a pre-facere, precum a re-scriere 

Cele cîteva fragmente din amplele poeme semnate de doi poeţi 
postmoderni din Basarabia propun o scriitură ce se deosebește calitativ de 
textele amintite anterior. Deosebirea ţine înainte de toate de abandonarea 
mitologiei naţionale și ofertarea mitologiei creştine. În al doilea rînd, e cazul 
să observăm că rescrierea capătă fundal filosofic și estetic. Cu aceste texte 
intrăm în spaţiul transnaţional al literarităţii. Ne-am propus să prezentăm 
două exemple de rescriere postmodernistă, făcînd apel la poemul pre(fzcerea) 
de Nicolae Leahu și ov & vio de Emilian Galaicu-Păun. 

Primul text este o replică cu multiple semnificaţii la Facerea. Palimpsestul 
pe care își scrie Nicolae Leahu poemul este uşor identificabil pentru cunoscători: 

„Domnul Dumnezeu a zis: «Nu este bine ca omul să fie singur; am să-i 
fac un ajutor potrivit pentru el.» [...] 

Atunci Domnul Dumnezeu a trimis un somn adînc peste om, și omul a 
adormit; Domnul Dumnezeu a luat una din coastele lui şi a închis carnea la 
locul ei. 

Din coasta pe care o luase din om, Domnul Dumnezeu a făcut o femeie 
şi a adus-o la om. 

Şi omul a zis: «Iată în sfârșit aceea care este os din oasele mele și carne din 
carnea mea! Ea se va numi, femeie, pentru că a fost luată din om.» 


14 Nicolae Dabija, Doruri interzise, Ediţia a Il-a, Bucureşti-Chișinău, Editura Litera 
internaţional, 2004, p. 173. 
15 Biblia, Facerea 2, 18-23. 

Pentru exemplificare, vom lua doar fragmentul de la începutul poemului 
pre(facerea), dat fiind faptul că textul este destul de întins. Vom respecta 
prezentarea grafică propusă de autor, deoarece intervenţiile noastre de 
economisire a spaţiului ar putea bruia segmentarea internă, autentică, propusă 
de autor. 

„luni — spleen inconștient / mi se urîse 

să mă joc singur de-a viaţa / un nihilism 

originar îmi convertea fluiditatea 

anteancestrală impunîndu-mă să reneg 

încă în fașa magmei principiul matern al 

universului // decît să mucezesc în clar- 

obscurul lacrimii divine — mi-am zis — 

mai bine îmi smulg eu însumi coasta / 

proverbializînd-o / nemurind-o / și creez 

din esenţa-i fosforescentă un remediu 

pentru îmblînzirea plictisului / pentru 

inevitabila deplîngere a plinsului 

materiei / dar ce mai — pentru multe alte 

lucruri care și da și nu bănuiam că se pot 

întîmpla după popularea singurătăţii 


cum Dumnezeu hoinărea la acea oră pe 
hudiţele precuvîntului / aveam timp 
berechet să cutreier şi eu absenţele / să 
meditez să cioplesc făptura clişeului în 
forul haosului meu interior // plimbarea — 
mi iniţatică n-a fost lesnicioasă — 
neexistînd alei / cărări bătătorite de 
trepidaţia primelor iubiri — mereu mă 
prăbuşeam în gropi de vid / mă 
zvîrcoleam în arhetipuri de grote 
infernale // de aici probabil şi unele 
imperfecţiuni în lucrarea mea de apoi” 
Poemul lui Nicolae Leahu preia două motive biblice centrale: singurătatea 
ancestrală a omului şi facerea femeii, din coasta acestuia. Aceste două nuclee 
arhetipale au intrat de mult în zona trivialului și nu ar putea constitui 
motivul inovației literare, dacă... Dacă ingeniozitatea autorului nu ar miza 
pe schimbarea perspectivei narative şi nu ar crea un autentic joc de limbaj. 
Noutatea textului stă tocmai în valenţele poetice ale limbajului. Astfel, vocea 
lirică se insinuează în proiecția arhetipală a lui Adam, gestul jertfei este și el 


16 


16 Nicolae Leahu, Personajul din poezie, Chişinău, Editura Cartier, 1997, p. 3. 

unul reflexiv, or tocmai omul, iar nu Dumnezeu, își smulge coasta, făcîndu-și 
el însuși femeia... În felul acesta, pre(facerea), care ar putea să însemne facerea 
de dinainte de Facere, dar şi re-facere, capătă în text semnificaţii poetice 
inedite... Ar mai fi de remarcat și faptul că textul își modifică mereu registrele 
discursive, oscilînd între vocea lui Adam și cea a lui Pygmalion, din bine 
cunoscutul mit grecesc... Nicolae Leahu își deschide volumul Personajul din 
poezie cu unul din cele mai valoroase texte ale sale, realizat pe fundalul liricii 
erotice, în cheie intertextualizantă și în registru eminamente ludic, dînd o 
replică izbutită unuia din marile mituri ale lumii. 


3.2. Re-umplerea asemeni unei împliniri 

Cel de-al doilea text postmodernist la care facem referință, poemul 
iov & vio de Emilian Galaicu-Păun, își pliază de-scrierea propriei suferințe 
pe re-scrierea suferinței biblicului lov. Astfel, consumatorilor de poezie 
postmodernistă li se serveşte un delicios „amestecul poetic”, în care experienţa 
autentică, netrucată, a artistului se omogenizează măiestrit cu experiența 
verificată și purificată prin centrifuga arhetipicităţii. Textul de pornire este 
bine cunoscutul fragment din cartea Jov din Vechiul Testament: 

„Satana învinuieşte pe lov. 

Şi Satana a plecat dinaintea Domnului. Apoi a lovit pe lov cu o bubă rea, 
din talpa piciorului pînă în creștetul capului. 

Şi Iov a luat un ciob să se scarpine, şi a șezut pe cenușă. 

Nevastă-sa i-a zis: „Tu rămii neclintit în neprihănirea ta! Bleastămă pe 
Dumnezeu, şi mori!” 

Dar lov i-a răspuns: „Vorbeşti ca o femeie nebună. Ce! primim de la 
Dumnezeu binele, şi să nu primim și răul?” 

În toate acestea, Iov n-a păcătuit de loc cu buzele lui.” 

Ar fi de citat în continuare din lov 3 — Plângerea lui lov şi lov 4 — Cuvîntarea 
lui Elifas către lov. 

Poemul lui Emilian Galaicu-Păun porneşte de la cele cîteva nuclee de 
imagine, din care va iradia un amplu poem al limbajului: Domnul a lovit pe 
Iov cu o bubă rea; îndemnul nesăbuit al nevestei: bleastămă pe Dumnezeu si mori; 
răbdarea lui lov, nepăcătuirea deloc cu buzele lui. Textul e plin de suferință, dar 
se impune înainte de toate prin marea capacitate de construcție a imaginii și 
de descriere, în interiorul unui amplu și complex univers al limbajului poetic, 
suferință încăpută în doar cîteva versete ale textului de „grad 0”. Poemul 
postmodernist se încarcă de memoria colectivă a universalei comunităţii literare, 
iar citatele mustesc într-o compoziţie plină de vivacitate poetică. 


17 


1 Biblia, lov 2, 7-11. 

3.3. Re-scriere şi libertare 

Cel din urmă poem pe care îl invocăm este 12 /doisprezecel. În cazul lui 
atragem atenţia doar asupra evoluţiei semantice a „etimonului latin” /iberzare, 
care în latină însemna și eliberare şi care, ulterior, în limba română, a dat 
naștere infinitivului lung żertare'’. 

leromonah Teofan Popescu 


Raportul dintre Revelaţie și creaţia culturală 
în gândirea lui Nichifor Crainic 


Nichifor Crainic este unul dintre cei mai străluciți teologi și cărturari 
români ai secolului XX. Prin multiplele preocupări ale acestuia, de ordin 
teologic, cultural, gazetăresc şi politic, se poate spune că opera și viaţa lui 
întruchipează experiența României dintre cele două războaie mondiale. În 
acest sens, după cum observă un cercetător din afara spaţiului românesc, opera 
lui Crainic are o semnificaţie unică, fiind o adevărată cheie hermeneutică 
pentru înţelegerea acestei perioade’. 

Activitatea culturală a lui Crainic trebuie înţeleasă în contextul anilor 
interbelici, când o mare parte a intelectualităţii românești depunea eforturi 
considerabile pentru dezvoltarea unei culturi autohtone și pentru afirmarea 
neamului românesc în simfonia celorlalte popoare europene. Crainic, plecând 
de la un fundament teologic, este unul dintre principalii promotori ai acestui 
curent, iar în plan universal se poate spune că el este unul dintre cei mai 
autorizaţi teoreticieni ai tradiţionalismului și ai relaţiei dintre creştinism și 
valorile culturale, din întreaga istorie a spiritualităţii europene”. Activitatea 
profesorului român, prin care încerca să armonizeze cât mai bine credința 
cu aspiraţiile culturale, a fost sincronă cu operele unor renumiţi cugetători 
creștini din Europa, precum: Vladimir Lossky, Etienne Gilson, Nikolai 
Berdiaev, Henri Bremond, Pavel Florenski, Jacques Maritain etc. 

O bună parte din eforturile întreprinse de profesorul Crainic au vizat 
crearea unui climat propice dezvoltării creaţiilor artistice autohtone întemeiate 
pe credinţă și tradiţie. În articolul Nichifor Crainic, apologet creștin, profesorul 
Emilian Vasilescu îl consideră pe Crainic cel mai activ şi cel mai râvnitor 
dintre apologeţii români” tocmai datorită activităţii neobosite de răspândire a 
învățăturii ortodoxe de către acesta, nu numai prin cursuri și cărţi, dar şi prin 
orice tip de articol sau conferinţe susținute de teologul român în toată ţara. 
Nichifor Crainic, spunea Emilian Vasilescu, este teologul care a reușit cel mai 
mult să răspândească mesajul Evangheliei în cercuri neteologice și, în acest 
sens, el este „un caz unic în cultura românească”. Crainic a avut un rol foarte 


! Christine Hall, Pancosmic Church — Specific Românesc, Ecclesiological Themes in Nichifor 
Crainics Writings between 1922 and 1944, Uppsala Universitet, Sweeden, 2008, p. 280. 

? Mihail Diaconescu, Pre/egeri de estetica Ortodoxiei, vol. I, ed. Porto-Franco, Galaţi 1996, p. 
236. 

* Emilian Vasilescu, Nichifor Crainic, apologet creştin, în „Gândirea”, XIX (1940), nr. 4, p. 284. 

important în apariția unei viziuni creştine în cultura românească modernă. 
Se poate spune că, în afara cursurilor de teologie, el nu și-a îndreptat atenţia 
atât spre rotunjirea propriei opere, cât mai ales spre crearea acestui climat“ ce a 
înrâurit operele unora dintre marii noştri scriitori, precum: Vasile Voiculescu, 
Vintilă Horia, Radu Gyr sau Ion Pillat. 

Dacă imediat după primul război mondial intelectualitatea românească 
manifesta foarte puţine aderenţe față de cugetarea ortodoxă, la sfârșitul 
celui de-al patrulea deceniu, îndeosebi datorită lui Nichifor Crainic şi şcolii 
gândiriste, teologia răsăriteană lumina multe dintre căutările creatorilor de 
artă. Acest lucru îl îndreptăţea pe filosoful Lucian Blaga să remarce: „Invazia 
teologiei în cultura românească postbelică, înțeleg penetraţia ei masivă și 
profundă, va rămâne pentru totdeauna legată de numele lui Nichifor Crainic. 
Nu va trece mult și nimeni nu va mai contesta acest merit. Teologia ortodoxă 
a devenit sare a culturii românești de astăzi datorită precumpănitor activităţii 
sale literare, susținute și de fiecare zi”>. 

Crainic a reușit să transmită posterităţii un mesaj complex privitor la 
felul în care creaţia culturală se poate raporta la Revelaţie. Amintim aici doar 
câteva aspecte din această temă centrală prezentă în scrierile nepolitice ale 
fondatorului gândirismului: raţiunea autonomă, teologia estetică, importanţa 
tradiţiei, modelul dostoievskian, teandria, conceptul de transfigurare în 
Ortodoxie, raportul dintre cultura autohtonă și cea universală, nostalgia 
paradisului, excesul de autoritate în romano-catolicismul medieval etc. 
Ne vom opri în continuare îndeosebi asupra a două dintre aceste aspecte: 
vom acorda un spaţiu mai larg problematicii raţiunii autonome (unde se va 
prezenta şi disputa dintre Crainic şi Blaga) şi vom evidenția felul novator în 
care teologul și poetul român dezvoltă învăţătura despre teandrie. 


Rațiunea autonomă. Disputa dintre Nichifor Crainic și Lucian Blaga 

Nichifor Crainic se oprește în mai multe rânduri asupra ideii de rațiune 
autonomă, un concept larg răspândit în cultura modernă, ce desemnează un 
sistem de gândire care, în demersurile sale majore, își este suficient sieși, fără a face 
în vreun fel apel la viziunea religioasă întemeiată pe Revelația creștină. Această 
idee, care-și are sorgintea în umanismul păgân și în orgoliul omului modern, nu 
face altceva decât că „reproduce la infinit și consacră păcatul lui Adam, căzut prin 
trufie în clipa când îl îmbăta iluzia înălțării prin propria-i natură”€. 

Profesorul Crainic reliefează — din perspectiva sensului mântuitor 
al culturii — fragilitatea gândirii şi culturii moderne în comparaţie cu cea 


í Constantin Schifirneţ, Opera lui Nichifor Crainic — o moştenire insuficient cercetată, în „Sud”, 
V (2001), nr. 4, p. 3. 

5 Lucian Blaga, Răspunsul domnului Lucian Blaga, în Discursuri de receptiune. Academia 
Română, „Monitorul Oficial”, LXXIX (1941), p. 28. 

* Ibidem, p. 8. 

medievală. Dacă spiritul filozofiei moderne se poate defini prin raţiunea 
autonomă împotriva Revelaţiei, spiritul medieval se caracterizează prin 
raţiunea subordonată Revelaţiei. Crainic observa că în Evul Mediu exista un 
sens unitar, „o formidabilă unitate a culturii creştine”, ceea ce a contribuit 
decisiv la crearea unui mod de viaţă preponderent orientat spre dobândirea 
Împărăției lui Dumnezeu. Cultura modernă are un dinamism extraordinar 
care angajează puterile omeneşti până la sleire; ea dă dovadă de o mare putere 
creativă, însă „are atâtea sensuri, încât toate la un loc alcătuiesc un nonsens”?. 

Renașterea și întreaga epocă modernă au adus în prim plan aforismul 
lui Protagoras „omul este măsura tuturor lucrurilor” și datorită faptului că 
nu a existat la corifeii modernităţii o suficientă cunoaștere a antropologiei 
şi cosmogoniei ortodoxe. Viziunea patristică răsăriteană a susținut 
dintotdeauna că omul este chip al lui Dumnezeu și microcosmos, iar Hristos, 
Dumnezeu-Omul e măsura tuturor lucrurilor şi „ţinta fericită (sfârșitul) 
pentru care s-au întemeiat toate”. 

Cugetarea patristică nu dezavuează raţiunea, ci îi deschide omului 
orizontul veşniciei, ajutându-l să-și dezvolte o rațiune luminată de credinţă. 
Profesorul Crainic prezintă cu claritate raportul dintre Revelaţie, rațiune și 
raţionalism (tot ansamblul de idei care decurge din conceptul de rațiune 
autonomă): „Revelația și raționalismul sunt lucruri ce se exclud. Nu Revelaţie 
şi rațiune, ci Revelaţie și raţionalism. Fiindcă religia nu exclude rațiunea, adică 
instrumentul omenesc care e vasul ales al Revelaţiei”!. 

Teologia ortodoxă afirmă că raţiunea umană este făcută după chipul 
Raţiunii divine, din care izvorăsc raţiunile tuturor creaturilor. Dacă întreg 
universul este imprimat cu o raționalitate, numai omul e dotat în plus 
cu o rațiune capabilă să cunoască în mod conștient, în lumina Revelaţiei, 
raționalitatea cosmosului şi a propriei sale naturi. Raţionalitatea universului 
a fost creată de Dumnezeu ca un mijloc prin care omul se poate înălța prin 
contemplaţie, într-o comuniune supraraţională, la Făcărorul cerului și al 
pământului. În acest sens ni se lămuresc şi cuvintele părintelui Stăniloae: 
„tot universul poartă marca unei raţionalităţi personale destinate eternizării 
persoanelor umane”"!. 

După spusele Sfântului Maxim Mărturisitorul, raţiunea este „lucrare şi 
manifestare a minţii, fiind faţă de minte ca un efect față de cauză”. Explicarea 


7 Nichifor Crainic, Între Apollo și Iisus (TD), p. 61. 

5 Idem, Dostoievski şi creștinismul rus, p. 200. 

” Sf. Maxim Mărturisitorul, Răspunsuri către Talasie, trad. pr. prof. Dumitru Stăniloae, 
Filocalia, vol. III, ed. Humanitas, Bucureşti, 1999, p. 304. 

10 Nichifor Crainic, Cronica măruntă, în „Gândirea”, IX(1929), nr. 11, p. 370. 

1! Pr. prof. Dumitru Stăniloae, 7zo/ogi4 Dogmatică Ortodoxă (|), p. 21. 

2 Sf. Maxim Mărturisitorul, Mystagogia, cosmosul şi sufletul, chipuri ale Bisericii, trad. pr. prof. 
Dumitru Stăniloae, EIDMBOR, București, 2000, p. 13. 

sumară a raportului dintre rațiune şi minte din perspectivă ortodoxă!” ne poate 
ajuta să înţelegem mai ușor comparaţia pe care o întreprinde Nichifor Crainic 
între raţiunea autonomă și rațiunea deschisă spre taina Revelaţiei. Tradiţia 
patristică ne învaţă că mintea care reușește să-și supună patimile contemplă 
raţiunile lucrurilor, aducându-le în legătură cu Dumnezeu!“ şi devine „biserică 
a Duhului Sfânr”"5. Același lucru vrea să-l spună și Crainic atunci când afirmă 
că, pentru Sfinţii Părinţi, raţiunea (aici în sensul de minte) este tronul lui 
Dumnezeu în sufletul omului! (mintea fiind partea cea mai curată a sufletului, 
fiind ochiul sufletului). Rațiunea omului se împlinește în sensul pentru care a 
fost adusă la existenţă atunci când ea slujeşte minţii îmbogăţite de har. 

La rândul său, Revelația, ca semn al iubirii dumnezeieşti ce nu forțează 
libertatea omului, poate fi acceptată și trăită numai de credinciosul care are 
râvna necesară unei împreună-lucrări cu harul dumnezeiesc. Sfinţii au putut 
cel mai bine să asimileze, să explice și să experieze Revelația, ei fiind singurii 
care s-au arătat deplin raţionali după fire, prin curăţie, căci rațional este cel 
care îşi curăţește mintea — locul unde Dumnezeu Se descoperă. 

Dacă raţiunea autonomă dorește să se emancipeze faţă de orice lucrare a 
lui Dumnezeu în istorie şi în creaţie, atunci ea devine automat singura sursă a 
adevărului și a cunoașterii. Cea mai importantă consecinţă a acestei stări este 
că, pentru om și lucrările sale, se închide orizontul transcendent care asigura 
sensul, unitatea și organicitatea actelor existenţiale și culturale. Acest lucru se 
observă şi în filozofia modernă care, în cea mai mare parte, refuză învățăturile 
revelate şi pornește în căutarea adevărului prin puteri proprii, pur omenești. 
Rezultatul este că marile sisteme din timpurile moderne „dau impresia unui 
haos și a unei amare zădărnicii, care e soarta inteligenţei autonome, chiar dacă 
ea poartă lumina geniului”. O astfel de filozofie, care nu acceptă Revelația ca 
mijloc de orientare, de purificare şi de îmbogăţire ideatică şi harică, este numită 
de Petre Ţuţea „o rafinată trăire în promiscuitate cu moartea și cu neantul”!*. 

Ca o contrapondere la relativismul conceptual și la toate repercusiunile 
raţiunii autonome, profesorul Crainic propunea dezvoltarea unei culturi cu 
fundamente creștine care să transfigureze tendinţele dominante din cultura 
modernă printr-o raportare sinceră, experimentală și directă la principiile 


15 O analiză detaliată se poate citi la mitropolitul Hierotheos Vlachos, în Psihoterapia Ortodoxă, 
trad. Irina Luminiţa Niculescu, ed. Învierea — Arhiepiscopia Timișoarei, [f.a.], p. 136-143 şi 
232-245. 

14 Sf. Maxim Mărturisitorul, Capete despre dragoste, suta a patra, cap. 45, în Filocalia sfintelor 
nevoințe ale desăvârșirii (Filocalia), vol. IL, trad. pr. prof. Dumitru Stăniloae, EIBMBOR, 
Bucureşti, 2008, p. 136. 

15 Talasie Libianul, Despre dragoste, înfrânare şi petrecerea cea după minte, suta a treia, cap. 55, 
Filocalia, vol. IV, trad. pr. prof. Dumitru Stăniloae, ed. Humanitas, Bucureşti, 2000, p. 36. 
'* Nichifor Crainic, Nostalgia Paradisului, p. 71. 

17 Ibidem, p. 80. 

18 Petre Ţuţea, Despre filozofi și filozofie, în „Puncte cardinale”, II (1992), nr. 5, p. 11. 

revelate unificatoare: „Modul creştin de a cugeta înfrânge acest relativism prin 
acceptarea principiilor revelate. Revelația e gândirea lui Dumnezeu, nu a lui 
Kant sau a lui Marx. A cugeta lumea și lucrurile din ea în Iisus Hristos e 
garanţia unică a salvării din autonomismul individualist. Hristos e «locul» 
suprapersonal, unde raţiunile omenești se pot unifica în acordul sensului atât 
de necesar pulverizatului spirit modern””?. 

Analizând opera celui mai mare romancier al lumii, Nichifor Crainic 
spune că, pentru Dostoievski, sursa tuturor nenorocirilor omenirii este 
raţiunea autonomă. De aici, „pornesc crimele, sinuciderile și crimele în masă, 
care sunt revoluțiile, precum și nebuniile oamenilor”%, iar remediul pentru 
ieşirea din nihilismul lumii moderne este „întoarcerea la sensul primar al vieţii, 
adică la iubirea divină, iubirea în libertatea harică”?!. Întoarcerea la Hristos 
este o refacere, o reafirmare a tuturor potenţelor de frumuseţe înscrise în om. 

Iată deci că ideea de rațiune autonomă a contribuit de-a lungul secolelor 
nu numai la o îndepărtare a omului de Dumnezeu, ci și la o îndepărtare 
a omului de aproapele său. Lipsa de iubire a omului modern, manifestată 
prin exacerbarea violenţei, a individualismului şi a patimilor de ruşine, nu 
denotă altceva decât lipsa prezenţei harului dumnezeiesc, căci „oricine iubeşte 
este născut din Dumnezeu și cunoaşte pe Dumnezeu” (I loan 4, 7). Cultura 
autonomă nu poate fi depăşită sau preschimbată doar printr-un simplu recurs 
teoretic la raţiunea deschisă spre transcendent. Este tot mai mult necesară 
o împărtășire din Taina Iubirii şi a Vieții, precum și o întipărire a acestei 
pregustări în viaţa personală în așa fel încât tot ceea ce întreprinde omul să se 
facă spre slava lui Dumnezeu şi spre mântuirea aproapelui. 


Problematica îndepărtării lui Lucian Blaga de mișcarea gândiristă şi, 
implicit, de Nichifor Crainic, constituie un exemplu edificator al conflictului 
care poate apărea între o gândire întemeiată pe Revelaţie şi raţiunea autonomă. 
Conflictul de idei dintre cei doi scriitori este important de analizat deoarece 
fiecare dintre ei este un reprezentant de frunte al unor anumite direcţii 
culturale. Blaga, ca şi Crainic, a plecat în demersul său cultural și filozofic tot 
de la ideea unei culturi bazate pe autohtonism și a reușit să dezvolte un capitol 
remarcabil, substanţial și original în filozofia românească a culturii. 

Despre Blaga nu se poate spune că a fost un om nereligios, însă, din 
religia difuză pe care el o mărturisea în scrisul filozofic, lipsea tocmai ceea ce 
este mai important în creștinism: Persoana divino-umană a Mântuitorului 
Hristos, înţeleasă în adevărata Sa statură și nu doar ca un pretext cultural de 
ordin istorico-mitic. Tocmai această mare absenţă din sistemul de gândire 
al filozofului transilvănean i-au determinat pe Nichifor Crainic şi mai ales 


19 Petre Ţuţea, op. cita p. Il. 
% Ibidem, p. 107. 
2 Ibidem. 

pe părintele Stăniloae să se distanţeze public de autorul cunoscutelor trilogii 
filozofice. Această contestare nu a apărut decât în momentul în care Lucian 
Blaga a declarat public, fără echivoc, că nu acceptă adevărurile Revelaţiei în 
propria lor semnificaţie. 

Cei doi mari teologi au fost nevoiţi să ia atitudine nu doar din considerente 
apologetice. Problematica era mai nuanțată. Blaga avea un mare prestigiu 
cultural, girat ani de-a rândul chiar de revista Gândirea condusă de Nichifor 
Crainic, iar ideile acestuia — în special cele din cartea Religie și spirit, apărută 
în 1942 — puteau aduce mari îndoieli de credinţă în rândurile admiratorilor 
curentului gândirist. Era în joc cea mai importantă problemă din existenţa 
omului: dobândirea sau pierderea vieții veşnice. Părintele Stăniloae și Nichifor 
Crainic s-au implicat în această polemică având în minte cuvintele trezvitoare 
ale Fiului lui Dumnezeu: „căci ce-i foloseşte omului să câștige lumea întreagă, 
daca-și pierde sufletul? Sau ce-ar putea să dea omul, în schimb, pentru sufletul 
său?” (Marcu 8, 36-37). 

Blaga a fost în deceniul al patrulea al secolului trecut cel mai important 
colaborator al revistei Gândirea. Începând din 1930, el va încredința acestei 
publicaţii fragmente masive din aproape toate studiile ce aveau să-i alcătuiască 
viitoarele două trilogii — a cunoașterii și a culturii, precum şi din studiul Artă 
şi valoare ce va face parte din Trilogia valorilor. Între cele două personalități 
interbelice se stabilise o legătură adâncă de prietenie, întemeiată atât pe vechi 
relaţii personale, cât și pe țelul comun al creării, prin revista Gândirea, a celui 
mai reprezentativ curent al spiritualității româneşti”? 

În pofida tuturor acestor realități, ruptura dintre Blaga şi revista 
Gândirea era vizibilă la sfârşitul anului 1941. În cel de-al doilea volum de 
„Memorii”, Nichifor Crainic î îşi amintea: „În ultimul timp ne răcisem, fără să 
rupem relaţiile, care fuseseră ale unei prietenii crezute fără sfârşit”. Pentru 
a ne lămuri asupra cauzelor acestui „divorţ” cultural, ne vom opri puţin la 
discursul de recepţie rostit de Lucian Blaga din partea Academiei Române, 
cu ocazia primirii lui Nichifor Crainic în cel mai înalt for tutelar al culturii 
românești. În această alocuţiune, pe lângă sublinierea meritelor lui Nichifor 
Crainic, Blaga se distanțează de mentorul gândirismului destul de evident. 
Profesorul de filosofie observa că Nichifor Crainic „nu crede în puterea 


2 Pentru a înţelege dimensiunile acestei prietenii este de ajuns să fie citite scrisorile dintre 
Blaga şi Crainic, publicate în revista „Manuscriptum”, nr. 100. Spre exemplu, Lucian Blaga 
îi scria directorului Gândirii: „tu ai tot felul de prieteni, unii sunt de sezon, dar numai vreo 
doi-trei, care nu s-au dezminţit niciodată! În fruntea acestora mă socot eu, care nu cred că ştii 
cât de mult am ţinut totdeauna seama, în mare și în amănunt, de ceea ce este și trebuie să fie 
interesul grupării noastre — care trebuie să rămână exponentul cel mai înalt al spiritualității 
româneşti” (Op. cit., p. 167 ). La rândul său, Crainic îi scria filosofului, aflat la Viena: „I-am 
confirmat [lui Nicolae Iorga] că eşti cel mai bun prieten al meu, pe lângă ceea ce ești” (op. cit., 
p. 141). 

% Nichifor Crainic, Pribeag în țara mea. Memorii (II), p. 43. 


187 


raţiunii autonome”. Apoi Blaga adăuga că el nu acceptă Revelația creștină 
decât ca o expresie culturală și de aceea îşi manifesta, oarecum, o uşoară 
insatisfacţie în faţa credinţei neclintite a poetului și teologului român: „ca 
filosof, care se distanțează creându-și dificultăți și problematizându-și orice 
obiect de cercetare, nu pot să spun decât că trebuie să invidiez certitudinile de 
credinţă ale lui Nichifor Crainic. Şi mai ales imensa anticipație că, în gândirea 
autorilor pe care el îi frecventează, este depozitată însăși Revelația divină. 
Crainic nu are nici o îndoială că cel mai asiduu colaborator al geniului patristic 
a fost Dumnezeu Însuşi”%5. Prin aceste fraze Blaga îşi mărturisea îndoielile de 
credinţă şi nega totodată valoarea Sfintei Tradiții (în cadrul căreia scrierile 
Sfinţilor Părinţi au un rol decisiv) ca mijloc de transmitere a Revelaţiei. 

Lucian Blaga, analizând volumul crăinicist Nostalgia Paradisului, credea 
că gândirea filosofică nu poate accepta Revelația creștină în sens propriu, ci 
numai dintr-o perspectivă mitologică: „Dacă admitem cu gândirea teologică 
dogma realităţii celor două paradisuri, a celui trecut de pe pământ şi a celui viitor 
de dincolo de linia morţii, atunci lămuririle lui Nichifor Crainic cuprind cea 
mai justă definiţie și explicaţie a culturii. Dar dacă, potrivit gândirii filosofice, 
imaginile celor două paradisuri nu sunt decât mituri de mare frumuseţe și 
tâlc, atunci formula atât de atrăgătoare a lui Nichifor Crainic nu definește și 
mai ales nu explică întru nimic cultura, ci circumscrie doar, printr-un simbol, 
ceea ce vrea să definească și să explice”?. Din toate aceste idei se desprinde 
în mod limpede concluzia că, cel puţin la nivelul anului 1941, gânditorul 
transilvănean nu acorda învățăturilor Bisericii decât un credit informațional- 
cultural, el nefiind dispus să creadă în existenţa raiului și, implicit, nici în 
existenţa divino-umană a Persoanei Mântuitorului. 

Blaga este reprezentativ pentru un anumit tip de conflict care poate 
apărea între credinţă și cugetarea filozofică. El îi reprezintă pe intelectualii 
care nu se declară atei, dar nici nu acceptă Revelația ca descoperire de Sine 
a lui Dumnezeu, ci își construiesc propria lor credinţă abstractă, producând 
confuzii majore în rândul celor neavizaţi. Din toate aceste rânduri se înţelege 
că filosoful Blaga nu-și asuma în profunzime nici dogmele Bisericii, nici 
înţelepciunea Cuvântului întrupat, așa cum se păstrează în Sfânta Evanghelic, 
întrucât nu credea în caracterul revelat al acestora. După cum observa 
publicistul Dan Ciachir, intelectualii care au luat partea lui Blaga în polemica 
acestuia cu Crainic și cu părintele Stăniloae, au făcut-o din necunoaștere 
şi din imposibilitatea de a deosebi mitul de Revelația creștină, aceste două 
problematici fiind de cele mai multe ori chiar antinomice,” atunci când se 
abordează învăţăturile revelate ale Bisericii. 


% Lucian Blaga, Răspunsul domnului Lucian Blaga, p. 29. 

% Ibidem, p. 30. 

% Ibidem, p. 32. 

7 Dan Ciachir, Omul și lucrarea sa, în „Ortodoxia”, XLV (1993), nr. 3-4, p. 172. 

Pentru a ne poziţiona în contextul polemicilor culturale din epocă este 
interesant de subliniat că, în timpul când Blaga își susţinea aceste idei, existau 
filosofi români care nu se simțeau deloc stingheri asumându-și învățătura 
ortodoxă şi rămânând în același timp fideli vocației de filosofi. Spre exemplu, 
celebrul profesor Nae Ionescu, încă din anii '20, după ce sublinia că religia „e 
trăire, e viaţă”, iar filosofia „nu e decât gândire asupra vieții”, arăta că raţiunea 
autonomă „îmbucătăţește universul; ea desface şi despică totul și numai în 
mintea purtătoare de Dumnezeu a ascetului începe vindecarea existenţei, 
închiderea rănilor lumii [...] pentru mintea noastră obișnuită, dogma nu e 
decât un «imperativ categoric»; ea este însă o axiomă evidentă, prin ea însăşi, 
pentru raţiunea purificată și potenţată prin rugăciunea și fapta creştină” %. 
La rândul său, Mircea Vulcănescu, poate cel mai împlinit elev al şcolii lui 
Nae Ionescu, a susţinut în 1940 o conferinţă, intitulată „Problema filosofiei 
creştine”, în care prezenta tocmai posibilitatea existenţei unei compatibilităţi 
între filosofie și credinţa în Domnul lisus Hristos”. 

În anii '30, Crainic îşi manifestase în mai multe rânduri entuziasmul 
— uneori temperat — faţă de filosofia lui Blaga, care începea tot mai mult să 
se închege. În 1932, el considera că apariţia Eonului dogmatic a lui Blaga 
este un adevărat eveniment cultural. Nichifor Crainic aprecia îndrăzneala 
şi puterea de analiză filosofică a autorului cărții, dar sublinia totodată că 
nu subscrie la concluziile lui Blaga, în special cele referitoare la învechirea 
dogmelor creştine“. 

Deja din anii '30, începeau să se vădească cele două linii orientative 
care se vor diferenţia tot mai mult odată cu trecerea timpului. Pe de o parte, 
Crainic va vorbi în următorii ani despre creştinism ca principalul izvor de 
inspiraţie pentru arta europeană“, pe de altă parte, Blaga susţinea că o cultură 
se poate dezvolta și fără a ţine cont de dogmele creştine perimate*?. Mentorul 
gândirismului nu se delimita încă de filosoful român și datorită prieteniei 
care exista între cei doi, dar și din speranţa că Blaga va depăși unele idei şi va 
deveni, în cele din urmă, un gânditor care îşi asumă adevărurile Revelaţiei. În 
1934, Crainic se arăta foarte entuziasmat de volumul Cenzura rranscendentă“?, 
pentru ca în 1937 să afirme: „avem azi o filosofie magnifică cum e cea a lui 


28 Nae Ionescu, Teologia — integrala publicisticii religioase, ed. Deisis, Sibiu, 2003, p. 36 şi 27. 
» Mircea Vulcănescu, Posibilitătile filosofiei creștine, ed. Anastasia, Bucureşti, 1996. 

% Nichifor Crainic, Un gânditor: Lucian Blaga, în „Gândirea”, XII(1932), nr. 7-9, p. 322-324. 
Peste mai mulţi ani părintele Dumitru Stăniloae va publica un articol prin care îi reproşa lui 
Blaga că a prezentat în Fonul Dogmatic o accepţie cu totul neortodoxă noţiunii de dogmă 
(Despre dogmă, în „Gândirea”, XX (1941), nr. 3-4, p. 180). 

31 Nichifor Crainic, Poezia noastră religioasă, în „Gândirea”, XXIII(1943). 

* Lucian Blaga, Trilogia cunoaşterii, Fundaţia Regală pentru Literatură şi Artă, Bucureşti, 
1943, p. 18. 

% Nichifor Crainic, Câteva notite despre Lucian Blaga, în „Gândirea”, XIII (1934), nr. 8. 

Lucian Blaga’. De asemenea, numărul opt din anul XIII (1933-1934) al 
revistei Gândirea a fost dedicat aproape în întregime lui Lucian Blaga. 

Lucrurile aveau să se lămurească decisiv în anul 1942. După ce, în 1941, 
cu ocazia discursului de la Academia Română, Blaga își precizase destul de 
apăsat viziunea sa autonomă în raport cu Revelația, un an mai târziu el a 
publicat lucrarea Religie și spirit. Volumul conţinea mai multe idei discutabile 
din punctul de vedere al învățăturii creștine, cea mai gravă fiind punerea 
sub semnul întrebării a divinității Mântuitorului, văzut ca o simplă ființă 
omenească ce a avut puterea să-și asume aşteptările mitice: „Un mit, încălzit 
de dogoarea crescândă a sufletelor timp de multe veacuri, trebuia odată să 
ia trup. În această atmosferă de exaltare înfrigurată s-a întâmplat apoi un 
fapt istoric de o importanţă cu totul excepţională. Mitul mesianic a luat, în 
adevăr, în posesie o ființă omenească, încercând o realizare istorică. Viaţa lui 
lisus din Nazaret povestită de evangheliști are desigur în foarte multe privinţe 
o înfăţişare de mit. De unde unii s-au grăbit să încheie că Iisus nici nu ar fi 
existat vreodată ca persoană istorică reală. Dar viaţa lui Iisus se configurează 
mitic, fiindcă ea era realizarea întocmai a unui mit”'%. 

În 1943, după ani de așteptări neîmplinite, Crainic va lua atitudine publică 
împotriva alunecărilor lui Blaga de la viziunea creștină asupra lumii. El arată 
ca sistemul filozofic al acestuia, în loc să transfigureze specificul autohton prin 
lumina dreptei credinţe, s-a transformat, din păcate, într-o concepţie din care 
lipseşte tocmai Dumnezeu. Nichifor Crainic exclama cu amărăciune: „Lucian 
Blaga preconizează o metafizică românească elaborată din superstiţiile folclorice, 
din miturile indiene şi din ereziile creştine, toate elemente antiortodoxe. 
Dar aceasta nu ar fi decât o metafizică a babelor vrăjitoare sau un galimatias 
crișnamurtic, cum e teosofia. Criteriul pe care îl stabilește dânsul pentru o 
filosofie românească e prea simplu și prea insuficient. Căci nu ajunge să ai o 
identitate etnică și să emiţi o năzbâtie, pentru a face filosofie autohtonă”*€. 

După ce se va despărți de Gândirea în 1943, Blaga va pune sub semnul 
întrebării actualitatea învăţăturii Bisericii în cultura și societatea modernă, 
făcând o aluzie străvezie la Nichifor Crainic și la întregul său program gândirist: 
„Să nu ne jucăm cu cuvintele — spunea autorul trilogiilor filosofice —, doctrina 
ortodoxă a fost prin secolul al VIII-lea al erei noastre deplin închegată. Ea 
formula şi articula un univers rotunjit, suficient sieși, admirabil suspendat 
şi nu mai admitea nici un adaos esenţial. Născător de probleme și de soluţii 
capitale, ortodoxismul nici nu a mai fost şi nici nu mai putea să mai fie”. 
Lucian Blaga nu putea înţelege că Ortodoxia este de-a pururi dinamică, 
actuală şi provocatoare în sens creator tocmai fiind că se întemeiază pe puterea 


34 Nichifor Crainic, Cronica măruntă, în „Gândirea”, XVI (1937), nr. 10, p. 526. 

% Lucian Blaga, Trilogia valorilor, ed. Minerva, Bucureşti, 1987, p. 445. 

% Nichifor Crainic, Transfigurarea românismului, în „Gândirea”, XXII (1943), nr. 4, p. 183. 
% Lucian Blaga, Despre viitorul filosofiei româneşti, în „Saeculum”, I (1943-1944), nr. 1, p. 7. 

Dumnezeului celui viu. Profesorul Crainic susţinea că Ortodoxia a fost, este 
şi va fi de-a pururi un izvor dătător de viaţă, dătător de soluţii capitale în 
căutările omenești, inclusiv pe plan cultural; toate strădaniile fondatorului 
gândirismului erau întemeiate pe acest crez. 

Întrucât problema ridicată mai sus de Blaga poate fi atrăgătoare şi pentru 
alți intelectuali, este necesară aici o scurta analiză teologică. Este adevărat că în 
primele opt veacuri după Hristos s-au alcătuit, pe baza Revelaţiei, principalele 
învățături ale Bisericii. Tot în această perioadă, Tradiţia Apostolică, printr-o 
sobornicitate ecumenică, a fost formulată și precizată în ceea ce se numeşte 
aspectul statornic al Tradiţiei dumnezeieşti. După primele opt secole, Biserica, 
ca organism viu, însufleţit de Duhul Sfânt, nu a primit Tradiţia statornică ca 
pe un obiect de muzeu. Așa cum Tradiția cu caracter de permanenţă a dat 
răspunsuri marilor probleme ale timpurilor străbătute de Biserică în epoca 
ecumenicităţii ei, tot astfel a apărut după al optulea veac Tradiţia dinamică 
a Bisericii care se întinde până în zilele noastre. Aceasta dă răspunsuri la 
problemele fiecărui timp, sub inspiraţia Duhului Sfânt și potrivit normelor 
Scripturii şi ale Tradiției cu caracter de permanenţă. 

Din punctul de vedere al conţinutului teologic, Tradiţia dinamică este 
mult mai puţin însemnată decât cea statornică și nu se constituie integral 
în Sfânta 'Tradiţie, ci numai prin ceea ce se confirmă oficial și autoritativ 
de Biserică. Sfânta Iradiţie este memoria vie a Bisericii, a Trupului tainic al 
Domnului. Ea conţine în permanenţă elemente actuale şi dinamice pentru 
orice moment al istoriei, este mereu prezentă în sens creator și stimulator, 
întrucât este însuflețită de Duhul Sfânt. 

Crainic va reveni asupra unor scrieri ale lui Blaga pe care le elogiase și le girase 
public cu prea multă uşurinţă. În volumul Cenzura transcendentă, Blaga afirmase 
că Marele Anonim — care ţine locul lui Dumnezeu în sistemul său filosofic — și-a 
luat toate măsurile pentru a nu fi cunoscut de oameni, iar despre acesta nu se 
poate şti cât este divinitate și cât este ființă demonică: „Antinomia aceasta e și 
o fereastră deschisă spre însăși natura prăpăstioasă a Marelui Anonim. E Marele 
Anonim, așa cum se manifestă el în această determinare antinomică a cunoașterii 
individuate, pură divinitate, o ființă demonică, sau ceva intermediar?”®. 

Profesorul Nichifor Crainic va răspunde peste aproape un deceniu de la 
publicarea acestor rânduri, remarcând la ideile lui Blaga un caracter abstract 
şi nefolositor în planul împlinirii sufleteşti: „Ideea originală rămâne o simplă 
curiozitate intelectuală dacă nu proiectează o rază de lumină asupra unor 
însuşiri fundamentale din sufletul naţional. Cu adâncă părere de rău trebuie 


38 Pentru raportul dintre aspectul statornic și cel dinamic al Sfintei Tradiţii, se poate consulta 
prof. N. Chiţescu, pr. prof. Isidor Todoran, pr. prof. I. Petreuţă, Teologia Dogmatică şi 
Simbolică (I), p. 141-158. 

39 Lucian Blaga, Trilogia cunoaşterii, Fundaţia Regală pentru Literatură şi Artă, Bucureşti, 


1943, p. 448-449. 

să spunem că nu vedem nici o afinitate între metafizica poporului român și 
ideea aşa de originală a Marelui Anonim, biet satrap al cerului speculativ, 
îngrozit că pigmeii din lume ar putea să-i uzurpe tronul”. 

Cartea Religie și spirit a trezit o reacţie hotărâtă şi pertinentă din partea 
unui alt gândirist: renumitul teolog Dumitru Stăniloae“. În lucrarea sa Poziția 
domnului Lucian Blaga fată de creştinism şi Ortodoxie, părintele Stăniloae 
observa, printre altele, că gândirea autonomă a filosofului transilvănean 
l-a adus pe acesta la o abordare nerealistă a etosului românesc și la negarea 
Revelaţiei: „Domnul Lucian Blaga nu s-a apropiat de realitatea socială și 
istorică fără prejudecăţi, pentru a asculta ce spune ea și apoi a-și stabili o 
judecată asupra creştinismului, ci a venit cu prejudecata stilului și a ideii că nu 
există Revelaţie divină, ci totul este produs subiectiv, şi a ciuntit realitatea ca 
să intre în cadrul strâmt al ideii D-sale preconcepute”“?. Plecând de la aceste 
cuvinte se poate observa că omul autonom are o proastă întâlnire cu realul, 
pe care-l confundă cu aparențele acestei lumi sau cu fantasmele propriei sale 
minţi. El începe prin a se crede măsura tuturor lucrurilor și sfârșește prin a 
certa realitatea întrucât nu se potrivește cu ideile sale”. 

Mergând pe firul unor false raționamente, Blaga, observă părintele 
Stăniloae în aceeași lucrare, a ajuns să considere divinitatea Persoanei lui 
lisus Hristos, o simplă născocire mitică: „În sfârşit, consecvent cu întreaga 
concepţie a D-sale, dl. Lucian Blaga declară pe Iisus Hristos [...] simplu om, 
divinizat de ardoarea unui grup în care se formase cu timpul mitul mesianic, 
ca o producţie subiectivă, omenească, după asemănarea tuturor produselor 
intelectuale și mitice omenești. [...]. Precum zeul Marduk al Babilonienilor 
este produsul mitic al unei așteptări mesianice, tot așa și divinitatea lui Iisus e 
un asemenea adaos mitic, peste simpla omenitate a Lui”*. Rectorul Academiei 
Teologice din Sibiu îşi încheia cartea cu speranţa că Lucian Blaga va reveni 
asupra unora din ideile vizate în lucrare, așa după cum în istoria cugetării 
omeneşti au mai existat „asemenea întoarceri vivificatoare şi mântuitoare”$5. 

Lucian Blaga îi va răspunde părintelui Stăniloae printr-o notiţă ironică 
publicată în revista Saeculum în care, printre altele, îi reproşa părintelui 
profesor că i-a răstălmăcit ideile, deși cunoscutul teolog se întemeiase pe 


extrase edificatoare din cărțile filosofului român“. 


4 Nichifor Crainic, Transfigurarea românismului, p. 184. 

+! Părintele Stăniloae şi-a început colaborarea cu revista „Gândirea” din anul 1935. Ela devenit 
în ultimul deceniu de apariţie al revistei personalitatea cea mai proeminentă a gândirismului. 
* Pr. prof. Dumitru Stăniloae, Poziția domnului Lucian Blaga fată de creştinism şi Ortodoxie, 
ed. Paideia, București, 1993, p. 28. 

8 Răzvan Codrescu, De la Eminescu la Petre Ţuţea, ed. Anastasia, Bucureşti, 2000, p. 219. 

+ Pr. prof. Dumitru Stăniloae, op. cit., p. 26. 

& Ibidem, p. 120. 

46 Lucian Blaga, De la cazul Grama la tipul Grama, în „Saeculum”, I (1943-1944), mai-iunie, 
p. 91. 

Cazul lui Blaga este relevant pentru urmările pe care le poate avea raţiunea 
autonomă în cultura modernă. Vizibile mai întâi în literatură și filosofie, 
efectele acestui mod de abordare cuprind fiecare persoană în parte, întreaga 
societate și întreaga civilizaţie. Este direcţia principală a culturii europene din 
secolele XIX şi XX. Se poate spune că esenţa raportului cu realitatea promovat 
de raţiunea autonomă este obiectivarea subiectivismului personal în așa fel 
încât obiectivitatea existenţei este înlocuită în final de subiectivitatea percepţiei 
personale. Chiar dacă, pentru început, principiul raţiunii autonome pare să 
aibă o conotaţie oarecum neutră faţă de creştinism, în cele din urmă el duce la 
negarea lui lisus Hristos ca Fiu al lui Dumnezeu şi ca Mântuitor al oamenilor. 


Conceptul de teandrie 

Părintele Dumitru Stăniloae susținea că idea teandrică a fost pusă în 
circulaţie în spaţiul românesc, atât în lumea teologică cât și în cea intelectuală, 
de Nichifor Crainic“. Prin teandrie sau, într-un anumit sens, sinergie“, se 
înţelege împreună-lucrarea, uniunea intimă dintre harul dumnezeiesc și 
voinţa liberă a credinciosului renăscut haric, conlucrare ce se încununează 
prin îndumnezeirea omului. Teandria s-a subînţeles dintotdeauna în teologia 
ortodoxă, chiar dacă acest concept nu s-a cristalizat în termeni clasici dogmatici 
şi nici nu a primit o formulă sinodal-ecumenică”. 

Modul teandric reprezintă în spiritualitatea ortodoxă calea pe care 
persoana umană, în deplină libertate, înaintează de la chip spre asemănarea 
cu Dumnezeu. În acest sens este elocventă mărturia sfântului apostol Pavel 
către corinteni: „prin harul lui Dumnezeu sunt ceea ce sunt și harul Lui care 
este în mine nu a fost în zadar, ci m-am ostenit mai mult decât ei toţi. Dar nu 
eu, ci harul lui Dumnezeu care este în mine” (I Corinteni 15, 10). Modelul 
desăvârșitei teandrii îl avem în lisus Hristos%, în care natura dumnezeiască 
şi cea omenească sunt unite într-o singură persoană, în chip neamestecat, 
nedespărţit, neîmpărţit şi neschimbat. 

Nichifor Crainic abordează problema vieţuirii teandrice a omului îndeosebi 
în trei registre de analiză: teandria ca lucrare a omului angajat eclesial spre 
dobândirea Duhului Sfânt, teandria ca o posibilitate de înţelegere a raportului 


“ Pr. prof. Dumitru Stăniloae, Opera teologică a lui Nichifor Crainic, p. 266. 

48 Termenul de feandrie nu coincide în totalitate cu cel de sinergie. Prin sinergie se mai poate 
înţelege teologic și conlucrarea dintre credincioși de a fi uniţi şi împreună-lucrători în Biserica, 
Trupul lui Hristos (Romani, 12, 4-9; I Corinteni, 12, 27-31; 13, 1-5). Modelul sinergiei 
divino-umane și umano-umane este cel dumnezeiesc. E chipul în care Persoanele Sfintei 
Treimi trăiesc într-o împreună-lucrare a iubirii şi a dăruirii nesfârșite și veşnice unele către 
celelalte, respectiv, odată cu creaţia, către om (pr. Răzvan Ionescu, Adrian Lemeni, Dicționar 
de teologie ortodoxă şi ştiinţă, p. 269-270). 

* Magistrand loan Bria, Sinergia în teologia ortodoxă, în „Ortodoxia”, VIII (1956), nr. 1, 
p. 29. 

5 Pr. prof. Dumitru Stăniloae, Opera teologică a lui Nichifor Crainic, p. 266. 

dintre sfințenie şi genialitate, precum şi teandria ca manifestare a specificului 
neamului românesc în istorie, specific esenţializat prin ideea de /ege românească. 

Persoana umană se bucură de anumite virtualități fiinţiale care o fac 
demnă de a fi împreună-lucrătoare cu Dumnezeu. Prin faptul că este făcut 
după chipul lui Dumnezeu, omul se arată a fi un părtaş demn la dumnezeire”, 
el se poate integra în comuniunea teandrică, poate răspunde chemării spre 
veșnicie pe care i-o adresează Dumnezeu. Nichifor Crainic evidenţiază faptul 
că, atunci când omul își asumă Revelația, el dobândeşte „demnitatea de fiu 
adoptiv al lui Dumnezeu şi, mai mult decât atât, dobândește demnitatea 
teandrică, de colaborator al lui Dumnezeu la opera de desăvârșire a făpturii””?. 
Prin descoperirea dumnezeiască, persoana umană înţelege că, pe drumul spre 
mântuire, Cuvântul întrupat este și ţinta, dar este și calea pe care o urmează 
credinciosul ce se străduiește să ducă o viaţă în Hristos. 

Profesorul Crainic prezintă diverse argumente pentru a evidenția faptul 
că teandria este ideea de bază prin intermediul căreia se poate înţelege raportul 
dintre Revelaţie și creaţie culturală într-o perspectivă ortodoxă şi, tocmai de 
aceea, primul capitol din Nostalgia Paradisului este dedicat acestei teme. El 
foloseşte acest concept cheie în special pentru a arăta că toate actele superioare 
ale omului renăscut întru credinţă sunt făcute prin conlucrarea acestuia cu 
puterile dumnezeiești nezidite, în așa fel încât el poate ajunge — la fel cum 
spunea şi sfântul apostol Pavel în epistola către Galateni (2, 20) — să fie în 
același duh cu Iisus Hristos Domnul: „a gândi lumea precum Dumnezeu o 
gândeşte, a iubi lumea precum EI o iubeşte și a lucra în ea precum EI lucrează, 
iată în ce stă modul teandric al credinţei și al înţelepciunii creștine, modul lui 
lisus Hristos”. Într-o asemenea ambianţă, cultura creştină devine expresia 
vieţuirii teandrice asumată de creator, căci la temelia operei sale „stă permanent 
o rugăciune de chemare a harului dumnezeiesc”. 

Ideea teandrică însoțește, mai mult sau mai puţin evident, toate scrierile 
lui Crainic referitoare la posibilităţile creaţiilor artistice de a se înălța spre 
sensurile ultime ale existenţei. Cunoaşterea și asumarea căii teandrice aduce 
o îmbogăţire, o luminare, o reaşezare a valorilor şi a căutărilor umane. Într-o 
perspectivă teandrică, Crainic propune o împreună-lucrare între teolog, și 
omul de cultură. La nivelul schimburilor de idei dintr-o epocă, o teologie 
dezîntrupată, fără o comunicare cu valorile culturale ale societăţii, nu convinge 
şi nu este, în cele din urmă, o teologie vie, mărturisitoare. La rândul său, 
creaţia artistică care nu este transfigurată într-o oarecare măsură de lumina 
Revelaţiei, devine o simplă mărturie a limitelor lumii de aici și, în cele din 
urmă, ea nu reprezintă adevărata cultură care-l conduce pe om în veșnicie. 


51 Magistrand loan Bria, Sinergia în teologia ortodoxă, p. 30. 
* Nichifor Crainic, Dionisie Areopagitul, p. 188. 

55 Idem, Nostalgia Paradisului, p. 8. 

5 Ibidem, p. 279. 

Chiar dacă în scrierile crăiniciste asemenea distincţii sunt mai mult implicite 
decât explicite, totuși, în cele mai multe cazuri, atunci când vorbeşte despre 
teologie și artă, Nichifor Crainic are în vedere sensul autentic, înnoitor și 
veşnic al acestor cuvinte. 

Teandria nu anulează libertatea persoanei. Dumnezeu fiind iubire, îi lasă 
în permanenţă omului putinţa de a alege, fiindcă numai ceea ce este asumat în 
libertate de persoana umană poate dobândi valoare veșnică. Condiţia oricărei 
creaţii autentice, spune Crainic, este libertatea și dragostea”. Numai acordul 
dintre libertate și har duce la expresii culturale conforme cu valorile creștine“. 

Omul nu este complet decât în unire cu transcendentul. El a fost creat 
pentru veșnicie, iar păcatul reprezintă atât distrugerea libertăţii harice în care 
se împlinește omul, cât și o neconformitate cu ideea veșnică după care l-a creat 
Dumnezeu”. Păcatul este refuzul de a trăi cu Dumnezeu și el reprezintă, spune 
Crainic, „un accident apărut în limitele creaturii din propria libertate de voinţă” *8. 
Distrugând comuniunea teandrică, păcatul produce o desfigurare a frumuseții 
şi a armoniei cosmice. Dimpotrivă, dobândind o existență harică, persoana 
umană se integrează în frumuseţea și sensul totalităţii zidirii lui Dumnezeu: 
„spre deosebire de toate religiile și filosofiile pământului, lisus Hristos a adus 
omului acest dar îndoit: de a-l ridica dintr-odată asupra universului pentru a-i 
pătrunde înţelesul din perspectiva gândirii divine şi de a-i pune la îndemână 
modul teandric, prin care să se reintegreze în sensul descoperit”. 

Scriitorul gândirist Septimiu Bucur scria, într-o recenzie la volumul 
Nostalgia Paradisului, că doctrina spiritualistă a lui Nichifor Crainic, 
„consolidată pe temeliile modului teandric, este una dintre cele mai frumoase 
mărturii de maturitate creatoare, pe care le poate revendica, de la începuturile 
ei, cultura noastră”%, 

Nichifor Crainic priveşte problematica teandriei şi ca o posibilitate 
de înţelegere a raportului dintre sfinţenie şi genialitate. Plecând de la 
universalitatea chipului lui Dumnezeu în om, profesorul Crainic spune că 
gradul culminant al acestui chip al lui Dumnezeu în om este geniul, care 
poate fi sau nu creștin“!. Geniile sunt „profeţi naturali ai lui Dumnezeu”%?, 
deoarece ei reprezintă treapta culminantă a oamenilor care colaborează cu 
Dumnezeu pentru citirea semnelor Revelaţiei naturale și împlinirea unora din 


55 Nichifor Crainic, Nostalgia Paradisului, p. 5. 

5 Constantin Stoenescu, Modul teandric și relația dintre religie şi cultură la Nichifor Crainic , 
în Dialogul dintre Teologie şi Filozofie, vol. îngrijit de Sorin Şelaru, ed. „Basilica” a Patriarhiei 
Române, Bucureşti, 2009, p. 178. 

5 Nichifor Crainic, Dionisie Areopagitul, p. 190. 

58 Idem, Nostalgia Paradisului, p. 5. 

5 Ibidem, p. 7-8. 

6% Septimiu Bucur, Nostalgia Paradisului, în „Gândirea”, XIX (1940), nr. 4, p. 321. 

* Nichifor Crainic, Nostalgia Paradisului, p. 12. 

© Ibidem. 

îndemnurile acesteia. Geniul ajunge cu atât mai multă ușurință la descifrarea 
unora din înțelesurile Revelaţiei naturale, cu cât rămâne mai mult fidel 
sensului veşnic al chipului lui Dumnezeu din el. Conceptul de chip al lui 
Dumnezeu are o accepţie general omenească, pe când cel de asemănare una 
specific creștină. Sfântul este treapta supremă a asemănării cu Dumnezeu la 
care poate năzui orice creștin care se angajează existenţial în viaţa eclesială, 
într-o comuniune tot mai personală cu lisus Hristos. 

Geniul îşi împlineşte chemarea prin plăsmuirea culturală, iar sfântul prin 
trăirea duhovnicească; ambele lucrări pot contribui la restabilirea, prin Logosul 
întrupat, a armoniei primordiale dintre Dumnezeu și om. Prin urmare, 
dacă există o „Revelaţie naturală admisă de doctrina ortodoxă, nimic nu ne 
opreşte să o vedem realizându-se în lume în colaborare cu geniul, precum 
Revelația supranaturală, dată prin lisus Hristos, se realizează mai departe 
în colaborare cu sfântul. Din punctul de vedere care ne preocupă, uneia îi 
atribuim creaţia culturală, iar celeilalte lucrarea morală, fără să înțelegem o 
separație categorică între amândouă. Astfel, ideea teandrică, în accepțiunea 
ei generală, ne pune în față geniul ca vestitor sau ca profet natural al unei 
ordini de perfecţiune superioare lumii noastre, simbolizată în plăsmuirile 
lui; precum în accepțiunea ei specific creştină, aceeași idee teandrică ne 
pune în faţă pe sfânt, în a cărui perfecţiune morală contemplăm un semn 
al perfecțiunii veșnice”S?. Prin urmare, geniul și sfântul se deosebesc funciar 
prin faptul că primul, în inspiraţie, primește o Revelaţie naturală, iar cel de-al 
doilea se angajează existenţial în viaţa harică ce este motivată, îndrumată și 
susținută prin Revelația supranaturală. În lumina acestei concepții, cultura 
„cuprinde în sine un sens profetic, convergent cu doctrina creştină, despre 
finalitatea vieții în ordinea eternă”. 

Cultul îşi găseşte împlinirea în sfânt, ca persoană îndumnezeită, prin 
lucrarea teandrică. Cultura se regăsește pe sine împlinită în persoana geniului 
care, prin sensurile înalte ale plăsmuirilor sale, tinde spre Frumuseţea veşnică. 
Împreună lucrarea acestor două sublime realități — sfântul şi geniul — se poate 
realiza tot mai deplin în sânul Bisericii. 

Această analiză teologică, unică până în momentul de față în gândirea 
românească, deschide perspective nebănuite asupra înţelegerii rolului pe care 
îl poate juca în societate geniul artistic, creatorul de artă, și ea l-a determinat 
pe profesorul de teologie Emilian Vasilescu să afirme că noţiunea de teandric, 
ce stă la temelia cugetării lui Nichifor Crainic, „reprezintă o magnifică viziune 
creştină a lumii, în care Dumnezeu colaborează cu geniile creatoare și cu 
sfinţii, la transfigurarea şi îndumnezeirea lumii”. Din viziunea teandrică a 
lumii decurge o concepţie cuprinzătoare asupra vieții în care, spune apologetul 


s Nichifor Crainic, Nostalgia Paradisului, p. 12. 
“ Ibidem, p. 13. 

român, „toate formele de cultură se orânduiesc, se ierarhizează şi se unifică pe 
plan înalt religios, dar își păstrează specificul lor etnic”%. Idealul lui Crainic şi, 
implicit, al curentului gândirist, rămâne acea lume în care Hristos să poată lua 
chip vădit nu numai în sfinţi, ci şi în geniile etnice, spre slava Tatălui ceresc şi 
spre mântuirea neamului. 

Împlinirea culturii prin cult, a creaţiei artistice prin Revelaţie, se ivește 
atunci când geniul artistic încearcă să trăiască adevărurile de credinţă, încearcă 
să-și asume viaţa în Hristos, iar opera sa se preschimbă treptat într-un act de 
mărturisire, în ceea ce se poate numi o cultură a Duhului (părintele Rafail 
Noica). Din această perspectivă, Crainic spune că sensul adevăratei culturi 
„este acela de a hrăni spiritul cu sugestia vieții de dincolo de lume, cu imaginea 
anticipată a unei ordini eterne pentru care el are afinități substanţiale. Decăzută 
din această funcție spirituală, cultura nu mai are sens”e€. 


x k x 


Stefan Afloroaei: 

Primele două comunicări, deşi de pe poziţii foarte diferite, repun în 
discuţie înţelesul termenului mit. Pe de o parte, perspectiva lui Coșeriu, care 
în unele puncte diferă de cea a lui Eliade, pe de altă parte, revenirea în lumea 
concretă a vieţii și regăsirea unor mituri care ne privesc cumva nemijlocit, în 
chiar lumea noastră de astăzi. 

Celelalte două comunicări aduc în atenţie date din literatura română şi 
din teologia şi filosofia din acest spaţiu, în care iarăşi raportul dintre mit, creaţie 
şi revelaţie este mereu în atenţie. Firește, chestiunea merita mult discutată, un 
întreg colocviu s-ar putea axa chiar pe înţelegerea acestui termen, mit sau 
mitologie, cu posibile semnificaţii sau ilustrări, dar nu este timp. 


Lucia Cifor: 

Domnul profesor Mircea Borcilă este, aşa cum a declarat Eugeniu 
Coșeriu în timp ce trăia, cel mai bun elev al său din România, cel mai bun 
continuator al şcolii integraliste din România. Lingvistica integrală este încă o 
necunoscută pentru multă lume, dar este lingvistica viitorului. Îmi amintesc 
o vorbă a savantului Eugeniu Coșeriu, de origine din Basarabia, după cum 
ştiţi. El a spus: „După ce se vor sătura de toate prostiile, de toate teoriile vagi 
şi necoagulate suficient, vor ajunge şi la ceea ce le trebuie, la o teorie care să 
merite credinţa și cunoaşterea lor”. Eu mi-am lămurit bine concepţiile expuse 
de domnul profesor Borcilă. Mi-am reamintit cursurile ţinute de Eugeniu 
Coșeriu, la care am participat. La aceste cursuri, în calitate de doctorand, l-am 


% Emilian Vasilescu, Nichifor Crainic apologet creştin, p. 288. 
s Nichifor Crainic, Nostalgia Paradisului, p. 83. 

întrebat despre diferenţele dintre rugăciune şi poezie, pentru că mă ocupam 
de o temă care avea legătură cu asta. Savantul a spus că cel mai frumos text 
poetic este Tatăl nostru în limba latină, pe care l-a și rostit atunci. Pe de altă 
parte, a făcut o netă deosebire între rugăciune şi poezie, arătând că aparţin 
unor universuri de discurs diferite şi că urmăresc finalități diferite. Desigur 
această poziţie tranșantă intră în conflict cu toate teoriile de la începutul 
secolului XX, cu Paul Claudel sau cu tot felul de filosofi şi teologi occidentali. 

Comunicarea ieromonahului Teofan Popescu m-a impresionat. Şi eu cred 
că Nichifor Crainic este o personalitate creatoare ce ar trebui să creeze emulaţie, 
adică să refacă un dialog pierdut între cultura religioasă, sacră, şi cultura, să-i 
spunem, seculară. Nichifor Crainic avea date din ambele domenii. Îmi place 
că vorbiţi despre poziţia lui Blaga, care trebuie amendată în privinţa raportării 
lui la filosofia creștină. De asemenea trebuie amintit articolul lui Dumitru 
Stăniloae și replica foarte urâtă a lui Blaga dată acelei poziţii a lui Stăniloae. Era 
poziţia filosofiei faţă de religia creștină. Aţi avut în vedere faptul că, în concepţia 
sa, Blaga s-ar putea să fi fost influențat de sociologii ruși, precum Berdiaev? 
Foarte mulţi discută cele două tipuri de creativitate: cea specifică sfântului şi cea 
specifică poetului. Eu aș zice că Blaga nu este original, pe când Nichifor Crainic 
dă un răspuns substanţial și avizat în această problemă. 

Lucrarea domnului Sorin Lavric este extrem de angajantă. Dumnealui ne 
invită să coborâm în cetate, să ieşim din norii ceţoși ai teoriei și să încercăm să 
facem ceva cu ceea ce ştim. Să încercăm, cu alte cuvinte, să ne salvăm sufletul, 
pe baza a ceea ce știm, întrucât ceea ce ştim ne incriminează mai mult decât 
ceea ce nu știm. 

În fine, foarte frumoasă a fost şi comunicarea doamnei profesoare Maria 
Şleahtiţchi. Eu aş spune că toate rescrierile mitului, dacă trec proba esteticului, 
nu fac decât să intensifice forţa mitului respectiv, să-l prezerve, să-l conserve, 
să-l perpetueze şi tot ceea ce este pur și simplu snobism intelectual sau cultural, 
mimetism, are soarta tuturor mimetismelor și lucrurilor conjuncturale. 


Teodora Stanciu: 

Cred că vorbirea despre mit, mai ales când vine din partea unor intelectuali 
ca dumneavoastră, nu face decât să potenţeze trăirea mitului. Un exemplu 
edificator a fost domnul profesor Mircea Borcilă, cu pasiunea cu care vorbeşte 
despre un mit, dacă mi se permite, care este Eugeniu Coșeriu. Comunitatea 
intelectuală românească ar trebui să-și asume vina circulaţiei restrânse a teoriei 
coşeriene. În tomuri impresionante, traduse și la noi, despre filosofia limbajului, 
despre ştiinţele limbajului, în general, sunt pagini întregi despre lingviști, 
semioticieni, filosofi ai limbajului, dacă nu mediocri, cel puţin modești, dar 
întorși pe toate feţele numai spre a stoarce un sens din teoriile lor. De ce nu 
facem noi un lucru care este pe deplin reprezentativ, și anume să contribuim la 
circulaţia operei lui Eugeniu Coșeriu? Domnul profesor Mircea Borcilă, dar și 

ieșenii, prin domnul profesor Dumitru Irimia, doamna profesoară Lucia Cifor, 
domnul profesor Eugen Munteanu, au contribuit într-o anumită măsură la 
cunoașterea operei lui Coșeriu. Dar rămâne, în continuare, o datorie pentru 
comunitatea intelectuală românească, identificarea, aşa cum trebuie, a acestei 
mari personalități basarabene. Poate anul viitor, Eugenia Bojoga, nepoata lui 
Coșeriu, ni se va alătura, să ne vorbească mai mult, chiar și despre biblioteca 
de la Tiibingen, pe care noi, românii, n-am fost în stare s-o aducem în ţară. Era 
impresionantă această bibliotecă a savantului, Eugenia Bojoga ne-a descris-o la 
Radio România Cultural. Am rămas doar cu descrierea ei, pentru că întreaga 
bibliotecă a intrat în patrimoniul statului german. Sunt lucruri pe care am 
putea în viitor să nu le mai repetăm. 

Mi-a plăcut enorm comunicarea domnului profesor Mircea Borcilă 
tocmai pentru că pătrunde în nucleul teoriei coșeriene, ca nimeni altul. Este 
cel mai bun cunoscător al lui Coșeriu. Şi, dacă îmi permiteţi, este un profund 
interpret și al creaţiei blagiene, recunoscând limitele lui Blaga în raport cu 
religia, pe care filosoful din Lancrăm și le-a asumat, în polemica pe care a 
avut-o cu părintele Stăniloae și cu Nichifor Crainic. 

M-a impresionat comunicarea domnului Lavric, sintetică, foarte 
eficientă — aș spune că există acest atribut al comunicărilor domnului Lavric, 
eficienţa. Într-o paranteză foarte scurtă, vreau să vă spun că am fost la Sighet, 
anul acesta, la sesiunea de comunicări din cadrul Memorialului Sighet. Ei 
bine, acolo participă cam o sută de elevi de liceu din toată ţara și profesori de 
istorie. Domnul academician Alexandru Zub ştie, pentru că participă la aceste 
sesiuni de comunicări şi la Şcoala de Vară de la Sighet. Unul dintre elevi, 
ă-propos de coborârea cu picioarele pe pământ, l-a întrebat pe profesorul 
lui de istorie dacă poate să stea o noapte într-o celulă. I s-au arătat toate 
celulele din închisoarea de la Sighet şi el, după ce a citit și s-a documentat, 
a întrebat dacă poate să stea o noapte în celulă, să doarmă o noapte într-o 
celulă. Dacă alţii au putut să reziste opt, nouă, zece, paisprezece, cincisprezece 
sau şaisprezece ani, cum a fost cazul lui Nicolae Mărgineanu şi al multor 
altora, el ar fi putut rezista o singură noapte? Profesorul nu i-a dat voie. Poate 
că s-a temut cumva de starea psihică a elevului, nu știu. Oricum, noi trebuie 
să ne asumăm, în continuare, istoria recentă, cum se întâmplă, la Sighet, cu 
osârdia formidabilă a soţilor Ana Blandiana și Romulus Rusan. Trebuie mai 
multă dorinţă, din partea noastră a tuturora, să redescoperim istoria recentă. 

Aşa cum aţi spus, domnule Sorin Lavric, despre istoria partizanilor 
din munţi s-a scris foarte puţin. Rectorul Școlii de Vară de la Sighet, 
Stephane Courtois, vorbea la un moment dat despre dizidenţa şi rezistenţa 
anticomunistă, mai slabe în România. Eu l-am întrebat, într-o pauză, dacă 
avem toate cunoștințele, chiar noi românii, nu numai dumnealor, care vin din 
afara graniţelor românești, toate cunoștințele referitoare la lupta partizanilor. 
Nu cred că le avem. Sunt înregistrări, poate foarte multe, de istorie orală, dar 

e necesară munca de transcriere, e necesară munca de sistematizare, e foarte 
mult de lucru în ţara asta. Din păcate, intelectualii tineri părăsesc Români. 
Pleacă foarte mulţi, pentru că încrederea este la pământ. Am pierdut această 
coloană a încrederii. Nu mai are nimeni încredere în nimeni și în nimic. De 
aceea trebuie reconstruită încrederea. Cine o poate face dacă nu, în primul 
rând, comunitatea intelectuală? 

Şi acum câteva cuvinte despre celelalte comunicări. Deosebit de necesară 
şi de binevenită a fost comunicarea doamnei Profesor Şleahtiţchi, pentru că 
ar trebui mai bine cunoscută literatura din Basarabia, reintegrată și făcută să 
circule în corpul literaturii predate dincoace de Prut. Este o singură literatură 
şi cred că așa ar trebui înţeleasă. Iar această rescriere a mitului, are dreptate 
doamna profesoară Șleahtiţchi, dacă trece proba estetică, intră în hora valorilor. 

În ceea ce priveşte comunicarea părintelui Teofan, trebuie să vă spun că 
o parte din ea am citit-o în revista clujeană „Iabor”. Era un număr întreg 
consacrat lui Nichifor Crainic. Sunt acolo texte foarte revelatoare pentru 
personalitatea lui Nichifor Crainic şi din punctul de vedere al omului Crainic, 
şi din punctul de vedere al intelectualului, ce reprezenta o forță în perioada 
interbelică. Trebuie să-i conturăm și noi această identitate, cu toate elementele 
ce au compus-0. Aș vrea să amintesc o mică legendă, probabil că se va 
transforma într-un mit, nu ştiu. În închisoare, se spune că Nichifor Crainic a 
fost întrebat, la un moment dat, dacă abdică de la credința în Dumnezeu. Se 
pare că sub tortură, noi nu ştim cum se întâmplau lucrurile și cât de mare și de 
groaznică, de teribilă a fost tortura, se pare că sub tortură, Crainic ar fi negat 
existenţa lui Dumnezeu. Dar cei care au fost în preajmă depun mărturie că, de 
fapt, Nichifor Crainic ar fi spus: „Nu, există Dumnezeu!” Nu ştiu dacă este o 
simplă legendă sau dacă lucrurile s-au petrecut așa, dar cred că, dincolo de acest 
moment, poate nesemnificativ în ecuaţia personalităţii lui Crainic, trebuie să 
revenim la ideea de luptă a intelectualului interbelic, aşa cum a fost Nichifor 
Crainic, și de luptă a intelectualilor care au murit în închisorile comuniste sau 
şi-au frânt destinul acolo. 

Voi încheia, spunându-vă, poate mulți dintre dumneavoastră ştiţi, că 
după cincizeci de ani a fost redescoperit, în Arhivele Securităţii, romanul lui 
Dinu Pillat, Așzeprând ceasul de apoi, arestat şi el o dată cu poetul şi romancierul 
Dinu Pillat. Romanul a fost considerat, pe nedrept, legionar. Nu este așa, este 
răscolitor din punctul de vedere al recompunerii istoriei anilor '30-'40. Poate 
nu are o valoare estetică foarte mare, dar este într-adevăr zguduitor pentru 
angajarea unei generaţii de copii, până la urmă, într-o istorie ce le răpune 
destinul. Concluzia se strânge într-o frază foarte impresionantă a Ralucăi, 
mama personajului principal. Ea spune la un moment dat: „Bieţii copii!” 
şi aşa au rămas, într-adevăr, „bieţii copii”. Ei au traversat agitata perioadă a 
anilor '30, după care au venit peste ei deceniile coministe. Valeriu Gafencu, 
„sfântul închisorilor”, le-a trăit tragic pe amândouă. 

Teofan Popescu: 

Fiindcă a venit vorba despre închisoare și Nichifor Crainic, vă semnalez o 
carte a lui Grigore Caraza, „Aiud însângerat”. Trebuie citită mărturia domnului 
Caraza despre Crainic. ÎI numeşte personalitatea cea mai covârșitoare pe care a 
cunoscut-o la Aiud. Am cercetat și Arhivele Securităţii referitoare la Crainic; 
peste tot numai lucruri bune. Lucrurile rele nu avem dreptul să le judecăm. 
Nu ştim cum ne-am fi comportat noi, dacă am fi fost în situaţia respectivă. 
Însă aş putea să vă spun câteva mărturii ale colegilor de celulă: Crainic se ruga 
mult, şi cu lacrimi. Cred că această mărturie spune destul de mult despre ce 
era în sufletul lui Crainic. 


Dan Hăulică: 

Eu continuu să încerc acel sentiment de mare satisfacţie pe care l-am avut 
de la începutul lucrărilor noastre. Sîntem într-adevăr prinşi într-o ambianță 
creatoare, de tensiune a ideilor, care cred că ne face onoare. Sînt multe lucruri 
aici, spuse astăzi după-amiază, care comportă un răgaz de meditaţie, care obligă 
la o înceată asimilare, încît sînt convins că efectul lor va fi lent. Sînt şi unele 
lucruri care pot stîrni în noi o reacţie vivace, de ordinul surprizei imediate. 
În orice caz pentru mine a fost o mare bucurie să aud acele versuri ale lui 
Dabija, de pildă, şi o serie întreagă de variaţiuni, unde am simţit tresărind 
mișcarea liberă, în cîmpul nu numai al ideilor, dar al unor semnificaţii care să 
aibă gravitatea adecvată în raport cu mitul. Încit îi sînt recunoscător doamnei 
Şleahtiţchi de a fi ieşit puţin din teritoriul mai aspru al teoriei și de a plonja în 
felul acesta, direct, înspre prăpăstii de sensibilitate. Aici cred că trebuie făcută 
o distincţie între valorile de sensibilitate şi valoarea mitică. O poezie poate să 
fie tușantă şi asta nu-i acordă accesul la aria mitului. 

Şi îndrăznesc să pun niște probleme, care încep să mă frămînte după 
comunicarea domnului Lavric. Ideea sa categorică de autohtonie esenţială 
a mitului, ideea că nu există mituri universale pe mine mă rebifează. Ce 
facem cu Ulysse? Ce facem cu Orfeu? Ce facem cu lucrurile în jurul căruia 
se concretizează visarea de milenii a lumii? Cine poate să spună că nu ne 
aparţin, pentru că nu aparţin comunităţii căreia îi aparţinem sau vin din altă 
comunitate? Tocmai de aceea mitul este o extraordinară forţă morală, pentru 
că aruncă punți peste distanţe imense de timp şi de spaţiu. Şi mai mult decît 
atît. Sorin Lavric e foarte pozitiv în încercarea sa de a defini obiectele mitice sau 
mitizabile. De pildă el face un loc binevenit naturii. Toate aceste consideraţii în 
jurul Ceahlăului se așază într-o lungă tradiţie, Sadoveanu vorbește despre asta, 
ţăranii locului, în toată zona aceasta moldoveană, nu spun niciodată Ceahlăul, 
spun Muntele. Deci este un fel de entitate primordială. Și era, într-adevăr, 
muntele fundamental, de pe vîrful căruia vedeai pînă la mare şi el se vedea, la 
rîndul lui, de la distanţe uriașe. E o relaţie care explică încercările firave ale lui 
Asachi şi altele care s-au ivit apoi, sugerînd o valoare intrinsec mitică a naturii. 

Dar există obiecte pe care ni le traduce arta ca obiecte mitice și care, 
dimpotrivă, n-au nimic excepţional. A constata despre cutare că vădeşte un 
destin deloc normal, nu-l așează obligatoriu în teritoriul mitului. N-are de-a face 
calitatea mitică cu normalitatea, şi nu-i redevabilă unui factor de apartenență 
statistică. Cea mai pătrunzătoare analiză a picturii lui Luchian, datorată unui 
francez, Jacques Lassaigne, semnalează acest lucru. Spre deosebire de marii 
înaintași, Grigorescu, care e o natură exuberantă, fericită, de pictor, Andreescu, 
care-i mai sumbru dar de-o mare putere, Ștefan Luchian atinge mitul în temele 
cele mai oarecare: „Căsuţa lui moş Gheorghe”, o cuhnie mănăstirească, de 
pildă, o moară. Acţionează un nu-ştiu-ce, asta-i dificultatea, cînd avem revelaţia 
că mitul s-a investit într-un motiv inefabil, oarecare. Nu trebuie să credem 
că mitul e legat de o paradă orgolioasă a excelenței. Atunci toată gesticulaţia 
romantică ar intra automat în aria mitului și, dimpotrivă, atinge foarte rar acest 
prag. Mitul se apăra pe sine, fulgurant și ușure, se repauzează, fără protocol, 
unde vrea; pot să pogoare mitul și valoarea mitică, universal mitică, în opere 
de liniște clasică, la Glück, bunăoară, lent şi sigur, fără avertismente căznite. 

Pe de altă parte oricâtă reverență umană avem, oricîtă gratitudine faţă 
de sacrificiul oamenilor, al partizanilor, citați aici, asta nu le acordă imediat 
calitatea mitică. Sînt lucruri distincte. Eu cred că una este să avem cuvenita 
recunoștință și afecţiune faţă de niște comportări exemplare, și alta este să 
simţim inexorabil că acolo se încheagă și se naște mitul. 

Mahler copil, Gustav Mahler, întrebat ce meserie vrea să aibă, răspunde: 
martir. Mai năzdrăvan, într-o carte a lui Anatole France, un copil vrea să 
i se scrie pe ușă martir și sfint din calendar. Nu e mitic cine vrea. Aici sînt 
nişte imponderabile pe care noi nu le putem statua într-o adunare oricît de 
savantă. Cred că trebuie o lucrare a timpului, un fel de intrare umilă în nişte 
nevoi obscure, care pot să ducă la rezultate paradoxale. Există un text grecesc 
din Antichitate, care vorbeşte despre miturile, — mythoi, cuvîntul grecesc — lui 
Esop. Dacă fabulele pot fi designate ca mituri, vă daţi seama că era loc, chiar 
în ţara care a născut cele mai tranșante mituri, pentru lunecări de sens. Dar, 
în orice caz, calitatea aceasta nu ţine de ritualuri. A ne aduna ritual, a urca pe 
munte nu înseamnă că participăm la mit. 

Ştiţi, era un creator interesant, puţin exasperat, în anii '60, Yves Klein, 
care a lansat nişte monochromii de albastru precumpănitor, aproape exclusiv, 
sau de aur, parcă alchimic şi mai ales a născocit această experienţă, a muiat 
corpul modelelor sale, corpul nud al modelelor, în albastru și a făcut niște 
picturi în care penelul era înlocuit cu fiinţa vie. Un om cu iniţiative foarte 
variate, unda de sorginte japoneză, care s-a sinucis tînăr. Şi pe marginea acestor 
picturi vii, care au fost investite cu elogii remarcabile, iată un ritual care ne 
duce spre experienţa îndepărtată a peșterilor din paleolitic, a muia astfel trupul 
în culoare, a practica imersiunea ce nu mai face distincţie între obiect și între 
subiect etc — un confrate comentează sec: văd ritul, dar nu văd mitul. 

Nu orice rit, oricât de pedant ar fi desfășurat, implică acest fond, această 
dublare esenţială cu o gravitate inefabilă, care este aceea a mitului. Eu le spun 
astea cu mare deschidere, tocmai pentru că sînt lucruri care ne provoacă, ne 
incită şi sîntem datori să îndrăznim, fiecare din noi, pe cont propriu, să reluăm 
asemenea chestiuni și eventual să le aplicăm, să le scormonim în propria 
noastră practică de cercetare. N-am venit aici, nici unul, cred, ca să spunem că 
am rezolvat problemele, dar mai degrabă să ne recunoaștem socratic limitele 
neputinței. De asta îndrăznesc să practic o asemenea francheţe. Dar în orice 
caz, e un domeniu care are o gravitate cu totul particulară, un proces care ne 
scapă adesea. În orice caz, ideea că tot ce iese din normă intră numaidecît în 
mit nu poate fi rațional susținută. Dimpotrivă la marii creatori, şi asta este 
grandoarea artei, mitul germinează în aspectul cel mai oarecare al realității, în 
obiectele fără nici un prestigiu anume căutat. 


Maria Șleahtiţchi: 

Mulţumesc domnului profesor Mircea Borcilă pentru readucerea în 
câmpul Coșeriu. Eugeniu Coșeriu a făcut liceul la Bălţi. În anul 2001 am 
organizat acolo un colocviu. Au participat Eugeniu Coșeriu, distinsul profesor 
Mircea Borcilă, Lucia Cifor și alţii. l-am mulțumit atunci lui Coșeriu, pentru 
că ne considera ca pe niște rude apropiate. l-am spus: „Domnule profesor, vă 
mulțumim că sunteţi”. lar dumnealui ne-a răspuns cu o frază generică: „Prin 
faptul că sunt, vă fac să fiţi şi voi”. A avut dreptate! 


sea 


ANAMA ARA RAA RE ERA I, 


| || SKIT (ji 


Maria Șleahtiţchi, ierom. Teofan Popescu 

Comunicări, intervenţii 


moderator: Cornel Ungureanu 
lon Pop 


Ulise al lui Fundoianu-Fondane 


Personajul mitologic al lui Ulise apare devreme în poezia lui Benjamin 
Fundoianu-Fondane, în chiar versurile de început, scrise la o vârstă încă foarte 
tânără. Fundoianu nu avea decât șaisprezece ani când tipărea trei poeme 
încă destul de convenţionale, care glosau, în limbajul datat al simbolismului 
dominant, pe tema atracției magic-înșelătoare a cântecului de sirene, 
sugerând o identificare a destinului poetic cu cel al eroului lui Homer, luat 
ca reper simbolic al rezistenţei dificile faţă de vraja ucigașă a poeziei însăşi. 
Ezitant între fascinaţie și luciditatea spiritului de veghe, primul Ulise al lui 
Fundoianu, din Ulisse, Sirenele, Galera lui Ulisse, scrise în toamna lui 1914, 
subiectul liric pare a opta pentu o poziţie de relativ echilibru, atât în privinţa 
stării de spirit, cât și a stăpânirii mijloacelor chemate s-o exprime. Relaţia cu 
mesajul mitologic este încă foarte strictă, lectura modelului abia își permite 
deplasarea-identificare dintre protagonistul Odiseei şi poet, care-i imită 
modul de reacţiona, într-un paralelism perfect al atitudinilor faţă de ispita 
„cântecului de sirene”: „Cântarea-le-otrăvită şi sonoră / Mai dulce-i decât 
mierea sărutării. / Şi-atunci, Ulis, de temerea pierzării, / Legă pe mateloţi 
de-a năvii proră. // Apoi, legat şi el, putu s-asculte / Divinul cânt al glasurilor 
multe, / Dar nu putu s-oprească, să se piardă... // Şi eu ascult divinele ispite 
/ Ce sufletu-mi îl fură şi-l desmiardă - / Pân' lacomă prăpastia mă-nghite” 
(Ulisse, septembrie 1914). Şi în al doilea text, „forţa cugetării” corăbierului 
„stăpâneşte... perfidele ispite-ale pierzării”, preferând interiorizarea fascinaţiei 
(„Şi-ngoapă-n e/ comorile din vise”- cu o subliniere a pronumelui personal 
— v. Sirenele, octombrie 1914), urmat de poetul care înfruntă din nou magia 
ambiguă (miere și otravă), riscând „picirea” extatică în „undele efemere”. Peste 
numai o lună, în Galera lui Ulisse, eroul scapă nevătămat, datorită aceleiași 
autocenzuri — „E-otravă şi e miere... narcotic și parfum; / Ci maiestuoasă nava 
trecu în ritm, alene, / Căci a purtat de grijă să scape de nevoi”... 

Reluarea motivului în amplul poem U/ysse, scris în limba franceză și 
publicat în 1933, la un deceniu după stabilirea lui Fundoianu la Paris, măsoară 
o evoluţie semnificativă, în egală măsură a sensibilităţii lirice a autorului și 
a limbajului său. În cei douăzeci de ani câţi trecuseră de la adolescentinele 

versuri ieşene, Fundoianu — acum Fondane — avusese timp să se maturizeze, 
în confruntare, la un nivel superior de conștiință, cu Istoria și cu dramele 
ei, să intre într-un dialog fertil și decisiv pentru personalitatea sa cu filosofia 
existenţialistă a unui Lev Şestov, rusul exilat în capitala Franţei, să ia act de, 
şi să asimileze experienţele din miezul modernităţii poetice europene, de la 
un Apollinaire la, să spunem, un Valery Larbaud și Blaise Cendrars. Căci 
acestea, alături de neastâmpărul rebelului Rimbaud, par și îmi par a fi reperele 
fundamentale ale noii sale poetici, de care, în plan tematic-imaginar, e foarte 
strâns legat și motivul mitologic despre care vorbim. 

Între timp, etapa majoră a scrisului său poetic românesc, marcată de 
Priveliști, dăduse seama de rapida împlinire a marelui lui talent, într-o lirică 
— se ştie — cu intensificări extreme ale trăirii expresioniste a lumii, propusă 
în dimensiunile unei elementarităţi năvalnice abia zăgăzuite de o conștiință 
precar-ordonatoare, pe un fundal de aparente seninătătăţi bucolice în cadru 
de târg moldav semi-rural, pândit, de fapt, de energii telurice destructurante 
şi prins între ritualuri statornice de tradiţie evreiască străveche. Era, ne spune 
poetul însuși în prefața volumului din 1930, un univers conștient construit 
contra spectacolului tragic al războiului prim mondial, însă — s-a văzut mai 
târziu păstrând toată energia reprimată, constrânsă în versurile „alexandrinului 
românesc”, şi cu un sentiment al stagnării, al inerţiei existenţiale apăsătoare, 
care cerea urgent o soluție de evadare. Poemul liminar, Paradă, din Privelisti, 
spunea esenţialul despre această stare de spirit, întreţinută şi de convenţia 
poetică simbolistă a evaziunii spre spaţii îndepărtate, cu un exemplu major, 
însuşit în chip mărturisit de poetul român, în Corabia beată a lui Rimbaud. 
Permanenţa-obsesie a motivului călătoriei — „au fond de Inconnu, pour 
trouver du nouveau” , cum zicea Baudelaire — era evidentă. Substitutul lui 
Ulise, e aici Columb („Unde-i pământu-n care s-a deşteptat Columb”), dar 
arhetipul mitologic poate fi ghicit ușor, resuscitat pe făgașul sp/eenului simbolist 
şi al amintitului dor de evadare: „Aiurea! Hai aiurea! sufletul meu urât, / din 
care-au muşcat ploaia şi timpul și omida”, „Poate mă cheamă-oceane ca piane 
de-ntuneric”, „Mi-ar trebui masive de sare-n care ape / pun în plămânul ocnei 
ventilator marin”, „te-aștept să vii, trompetă de spaimă, Catastrofă - / Sărut 
urcând în ochii oceanelor, prelung...” 

Cu astfel de antecedente ale universului imaginar, reapariţia personajului 
homeric în însuși centrul viziunii poetice a lui Fondane, prin scrierea, de prin 
1927 încolo, a amplului poem Ulysse, cu primă versiune încheiată în 1929 şi 
tipărită în 1933, nu e deloc surprinzătoare, el concentrând în efigie obsesia 
cea mai mobilizatoare a lirismului său, pe care Parada din Privelişti o fortifica, 
lăsând-o deschisă altor variaţiuni pe aceeaşi temă. Între timp, opţiunile 
existenţialiste ale filosofului Fondane, oglindire, de pildă, în eseurile din Za 
conscience malheureuse (Conştiința nefericită, 1936), ca şi tendinţa - să-i spunem 
„autenticistă” - mai generală, indiferent de orientarea politică de stânga sau 

de dreapta, miza pe valorile vitale şi ceea ce Şestov însuși numea lupta contra 
„evidenţelor” au lăsat urme profunde în viziunea asupra lumii a lui Fondane- 
poetul. Aceasta s-a definit progresiv ca fiind o „poetică existenţială” — cum au 
numit-o interpreţii operei sale, de pildă Monique Jutrin — aprofundată şi de 
cititorul specializat care a fost Fondane, al unor opere și personalități majore 
precum Rimbaud sau Baudelaire, ori teoreticianul esteticii din Falsul tratat 
publicat în 1938. 

Până atunci, însă, Fundoianu a asimilat perfect şi poetica 
modernist-avangardistă, de la futurism și, îndeosebi, dadaism, la suprarealism 
(acesta din urmă criticat, totuși, fără ocol, ca trădător al adevăratei implicări 
existenţiale a scrisului) şi, nu mai puţin pe cea a unor poeţi ca Apollinaire din 
Zone, Blaise Cendrars din Proză pentru un transsiberian şi Pastile la New York, 
ori Valery Larbaud din Poemele lui A. O. Barnabooth. Adică pe inauguratorii 
sau adepţii unui discurs poetic de factura așa-numitului „reportaj liric”, deschis 
spre realitatea imediată, către concretul faptului şi limbajului cotidiene, ca 
într-un fel de reabilitare, contra purismului mallarmean, a „universalului 
reportaj”, opus purismului estetizant și mizând tocmai pe „cuvintele tribului”, 
încărcate de real netransfigurat. 

Era, așadar, absolut firesc ca Fondane să se fi exprimat, de pildă în prefața 
la numărul special din revista Jntegral din 1927, dedicat noii poezii românești 
şi franceze, ca adept al unui lirism „seismografic”, chemat să înscrie în discurs 
experienţa unei biografii frământate, neliniștit-interogative, dispreţuitoare 
de transfigurări şi medieri artificioase ale trăirii și de o ars combinatoria 
devitalizată în formalismul ei excesiv, — acel lirism al panicii, pe urmele 
„frumuseţii convulsive” proclamate de un Andre Breton, şi care nu se sfia să 
ceară umilirea poeziei înainte de a-și relua locul în cor și scrierea ei pe hârtie 
higienică... Viaţa cu tensiunile și febrele ei creatoare o lua înaintea poeziei... 
Marea evaziune clamată de simboliști la modul ideal devenea realitate, 
poemul apărea ubicuu, îşi găsea repere pe orice punct al hărţii mondiale, 
corabia beată rimbaldiană devenise de-acum pachebotul transatlantic, nava 
aeriană, expresul traversând stepe estice infinite... Iar în plan formal, tehnica 
„simultaneistă” începuse să se impună în forţă. Și în literatura română, un 
Ilarie Voronca făcuse deja ecou unor asemenea experenţe, publicând în 1928 
intinsul poem Ulise, al cărui actor simbolic, şi el un alter-ego al poetului, era 
tocmai protagonistul mitologic transpus în peisaj parizian, cel mai apt să-l 
reprezinte pe călătorul-aventurier prin excelență al modernităţii. 

Aşa că, atunci când, vorbind despre U/ysse al său, B. Fondane afirma că 
a introdus primul poemul de largi dimensiuni, ancorat biografic, în ruptură 
cu estetismul cultivat pe suprafeţe mici al principalilor poeţi contemporani, 
avea doar în parte dreptate. Mai exact, în scrisoarea nu o dată citată către 
G. Ribemont-Dessaignes, el spunea că ar fi fost „cel dintâi care a rupt cu poetica 
de atunci, cel dintâi care a abordat poemul lung, tema unică, „subiectul” și care 

a reintrodus în poem puţin din om” (cf. Monique Jutrin, Benjamin Fondane où 
le périple d'Ulysse, Librairie G. Nizet, Paris, 1989 p. 112). Or, nume precum cele 
citate înaintaseră în același sens, marcând o tot mai puternică implicare a eului, 
a subiectului, într-un discurs departe de a mai miza pe „chimia” sau „alchimia” 
verbală și desfăşurat pe suprafeţe mari, după exemplul major, whitmanian. În 
raport cu aceste experienţe de început de secol XX sau imediat precedente, 
Ulysse al lui B. Fondane propune, însă, fără îndoială, expresia cea mai acut 
individualizată a unei implicări în discursul asupra unei lumi considerate în 
amploarea ei globală, în formula acelui „universal reportaj” reabilitat liric, în 
care „figurile” poeticităţii sunt masiv concurate de infuzia de „proză” a notaţiei 
de evenimente şi stări, de intervenţii epice și accente dramatice, de peisaje 
şi imagini înrămate conform unor decupaje personale, articulate ori puse în 
tensiune în marele flux al textului. 

Eroul Odisseei e asumat acum în chipul cel mai explicit ca ipostază a eului, 
reflex al unei biografii concrete, dar cu valenţe exponenţiale, totuși, - căci el 
nu preia doar confesiunea autorului, adesea nemediată, directă, tranzitivă, 
care însumează întrebările și angoasele unui individ, ci şi frământările unei 
întregi categorii de oameni, aceea a desțăraţilor, apatrizilor, emigranților, 
dezmoșteniţilor soartei și, prin ei și dincolo de ei, ale unui popor întreg, 
stigmatizat de-a lungul istoriei, poporul evreu. Asimilarea în aceste sensuri a 
prototipului e mărturisită explicit de la început, cu deplasări semnificative de 
accent, de la o versiune la alta a poemului (a doua datând din anii războiului): 
„Evreu, de bună seamă, dar totuși un Ulyse” — în varianta primă; iar în a 
doua: „Evreu, de bună seamă, erai evreu, Ulyse”. Or, o asemenea identificare 
atrage imediat, cum de altminteri s-a observat în lecturile de până acum, 
imaginea lui Ahasverus, legendarul Jidov Rătăcitor, omul fără pace și fără 
ţară, călător tragic prin destin, alungat de pretutindeni. Un Peter Schlemihl, 
omul care şi-a pierdut umbra, devenise și el o variantă a acestuia în poezia lui 
Ilarie Voronca, în al său românizat Petre Schlemihl, din 1932, pe fundalul şi 
în temeiul acelorași neliniști şi spaime existenţiale şi într-un context istoric 
sumbru, care-i încuraja actualizarea... 

Poemul lui Fondane debutează abrupt-confesiv, exprimând direct 
condiţia dramatică a eului, poet și călător solitar, marcat de sentimentul 
morţii, cu evocarea stingerii printre străini a lui Armand Pascal, soţul surorii 
Lina: „Eram un mare poet, născut să cânt Bucuria / - dar eu oftez în cabina 
mea, / buchete din apa mării se veştejesc în vaze / toamna inimii mele duce la 
Pere Lachaise”... Cenușa ce „cântăește greu în valiza” poetului concentrează, 
astfel, din prima secvenţă, esenţialul mesajului, căci noul Ulyse va purta 
mereu cu sine acest bagaj devenit simbolic, al unei morţi, al unei frângeri de 
soartă solidare („Prietene, prietene, noi am venit de departe / ca două braţe 
de foarfecă uniţi / sâmburi ai aceluiași fruct / împărtășeam același vis, aceeași 
pâine / aceeași sete mai mare decât lumea. / Aveam cu ce să cucerim mai mult 

decât o lume: /Am fost, oare,-nșelați și păcăliți? / Sisif, bătrân Sisif, ce istovit 
eşti! / Te vei supune? o să mă-nvoiesc / numai cu-al forţei drept? / Doar un 
nimic era, doar o capcană. / Nu trebuie să cedăm. Ieşire nu-i, nici o ieșire nu-i! 
/ Să piară ori să-nvingă cei fără de ieşire!” 

E, în astfel de versuri, un întreg proiect asumat dramatic, crescut pe o 
originară tensiune de esenţă tragică şi cu amare accente profetice, de extracţie 
biblică explicită: „Mi-așa de mare milă de oameni / mă urăsc şi-mi sunt şi drag 
/ mă iartă că sunt viu, că scriu poeme, / încă-s aici, vorbesc doar cu fantome! 
/ E vreun răspuns ori nu pe undeva / la întrebările omului? Și Dumnezeu / 
Există, Dumnezeu al lui Isaia, care din ochi va şterge / orișice lacrimă și va 
învinge moartea?” Dar este, în nucleu, și schema structurală a poemului întreg, 
ce poate fi definit, în linii mari, ca amplă tiradă a unui protagonist de teatru 
tragic, cu notele de retorică specifică, cu o solemnitate și demnitate mitică 
pe care intertextul o întărește. De altfel, în secvența următoare, intitulată 
Prefață, se şi face trimiterea la spectacolul Istoriei cu majusculă, la „nașterea 
pe lume / în toiul Intrigii” concepute de originarul Plan divin, a poetului 
ca „personaj neliniștitor”, tocmai fiindcă, în „textul stabilit dintotdeauna” el 
produce tulburări grave, opunând, „ascendentul viului” față de preconcepţia 
abstractă; arogându-și, ni se spune, „dreptul de a bâlbâi cele mai bune replici / 
de-a încropi o lume în marginea Autorului / și dintr-odată, în ciuda Planului, 
/ de-a se vâri pe sine în sânul personajului / strigând, mânios, spre publicul 
din loji / „Nu e destul realul, pe cât îmi e de sete!” 

După o asemenea Prefaţă, ne putem aștepta la o remodelare a reperului 
mitologic exemplar în sensul puternic individualizat al unui tragism modern. 
Ulyse devine exponentul unei umanităţi suferinde, însumare de singurătăţi 
fără termen, fascinată sau mai degrabă împinsă spre o aventură cu sfârșit 
previzibil sumbru, zbătându-se să ajungă la un liman nicicând abordabil. 
Evocarea energicelor elanuri de evadare din universul stagnant al Privelistilor 
devine semnificativă, dând măsura eșecului amar de acum: „Eu vin dintr-un 
alb orășel în care se pişau vacile / soarele se revărsa peste sutienele gardurilor vii 
/ un miros de dimineaţă ce s-a spălat cu apă / niște furnici mergeau pe mâini 
tihnite / o capră păştea lapte / tăceţi acum voi proaspete lăptuci, / atât de 
liniştită era carnea - / oraş de ovreiaşi în aer prinși / trotuarele erau ca panglici 
albe, / mă sufocam de fericire și de scârbă, / miros de pâine, de scrumbii sărate 
/ a umezi baligi mirosea iubirea... // ... toate acestea le-am cântat, voiam să 
plec / voiam un univers ca un pustiu / oraşele enorme le voiam, sub soare 
negru / şi oamenilor să le sfâșiu cămașa / și-n față nebunia și setea-mi să le-o 
strig...” Lumea de care poetul se despărţise în 1923 mai lasă ecouri de-a lungul 
întregii compoziţii, subordonate obesesiei evaziunii marine, a desprinderii 
de locuri și oameni ilustrând aceeași neliniște și suferință, aceeași năzuință 
de eliberare. Într-o secvență, oceanul îl „face să să se gândească la câmpiile 
Basarabiei”, cu ţăranii fugind în vreme de război din faţa austriecilor, alta 

cheamă încă o întrebare — „eram la Iaşi, ce căutam la Oran?” —, altundeva apar 
Ițcanii Sucevei, punct de frontieră al Imperiului, Oltul ca râu-reper al altor 
desprinderi, Ucraina teribilelor pogromuri, reactualizată de evreii întâlniți 
în portul Marsiliei, speriaţi sub ochii gardienilor, de amintirea persecuțiilor 
antisemite rusești, dar şi cu rememorarea unei fericite călătorii din copilărie 
alături de tatăl său, care-l face să scoată o exclamaţie în contrast cu realităţile 
aspre de acum: „Ce frumos e-n ochii lui porumbul pâmântului moldovean!” 
Din aproape-n aproape, memoria se lărgește patetic spre emigranții biblici, 
arhetipali, cu trimiteri la marele Exod, la fuga în Egipt și traversarea dramatică 
a Mării Roşii, cu „suspinul din decalog” ori nostalgia frumoasei Sulamita din 
Cântarea Cântărilor... 

Ca, de pildă, în amplele poeme „du monde entier” ale lui Blaise Cendrars 
ori, la noi, în Ulise-le lui Voronca, textul capătă înfățișarea unui vast reportaj, 
în care vechile nume altădată chemate în discursul simbolist pentru pura lor 
muzicalitate exotică devin puncte pe un mapamond al suferinţei emigranților, 
urmași tragici ai anticului Odiseu, „escale”, ca la poeţii amintiţi, în marile 
orașe ale lumii, cu „viaţa de câine târâtă din climă în climă”. Lipseşte, însă, 
de aici cu desăvârșire entuziasmul modernist al descoperirii marelui univers, 
datorat facilităţilor de călătorie aduse de tehnica mai nouă, acel sentiment 
tonic, în fond, mai apropiat de al lui Walt Whitman, de a fi, într-un fel, 
stăpânul acestei lumi. Dimpotrivă, versurile lui B. Fondane sunt marcate de 
interogaţia neliniștită a celui sortit veşnicei rătăciri - „încotro îmi voi îndruma 
paşii? Pe care ţărmuri?”. Un Cântec al emigrantului, compus în catrene perfect 
rimate, sugerează tocmai această înmulțire derutantă a reperelor geografice, 
o călătorie al cărei tipar mitic devine constrângător ca un blestem: „Rameurs 
d'une vieille fiction, / (quand donc finira le periple?) / nous naviguons dans le 
multiple / pays de la malédiction” („Străvechi vâslaşi, precum într-o poveste/ 
(sfârşi-va, oare, drumul vreodată?) / noi navigăm în ţara blestemată / care sub 
mii de chipuri se-nmulțeşte”). O semnificativă osmoză se produce, pentru 
cititorul avizat, între mitul homeric și cel al Argonauţilor, cărora li se adaugă 
şi componenta — explicită înt-o altă pagină a poemului, deja semnalată — a 
corvezilor unui Sisif devenit călător, istovit de eforturile mereu și zadarnic 
reluate de a „cuceri lumea”, de a găsi amintita „ieșire”. 

Motivul identificării depline a subiectului liric cu emigranții năpăstuiţi ai 
veacului revine mereu pe parcurs, ca în următoarea secvenţă, în care costumul 
de marinar al copilului apare departe de a anunţa noua ţinută dramatică, 
disperată, a unui Ulyse rătăcitor fără liman previzibil: „Iată, ce-ai făcut tu 
din copilăria mea? / ce-ai făcut din micul marinar cu privire-albastră? / Eram 
fericit, fericit, printre nenorociţii aceia / piperul roşu era atât de nou! / Mai 
târziu, l-am văzut pe Charlot și i-am înţeles pe emigranţi, / mai târziu, mai 
târziu, însumi eu... / Emigranţi, diamante ale pământului, sare sălbatică, / eu 
sunt din neamul vostru, / îmi duc, ca voi, într-o valiză viaţa / mâncând ca voi 

pâinea neliniștii mele / nu mai întreb care e sensul lumii / îmi pun pe masa 
lumii pumnul tare, / sunt dintre cei ce n-au nimic, care vor totul / - nu voi 
putea vreodată cu soarta să mă-mpac” — „je ne saurais jamais me résigner”. E, 
aici, şi o replică evidentă la fostul exotism simbolist, căutător, între altele, de 
mirodenii rare, printre alte senzații rafinate... 

Gestul identificării cu condiția emigrantului rătăcitor, a acestui Ulise fără 
Ithacă, revine mereu, ca un laitmotiv al poemului. Stările de spirit sunt mereu 
tensionate, contradictorii, oscilând între voința de a continua o călătorie 
ştiută fără sfârșit și tentația abandonului, sub semnul oboselii, al singurătăţii 
şi deziluziei. Ipostaza de Ulise-Sisif cunoaște noi și noi reluări, semn al unei 
vitalităţi neliniştite, efervescente în ciuda permanentei contraziceri din 
partea realităţii. „Assez de tout, et pas assez de rien” — „Destul e totul, nu-i 
nimic destul” — își spune într-un loc protagonistul poet-călător-emigrant, 
iar altundeva: „iată adevărul, sunt singur, / singur în noaptea mea în care 
mi se culcă umbra”. De aici, și refuzul ipostazei eroice, distanţată radical de 
figura lui Ulise din epopee: „Urăsc golul şi iată-l sunând în poemul meu. / 
Izbesc o frunte încăpăţânată de culmile aerului / nu-s un erou - / aplauzele 
mă stânjenesc — ce-aş putea face?”; sau: „nu sunt chiromant, / cuvintele, bolile 
mele (les mots, mes maux”!) | sunt cele ale tuturor oamenilor, / n-am inventat 
nimic, nimic nou, nimic vechi, / pământu-atât de mic, călătoria atât de lungă, 
/ mai mare-i setea noastră decât a lui Columb!” Iar o apostrofă adresată însuși 
eroului din mitologie pune frontal chestiunea sensului marii călătorii odiseice: 
„Iu, Ulise, aveai alături o zeiţă: / - Ce rost mai are să călătoreşti? / Un ulcior de 
lapte tihnit, coapsele soţiei, / zilele ca niște mere căzute-n livadă. /.../ ce rost 
mai poate-avea să pleci / învins chiar mai nainte de a deschide gura, / în ţări 
din care te vei întoarce doar bătrân / plin de sirene pe care nu le-ai ascultat / 
de victorii ratate / şi cu inima grea fiindcă te-ai împotrivit setei tale?” - E un 
reproş prin care se justifică indirect chiar rostul călătoriei și care va fi repetat în 
alt loc în această formă, adaos la prima versiune: „te văd așa cum fluviu-n port 
te cară, / cal bătrân reîntors bătrân, carne de măcelărie, / spirit învins! Golul a 
pus stăpânire pe fruct!” Însă în replica personajului epuizat mai răsună, totuși, 
ecoul lumilor visate: „El sună încă, plin de tot ce fuge de el!” 

Într-un articol publicat în numărul special consacrat scriitorului de 
revista Europe, Monique Jutrin vorbeşte, pornind de la aceste citate, despre 
o „degradare a figurii greceşti”, continuată de-a lungul poemului: „Penelopa 
devine un nume comun, folosit la plural într-o enumerare, printre „falsele 
frumuseți”: „juliete lăbărţate, penelope istovite”, notând, prin contrast, câteva 
versuri care apar doar în a doua versiune a scrierii: „Lumea s-a sfârșit, călătoria 
începe. / Mai există undeva vreun soare”, sau: „mai mare-i setea noastră decât 
a lui Columb” (v. Monique Jutrin, Ulysse: poésie et destin, in Europe, nr. 827, 
martie 1998, p. 74). Căci, într-adevăr, pe tot parcursul poemului, fluxul și 
refluxul energiilor alternează, momentele de descurajare se încearcă a fi depășite 

de noi îndemnuri, alimentate de strigătul din străfunduri al fiinţei pornite în 
căutarea unei soluţii de viață. Secvența închinată, de pildă, Americii de Sud 
(Americă, Americă...) înregistrează patetic deopotrivă o voinţă de înrădăcinare 
(„De ce nu pot rămâne o clipă pe ale tale ţărmuri, / să-mi înfig rădăcinile într- 
un pământ nou?”) şi recunoaşterea amară a condiţiei de Ahasverus etern: „Eu 
sunt străin, ştiu asta, / nu am vreo patrie lipită de pantofi, / nimic nu mă mai 
reţine la vreun chei de vid”... La o pagină următoare, deruta reapare, odată cu 
sentimentul zădărniciei întreprinderii și dorinţa obositei întoarceri în somnul 
confuz, amintitor de cel al „brutei” baudelairiene: „Nu cunosc drumul, nu 
există drum - / de ce, atunci, mă-ncredinţai eu mării? /.../...De ce nu pot să 
stau la cald în somnul meu, / de ce nu poţi chipul de zi să-l dai deoparte / - şi 
fără chip să dormi?” 

Textul întreg e susţinut, astfel, de o paradoxală energie a disperării. 
Concentrată în strigătul devenit laitmotivic, alături de motivul, și el obsedant, 
al setei — adică de manifestări ale unei vitalități elementare mereu decepţionate, 
această energie apare ca fiind consubstanţială și definitorie pentru om. 
Mulțimea de Ulise cu care se identifică eul poetic rezumă, într-un fel, şi 
recapitulează principalele repere existenţial-umane, prin care sunt marcate 
aceste alternative urcușuri și căderi. Vremea când omul se putea crede zeu 
(„Eram, oare, zei într-adevăr”), timpul încrederii și al voinţei de descoperire 
şi creaţie („Dacă lumea asta e rea, câte lumi / mai sunt de născut!”) sunt 
repede urmate de oboseală, epuizare, dezamăgire: „Haideţi, veniţi trebuie să 
ne agățăm de viaţă / și viaţa sa-a prăbuşit ca o podea putredă” — toate apărând 
concentrate în călătoria arhetipală: „Nu mă gândeam, camarazi, / că vom 
reface-ntr-o zi călătoria asta a lui Ulyse / cu pungile goale. A fost o vreme / 
când nu ne gândeam că setea noastră de oameni / și setea noastră de veșnicie 
/ nu vor valora mai mult decât o grămăjoară / de găinaţ, cald încă, / - de 
păsări”. Dar, pe pagina următoare: „Nu sunt acestea, totuși, doar viziuni ale 
insomniei. / Vreau! Insulele-au pornit./ Vreau! S-a întors sângele vechi...” 

O secvenţă importantă a poemului, dedicată nu întâmplător filosofului- 
maestru și prieten Lev Şestov, afişează în termeni decis programatici acest 
crez nutrit de un existenţialism substanţial de esenţă tragică, chemând la o 
înfruntare a limitei, fie și cu conștiința înfrângerii, dar cu o conştiinţă trează, 
acut participativă: „Puțin contează vederea care vede, dar nu biciuieşte viziunea, 
/ care vede, dar nu poate să muște chiar din lume / puţin contează spiritul 
doar de sine-nsetat”. Însuşi sensul călătoriei odiseice e repus în chestiune din 
acest unghi al angajării existenţiale lucide, ca acută conștientizare a faptului 
de a fi: „la ce bun atâţia navigatori, peripluri, / continente noi, paradisuri 
pierdute, / panoplii, conștiințe, / în care-și târăsc plictisul prinții exilului / 
printre amintiri de cornuri de vânătoare şi de măceluri? / Destul, destul, o, 
insomnie-a mea! / Lumea e, poate, aici, dar sunt eu, oare,-n ea? / Trec şi 
nu rămâne nimic în oglindă / nici măcar o gaură / și-n zadar mă deprind 

cu vorbe nefolosite / cum îndrepţi cu un ciocan cuiele / de care te-ai mai 
slujit, strâmbe, pe care le baţi din nou, / nu-i cântec care să-i fie dat oricui 
/ eu nu pot să închid ochii, / trebuie să strig mereu, până la sfârșitul lumii”. 
Şi, imediat, un citat de sursă pascaliană, reluat şi comentat de Şestov în a sa 
Balanță a lui lov: „Nu trebuie să dormim până la sfârșitul lumii”, cu adaosul 
personal, rezumativ: „-eu nu-s decât un martor”. Dacă ne amintim de fraza 
întreagă a lui Pascal — „Isus va fi în agonie până la sfârșitul lumii; nu trebuie 
să dormim în acel timp” — vom recepta și mai bine sensul trimiterii șestoviene 
a lui Fondane, ca martor al suferinţei umane eternizate. Iar tiparul mitologic 
în care îşi înscrie experienţa poetică şi umană nu face decât să o modeleze mai 
profund, atașând-o unui reper cu valoare universală. 

Dar, aşa cum s-a putut vedea din glosele precedente, acest tipar e atras 
mereu spre propria biografie, spre evenimentul şi starea de spirit trăite 
nemediat. Spunând Ulise, Fondane spune eu — sau noi, ca însumare de 
euri solidare în solitudinea lor particulară. Partea de „reportaj” mai mult 
sau mai puţin „liric” a poemului său reţine momente precise, datate chiar 
calendaristic — ca în finalul secvenţei în care e invocată, cu titlu propriu, viața 
ipostaziată ca mamă hrănitoare cu „lapte sălbatic”, „strigăt al cărnii”, cu „ţâţele 
pline de sevă risipită”, descumpănită între creștere şi moarte, oricum suferindă: 
„Suferi. Te culci. / la bordul vasului Mendoza, în 30/VII/29” — adică tocmai 
în momentul călătoriei poetului spre Argentina. Referinţe directe se află în 
diverse locuri ale textului — și câteva dintre ele au fost deja menţionate — cu 
același scop, al imprimării unei amprente personale în orice fapt înscris în 
imaginea mitologică exemplară. Pe asemenea date se sprijină sugestia, din 
partea criticii, privind necesitatea unei „lecturi existenţiale” a poemului său: 
„Poetica sa existenţială cheamă o lectură existenţială” — scrie Monique Jutrin, 
într-un studiu intituat inspirat Un lecteur nommé Ulysse (v. Rencontre autour 
de Benjamin Fondane, poète et philosophe, Ed. Parole et Silence, Paris, 2002, p. 
123), care trimite, de altfel, la o formulă a poetului însuşi — „estetica lui Ulise” 
— din studiul consacrat lui Baudelaire. Într-adevăr, în capitolul XXXII al 
eseului său postum, Fondane opunea unei așa-numite „estetici a meşteşugului 
dobândit” o alta, „estetica găselniţei”, proclamată de un Apollinaire, o „estetică 
a riscului”, pe care Ulyse al său o sugerează ca fiind „lansată în plină aventură, 
întârziind din zi în zi acea întoarcere în Ithaca, ce va pune capăt căutării 
găselniţei”. Cu câteva pasaje mai sus, scrisese că: „Meşteşugul face parte dintre 
lucrurile care pot fi predate: cu riscul nu se întâmplă așa; căci dacă e clar că 
riscul la care te expui — și în ciuda voinţei tale — nu pune poezia în pericol fără 
profit, din contră, imitaţia, pastișa riscului, îndrăznelile aventurii transformate 
în obişnuință constituie un pericol care nu iartă. Este mai prudent şi mai cinstit 
să exprimăm curajos ceea ce e în puterea noastră, chiar dacă această expresie 
n-ar epuiza decât în chip moderat faptul de artă. (...) Însă poezia suportă 
şi o estetică a riscului poetic”... (v. B. Fondane, Baudelaire et l'expérience du 

gouffre, Paris, Ed. Seghers, 1947, p. 359, 360). Ea e aproximată, în finalul 
aceluiași capitol ca „aventură inedită, care-l transportă pe om în propriile sale 
puteri — acele puteri a căror pierdere — pe care experienţa comună o consideră 
iremediabilă — este substanţa însăși a meditaţiei sale și a dramei sale”... 

E limpede ca B. Fondane îşi situează scrisul poetic în zona acestei poetici 
a riscului. Dincolo de perfecţiiunile artei, îl interesează mai mult acele „proprii 
puteri”, aventura personală, o experienţă existenţială asumată deplin. De 
aceea, Ulysse al său se înfăţişează ca o alcătuire compozită din punct de vedere 
discursiv, care preferă, desigur, versul liber, însă admite şi structurarea strictă 
a versului și strofei, recurgând chiar la alexandrinul clasic şi, dincolo de aceste 
preocucări pentru „meșteșugul dobândit”, îşi ia riscul compunerii de „tirade” 
cu accente patetice, de protagonist al unei drame, al unci tragedii de fapt, 
în care poetul din el bruiază adesea „Intriga” şi „Planul” dinainte hotârite, 
aici cel al convențiilor clasice ale discursului poetic. Acesta acceptă, în cazul 
său, şi propoziţia programatică, dar care afişează subliniat „strigătul” și „setea” 
existenţială, şi „proza” comună a „universalului reportaj” ce aduce în spaţiul 
scris datele realităţii imediat trăite, alături, desigur, de metaforă, de comparaţia 
dezvoltată, de corelativele obiective la care invită chiar partea de epic din 
amplul său poem. Cum am spus, modul său de a scrie nu e, tehnic vorbind, 
radical deosebit de discursul liber-whitmanian al moderniștilor simultaneiști şi 
„cosmopoliţi” de la începutul secolului, însă implicarea biografic-existenţială 
este evident mai acută. Un neliniștit era şi Voronca în al său Ulise, din care nu 
lipsea „panica”, angoasa căutării de sine într-un univers de metropolă agitată, 
dar aspectul „feeric” al Cetăţii prevala totuși, iar jubilaţia în faţa descoperirii 
miracolului cotidian modern era trăită cu un anume fast și lux al imaginarului, 
transpus în imagismul frizând fineţuri manieriste. Fundoianu propune 
el însuși o distincţie faţă de poemul omonim al confratelui rămas încă în 
România, cu care avusese o mică controversă chiar pe tema titlului celor două 
scrieri, spunând, în recenzia sa la versiunea franceză a versurilor lui Voronca: 
„Nu ştiam atunci că urma să fac și eu la rândul meu, peste puţină vreme, o 
călătorie lungă; cu un vapor adevărat, de data acaeasta; pe o mare de sânge și 
de carne; călătorie la antipozi, cât de amară și dezamăgitoare, pe când a lui, 
în vis, era o pură victorie. De ce n-am putut, ca el, să călătoresc pe un scaun, 
cu toate pânzele-n vânt?” (cf. M. Jutrin, art. cit. din revista Europe, p. 91). 
Urmele unui oarecare resentiment nu scapă cititorului acestor rânduri, dar 
interesează mai mult în ele sublinierea dimensiunii existenţiale, de experiență 
trăită, în propriul său poem. EI trebuie citit, aşadar, în perspectiva acestei 
interpretări a lui Fondane însuși, corespunzătoare unei poetici pentru care 
esteticul e doar o componentă a unui discurs mai complex, sincretic, care-și 
conservă coerenţa, fără nici o intenţie „iconoclastă”, cum de altfel s-a mai 
observat. Libertăţile lui sunt mari, dar și o anumită latură mai conservatoare 
se poate reţine, căci, păstrând adesea uneltele moștenite ale poeziei, nu e 

refractar nici unei anumite retorici cumva „teatrale” și chiar de „manifest” 
poetico-existenţial. Lasă să treacă în text destule „impurități? transportate 
aluvionar de fluxul discursiv, dar e, totuși, mai vertebrat decât, să spunem, alt 
amplu poem al momentului, Omul aproximativ, al lui Tristan Tzara, apărut 
în 1935, a cărui scriitură cumva pletorică o va aprecia mai mult, ca fiind mai 
autentică, decât cea ilustrată de „sărbătoarea intelectului” propusă de puristul 
Paul Valery — după cum reiese dintr-un articol publicat în revista unu. Ulysse 
îşi împarte astfel valoarea estetică cu cea nemediat existenţială, ce pretinde o 
receptare a faptului transcris pe viu, cu o cerneală ce refuză să se usuce. E un 
text lăsat deschis și după a doua versiune, în care „estetica lui Ulyse” e oferită 
şi ca o cheie pentru numita „lectură existenţială”, prin care tiparul mitologic 
capătă o nouă viaţă, noi vieţi, pe măsura aspirațiilor și înfrângerilor omului de 
secol XX. Definindu-se prin excelență drept „călător”, poetul nostru va mai 
spune o dată, într-o ultimă scrisoare trimisă din lagărul de la Drancy, soţiei 
sale, că „Le voyageur n'a pas cessé de voyager” — „Călătorul nu şi-a încheiat 
călătoria”. Spre deosebire de eroul din mitologie, el urma să rămână pentru 
todeauna fără Ithaca. 


Cornel Ungureanu, lon Pop 

Cornel Ungureanu 


Zoe Dumitrescu-Bușulenga, între portrete și mitografii 


Domnului Dan Hăulică 
şi celor ce au construit 
revista Secolul 20 


1. Alături de Mircea Eliade. Încercări de identificare 

Am crezut necesar să-mi încep comunicarea de faţă cu semnalarea unui 
număr al revistei Secolul 20 — numărul 9/1967, cel care e dedicat Fantasticului 
şi magiei ideilor. Patru nume vor să ilustreze această temă: Mircea Eliade, 
Jorge Luis Borges, Dylan Thomas și Mihail Bulgakov. Numărul este ilustrat 
cu Chagall, lămurit de un studiu a lui Jacques Lassaigne, Chagall sau lirismul 
scenei. Convergenţele se realizează la nivelul fiecărei secţiuni: în prima, cea 
consacrată lui Mircea Eliade, Zoe Dumitrescu Buşulenga deschide dialogul 
despre Eliade cu eseul Un filozof al miturilor. Suntem în anul 1967, Eliade 
reintra în cultura română cu această prezentare. Urmează Mircea Eliade, 
Aspecte ale mitului, fragmente, în româneşte de Sanda Râpeanu, apoi Ștefan 
Bănulescu, Pe dimensiunea timpului interior — descrierea unei întâlniri cu 
marele scriitor și Mircea Eliade, cu nuvela La zigănci. Este o nuvelă încredinţată 
de Mircea Eliade prozatorului Bănulescu, după o întâlnire memorabilă din 
Italia. Erau, în momentul acelei întâlniri, puţine speranţe ca Mircea Eliade să 
fie publicat în în ţară. 

Eseul introductiv al doamnei Dumitrescu-Buşulenga vrea să sublinieze 
şi calitatea unei opere, dar și a unui moment aniversar: 

„Pe Mircea Eliade mitul îl interesează atâta vreme cât e viu „furnizând 
modele pentru conduita umană și conferind prin aceasta însăși semnificația 
de valoare existenţei”. Pe Mircea Eliade mitul îl interesează doar atâta timp 
cât el este viu și slujeşte opera de înţelegere și modelare a omului. „Înțelegerea 
structurii și funcţiunii miturilor în societăţile tradiţionale înseamnă, din 
această pricină, elucidarea unei etape din istoria gândirii, dar şi pătrunderea 
mai adâncă în mentalitatea unei categorii dintre contemporanii noștri din 
societăţile mai puţin dezvoltate, la care comportamentul ar putea părea, 
modern vorbind, mai puţin explicabil”. 

Şi, ieşind din disciplina definitorie a savantului: 

„De aceea, în ciuda afirmațiilor autorului care susține că investigarea sa 
nu ţine decât de specialitatea strictă a Istoriei religiilor, [...] opera de cercetător 
şi de gânditor a lui Mircea Eliade, aşa cum se înfăţişează astăzi, la împlinirea a 

60 de ani, este în realitate o vastă încercare de cunoaștere filozofică a omului, o 
contribuţie prețioasă a secolului XX la determinarea sensurilor mitice și istorice 
ale gândirii omenești”. Să reluăm: pe Mircea Eliade mitul îl interesează atâta 
vreme cât mitul poate propune modele pentru conduita umană și, prin aceasta, 
conferă semnificaţia de valoare existenţei. Ideea de model, de modelare, de valoare 
a existenţei a fost centrală și în acţiunea doamnei Zoe Dumittrescu-Bușulenga. 

Din Aspecte ale mitului sunt selectate două capitole mari: Mitologia 
Memoriei şi a Uitării şi Supravietuirea şi camujflarea miturilor. 

Suntem în anul 1967, an al deschiderilor, dar nu trebuie să ignorăm 
capacitatea de sugestie a segmentelor alese de revistă. Mitologia memoriei și 
a uitării trebuie să ne amintească, așa cum ar trebui, şi de „supraviețuirea și 
camuflarea miturilor”, de urgenţe ale unei societăţi în care memoria, uitarea, 
supraviețuirea şi camuflarea sunt definitorii pentru intelectualul rămas în țară. 
Dar şi pentru statutul intelectualului de pretutindeni. Definitorii sunt şi 
pentru un dialog perpetuu cu opera lui Mircea Eliade. 

Secolul 20 va mai reveni, cu numărul 2-3/1978, asupra lui Mircea 
Eliade, cu o secţiune importantă: Dimensiunea creatoare a mitului (e tema 
numărului). Revista, inaugurată cu pagini de Mircea Eliade, pune alături 
nume fundamentale ale culturii secolului XX. Pagini despre Eliade semnează 
în acest număr C. G. Jung, Gilbert Durand, Georges Dumezil, Gaston 
Bachelard, Ernst Juenger şi alţii. Din secţiunea românească, cu studii de 
Zoe Dumitrescu-Bușulenga (storie și mit: de la romantici la Mircea Eliade), 
Eugen Simion (Dimensiunea mitică a narațiunii), Cezar Baltag, (Recuperarea 
sensurilor), Andrei Pleşu (Mircea Eliade şi hermeneutica artelor) am desprinde 
aici câteva fraze semnificative. Scrie doamna Zoe Dumitrescu-Buşulenga: 

„Această grandoare umilă a vechii zone locuite de poporul nostru 
este văzută de Mircea Eliade ca o făgăduință de mari perspective într-un 
peisaj european obosit, în care mitul a devenit mai mult document decât 
trăire. La noi, puterile folclorului sunt încă vii, creatoare, de aceea Mircea 
Eliade înfăţişează, deşi poate indirect, unele din căile reintegrării omului în 
plenitudine. În veritabila-i marcă a comunităţii hrănite lucid cu izvoarele 
înţelepciunii străvechi mitice, cândva esenţiale pentru participarea tuturor la 
miezul vieții grupului”. 

Şi, în final: 

„Şi Mircea Eliade are meritul de a ilustra, prin opera sa literară, 
posibilitatea deschisă a integrării, a asimilării mitului de către cultura și 
sufletul modern, precum și de a sublinia, prin opera teoretică, valoarea acestui 
mod de prelungire a calităţilor creatorare româneşti”. 

Portretele doamnei Zoe Dumitrescu-Buşulenga nu cresc decât sub acest 
semn. Lumea românească are șanse, marii ei bărbaţi pot fi nişte modele. Au 
har. Calitățile creatoare românești sunt ilustrate cu prisosință de cei însemnați 
ai culturii române. Din volumul Contemporanii mei, volum realizat de doamna 

Elena Docsănescu, trebuie să recitim câteva pagini. Aş începe cu scrisoarea 
către Mircea Eliade, neexpediată, reprodusă de editoare după manuscris. 
După evocare unor momente în care „substanţa dialogului” e asigurată de 
cărţile lui Eliade, de dialogurile cu prietenii rămași în ţară, autoarea notează: 

„Era suficient, era bine că existaţi. În felul acesta aţi făcut să crească 
în noi, în mine, fără s-o ştim, evident fără s-o ştiţi, ca un simbol, adâncile 
necesarele sensuri abisale. [...] Cred profund în misiunea dumneavoastră și 
universală, în măsura în care ţara noastră are o chemare (vocaţie) spirituală, 
spre universalitate, depăşind limitele istoriei şi ale vicisitudinilor”. 

Scrisoarea e elaborată în timpul marilor speranțe. „La tensiunea 
democratică la care trăim nu nu putem ști niciodată. Dar nădăjduim...” 
scrie, spre încheiere, autoarea. Nădăjduim, fiindcă existe marile nume care 
îndreptăţesc, există modele. 


2. Transfigurări 

Există creatori care pot trăi trans-figurarea. lată-l pe Enescu: 

„Nu mai era Enescu; era Beethoven, era Brahms. Transfigurarea totală 
dădea operei conduse de el unicitatea. Dar niciodată, nici în recitaluri, nici 
în simfonice, nici în ansamblurile camerale, n-a dat aceeași interpretare unei 
opere. Avea în el posibilităţi infinite de a modela sunetul, așa cum au numai 
marii compozitori”. 

O echivalență ar realiza Tudor Vianu: 

„Ani de zile m-am uitat la profesor, m-am uitat la el şi tot mă minunam, 
deși era în mine un fel de pendulare între recunoașterea lui ca o prezență 
etern europeană, prezenţa unui dintre cei mai mari maeștri, divinităţi tutelare, 
aş zice, a ale evoluţiei culturale româneşti, dar pe de altă parte, încercam să 
prind esenţa lui fiziognomică, să văd cum se răsfrânge pe figura lui, somatic 
şi fiziognomic, fiinţa lui interioară atât de strălucită, atât de desăvârșită în 
simplitatea și rigoarea ei, în noblețea, în stringența ei etică”. 

Nici G. Călinescu nu ar rata demiurgia: 

„Pe grandioasa scenă a lumii, pe care artistul o împodobea cu capodopere 
într-un impuls demiurgic nestăvilit, viaţa se desfășura ca un teatru în trăiri 
solemne de ceremonial. Percepută ca loc al perpetuei transformări, scena 
devenea, în același timp, pentru cel ce o regiza, locul creaţiei durabile, 
microcosmosul operei tinzând neîncetat să reediteze macrocosmosul printr-o 
subtilă dialectică a trecerii dinspre clipă înspre eternitate”. 

Brâncuși trăieşte o mirabilă simetrie cu Blaga: 

„Şi confruntat cu „miracolul” ideilor și formelor, Brâncuşi, ca și Blaga, 
nu strivește corola de minuni a lumii, ci o înalță cu mâini curate oamenilor... 
pentru ca ei văzând-o să se purifice, să se vindece, să se îndreptăţească”. 

Pe V. Voiculescu îl întâlnește în anii cincizeci, la celebrul Apostol 
Apostolide, cel care organiza audiții subteranei bucureştene: 


217 


„Sprijinindu-şi uşor pe mâna dreaptă capul, noul venit a rămas nemișcat, 
lăsându-ne să-l privim în voie, de departe. Vibra, parcă, în jurul acestei figuri 
de mag, o aureolă nevăzută. Mâna părea transparentă în lumina scăzută a 
camerei, iar capul christic, cu părul şi barba sură, radia o liniște ciudată, 
îngemănată cu o concentrare dramatică, ce treceau dincolo de percepţia 
noastră comună. A ascultat muzica și a plecat în aceeași tăcere în care venise”. 

Şi, cu o importantă precizare: 

„Erau anii Rugului aprins, fără de care nici biografia, nici opera târzie a 
poetului n-ar putea fi înţelese”. 

O forţă de identificare se desprinde din portretele teologilor. Iată 
întâlnirea cu Părintele Dumitru Stăniloae: 

„Tot ce ştiam despre Sfinţia sa purta marele semn al harului, pecetluind un 
intelect și un duh puternic în vocaţie și în misiune. Mă aşteptam să văd un chip 
impozant de filozof și de profesor într-o ambianţă potrivită cu un asemenea 
intelectual de clasă. Dar simplitatea locuinţei m-a uluit. Era un interior țărănesc 
cu mobilă modestă, veche, cu scoarţe tocite de vreme, dar și cu icoane frumoase, 
tot vechi și cu o bibliotecă foarte bogată. Ne-a primit cu figura sa blândă, dulce, 
doamna preoteassă (Sora Maria, îi spunea părintele) îmbrăcată simplu, modest”. 

Tot o imagine a Familiei descoperim și în portretul lui loan Alexandru: 

„Dar noiam rămas mai departe legaţi. l-am prefaţat volume, m-am apropiat 
de adorabila sa familie, de draga Ulvine, soţia lui, de cei cinci „pruncuţi”, cum 
spunea el — Ştefan, Maria, Ioachim, Rut Elena, loan Constantin. Ne întâlneam 
în casa lui, un interior sobru, ne rugam și cântam împreună cu copii şi cu 
preoţi și călugări români și străini, iubitori de ortodoxie. Era și în căminul, ca 
şi în opera lui, farmecul simplu și solemn care ne ducea departe, înapoi, pentru 
a ne reînvăţa lecţia gravă a zilei de ieri, pregătind mâinele patriei mult iubite şi 
al credinţei fără de care sufletul nu există”. 

Reîntregirea — căutarea întregului există și între elevii care au încheiat o 
cale în literatură. Scriitorii — elevii de odinioară —, de la Nichita Stănescu la 
Sorin Titel, împlinesc un destin. Nichita: „Transparenţa fiinţei sale în care se 
răsfrângeau azururi celeste îl făceau un ecran perfect pentru primirea tuturor 
lucrurilor lumii. Generozitatea sa suverană le reţinea și bunătatea sa le răsfăța 
învăluindu-le în straie preţioase. O aşteptare mereu vie, o prospeţime a unei 
percepții care nu obosise nici la 50 de ani, îl deschidea spre o lume pe care o 
redescoperea în fiecare clipă altfel și o tălmăcea mereu în mereu alte, uluitoare 
tipare verbale. Nichita privea cu o ingenuitate de copil, văzând lucrurile ca în 
ziua întâi a creaţiei, îi vorbea în imagini în care toate dobândeau viaţă, în care 
toate păreau celebrate”. 

Sorin Titel: „O tinereţe crunt retezată. Şi parcă totuşi nu. La sfiala și 
discreţia lui, nefiinţa pare a-l continua undeva, într-un tărâm anume unde-l 
purtaseră în prealabil niște premoniţii adânci, niște ciudate îndolieri care nu 
erau ale lui, ci aveau să fie ale noastre, ale celor rămași”. 

Principesa Ileana, Cella Delavrancea, Valeria Sadoveanu, Ștefana 
Velisar- Teodoreanu, Martha Bibescu devin repere ale femininului sacral. 

Şi un cuvânt despre înfrângerea interdicţiilor. Elogiul personalităţilor 
tabu în anii comunismului are un scop limpede: de a-i aduce pe cei excluși din 
cultură, din literatură, din biblioteci, înapoi. Între cei aşezaţi sub interdicţie se 
afla şi Dragoş Protopopescu: 

„Gândul său înalt, plin de substanţă, se comunica într-o cursivitate 
caldă, aș zice chiar lirică, celor care-l ascultau ca vrăjiţi”. Şi lista poate 
continua cu portretele, strălucitoare, ale lui Vasile Băncilă, Gheorghe 
Brătianu, Dimitrie Cuclin ş.a. 

Zoe Dumitrescu-Bușulenga reface întregul culturii, al literaturii, al 
devenirii naţionale prin aceste portrete care angajează, nu odată, valorile 
sacre. În Seratele muzicale TV sau în dialogurile cu Iosif Sava, adunate în 1986 
într-un prim volum intitulat Muzica și literatura (volumele celelalte n-au 
mai apărut, zicem noi fără a fi siguri), ar fi trebuit să demonstreze că toţi 
scriitorii, de la Cantemir la Sadoveanu şi de la Kogălniceanu la Rebreanu 
erau niște fiinţe muzicale: trăiau armonia lumii realizată de muzică. Zoe 
Dumitrescu-Bușulenga ar fi vrut să realizeze o Istorie a literaturii române 
prin care să demonstreze că scriitorii români — cei validabili — erau fiinţe 
muzicale. Cantemir, de la care începe această nouă istorie a literaturii române, 
era Printul muzicii. Iosif Sava citează din Călinescu observaţia că Dimitrie 
Cantemir este Lorenzo de Medici al nostru. Să cităm și replica — acest portret 
rostit de doamna Dumitrescu-Bușulenga: 

„O frumoasă, tipic călinesciană caracterizare prin paradox, prin 
cuprinderea contrariilor, mai bine zis, printr-o tentativă de conciliere a 
contrariilor dar, cred eu, păstrând proporţiile, Dimitrie Cantemir rămâne, ca 
viziune, superior lui Lorenzo de Medici”. Lorenzo ar trăi neîmplinirea unui 
destin artistic, Cantemir este „unul dintre primii europeni care, beneficiind 
de izvoarele culturii orientale, deschide orizonturi creaţiei universale. [...]. 
Cantemir a fixat un tip de intelectual plurivalent, menit să facă să răsune, prin 
intermediul expresiei universale, nota deosebitoare a românilor în contextele 
popoarelor vremii. El a făcut o tentativă, de mare temeritate și cu infinite 
riscuri, pe care aveau s-o repete în împrejurări schimbate și cu alte mijloace 
mai târziu, Heliade ori Bălcescu, Hasdeu, Odobescu ori Eminescu, Iorga, 
Pârvan şi alţii”. 


3. Demitizări 

Să remarcăm, în fiecare dintre portrete, tensiunea unui întreg, care 
angajează lumea de aici şi lumea de dincolo, naşterea și renașterea, timpul 
prezent şi cel de demult. Nu o dată elogiul angajează ideea de pre-destinare, de 
credinţă, de așezare a numitului între valorile sacre. Ne aflăm la sfârșitul unei 
geopolitici internaţionaliste, atee, cu speranța că geopolitica lui Marx, Engels, 

Lenin, Stalin, nu va dura. Că putem recupera valori/modele definite de lumea 
dinaintea noastră. Cartea lui Daniel Dubuisson, Mitologii ale secolului XX. 
Dumezil, Levi-Strauss, Eliade apărută în 1993 (versiune românească de Lucia 
Dinescu, Polirom, 2003), venea contra curentului — împotriva acestui gând. 
Nu este cartea unui amator implicat în jocuri jurnalistice: e a unui cărturar 
angajat. A unui luptător. Așezată sub un motto din Cassirer („Ştiinţa păstrează 
mult timp moștenirea arhaică a mitului, căruia se mulțumește să-i dea o altă 
formă”) şi R. Barthes („Putem concepe mituri foarte vechi, mituri eterne nu 
există”), cartea vrea să implice în istoria ideilor o poziţie categorică: oamenii 
de succes ai mitologiilor secolului XX trebuie studiaţi cu grijă. Sunt periculoși. 

„Figură din ce în ce mai discutată în mediile savante, Eliade a fost ales, 
totuși, (după Dumezil și Levy-Strauss, 7.7.) din două motive. Pe de o parte, 
pentru că opera lui, abundentă, a exercitat şi continuă să exercite o influență 
multiformă și difuză în rândul a numeroşi istorici ai religiilor; pe de altă 
poarte, în ciuda imperfecţiunilor și a lacunelor ei, aceeași operă ilustrează 
foarte bine un tip de interpretare, mistică și iraţională, a cărei importanţă ar 
fi greşit să o subestimăm”. Excluzând mitul dintre valorile sacre — mistice — și 
iraționale, ajungem la mitografiile politice. 

Trecerea prin Renaștere este prezentă în multe dintre analizele, 
portretele, întâmpinărilor doamnei Zoe Dumitrescu-Bușulenga. Este o 
încercare de a fixa un întreg al istoriei și al devenirii naţionale, într-un timp 
al fragmentărilor — al trecerii de la literă la imagine, de la civilizaţia cărţii la 
cea a computerului. Ruptura are loc la toate nivelele și secvenţialul domină o 
realitate care refuză — abandonează întregul. În Le culte de lemotion, filozoful 
Michel Lacroix notează o altă mentalitate: trecerea de la sentiment la emoție. 
Societăţile occidentale ar anula sentimentul, l-ar înlocui cu emoția. Paul 
Ardenne, în Extreme. Esthetique de la limite depaste, Flamamarion, 2006, se 
sprijină (şi) pe cartea filozofului Michel Lacroix. Scrisă în memoria lui Serge 
III Oldenborg, cartea lui Paul Ardenne așează, între motto-urile ei, unul al 
lui Peter Sloterdijk (Essai d'intoxication volontaire): „Procesul mondial, în 
ansamblul său, are mai multe asemănări cu un party suicidar la scară mare 
decât cu o organizare a ființelor raţionale vizând conservarea sinelui”. „Am 
renunţat să produc o operă de artă respectabilă”, declară Otto Muehl, preluat 
ca motto pentru cartea sa de Paul Ardenne. Ce-l făcuse celebru pe Serge III 
Oldenbourg? Spune artistul: „În 1964, la festivalul Expresiei libere la Centrul 
studenţilor americani, în 28 mai m-am jucat de-a ruleta rusească pe scenă 
în timpul concertului Fluxus. Am intrat în scenă, am introdus un cartuș în 
butoiașul unui revolver, am întors de mai multe ori butoiașul, mi-am pus 
ţeava revolverului sub bărbie și am apăsat pe trăgaci. Am tras odată, am scos 
glonţul din butoiaș și l-am aruncat în public”. Comentează Paul Ardenne: 
„Numărul pe care l-a realizat Serge III se intitulează Solo pentru moarte. Un 
om pe scenă, în faţa a patru sau cinci sute de persoane. Solo pentru moarte 

rezumă un dispozitiv minimal şi câteva gesturi simple. E un exemplu perfect 
de creaţie extremă”. 

Care este, totuși, creaţia extremă în/prin mito-grafie? Am început 
prin a numi cărţile doamnei Laignel-Lavastine şi a dlui Daniel Dubuisson 
ca momente de vârf ale campaniei antiEliade. Dacă despre cartea doamnei 
Laignel Lavastine s-a scris mult în România, cu accente și asupra paginilor 
plagiate, despre Daniel Dubuisson, mai puţin. Şi totuși, Daniel Dubuisson 
e momentul de vârf al campaniei antiEliade! Mircea Eliade nu are numai 
momente de participare la acţiunile extremei drepte, nu este doar legat de un 
timp rău, el este, crede Dubuisson, antisemit, fascist, nazist prin toată opera 
lui! Norman Manea este vinovat că își încheie totuși celebrul eseu Felix culpa 
(Mircea Eliade şi Garda de Fier), scrie Dubuisson, cu această observaţie: 

„A stabili o legătură între studiile sale și perioada-i „fascistă”, a arunca 
o privire de inchizitor asupra detaliilor „suspecte” prezente în numeroasele 
sale studii erudite ar însemna a da un exemplu perfect de metodă totalitară”. 
Nu, Mircea Eliade a început să scrie Tratatul de istorie a religiilor în timp ce îi 
admira pe Salazar și pe nazişti, tratatul este deci este o carte nazistă! Ontologia 
lui Mircea Eliade e antisemită, iar opera sa nu ar fi doar fascistă, nazistă ci și 
antisemită! Mitologiile se focalizează pe interesele momentului politic — devin 
mitografii, uneori necesare unei geopolitici globalizante, simetrice geopoliticii 
comuniste, de care am încercat să ne salvăm (și) prin câteva personalităţi 
culturale majore. 

Diana Câmpan' 


Structuri mito-simbolice în 
Periplul umanistic contemporan 


Într-o lume consumistă şi secularizată, nostalgiile creatoare privind 
sensurile ființei autentice și reiterarea coexistenţei valorilor în coordonatele 
sacrului sunt posibile forme de emancipare de sub întreaga serie de angoase ale 
modernităţii, dar și de reechilibrare a fondului nostru ancestral, cu toate datele 
lui cutumiare. Ne-am întrebat și noi adesea cum mai este posibilă revitalizarea 
structurilor mitologice, arhetipale ale lumii, atâta vreme cât, orgolioasă și 
prea grăbită să-şi asume responsabilități pripite, contemporaneitatea vorbeşte 
aproape obsesiv de re-mitizarea lumii, fără să delimiteze conceptul matricial 
de surogatele sale. Omul contemporan, aplecat asupra materialităţii și 
elaborându-și șabloane de existență configurate după tehnicile artificialului, 
se încăpăţânează să uite axa arhetipalului din ordinea ontologicului; pentru 
el, simbolurile lumii sunt blocate în conotaţiile ludic-luxuriante ale jocului și 
nu mai percepe nimic din sensurile profunde ale acelui bătrân symbállein, care 
însemna „a pune împreună, a alătura părțile” spre a construi întregul. Rupturile 
(etice, estetice, religioase, ontologice) îl panichează azi pe orice temerar care 
stă să problematizeze sensul lumii și care va constata invariabil că, aparent, ne 
aşezăm numai sub masca lui „nu mai avem timp pentru admiraţie”. 

Or, din perspectiva revigorării stratului mitologic al existenţei, principiul 
admiraţiei rotunde, a întregului construct care suntem, este obligatoriu. Dacă 
se pune tot mai des problema de-sacralizării lumii și a prăbușirii noastre din 
datele ancestralului, acest lucru, credem noi, se întâmplă tocmai din cauza 
clivajului uriaș dintre ceea ce este identitatea noastră, robustă în ordinea 
valorii, şi imaginea pe care ne-o confecţionăm cu ostentaţie, agresivă estetic și 
prăbuşită etic. Tot ceea ce se revendica din dimensiunea mitică a existentului 
era valid de facto, dar înlocuirea arhetipalului prin convenţional a dus la 
de-semantizarea instituţiei culturii în sine. 

O posibilă identificare alegorică a problemei o găsim formulată de 
C. Noica: „E ceva neașteptat în spatele fiecărui lucru. E «restul» lui. Nimeni 
nu trăieşte pentru el. Dar târziu, când arderea lucrurilor s-a sfârșit, el rămâne 
lângă tine intact, ca un dar nesperat al vieții acesteia miliardare.”? Ne întrebăm, 
în acest context, în ce condiţii stratul acesta mito-simbolic al umanității îşi 


! Lucrarea nu a fost susținută în desfășurarea colocviului, din motive obiective, dar 
organizatorii au dorit să cuprindă textul în prezentul volum. 
? Constantin Noica, Eseuri de Duminică, Humanitas, 1992, p. 19. 

mai poate păstra, măcar fragmentar, fondul „demontat? de omul modern, 
cum s-ar putea sustrage dezarticulărilor? În fond, această „uitare”, această 
„ne-vedere” a ascunsului lucrurilor este cea care ne înstrăinează de principiile 
fundamentale și anulează metafizicul din însăși structura mitului, coborându-l 
la simplul statut de ficţiune cu rezonanţe imagologice. 

Dintre — probabil — multele forme de recunoaștere și revigorare a fondului 
ancestral al culturii, călătoria în lumina mitului, plecarea pe drumurile 
paradigmatice care permit consumarea misterului și îndepărtarea de alienarea 
sensurilor, realizată cu ochii și inteligenţa omului de cultură rafinat, cu toate 
simţurile la pândă, este, cu siguranță, o formă privilegiată a experienţei. Mai 
mult, mărturia scrisă a omului de cultură care trăiește fără rest drumurile în 
căutarea mitului poate fi o excelentă formă de educare a judecăților de gust și 
un veritabil semnal că impregnarea cu sens arhetipal a lumii, într-un un etern 
exerciţiu de descifrare a codurilor inepuizabile. 

Din această perspectivă, am ales spre analiză un jurnal de călătorie 
consacrat tocmai prin protocolul așezării autoarei într-un context al sacrului 
interior strămutat către artă ca stare de graţie, treaptă de pe care frontierele 
discursului memorialistic se estompează și se convertesc în lecţie clară de 
revigorare a miturilor fundamentale care au întemeiat cultura europeană: 
cele ale Greciei. În Periplu umanistic, Zoe Dumitrescu-Bușulenga semnala, 
pertinent, resorturile intimităţii dintre călător şi preajmă ca experiență 
ontologică din care cultura este percepută ca zpprentisage prin toate avatarurile 
ei: „Nici un loc din lume nu poate fi luat în posesie spirituală dacă nu e umblat 
cu piciorul. Ca să spui că-l cunoşti, trebuie să fi avut propriile trasee, urmărite, 
bătute, stiute pe dinafară, revăzute limpede cu ochii închişi. Numai pe ele îți 
refaci amintirile, numai pe ele te sprijini în impresiile tale intime, în judecătile 
mai personale pe care încerci să le emiti”. 

Am identificat, în acest jurnal de călătorie (mult diferit de cele ale 
unor scriitori precum A.E. Baconsky, Octavian Paler, Eugen Simion ş.a.), o 
întreaga suită de atitudini de actualizare și consacrare a identităţii mitologice 
prin convertirea mitului în artă, adică prin eternizarea lui în forme tangibile, 
asociindu-l esteticului care transcende timpul și spaţiul dar care, paradoxal, 
urmează curba de evoluţie a culturilor de referință. Ne amintim că, în 
accepțiunea lui Luc Benoist, „Miturile sunt limbajul figurat al principiilor.”“ 
Pentru Zoe Dumitrescu-Bușulenga, plecările la drum au fost întotdeauna un 
exercițiu de căutare a principiilor, cu smerenie și în vecinătatea Tainei aşezate 
în fiecare colţ de lume. 

Ne propunem, în cele ce urmează, în marginea discursului memorialistic 
al omului de cultură Zoe Dumitrescu-Bușulenga, să punctăm câteva dintre 


3 Zoe Dumitrescu-Buşulenga, Periplu umanistic, Alba Iulia, Edit. Reîntregirea, 2005, p. 214. 
í Luc Benoist, Semne, simboluri şi mituri, Traducere de Smaranda Bădiliţă, Humanitas, 1995, 


p. 5-6. 

şansele mitului de a-și spori, nu doar de a-și păstra forța de seducţie chiar 
pentru omul contemporan care, dacă ştie măcar să opereze cu o lectură activă, 
poate fi performant şi poate ieși îmbogăţit prin gesturile recuperatoare ale 
intelectualului elevat. Căci, în Periplu umanistic, perspectiva este a omului de 
cultură care îşi duce cu sine biblioteca lăuntrică şi pentru care orice călătorie 
devine o formă de identificare a Valorii. Aflăm că lamentaţiile sunt numai 
ale omului superficial; omul cu har umple cu Har, prin învecinare, Locul 
şi însuși Mitul spre care accede. Mitul este perceput ca o formă vie, care se 
reîmbogăţeşte la nesfârșit prin supradeterminări. 

Aflăm, aşadar, că „În chip ideal, călătoria umanistului ar trebui să înceapă 
din Grecia, țară pe care Paul Valery cu calmu-i entuziasm, o integra, prin filosofia 
ei, între cei trei piloni ai spiritului european.” Ne amintim, tangenţial, că şi 
Octavian Paler opina, de pe o poziţie vecină: „Avem la îndemână toate motivele 
care ne împing să transformăm Elada dintr-o amintire într-o speranță; dintr-o 
problemă arheologică într-o problemă morală. Înţelegându-le, tot ce părea 
înțelepciune iremediabil pierdută n-ar fi decât o înţelepciune de câștigat. Et in 
Arcadia ego... Ei bine, nu. Dacă există o înţelepciune elină, atunci ea ne spune 
că nu trebuia să căutăm Elada în altă parte decât în ceea ce reprezintă șansa 
noastră de fericire şi de dragoste; că timpul în care trăim este singurul care ne 
aparţine cu adevărat și depinde de noi ce chip îi vom da. Aceste coloane sunt 
făcute pentru eternitate, dar pentru a ne învăţa că fericirea trebuie atinsă cu 
mâna." Vorbind despre Spiritul grec, Eugen Simion sugera, admirabil: „Grecia 
este țara semnelor. În orice scorbură a stat un zeu, în orice crăpătură s-a petrecut 
un fapt mitic. Noi, ceilalți europeni, căutând realitatea, cercetăm aparențele. 
(...) Lucrurile sunt epifanii, o realitate puternică se revelează prin ele, şi, ca să 
descoperi, trebuie să ai totdeauna la îndemână nuielușa fabuloasă a căutătorului 
de izvoare. Pentru grecul antic această nuielușă se cheamă spirit şi, lovind cu ea 
obiectele proaste și umile, a descoperit în spatele lor modelele mărețe și eterne.” 

Ne situăm, prin urmare, în preajma celui mai fertil spaţiu mitic şi simbolic, 
cel al Greciei, şi ne întrebăm, laolaltă cu autoarea Periplului umanistic, ce îl poate 
salva de la uitare sau deformare și ce poate consolida această instanţă autentică? 


Cum poate salva călătorul paradigma mitică a lumii? 


A povesti şi a înţelege = a stăpâni; doar a povesti = a uita 

Este foarte adevărat că mitul însuși are, undeva în structurile sale inaugurale, 
o intenţie de a stăpâni necunoscutul povestindu-l, dar și de a depăși frontierele 
timpului istoric sau personal, prin debarasarea de orice limite ale existentului. 
Mircea Eliade punea problema acestui gest din perspectiva impulsului interior 


5 Zoe Dumitrescu-Bușulenga, op. cit., p. 11. 
* Octavian Paler, Scrisori imaginare, Bucureşti, Editura Historia, 2007, p. 80. 
7 Eugen Simion, Sfidarea retoricii, CR, 1985, p. 79. 

al omului de a se eterniza: „Ne întrebăm dacă această dorinţă de a transcede 
propriul timp, personal şi istoric, și de a ne cufunda într-un timp străin, fie el 
static sau imaginar, va fi vreodată extirpată. Cât timp dăinuiește această dorință, 
putem spune că omul mai păstrează încă, măcar rămăşiţele unei comportări 
mitologice”. Tocmai acest „comportament mitologic” devine, la Zoe 
Dumitrescu-Bușulenga, declanșator de energii care permit ieşirea dincolo de 
graniţele Poveștii şi pătrunderea în articulațiile ascunse ale nucleului mitologic. 
A nu rămâne prizonierul Poveştii presupune predispoziția de a accede la Sens, 
interiorizându-l: „Firește, nevoia de poveste a oamenilor vechi a păstrat nucleul 
acesta de mituri înconjurate de numeroase ramificații pentru fiecare personaj 
principal ori colateral. Dar comentariile pricepute au săpat mult mai profund în 
semnificații, descoperind, cum spuneam mai sus, articulațiile miturilor ca atare, 
înălțând, într-o ordine superioară, interpretările.” De aici luciditatea percepţiei: 
„Deteriorate, fireşte, de atâtea milenii de transcriere prin minţi nenumărate, alese 
ori de rând, miturile Cretei ni se comunică parcă într-o aură și ea dublă, de mister 
grav, solemn, pe de o parte, de poezie omenească, mai mult lirică decât dramatică, 
pe de alta”. Prin urmare, a topi mitul în poveste înseamnă a-l cobori la nivelul 
jocului superficial și a converti acel mystes la ludic. De aici pornesc toate 
gesturile întemeietoare ale călătorului rafinat: trecând dincolo de Poveste, se 
aşează, cum ar spune Blaga, sub zariştea cosmică. 


Recunoaşterea mitului ca surpriză şi joc 

Omul contemporan nu mai știe să se bucure de propriul său spirit ludic, 
o virtute care ar trebui să-l aşeze împreună cu ceilalți. Se pare că am pierdut 
în vârtejul hipertehnicizării deprinderea de a ne lăsa provocaţi de sensurile 
lumii și ne minţim că le-am descifrat încă de la Facere, uitând că lumea a fost 
gândită ca un complex de sensuri care se îmbogățesc pe principiul bulgărelui 
de zăpadă. Pentru călătorul salvat de acest șablon perceptiv, călătoria în spaţiul 
mitizat presupune evadarea din comodităţile rutinate. Abandonată surprizei, 
fie că se află în Creta, în spaţiul labirintic al regelui Minos, fie că pașii o 
poartă prin Cnossos, autoarea instituie regula obligatorie pentru pătrunderea 
misterului: acceptarea surprizei: „Și așa, o juxtapunere liberă te poartă din 
surpriză în surpriză. Ca într-un joc fără sfârşit, dai mereu de altceva, oriunde te- 
ai întoarce”! şi a jocului „Căci la Cnossos, în palatul regilor minoici, am pătruns 
mai adânc în sensul jocului ca activitate superioară, ca ficţiune conservând tenace 
dar imperceptibil sensul functional "2. Revelația este întotdeauna pe măsură: 
achiziţiile se constituie într-un tezaur pe care nicio lege a postmodernităţii 


8 Mircea Eliade, Aspecte ale mitului, Bucureşti, Editura Univers, 1978, p. 180. 
” Zoe Dumitrescu-Bușulenga, op. cit., p. 16-17. 

10 Jbidem, p. 14. 

1 Tbidem, p. 20. 

2 Ibidem, p. 23. 

nu îl poate altera de vreme ce s-a consolidat treptat, stratificat, ca mitul 
însuși: „Învăluită într-un surâs enigmatic, Creta însă le dă răspunsurile treptat şi 
ambiguu, aşa cum se cuvine unei strămoaşe înțelepte care ştie să aștepte maturizarea 
spirituală a strănepotilor, oferindu-le pilule de cunoaştere diversificate după vârsta 
înțelegerii lor. "5 


Mitul ca o convertire a necunoscutului în cunoscut 

Aflată în chiar templul lui Apollon, autoarea reiterează, de pe poziţia 
iniţiatului în matricea sacrului, un alt principiu pe care omul modern l-a 
uitat: solemnitatea situării în lume. Funcţia ceremonială a trecerii prin 
destin, laxitatea frontierelor dintre începuturi, treceri și sfârşituri, canoanele 
accederii la Aletheia sunt, în plină criză de cunoaștere, decupate dintre 
centrii noștri de interes. Spaţiul mitic al Greciei trage însă câteva semnale 
de alarmă retrospective, călătorul cult trăind fascinația consacrării etern 
repetate a sacrului. Există însă, și de această dată, o regulă de aur: mântuirea 
de superficialitate: „Cunoasterea de sine (căci acesta e în fapt telul călătoriei, al 
pelerinajului delfic, la sanctuarul divinității luminii raționale, al lui Apollon) 
începe cu constrângerea trupului şi cu purificarea, cu distantarea adică de propriul 
întuneric care trebuie lăsat în urmă. Odată intrat pe incintă, pe calea Sacră, 
trebuia să trăieşti toate aceste stări prin care se ajungea de fapt la izbânda zeului 
însuși, la imolarea monstrului întunericului din noi”. Formula privilegiată 
este, pentru Zoe Dumitrescu-Buşulenga, abolirea distanţei dintre imagologia 
mitului şi imaginarul artistic. Ochiul minţii este fericit completat cu un tip de 
contemplaţie estetică de rang înalt, autoarea nu permite ca locul și taina lui să 
fie camuflate în profan ci stabileşte acordul dintre paradigma artei şi cea mitică, 
fără a permite niciuneia să uzurpeze locul celeilalte. Cultura este elementul de 
simbioză şi acord. Aflată, bunăoară, la Delphi, în chiar miezul templului lui 
Apollon, autoarea realizează o superbă pledoarie pentru joncţiunea elegantă 
dintre cunoaștere și recunoaștere a spaţiului mito-simbolic: „... stim că trecem 
peste camera subterană, peste adhytonul unde proferatoarea de oracole, Pythia, 
dădea curs încâlcitei ei vorbiri, plecată asupra ompbalosului, piatra care semnifica 
centrul lumii şi, în acelaşi timp, mormântul monstrului imolat de Apollon, al 
Pythonului. Poarta cosmosului şi centrul lumii (...). lată-ne deodată confruntaţi 
cu simboluri definind o altă viziune despre lume şi om decât aceea încifvată în 
Labirint. Cel mai grec dintre zei, Apollon, a pus aici în munte, în sanctuarul său, 
modelul lumii în chip de cosmos. Mitul propunea de fapt şi telul, dar şi demersul 
unui tip de gândire înnoit, ale cărui etape semănau până la identificare cu acelea 
ale drumului de la poalele muntelui până la sanctuarul revelator. "5 Experienţa 
devine ontofanie. Mai mult, adaptabilitatea la regulile arhaicului implică 
3 Ibidem, p. 17. 


4 Ibidem, p. 31. 
15 Ibidem, p. 32. 

şi o evidentă debarasare de aluviunile cotidianului, catharsis-ul şi plăcerea 
descoperirii propriei identități fiind asemănătoare unei igienizări vocaţionale 
a conștiinței. A găsi la el acasă corpul de metafore care definesc o întreagă 
cultură europeană, a-ţi putea apropria prin contemplaţie anima mundi permit 
spiritului să evadeze din ignoranță şi monotonie. Viaţa pe buza miticului devine 
polifonică în interioritatea ei. Pasul călătorului împlinește un ritual nenumit 
al consacrării. Așa se întâmplă, de pildă, în Atena („Păsesti pe marmurele antice 
simțind lăuntric puterea sacră, transfiguratoare a locului, care schimbă în chip 
absolut reprezentarea noastră livrescă despre Grecia şi Parthenon. Mergi cu capul 
mereu dat pe spate, ca de o mână nevăzută, ca într-un canon obligator şi nu 
vezi decât templul, ca pe un mult așteptat, greu de câştigat liman al spiritului. 
(...) Ca un chivot de templu celest, Parthenonul se arată, albă, imponderabilă 
machetă a frumuseții ideale, cu cele opt coloane ale fațadelor și cele şaisprezece ale 
aripilor, grandioase, coplesitoare în imobilitatea lor egipteană, zvelte şi vibrante 
în greceasca lor ordine geometrică "S) ori la Eleusis, unde misterele dedicate 
zeiţei Demeter, zeiţa fertilităţii şi a grâului, şi fiicei ei, Core-Persephone, răpită 
de Hades în Infern, generează un șir întreg de aprofundări în cheie personală 
a misterului, într-un fel de convergenţă ritualică a dionisiacului cu apolinicul: 
„De aceea, ajungând în incinta vechii aşezări de la Eleusis, cu fiorul pătrunderii 
într-un loc interzis, simteam o irezistibilă nevoie interioară de a primi, în 
ordinea vizualului, măcar o dată, o reprezentare, o imagine care să-mi sugereze 
încărcătura de sacru a acelor mistere. (...) Suim scările spre propileele mari, apoi 
spre propileele mici, trecem pe lângă cele două peşteri prin care Hades a răpit-o pe 
Persephone în Infern și a readus-o la suprafată”. Basorelietul iniţierii, descris 
cu creionul afectiv al unui teoretician al artei, prilejuieşte pagini de sinteză 
între pictural şi arhitectonic, autoarea fiind ea însăși un maestru al receptării 
elevate a artei după un algoritm confesiv. 

Mai mult, constată autoarea, în zona mitului inexplicabilul se convertește 
în artă, aşa cum i se întâmplă călătorului în inima Labirintului: „Tårziu spre 
amiază, părăsim Labirintul, stranie floare a acestui pământ de elecțiune, saturat 
de putere şi seve, semnul de viață şi de moarte, premisa inițiatică a marii treceri, 
traduse în forme şi culori însotind eternele mituri. Refuzându-se oricărei explicaţii 
raționale, mitica operă a lui Dedalos, distrusă de cutremure ori incendii, păstrează 
încă ceva din vitalitatea pe care i-a infuzat-o magica operație a constructorului, 
aşa cum pare să spună sentimentul sau, mai bine zis, starea în care mă aflu. De 
oarecare bucurie, amestecată cu oarecare regrete, căci am parcurs braţele tortuoase 
ale magicului semn, dar n-am ajuns la centru, acolo de unde se ieșea la lumină 
din nou ca într-o înviere a spiritului...”". La graniţa dintre timpul mitic şi 
cel istoric se naște, așadar, convenţia alegorică şi un straniu sentiment al 
'6 Ibidem, p. 50. 


17 Ibidem, p. 60. 
18 Ibidem, p. 22. 

oglindirii de sine a eului cunoscător, taină pe care, spunem încă o dată, omul 
contemporan arareori o mai percepe. 


Consacrarea spaţiului și a timpului mitic prin artă 

Înstrăinarea de locurile care potenţează ritmul întrebărilor fără răspuns 
definitiv nu-i aduce omului culturii contemporane decât un fals confort: 
nu ştie ce nu ştie!... Nu știe că orice comoditate implică prejudecăţi şi 
superficialitate şi, implicit, depersonalizarea lumii prin neexperimentarea 
ei. Străduinţa de a te dărui celorlalți ar trebui să înceapă prin străduinţa de 
a te dărui ţie însuţi prin validarea propriilor şanse la cunoașterea autentică, 
totalizatoare. Ar trebui să nu rămânem opaci la sensurile simbolurilor care ne 
înconjoară şi să asimilăm în straturi suprapuse experienţele care ni se deschid 
ritmic. Cu atât mai mult descifrarea sensurilor ancestrale poate fi o alternativă 
la plafonare. Numai că, încă o dată, omul contemporan nu mai știe care 
sunt coordonatele simple ale spiritualităţii sale, complică totul și nu pricepe 
că simplitatea presupune întotdeauna profunzime și eleganță. Explicăm 
complicând, complicăm refuzând. 

Găsim câteva reacţii la această năruire a firescului în chiar ipostazele 
călătorului care caută neostoit să investească locul cu o mereu proaspătă 
semantică subterană și de suprafaţă. Intuiţia estetică, educaţia, cultura 
validează evaluarea Locului ca nucleu în care conceptele, formele și efectele 
se recompun ele însele într-o ordine mitică relevantă. De departe, între 
spaţiile mitice consacrate prin raportare intelectuală și afectivă, Labirintul 
este provocarea prin excelenţă. Existenţa pre-experimentală a unui fond de 
informaţii dintre cele mai variate îi permite autoarei stabilirea unor conexiuni 
interesante. Sistemul de semne emanate din străfundurile spaţiului mitic 
declanșează un soi de lirism al imediatului dincolo de care radiază categoriile 
mitologicului sui generis: „De aceea, ne îngăduim a vedea în Labirint şi în 
toată arta şi cultura minoică o foarte aplicată tălmăcire a unor etape anterioare, 
rezumate aşa încât să constituie un adevărat început pentru un alt ciclu şi un 
alt tip uman. Fără amintiri propriu-zise, fără filozofie şi, pare-se, (Cum s-a spus) 
fără un prea nobil ideal de existență, cretanii au trăit în frumusete şi bucurie, 
în lumina de basm a miturilor. (...) insula (Creta, n.n.) a dat viitoarei Elade 
back-ground-ul genetic al unei mitologii ce va deveni celebră”. Descoperirea 
Labirintului ca un semn care adăposteşte o dichotomie esenţială îl face fertil 
semantic, în funcţie de perspectiva adoptată. Important este să găsești drumul 
dinspre Poveste spre concret, să institui adică sacrul după coordonatele 
ontosului: „Așa, în aventura lui Theseu în Labirint, intervenția lui Dedalos 
a fost salvatoare, ca şi cum arhitectul ar fi înteles sensul evoluției necesare care 
cere imolarea monştrilor pentru instituirea domniei luminii, a rațiunii. De 


1 Ibidem, p. 14. 

altfel construcția însăși a Labirintului te lasă să desluşesti, atîta cîtă a rămas 
până astăzi în mitica insulă, calitatea prin excelență moderatoare a geniului lui 
Dedalos, care salvează conţinutul grav, misterul prin jocul şi bucuria formelor 
frumoase, coborâte la măsura oamenilor”. Strămutarea contemplaţiei spre 
arhitectonic şi monumental asociază sensuri concentrice, experienţa estetică 
fiind convertită în discurs intelectualizat asupra cronotopului călătoriei înseși: 
„Chiar dacă un puternic stat minoic domina în mil. II î. Hr. mările şi întreținea 
o flotă considerabilă pentru a se apăra, orașele lui arătau călătorilor răsfătate 
palate, imagini incredibile în eleganta şi originalitatea lor. I se dusese numele 
până departe, mai cu seamă celui din Cnossos, întins cât un oraș, complicat 
ca plan de construcție, ridicat pe niveluri diferite. Labirintul se constituia din 
nenumărate coridoare, din încăperi cu forme neobişnuite și neasemănătoare între 
ele, din porticuri, verande și balcoane, ale căror coloane mai subțiri spre bază 
intensificau iluzia de miscare a întregului, gândit ca un uriaș joc de umbre şi 
lumini. Scările, curțile interioare, reliefurile, picturile viu colorate de pe ziduri nu 
făceau decât să întărească mai sensibil evident căutatul efect. O plastică rafinată 
exprima mișcarea şi jocul în sugestii de dinamică ondulatorie, regăsite în volume 
şi forme şi culori, păstrând cumva libertatea liniilor din natură. Miticul arhitect 
care a înălțat (şi a adâncit) Labirintul, Dedalos cel vestit, făurarul inițiat de 
Athena însăşi în tainele tuturor mestesugurilor, ştiind deci totul despre esențe ca 
şi despre forme, a dat ciudatului palat implicatiile simbolice ale unei răspântii 
sigure, deși descumpănitoare, de lumi şi fapte.” 

Important este să ştii să te lași sedus de propria-ţi rătăcire şi să faci din 
această seducţie o formă de cunoaștere: „Văd de departe un colt de construcție. 
Recunosc repede intrarea nordică în palat, dominând mândră cu cele cinci coloane 
(trei doar întregi) roșii, cu capiteluri negre în formă de ciuperci, printre care se 
zăreşte personajul sângeriu al unei fresce, taurul, însoțit în cadru de un măslin 
stilizat. Mă precipit spre portic pe unde mi se pare calea mai scurtă. Dar îmi ies în 
drum alte niveluri, cu alte terase şi ziduri, schimbând directia spre care pornisem. 
Încerc să mă orientez din nou și aleg alte trepte. Dar prin acestea, în loc să urc, 
cobor. Vrăjită parcă, mă las jocului. (...) De peste zid un glas mă cheamă. Răspund 
şi plec într-acolo, dar iarăși rătăcesc calea. Și nu mai doresc să ies. Mă las dusă de 
planul ascuns al palatului şi nimeresc într-un târziu în vestitul apartament al 
reginei”. Aşadar, gestul mitic este reiterat prin gestul artistului. 

Chiar pornind de la această sumară punctare a sugestiilor oferite de 
jurnalul de călătorie al umanistului de excepţie Zoe Dumitrescu-Bușulenga, 
avem imaginea unui posibil scenariu de lectură a coordonatelor mitice ale lumii 
cu ochii călătorului. Călătorind înspre şi întru mitic, omul contemporan poate 
revigora arhetipalul prin cel mai la îndemână proces de instituire a mitului ca 
% Ibidem, p. 17. 

” Ibidem, p. 13. 
* Ibidem, p. 19. 

formă de cunoaștere: iscodindu-i articulațiile, înţelegându-l și eliberându-l 
de sub zodia simplificată a Poveştii, recunoscându-i caracterul ludic și etern 
surprinzător, acceptându-i capacitatea de a converti necunoscutul în cunoscut 
şi, finalmente, consacrând spaţiul și timpul mitic prin artă. 

Orice alt comentariu ar bruia meditaţiile posibil iscate de paginile Periplului 
umanistic. .. Lăsăm, la final, un simplu gând care să încheie, rotund, demersul 
nostru analitic privitor la mit și simbol: „O bucată de pâine și orice bun obișnuit 
dezbină pe oameni, în timp ce o valoare îi unește, îi însumează. Se poate atunci 
spune că există bunuri de consumare și bunuri de însumare, dacă lărgim ideea 
de bun. În orice caz, valoarea în același timp însumează pe oameni şi se păstrează 
ca atare în distribuirea ei, spre deosebire de bun, care se împarte și piere el însuși 
prin consumare”*. Mitul, ca parte a culturii, se păstrează ca un bun de însumare. 


x k k 


Liviu Leonte: 

Aş vrea să subliniez, mai întâi, excelenta comunicare a profesorului 
Ion Pop, care este un exemplu de lecție, în cel mai înalt sens al didacticului. 
Pentru a înțelege un text al unui poet, Ion Pop intră în epocă, în preocupările 
celorlalți poeți şi, după aceea, trece la fixarea coordonatelor și a detaliilor în 
opera lui Fundoianu. Nevoia de alte spaţii este o caracteristică a perioadei 
respective și aş zice că are şi o tradiţie, în cultura franceză. Mă gândesc la 
Heureux qui, comme Ulysse, a fait un beau voyage. Numai că acolo e casnică 
încheierea. Or, Fundoianu merge parcă mai mult pe linia deschisă de Rimbaud, 
cu Bateau ivre, acea călătorie imaginară, care descoperă teritorii fabuloase, 
pentru dânsul, pentru poezie. Este relevat, foarte convingător, nervul aproape 
de expresionism, al unui tragism care se anunţă și care parcă prevede nişte 
continuări mult mai întunecate. Dar acest poem dramatic lasă totuși o urmă 
în creaţia lui Fundoianu. Şi-mi aduc aminte că atunci când era urmărit şi 
aştepta să fie prins, a scris o poezie extraordinară în care spune Sângele meu este 
pe drumuri,/ O de-ar putea să nu strige răzbunare. Este şi o formulare pe care a 
făcut-o Vulcănescu înainte de a muri: Să nu ne răzbunați! 

Profesorul Ungureanu continuă operaţia de reconsiderare a doamnei 
Zoe Dumitrescu-Buşulenga, de astă dată portretistica pe care a cultivat-o 
în întreaga dumneaei activitate. Este un exemplu de imagini foarte bine 
conturate, cu un stil mai tăios, mai puţin înflorit, clar, apăsat și care, cu egală 
măsură, se mișcă în toate artele, și-n literatură, și-n cultură. Eu am găsit, când 
am citit cartea despre Eminescu, din '64, elemente care o fac valabilă și astăzi, 
chiar cu ceea ce a trebuit să plătească pentru perioada în care a publicat-o şi 
când nu putea spune tot ceea ce știa și tot ceea ce trebuia spus. 


% Constantin Noica, Modelul cultural european, Humanitas, 1993, p. 60. 

Dan Hăulică: 

Pornesc de la Blaga, despre care a fost vorba de cîteva ori în seara aceasta, 
fără a se aduce destule elemente care să-l situeze mai drept în polemica cu 
Nichifor Crainic — pentru că Blaga a fost victima, în acei ani, a unei campanii 
din partea părintelui Stăniloae, care, trebuie să recunoaştem, nu era indicată 
să contribuie la o discuţie senină a lucrurilor, pentru că acuzaţiile sunau 
apăsător, puteau fi amestecate și alte instituţii, cu impact cu adevărat dur în 
destinul lui Blaga. Dar poetul, cu seriozitatea pe care o punea în acţiunile sale, 
în sarcinile diplomatice de pildă, de cîte ori se întorcea fie de la Lisabona, de la 
Berna, de la Praga, întîlnindu-și mai tinerii colaboratori, unii veneau la gară, 
le adresa o întrebare, sunînd nerăbdător și atipic: Ce devine în patrie? 

Eu cred că discuţia noastră, de la teorii, așa de adînc plonjînd în subtilităţi, 
cum a fost la profesorul Borcilă, iată, e atentă și la anume circumstanţieri, dacă 
vreţi, social-politice, și la o devenire concretă — devenirea noastră în imediat. 
De aceea îmi îngădui să vă semnalez, chiar ăndărătul meu, această pictură pe 
care modestia autoarei, a Silviei Radu, nu ne-a pus-o în valoare în momentul 
cînd a sosit aici: o privelişte de o mare prospeţime, pornită de la o schiță 
directă a artistei, care a urcat pe unul din dealurile de-aici, pe acela etalînd 
acum o inscripţie vegetală imensă, cu numele voevodului Ştefan. 

Mi-am adus aminte de o observaţie foarte interesantă a lui Iorga, în cartea 
lui de sinteză despre Locul românilor în istoria universală, care vorbeşte despre 
capacitatea primelor formaţii statale româneşti, la limita secolului al XIII-lea, 
înainte de secolul al XIV-lea, care configurau un fel de organicitate, la scara lor 
redusă, asemenea imperiilor. N-aveau nevoie de extensii de impact imperialist, 
pentru a-și realiza vocaţia. Şi nu se temeau de o anume marginalitate. Mi- 
am adus aminte de lucrurile acestea, pentru că sculptura Silviei Radu, de 
la Timişoara, pe care o invoca profesorul Ungureanu, are într-adevăr are o 
frumuseţe nervoasă, comparabilă cu opere reușite de Quattrocento italian: un 
sfint, degajînd în același timp și tandreţe, se lasă parcă să alunece de pe calul 
care-l susţine, într-un fel de ciudată prietenie. E un monument care trebuie 
să ne rămînă în memorie. Şi acest curaj al unei impostări, deloc canonice, 
„marginale” e semnul, cred eu, al unei calităţi cu adevărat interesante. 

Şi iată-ne pe firul revelator al observaţiilor pe care ni le-a adus profesorul Pop, 
cu adînca lui cunoaștere a peisajului poetic de secol XX: o valorificare a lui Fondane 
care merită să aibă o mai largă difuzare. A fost o expoziţie, în iarnă, remarcabilă, la 
Paris, care punea în lumină și latura de generozitate umană, de nobleţe a poetului. 
Il s’est laissé mourir, cum zic francezii, deşi s-ar fi putut salva. Prietenii, Cioran și 
Stephane Lupasco, ajunseseră la Jean Paulhan, obţinuseră, de la Gestapo şi de la 
comandatura germană, exempţiunea pentru el, să fie scos din lotul deportaților, 
dar sora lui rămînea printre ei, şi marele angoasat s-a simţit dator s-o însoțească. 
Bineînţeles că au rămas despărțiți, n-a putut să-i fie de nici un folos, dar a murit cu 
gîndul că execută acest firesc pentru el, acest legitim gest fratern. 

Eu cred că lui Fondane trebuie să i se facă dreptate într-un sens mai 
profund. În primul rînd, poetul, după mine, poate o să mă confirme domnul 
profesor Pop, poetul, pe linia aceasta a plenitudinii senzuale, este mai bun decit 
Ion Pillat, de pildă, mai puternic. Întoarcerea spre cămara uberității, şi toate 
simbolurile de rodnicie locală, au, la el, o sevă extraordinară. Şi izbînzile acestea 
ar trebui să prilejuiască niște tălmăciri irezistibil saturate de o plenitudine 
pulpoasă. Aţi vorbit despre plonjările care-l implicau în universul unor mari 
poeţi, Baudelaire, Rimbaud, dar este un alt text, l-am citat cîndva, cred că 
am şi dat fragmente din el în Secolul 20, despre Brâncuși, de o profunzime 
admirabilă, care se leagă curios de problematica noastră. Începe cu un examen 
zenital, dacă vreţi, ca şi cum ar fi examenul unei fotografii văzute de sus, — un 
om oarecare traversînd strada. E sub snopul luminilor, dar în curînd va ieși de 
sub incidenţa lor, şi va ieși din veac. Sîntem puși în faţa unui miracol liniștit, 
cineva care este un simpatic comesean și tovarăș de sfat, cum se vădea Brâncuși, 
cînd voia să arate astfel, cordial, iată-l gata să dispară ca într-o ipostază mitică, 
într-adevăr, care ne scapă. Şi perspectiva lui Fondane e fulgurantă. El găsise 
apreciere la somităţi ale culturii sud-americane, argentiniene, încât, și pe acest 
plan, e mult încă de făcut, dincolo de cearta editorilor, pentru o valorificare 
a lui pe deplin redemptoare. Afinitatea cu Şestov îl caracteriza durabil, era 
martorul lui de căsătorie, nu numai un prieten şi un om legat de idei. 

Şi pentru că s-a discutat aici despre semne ale unei deveniri, semănată 
de încercări de-a lungul anilor, îi sînt recunoscător domnului profesor 
Ungureanu pentru a fi găsit imbold și reazem în ceea ce am încercat noi, la 
Secolul 20. Un exemplu, La zigănci, pentru mine capodopera literară a lui 
Eliade, mi-a parvenit de la Roma, îl întîlnisem acolo pe scriitor, şi mi-a trimis 
prin Ştefan Bănulescu textul. Ştiam că nu-l voi putea publica în Secolul, la 
data aceea, nu numai din cauza cenzurii declarate, dar şi din cauza invidiei 
confraţilor. Şi pentru că tiparul dura enorm atunci, se lucra artizanal, cîte 
patruzeci de zile dura tiparul unui număr de revistă, am recurs la o astuţie, 
la o viclenie pe care eu o cred pardonabilă. Am pus un nume fals pe text, 
cînd l-am încredinţat tipografiei, am scris Panait Istrati, ca să curm orice 
posibilitate de intervenţie, şi numai în clipa cînd a intrat în maşini am 
schimbat, i-am restabilit autorului identitatea. 

Toate lucrurile acestea, care par acum dezarmant fireşti, au istoria lor. 
Şi în istoria aceasta cred că trebuie să implicăm și soarta postumă a eroilor 
şi a operelor. Ulysse, de pildă, care eu cred că-i mai interesant, mai aderent 
la idee, în cazul lui Fondane decît al lui Voronca, răspunde, în acest aparent 
evazionism, unor date străvechi. Exista o tradiţie care-l ducea pe Ulysse 
în faţa lui Tiresias, care îi prezicea ca, după ce se întoarce în Ithaca, să nu 
rămînă acolo și s-o pornească într-un peisaj arzător. Şi Kazantzakis pune, în 
mișcarea ficţiunii, această situaţie și, în varianta pe care o face Odiseii, îl duce 
pînă la Ecuator, pe Ulysse, întors din migraţia mediteraneană. Deci vocaţia 

aceasta, de fapt, ce exprimă? Un apetit de expansiune spaţială, un potenţial de 
expansiune, care este propriu acestor concretizări mitice. De asta mă îndoiesc 
mereu că ideea de restrîngere la autohtonie îi poate încăpea pe asemenea eroi 
ai îndrăznelii, — ai îndrăznelii cugetului și voinţei, cum a fost şi Ulysse. 

A adus vorba, domnul profesor Ungureanu, despre niște împrejurări 
care ar trebui să continue să ne întristeze. Campania împotriva lui Eliade, cu 
acuzaţiile acelea groteşti, a fost iscată de nişte oameni care-i făcuseră intens 
curte profesorului, Dubuisson de pildă. În momentul cînd, dimpotrivă, 
Eliade primea niște semne de extraordinară gratitudine de la mari specialiști 
din Israel, atunci tocmai s-a lansat această acuzaţie de antisemitism. Eu am 
participat la Sorbona, invitat de Cicerone Poghirc, care era nu numai un 
savant, un indo-europenist de anvergură, dar și un om de mare loialitate, 
la o dezbatere unde m-am rostit împotriva lui Dubuisson, în apărarea lui 
Eliade — pentru că postura contestatarilor era total neconvingătoare. 

S-au produs atare joase cabale și împotriva lui Dumézil şi împotriva 
lui Heidegger: provocînd un intolerabil amestec al planurilor, aducînd un 
discredit cultural însăşi autonomiei universitare, la care n-avem drept să 
renunțăm. Trebuie să-l apărăm pe Eliade și pe latura aceasta. 


Æ 


loan Milică, Lucia Cifor, lulian Costache 

Comunicări, intervenţii 


moderator: lon Pop 
Monah lustin Taban 


Legenda Mănăstirii Putna. O cetate în două lumi 


În urmă cu 6 ani, în 2 iulie 2004, ne aflam mergând în marele pelerinaj 
al studenților de la Suceava către Putna, întru pomenirea a 500 de ani de 
la adormirea Sfântului Ştefan cel Mare. Îmbrăcaţi în costume populare, cu 
buciume, steaguri şi prapori în mâini, și din gură cântam: „Tristã-i Mănăstirea 
Putna / Porţile-i deschise-așteaptă / Strălucit convoi ce vine / Și spre ea încet 
se-ndreaptă”. Ca niciodată, aveam sentimentul că ne îndreptăm nu spre Putna 
Sucevei, ci spre o cetate cerească, și că depășim barierele și determinările 
lumii acesteia. Timpul devenise sacru, iar mișcarea noastră intrase într-o altă 
dimensiune, cea a Duhului. Ne întrebam dacă nu cumva istoria se va sfârși aici, 
fiindcă nu mai doream să ne întoarcem la timpul liniar. Sărbătoarea noastră 
liturgică ne aruncase în mit, în lumea veșnică a sfinţilor lui Dumnezeu. 

O dată ieşiţi din acest timp mitic al sărbătorii, am simţit nevoia unei 
investigaţii, să ne întoarcem la rădăcinile acelei simţiri, să vedem ce o genera... 
Şi cel mai bun loc de a începe era secolul al XV-lea, când Ştefan cel Mare a pus 
piatra de temelie a Putnei, în 1466. Până atunci Putna nu avea realitate istorică, 
ci exista doar în gândul lui Dumnezeu. Acest gând, dacă urmărim legenda, a 
fost insuflat unui sihastru de pe valea Putnei — posibil vestitul Daniil! — care 
l-a împărtăşit mai departe lui Ştefan cel Mare, spre a fi materializat istoric. 
S-au perpetuat până în zilele noastre cel puţin opt variante de legendă a 
fondării Putnei”, provenite din popor, din care s-a inspirat şi cronicarul lon 
Neculce la 1733, în Letopisetul Țării Moldovei, precum şi egumenul Putnei, 
Vartolomei Mazereanu, în a sa Istorie pentru Sfânta Mănăstire Putna, scrisă la 


! Prezenţa sihastrului Daniil în legendele întemeierii Putnei este considerată de unii istorici un 
adaos târziu de sec. XVIII; în acest sens vezi Ştefan S. Gorovei, Epoca Stefaniană 1457-1529, 
în Sfânta Mănăstire Putna (album), ed. îngrijită de Centrul de Cercetare și Documentare 
Ştefan cel Mare 2010, p. 42-43. 

? Episodul întemeierii Putnei se regăseşte în cuprinsul a mai multor legende, reunite în 
volumul Ștefan cel Mare şi Sfânt — Portret în Legendă, Sfânta Mănăstire Putna, 2003, astfel: 
Daniil Sihastrul, p. 99; Stefan-Vodă şi turcii, p. 104; Legenda Mănăstirii Putna, p. 119; 
Mănăstirea Putna, p. 123; Bătălia de la Varnita, p. 138; Bătălia de la Zarija, p. 140; La Bordea 
în pădure, p. 142; Mănăstirea Putna, p. 155. 

1761. Potrivit istoricului Claudiu Paradais, cea mai răspândită variantă ar fi 
cea a lui Neculce, auzită din „oameni vechi și bătrâni”, care nu face referire 
la vreun sihastru, dar care valorifică un alt element esenţial: sacrificiul. Astfel: 

„Stefan vodă cel Bun, cînd s-au apucat să facă Mănăstirea Putna, au tras 
cu arcul dintr-un vîrvu de munte ce este lîngă mănăstire. Și unde au agiunsu 
săgeata, acolo au făcut prestolul în oltariu. Și este mult locu de unde au tras 
pănă în mănăstire. Pus-au şi pe trii boiernaşi de au tras, pre vătavul de copii şi 
pre doi copii din casă. Deci unde au cădzut săgeata vătavului de copii au făcut 
poarta, iar unde au cădzut săgeata unui copil din casă au făcut clopotnita. lar 
un copil din casă dzicu să fie întrecut pe Stefan-vodă şi să-i fi cădzut săgeata 
într-un delușel ce să cheamă Sion, ce este lingă mănăstire. Și este sămnu un stlp 
de piatră. Și dzic să-i fie tăiat capul acolo. Dar întru adevăr nu să ştie, numai 
oamenii așe povestescu." 

În varianta preluată de Neculce, trasul cu arcul pare a fi un element 
îndestulător de alegere a locului sacru, fără intervenţia directă a lui Dumnezeu. 
Să nu uităm însă că acestui gest mitic îi este suficient revelată simbolistica 
supranaturală în tradiţiile religioase ale lumii, precum și în textul Vechiului 
Testament, unde apare ca un instrumental proniei divine: „Aceasta este săgeata 
izbăvirii ce vine de la Domnul”, va zice profetul Elisei (IV Regi 13, 17. 
Pe lângă gestul ritualic al alegerii, fondatorul mai are însă nevoie de ceva 
pentru ca jertfa să fie desăvâşită. Sacrificarea tânărului arcaș, departe de a 
fi descifrată ca un act de pedeapsă, îl va face pe Nichita Stănescu să afirme: 
„Mitul meșterului Manole, mitul sacrificiului care stă la baza oricărui act de 
creație, se transformă „avant la lettre, în mitul întemeierii mânăstirii Putna.” 
La fel, în basmul Pasărea Măiastră, cules de Petre Ispirescu, împăratul nu va 
putea termina de zidit biserica până nu se va așeza pasărea măiastră în turnul 
eiô. În alte variante ale legendei, Ştefan este mânat de vânătoarea unui cerb 
(amintind de zimbrul lui Dragoș) către valea Putnei și ni se comunică și 
locul unde s-a înfipt săgeata: într-un paltin. Recunoaștem motivul vânătorii 
ritualice, al cerbului mitic care poartă vânătorul spre alte tărâmuri, precum 
şi al paltinului, arbore consacrat rosturilor supranaturale, imediat următor 
bradului în ordinea sacralităţii. Paltinul se va transforma succesiv în cruce 
şi altar, într-un axus mundi de o nouă factură, pentru ca Putna să devină, la 
rândul ei, sediul peren al lui Ştefan și însăși încarnarea Moldovei, precum 


° Pentru alte exemple: (Psalmi 63.8) „Dar Dumnezeu îi va lovi cu săgeata și fără de veste îi va 
răni”; (Zaharia 9.13) „Căci am întins pe luda ca pe un arc şi pe Efraim îl pun săgeată pe coard”; 
un exemplu din literatura populară este basmul Zâna Zânelor, în Petre Ispirescu, Legendele 
sau basmele românilor, p. 413, unde împăratul le spune celor trei fii ai săi: „Třageți cu arcul, 
copii, şi unde va cădea săgeata fiecăruia, acolo îi va fi norocul”. 

4 Nichita Stănescu, Jon Neculce, în Amintiri din prezent, Editura Sport- Turism, Bucureşti, 
1985, p. 56-57, 59-61. 

5 Petre Ispirescu, op. cit., p. 298. 

abația de la Saint-Denis avea să însemne, după Georges Duby, „locul unde se 
înfig rădăcinile trunchiului suveran al regatului lui Clovis"S. 

În sfârşit, în majoritatea variantelor, Ştefan ajunge la un sihastru, de regulă 
nenominalizat, în urma unei bătălii cu turcii sau cu tătarii, sau rătăcind de la 
vânătoare, caz în care nu mai este el cel care are gândul fondării mănăstirii, 
ci sihastrul i-l descoperă ca pe o taină revelată de Dumnezeu. Acesta este de 
altfel și rostul sihastrului - de a transmite lui Ştefan imaginea supranaturală a 
Putnei, cetatea din lumea cealaltă, din lumea lui Dumnezeu, pe care trebuie 
s-o materializeze în lumea aceasta. Pentru a împlini acest gând dumnezeiesc, 
domnul este supus unor încercări iniţiatice: fie e pus să aştepte la ușa chiliei 
sihastrului până la terminarea rugăciunii, fie e pus să doarmă până la miezul 
nopţii, după care e trezit și trimis la locul unde trebuie să descifreze taina. Acolo 
sihastrul îl provoacă să-și trezească și simţurile spirituale folosind anumite 
gesturi ritualice — strângerea de mână sau călcarea pe picior, Ştefan urmând 
să vadă trei lumini ori să audă glasuri îngereşti cântând, care marchează locul 
unde va zidi mănăstirea. 

Cel mai bine este conturat acest cadru în povestirea lui Vartolomei 
Mazereanu din a sa /szorie pentru Sfânta Mănăstire Putna, unde pustnicul 
Daniil, ajuns deja la o notorietate a sfinţeniei, este substituit sihastrului 
anonim. lată cum legenda absoarbe istoria, încorporând elemente noi și 
operând uneori modificări cu caracter retroactiv, ajungând în final creatoare 
de istorie. Nici un cronicar până în secolul al XVIII-lea nu pomenise de vreo 
legătură a lui Ştefan cu Daniil Sihastrul relativ la întemeierea Putnei, aceasta 
fiind mai degrabă adevărat pentru fondarea Voroneţului, lângă care Daniil 
îşi avusese chilia”. Interesant este de asemenea cazul degetului provenind din 
mormântul lui Daniil Sihastrul’, pe care tradiţia l-a înregistrat ca fiind degetul 
arătător de la mâna dreaptă, „cu care el [Daniil] i-a arătat voievodului mândra 
vale a Putnei, unde l-a îndemnat să ridice mănăstirea”. Faptul că părticica 
de moaște s-a dovedit a fi, la un examen atent, o porţiune de coastă ori de 
claviculă relevă aceleași mecanisme integratoare ale legendei care, ca și în cazul 
substituirii sihastrului anonim cu unul cunoscut, remodelează istoria profană 
după necesităţile sacrului. Orice metamorfoză în structurile narative, orice 
înlocuire sau aparentă „falsificare” a elementelor constitutive ale legendei se 
face în beneficiul unui alt tip de adevăr, nu mai puţin valoros, căci însăși 
sacrul, după cum constata Mircea Eliade, „se manifestă după legile propriei sale 


* G. Duby, 1966, p. 14, apud. Sorin Dumitrescu, Altfel despre Ștefan cel Mare, ed. Anastasia 
2004, p. 286. 

7 Vezi nota 1. 

8 Ferecat în argint de egumenul Ghedeon de la Voroneţ, în anul 1749; aflat acum la Mănăstirea 
Putna. 

” Petru Rezuș, Viața și faptele sfintului Daniil Sihastru, în rev. „Studii teologice”, seria Il-a, 
nr. 3-4/1956, p. 236. 

dialectici”. Mai departe cronicarul ne spune că sihastrul Daniil de pe valea 
Putnei ar fi văzut de multe ori „diasupra locului unde iaste acmu zidită Sfânta 
Mănăstâre Putna, mulțime de îngeri luminaţi, căntănd, țiind în măini făclii 
aprinsă”. Dumnezeu îi comunică astfel lui Daniil imaginea acelei Putne pe 
care El o vedea cu ochii Lui, Putna în idee şi în mit, care încorpora deja toate 
acele calități care urmau să fie dovedite ulterior în istorie: „Bine să stii că întru 
acel loc, unde ai văzut îngeri luminati, robul lui Dumnezău, Stefan voevoda, 
fără zăbavă va să facă o sfântă mănăstâre, foarte iscusită, întru numele Precuratei 
de Dumnezău Născătoarea şi Pururea Fecioarei Mariei şi va aşăza întru acia 
mănăstâre mulţime de călugări, ca să proslăvască pre Dumnezău şi pre Precurata 
lui Maică”. Suntem puși în faţa unui paradox al legendei din care nu ne va 
scăpa raţiunea, ci credința. Deja după două secole de existenţă, legenda se 
îmbogățește cu imaginea îngerilor care sunt „multime — nu doar auziţi, ci şi 
văzuţi cu făclii aprinse — iar Mănăstirea Putna o aflăm de acum „foarte îscusită” 
şi cu „multime de călugări”. Pe de altă parte, ne gândim că până în acest 
moment Putna a avut timp să se facă cunoscută prin măiestria cântăreților 
ei (Eustatie Protopsaltul), prin celebrele ateliere de broderie şi pictură, prin 
abundența tipăriturilor lui Iacov Putneanul. Credem că este vorba de același 
fenomen miraculos prin care Putna ideală încorporează treptat, pe măsura 
trecerii timpului, realizările Putnei temporale, mitizându-le. Dacă am fi căutat 
o imagine a Putnei de o strălucire egală imediat după moartea lui Ștefan cel 
Mare, foarte probabil nu am fi găsit-o, dovadă fiind versiunile mai sărace ale 
legendei (inclusiv la cronicari), legate perponderent de ritul vânătorii sau al 
trasului cu arcul, ori cel mult de un sihastru necunoscut. Or acum, în etapa 
la care se află legenda în timpul lui Vartolomei Mazereanu'! — care e totuși 
doar la trei decenii de scrierea lui Neculce — cele două rituri menţionate par 
să devină inutile, de vreme ce acum Dumnezeu deja „a pus cuget bun la inima 
previtiazului şi fericitului domn Stefan voevoda” să facă o mănăstire, pe care 
o aflăm înzestrată „cu odoară scumpe şi cu multe moşii”. Ştefan însuşi nu mai 
este acel pelerin umil care e pus să aștepte la ușa sihastrului sau care are nevoie 
să fie călcat pe picior ca să-și deschidă ochii spirituali, ci îndată vede și el 
mulțimea de îngeri luminaţi cu făclii aprinse. Este relevant — credem — că 


19 Mircea Eliade, Tratat de istorie a religiilor, Paris, 1949, p. 312. 

1 În stadiul actual nu putem face o cronologie a celor 8 variante de legendă mai devreme de 
anul 1900; este aproape imposibilă o cercetare amănunţită care să coboare pe firul fiecărei 
legende și să releve locul și timpul de origine; majoritatea le putem atribui începutului sec. 
al XVI-lea; nu ştim precis dacă motivul vânătorii, al trasului cu arcul sau al sihastrului sunt 
anterioare sau posterioare unul altuia, şi nu putem ști felul în care ele se combină; dar însuși 
faptul că cel mai bogat episod îl găsim fixat în timpul lui Vartolomei Mazereanu, în 1761, 
posterior lui Neculce și altor cronicari la care povestea e mult mai simplă, indică o dezvoltare 
în timp a naraţiunii, adăugându-se noi straturi simbolice şi mitice. Acesta este un argument 
pentru postularea evoluţiei legendei în timp, în general una sau două variante privilegiate 
crescând, printr-un proces de absorbţie, pe seama celorlalte, care stagnează. 

stilul aghiografic al descrierii se accentuează în vremea unui inimos egumen al 
Putnei, lucru pe care credem că nu ar fi fost capabil să-l facă un om de rând, 
ori cineva exterior mănăstirii, chiar cronicar - nu la asemenea dimensiuni. Nu 
mai puţin adevărat este că legenda creşte o dată cu realitatea istorică din care-și 
trage legitimitatea și autoritatea. lar dacă auzim de sărăcirea sau dispariţia unei 
legende istorice, aceasta trebuie să fi fost antrenată de dispariţia nevoii care a 
conceput-o sau de marginalizarea personajului, tot cu efect retroactiv, de către 
epocile ulterioare, în virtutea unor eventuale noi opţiuni istorico-politice. În 
fond, este totuna cu a spune că lumea nu mai are nevoie de sfinţi sau de eroi, 
ci se orientează spre alte modele. 

Să privim acum un pic cu ochii minţii şi să înţelegem ce semnificaţii ar 
fi putut avea pentru societatea secolului al XV-lea edificarea unui așezământ 
monahal atât de impunător într-un spaţiu esențialmente sălbatic, neîmblânzit. 
La vremea aceea, geografia Moldovei și mai ales a ținutului Sucevei însemna 
poate trei sferturi din suprafaţă pădure. Știm că, în general, în medievalitate, 
care la noi s-a prelungit cu câteva secole, pădurea era un spaţiu neexplorat, 
misterios, sălașul unor forțe și ființe supranaturale, aproape o prelungire 
mistică a lumii cunoscute şi civilizate. Obiectele sau locurile naturale aveau 
aproape întotdeauna, pe lângă dimensiunea lor materială, şi o realitate 
simbolică, un rost sau semnificaţii sacre!?. Pădurea mai ales, aşa cum observă 
Romulus Vulcănescu, era învestită din vechile timpuri, de la vechii strămoși 
daci, cu rostul de cetate vegetală şi sanctuar natural’. Treptat, o dată cu apariţia 
pustnicilor rătăcitori prin păduri, ea va simboliza și starea de veghe permanentă 
pentru apărarea ființei spirituale a neamului. Sfinţenia şi binecuvântarea 
dumnezeiască ce iradiau din acești sihaștri a trebuit să concureze mult timp, 
probabil, cu autoritatea unor fiinţe miraculoase malefice sau benefice, precum 
Muma Pădurii sau Păunașul Codrilor. Că pădurea devine treptat și loc de 
rugăciune ne-o aminteşte povestea unui călugăr, dintr-o mănăstire fără nume, 
care a contemplat în pădure cântecul unui vultur-înger al lui Dumnezeu, 
timp de — aparent — câteva ore, iar în realitate 355 de ani". Instalarea 
Mănăstirii Putna, necropolă voievodală, într-un asemenea loc de confluenţe 
spirituale și mistice a trebuit să încline sensibil balanța spre cinstirea creștină 
a lui Dumnezeu, a sfinţilor şi bisericii Lui. Ea devenea o ancoră puternică a 
salvării individuale a fiecăruia, făcându-și un loc de frunte printre figurile 
ce împânzeau tabloul religios al mentalului contemporan. Din codrul din 
care a luat naştere, Putna va fi încarnat și acest rost al veghei spirituale 
permanente, deplasând parţial accentul de la natura sacră la lăcașul sfânt 


Pentru simbolistica spaţiului vegetal, vezi Michel Pastoureau, O żstorie simbolică a Evului 
Mediu occidental, ed. Cartier Istoric 2004, p. 89 şi urm. 

13 Romulus Vulcănescu, Mitologia Română, ed. Academiei 1987, p. 484. 

1 Altă istorioară despre Rai în „Ne vorbeşte părintele Cleopa”, vol. II, ed. Mănăstirea Sihăstria 
2004, p. 111. 


238 


ocrotitor al locurilor şi oamenilor. Acest proces nu a fost unul brutal, dacă 
ne uităm la stema heraldică a Moldovei de pe turnul de poartă al mănăstirii 
— o refacere după originalul din 1481! pus de Ştefan cel Mare — o figură cu 
multiple elemente mitice. Regăsim aici bourul dinastic al lui Dragoş, care 
— caz interesant — este figurat cu cruce în frunte, integrat universului zoologic 
creştin, apoi soarele și luna heraldice asociate regalității suverane, și dubla 
floare de crin!€. Integrarea acestei steme mitice în lăcașul de cult creştin, gest 
firesc din perspectiva actului de ctitorire, poate însemna la un alt nivel că 
spaţiul sfânt absoarbe simbolistica heraldică sacră, punând-o în slujba lui. Se 
creează astfel o ierarhie de forţe spirituale, mănăstirea ordonând un spaţiu al 
obiectelor și fiinţelor miraculoase, civilizând sau domesticind simbolic acest 
univers mitic. Ea este Putna Maicii Domnului, a binecredinciosului Ştefan, ce 
se trage din străvechiul Dragoş al vânătorii rituale. Ea este cetatea care adună 
şi reconverteşte credinţele și miturile disparate ale Bucovinei. 

Am văzut așadar că, pe măsura înaintării în istorie, mănăstirea Putna 
a înaintat și în mit, că imaginea ei simbolică a devenit tot mai clară, mai 
luminoasă, impunându-se și dominând geografia sacră locală. Aceeași imagine 
a răzbătut până la Neculce, în Letopisetul său de la 1733, mai generoasă decât a 
cronicarilor predecesori lui — Ureche şi Costin, și mai generoasă decât propria 
sa relatare a legendei întemeierii Putnei — cea cu vânătoarea și arcul. Despre 
zidirea propriu-zisă aflăm că „asia au fost făcut mănăstirea de frumoasă, tot 
cu aur poleită, zugrăvala mai mult aur decât zugrăvală, şi pre dinăuntru şi pre 
denajară, şi acoperită cu plumbu. Și zicu călugării să fie fost făcut și sfeşnicile cele 
mari și cele mici şi policandru şi hora tot prisne de argint!” . Descrierea a suscitat 
specialiştii să caute legături cu marile edificii eclesiastice bizantine, propunând 
şi un model mai apropiat — cel al Sfintei Sofia din Kiev'S. Însă, în plan vertical şi 
eshatologic, sintagma „mai mult aur decât zugrăveală” ne duce cu gândul la un 
model ceresc, la cetatea sfântă din apocalipsa lui loan Teologul: „Si am văzut 
cetatea sfântă, noul lerusalim, pogorându-se din cer de la Dumnezeu, gătită ca o 
mireasă, împodobită pentru mirele ei. [...] iar cetatea este din aur curat, ca sticla 
cea curată” (Apo. 21: 2,18). În același sens, pentru faptul că Ştefan cel Mare a 
fost contemporan cu Sf. Nifon, Patriarhul Constantinopolului și Mitropolitul 
Țării Româneşti, istoricul de artă Sorin Dumitrescu consideră că domnului 


15 „la 8 septembrie 1477, era deja în uz stema cea nouă: scut despicat, în dreapta o cruce dublă, 
iar în stânga un crin dublu [...]. Aceeaşi stemă se află pe pisania turnului de intrare de la 
Mănăstirea Putna, datată 1481, foarte probabil o refacere târzie din secolul al XVII-lea sau al 
XVIII-lea, dar care a ținut seama de un model contemporan”, în Princeps Omni Laudae Maior, 
Ştefan S. Gorovei şi Maria Magdana Szekely, Sfânta Mănăstire Putna 2005, p. 525. 

16 Pentru o interpretare a stemei heraldice a Moldovei, vezi Ştefan S. Gorovei, op. cit., 
p. 523-524, 526-527. 

17 Adică din argint curat. 


18 Ştefan S. Gorovei, Epoca Ștefaniană 1457-1529, op. cit., p. 46. 

Moldovei îi era familiară imaginea palatului din vedenia Înfricoşăroarei 
Judecăţi a episcopului Nifon din secolul V, pe care patriarhul Nifon ar fi 
introdus-o și la noi. Aici vedem un mare și sfânt palat, cu tronuri de foc, grădini 
de flori, amfore mari de aur pline de parfumuri dumnezeiesti, coroane multicolore 
şi strălucitoare!”. Acest model ceresc va fi fost suprapus peste corespondentul 
său terestru — Putna văzută — atât cât a fost omenește posibil, constituind 
ceea ce același istoric a numit chivotul ecumenic” al lui Ştefan cel Mare. Dacă 
Roma şi Constantinopolul aspiraseră pe rând la rangul de cetate sfântă, de 
nou Ierusalim, urmaţi apoi de Moscova, de ce n-ar fi făcut-o şi Ştefan acum, 
la o scară mai mică, prin a sa Putnă imperială, într-o vreme când se dorea a 
fi continuatorul legitim al măreției bizantine? Într-adevăr, nu o dată în acte 
Ştefan este numit zar, adică împărat, iar adevărata aspirație spre universalitate 
va fi încununată simbolic nu în Cetatea Sucevei, ci mai degrabă în biserica 
Putnei, din a cărui boltă Pantocratorul tronează peste întreaga lume și din a 
cărui gropniță domnul va privi cu faţa în sus hora cerească a îngerilor. Aici era 
împărăţia în care el trebuia să se odihnească, aici trebuiau să se adune lumea 
văzută şi cea nevăzută. Așadar o Putnă care începe aici și se termină dincolo... 

La capătul acestor reflecţii pe marginea celor două ipostasuri ale Putnei, 
mărturisim că am înţeles ce ne-a făcut să ne simţim aruncaţi în mit, în 
pelerinajul din 2 iulie 2004. Era ceva din aceeași emoție ce-l va fi încercat 
şi pe ctitorul nostru în așteptarea tranziţiei către cetatea eternă. Sau poate 
ceva ca ieșirea din timp a călugărului care a contemplat pasărea măiastră 
în pădure timp de 355 de ani. Printr-o experienţă de tipul mitului, care a 
reactualizat un eveniment de trecere la cele veşnice a unui om, pelerinajul 
nostru s-a transformat într-un act de pomenire liturgică, într-un parastas în 
care am dobândit acces la spaţiul și timpul veşnic în care dăinuiesc atât Putna 
cât și Ștefan, în dimensiunile lor ideale. Putna am simţit-o ca arhetip, iar 
pe Ştefan l-am văzut în icoană, şi acestea le-am trăit într-un plan mai larg 
al existenţei, ca mit şi ca taină. Până când ne vom încadra și noi definitiv în 
această liturghie perpetuă, dorim să apropiem Putna tot mai mult de modelul 
ei din cealaltă lume, după imaginea care a crescut în timp la oamenii vechi și 
bătrâni, şi după viziunea pe care au avut-o cronicarii. De altfel, toţi oamenii 
care se suie la Dumnezeu, de aici de la Putna, nu fac decât să sporească în 
strălucire imaginea mitică a mănăstirii, evocată de Vartolomei Mazereanu, 
unde multimea de călugări stă alături de îngerii cu făclii aprinse, chemându-i 
pe toţi la procesiune și comuniune. 


O Viata şi învățăturile Sf. Ierarh Nifon, ed. Episcopiei Romanului și Hușilor 1993, p. 103. 

2 Acesta este înţeles ca un model ideal al împărăției cereşti reflectat în fiecare edificiu eclesiastic 
ştefanian, atât singular cât şi global; conceptul este valabil și pentru bisericile lui Petru Rareş, 
precum poate fi, în general, pentru orice monarh al evului mediu românesc la care arhitectura 
eclesiastică reflectă aspirații spre universalitate. 

Cassian Maria Spiridon 


Meșterul Manole, un mit doar la români 


G. Călinescu în /szoria... sa, apărută în 1941, la capitolul Miturile: Traian 
si Dochia: Miorita: Mesterul Manole: Sburătorul (la care unii cercetători și istorici 
literari au alăturat (îndreptăţit) şi Luceafărul eminescian — de cel puţin aceeași 
înălțime lirică), recunoscînd răspîndirea și la popoarele învecinate a motivului 
legendei, afirmă despre Mesterul Manole (citat după varianta V. Alecsandri) 
că n-a devenit mit decît la noi şi, în continuare explică ce înţelege prin mit, o 
fictiune hermetică, un simbol al ideii generale. 

D. Caracostea, în suportul de curs ţinut în anul universitar 1932-1933, 
Balada poporană la români, vorbind despre Meșterul Manole, pleacă de la 
tradiţia, care încă se perpetuează și astăzi, că omul din popor nu concepe existența 
unui lucru fără să-i atribuie un suflet. Chestiune larg şi aplicat cercetată de 
Mircea Eliade, inclusiv în lucrarea Comentarii la legenda „Meşterul Manole” 
(1943). D. Caracostea trece cuprinzător în revistă, cu numeroase exemple, 
răspîndirea legendei jertfei întru ridicarea unei construcţii, cu aplicaţii în 
regiunile învecinate arealului românesc și evidenţierii elementelor comune și 
diferenţelor față de balada Mesterul Manole. Concluzia, una bine argumentată, 
este: „Comparată cu toate celelalte tipuri de variante sud-europene, ea se așează 
în chip firesc în fruntea tuturor. Faptul că, potrivit tipului nostru românesc, 
ea pune pe primul plan frămîntarea, vina şi căderea tragică a meșterului, 
nu aduce nici o scădere figurii atît de duioase şi de umane, a soţiei. Soarta 
amîndurora face un tot. Iar faptul că totul este privit din perspectiva sfișierii 
lăuntrice a meșterului, dă baladei orizont și înţeles adînc”. 

Superioritatea estetică este subliniată și de G. Călinescu, care vede în 
baladă un mit estetic, care simbolizează condițiile creațiunii umane, încorporarea 
suferinții individuale în opera de artă. În moartea meşterului şi în indiferența 
voievodului pentru fiinta lui concretă, s-a putut vedea un simbol al obiectivităţii 
absolute a creației. 

Nu altfel consemnează Romulus Vulcănescu în Mitologia română (1985): 
„Balada Meşterul Manole simbolizează drama creatorului de artă care-și 
sacrifică însăși soţia, copilul și propria-i viaţă pentru ca opera lui să se 
desăvirșească”. 

În Spatiul mioritic (1944), argumentind perspectiva sofianică, Lucian Blaga 
consideră că, dintre toate variantele vecinilor, sîntem singurii care am reușit 
să sublimăm motivul jertfei, al morţii violente întru creaţie, numai poporul 
românesc a crezut că jertfa ține cumpănă unei fapte cereşti. Mesterul Manole îşi 

jertfeste sotia pentru o biserică. lată o sublimare „sofianică” al străvechiului motiv 
de aproape incredibilă cruzime. 

În Introducerea care însoţeşte Comentariile la Legenda Meşterul Manole, 
scrisă în martie 1943, la Lisabona, Mircea Eliade face cîteva consideraţii 
tangenţiale la specificul naţional: Este vorba aici de conceptia arhaică a morţii, 
pe care strămoşii noştri nu numai că au împărtăşit-o, dar au cîntat-o atît de 
desăvârşit, încît te întrebi dacă nu cumva şi-au regăsit în ea toate năzuințele şi 
toate jertfele; dacă nu cumva această valorificare a mortii rituale, singura moarte 
creatoare, nu e un mit central al spiritualității neamului românesc. 

Dacă la D. Caracostea comentariile pe marginea baladei sînt de natură 
istorico-literară, cu accent pe înalta realizare estetică, pentru Mircea Eliade 
unghiul este unul ce ţine de istoria mitului și implicit a religiei, de arhaicitate 
şi tradiţie, de actele iniţiatice, de gesturile arhetipale și ritualul implicat, de 
rolul sfinţilor și eroilor ca temei prin relicvele lor, întru edificare și perpetuare. 
Orice lucrare, orice întreprindere la care omul purcede îşi are sens, este validată 
în măsura în care are loc repetarea actului divin de odinioară, ce a avut loc î7 
illo tempore; încît, cum precizează autorul lui Maitreyi, pentru a trăi în mod 
real, omul nu are altceva de făcut decît să imite, de cîte ori îi cer împrejurările, 
gesturile divinității. 

Balada, cum remarcă și istoricul religiei, debutează cu un ritual, cel al 
căutării locului de zidire, și nu oarecum, ci Un zid învechit! Un zid părăsit/ 
Rămas de demult. Avem aici împletite nu doar vocaţia începutului, ci și 
dorinţa continuității. Locul capătă valenţe sacrale suplimentare prin aflarea 
ruinelor unei clădiri mai vechi, ce va potenţa noul edificiu așezat în temeiul 
altor începuturi. Este o incredibilă afirmare a tenacităţii întru întemeiere, dar 
şi de continuitate, de edificare pe bătrîne zidiri. 

Domnul, împreună cu meșterii, întîlnește un păcurar, care întrebat 
despre un astfel de loc, îl descrie: Da, Doamne, am văzut/ Și am cunoscut/ Pe 
unde-am trecut! Turma de-am păscut! Un zid de demult! Un zid părăsit! Și 
neisprăvit,/ Vechi și mucezit:/ Colo, unde-mi creşte,/ Unde se-ndeseşte/ Trestică/ 
Pitică,/ Răchită/ Înflorită,/ Papură/ Înverzită (citat după varianta culeasă de 
G. Dem. Teodorescu, foarte asemănătoare cu a lui V. Alecsandri). 

În Comentariile sale, Eliade, pe lîngă destinul artistic, împlinit, pe care 
i-l afirmă întemeiat D. Caracostea, află în baladă un superior potenţial mitic 
şi metafizic — o metafizică, se înţelege, arhaică. Este răspîndit şi cunoscut în 
tradiţiile multor popoare motivul jertfirii celui care zideşte — o cauză pentru 
care şi astăzi la o casă se lasă, în multe locuri cîte ceva neterminat — e o cale de 
amiînare a morții. 

„Cea mai comună, remarcă Eliade, ar fi ca meșterul să moară, el fiind 
cel dintii care intră (prin simplul fapt că e acolo) într-o clădire abia terminată. 
Dar regăsim totdeauna aici teama omului de lucrul miîinilor sale, pe care nu se 
cade să-l facă desăvirșit, pentru că desăvirşit nu poate crea decît Dumnezeu. 

Obiectele de artă populară românească, bunăoară, nu sînt niciodată terminate; 
li se mai poate adăuga un nou ornament, pot fi completate, revizuite, 
desăvirșite. Un obiect de artă se desăvirșește circulînd, întocmai cum sporesc 
şi se înfrumuseţează versurile populare trecînd din gură în gură; oricine are 
chemare le poate desăvirși. 

Acest înţeles al obiceiului de a nu termina construcţia de frica morţii 
înainte de un an, nu exclude, de altfel, pe cel dintii, menţionat mai sus. Teama 
de desăvirşire poate să fie o formă a temerii de moarte. Pentru că noţiunea 
de creaţie este legată, în universul mental popular, de noţiunea de jertfă şi de 
moarte. Omul nu poate crea nimic desăvârșit decît cu preţul vieţii sale. Numai 
Dumnezeu poate crea fără să-și sărăcească sau să-și diminueze fiinţa. Omul 
fiind făptură, fiind el însuşi creat, este steril atît timp cît nu-și însufleţește 
creaţia mîinilor sale cu jertfirea sa sau a aproapelui. De aceea un lucru nou 
făcut este primejdios; este o formă a morţii, este ceva care încă nu trăieşte și 
nu va putea trăi decît absorbindu-și un suflet — al primei fiinţe care intră în 
contact cu el. Numai după ce a fost „cunoscut”, adică însufleţit de cineva, el 
devine inofensiv; trece în rîndul lucrărilor vii sau, în orice caz, încetează de a 
mai fi o formă a morţii”. 

De reţinut afirmaţia savantului, că obiectele de artă românească nu sînt 
niciodată terminate. 

În afirmarea potenţialului mitic, în comentariul „Copilul” și „Orfanul” 
Mircea Eliade punctează cum se desprinde din „profan” şi trece în mit: soarta 
copilului Meşterului Manole — asistăm la metamorfozarea sorții în destin: 
Copilașul tău,/ Pruncuşorul meu,/ Vază-l Dumnezeu./ Tu cum L-ai lăsat! În pat, 
Desfășat,/ Zinele c-or trece/ La el s-or întrece/ Și l-or apleca/ Tita că i-or da;/ 
Ninsoare d'o ninge,/ Pe el mi l-o unge;/ Ploi cînd or ploua/ Pe el l-or scălda;/ Vint 
cînd o sufla/ Mi l-o legăna,/ Dulce legănare,/ Pin s-o face mare. 

Jertfirea mamei şi moartea Meşterului lasă copilul orfan. Prin aceasta, e 
analogat zeilor și eroilor, fapt care îl desprinde din profan, soarta îi este integrată 
mitic. „Apariţia unui asemenea «copil» coincide cu un moment primordial: 
crearea Cosmosului, crearea unei lumi noi, o nouă epocă istorică (Vergil), 
o „viaţă nouă” în orice nivel al realului. Apariţia «copilului» se întîmplă «în 
acel timp», «odinioară», «a fost odată ca niciodată...», «atunci»; ab origo, in 
principio, agre. Timpul mitic este întotdeauna același, aşa cum am văzut că este 
şi timpul sacru, ritual. «Orfanul» din mit trăiește clipa (întotdeauna aceeași) 
începuturilor. El e singur, e unig prin el, sau contemporan lui, iau naștere 
lumile. El crește nemijlocit în inima elementelor: apă, ploaie, vînt. Este, am 
putea spune, o repetare a momentului mitic iniţial cînd întreaga omenire 
crește în sînul elementelor cosmice. De aceea, apariţia unui asemenea «orfan» 
este, într-un anumit sens, o regresiune în cosmogonie și anthropogonic”. 

Mitic, toate sacrificiile sînt coerente și au drept ţintă, nu îmbunarea 
zeului, ci întărirea lui. Încît, susţine Eliade, sacrificiul copilului avea ca scop 

o restaurare, o reintegrare în momentul inițial al „începutului”. Orice sacrificiu, 
în el însuși, se petrece „în acel timp”, adică la început, în realitatea primordială 
a mitului. Regele sau zeul este „proiectat” prin rit în acel moment inițial în care 
a apărut pentru întîia oară în glorioasa plenitudine a fortelor sale. » Copilul” 
împlineşte aici functia sa arhetipală: tot ce se face sub semnul său, se face în 
perenitate pentru că se face la „începutul timpurilor”. În fond, se poate vorbi, în 
legătură cu toate aceste rituri de o „eternă reîntoarcere” la ceea ce a fost la început, 
de o reluare a mersului lumii, de o reîncepere a Creaţiei. De cite ori se întîmplă 
ceva grav, care amenință integritatea Naturii sau a colectivității, nu se împlinesc 
acțiuni rituale pentru a repara ceea ce s-a greșit — ci, prin magia ritului, se reia 
totul de la început, adică se repetă Creatia lumii. Unui zeu obosit şi înfrînt nu i se 
transfuzează pur şi simplu sînge proaspăt — ci i se indică semnul sub care se poate 
regenera, redevenind ceea ce a fost el „la început”. 

Odată locul de zidire aflat, unul părăsit, surpat, alegerea pare motivată, 
cum crede și D. Caracostea, din motive estetice, pentru a accentua atmosfera 
fatidică și nu de presiuni metafizice și rituale. Tradiţia cultivă tocmai ocolirea 
vechilor zidiri, ca fiind nefaste. Şi totuşi, Mircea Eliade consideră că repetarea, 
integrarea se face întotdeauna în sens pozitiv. Se imită aceleaşi şi aceleaşi acte 
creaturale, victorioase, spornice. Întreaga viaţă a omului este, în realitate, o 
continuă reluare a unor gesturi primordiale — reductibile la cîteva arhetipuri — dar 
fiecare din ele este într-un anumit sens o theophanie. La care am putea adăuga, 
ca motivaţie în alegerea locului, blestemul neașezării românești, neșansa de a 
isprăvi un lucru început, nu din delăsare, ci din neputinţa condiţiilor istorice, 
de întreruperea lucrării sub presiunea diferitelor vicisitudini. 

Vorbind despre ritualuri, savantul ne atenționează că se petrec întotdeauna 
ab origo, în același timp mitic al începutului; el nu curge şi nu e ireversibil. 
Întocmai cum toate ritualele se petrec înlăuntrul aceluiași timp mitic, static, tot 
asa toate construcțiile îşi au „centrul” într-un spațiu mitic. „Coincidenţa” între 
timpul mitic şi timpul concret, între spațiul mitic şi spațiul simţurilor noastre, se 
dobiîndeşte prin acelaşi paradox ritual care face posibilă coincidenta între tot şi 
parte, între fiinţă şi neființă, între efemer și nemuritor etc. 

Marile zidiri, cetăţile de apărare etc. au avut iniţial un scop apotropic 
— de a ţine în afara zidurilor duhurile rele, forţele nocive. Scopul nu era de 
apărare împotriva oamenilor, ci de apărare împotriva „răului, a duburilor şi a 
morţii. Exerciţiile spirituale, practicile religioase cele de toate zilele ne așază pe 
un drum către centru, e o reîntoarcere la realitatea ultimă. Astfel se întîmplă 
cînd facem orice pelerinaj la un loc sacru, orice vizită la un templu. Este o 
cale către mîntuire — spre salvare. Cu fiecare act pe care îl face, afirmă savantul, 
omul încearcă să se mîntuiască luînd contact cu realul. Şi concluzionează: 
„orice acţiune, ritual consacrată sau metafizic înţeleasă, centrează pe cel ce 
o împlineşte în inima realităţii, alături de zeii care au împlinit pentru prima 
oară acea acțiune, așadar, este o imersiune în spaţiul și timpul real (mitic) şi, 

ca atare, un salt în transcendent. Acţionînd, omul nu se pierde, ci dimpotrivă, 
îşi construiește mîntuirea. Şi, oricît de paradoxală ne părea afirmaţia aceasta, 
setea de mîntuire, de a deveni real, este atît de adîncă și de ecumenică, încît ea 
răzbate în orice gest pe care îl face omul”. 

Asistăm, privit transdisciplinar, în drumul nostru spre centru, la salturi pe 
diferite niveluri de realitate, dar şi la ruperi de nivel. 

Aflăm, în baladă, reiterat mitul lui Icar, prin zborul meșterului de pe 
acoperişul Mănăstirii, unde l-a lăsat voievodul la aflarea veștii c-ar putea croi 
altele, mult mai arătoase/ şi mult mai frumoase! Un zbor încheiat atît de tragic 
în preajma mănăstirii ce s-a înălțat cu preţul vieţii soţiei sale. Cum observă 
şi savantul, era singurul mijloc de a-şi regăsi soția. Nu pentru că a murit şi el; 
ci pentru că şi-a întîlnit o „moarte violentă”, care i-a îngăduit, fie și sub forma 
izvorului care a început să curgă pe locul unde s-a prăvălit el, să rămînă aproape 
de sotia sa; mai precis, să existe pe acelaşi nivel cosmic în care exista şi sotia lui. 
Nu orice fel de moarte l-ar fi apropiat de soția jertfită; dacă, bunăoară, meşterul 
ar fi murit de moarte bună cîteva zile în urmă şi ar fi fost îngropat chiar în cripta 
mănăstirii nu este deloc sigur că şi-ar fi regăsit sotia. Sufletul lui dezrobit de trup 
ar fi pornit pe drumul botărit de Dumnezeu tuturor acelora care-și împlinesc 
destinul aici pe pămînt. Dar, pe drumul acesta, el n-ar fi întîlnit, multă vreme, 
sufletul sotiei. Pentru simplul motiv că sotia lui nu murise — ci numai îşi schimbase 
trupul: din trupul de sînge, oase şi carne, sufletul ei plecase să locuiască în trupul 
de piatră şi zid al mănăstirii. 

Cei doi se vor regăsi pe același nivel cosmic. Unde a căzut meșterul Cruce 
se făcea/ Și de-alăturea/ Cişmea izvora/ Cu apă curată! Trecută prin piatră! Cu 
lacrimi sărate,/ de Caplea vărsate. 

Savantul vede în actul creaţiei, un proces organic și ritual în același timp, 
căci numai din ce e viu poate face un lucru „viu”, dar „viata” aceasta nu poate fi 
transmisă decit printr-un sacrificiu (i.e. un act sacru), în toate credinţele derivate 
din acest mit central, cosmogonic, sînt prezentate sub o formă mai mult sau mai 
puțin adulterată, ideile: viaţa şi ritualul (arhetipul divin al tuturor actelor sacre 
pe care le repetă omul aici pe pămînt, ca să se poată insera în real şi dura). 
Lucrurile făcute, manufacturate, iau ființă şi durează în măsura în care devin 
corpuri organice... 

Viziunea arhaică acceptă și accesează o pluralitate de niveluri cosmice în 
care „viata” şi „omul” pot exista şi coexista cum propune transdisciplinaritatea 
— care este în esenţă o cale de abordare pe care am pierdut-o, pe măsură ce 
ne-am rupt de origini — mai pe scurt, o hermeneutică. 

Temple, altare sînt construite şi sînt păstrătoare de relicve, dar nu oarecare, 
ci doar cele ce aparţin unor fiinţe excepţionale: eroi sau sfinţi, numai acestea le 
pot însufleri. Sfinţii şi eroii, prin destinul lor, se deosebesc de soarta oamenilor 
obişnuiţi prin valorificarea rituală a întregii lor vieti. „Eroul luptă împotriva 
forţelor răului; sfîntul luptă împotriva lui însuși, împotriva instinctelor sale. 

Şi unul și celălalt transformă existenţa lor umană într-un sacrificiu continuu, 
în timp ce ceilalți oameni sacrifică ceva și uneori, ca o ofrandă adusă divinității 
sau ca un mijloc de a reintra în contact cu realitatea ultimă, sfîntul și eroul 
se sacrifică pe ei înșiși şi încontinuu. Amîndoi depășesc, anihilind-o, condiţia 
umană; amîndoi imită un model arhetipal. Eroul, însă, piere în luptă printr-o 
moarte violentă (de altfel, adeseori un ins devine erou datorită exclusiv morţii 
violente — fulger, incendiu etc. — ca şi cum ar voi să se pună în evidență 
caracterul impersonal, mecanic, al consacrării rituale printr-o asemenea 
moarte excepţională). Și, am văzut că «moartea violentă» este întotdeauna 
creatoare. Fiinţa care-și găsește sfîrşitul printr-o asemenea moarte continuă să 
trăiască într-un nou «corp»”. Corpul în care a fost zidită Ana lui Manole. Şi, 
argumentează Mircea Eliade, orice construcție, nu poate dura decît în măsura în 
care participă la realitate, la sacru, adică în măsura în care e „însujflețit” printr-un 
sacrificiu. Relicvele eroilor aduceau această „realitate”, această „viață . Moartea 
lor violentă era cea mai bună asigurare că existența lor nu s-a consumat definitiv, 
că ea poate continua într-un nou corp, arhitectonic, pe care-l însufletea. 

Omul arhaic, în toate actele sale, se raporta la arhetipuri, în permanentă 
legătură cu realitatea ultimă, cu riturile comice, respectate și în cele mai banale 
acţiuni ale sale. „Veştmintele, instrumentele de lucru, ornamentele — toate 
erau făcute în conformitate cu normele cosmice și avînd grija să nu depărteze 
pe om de realitate ci să-l solidarizeze şi să-l integreze ei. Ceea ce deosebeşte 
viaţa omului arhaic de viaţa omului modern este conştiinţa anthropocosmică 
şi participarea la ritmurile cosmice, care dispare în Europa municipală odată 
cu revoluțiile industriale. Omul modern este rezultatul unui lung război de 
neatîrnare faţă de Cosmos. El a izbutit, într-adevăr, să se elibereze în bună 
parte de dependenţa în care se afla înlăuntrul «Naturii», însă această victorie a 
cîştigat-o cu preţul izolării sale în Cosmos. Actelor omului modern nu le mai 
corespunde nimic cosmic; cu atît mai puţin obiectelor pe care le fabrică el” 
(Mircea Eliade). 

În permanentă conexare cu Cosmosul, omul arhaic, inclusiv prin casă se 
aşeza în inima, în centrul acesteia — locuinţa fiind o imago mundi. Şi Templu, 
care reprezintă în concomitență Cosmosul cît și corpul uman. La Platon încă 
citim despre această comparaţie între corpul uman și cosmosul sferic (Timaios, 
44 d.e): „Zeii au copiat forma universului, care este sferică şi care conţine în ea 
cele două mișcări circulare divine, cuprinzîndu-le pe acestea într-o întrupare 
sferică, pe care acum noi o numim cap — partea noastră cea mai divină și care 
domneşte asupra a tot ce e în noi. Și, după ce au îmbinat întregul trup, zeii i 
l-au dat să-i fie slujitor, dindu-și seama că această parte, capul, e în măsură să 
participe la toate mișcările ce aveau să fie cîndva ale trupului. Astfel că, pentru 
a nu lăsa capul să se rostogolească pe întinderea pămîntului, cu feluritele sale 
înălţimi şi văi, şi pentru a putea să treacă peste unele și să iasă din altele, i-au 
dat trupului drept mijloc care să-i înlesnească mișcarea”. 

Este evident și pentru Mircea Eliade că românii au în legenda meșterului 
Manole unul din miturile centrale ale spiritualităţii lor, iar alegerea motivului 
şi edificarea baladei, în acest spaţiu, într-o magnifică sinteză, dovedeşte că 
satisfăcea o anumită nevoie spirituală. 

Totodată relevă că şi-au regăsit în acest mit central al „mortii creatoare” 
propriul lor destin. 

„Nu este deloc întîmplător că cele două creaţii de seamă ale spiritualității 
populare româneşti — Miorița şi Balada Meşterului Manole — îşi au temeiul 
într-o valorificare a morții. (Ideea de reintegrare în Cosmos prin moarte este 
evidentă în Miorița şi nici nu trebuie să ne surprindă, ţinînd seama de originile 
ei ritual-funerare). Numai pentru un cercetător superficial, care ar judeca 
prin criterii empiriologice, prezenţa aceasta a morţii ar putea însemna însă o 
viziune pesimistă a lumii, o rarefiere a debitului vital, o deficiență psihică. Un 
contact direct cu viaţa țărănească infirmă hotărît aceste supoziții; românul în 
genere nu cunoaște nici teama de viaţă, nici beţia mistagogică (de structură 
slavă), nici atracţia către asceză (de tip oriental). Şi cu toate acestea, cele două 
creaţii capitale ale spiritualităţii populare românești poartă în miezul lor o 
valorificare a morţii. Dar prezenţa morţii nu este, aici, negativă. Moartea 
din Miorita, este o calmă reîntoarcere «lîngă ai săi». Moartea din Mesterul 
Manole este creatoare, ca orice moarte rituală. Îndeosebi în aceasta din urmă 
identificăm o concepţie eroică şi bărbătească a morţii. Românul nu caută 
moartea, nici n-o doreşte — dar nu se teme de ea; iar cînd e vorba de o moarte 
rituală (războiul, bunăoară), o întîmpină cu bucurie” (M.E.). 

E valorificare rituală a morţii practicată şi de strămoșii noștri geto-daci, 
care nu considerau că mor, ci numai schimbă locuinta (Julian Apostatul). 

Această viziune prin care este valorificată moartea rituală s-a adîncit la 
urmașii dacilor de însăși intervenţia istoriei care le-a marcat nefericit traiectoria. 
Şi, spune Mircea Eliade, nu fără o vizibilă tristeţe (cităm żn extenso): „Rareori 
s-a întîlnit în istoria universală un destin mai patetic decît al locuitorilor 
Daciei. Geţii care, după spusa lui Herodot, făceau parte din «poporul cel mai 
numeros după Indieni și Thraci», n-au putut împlini un rol de prim plan 
în istoria universală, fie pentru că forţa lor de creaţie a fost deplasată — prin 
macedoneanul Alexandru cel Mare — în orbita lumii elene, fie pentru că Roma 
le-a stăvilit creşterea puterii politice, fie din cauza invaziilor. Fapt este că puține 
popoare au cunoscut o soartă mai crâncenă ca daco-romanii şi românii din Dacia, 
de la sfirsitul lumii vechi pînă în zilele noastre. Geopolitica le-a impus o istorie în 
care, cu fiecare nouă invazie, se juca nu numai soarta independenţei lor politice, 
ci însăşi existența neamului. Pe bună dreptate s-a vorbit de „miracolul românesc”, 
pentru că supravietuirea și durata acestui neam este miraculoasă. Multe cauze 
au contribuit la împlinirea lui, însă nu trebuie să uităm că valorificarea morții, 
concepută ca un act creator, a alcătuit poate unul din temeiurile spirituale ale 
rezistenței sale. Nici un alt popor mai mult decît românii — şi, într-o anumită 

măsură, celelalte popoare sud-estice — nu aveau un prilej mai nimerit de a-și 
valida, la fiecare pas, concepția lor, că numai moartea rituală, numai jertfa poate 
asigura existența şi durata unui lucru”. 

Victor Kernbach, în Universul mitic al românilor (1994), vorbind despre 
Meşterul Manole tace o observaţie aflată în consonanţă, dar şi în prelungirea 
celei eliadești: „Căci dacă privim în lumina istoriei naţionale tot miezul 
baladei („noaptea ce zidea/ ziua se surpa”), nu e greu de înţeles că anume aici 
s-a grefat specificul naţional, amarul specific naţional românesc traducîndu-și 
destinul istoric de pe un teritoriu «în calea răutăţilor», al unui popor trăind 
între patru vinturi și — de la invazia slavilor pînă la asediile otomane, de la 
epoca fanariotă pînă la încarcerarea în comunism — fiind silit mereu să-și 
întrerupă zidirea la jumătate”. 

Balada strămută prin raportul om-destin tema construcţiei sacre într- 
un simbol cosmic. Legenda Meşterului Manole, estetic, este fără cusur și 
luminează un destin care ne-a marcat în istorie. Se ştiu piedicile puse Anei 
(sau Caplea), la rugămintea Meşterului, în drumul ei de a-i aduce merindele 
soţului; zocmai aici, consideră îndreptăţit Victor Kernbach, rezidă esența 
magică a mitului creației umane din formula românească: vocatia ține de destin, 
împlinirea ei este o obligaţie sacră inevitabilă asupra căreia nu mai are putere nici 
chiar divinitatea (care nu-și calcă propriile legi), nu este în primul rînd scopul 
zidirii unei biserici, adică a unui templu sau al unui altar; religios este mai cu 
seamă însuși actul ritual al construcției, care e în fond o clipă din timpul infinit 
al cosmogoniei. 

Într-un articol, De la capăt fără decapăt (1998), Laurenţiu Ulici remarcă 
vocația începutului, dar şi vocatia neterminării cu trimitere şi la Meşterul 
Manole. Şi face cîteva observaţii: „Consider vocaţia începutului ca fiind 
specifică tipului de mentalitate şi comportament central-european, iar vocaţia 
neterminării ca ilustrativă pentru tipul de comportament oriental. Faptul că 
noi le atestăm pe ambele simultan poate fi o consecinţă a unui îndelungat 
proces de mixare a celor două tipuri comportamentale. Mai mult: vocaţia 
neterminării avea să determine de-a lungul acestui proces modificarea 
conţinutului de calităţi propriu vocației începutului”. 

Citim la lon Barbu două versuri emblematice pentru maniera românească 
de a fi, de a se integra în istorie: căci vinovat e tot făcutul/ Și sfint, doar nunta, 
începutul. Este evidentă propensiunea noastră spre a iniţia noi și noi proiecte, 
de a ne propune construcții grandioase dar, precum în meșterul Manole, $; 
noaptea trecea/ Și zid se surpa. Un adevărat mit al creaţiei mereu reîncepute, 
de preferință pe Un zid învechit! Un zid părăsit! Rămas de demult. Asistăm 
la o permanentă întoarcere la zero, la momentul iniţial și inițiatic, din care 
germinează ideea, una, din nefericire, mereu nefinalizată. 

În baladă creaţia se împlinește, fie și cu dispariţia violentă a creatorului 
şi a soţiei — asistăm la o finalitate, în fond, stranie, pentru un popor veşnic 

blestemat de istorie să o ia de la capăt. Vedem că, pentru a-și împlini gîndul, 
e gata să se zidească şi pe sine, dar atunci zidurile s-ar nărui sub lovitura nu 
importă cărui năvălitor — fie și din interior. Totul fiind minat de un scepticism 
şi o neîncredere aproape funciară, una, cum spune Blaga, pentru că ne-a 
zădărnicit toate încercările, gata să boicoteze istoria. 

Continuităţile sînt o raritate, şi dintre acestea nu toate sînt benefice. 
Politic, fiecare nou instalat la putere se crede chemat a dirigui ca și cum 
cei dinainte nici n-ar fi existat. Fiecare guvern și ministru propune propria 
reformă — și așa la fiecare patru ani, încît nimeni nu finalizează, nu pune punct 
stării de permanent provizorat. Poate aici aflăm cotorul din care a înflorit şi a 
rămas mereu fertil mitul Meşterului Manole. 


x k x 


lon Pop: 

Esteo lectură mai optimistă, în raport cu clișeul inerţial, care funcționează 
în foarte mare măsură la noi, chiar și în privința baladei Meşterului Manole. 
Aşa cum sugerează şi autorul comunicării, balada a fost citită leneș, lenevos 
şi profitabil pentru minţile încete și inactive, în sensul că ea ar propune o 
viziune a mereu neterminatului, a mereu nedesăvârşitului. Din păcate, se 
uită esenţialul din baladă: jertfa a devenit faptă creatoare, constructivă. E 
mult mai comod, evident, să rămânem la faza aceasta a dărâmării — ce-am 
construit peste zi se dărâmă peste noapte —, eliminându-se ideea de sacrificiu 
şi valoarea sacrificială a actului constructiv. Suntem împăcaţi cu noi înşine, 
nu ne mai punem mari întrebări, nu mai facem mari eforturi, tocmai în 
sensul acesta al construcţiei atât de necesar țării. Așa încât, se explică foarte 
ușor această inerție a unei lecturi schematizate lax, negativ, delăsător și 
complezent, complezent negativ, în care se acceptă mai degrabă factorul de 
neînchegare. Meşterul Manole, aș zice eu, forțând un pic nota, este, într-un 
fel, ardelean, în epoca lui. Mă gândesc la ce spunea Blaga, că ardeleanul se 
defineşte în primul rând prin faptul că ştie să ducă un lucru până la capăt. Eu 
îl văd în felul acesta pe Manole, îl vede și comunicantul nostru și mi se pare 
foarte bine. Dacă am intra într-un comentariu al mediului socio-cultural 
şi ideologic în care se produce acţiunea — mă gândesc la lectura lui Mircea 
Eliade pe care o face baladei — atunci ne-am complica un pic. Acest ideal al 
sacrificiului e cumva paralel cu o anumită mișcare, a cărei pondere nu trebuie 
să o exagerăm, pentru că Eliade a scos din ea elementul pozitiv, spiritualizat. 
Aici eu îmi pun problema delicată a motivaţiilor, a scuzelor, a explicaţiilor 
contextuale. E o problemă de viziune, care e pusă sub amprenta epocii. Sunt 
multe lucruri de spus aici, iar domnul Cassian Maria Spiridon ne-a făcut 
o mică sinteză a acestor puncte de vedere, contribuind la niște sublinieri 
importante. 

Florin Ţupu 


Mit și teologie în literatura lui Valeriu Anania 


I. Introducere 

Atât mitul cât și teologia, luate separat, constituie elemente evidente în 
literatura lui Valeriu Anania. A vorbi, însă, despre esenţa religioasă comună 
a mitului şi a teologiei, pe care literatura lui Valeriu Anania să o recunoască 
într-un mod relevant, acesta este obiectul studiului de față. Vom ţine cont 
aici de faptul că Valeriu Anania a scris o „pentalogie a mitului românesc” 
(cinci piese dramatice; cu excepţia uneia, toate în versuri), dar şi un roman, 
Străinii din Kipukua, unde îmbină elemente de teologie creştină cu elemente 
mitice hawaiiene. În privinţa dramaturgiei lui Valeriu Anania, dar nu numai, 
majoritatea comentariilor critice pe seama ei ocolesc aspectul teologic, atunci 
când nu îl prezintă decât într-un mod sugerativ ori subtil. Acest lucrul 
este firesc, pentru că mulți-puţinii comentatori ai dramaturgiei lui Valeriu 
Anania s-au aplecat asupra pieselor sale mai cu seamă într-o perioadă în care 
ateismul era la modă. Ori, tocmai substratul teologic dă valoare literaturii lui 


Valeriu Anania. 


II. Esenţa religioasă comună a mitului și a teologiei 

Într-o accepţie simplă, mitul este o (trans)spunere sacră a unui fapt 
fondator sau, după Mircea Eliade, „povestea a ceea ce s-a petrecut in illo 
tempore” . Fiind spus, „mitul devine apodictic, temei al adevărului absolur”!. De 
cealaltă parte, teologia este „o cunoaștere care depăşeşte reperele psihosomatice 
ale trăirii umane; ea este, în fapt, experienţă de pregustare a vieţii veşnice”?. 
Altfel spus, teologia este tot o (trans)spunere sacră, dar pe temeiul Revelaţiei 
dumnezeiești, ordonată logic într-un sistem dogmatic. Mai mult, în plan 
teleologic, vorbim despre caracterul sozeriologic (mântuitor) al teologiei. 
Dincolo de aspectele formale și structurale ale mitului, există un numitor 
comun al mitului și al teologiei, acesta fiind dat de funcţia religioasă, de care 
se leagă caracterul revelatoriu și limbajul kerygmatic. Unii autori atribuie 
acestei esențe religioase comune diferite nuanţe. Bunăoară, Karen Armstrong 
observă că, transpusă în trecut, „mitologia [ca ştiinţă a mitului — 7.7.] nu 


! Mircea Eliade, Sacrul și profanul, Traducere de Brândușa Prelipceanu, Ediţia a III-a, Editura 
Humanitas, București, 2005, p. 73. 

? Adrian Lemeni, Răzvan Ionescu, 7eo/ogie ortodoxă și știință. Repere pentru dialog, Ediţia 
a I-a revizuită şi adăugită, Editura Institutului Biblic şi de Misiune al Bisericii Ortodoxe 
Române, Bucureşti, 2007, p. 65. 

vorbea despre teologie, în sensul modern, ci despre experienţa umană'?. Pe 
de altă parte, după Gilbert Durand‘, mitul este un condensat de „diferenţe”, 
adică discursul ultim unde se constituie tensiunea antagonistă, fundamentală 
oricărei dezvoltări a sensului. Atât înțelepciunea umană cât și ştiinţa umană, 
ne spune Gilbert Durand, se opresc în faţa limitei dată de mit, ca discurs 
ultim, dincolo de care se articulează teologiile?. Totodată, vorbim de mit şi 
teologie din perspectiva unui consens cultural dat de anumite credințe, de 
anumite ritualuri etc. „Ca păstrător al gesturilor sacre fundamentale și ca 
depozitar al modelelor exemplare de acţiune, mitul justifică ritualul și asigură 
comuniunea în jurul acelorași credinţe și comportamente”. Mai mult, adaugă 
Aurel Codoban, înainte de modernitate, „mitul și ritualul erau chiar cultura, 
şi nu simple forme sau manifestări ale acesteia”. Dincolo de ritual, credința 
pornește de la o certitudine, altfel spus, această siguranță se referă la realitatea 
transsubiectivă a obiectului credinţei”. Astfel, certitudinea omului despre 
realitatea divină se formează altfel decât cunoaşterea lumii naturale. Această 
cunoaștere transsubiectivă e posibilă prin comuniunea umană, transferând 
sistemul de credinţe de la o persoană la alta, de la o generaţie la alta. Pe de altă 
parte, din punct de vedere structural, chiar dacă este conceput ca o totalitate 
organică, mitul e supus transformării şi autoreglăriis. Nu același lucru se poate 
spune despre teologie. Dacă ne referim la teologia creştină, conștiința Bisericii, 
călăuzită de Duhul Sfânt, este în esenţă una și aceeași. Învățătura creştină și ținta 
Revelaţiei, ne spune Mihail Pomazanski, sunt neschimbătoare?. Acest lucru 
nu înseamnă că înţelesul pe care îl atribuim cunoașterii lui Dumnezeu, altfel 
spus, teologiei, nu presupune un anumit dinamism. Pentru că, ne aminteşte 
Dumitru Stăniloae”, dacă înţelesul rămâne fix în mintea noastră, mărginim 
pe Dumnezeu în frontierele lui, astfel încât „înţelesul” respectiv devine un fals 
dumnezeu, un „idol”. Nu întâmplător, vorbim în teologie despre două tipuri 
de cunoaștere complementare, cea catafatică, adică afirmativ-raţională, şi cea 


3 Karen Armstrong, O scurtă istorie a mitului, Traducere de Mirella Acsente, Editura Leda, 
București, 2008, pp. 9-10. 

í Gilbert Durand, Figuri mitice și chipuri ale operei. De la mitocritică la mitanaliză, Traducere 
de Irina Bădescu, Editura Nemira, București, 1998, p. 26. 

5 Ibidem, p. 28. 

* Aurel Codoban, Sacru și ontofanie. Pentru o nouă filosofie a religiilor, Editura Polirom, Iaşi, 
1998, p. 99. 

7 Dumitru Stăniloae, Jisus Hristos sau restaurarea omului, Ediţia a Il-a, Editura Omniscop, 
Craiova, 1993, pp. 9-19. 

8 Daniel-Henri Pageaux, Literatura generală și comparată, Traducere de Lidia Bodea, Cuvânt 
introductiv de Paul Cornea, Editura Polirom, Iaşi, 2000, p. 128. 

° Mihail Pomazanski, Teologia dogmatică ortodoxă, Traducere de Florin Caragiu, Editura 
Sophia, Bucureşti, Editura Cartea Ortodoxă, Alexandria, 2009, p. 289. 

19 Dumitru Stăniloae, 7răzrea lui Dumnezeu în ortodoxie, Prefaţă de Ilie Moldovan, Antologie, 
studiu introductiv şi note de Sandu Frunză, Editura Dacia, Cluj-Napoca, 1993, p. 96. 

apofatică, care ne „spune” ce nu este Dumnezeu. Dinamismul cunoașterii 
teologice ținteşte, în fapt, desăvârşirea. Într-o tălmăcire pe care o face Antonie 
Plămădeală! , această cale de cunoaștere este polisemantică, în prezentarea ei 
diacronică: co-existență (Sofronie), cunoaştere mai presus de cunoaştere (Grigore 
de Nyssa), unire neînteleasă (Dionisie Areopagitul), unire mai presus de minte 
(Grigorie Palama), înze/egere neînteleasă sau vedere în chip nevăzut (Simeon 
Noul Teolog). Dar şi mitul nu se dezvăluie decât treptat’, presupunând 
diferite niveluri de cunoaștere iniţiatică. 

Desigur, interesul pentru mit s-a produs odată cu secularizarea teologiei, 
când ştiinţe noi precum antropologia culturală, istoria religiilor și filosofia religiei 
au dezbătut și dezbat mitul din diverse perspective. Astfel, chiar dacă există 
unele nuanţări, ne referim la mit și teologie ca reprezentând o aceeași esenţă. 
În fapt, vorbim de mit şi teologie din perspectiva unui consens cultural dat de 
anumite credinţe, de anumite ritualuri etc. Putem vorbi, pe de altă parte, despre 
desacralizarea mitului, adică despre trecerea de la mitul etno-religios la mitul 
literar. Influențele au fost reciproce în timp, fie că vorbim, în această ordine, de 
literaturizarea mitului, fie că vorbim de mitizarea literaturii. De fapt, există o 
dublă mișcare a miturilor literare faţă de cele arhaice: cu sens desacralizator dar 
şi cu sens salvator. Victor Kernbach? vorbeşte de trei forme de contaminare a 
mitului arhaic: literaturizarea, sincretismul şi 'eclectismul teologic. În raporturile 
cu literatura, teologia presupune imanența cuvântului (scris ori rostit) în şi prin 
Cuvântul întrupat. Dar, atât în privinţa mitului, cât și în privinţa teologiei, 
vorbim de caracterul kerygmatic al limbajului implicat. În cazul lui Valeriu 
Anania, există un sens salvator al miturilor arhaice prin literatură. 


III. Dramaturgia lui Valeriu Anania în coabitarea ei cu mitul și cu teologia 

Faţă de alte genuri literare, dramaturgia presupune o lectură nu 
totdeauna facilă. Cu atât mai mult, declarată programatic o „pentalogie a 
mitului românesc”, dramaturgia lui Valeriu Anania are acea încărcătură 
pluridimensională, integrând motive, teme, simboluri, conflicte, în structuri 
complexe. Folosindu-se deo tipologie propusă de Romulus Vulcănescu, Lucian- 
Vasile Bâgiu!“ consideră dramaturgia lui Valeriu Anania expresie a mitologiei 
literaturizate (dramaturgul reinterpretând miturile româneşti fundamentale), 


!! Antonie Plămădeală, Třadiție şi libertate în spiritualitatea ortodoxă, Prefaţă de Dumitru 
Stăniloae, Editura Pronostic, Bucureşti, 1995, p. 237. 

12 Claude Rivière, Socio-antropologia religiilor, Traducere de Mihaela Zoicaş, Editura Polirom, 
Iaşi, 2000, p. 59. 

15 Victor Kernbach, Miturile esențiale. Antologie de texte mitologice, cu o introducere în 
mitologia generală, comentarii critice şi note istorice, Editura Univers Enciclopedic, 
Bucureşti, 1996, p. 14. 

í Lucian-Vasile Bâgiu, Valeriu Anania. Scriitorul, Editura Limes, Cluj-Napoca 2007, pp. 
315-316. 

dar şi a mitologiei literare (relevând o creaţie mitică personală a autorului). Pe 
de altă parte, Valeriu Anania se apropie de viziunea hermeneutic-antropologică 
a lui Mircea Eliade, în obsesia de a recupera originarul arhetipal'5. O declară 
însuşi autorul: „... poemele mele dramatice pornesc, ca inspiraţie, nu de la 
mituri, ci de la premituri, de la «metafora germinatoare» a mitului”'S. Apoi, 
Valeriu Anania mai declară că se află doar în parte pe linia gândirii eliadeşti, 
întrucât și-a permis unele nuanţe. Astfel, dacă Mircea Eliade vorbeşte despre 
teoria camuflării sacrului în profan, Valeriu Anania vorbeşte, la polul opus, 
despre profan ca fiind o stare patologică a sacrului, o maladie care-l invadează 
dinspre periferie spre centru. În fapt, miturile sunt mai degrabă pretext 
pentru construcții artistice care presupun atât remitologizare cât şi inserție 
de elemente teologice, în virtutea unui crez asumat de către Valeriu Anania. 
În prefața ediţiei din 1982 a piesei Du-te vreme, vino vreme!, Al. Paleologu 
spunea că, în mentalitatea acelor vremi (vorbim de acum treizeci de ani, dar cu 
atât mai mult astăzi), a scrie teatru în versuri, reprezintă ceva vetust, exterior 
şi anacronic, mai ales în contextul dramaturgiei marcate de autori precum 
Beckett, Ionesco sau Brecht. Şi totuși, Valeriu Anania sfidează convențiile şi 
gustul contemporan, iar opţiunea sa este dată nu de „un atașament retardatar 
la formule perimate”, ci de „presiunea unei necesităţi lăuntrice”. Mai mult, 
piesa sa oferă un „exemplu de polimetrie în poezia dramatică”. 

Întrucât pentalogia lui Valeriu Anania subsumează un conglomerat 
(considerat de către mulți exagerat) de motive şi teme recurente mitului (de 
altfel, multe dintre ele au şi fost analizate de critica literară), vom încerca 
să surprindem doar acele elemente comune mitului și teologiei, specifice 
dramaturgiei sale, pe care să le grupăm în câteva teme teologice sau ritualuri 
care ţin de spiritualitatea creştină, respectiv: a) Jertfa de Răscumpărare a 
Mântuitorului; b) Eschatologia creștină; c) Tradiția parastasului. 


Jertfa de Răscumpărare a Mântuitorului 

Cu siguranță, cea mai reprezentativă piesă dramatică din pentalogia lui 
Valeriu Anania este Miorița. În exegeza'* lui Lucian-Vasile Bâgiu, poemul 
dramatic integrează o succesiune de elemente ne-creştine, practici și credinţe 
păgâne şi, pe linia unor cercetători ca H. H. Stahl, Constantin Brăiloiu sau 
Ion Mușlea, surprinde și valența arhetipului dat de un ritual ancestral funerar, 
tocmai pentru a oferi o viziune cu pretenţii exhaustiv-integratoare a mitului 
baladesc. Pe de altă parte, există aspecte comune celor două creaţii, aspecte 


15 Ibidem, p. 225. 

16 Valeriu Anania, De vorbă cu loan Pintea, în „Steaua”, XXXVII, nr. 12, decembrie 1987, 
pp. 22-25, apud Lucian-Vasile Bâgiu, op. cit., p. 219. 

7 Valeriu Anania, Opera literară VI. Teatru, Vol. 2, Editura Limes, Cluj-Napoca 2007, 
pp. 167-168. 

'5 Lucian-Vasile Bâgiu, op. cit., pp. 225-247. 

păgâne asimilate de către paradigma creștină, precum naturismul (înţeles 
ca întoarcere la natură) și creștinismul cosmic (aşa cum l-a definit Mircea 
Eliade). Sugestivă este legătura inextricabilă dintre Eros şi Thanatos, care dă 
originalitate poemului. Valeriu Anania introduce acest aspect tocmai pentru 
a întări caracterul teologic al poemului dramatic. Dar, dincolo de aceste 
consideraţii, există o evidenţă a raporturilor asociative cu teologia creștină, pe 
care le vom releva în continuare. 

Într-o transpunere succintă, poemul dramatic păstrează cadrul pastoral şi 
motivele principale ale baladei, pe care, însă, le expune într-un alt registru. Astfel, 
motivul ożi năzdrăvane, cu darul său profetic, este preluat de personajul feminin 
Mioara, ciobăniţa tânără îndrăgostită şi îndrăgită de Moldan, corespondentul 
masculin al ciobanului moldovean (după cum i-o sugerează onomastica aleasă 
de autor), iar măicuța bătrână, mama ciobanului, este reprezentată de personajul 
Cătălina. Sugestiile creştine propuse de Valeriu Anania sunt clare: Moldan, 
întruchipând dragostea umano-divină, este Hristosul răstignit, Cătălina este 
Maica Domnului, iar Mioara este biserica dătătoare de rod continuu (ca 
rezultat al dragostei agăpe) prin urmaşii care perpetuează creștinismul. Pivotul 
central al dramei îl reprezintă jertfa pe Golgota, în varianta ei transfigurată, 
aşa cum i se adresează Moldan Mioarei: „Totul, totu-n fire/ Cată-o mântuire, / 
Chiar și moartea. [...] Cin' te-o mântui/ Fără numai eu? [...] Că dragostea 
mea/ Viaţă o să-ți dea!”'%. Însuşi bocetul mamei, prefigurând un acatist, în 
finalul poemului dramatic, e convingător pentru sensul jertfei mântuitoare: 
„Bucură-te, cel ce mori/ Cu vecia-n subțiori!/ Bucură-te, rădăcină/ Care birui 
în lumină!”2. Într-o postfață la o ediţie anterioară, Liviu Petrescu susţine 
că Valeriu Anania dezvoltă înţelesuri prin excelență luminoase, în acord cu 
filosofia creștină a vieţii, astfel încât povestea ciobanului devine o poveste 
despre viaţa cea biruitoare a spiritului, despre veşnicia vieții’. Alegoria nunţii 
dintre Moldan și Mioara e văzută ca uniune între Hristos şi Biserica Sa. Nu 
întâmplător, Valeriu Anania exploatează această legătură intimă, în poemul său 
dramatic, exact după calapodul poetico-alegoric din Cântarea Cântărilor. În 
Cântarea Cântărilor, într-o introducere” la acest poem biblic, Valeriu Anania 
arată că aceste corespondențe, în dimensiunea lor mistică, au fost observate 
de către scriitorii patristici, precum Grigore de Nyssa, Maxim Mărturisitorul, 
Nichita Stihatul, loan Scărarul, Ilie Ecdicul, Simeon Noul Teolog, Grigorie 
Sinaitul, Patriarhul Calist, ori, mai recent, de Paul Claudel sau, în spaţiul 
nostru, de Vasile Voiculescu. 


19 Valeriu Anania, Opera literară V, Teatru, Vol. 1, Editura Limes, Cluj-Napoca 2007, p. 132. 
2 Ibidem, p. 223. 

21 Ibidem, pp. 246-247. 

* Biblia sau Sfânta Scriptură, versiune diortosită după Septuaginta, redactată şi adnotată de 
Bartolomeu Anania, Editura Institutului Biblic şi de Misiune al Bisericii Ortodoxe Române, 
Bucureşti, 2001, p. 869. În continuare, citatele biblice se vor da după această ediţie. 

Referindu-se la Miorita, dar și la Mesterul Manole, şi aceasta piesă din 
cadrul pentalogiei, Dan Ciachir consideră că semnificaţia trecerii din moarte 
spre viaţa veşnică poartă versificată definiţia dogmatică a Sinodului IV 
ecumenic de la Calcedon, din 451%. La acest sinod a fost definită doctrina 
bisericească a celor două firi din persoana lui lisus Hristos, cea umană şi cea 
dumnezeiască (doctrină numită diofizitism), fără de care jertfa pe Golgota nu 
ar fi avut sensul mântuirii. Deopotrivă cu primul poem dramatic, și în cel de-al 
doilea, Valeriu Anania introduce un personaj în plus față de forma baladescă, 
reprezentând în ambele cazuri un călugăr. Opţiunea are loc, mărturisește 
Valeriu Anania”, ca urmare a gestionării unor sugestii făcute de Al. Mironescu 
şi Vasile Voiculescu. Noutatea operei dramatice Mesterul Manole, susţine 
Valeriu Cristea”, provine din dedublarea personajului principal, Manole, 
într-o persoană nouă, părintele Safirin, călugăr dar și pictor bisericesc, ucenic 
al lui Leonardo da Vinci, angajat de Manole pentru pictarea mănăstirii pe 
care o va construi. lovanca, un alt personaj nou introdus, adică femeia bogată 
care donează banii pentru construirea mănăstirii, se îndrăgosteşte de călugărul 
Safirin. Există în piesa dramatică, mereu, acest paralelism, între Manole și 
soţia sa, Simina (sinonimul Anei din baladă), pe de o parte, şi, pe de altă 
parte, Safirin şi lovanca (un cuplu interzis). Călugărul Safirin, conștient 
de scopul său monahal, nu dă curs iubirii lovancăi, sacrificând-o în planul 
ideii artistice prin pictarea în icoana Precistei: „Fiara mea/ Va fi-n pronaos 
ctitorită pe zid./ Acolo am s-o-nchid şi-am s-o ucid"%. În felul acesta, constată 
Romulus Diaconescu, „Safirin reprimă instinctul animalic din propriul trup, 
dedicându-se exclusiv creaţiei, care presupune asceză, dăruire fără alternative. 
Dumitru Micu zice frumos că «omorârea individului prin integrare în prototip 
e legea de neatins a creaţiei», traducând exprimarea plastică a dramaturgului: 
«Când firea izvodește frumosul măiestrit,/ E osândit izvodul să piară-n ce-a 
rodit”. Ultima sintagmă este folosită de Valeriu Anania drept laitmotiv 
pe parcursul întregii piese. Desigur, sensurile de interpretare sunt multiple 
(bunăoară, ar merita o discuţie motivele mitico-folclorice implicate în operă, 
respectiv cel al zidirii umbrei şi al păsării-suflet, poate şi așa-zisele sacrificii de 
sânge, după modelul mitologic Marduk-Tiamat* ori modelul iudaismului), 


% Dan Ciachir, Cuvânt la lansarea cărţii Miorița, în „Renaşterea”, nr. 7-8/1999, Bistriţa, 
1999, p. 8, apud Valeriu Anania, op. cit., p. 236. 

* Valeriu Anania, Memorii, Editura Polirom, Iași, 2008, p. 223-224; Valeriu Anania, Rotonda 
plopilor aprinși. De dincolo de ape, Prefaţă de Dan C. Mihăilescu, Editura Polirom, lași, 2009, 
pp. 199-200. 

% Valeriu Anania, Opera literară V. Teatru, ed. cit., p. 432. 

% Ibidem, p. 290. 

% Romulus Diaconescu, Valeriu Anania. Un teatru poetic, în „Dramaturgi români 
contemporani”, Editura Scrisul Românesc, Craiova, 1983, pp. 252-254, apud op. cit., p. 436. 
% Petru Ursache, Camera Sambâ. Introducere în opera lui Mircea Eliade, Editura Coresi, 
Bucureşti, 1993, pp. 31-32. 

dar, credem că acest paralelism, Manole-Safirin, are o semnificaţie cu mult 
mai profundă, Manole reprezentând firea umană și jertfa în trup, în timp ce 
Safirin reprezintă firea divină şi jertfa în spirit, întărind concluziile doctrinei 
diofizitiste, a jertfei Mântuitorului, a chenozei Acestuia. Tocmai acest lucru dă 
consistență ansamblului dramatic și, ca atare, nu putem fi de acord cu părerea 
exegetului Lucian-Vasile Bâgiu”, potrivit căruia poemul lui Valeriu Anania 
(dintr-un anumit punct de vedere, cel al surmontării limitei) devine limitativ, 
instituindu-se într-un „cosmoid artistic închis, suficient sieşi”. 

În cea mai istorică dintre dramele sale, Steaua Zimbrului, Valeriu Anania 
evocă etiologia mitului stemei Moldovei deopotrivă cu descălecatul în Moldova 
a voievozilor Dragoș și, ulterior, Bogdan. Potrivit unor referinţe critice, Valeriu 
Anania calcă pe urmele lui Eminescu (cu a sa dramă neterminată, Bogdan 
Dragoș), punând la contribuţie informaţii noi furnizate îndeosebi de istoricul 
C. C. Giurescu (Al. Piru”), piesa traducând în limbajul teatrului un mit 
fundamental, cel al „vânătorii rituale” (Ionuț Niculescu*!), ţinta constituind-o 
demonstraţia că descălecatul nu a fost un început, ci încununarea unui 
zbucium secular (Dumitru Chirilă). În Steaua Zimbrului, creaţia echivalează 
cu întemeierea (Romulus Diaconescu*), altfel spus, întemeierea Mușatei naşte 
o stirpe şi îi dăruieşte un însemn de nobleţe, moartea zimbrului însemnând 
încheierea unei vârste şi începutul alteia (Sultana Craia?%%). Într-adevăr, lăsând 
la o parte consideraţiile formale, corespondenţele teologice pot fi regăsite în 
identificarea zimbrului cu lisus Hristos, dincolo de orice animism, moartea 
animalului sfânt personificând jertfa Mântuitorului. Mai mult, efigia stemei 
întruchipează chipul lui Hristos (întocmai giulgiului păstrat), formator de 
tradiţie iconodulă în Biserică. 


Eschatologia creștină 

Într-un alt poem dramatic, Du-te vreme, vino vremel, Valeriu Anania 
propune, într-un mod cu totul originar, o feerie asupra mitologiei basmului 
Tinerețe fără bătrânețe şi viață fără de moarte, luând în discuţie problema 
timpului (a omului în timp, a vremelniciei acestuia), dar mai cu seamă 
problema netimpului, surprinsă în multiple categorii: nemurire, veșnicie, 
dincolo de timp. Pe de altă parte, acest construct dramatic sintetizează, de 
fapt, proiecția unei viziuni eschatologice. 

Asupra creaţiei literare în cauză, există câteva reflecţii critice privind 
o interpretare adecvată a sa. Pornind de la tema morţii în timp, piesa 


* Lucian- Vasile Bâgiu, op. cit., pp. 247-269. 

3 Valeriu Anania, Opera literară VI. Teatru, ed. cit., pp. 153-163. 
51 Idem. 

2 Idem. 

3 Idem. 

3 Idem. 

reprezintă o viziune dezamăgitoare asupra mitologiei basmului, mai mult, 
chiar un „antibasm” (Al. Paleologu”). Oprirea timpului înseamnă inerție, 
extincţie, echivalând cu moartea (Elisabeta Munteanu’). Metafizicul 
apare prin instituirea raportului dintre ontologic şi relativ, altfel spus, prin 
adaptarea contingentului la transcendent. Semnul timpului este reprezentat 
de personajul Jumæ de Om, care are ceva demoniac în el (Iustin Ceuca”). 
Piesa este o meditaţie asupra duratei, nu a timpului, aspiraţia invincibilă a 
omului spre nemurire fiind o nebunie (Mircea Ghiţulescu*%). Valeriu Anania 
demonstrează caducitatea visului de a deveni nemuritor și consecinţa de a 
accepta vremelnicia cu înţelepciune (Lucian- Vasile Bâgiu*). Poemul dramatic 
afirmă succesiunea vieții în dialectica ei ireversibilă, care nu poate fi anulată de 
intervenţia omului (Romulus Diaconescu“). 

Dincolo de toate reflecţiile critice mai sus amintite, pertinente în felul 
lor, Valeriu Anania, ca teolog, era îndreptăţit să insereze în textele sale şi o 
perspectivă creștină. Pentru că, tema vremelniciei este consecinţa căderii 
în păcatul strămoșesc, iar aspiraţia spre nemurire, împreună și cu efectele 
tehnologice ale progresului (omul încearcă, artificial, să-și prelungească viaţa), 
nu e veridică într-o lume în care Dumnezeu a fost izgonit. Este, totodată, şi 
o viziune biblică asupra decrepitudinii lumii, al cărei timp va fi absolvit doar 
într-un plan eschatologic. Atrocităţile secolului al XX-lea stau mărturie pentru 
o lume fără Dumnezeu. Indirect, sunt multe subtilităţi folosite de Valeriu 
Anania pentru critica societăţii ateiste, dar şi pentru o situare legislativă a 
omului în istorie, ca de pildă: „Biruința-asupra vremii asta este: să ucizi“, 
„Să stai drept şi să judeci strâmb,/ Asta-i toată puterea”. Există în Du-te 
vreme, vino vreme! o viziune imagistică plină de grotesc, unde viermi uriași 
au pus stăpânire pe toată lumea. Imaginea este apocaliptică, de nu chiar o 
identificare cu iadul, pe care Valeriu Anania, în chip profetic, îl înfăţişează ca 
aspect al ordinii divine. Deopotrivă, Valeriu Anania integrează în textul său 
şi o problematică a teoriilor ştiinţifice care au schimbat paradigma timpului 
absolut, respectiv teoria relativităţii și cea a mecanicii cuantice, având unele 
intuiţii asupra formulărilor ştiinţifice viitoare. Ulterior, Stephen W. Hawking 
avea să spună următoarele: „creșterea dezordinii sau entropiei cu timpul 
reprezintă un exemplu de sens al timpului, ceva care diferenţiază trecutul 
de viitor, dând timpului o direcţie. Există cel puţin trei sensuri diferite ale 


% Valeriu Anania, Opera literară VI. Teatru, Vol. 2, ed. cit., pp. 169. 
% Ibidem, p. 341. 
% Ibidem, p. 342. 
38 Ibidem, p. 343. 
3 Ibidem, p. 345. 
“ Ibidem, p. 346. 
4 Ibidem, p. 241. 
* Ibidem, p. 266. 

timpului. Primul este sensul termodinamic al timpului, direcţia timpului în 
care dezordinea sau entropia scade. Apoi, există sensul psihologic al timpului. 
Aceasta este direcţia în care noi simțim trecerea timpului, direcţia în care 
ne reamintim trecutul, dar nu viitorul. În sfârșit, există un sens cosmologic 
al timpului. Aceasta este direcţia timpului în care universul se extinde, nu 
se contractă”$, În planul mitului („dramaturgul istorizează timpul mitic sau 
mitizează timpul istoric”, reversibil-ireversibil, ciclic-aciclic), însă, odată 
cu Mircea Eliade, putem vorbi despre durata profană şi timpul sacru, altfel 
spus, despre regenerarea prin întoarcerea la timpul originar, ceea ce, în chip 
teologic, după sintagma lui Dumitru Stăniloae, înseamnă restaurarea omului. 
Timpul (și problematizarea lui) îşi are ordinea firească doar în măsura în care 
este folosit pentru mântuirea omului. 

Pe de altă parte, intrarea personajului principal, Făt-Frumos, din poveste 
în realitate, are echivalenţa coborârii Dumnezeului întrupat în timp. La prima 
venire, Făt-Frumos era aşteptat ca izbăvitor, dar la a doua venire, nu mai este 
recunoscut (aproape) de nimeni, prefigurând miezul Apocalipsei. Desigur, 
registrul în care este perceput sau după care acţionează Făt-Frumos este unul 
polifonic. Totodată, accepţia pe care Valeriu Anania o dă ieșirii parțiale din 
timp (nu în sensul unei teologii orientale, în Nirvana, de pildă) este cea a 
purității copilăreşti. Nu întâmplător, chiar dacă indirect, transpare versetul 
evanghelic: „Cel ce nu va primi împărăţia lui Dumnezeu ca un copil, nu va 
intra în ea” (Marcu 10, 15). Este şi opţiunea lui Valeriu Anania pentru basm, 
pentru că, după cum observa Gilbert Durand“, basmul — acea înrudire cu 
sermo mythicus, este ceva care ne priveşte în şi prin ochii copilăriei, este acea 
parte de eternitate, de imemorialitate care rămâne în noi. 

Problematica timpului este prezentă și în celelalte creații dramatice ale lui 
Valeriu Anania, văzută ca timp istoric (în special în Greul pământului), ori ca 
problematizare eschatologică a relaţiei moarte-veşnicie (în special în Miorița 
şi Mesterul Manole). O discuţie cu totul aparte, despre multiple sensuri ale 
eschatologiei creștine, o putem avea asupra romanului Străinii din Kipukua, 
dar acest op va fi, cu siguranţă, subiectul unui alt studiu. 


Tradiţia parastasului 

A vorbi despre aspecte aparent particulare ale teologicului este ceva 
firesc într-o operă literară. Valeriu Anania își asumă rolul de a implica astfel 
de aspecte, cum este cel al parastasului, în creaţiile sale. Am optat pentru 
sintagma de tradiție a parastasului în locul celei de cult al morţilor (sau al 


% Stephen W. Hawking, Scurtă istorie a timpului. De la Big Bang la găurile negre, Ediţia a 
doua, Traducere de Michaela Ciodaru, Editura Humanitas, București, 1995, p. 177. 

“í Lucian-Vasile Bâgiu, op. cit., p. 320. 

% Gilbert Durand, Introducere în mitodologie. Mituri şi societăți, Traducere de Corin Braga, 
Editura Dacia, Cluj-Napoca, 2004, p. 172. 

strămoşilor), întrucât prima are o referință strictă la spaţiul teologic creştin, pe 
când a doua sintagmă ţine de filosofie şi de istoria religiilor. A spune că datul 
de pomană sufletelor morţilor este un „obicei păgân tolerat de Biserică”% 
(Lucian-Vasile Bâgiu) este discutabil (desigur, autorul se referea, probabil, la 
aspectul pragmatic al pomenirii), întrucât, chiar dacă aminteşte de un fond 
mitic, tradiţia parastasului are temeiuri adânci, în primul rând scripturistice. 
Benedict Aghioritul precizează că „una dintre tradiţiile vechi și nestrămutate 
ale Bisericii noastre este și rugăciunea pentru cei morţi. [...] Din nenumăratele 
mărturii cuprinse în Sfânta Scriptură, dar mai ales în Istoria Bisericii noastre 
şi în Tradiţie, aflăm că există o comuniune duhovnicească şi o întrajutorare în 
dragoste şi rugăciune între mădularele Bisericii cerești şi pământeşti, deoarece 
toți împreună alcătuim «o comuniune de sfinţi». [...] Prin această legătură cei 
vii îi ajută pe cei morţi. Astfel a rânduit dragostea lui Dumnezeu, voind ca 
unul să se mântuiască prin celălalt. Pe această legătură se întemeiază parastasele 
Bisericii noastre, care dintru început le săvârşea şi se ruga pentru cei adormiţi. 
Dacă parastasele nu ar fi folosit pe cei morţi, Biserica nu le-ar fi săvârșit și nu 
s-ar fi rugat pentru ei”. 

Ultima lucrare dramatică din penzalogia lui Valeriu Anania, Greul 
pământului, reiterează, printre altele, şi tradiţia parastasului, într-un mod 
alegoric. Această piesă este diferită de celelalte, întrucât Valeriu Anania 
renunţă la prozodie şi, totodată, alege, pentru prima dată, mitologia literară, 
configurând un nou mit, pe care-l și numește în subsidiarul piesei: „mit valah 
în devenire”. La un prim nivel de interpretare, pornind de la un substrat 
istoric (ţaratul vlaho-bulgar al Asăneștilor, în timpul dezagregării Imperiului 
Bizantin), Valeriu Anania propune drumul inițiatic dinspre istorie spre mit, 
altfel spus, reintegrarea în mit a vlahilor prin revenirea acestora (din faţa 
istoriei copleșitoare) în matca originară a pământului. E drept că autorul 
foloseşte în piesă și obiceiul Caloianului la români, dar accentul cade pe 
„grelele pământului”, o sintagmă pe care, la o privire mai atentă, circumscrie 
metafora vie a tradiţiei parastasului. Dincolo de mitul htonicului, Valeriu 
Anania sugerează ideea fecundei germinaţii a „seminţelor”, astfel că grelele 
pământului nu sunt încremenire „seacă” în reiterarea unui ritual atemporal, 
anistoric şi inuman, ci pur şi simplu seminţe“&. Personajul principal, Ioniță 
(conducătorul ţaratului vlaho-bulgar), vorbeşte la un moment dat despre 
metafora începutului mitic, dar şi despre comuniunea de-o-ființă cu cei din 
același neam: „Istoria în stare de sămânță. Asemenea Grelelor Pământului. O 
sămânță care nu va rodi niciodată nimic, în afară de gândul că totul încă mai 


46 Lucian-Vasile Bâgiu, op. cit., p. 228. 

17 Benedict Aghioritul, Parastasele şi folosul lor, Traducere de Ştefan Nuţescu, Editura 
Evanghelismos, București, 2002, pp. 5-7. 

4 Lucian-Vasile Bâgiu, op. cit., p. 312. 

poate rodi”. În altă parte, Valeriu Anania pune în gura personajului Muma 
semnificaţia primordială a seminţelor: „Şi ce-ar rămâne din frumuseţea 
noastră dacă ea nu s-ar trage îndărăt în seminţe, cu felurile ei și cu chipurile 
ei şi cu lumina ei? [...] În nici o holdă nu e atâta soare cât într-un bob de 
grâu. [...] Ardeţi faţa pământului, și lumea va răsări din pământ; nimiciţi 
seminţele, şi lumea nu va mai fi. Nu ştiţi voi câtă lumină e-n întunericul 
din ele!...”%. Sfântul Simeon al Tesalonicului, vorbind despre colivă și 
simbolistica sa”! (tradiţie ce durează din secolul al IV-lea), arată că aceasta 
se face din seminţe de grâu și din alte roade ce sunt aduse ca prinos lui 
Dumnezeu, întrucât şi omul este o sămânță, un rod al pământului, astfel 
că, precum sămânţa de grâu se îngroapă în pământ pentru a răsări şi a aduce 
rod, tot astfel şi omul, fiind dat pământului prin moarte, va învia cu puterea 
lui Dumnezeu, spre viaţa veșnică. Importanţa parastaselor (pentru care, în 
1672, s-a ţinut un sinod local la Ierusalim) are, așadar, echivalenţa restaurării 
omului din pământ, adică învierea morţilor spre lumină. Astfel, „Părinţii 
Bisericii au arătat că în lume, în general, nimic nu este desființat şi dispare, și 
că Dumnezeu are puterea de a restaura ceea ce El Însuşi a creat. Întorcându- 
ne la natură, ei au găsit în ea asemănări ale învierii, precum: germinarea 
plantelor dintr-o sămânță aruncată în pământ și putrezită, reînnoirea anuală 
a naturii primăvara, înnoirea zilei, trezirea din somn, alcătuirea originară 
a omului din pulberea pământului și alte manifestări”. Prin urmare, 
rugăciunea şi parastasul sunt singurele forme de comunicare cu cei care nu 
mai sunt printre noi şi acest lucru dă, întocmai sugestici lui Valeriu Anania, 
„greutate” „pământului” care ne constituie ca oameni, întrucât toată spița 
umanităţii este îngropată aici spre a fi ulterior înviată. 

Tradiţia parastasului e abordată şi în Miorița, dar acolo autorul inserează 
şi concepţia mitico-folclorică despre întoarcerea morţilor sub formă de strigoi, 
ca nerespectare a unui ritual. Pe de altă parte, în privinţa pomenirii morţilor, 
Valeriu Anania a rămas uluit aflând” de la vietnameza Tuyet Ly, pe care a 
întâlnit-o în Honolulu, că în Vietnam există un obicei foarte asemănător cu 
Paştele Blajinilor de la noi. 


IV. În loc de concluzii 

Conștient, ca teolog, de rolul apologetic pe care și-l asumă, scriitorul 
Valeriu Anania a recreştinat mituri, dar această remitologizare, ori creare de 
mituri noi, nu ar fi fost posibilă fără harurile care i s-au dat, anume: posedă pe 


* Valeriu Anania, Greul pământului. O pentalogie a mitului românesc, Vol. 2, Editura 
Eminescu, Bucureşti, 1982, p. 285. 

5 Ibidem, p. 240. 

51 Benedict Aghioritul, op. cit., pp. 30-31. 

* Mihail Pomazanski, op. cit., p. 277. 

53 Valeriu Anania, Memorii, ed. cit., p. 486. 

deplin registrul stilistic al limbii române, are competenţe lingvistice (așa cum 
le amintea Eugenio Coșeriu: adică expresive, idiomatice şi elocuţionale). Nu în 
ultimul rând, opera sa are forţă estetică. Toate aceste instrumente scriitoricești 
i-au conturat universul polifonic al operei. De unde și ideea că scriitor nu poţi 
fi oricum: „Îmi spunea Arghezi odată că el a renunţat la intenţia de a deveni 
pictor doar pentru că ustensilele pentru o astfel de îndeletnicire sunt prea 
sofisticate: atelier anume luminat, pânze, pensule, vopsele etc. Un scriitor, însă, 
nu are nevoie decât de un creion, o bucată de hârtie și, eventual, de o bancă 
în parc. Cred că mai târziu și-a dat seama că un scriitor are nevoie, totuși, de 
mai multe ustensile”54. În felul acesta, dramaturgia lui Valeria Anania, funcţie 
de mijloacele artistice folosite, a generat multiple efecte benefice. 

Lucia Cifor: 

Am ascultat trei comunicări care se afiliază foarte bine tematicii generale 
a colocviului. 

Am urmărit prima comunicare, a părintelui Iustin Taban, cu mare 
interes. Eu am mai parcurs nişte texte despre Mănăstirea Putna, cu o ocazie 
recentă, şi sunt foarte încântată să aflu atâtea lucruri. Mai ales să aflu ceea 
ce nu știam, câte sacrificii anonime se înscriu în tradiţia, și trecutul recent 
al Mănăstirii Putna, prin câte incendii a trecut Mănăstirea Putna, prin câte 
presiuni politice, subordonări şi pedepse şi tot felul de neajunsuri. Până la 
urmă ceea ce ajunge să devină mit, pornind de la legendă, are, la temelie, o 
linie neîntreruptă de sacrificii. 

Cea de-a doua comunicare ne-a ancorat în orizontul de lectură, înţelegere 
şi interpretare a două mituri fundamentale ale poporului român: mitul 
Mioriţei şi mitul Meşterului Manole. Aceste două mituri fundamentale au 
trecut prin răstălmăciri, prin reinterpretări şi interpretări, asociabile fiecare 

cu epoca istorică în care s-au dat, cu personalități istorice care au impus un 
tip de lectură și interpretare. Din comunicarea dumneavoastră mi se pare că 
lipseşte una dintre interpretările de referință date Meșterului Manole. E vorba 
de interpretarea dată de Părintele Dumitru Stăniloae. 

Într-o comunicare, publicată în 1976, la Heidelberg, Dumitru Stăniloae 
a prezentat un comentariu, în cheie hristologică, asupra baladei Meşterului 
Manole. Un călugăr benedictin maghiar a constat că tema sacrificiului există 
peste tot în Europa, dar nicăieri nu este legată de o mănăstire. Apoi Părintele 
Stăniloae leagă interpretarea Meşterului Manole de faptul că Manole este 
numele scurt a lui Enmanuel şi că trupul, în limba greacă, este de genul feminin, 
că de fapt femeia este trup bărbatului. E vorba de jertfa călugărului pentru 
mănăstire. Toată mănăstirea se ridică pe jertfele neîntrerupte ale călugărilor. 
De fiecare dată, la baza acestei jertfe stă și jertfirea altei vieţi, soţia în cazul în 
care celălalt este căsătorit sau o persoană dragă, lăsată în lume. Interpretarea 
Părintelui Stăniloae este extrem de bine condusă, extrem de legată, extrem de 
coerentă. Mie mi se pare că nu mai poate fi ignorată, pentru că ea schimbă 
cu totul unghiul de lectură și de interpretare. El găseşte amănunte, în toată 
balada, pentru a-și susţine această interpretare. E drept că noi am trăit într-o 
lume seculară, textul Părintelui Stăniloae a fost publicat întâi într-o revistă din 
Germania şi apoi republicat, în 1992, într-un volum de lucrări cu tematică 
teologică, Ortodoxia Românească, apărut sub coordonarea Mitropolitului 
Nicolae Corneanu. Lucrarea, despre care aminteam, este înghesuită între 
altele şi, poate de aceea, nu e cunoscută. Însă în seminariile mele cu studenții, 
atrag atenţia asupra unor asemenea lecturi, care, din punctul meu de vedere, 
sunt revoluționare. 

Şi tezele lui Ion Filipciuc, cu privire la reinterpretarea textului Mioriței, 
schimbă fundamentele lecturii şi interpretării Mioriţei. Acest cărturar 
bucovinean scrie două cărți. În prima, despre Mioriţa, aduce extrem de 
multe argumente în vederea reînţelegerii baladei ca o mixtură de mituri, de 
reziduuri de mituri şi simboluri ţinând mai mult de istoria şi filosofia religiilor. 
Filipciuc arată cum interpretarea etnologilor se înfundă undeva, într-o mare 
de nonsensuri. Nu e vorba de fatalitatea în faţa morţii și de alte asemenea 
lucruri. Cartea se intitulează Miorita și alte semne poetice, e un volum mare de 
vreo 7-800 de pagini, erudit în problemă, de referință. 

Al doilea volum, Miorița printre muntii ce se bat în capete, mi se pare cel 
mai important, pentru că pune și problema Meșşterului Manole. Cele două 
balade sunt supuse interpretării multor oameni de cultură — domnul profesor 
Pop era şi dumnealui intervievat, foarte mulţi poeți, scriitori, critici literari de 
la Cluj, de la Iași. Aceştia erau chestionaţi asupra lecturii pe care o dau celor 
două mituri fundamentale. Rezultatele sunt extraordinare. Miturile se susțin 
şi prin lecturile pe care le dăm. Problema este ce lecturi dăm și ce oameni citesc 
şi înţeleg miturile. Dacă suntem niște oameni seculari — secularizaţi total sau 

mai neutri, mai distanţaţi de anumite tipuri de înţelegere — nu putem rezona 
la interpretări precum cea a lui Stăniloae. 

Lucrarea domnului Florin Țupu este o lucrare care indică, în tânărul 
nostru coleg, un cercetător în devenire. El este doctorand la catedra de 
literatură comparată de la aşi. Este foarte serios implicat în cercetare, își 
onorează tema de cercetare şi nu ignoră, atunci când și-a ales un subiect atât 
de dificil, nici una dintre laturile problematicii. Domnia sa este economist 
de formaţie, a făcut întâi o facultate de ştiinţe economice, ulterior a urmat 
Literele. Este şi scriitor, și artist plastic, deci are o polivalenţă a inteligenţei 
şi a talentului, dar asta nu-l scuteşte de disciplină. Atunci când vrei să faci 
cercetare, faci muncă de Şcoală Doctorală, nu o încropeală, stil eseu sau alte 
asemenea lucruri spumoase, te duci și verifici și citeşti. Spre onoarea și lauda 
lui a făcut chiar mai mult decât i-am cerut. Îi urez succes în continuare. 

La întrebarea domnului Ion Pop, dacă rezistă piesele în versuri ale lui 
Valeriu Anania, eu aș răspunde cu o suită de întrebări: Shakespeare mai 
rezistă? Teatrul în versuri al lui Mihai Eminescu mai rezistă? Oare noi, cititorii 
de astăzi, nu suntem prea mult tributari unor mode şi unor gusturi ale epocii 
noastre? Chiar mă întreb serios dacă mai rezistă un Shakespeare, bine tradus, 
un Kleist, care scrie și el în versuri. Mie mi se pare că Părintele Bartolomeu 
are un talent lingvistic ieșit din comun. Un om care nu are un asemenea 
talent lingvistic, nu ar trebui să se creadă scriitor. Poate să se străduiască, dar 
să deţină limba, la nivelul performanţelor la care a ajuns Părintele Bartolomeu 
Valeriu Anania, asta nu se poate face cu de la sine putere. Aș zice că necesitatea 
lăuntrică de a scrie în versuri a venit din locuirea în limbă într-o măsură 
exemplară, unică. Piesele sale, având o coordonată tragică, implică un tip de 
comportament al spectatorului, al receptorului. 

Cercetarea estetică ar trebui să conducă la o stare de spirit. Tudor Vianu 
spunea că nu avem nevoie de catharsisul de la sfârșitul receptării, ci de unul 
pregătitor. La întâlnirea cu opera să nu ne ducem oricum, ci să fim pregătiţi, 
purificaţi lăuntric, înălțaţi lăuntric, salvaţi de tot ceea ce ne afectează, ne 
îmbâcsește. Pot să fiu un cititor sau un receptor oarecare, piesele de teatru se 
joacă cu un public numeros, eterogen, care nu mai gustă versurile. Întrebarea 
este cine ar trebui să mai lucreze la formarea gustului. 


lon Pop: 

Sunt dator cu un grăunte de replică. Eu întrebam absolut onest și sincer 
interesat cum vede un cercetător, care a adâncit piesele lui Valeriu Anania, 
teatrul în versuri. Era în joc tipul de reacţie pe care îl putem avea față de 
un limbaj, cu rădăcini mai tradiţionale ale expresiei poetice, poetico-teatrale, 
poetico-dramatice românești. Putem merge până la Hașdeu, cu a sa piesă 
Răzvan și Vidra. Dar problema rămâne: cum putem raporta la o anumită tradiţie 
a teatrului românesc în versuri piesa Miorița. Reluarea sau recuperarea unei 

asemenea formule de teatru, la nivelul retoricii, al versificaţiei, al construcţiei 
poematice — e vorba, totuşi, de nişte poeme, în teatrul lui Anania — mai poate 
fi receptată, cu nuanțările, cu desprinderile şi reatașările spectatorului sau 
cititorului de astăzi? E o chestiune la care domnul Țupu poate răspunde în 
chip eminent, pentru că este în miezul problemei. 


Florin Țupu: 
Limbajul lui Valeriu Anania, în aceste poeme dramatice, este foarte modern. 
Are şi unele sintagme arhaice, dar sunt bine închegate în text. 


lon Pop: 

În cazul Meşterului Manole, elimpede că motivul areo circulaţie balcanică, 
poate până în Ungaria. Se ştie că jertfele care asigură rezistenţa unei construcții, 
fie el pod, fie cetate, la noi biserică, reprezintă un motiv, o schemă mitică și, 
de fapt, arhaică. Sacrificiul este străvechi, ca temă. Trebuie să urmărim schema 
jertfei, a femeii zidite sau a altei fiinţe, asigurând durabilitatea, permanenţa 
construcţiei. Motivul se regăseşte și în alte spaţii, dar la noi rădăcinile sunt 
mai clare. Există o istorie, limpezită deja de cercetători, a circulaţiei acestui 
motiv în Albania, în Grecia și chiar la Cetatea Devei. A avut o circulaţie destul 
de importantă, cu aplicaţii și cu interpretări legate de reperele considerate 
importante pentru fiecare civilizaţie. Nu e un mit original. Originalitatea sau 
marca românească ţine de investiţia spiritual-religioasă, de aplicare a motivului 
la Biserică și nu la un simplu pod. 


Cornel Ungureanu: 

Întrebările sunt întotdeauna foarte bune, foarte necesare, dar ce ne facem 
cu răspunsurile? Mi-a plăcut foarte mult prima comunicare, cu formula 
pelerinajului, cu un rost al lui și o împlinire a lui. Există undeva, în opera 
unor Nae Ionescu sau Vasko Popa, un șir de pelerinaje așezate extraordinar 
într-un rost al spiritului. 

A doua comunicare, despre Meşterul Manole, conţinea o idee a lui Hașdeu, 
a lui Eliade, o idee preluată de Paul Anghel și adusă de Marin Sorescu până în 
preajma noastră. E vorba de talentul și vocaţia „specială” de a lăsa neterminat, 
neîncheiat un drum, o istorie care are deschideri extraordinare. Un eseu-studiu din 
volumul Jnsula lui Euthanasius, „Borobudur, templu simbolic”, ne oferă un model 
de încheiere în anumite spaţii, un model al sacrificiului, pe care ni-l asumăm cu 
mândrie. Domnul Cassian Maria Spiridon spunea că Meşterul Manole est un mit 
românesc. În tot spaţiul balcanic, există acest mit, într-o formă sau alta. Dar ideea 
de sacrificiu şi de împlinire prin sacrificiu poate exista în orice spaţiu cultural. 

A treia comunicare mi se pare foarte importantă, fiindcă ne atrage atenţia 
asupra unor texte pe care le uităm sau nu le mai citim, care sunt greu de citit sau 
nu mai sunt din timpul nostru. În 1984, doamna Buşulenga era la Timişoara. 

În revista Lumina erau patru poeme ale lui Valeriu Anania. Doamna Buşulenga 
le citește cu spaimă și cu exclamaţia: prea argheziene! Literatura propune 
întotdeauna o limită. Textele lui Valeriu Anania sunt întotdeauna sprijinite pe 
valori excepţionale, însă întâlnirea cu noi poate isca, în cazul teatrului, unele 
întrebări. Albumele de genul Cerurile Oltului sunt atât de frumoase, încât nu 
mai avem nevoie de comentariu; literatura pe care ne-o propune are, însă, 
nevoie de analiză, iar un comentariu înseamnă o întâlnire. 

Teatrul în versuri este un gen de care ne-am despărțit. Nu știu în ce 
măsură spiritul critic poate avansa ideea unui teatru în versuri, însă e necesar. 
Valeriu Anania e un cărturar uriaș, e un om foarte important, dar e un creator 
care are totuşi impasurile sale. 


Liviu Leonte: 

Titlul lucrării — Meşterul Manole, un mit doar la români? — mi se pare 
puţin exagerat, exclusivist. Mitul construcţiei și al sacrificiului, sigur că există 
în Peninsula Balcanică, dar ceea ce a scris Cassian Maria Spiridon ţine de 
relevarea specificului spiritualităţii româneşti: nu e vorba de un pod, ci de o 
mănăstire. Că a fost citat Călinescu, e bine. George Călinescu este și autorul 
romanului Bżetul Joanide, unde întâlnim acest mit foarte clar și chiar explicitat 
de protagonist. 

Doamna Cifor, care a avut o comunicare excelentă, propune încă un titlu 
pentru bibliografic, ceea ce este util, dar revoluţionarismul nu înseamnă neapărat 
valoare, acceptare cu ochii închiși. Noi citim cu ochi de istoric literar, de critic 
literar, putem folosi și cunoștințe din alte domenii, teologie sau psihanaliză, dar 
rămâne să aprecieze fiecare un punct de vedere în spirit critic, cum spunea și 
domnul profesor Ungureanu. 


Teodora Stanciu: 

Domnul Cassian Maria Spiridon ne spune că Meşterul Manole poate fi 
înţeles ca un mit pozitiv, cu această smerenie a lucrului neterminat, pentru că 
doar Dumnezeu îl împlineşte în totalitatea lui. Altfel, noi percepem mereu 
mitul Meşterului Manole ca un mit negativ, al adamismului nostru permanent, 
conform căruia nu putem să înaintăm în istoric, în civilizaţie, în cultură. Trebuie 
să vă mai spun că domnul Cassian Maria Spiridon este cel care alcătuiește, la 
Iaşi, suprafaţa asta extraordinar de primitoare şi atmosfera formidabilă a revistei 
Convorbiri literare. Se aşază pe această suprafaţă oameni, uneori aflați la poli 
diametral opuși, dar dumnealui reușește, cu această comportare creștinească, 
să-i adune pe toţi. Este poet, așa cum v-aţi dat seama, își publică volumele de 
versuri, dar recent i-a apărut și o carte de eseuri, ce cuprinde textele pe care 
le-a publicat în revista Poezia, de asemenea o revistă pe care o face să apară cu 
strădanii, cu diplomaţii, cu sacrificii. 

Dan Hăulică: 

Vreau să mulţumesc celor care au gîndit aceste expuneri și mi se pare 
nimerită și gruparea lor. Din înalt, într-adevăr, vin inspiraţiile care l-au 
mînat pe părintele Iustin, pentru că pare foarte frumoasă implantarea sa în 
problematica pe care o prezintă. În primul rînd el dă un exemplu admirabil 
de aggiornamento metodologic. Rămîne fidel chinoviei sale, situării sale 
înlăuntrul rosturilor și al unei ambianţe bine definite de veacuri, şi în același 
timp e sensibil, cu inteligenţă, la metodologii contemporane, ştiind să le 
fructifice. La răscrucea acestor demonstraţii, mitul devine un fel de constelație 
autonomă, capabilă de a se răsfrînge într-o conştiinţă perenă; și capabilă de 
a întreţine o întreagă dialectică între nevăzut şi între ce este tangibil. Trebuie 
să ieşim dintr-o anume tentaţie de exterioară erudiție, care nu duce departe. 
Frumos mi s-a părut în atare analiză, în trepte, a părintelui lustin, mai ales 
îndemnul de a veghia la cele ale pămîntului şi ale noastre, cu ochii mereu 
aţintiți spre constelația aceasta care, ea, ne veghiază și ne conduce. 

Şi eu cred că este o perspectivă nu numai pentru monahi, ci pentru 
ştiinţele spiritului și pentru cercetători. Eu zic științele spiritului şi mă includ 
aici, în ciuda intoleranţei pe care am întrezărit-o la doamna Cifor, care dădea 
de-o parte, ca un fel de frivolitate, tentaţia eseistică şi-l punea la treabă pe 
poet, să se aplice strîns la documentar şi la imediat. Însă, de aceea — spunea 
foarte bine Teodora Stanciu — culegerea noastră de contribuţii se cheamă 
Caietele Putnei şi nu Analele Putnei, tocmai pentru că nu se vrea lipită de 
o cronologie şi de o aplicaţie strînsă, ci încearcă să lărgească spaţiul şi să ne 
dea un anume cîmp de libertate. Nu-l uit pe G. Călinescu, exclamînd odată, 
nostalgic — eram în preajma lui: Fi, eseu, eseu! Eseu înseamnă a bate cîmpii, a 
sti să baţi cîmpii, dar cu grație! Să dea Dumnezeu să ştim să batem cîmpii cu 
graţie căci vom fi mai folositori ideilor și culturii, decît dacă ne aplicăm cu 
pedanterie. Eu revendic asemenea drepturi și pentru noi. 

Să ne păstrăm fiecare originalitatea, în aceste contribuţii, în felul acesta 
va avea de cîștigat cauza noastră comună. E foarte bine că s-a făcut analiza 
Meșşterului Manole, care este un mit fundamental. Dacă e vorba de deschideri, 
într-adevăr filosofia neîncheiatului, de care vorbea domnul profesor Pop, este 
nu numai o ispită contemporană, dar este o realitate profundă. Ce înseamnă 
neîncheiatul la cel mai ilustru artist al Renașterii, care concentrează cel mai 
bine această problematică, la Michelangelo? Înseamnă nemulțumirea cu 
stadiul dat al mijloacelor şi al convențiilor acceptate. De asta, e neîncheiată 
opera, pentru că ea vrea să iese din această strînsoare. Şi o face progresiv. Între 
„Judecata de Apoi” și pictura din Cappella Paolina este o schimbare completă 
de arsenal, care arată voinţa lui Michelangelo de a contraria, de a părea urît, el, 
care era un Dumnezeu al desenului; pentru a fi fidel unei chemări mai austere, 
unei realități mai aspre. La fel în sculptură, „Sclavii”, neterminaţi — îi vedeți 
acuma la Accademia de la Florenţa — ce semnifică? Un fel de refuz al artistului 

de a duce sculptura pînă la forma încheiată, linsă, care era a priorităţi lui 
juvenile, rostită în opere magnific mîngiioase, celebra Pieză de la San Pietro. 
Pe cînd aici, sîntem abrupt prezenţi laolaltă cu făptașul genial, în blocul 
neîncheiat și în sculptura care emerge; rămasă astfel nu dintr-o neputinţă, ci 
pentru că ascultă de o chemare, care îl depăşeşte pe artist în finitudinea lui 
vizuală. Asemenea probleme, trebuie să ni le punem. 

Perseverenţa de care vorbea Blaga, citată de Ion Pop, e sigur importantă, 
nu e numai apanajul ardelenilor, să fim totuşi drepţi. Cel mai frumos poem 
popular, după mine mai frumos şi decît Miorita, este Cîntecul zorilor, o replică, 
grandios ţărănească la lamentaţia din Miorița. Cules de Constantin Brăiloiu în 
Oltenia, a putut atrage prețuirea lui Jean Paulhan, care a publicat o traducere 
franceză, făcută de Voronca şi de Lassaigne, în revista sa Mesures. Inexorabil 
străluminată, trecerea prin vămile tărimului de dincolo e totuşi uimitor 
concretă, mai directă decît în transcripţia lui Alecsandri, dar ascultă neîncetat 
de niște măsuri fatidice interioare. Se caută fierbinte de către cei dragi, pe 
dalbul „pribeag” de la „neagra moarte”? Fără de folos acum orice zbatere. 
„Dar nu e pe dare, / ci e pe răbdare”. lar răbdarea aceasta trebuie înţeleasă 
peste amărăciune. E, pe de o parte, resignaţia în faţa morţii, pe de altă parte 
este tenacitatea inerentă a vieții și a unei vechi civilizaţii, cum este civilizaţia 
rustică, pulsînd acolo. Aceste mitologii, care, iată, au dăinuit pînă tirziu, în 
secolul XX, cînd s-au cules asemenea lucrări, arată o putere de a „supra-via”, 
cum zicea Aron Pumnul, de a rezista, care desfide așteptările. Nu contează 
diferenţele de tratare, rămîne îndărătul nostru, neesenţial, cutare detaliu de 
fabricaţie. Tragedia grecească nu e în versuri? E o piedică acest lucru în calea 
unei transmisii valabile? Cidul nu comportă poezie retorică, de cea mai înaltă 
clasă! Să nu ne împiedicăm în măsuri din acestea, şcolare, — dacă e bine ca 
teatrul să fie numai în proză sau numai în versuri. Important e să încercăm să 
fim la nivelul acestui aflux de profundă inspiraţie. 

Toate lucrurile acestea, eu cred că trebuie să rodească în noi. S-a vorbit 
foarte frumos despre seminţele mentalului, nu numai ale lumii fizice, care 
trebuie să se dezvolte în fiecare dintre noi. Ferindu-ne de un anume alegorism, 
pentru că interpretarea părintelui Stăniloae este foarte coerentă, dar transformă 
datele mitului într-o alegorie. Or, frumuseţea unor asemenea creaţii populare 
este că au această spontanee calitate, au această genuină prezenţă, care sînt 
proprii mitului. Fiinţa lui suveran tainică nu se lasă reglată după previzibilul 
alegoriei. Ca model, cred că ne impune să avem opţiunea și curajul de a merge 
dincolo de etichete, de eticheta literară a convențiilor; şi să atingem, fraged, 
fără crispare, această plămadă fundamentală. 

Comunicări, intervenţii 


moderator: Lucia Cifor 
lulian Costache 


Istoria literaturii ca naraţiune epopeică. Eroi fondatori 


Ne vom opri în cele ce urmează asupra câtorva aspecte legate de 
poziţionarea istoriei literaturii ca discurs în contextul unei hărţi a imaginarului 
colectiv românesc. Pentru că, așa cum a subliniat și domnul profesor Cornel 
Ungureanu în studiile sale dedicate geografiilor literare, se poate observa 
o glisare subtilă de la hărţile geostrategice la hărțile simbolice și, astfel, 
sfârșim constatând că, de fapt, ne aflăm cu toţii într-un imens laborator al 
cartografiilor simbolice. Așadar, care ar fi locul pe care îl poate ocupa istoria 
literaturii în cadrul imaginarului colectiv şi care ar fi poziţionarea pe aceste 
hărţi a unui discurs ce operează cu scriitori, ce reprezintă, în definitiv, nimic 
altceva decât eroi ai unui imaginar colectiv? Care sunt provocările și riscurile 
discursului istoriei literaturii? Care sunt provocările, dar și limitele acestui tip 
de discurs ce funcţionează el însuși ca un generator de mitologie? Personajele 
literare aparţin unui areal cultural. Doar că, arhitectura narativă a acestei 
lumi, antrenată de infiltrațiile miturilor culturale constituite în jurul figurilor 
exemplare, începe să gliseze ușor spre dimensiunea unor mituri comunitare, 
influențând şi vascularizând, așadar, imaginarul colectiv. A pune imaginea 
unui scriitor pe coperta unei reeditări este una, dar a-i pune versurile pe 
muzică sau a-i pune imaginea pe bancnote e cu totul altceva. 

Nu pot fi evitate întrebări ce apar firesc: de ce istoria literaturii ar putea 
funcţiona ca o naraţiune şi de ce tocmai una epopeică? De la Călinescu știm 
că tipul de discurs al istoriei literaturii este tributar unei „științe inefabile” 
şi rezidă într-o „sinteză epică”. Dacă infra-structura epică a istoriei literare 
este indiscutabilă, completarea imediat venită, că modelul narativ al istoriei 
(respectând prestigiul consacrat de modelul călinescian), este cel al unui roman 
devine discutabil, totuși. Şi asta pentru că naraţiunea romanescă nu reprezintă 
singurul model de lectură a structurilor istoriei literaturii, dar, sub presiunea 
modelelor celebre, acesta este cel mai vizibil, are prestigiul simbolic cel mai 
puternic și impactul formativ asupra imaginarului colectiv cel mai profund. 

De ce ar recurge o astfel de naraţiune la eroi fondatori? De ce avem 
de-a face cu o naraţiune care trage spre epopee? Pentru că această naraţiune 
a istoriei literaturii conservă, în structura de adâncime, anumiţi elemenți, 

anumiţi ambreiori, care o fac să funcţioneze în cheie epopeică, în cheie 
mitică, furnizând o naraţiune de legitimare ontologică a unei bresle, cea a 
ficţionarilor, a creatorilor de ficțiuni, poziţionând-o pe harta imaginarului 
colectiv al unei comunităţi. Or, o epopee lucrează cu zei, semi-zei sau, în cel 
mai rău caz, cu eroi. Să ne mai mirăm că, cel puţin pentru unii dintre eroii 
istoriilor literaturii, biografia acestora începe să împrumute ceva din alura 
unui semi-zeu, dacă nu a unui zeu chiar? Așadar, deopotrivă propensiunile, 
dar şi riscurile acestui tip de discurs ţin de condiţionalităţile tehnice ale unei 
anumite infrastructuri de tip narativ. 

Istoria literaturii ca meta-discurs (ca un discurs despre alte discursuri) 
fagocitează, înghite astfel de discursuri ce conservă un memorial epopeic, 
contaminând în cele din urmă și rezultatul final ca atare, care preia reflexele 
interpretative curente, disimulându-le cel mult într-o perspectivă sistemică. 
Istoria literaturii tratează literatura instituţional. De aici și ideea de hartă pe 
care o produce o istorie literară. Prefaţa lui G. Călinescu din Zstoria lui trimite 
clar la această dimensiune benedictină a cartografilor. Or, într-o cultură nu 
sunt mai mult de câteva zeci de cartografi ai unei literaturi. 

Privind dinspre acest versant instituţional, literatura devine un sistem al 
genurilor și speciilor literare, un fel de tabel mendeleevian, ce este dat aprioric, 
conţinând genurile şi speciile literare, ca forme de discurs ce se metabolizează 
la nivelul unei culturi. Iar scriitorii? Ce pot scriitorii să facă într-o perioadă 
de pre-instituţionalizare, care îi solicită cel mai mult? Se grăbesc, cu o 
frenezie extraordinară, să completeze căsuţele rămase libere din acest tabel 
mendeleevian, unde nu au fost încă bifate genurile și speciile literare. În 
felul acesta înţelegem și îndemnul lui Heliade-Rădulescu: „Scrieți, băieți, 
numai scrieți!” Cu toţii se grăbesc, ca nişte şolari. Ce spune Budai-Deleanu, 
în prefața la Tiganiada — epopeea noastră cea mai bună şi importantă, care 
ar fi riscat să rămână şi singura, de nu ar fi scris şi Cărtărescu Levantul 
Budai-Deleanu mărturisea: „...am izvodit această poeticească alcătuire, sau 
mai bine zicând jucăreauă, vrând a forma ș-a introduce un gust nou de poesie 
romănească, apoi și ca prin acest feliu mai ușoare înainte deprinderi să se înveţe 
tinerii cei de limbă iubitori a cerca și cele mai rădicate și mai ascunse desișuri 
a Parnasului, unde lăcuiesc musele lui Omer și a lui Virghil!...” (s.m. I.C.) 
Altfel spus: am scris acest tip de jucărea, ca să arăt că se poate să existe şi pre limba 
românească acest gen de „scrisoare”. Aşadar, am bifat şi căsuţa epopeii. Sigur că 
nu este acel gen de epopee de legitimare a unei comunităţi, în cheie înaltă, 
nobilă, aşa cum şade bine unei epopei de început. Sau așa cum, în secret, 
poate, ne-am fi dorit-o. Este însă o epopee eroi-comico-satirică. Nu era chiar 
o epopee care să poată fonda o mitologie aurorală a unei comunităţi. Dar 
ceva tot a fondat: o dilemă identitară. Dar, dacă asta era vremea epopeilor, 
la început, vedem că în domeniul mitologiei, a mitologiei naţionale, căsuţa 
aceasta rămâne chiar etern neocupată. Mihai Eminescu își propusese să scrie 

un Dodecameron, ca să populeze acest areal mitologic românesc. Voia să dea 
o construcţie coerentă pentru susținerea imaginarului mitic românesc. Or, 
el avea deja o viziune arhitecturală asupra acestei construcţii mitologice. Nu 
a terminat-o însă. Este, într-un alt fel, şi această eternă reluare, sub diverse 
forme, a mitului Meşterului Manole, un mod de a perpetua acest mit care 
ar putea să inducă ideea unei opere nesfârșite, în care ideea de autor dispare, 
fiindu-i luat locul de complicitatea apriorică a mai multor co-autori. Un 
co-autor care are nevoie și de Dumnezeu, pentru desăvârșirea operei, dar şi de 
ceilalți (co)autori care vor să vină după el. Poate că rămâne să fie și aceasta o 
reformulare a ideii de operă înţeleasă ca o ștafetă. 

Din aceeași ștafetă, în afară de Eminescu, însă înaintea lui, ilustrul Asachi 
dorea și el să construiască, să creeze o mitologie românească, pornind de la 
Dochia. Fl a izbutit cu unele, nu a izbutit cu altele. Ce frapează este însă un 
element care apare în studiul despre romantism al lui Dimitrie Popovici. La 
un moment dat, când vine vorba despre epopeile lui Asachi, care se plânge că 
avea nişte epopei într-o casă a sa din Piatra-Neamţ, pe care, însă, un incendiu 
a venit și i le-a răpit; şi literatura română a fost văduvită de încă niște epopei, 
Dimitrie Popovici — un cercetător foarte bun, solid, foarte serios — spune: mai 
bine că s-a întâmplat asa! Suntem puși în dificultate să înţelegem un asemenea 
gest de evaluare, noi, care lucrăm cu smerenie cu ideea de „moștenire 
culturală”, şi care avem un anumit tip de evlavie faţă de cei care au în intenţie 
fapte extraordinare într-o cultură. Mai bine că s-a întâmplat aşa! Nimic nu ne 
îndreptățește să credem că tocmai acolo erau capodoperele lui Asachi. 

Acest diagnostic cinic al lui Dimitrie Popovici arată însă că focul nu 
reprezintă un incendiu normal. El reprezintă o formă de legitimare a unui 
prejudiciu. Acest incendiu nu ia foc de la o cutie de chibrit. El ia foc din altă 
parte. Este o formă mentală — în spatele incendiului se află o formă mentală 
ce vine să justifice o absenţă. Este gestul pe care îl fac și școlarii, l-am făcut 
şi noi, îl fac toţi școlarii — mi-am scris, mi-am făcut temele, dar mi-am uitat 
caietul acasă. De ce spun acest lucru? Pentru că observăm că, odată ce trecem 
de perioada de pre-instituţionalizare a literaturii române, după epoca Junimii, 
ne uităm în istoriile literaturii şi vedem că incendiile dispar. Până aici, la tot 
câteva pagini, ba un incendiu, ba o inundație, ori un cutremur, se întâmplă 
mereu ceva cu manuscrisele și acestea dispar. După Junimea, după epoca de 
modernitate literară, nu mai avem incendii. Istoriile literare nu mai vorbesc 
depre incendii sau alte forme de apocalipsă a textului literar. Să credem că au 
dispărut incendiile? Nu, n-au dispărut incendiile, ci a dispărut forma mentală 
a prejudiciului care trebuia să fie justificat. 

De aceea spun că istoria literaturii conservă în structura de adâncime 
astfel de forme mentale specifice unui univers mitic, pentru că incendiul 
însuşi devine personaj recurent în cadrul unei mitologii, a cărei construcție 
arhitecturală se prelungește tot în linii de forță arcuite mitologic. Astfel de 

poveşti conferă legitimitate ontologică breslei ficţionarilor. De ce spunem că 
istoria literaturii este, de fapt, o naraţiune epopeică? Că este o narațiune — este 
un truism, din moment ce modelul de istorie a literaturii dus la excelenţă prin 
Călinescu a fost comparat, printr-un gest reflex, cu un roman. Mi se pare însă 
că această comparaţie este epuizată. Și-a epuizat resursele admirative faţă de 
modelul călinescian și riscă să opacizeze, să nu mai lase să se vadă cu claritate 
structurile de profunzime pe care le ambreiază o istorie literară. O astfel de 
istorie nu poate să trăiască fără a conferi legitimitate simbolică, fără a oferi 
creatorilor legitimitate în cadrul imaginarului colectiv. Or, în cea mai lucidă 
şi inspirată analiză a modelului călinescian, cea făcută de profesorul Mircea 
Martin în G. Călinescu şi complexele literaturii române, se vede că acest substrat 
mitologic al istoriei literaturii, pe care încerc să-l pun într-un context epopeic, 
ambreiază întreaga mașinărie hermeneutică a structurii istoriei literaturii. 

De ce narațiune epopeică cu eroi şi de ce între acești eroi ai imaginarului 
colectiv unii sunt fondatori? Pentru că istoria literaturii de tip narativ, 
construită în cadrele mentale și epistemologice ale secolului al XIX-lea, pune 
în centrul său ideea de geniu. Dacă nu ai (un) geniu, nu poţi să ai o istorie a 
literaturii. E ca şi când în teatru, dacă nu ai un Hamlet, dacă nu ai la dispozişie 
un actor apt să îl joace pe Hamlet, pur și simplu trebuie să te resemnezi cu 
gândul că nu poţi să pui în scenă piesa. Prin urmare: nu ai eroi civilizatori 
ai imaginarului colectiv, nu ai ce-ţi trebuie ca să poţi scrie o istorie literară, 
decât dacă, aşa cum spune Călinescu, o inventezi. Şi atunci, neavând eroi 
civilizatori reali, inventezi: alţii! Care nu prea au încotro şi trebuie, de voie de 
nevoie, să joace acest rol. 

Mergând pe această centralitate a poziționării în arhitectura istoriei 
literare a ideii de geniu, observăm că marii istorici, înainte de a da istoriile 
literare, și-au pregătit materialele. La fel cum se construiau mănăstirile — din 
primăvară până-n toamnă se ridica edificiul, iar anul următor să făcea pictura — 
la fel se întâmplă și în domeniul construcţiei istoriilor literaturii. G. Călinescu 
se ocupa în perioada „edificiului” în mod special de Eminescu și de Creangă, 
scriind monografii înainte de a ataca „pictura” Istoriei sale. Zoe Dumitrescu- 
Buşulenga nu a dat o istorie a literaturii. Dar avea o viziune pentru o istorie 
a literaturii române. Ea s-a ocupat, la fel ca și G. Călinescu, de Eminescu și 
de Creangă. De fiecare dată când ne întâlnim cu monografii care izbutesc să 
împrospăteze imaginea marilor creatori, putem să înţelegem că există acolo, 
in nuce, structura unei posibile istorii literare. 

În literatura română se vorbeşte despre axa Eminescu-Caragiale, despre 
Mitică şi Hyperion, ca personaje exemplare ale imaginarului colectiv românesc. 
Cu toţii suntem de acord că aceasta este o axă. Dar în materie de axe, inclusiv 
în relațiile internaţionale, s-a tot vorbit de tot felul de axe care au fost formate 
şi reformate. Mă întreb unde este locul lui Creangă? Cum de l-am pierdut 
pe drum? Oare nu ar merita să fie reevaluată poziţionarea lui Creangă, care 

este fără dubiu genial în producţia sa? Nu ar trebui oare regândită această 
polaritate, pe de altă parte, Eminescu-Creangă? 

Încercăm să revenim la infrastructura şi limitele modelului narativ al 
istoriei literaturii. Despre o naraţiune, dacă este cu adevărat naraţiune, știm 
că o putem analiza, ca în şcoală, începând de la narator. Din acest punct 
de vedere, naratorul istoriei literaturii este prin excelență unul omniscient. 
Avem aici o limită a distribuţiei de rol, căci naraţiuni cu naratori multipli 
s-au vazut mai rar, din moment ce ne dăm seama că „citatele critice” nu 
aduc în scenă decât alte „voci” sau cel mult „măşti narative”, dar nu aduc 
un alt narator, atâta vreme cât viziunea naraţiunii rămâne tributară unei 
unice viziuni interpretative. În acelaşi timp, condiţia presupus omniscientă a 
naratorului istoriei literaturii induce cititorului prezumția că acesta „știe tot” 
despre personaje și plantaţia scenografică, chiar dacă se întâmplă să fie evident 
că unele lucruri îi scapă. De aici apare o anume prezumție de „obiectivitate”, 
o asumţie privind obiectivitatea istoricului literar. Când deschidem o istorie 
literară, ne așteptăm să găsim, cu obiectivitate, trataţi nu neapărat toți 
scriitorii, pentru că nu ar mai fi selecţie de valori, dar ceea ce este prezentat 
din punctul de vedere al acestui narator să fie cu detaşare, rece, cu calm, o 
prezentare obiectivă a reliefului istoriei literare. Este prezumată, așadar, 
condiţia de onestitate epistemologică și o imparţialitate nativă a naratorului. 
Aşa să fie oare? 

O altă condiţie a acestei naraţiuni a istoriei literaturii este cea a orientării 
teleologice. Vrea-nu vrea, naratorul istoriei literare povesteşte nu dintr-o 
perspectivă eshatologică — pentru că există asumpţia că istoria literară nu se 
sfârșește niciodată, noi fiind încredinţaţi că lumea se termină, dar, deopotrivă, 
credem cu tărie că literatura nu se termină — ci din perspectiva finalului, un 
final care este, pe de o parte, momentul zilei de astăzi și ceea ce se poate 
prevedea pentru un viitor imediat. 

Narând istoria din acest punct de vedere al unei deveniri continue a 
peisajului narat, devine evident că naratorul acesta omniscient nu poate fi 
unul inocent, atîta vreme cât pentru el nu există cu adevărat evenimente 
impredictibile în desfășurarea narativă. Pentru el nu există ezitare 
hermeneutică. Nici măcar epocile în care canonul literar se remodelează 
şi care sunt fundamental construite pe ezitare, nu sunt povestite de acest 
narator omniscient cu stăpânire de sine şi de situaţie, căci el are acces la 
deznodământul teleologic al faptelor. Când povestește ceva, acest narator are 
o siguranţăă hieratică, ce vine dintr-o perspectivă şi dintr-o viziune monadică, 
căci el re-povestește lumea din perspectiva învingătorilor. Întotdeauna, istoria 
narează din perspectiva învingătorilor. Nu trebuie neapărat să fie un cronicar 
sau un narator de curte. Involuntar, naratorul îşi ataşează propria sa viziune 
narativă punctului de vedere teleologic. Epoca Junimii, ce reprezintă prima 
mare etapă de negociere canonică, este repovestită, în toate istoriile literare, 

din perspectiva junimiștilor, aşadar din perspectiva învingătorilor. Nu avem 
prezentată asupra acestei bătălii canonice o perspectivă construită pe baza 
paradigmei pașoptiste. De aici, o serie întreagă de consecinţe. Observăm astfel 
că ceea ce trebuia să fie un narator imparţial, epistemologic imparţial, sfârșește 
vrând-nevrând în chip extrem de discret prin a deveni un fel de narator jucător. 
Involuntar, acesta se ataşază unei viziuni, care este viziunea învingătorilor. De 
ce? Pentru că noi astăzi suntem moştenitorii gustului junimist, al paradigmei 
junimiste în cultură. 

Pe de altă parte, observăm că, din punctul de vedere al viziunilor pe care 
le capătă o istorie a literaturii de tip narativ, modelul cu care lucrează o astfel 
de naraţiune este cel al rețelelor de coerenţe și de congruențe. Întotdeauna 
o istorie a literaturii oferă motivații, nu lasă elemente arbitrare. Or, această 
îmblânzire a semnificaţiilor se face pe bază de rețele de coerenţe şi congruenţe, 
dar niciodată de concurenţe. Nu avem, într-o istorie literară, două viziuni: 
şi cea a învingătorilor, și cea a învinșilor. Asta este, în definitiv, ceea ce sesiza 
Camil Petrescu, când vorbea despre memoriile colonelului Lăcusteanu. El, care 
valoriza autenticismul personajelor, spunea că acest personaj, care era un 
contra-revoluționar — cum fusese şi Asachi, de altfel — oferă o autenticitate 
pe care Junimea o excomunicase în numele unor alte norme și a unei alte 
structuri de gust estetic. Așadar, viziunea istoriilor literare este, de obicei, 
coerentă și congruentă, nu este polifonă, nu se lucrează cu mai multe viziuni. 
Chiar şi atunci când avem istorii ale literaturii cu mai mulţi autori, aceştia 
se subsumează unei aceleiași viziuni naratoriale, încât sfârșim fără a avea o 
polifonie a viziunilor, a vocilor narative. 

Şi încă o consecinţă asupra modului de construire a personajele istoriei 
literare: fiind istoria literaturii o naraţiune care beneficiază de un ambreiaj 
epopeic, învingătorii sunt, întotdeauna, pozitivaţi ca viziune, iar învinşi 
sunt negativizaţi. Așa se explică de ce Macedonski, în competiţie cu modelul 
eminescian, se negativizează. El este recuperat târziu în istoria literară de către 
istorici şi pus în istoria literară, la fel cum și paşoptiştii pierd pe termen lung 
pariul cu reevaluarea estetică a operei lor. Pe de altă parte marii eroi, eroii 
fondatori, geniile unei literaturi beneficiază de o tușă hagiografică a vieții lor. 
Există un fel de corigendă hagiografică a vieţii acestor autori care operează 
oarecum în regim reflex şi care prilejuieşte un balans, o tensiune între reflexul 
mitologizant al discursului istoriei literaturii şi tentaţiile de demitologizare. 
Aş mai spune un singur lucru: încerc să nu fiu atât de ipohondru în faţa 
tentaţiilor demitizării, pentru că, dacă privim lucrurile dintr-o perspectivă 
mai largă, mai îndepărtată, observăm că, până la urmă, aceste exerciţii de 
demitizare s-ar putea să aducă cu sine un beneficiu homeopatic, participând 
în fond la o aceeași regie narativă a unui discurs care își are, prin formele 
mentale și structurile de adâncime, o ancoră de nedezlegat în forma narativă 
a mitului. S-ar putea ca exerciţiul demitizării să recomande etapă de năpârlire 

a unor mituri, de refrișare a lor. Din acest punct de vedere, sărbătoresc și eu, 
alături de dumneavoastră, faptul că în istoria literaturii incendiile nu mai apar 
şi că acest lucru poate să fie un semn că se trece dintr-o vârstă mitică, ce nu 
dispare niciodată, într-o aplicaţie istorică, demnă de pragmatism și de fapte 
care așteaptă să-şi merite istoria. 

Mihai Dorin 


In illo tempore. 
Discurs istoric și metodă în jurnalistica eminesciană 


Opera gazetarului Eminescu, precum și cea a doctrinarului conservator, 
consună cu cea poetică. Atât în Poesis cât și în Politeea, regăsim aceeași forță 
creatoare unică, profund tragică. G. Uscătescu sesiza osmoza dintre „înfiinţarea 
poetică” a timpului și spaţiului eminescian cu patriotismul, dar şi lecţia de 
moralitate și demnitate umană ce respiră din ansamblul operei poetului!. La 
rândul său, Mihai Cimpoi sublinia fundamentarea ontologică a culturii și 
istoriei româneşti în opera omnia eminesciană, dar și interferența filoanelor 
culturale ale Orientului și Occidentului’. Doar „din rădăcini proprii, din 
adâncurile proprii, răsare civilizaţia adevărată a unui popor”?. 

Toate marile probleme ale României se regăsesc în magma publicisticii 
eminesciene. Teme precum reașezarea țărănimii în drepturile ei istorice, ori 
rolul creativ fundamental al acesteia, în trecutul nostru, industrializarea 
progresivă, adecvată specificului ţării, problematica muncii productive, opusă 
parazitismului social și corupţiei, cea a organizării învățământului ca factor 
de progres și securizare a naţiunii, a onestităţii în organizarea instituţională a 
României, în fine, problematica adevărului în viaţa socială, în cultură, ori în 
folosirea limbii române, sunt veritabile paradigme ale percepției și reflecţiei 
eminesciene. De aceea, nu întâmplător, Petru Creţia vorbea de „întruparea” 
conștiinței noastre istorice în Eminescu‘. 

Opera jurnalistică eminesciană nu se plasează în planul secund al creaţiei 
ori al ordinii axiologice, ea fiind disjunsă adesea „pentru a ne conforma 
spaimelor noastre ideologice”, în poetică și ideologică, ori, mutatis mutandis, 
în esenţială și aleatorie’. Și aceasta în ciuda unui mai vechi apel făcut de 
Perpessicius, de a asuma caracterul unitar al existenţei materiale și sufletești a 
poetului, recognoscibil în prezenţa artistică și ideologică, atât în articolul de 
ziar, cât şi în „poema cea mai hieratică”. 

Fractura artificială dintre poetul şi gazetarul Eminescu este opera criticii 
sociologizante, de factură socialist-poporanistă, ori liberală. Cei care au impus o 
perioadă de timp acest model de interpretare au fost, în principal, G. Ibrăileanu 


! G. Uscătescu, Luceafărul. La un centenar, Madrid, 1989 

? M. Cimpoi, Spre un nou Eminescu, Ed. Eminescu, Bucureşti, 1995, p. 73 
3 În Timpul, 6, VIII, 1878 

4 M. Cimpoi, op. cit, p. 8-9 

5 Ibidem, p. 99 

şi Eugen Lovinescu. Obsesiile noastre privind întârzierea culturală, care au 
generat mişcarea de sincronizare, iar ulterior, şi cu rezultate controversate, 
sondarea intuiţiilor ori finalizărilor noastre protocroniste, par să-și găsească o 
formulă mai inspirată de ordonare în fenomenul pancronismului, despre care 
a vorbit Adrian Marino, adică a unei comuniuni între cultură și personalităţi 
autonome, dar similare. 

„Cea mai temeinică întâlnire a lui Eminescu cu romanticii are loc 
pe tărâmul mitului...şi al configurării unei imagini arhetipale a lumii”, 
crede Mihai Cimpoi, dezvoltând o idee mai veche a lui Zoe Dumintrescu 
Buşulenga“. Atunci când plonjează în lumea începuturilor aurorale, „lume 
ce gândea în basme şi vorbea în poezii”, Eminescu o face pentru a răspunde 
nevoii sale de certitudine și adevăr. De aceea, el nu recurge la magie pentru a 
revifica lumea arhetipurilor, precum romanticii germani. 

La rândul său, percepţia uneia dintre culturile fundamentale ale 
umanităţii, cea indiană, s-a realizat atât prin intermediul culturii germane, 
care, într-o măsură chiar mai semnificativă decât cea engleză, a promovat 
paradigma indiană în conştiinţa Europei, dar cu deosebire prin porii fondului 
său de sensibilitate. Schlegel, Tieck ori Schopenhauer găsiseră calea către 
„patria noastră universală”, India. Deși nu a scris aproape nimic despre India, 
ea figurează ca arhetip, ca topos în viziunea poetului. Cu toate că eminentul 
indianist Sergiu Al-George, în remarcabila sa lucrare Arhaic şi universal. India în 
conștiința culturală românească, probase profunzimea cunoştinţelor de filosofie 
şi filologie indiană ale poetului, iar Caragiale și Slavici atestaseră pasiunea sa 
pentru cultura indiană, această importantă dimensiune a culturii poetului 
a fost integrată viziunii sale relativ târziu, prin efortul substanţial al Amitei 
Bhose. Cunoscuta cercetătoare de la Calcutta descoperea subtile filiaţii ideatice 
şi de sensibilitate între Eminescu și cultura indiană. În termeni indieni, am 
putea spune că Eminescu era mai mult decât poet și filosof, era Zersanik (cel 
care vede) și kavi (poet-înţelept), poetul nedorind „să arate lumii chipul său de 
filosof în sensul european al cuvântului”, ci acela de autor care „identifică într- 
un tot sublimul modalităţii umane şi al sensibiltăţii puse în verb”. 

Europenismul și orientalismul (indianismul) se întâlnesc neconflictual în 
creaţia lui Eminescu. Asemenea altor spirite majore, Eminescu este în timp și 
în atemporalitate, nefiind purtat de valurile sale, în același timp el creind timp 
cultural și naţional. 

Pornind de la identificarea unui palier de sensibilitate comun, s-a remarcat 
şi comuniunea ideatică dintre Eminescu şi Coleridge, Wordsworth ori Keats, 
şi anume retragerea în arhetipal, în natural şi meditaţie melancolică”, în vreme 
ce poeta și traducătoarea Brenda Walker remarca similitudinea înţelegerii 


* Ibidem, p. 136 
7 Ibidem, p. 184 

intuitive a naturii umane la Eminescu și Shakespeare, ori viziunea comună 
amplă asupra universului’. Nu întâmplător, în Shakespeare, Eminescu vedea 
„geniala acvilă a Nordului”, adică un geniu natural din aceeași categorie din 
care el însuși făcea parte. 

În opera poetică, Eminescu realizează o aglutinare a unor paliere 
mitologice dintre cele mai variate, din spaţiul românesc, din antichitatea 
clasică, din India, ori teme mitologice specific romantice, precum cea a geniului 
nemuritor. Spre exemplu, în cristalizarea Luceafărului, Dumnezeu din basmul 
lui Kunish devine Adonai, apoi Demiurg, iar Zmeul devine Eon și Hiperion. 
Poemul „conjugă mitul dacic al nemuririi sufletului cu mitul Brahman al 
puterii zeului suprem de a crea lumea din sine”. În schimb, în proza politică, 
acolo unde poetul şi-a propus cunoaşterea adevărului, în temeiul certitudinii 
izvoarelor, preferința sa se îndreaptă spre construirea unei epopei, în spirit 
romantic, utilă operei de emancipare a naţiunii. În aserţiunea „adevărul e 
stăpânul nostru, nu noi stăpânii adevărului”!0, Eminescu exprimă concentrat 
crezul său nedezminţit în cunoaşterea pozitivă, asimilând mentalitatea 
ştiinţifică a epocii. E aici, în nuce, expresia unei veritabile ars historica, care îţi 
interzice să „visezi”, dincolo de conţinutul și logica izvoarelor. În viziunea sa 
organicistă, poetul identifică în izvor temeiul adevărului, iar în cunoașterea și 
asumarea istoriei, substanța simțului istoric. Necunoaşterea acelui "timp de 
începere”, a „cauzei începătoare”, face ca simţul istoric şi conștiința identitară 
să se ofilească, în beneficiul elementelor străine, care profită de acest deficit, 
pentru a-și impune propriul lor canon. 

Preocupant constant, încă de la debutul activităţii sale publicistice, 
de chestiunea identităţii, Eminescu o asumă în dimensiunea agonală a 
romantismului militant și mesianic. Națiunea care dorește să facă istorie are 
datoria să-și identifice valorile, să le conserve şi să le pună în ecuaţia luptei 
pentru existenţă, într-o lume născută sub zodia lui homo homini lupus est. 
Această schiţă ontologică este chintesenţial exprimată în idea că „nu ne-am 
trezit noi — s-au trezit secolii din urma noastră și ne-au scuturat din somn”. 
Cu onestitate autentic creștină, poetul își asumă rolul de ecou al timpului, 
de rezoneur al clopotului istoriei. În aceeaşi ordine moral-creştină, cugetarea 
eminesciană exprimă ideea romantică a sursei căderii în „împlerea” măsurii 
măririi, a acelei vanitas vanitatum a formelor istorice care ignoră tocmai esența 
măsurii. Doar împărăţiile, adică formele anomice ale puterii sunt erodate de 
viermele deșertăciunii. 

Pe tărâmul cunoașterii istoriei, acolo unde și-a încercat capacităţile, 
fără să-şi propună specializarea, Eminescu s-a comportat ca un profesionist. 


8 Ibidem, p.186 
” M. Cimpoi, Plânsul demiurgului, Bucureşti, 1995, p. 164 


1 M. Eminescu, Fragmentarium, Ed. Ştiinţifică şi Enciclopedică, Bucureşti, 1986, p. 87 
1! Ibidem, p. 144 

L-au fost suficiente cunoștințele temeinice, chiar dacă nesistematizate, dar 
cu deosebire orizontul cultural generos şi capacitatea unică de a empatiza cu 
spiritul istoriei şi a pune în acord orizonturi și sensibilităţi culturale dintre cele 
mai diverse. 

Într-un veritabil discurs asupra metodei, Eminescu tratează mitul cu 
rigoarea echidistantă a istoricului, căutând în acesta nu atât forma „derutantă”, 
cât fondul, adică „idei oarecare”. Cum trebuie să procedeze istoricul cu mitul? 
Nu-l citează mecanic, pentru a face din el „jucării mnemotehnice pentru 
copii” ci caută să-i descifreze „spiritul”, „ideea” aflată dincolo de simbol, 
deoarece mitul este o „hieroglifă”, pe care nu e suficient că ai „văzut-o”, ci că ai 
„înţeles-o”!?. Miturile „ca atare sunt mincinoase”, conchide poetul, în spiritul 
pozitivist al epocii, însă istoricul are misiunea de a le „citi” în miezul lor și a 
le valorifica. Sensibilitatea romantică cu privire la mit, ca sursă esenţială de 
cunoaștere, se întâlnește neconflictual cu cea pozitivistă a decriptării oneste, 
ştiinţifice, a substanţei lui. 

Popor vechi, dar naţiune tânără („Noi suntem începători, nu tineri” ”), 
românii trebuie să-și folosească judicios energiile, să facă scut din istoria lor, 
pentru a se încadra responsabil și cu sorți de izbândă în canonul modern, 
care li s-a impus prin forţa împrejurărilor istorice. În timpul major, în care 
şi-au dat măsura vredniciei, adică în acel ¿Xo tempore idealizat, desigur, dar 
nu mistificat, românii află reperele lor identitare, din care se mai pot nutri 
dacă sunt îndrumați de elite autentice şi nu de cele aglutinate pe parcursul 
„arderii etapelor” din epoca modernă. Recursul poetului la valorile din ¿o 
tempore nu este paseist, aşa cum s-a crezut adesea, întrucât poetul ţintește 
trezirea românilor prin imboldul la faptă și căutarea sensului „secolilor din 
urma noastră”. 

Că regulile după care o civilizaţie se structurează exclud improvizaţia, 
aproximările ori visarea melancolică, poetul o probează în toate abordările 
sale jurnalistice. Convins de rigoarea pozitivistă a chimiei civilizaţiei, 
Eminescu imaginează chiar o fundamentare matematică a acesteia, în care 
elementele constitutive — ginta, munca, teritoriul — concurează pentru a 
asigura o formulă coerentă de viaţă istorică. Astfel, atunci când numărul 
membrilor ginţii este mai mic decât teritoriul, ginta cheltuieşte „cea mai 
puţină muncă pentru a se întreţine”, ocupându-se cu păstoritul și vânătoarea. 
Munca necheltuită pentru existenţă constituie „un capital de energie de 
rasă”, convertit în „ vitejie” şi „vioiciune vitală”. Concluzia are rigoarea logicii 
matematice: „Toate naţiile păstoreşti sunt eroice”. Şi reciproca este adevărată: 
„epoca eroică e epoca păstorească” 11. 

Într-un spirit toynbee-an avant la lettre, Eminescu demonstrează că un 
2 Ibidem, p. 237 


15 Ibidem, p. 254 
'4 Ibidem, p. 119 

popor/naţiune „se naște prin reacţiunea în contra unei dominaţii străine”. 
Vezi cazul rușilor vs. tătari, a românilor vs. unguri, a olandezilor vs. spanioli!?. 
Prin aceste trimiteri nu ne propunem să redeschidem dosarul caracterului 
atotanticipator și atotîncepător a lui Eminescu, ci, în spiritul convergenţelor 
adânci propuse de Amita Bhose, să subliniem comuniunea dintre spiritele 
mari din vremuri şi spaţii diferite. Această încercare de a da o fundamentare 
matematică metodologiei cunoașterii istorice nu este un simplu moft pozitivist. 

În magma pulsatorie a manuscriselor, gânduri aparent disparate ori 
idei neîncheiate dezvăluie forţa, percutanţa și uimitoarea bogăţie a cugetului 
eminescian. Reflecţiile poetului cu privire la sensul și logica istoriei, la vibraţiile 
adânci ale timpului, relaţia empatică a istoricului cu materia cercetată ori 
metodologia cunoașterii, binemerită a fi integrate discursului identitar 
eminescian. Cât priveşte filosofia istoriei, Eminescu dezvoltă tema romantică 
a revoltei geniului împotriva voinţei mulțimilor („opinia publică în genere”) 
şi a puterii. Întrucât „toată filosofia istorică e concentrată în formula latină 
Stat pro ratione voluntas, inteligenţa este condamnată a juca rolul de salahor 
al voinţei”, crede poetul. Astfel se petrec lucrurile în durata scurtă. În durata 
lungă însă, inteligenţa superioară învinge voința vulgară, care generează 
„războaie, ură, nedreptăţi”, adică „esistenţă efemeră”, întrucât „într-un timp 
nemărginit un secol e o clipă suspendată”. Revanșa inteligenţei rezidă în logica 
ei intrinsecă: „Adevărat nemuritoare... sunt numai acele producte născute 
dintr-o mare superfluenţă a creierului care a paralizat sau cel puţin s-a eliberat 
de voință”'S. În substanţa profundă a istoriei, geniul se împacă cu timpul, a 
cărui memorie o conservă și o salvează. Amita Bhose, care a făcut radiografia 
consonanţelor, a empatiei şi a disponibilităţilor lui Eminescu de a asimila și 
comunica cu o mare cultură, precum cea indiană, aglutinând informaţiile într- 
un gen de memory bank, punea astfel reflecţia eminesciană în acord cu marile 
culturi, dar şi cu marile descoperiri științifice ale secolului al XX-lea, care i-a 
condus pe unii autori la identificarea așa-zisului protocronism eminescian. 
Poate termenul, datorită supraîncărcăturii ideologice ce i s-a conferit, nu este 
cel mai potrivit, nu însă și substanța gândirii majore din epoci și spaţii diferite, 
intuiţia esenţelor profunde, metodă cu nimic inferioară celei raţionale. 

Şi în discursul cu privire la metodologia cunoașterii istoriei, poetul 
transcende epoca, prin fuziunea dintre obiectivismul pozitivist şi sensibilitatea 
romantică. Pentru a realiza istoria unui proces, istoricul va identifica „legea 
continuității” acestuia, adică „punctul de purcedere, de ajungere și apoi seria 
termenelor intermediare, apoi dublul mecanism de repulsiune și asimilaţiune”, 
toate subordonate unei idei-forţă, care va fi „personajul și eroul” întreprinderii 
sale. Dacă istoricul va descoperi, prin cunoaştere sistematică și empatie, „ideea 


15 Ibidem, p. 124-125 
16 Ibidem, p. 557 

în ea însăși”, atunci aceasta „se va putea vedea în germenele său, tot atât ca și 
în succesiunea, în simultaneitatea, dar și în continuitatea sa, „toată dezvoltarea 
istorică”, astfel încât” vom citi cu o singură aruncătură de ochi, toată opera 
istorică’. N. Iorga, la fel ca și P. Veyne, A. Toynbee ori Al. Zub, în reflecțiile 
lor metodologice ori de filosofia istoriei, ar putea subscrie viziunii eminesciene. 

Nu doar faptele materiale, dar și „mișcările sufleteşti” ale unei naţiuni 
trebuie evocate în scrierea istoriei. Cunoașterea identității naţiunii este ținta 
fundamentală a istoricului. Chiar dacă egoismul „mişcă istoria”, istoricul are 
datoria să cerceteze „cu luare aminte faptele de devotament, de curaj şi de 
abnegaţiune”, care dau măreție naţiunii. Adevărurile și nu „florile istorice” 
adaugă sens cunoașterii. 

Logicii opinabilului îi este subscrisă jurnalistica eminesciană de către 
Monica Spiridon, într-o tentativă analitică raţionalistă, în care pretențiile lui 
Eminescu de neutralitate și preeminenţă a scrupuluilui metodic sunt taxate 
drept orgoliu auctorial. „Metodul nostru e cel urmat în ştiinţe în genere, în cele 
naturale îndeosebi”, pretinde poetul în una din desele sale referințe cu privire 
la rigoarea metodologică pe care a urmat-o negreșit'?. rimiterile sale insistente 
la metodologia ştiinţelor naturii nu sunt, într-o percepţie strict raționalistă, 
decât retorică subordonată premeditat logicii elocvenţei. Dacă în opera poetică 
analiștii admit deplina compatibilitate dintre ars poetica, viaţa şi filosofia sa, în 
temeiul unui unicum etic și axiologic, în opera jurnalistică, Eminescu pare să 
se dedubleze, construind un adevărat eșafodaj metaforic, subsumat, pe de o 
parte, captării bunăvoinţei cititorului, pe de altă parte, partizanatului politic 
decurgând din postura sa de doctrinar și trompetă jurnalistică a intereselor 
conservatorilor. Ideea ratării operei politice, sub imperiul acestei fatale limitări 
a libertăţii poetului, are o lungă istorie, ea debutând cu Gherea și corifeii 
liberalismului din epocă, trecând prin Lovinescu și ajungând până la liberalii 
vremurilor noastre, precum Neagu Djuvara ori Ştefan Augustin Doinaș. 

Denunțătorul  prestidigitaţiei verbale, a  gongorismului retoricii 
preopinenţilor de la Românul, identificate, de altfel, nu doar de Eminescu, dar 
şi de istoricii presei, „uzează el însuși de un dispozitiv retoric bine pus la punct 
şi funcţionând admirabil”. Poetul ar plăti astfel tribut „meşteșugului atât de 
hulit”, el mizând mai mult pe „ingenium”, chiar și pe „recuzita apocaliptică 
a adversarului său”. Pentru a-și întări opinia, autoarea recurge la clasicul 
„argumentum cum auctoritas”, evocându-i în cauză atât pe marele admirator 
al publicisticii eminesciene, N. Iorga”, ce nu ezita să identifice, pe lângă 


7 Ibidem, p. 588 

18 Ibidem, p. 559 

' M. Eminescu, Opere, XIII, p. 319 

% Monica Spiridon, Eminescu, o anatomie a elocvenţei, Ed. Minerva, Bucureşti, 1994, p. 9 
21 N. Iorga, Istoria presei româneşti de la primele începuturi până la 1926, Bucureşti, 1926 

strălucire, și paradoxurile din gazetărie, ori pe raţionalistul G. Ibrăileanu”. 
Mai aproape de adevăr este, în opinia autoarei, Eugen Lovinescu, cel care, 
datorită spiritului său „disociativ şi exact”%, pune diagnosticul de „reacţionară” 
publicisticii poetului, iar ideologiei sale, eticheta de „sentimentală”. 

„Misticismul țărănesc”, exaltarea „păturii rurale” ori edificarea 
„solidarităţii naţionale prin tradiţie”, sunt, în opinia lui Eugen Lovinescu, 
alte trăsături ale discursului politic eminescian. De aici şi până la concluzia 
„duplicităţii studiate” a discursului jurnalistic eminescian, discurs asociat 
celui, de notorietate, a lui Gianbatistta Vico, nu mai e decât un singur 
pas”. În viziunea autoarei, Eminescu practică un discurs jurnalistic baroc şi 
contradictoriu, ignorând atât principiile metodologice evocate cât și cultul 
adevărului şi al rigorii. Tactica poetului este însoţită de „umbra unui discurs 
explicativ (metaretoric), ce spulberă orice îndoială asupra rosturilor ei”. 
Poetul ar păși astfel pe calea bătătorită și de alții în îndelungata epocă de 
cădere a retoricii. 

Că discursul liberal din epocă a urmărit, din raţiuni politice, să 
demonstreze că ideologia pe care o aplica României are menirea de nouă 
întemeiere istorică şi că logicii aceasteia i se subsumează întregul trecut, nu 
este un secret. Că Eminescu recurge, în articolele sale, la ingredientele logicii 
polemicii, nu mai este, iarăși, o noutate. Numai că, aplicând aceeaşi unitate 
de măsură discursului politic liberal şi celui eminescian, riscăm să cădem în 
capcana uniformizării acestora. Acest tip de discurs riscă un schematism logic, 
sugerând că, între modul de a fi și cel de a rosti a lui Eminescu se deschide o falie 
pe care poetul ar fi umplut-o cu artificii retorice și manipulare premeditată. 
Analiza retoricii eminesciene independent de personalitatea poetului și 
complexitatea timpului istoric deschide capcane imprevizibile. Atunci când 
îşi asumă argumentul certitudinii izvoarelor, Eminescu nu se comportă ca un 
retor, asemenea lui Vico, care găsea o formulă de acomodare a lui cerza scire cu 
recta operari, ci asemenea poetului din Memento mori, Rugăciunea unui dac, 
Scrisoarea a IT-a etc., care extrage din illo tempore armătura mitică şi istorică, 
subsumată idealismului său pragmatic. 

Cunoştinţele istorice ale poetului sunt la nivelul celor pe care istoriografia 
română, ori cea germană, le-a produs în epocă. În plus, istoria este țesutul subtil şi 
continuu al întregii sale viziuni asupra timpului. Wo tempore nu este un segment 
mitizat din care poetul extrage argumente pentru bătălia politică din epoca sa, ci 
un rezervor de valori exemplare, în a căror forță pedagogică nu a încetat să creadă. 


* G. Ibrăileanu, Curs de istoria literaturii moderne, în Opere, VIII, Ed. Minerva, Bucureşti, 
1979 

% E. Lovinescu, Istoria literaturii române contemporane, I, Ed. Minerva, Bucureşti, 1973, 
p.13-14 

Monica Spiridon, op. cit, p. 26 

235 Ibidem 

Pentru Eminescu, trecutul nu este o convenţie în care tot ce nu corespunde 
idealului său este denunţat, ci un argument major că în unele epoci, forţa de 
creaţie a poporului român, cea care a dat substanţă identităţii naţionale, a 
fost productivă. La fel ca și ceilalți romantici, și cu argumente istorice de 
o generoasă cuprindere, Eminescu a crezut în continuitatea istoriei, dar a 
asumat şi riscurile catastrofei, ale căderii din timp, ale neantului. În trecutul 
reconstituit cu mijloace istoriografice, dar și în substanţa miturilor, așa cum 
demonstrează manuscrisele, îndeosebi, Eminescu a căutat mereu semnele 
realităţii profunde, inaccesibile spiritului comun. Pentru poet, trecutul este „o 
carte cu șapte peceţi”, a cărei descifrare reclamă metodă și intuiţie profundă, o 
„icoană vie a vieţii”, ale cărei detalii trebuie mereu căutate și înţelese și, nu în 
ultimul rând, arheul, care încifrează substanţa invariabilă, în nuce, a identităţii 
unui popor. Cunoașterea substanţei istoriei, a depozitului său profund de 
valori, nu poate fi realizată doar prin metodă raţională, ci și prin empatie, prin 
comunicare sensibilă. De aici convingerea poetului că descifrarea semnelor 
timpului nu este compatibilă cu spiritele meschine, naturile „catilinare”, ori 
cu homines novi, fără rădăcini istorice şi orfane de iubire. A ignora arheul este 
echivalent cu gestul de a împiedica un popor să se exprime pe sine și a-l arunca 
nepregătit în mașinăria infernală a istoriei. Din cunoașterea pericolelor care 
i-au periclitat fiinţa, românii au învăţat să conserve fondul adânc identitar și 
să se deschidă cu prudenţă spre inovaţie. 

Poet al fiinţei, Eminescu nu este mai puţin istoric al fiinţei. De aici, 
predilecţia articolelor sale pentru problematica dinamicii identităţii naţionale 
şi demascarea riscurilor majore la adresa ființei românești. Convins că 
„zona valahă”, ce avea să fie definită, mai apoi, de Ştefan Teodorescu, drept 
„deficitară, precară și lacunară”, este un uriaș handicap, Eminescu a construit 
o veritabilă alternativă la aceasta, o plasă de siguranţă pentru naţiune, invitând 
elitele la un efort de „compensație normativă”. Pentru aceasta, a invitat elitele 
creatoare, ca în „mite albastre” ori în î//o tempore, adică în marile proiecte 
care au asigurat, în vechime, edificarea identităţii neamului, să descopere 
„sistemul nepieritor de valori”?%. În Odin şi poetul, Eminescu nu ezită să se 
plaseze în rolul personajului ce vine să-i salute pe eroii legendari din Walhalla 
dacică. Mitul nu este niciunde la Eminescu un simplu „veșmânt alegoric”, ci 
o prezenţă vie, cu puteri cosmice și sacre, însăşi Fiinţa. Dacă mitul este solidar 
cu ontologia, aceasta e pentru că, aşa cum au demonstrat cercetările ulterioare 
ale lui Leo Spitzer, „limba gândeşte eminent mitologic”. 

Între poezia şi jurnalistica eminesciană nu există o diferență de fond. 
Analiza metamorfozei temelor în cele două paliere ale creaţiei va trebui să 
fie cheia ce va debloca impasul actual al eminescologici. Şi aceasta întrucât 


% Silvia Paleologu-Matta, Eminescu și abisul ontologic, Ed. Ştiinţifică, Bucureşti, 1994, p.19 
” Apud Silvia Paleologu-Matta, op. cit., p. 93 

atât poezia cât și reflecţia politico-economică şi istorico-filosofică sunt o 
neîncetată interogaţie cu privire la Fiinţă. Atât în imaginarul poetic, cât și în 
pragmatismul militant, Eminescu este onest şi egal cu sine. De unde, altfel, 
forţa lui titanică de a lupta cu inerţiile tristei realități ale României politice și 
sociale, dar nu numai? Nu pentru doctrina conservatoare a părăsit poetul Iașul 
patriarhal, în favoarea viesparului bucureștean, nu pentru demonstraţii de 
elocinţă ori pasiuni politice pasagere, ci dintr-o profundă și esenţială probitate. 
Expresivitatea, nervul polemic, frumuseţea exterioară a elocinţei discursului 
politic eminescian au putut și mai pot deruta. Dincolo de acest înveliş, găsim 
mereu un nucleu spiritual, un ce profund naţional, un sens ce scapă spiritului 
comun, o „muzică a gândirii”, aşa cum o definea Tudor Vianu. Sub haina 
impresionistă, poate, a articolelor sale, cel mai adesea polemice, descoperim un 
acord profund al fiinţei neamului cu gândirea și sentimentele poetului. 

Eminescu avea doar 22 de ani când a redactat textul Hiżeroglifa, din care 
cităm: „Ei nici văd faţa, ei văd sfinxul rece/ Ei văd icoana, înţelesul nu”. La 
o vârstă la care cei mai mulți învaţă alfabetul gândirii, Eminescu definea o 
dimensiune esenţială a spiritului, punând în acord sensuri opuse și îndepărtate. 
În vreme ce noi continuăm să căutăm diverse chingi pozitiviste între care să-l 
încadrăm, ataşându-l schemelor, cea mai complexă întrupare a gândirii ființei 
la români pare să ne scape. 

Illo tempore este la Eminescu timpul mitic, încărcat de poveştile care dau 
sens istoriei, dincolo de faptele cognoscibile cu mijloace ştiinţifice, poveşti care 
înnobilează cu sensuri nebănuite istoria, întrucât vin din tezaurul îndepărtat și 
nepervertit al omenirii. De aceea, cum sugera Silvia Paleologu-Matta, formula 
ce-l actualizează pe î//o tempore este redată identic în toate literaturile lumii. Şi 
Eminescu a recurs la ea : „A fost odată ca-n poveşti...” 

Atunci când în istoria-tradiţie identifici corpusul originar al vieții româneşti, 
„însuși caracterul neamului și maniera lui de a vedea lumea și viaţa”, nu poți fi 
decât onest în relația cu trecutul. Doar pe această forță tainică a istoriei se poate 
zidi concepţia de viaţă a unui popor. În contrapartidă, în acei idola novitatis, 
atât de dragi liberalilor pragmatici din epoca sa, Eminescu a văzut un tip de falsă 
religie, aflată în dezacord profund cu substanţa istoriei românești. 

Instituită cu funcţia de instrument compensativ, prin raportare la 
anomia timpului său, Eminescu găseşte în istoria neamului semnele trăiniciei 
lui, a capacităţii de a stăpâni timpul. Concepţia eminesciană asupra timpului 
ciclic l-a condus la o concluzie tonică, și anume că ceea ce s-a întâmplat 
în planul major al istoriei nu e încheiat definitiv. Putem evoca în cauză un 
anume mesianism romantic, de tip Herder ori Fichte, dar cum românii nu 
au mărturisit niciodată un mesianism al adevărului unic, nu în acesta putem 
identifica sursa principală a credinţei sale în forța regeneratoare a istoriei, ci în 
viziunea organicistă şi empatia generoasă cu poporul roman. 

Imitarea unui model străin de civilizaţie, precum era cel propus de 

liberali, fără pandantul necesar al autocunoașterii și fără răgazul asimilării, 
ne conduce la risipirea istoriei. Trecutul major şi nu cel utopic, așa cum s-a 
glosat%, îi dă speranţă poetului că o mare epocă de regenerare a românilor va 
fi posibilă atunci când „vom fi drepţi faţă cu noi înșine și nu ne vom sfâșia 
pentru vorbe scrise pe hârtie... când vom începe a ne respecta între noi și a fi 
uniţi”, adică exact temele de reflecţie reluate obsesiv, în dezbaterea publică, 
minus geniul lui Eminescu. 

În marile momente de răscruce ale istoriei, Eminescu identifică un act 
esenţial de restaurare şi de conservare a organicului. Isus n-a venit să strice 
„legea veche”, ci s-o restabilească; Luther şi-a propus să redea creștinilor 
credinţa „așa cum a fost”; Matei Basarab a încercat „să pună la loc bunele 
şi bătrânele datini ale ţării”, în vreme ce Tudor Vladimirescu a cerut îndărăt 
trecutul țării „cu Domnia ei, cu legile ei vechi, cu datinile ei”%. 

În timpul călătoriei la Konigsberg şi Cracovia, tânărul Eminescu a avut 
revelaţia complexităţii cunoașterii istoriei, dar și onestitatea de a asuma adevărul 
că nu este suficient de pregătit pentru îndeletnicirea de istoric. Cultura română 
a ratat un istoric, dar a salvat un vizionar. Convins că „în critica documentelor 
nu e permis a visa”, Eminescu a abandonat un proiect profesional, nu și 
interesul nedezminţit pentru istorie. Fără să opereze cu adevăruri absolute, 
istoricul are menirea, în optica poetului, să asigure „conservarea naţionalităţi şi 
a ţării”. Interesul său pentru durată’? se regăseşte nu doar în discursul istoric, 
dar şi în reflecțiile cosmogonice din Caiete, acolo unde timpul pământean este 
privit ca o veșnică repetiţie a infinitului cosmic. 


% Sorin Antohi, Civitas imaginalis. Istorie și utopie în cultura română, Ed. Litera, Bucureşti, 
1994, p. 104-135 

> M. Eminescu, Opere, XI, p. 69 

3 Idem, Opere, X, p. 40 

51 Idem, Opere, XVI, p. 53 

* Idem, Opere, X, p. 259 

% Al. Zub, Sensul duratei la Eminescu, în «Caietele Mihai Eminescu», V, 1980, p. 13 

loan Milică 


Receptarea lui Eminescu, de la mit la kitsch 


„De-oi urma să scriu în versuri, teamă mi-e ca nu cumva 
Oamenii din ziua de-astăzi să mă-nceap-a lăuda. 
Dacă port cu ușurință și cu zîmbet a lor ură, 
Laudele lor desigur m-ar mîhni peste măsură.” 
M. Eminescu, Scrisoarea a I-a 


În februarie 2010, o asociaţie culturală denumită Liga Scriitorilor din 
România, adresa Patriarhiei Române o scrisoare deschisă prin care solicita 
trecerea lui Eminescu în rîndul sfinţilor. Să dăm glas uneia dintre motivări: 
„Având în vedere că Mihai Eminescu a introdus în literatura noastră limba 
literară, care şi-a găsit sălaş și în Biserica Ortodoxă Română, că în întreaga 
operă a poetului descoperim fibra morală şi religioasă a neamului nostru, că 
viaţa întreagă și-a consacrat-o Adevărului și Dreptăţii, că Poetul Naţional a 
devenit simbolul spiritualităţii românești în sânul căreia se află ca stâlp al 
românismului Biserica Ortodoxă Română, propunem canonizarea poetului 
Mihai Eminescu ca sfânt în calendarul ortodox român”. 

Dacă descompunem în date logice şi esenţiale mecanismul acestui 
polisilogism!, înţelegem că: 1) Eminescu simbolizează spiritualitatea 
românească și 2) Biserica, în calitate de stîlp al românismului, trebuie să 
facă din Eminescu un simbol al sfințeniei. Confruntată cu această iniţiativă, 
exprimată în numele a trei sute de membri ai LSR, o mare parte a opiniei 
publice a considerat că solicitarea este, dacă nu absurdă, cel puţin ridicolă. 
În datele ei intrinseci, dincolo de tulburările socio-culturale provocate, 
propunerea prelungeşte și amplifică forţa de propagare a unei imagini care 
s-a fixat şi care persistă în zona superficială a receptării operei eminesciene: 
„Într-un fel, Eminescu e sfntul preacurat al ghiersului românesc”, nota, 
cu aplomb, Tudor Arghezi, adunînd în această exprimare nu doar o suită 
de cuvinte potrivite, devenite, în timp, șablon şcolăresc, ci freamătul unei 
posterităţi poetice prosternate în fața unui model care a părăsit penumbrele 
realităţii spre a intra în zona tulbure a fantasmelor. 


! Polisilogismul poate fi redus la următoarele componente: 1. Eminescu a introdus limba 
literară în literatură; 2. Limba literară „şi-a găsit sălaş şi în Biserica Ortodoxă Română”; 
3. Fibra morală şi religioasă a neamului românesc se află în opera poetului; 4. Poetul şi-a 
consacrat viaţa Adevărului şi Dreptăţii; 5. Poetul este simbolul spiritualităţii româneşti; 6. 
Biserica este stilpul românismului, deci Poetul trebuie considerat sfint. 

Eminescu-Sfîntul este o imagine ce s-a cristalizat în imaginarul colectiv 
în cel puţin două straturi, cu implicaţii și efecte diferite: stratul receptării 
savante, elitiste, strat de adîncime în care imaginea demiurgică a creatorului 
de geniu este înţeleasă și explicată în acord cu energiile organice ale operei 
şi ale epocii în care opera a fost zidită şi stratul vulgarizării, strat superficial, 
în care imaginea de sfint este proiectată pe un fundal hagiografic ale cărui 
cuprinderi au depăşit, prin hipertrofiere, contururile istorice ale omului și 
creatorului Mihai Eminescu. 

Dacă ar fi să dăm crezare melancoliei cu note mistice în care învăluie 
Nicolae Iorga amintirea poetului a cărui viață intrase în declin, răsăritul 
imaginii Sfîntului este vestit cu puţin înainte de plecarea Omului din lumea 
pămîntească: „Era prin 1886. Între noi, şcolarii de curs superior de la liceul 
din Botoşani, Neagu aduse cel dintâi vestea unei noi Evanghelii pentru tineret. 
(...) Era, de fapt, nu o cetire întovărășită de simpatie, de entuziasm chiar, 
a unui poet, ci o iniţiare, aproape religioasă, o prefacere sufletească a unor 
tineri” (Iorga, 1909: 342). Pentru cruzii adoratori din apusul vieții poetului, 
opera este evanghelie iar lectura o experienţă care transformă sufletul. E de 
aşteptat ca, în imaginaţia unor asemenea adolescenţi, dispariţia Omului să 
însemne renunțarea la trupesc și înălțarea în legendă: „Eminescu se absorbise 
întreg în gloria sa. Ea crește zilnic. Tinerii altor generaţii pot fi robiţi trecător 
de alte stele, mai apropiate de ei. Lumina lor nu ne e străină şi o primim 
cu mulțumită, dar, cît priveşte mîngiierea, îndemnul, religioasa purificare şi 
înălțare a sufletului pe care ai dreptul să o cei de la poezie, și pe care ea o dă 
aşa de rar, nu mai avem nevoie să căutăm raze. Neclintită și eternă ni le trimite 
şi azi steaua noastră”. (Iorga, 1909: 345) 

Nici lorga, nici Arghezi, n-au prevăzut că mistica lecturii sau vorba 
meșteșugită, lansată într-o prefață la o ediţie de poezii eminesciene, s-ar fi 
putut împleti cu tulburarea unei imagini care ajunge, în zilele de astăzi, să fie 
dislocată din zona ei de acţiune expresivă și strămutată într-un demers public 
discutabil ca intenţie și neadecvat ca realizare. 

Într-un veac de la momentul în care lorga mărturisea, ca voce a unei 
generaţii, credinţa ingenuă şi legitimă în steaua geniului lui Eminescu, imaginea 
Sfintului — întovărășită adesea de o discretă semantică a dumnezeirii — a trecut 
prin tenebrele literaturii prolecultiste şi a pulverizat imaginea creatorului de 
poezie prin giersuri a căror nemuritoare măiestrie artistică poate fi judecată, 
în tăcere, de oricine. 

Spre exemplu, cine nu-și aduce aminte de cuvintele viguroase ale 
profetului liric care elibera apa artei din piatra seacă a lumii noi („Cînd voi 
izbi o dată eu cu barda,/ Această stîncă are să se crape/ Şi va ţişni din ea şuvoi 
de ape/ Băieți, aceasta este arta !”) nu are cum să vibreze la cugetări săpate în 
poeme pentru tinerime, prin care se exprimă crezul că nici măcar sfințenia 
poeziei eminesciene nu acoperă durerea fără de margini a neamului românesc: 

„Pe Eminescu, noi, poeţii tineri,/ Zadarnic încercăm, nu-l vom ajunge,/ 
Cîntecele lui fără seamăn/ Sînt pentru noi miraj de neatins.../ Dar Eminescu 
nu cuprinde tot/ În stihurile lui dumnezeiesti...] Durerea românească-i mult 
mai mare/ Şi n-o cuprinde toată nici un cîntec”. (Mihai Beniuc) 

Alteori, „durerea românească” este sfinţită prin prinosul împărătesc 
al versurilor Luceafărului, după cum se arată în versurile unui alt autor 
al vremii sale: „Tu, ce-n ritmul melancolic al baladei populare/ Ai cântat 
durerea noastră de la munte pîn’ la mare,/ Cîntăreţ al suferinţei, al minunilor 
trecute/ Într-a îngerilor lume liniştit acuma du-te,/ Căci necazurilor vieţii 
le-ai adus un sfânt prinos:/ Strai de purpură şi aur, versul tău armonios...” 
(Victor Eftimiu, Lui Eminescu) 

Propensiunile ideologice au catalizat deformarea aspiraţiei mistice sau 
mitice prin care posteritatea arăta, pe bună dreptate, că Eminescu este un 
fondator de limbă şi de poezie. Aceleaşi elanuri se fac responsabile pentru 
mutaţia de imagine, prin care momentul Eminescu a fost deplasat dinspre 
statul de adîncime, al înţelegerii ample, de profunzime, către stratul de 
suprafaţă, al înţelegerii superficiale, vulgarizatoare. Creator de literatură, 
Eminescu a devenit el însuşi obiect şi subiect de literaturizare. 

Şabloanele poeziei proletcultiste sugerează, prin cele cîteva palide 
reflectări fragmentare amintite, un cadru encomiastic, condamnat, între 
alții, de Nichita Stănescu, a cărui onestitate înainte-văzătoare şi plină de sens 
înlesnește reliefarea ideii că Poetul poate fi transformat, în pofida voinţei sale 
şi a universului de semnificaţii ale operei, în obiect al neliniștilor colective: 
„Poate cea mai înfloritoare literatură despre literatură ne-a oferit-o existența 
fizică şi socială a lui Eminescu. Cele mai nemaipomenite elucubraţii, cele 
mai mari fantasmagorii, cele mai mari indiscreţii și colportări, — de la bîrfa 
ordinară pînă la compasiunea sublimă — le-a suportat existenţa fizică a lui 
Mihail Eminescu. Cred că dacă poetul ar fi putut să parcurgă măcar o parte 
din amănunţitele și fadele biografii pe care posteritatea i le-a dedicat, nici n-ar 
mai fi vrut să fie.” (Nichita Stănescu, Cartea de recitire, 1972: 108). 

De-ar fi să ne exprimăm în ton cu clișeele, am zice că poetul necuvintelor 
a descifrat în chip legitim şi vizionar gama de atitudini și tonurile posterităţii 
faţă de poetul nepereche. Din păcate, mistificarea nu s-a încheiat odată cu 
dispariţia proletcultismului. Fluxul de șarje encomiastice e departe de a fi 
încetat, el animă și astăzi subsolurile creaţiei şi şedinţele festive din Palatul 
Parlamentului: 

Citind rîndurile „Doamne Eminescu sfinte/ Tatăl nostru din cuvinte,/ 
Carele ne eşti pe lume/ Al luceafărului nume,/ Dă-ne nouă, azi și mâine/ 
Sufletul de pus în pâine,/ Dă-ne floarea cea albastră/ Să-nflorească-n limba 
noastră,/ (...)/ Dă-ne râul, dă-ne ramul,/ Să ne fie veşnic neamul,/ Doamne 
Eminescu sfinte,/ Tatăl nostru din cuvinte! (Nicolae Stoie, Lui Eminescu)”, 
nu greșim prea mult dacă afirmăm că imboldurile lirice luminează doar vidul 

creat de șabloanele nefericite prin care s-a arătat în lume imaginea Sfintului. 
La limită, lipsa de stil poate vieţui într-o exprimare șablonardă cu pretenția 
de poezie, dar granița micului abuz este, însă, depășită în oraţii parlamentare 
care se înscriu pe traiectoria patologiei discursive pe care Maiorescu o numea 
beţie de cuvinte. 

Să observăm, de pildă, un fragment din ședința solemnă a Camerei 
Deputaţilor din 15 iunie 1998: 

„«Doamne Eminescu, sfinte, / Tatăl nostru din cuvinte...». 

«Tatăl nostru din cuvinte», pentru a 109-a oară peste moarte înălțându-se, 
ca de fiecare dată, în zi de 15 iunie, dăinuie sferele înalte ale luminilor și 
luceferilor. «Nu credeam să-nvăţ a muri vreodată / Pururi tânăr, înfăşurat în 
manta-mi / Ochii mei înălţam visători la steaua singurătăţii». 

«Nu credeam să-nvăţ a muri vreodată» — un vers nemuritor dintr-o poezie 
nemuritoare vine spre noi din străfundurile spiritualităţii românești, nu ca un 
strigăt abisal, ci ca o mântuire a geniului, ca cel mai vital vers demn de cel 
mai vechi poem al lumii — «Ghilgameş». Este versul unui învingător absolut 
nu numai în literatura română, ci şi în cea universală, ca un strălucit vers 
al supravieţuirii, izvorând din suferinţa hemografiei poetice, din acea unică 
scriere cu sine a legendei propriei întrupări a unui destin singular, destinul 
celui ars de viu ca Nessus (...). 

În mantia geniului, cu aură de aur trece cu luminos chip de Hyperion, 
înaltul Domn al Limbii Române «cea ca o duminică», cu strălucirea 
Luceafărului sub care spaţiul și timpul dobândesc osmoză cosmogonică.” 
(Lazăr Lădariu, PUNR) 

Oraţia se sfirșește, sala aplaudă. D-na Paula Ivănescu, preşedintele de 
şedinţă, laudă „deosebit de impresionantele cuvinte la adresa poetului național”. 

Cuvinte pline de sensibilitate sau delir verbal ? Ce se mai străvede 
din Eminescu după o asemenea producţie discursivă, al cărei succes l-a 
impulsionat pe autor să o reia în anul următor, tot pe 15 iunie şi tot de la 
tribuna Parlamentului ? 

O succintă trecere în revistă a domeniilor de imaginar atribuite lui 
Eminescu și operei sale în diverse „declaraţii politice” este, credem, edificatoare 
pentru a înţelege în ce condiţii se preschimbă aspiraţia ingenuă și finalmente 
legitimă către mitizare (orice cultură își adoră eroii fondatori, nu?) în producţii 
lingvistice kitsch. 

În plasa elogiilor goale lansate către auditoriu se zbat neputincioase 
mai multe imagini puse sub semnul semantic al ascensionalului: Sfîntul, 
Voievodul, Luceafărul, Eroul civilizator. În cuvîntările parlamentare din 
ultimii cincisprezece ani, fondul de simboluri pervertite care nu îmbogăţesc, 
ci parazitează şi dezechilibrează sfera de idei pe care publicul o primește, din 
discursul public, despre Eminescu și despre opera sa s-a întărit cu reprezentări 

precum Apostolul evanghelist?, Titanul”, Românul arhetipal“, Geometrul 
spiritualităţii românești” sau Victimaf, ceea ce arată că opera și creatorul ei 
pot fi, la un moment dat, copleşite de mistificări. 

„Cine n-are un eminescolog să-şi cumpere”, recomanda Paula Ivănescu 
auditoriului — în ședința parlamentară din iunie 1998 — spre mulţumirea 
„specialiştilor” astfel gratulaţi. De altfel, omagiile fabricate din fibra durabilă 
a limbii de lemn continuă, an de an, în şedinţele parlamentare, una din 
mostrele de recent și fierbinte elogiu fiind axată pe condamnarea detractorilor 
şi a „exaltărilor etnocentriste, mitizante, mesianice” în favoarea cugetărilor 
profunde și a judecăților „de valoare corect obiectivate în substanţa și 
integralitatea operei eminesciene” (Gheorghe Birlea, PD-L, şedinţa Senatului 
din 15 iunie 2009). Uşor de zis, greu de făcut! 

În declaraţiile politice rostite în Parlamentul României, Eminescu este 
citat, parafrazat, denaturat, fabricat chiar, însă niciodată citit, respectat, 
înţeles. Sub pretextul respectului față de Eminescu, discursul demagogic 
mistifică și corupe. O declaraţie politică are ca temă știrea că poemul 
Luceafărul a fost desemnat cel mai lung poem de dragoste din lume”. Alte 


? „Creaţia lui demult a devenit Evanghelia spirituală a neamului nostru, un simbol al culturii 
şi spiritualităţii noastre şi un mare reper pentru toţi românii şi astăzi avem nevoie de istoricul, 
publicistul şi poetul Mihai Eminescu mai mult ca altădată.”, Costică Macaleţi, PSD, Şedinţa 
Camerei Deputaţilor din 16 iunie 2009. 

3 „EI face parte, aşadar, din familia marilor spirite care prin titanismul creaţiei, prin noblețea 
exemplară şi exponențială a operei lor dau o şansă în plus unei culturi, unui popor, de a ţâşni 
din carcasa temporalităţii şi a istoricităţii spre sfera inefabilă a eternității valorilor, singura 
„stea fixă” care pare să scape eroziunii materiei în timp.”, Gheorghe Birlea, PD-L, Şedinţa 
Senatului din 15 iunie 2009. 

4 „Cu poezia care a cuprins toată românitatea, ne-a mărturisit lumii aşa cum am fost şi am 
vrut să fim: oameni de omenie, demni în suferinţă, însetaţi de dreptate şi libertate, conştienţi 
că „vreme trece, vreme vine», fraţi cu codrul, cu râul, cu ramul, apărându-ne cu un eroism 
legendar sărăcia şi neamul.”, Petre Posea, PSD, Şedinţa Camerei Deputaţilor din 22 iunie 
2004. 

5 „Eminescu a dat neamului românesc un plus de măreție şi identitate universală, a relevat ca 
nimeni altul sensibilitatea şi spiritualitatea noastră, conturând cu rigoare de geometru un loc 
al nostru în matca umanităţii. N-a aşteptat poporul român, din mijlocul căruia «Dumnezeul 
geniului l-a sorbit», cum însuşi se exprimă, ca opera lui, în vasta şi caleidoscopica-i alchimie 
spirituală, să fie pusă neapărat pe cântarul judecății critice, pedant savante, ca să şi-o 
aproprieze”, Gheorghe Birlea, PD-L, Şedinţa Senatului din 15 iunie 2009. 

* „Nebunia lui Eminescu a fost un act organizat, lucrat cu mare migală de toţi cei care sunt 
împotriva naţiunii române şi a creştinismului. S-a decis în cercuri oculte omorîrea lui, pentru 
că într-un singur individ era o prea mare putere spirituală, care intuia, înţelegea şi dezavua 
capcanele antinaţionale, nu numai prin poezie, ci şi în politica timpului.”, Leonida Lari, 
PRM, Şedinţa Camerei Deputaţilor din 15 iunie 1999. 

7 „Declaraţia mea politică de azi este urmare a unui eveniment care i-a făcut mândri pe 
locuitorii plaiurilor botoşănene şi cred că şi pe alţi concetăţeni de-ai noştri care trăiesc şi 
simt româneşte. Mai exact, iată despre ce este vorba. World Records Academy (Academia 
Recordurilor Mondiale) a anunţat sâmbătă, 14 februarie 2009, de Ziua Îndrăgostiţilor, 

luări de cuvînt sînt plagiate în toată regula, fiind preluate din volume de 
compuneri chinuite pe care le tocesc școlarii în prag de bacalaureat sau 
din alte surse obscure de informare, fiind, la rîndu-le, preluate în referate 
prefabricate, în articolele din revistele pentru elevi sau în alte publicații de 
tiraj local. O frază precum „Constituită prin sinteza izvoarelor folclorice 
ale lirismului cu câteva din marile direcţii ale poeziei și gândirii europene, 
sinteză săvârşită într-o structură creatoare purtând pecetea geniului, opera 
lui Mihai Eminescu are locul propriu nu numai în literatura română, ci şi în 
cea universală” face carieră în discursul parlamentar (Dumitru Bentu, PSD, 
Şedinţa Camerei Deputaţilor din 1 iunie 2004), în referatele de-a gata ale 
şcolarilor, într-o lucrare de licenţă susţinută la Universitatea din Bucureşti 
în 2007, în revista clasei a X-a B de la Colegiul Naţional „B. P Hasdeu” 
din Buzău (decembrie 2007), în Gazeta Oltului din 14 ianuarie 2010, în 
Curierul armatei, nr. 2, din 29 ianuarie 2010 şi în cine ştie cîte şi mai cîte 
alte producţii de larg consum. Regăsim în fraza în cauză pe Eminescu- 
Geniul, pe Eminescu-Românul, pe Eminescu-Universalul. Cutremurat de 
lovitura clișeelor, mitul creatorului ziditor de limbă și de artă poetică se lasă 
îngenuncheat de kitsch. 

La fel de complicată ca istoriile cuvintelor mit şi kitsch, istoria receptării 
eminesciene nu este lipsită de tenebre. Merită, poate, să aproximăm factorii 
care înlesnesc înscrierea unui complex imagistic asociat unui artist şi operei 
sale pe un traseu deviant, de la mit la kitsch. 

În limba română, termenul mit, aşa cum se lasă el cunoscut de masele 
de vorbitori, este întrebuințat cu mai multe înţelesuri, însă nu toate figurează 
în dicționarele generale şi nici în conștiinţele celor mulţi. Cel mai adesea, 
alături de sensul principal, „povestire cu caracter fabulos (fantastic, sacru) care 
cuprinde credintele popoarelor cu privire la originea lumii, a fenomenelor naturii 
si a altor fapte şi personaje divine sau eroice”, este amintit şi un sens secundar, 


omologarea recordului „Cel mai lung poem de dragoste”: „Luceafărul” de Mihai Eminescu. 
Astfel, drept dovadă, pe site-ul oficial al Academiei Recordurilor Mondiale, www. 
worldrecordsaacdemy.org, este consemnată capodopera eminesciană. Despre „Luceafăr”, 
membrii WRA spun că: „Legenda Luceafărului este o poveste despre o tânără prinţesă care 
se ruga la Luceafăr în fiecare seară. Luceafărul se îndrăgosteşte de ea și este gata să renunţe la 
nemurire pentru ea, dar realizează că iubirea pură pe care o are pentru tânăra fată nu poate 
fi împărtăşită în lumea materială”. World Records Academy descrie „Luceafărul” drept „o 
combinaţie între povestirile filmelor „Pe aripile vântului” (dramă romantică), „Star Trek” 
(poveste SF) şi „Love Story” (poem romantic cu sfârșit dramatic, precum filmul celebru). 
Având peste 100 de ani, teiul lui Eminescu din Parcul Copou din Iași, denumit și „copacul 
îndrăgostiţilor”, este și el amintit de către Academia Recordurilor Mondiale, fiind descris 
drept locul unde Eminescu își găsea inspiraţia, loc devenit acum favoritul îndrăgostiţilor”. 
lată de ce am ţinut să amintesc acest eveniment de la tribuna Camerei Deputaţilor și să 
îmi manifest mândria că botoşănenii au dat românilor și, iată, și lumii, un poet cu adevărat 
nepereche.” Costică Macaleţi, PSD, Şedinţa Camerei Deputaţilor din 17 februarie 2009. 

„reprezentare fără temei în realitate , motiv pentru care acest sens este echivalat, 
în unele dicţionare, cu născocire, legendă ori basm. 

Spre deosebire de lingviştii români, lexicografii francezi dau dovadă 
de mai multă precizie în conturarea sferei de înţelesuri a cuvîntului miż (fr. 
mythe), deosebind trei clase de sensuri, cu diverse variaţii semantice, dintre 
care merită să amintim doar sensul de bază, „poveste prin care se relatează 
fapte imaginare, neconsemnate de istorie, transmise prin tradiție şi în care apar 
fiinte ce simbolizează forte fizice, generalități de natură filosofică, metafizică sau 
socială şi un sens derivat, „reprezentare tradițională, idealizată şi adesea falsă cu 
privire la un fapt, o persoană, o idee şi în raport cu care indivizii sau grupurile își 
conformează maniera de a gîndi, comportamentul . 

Ceea ce merită reţinut din definițiile prezentate este că centrul semantic 
al termenului mit cuprinde trăsături de sens precum oralitate, narativitate, 
traditionalism, generalitate, simbolism. Prin unele dintre aceste trăsături devine 
posibilă apropierea de sensurile unor termeni cum ar fi /egendă sau basm. 

O explorare a evoluţiei celor două categorii de sensuri — sensul principal 
şi cele secundare sau derivate — este necesară pentru a lămuri alunecarea 
dinspre mit către kitsch. 

În opoziţie față de sensurile din limbile europene moderne, termenul 
din greaca veche avea mai întîi sensurile „vorbire, „conversație, „discurs, zvon , 
iar mai apoi a căpătat sensurile poveste, „narațiune (Lidell & Scott 1883: 
983). În vremea lui Homer, cuvîntul mythos avea deja sensul „poveste, fără a 
se face, însă, deosebirea între o poveste adevărată și una neadevărată. Ulterior, 
în epoca lui Pindar (secolul VI î. Hr.), cuvîntul și-a fixat un sens similar, lat. 
fabula, „narațiune ficțională , în opoziţie cu gr. logos, „narațiune istorică (Lidell 
& Scott 1883: 901), trasîndu-se astfel limita între ficțiune şi istorie. Mult mai 
semnificativă decît simpla descriere lexico-semantică este constatarea că, în 
viziunea anticilor, mitul apare ca o formă de discurs ce poate îmbrăca fie haina 
vorbei, a zvonului, fie veșmîntul poveștii. Sensurile principale ale fr. mythe şi 
rom. mit sînt legate de „poveste, în vreme ce valorile semantice secundare se 
apropie, mai degrabă, de „vorbire , „zvon. 

Încă de la vechii greci, în ordinea și forța de semnificare a sensurilor 
care alcătuiesc sfera noţiunii mit începe o răsturnare majoră, pusă pe seama 
dezvoltării culturii. Instaurarea sensului „poveste ca valoare dominantă, în 
defavoarea sensurilor primordiale „vorbire , zvon , este dovada conștiinței că 
vorbirea, zvonul sînt producţii de largă circulaţie, care conservă în chip fragil 
şi mişcător o realitate, în timp ce povestea este o formă organizată, aptă de a 
păstra şi de a transmite o reprezentare care nu se mai lasă ușor măcinată de 
efemeritate. Mit, cu sensurile „vorbire, „zvon trece în zona profanului, iar mit, 


5 A se vedea, în acest sens, articolul mythe din Ze Trésor de la Langue Française informatisé 
(TLEI), dicţionar electronic disponibil la adresa de internet http://atilf.atilf.fr/tlf.htm. 

cu sensul „poveste, se încarcă de sacru”. 

În uzul curent, mai ales în discursul de largă circulaţie, mit este 
întrebuințat adesea cu sensul reprezentare tradițională, idealizată și adesea 
falsă cu privire la un fapt, o persoană, o idee. Acest sens mai păstrează ceva din 
rămășițele vechilor valori semantice „vorbire şi zvon . Avem şi exemple: mitul 
confortului, mitul mașinii germane (sau japoneze), mitul bărbatului cu bani 
etc. În concepția lui Eliade (1998: 19), acest tip de sens este expresia credinţei 
false că „o idee accesibilă unui număr mare de indivizi, și deci „populară” A 
poate deveni un mit prin simplul fapt că realizarea istorică este proiectată într- 
un viitor mai mult sau mai puţin apropiat. Dar nu așa se „creează” mituri”. 

Locuind pe vechiul teren noţional al „vorbei şi „zvonului”, nu pe tărîmul 
„poveștii, sensul secundar arată, din unghiul interpretării date de Eliade, că 
unele realizări discursive şi comportamentale contemporane stau sub semnul 
lipsei de valoare mitică. În cel mai bun caz, mitul, povestea originară, se 
camuflează în unele dintre aceste realizări, însă diferențele din original și 
producţiile de calitate îndoielnică se fac întotdeauna vizibile. 

Dacă se acceptă că sensul „reprezentare tradițională, idealizată şi adesea 
falsă cu privire la un fapt, o persoană, o idee surprinde tocmai absenţa valorii 
mitice sau ieşirea din sfera mitului, ne aflăm cu un pas mai aproape de sensul 
termenului Kitsch. În datele ei cele mai simple, istoria acestui cuvînt începe 
în Germania celei de-a doua jumătăți a veacului al XIX-lea și trimite spre 
punerea în circulaţie a unor bunuri culturale considerate fără valoare. În 
mod frecvent, prin kitsch se înţelege ceva ieftin, pe gustul vulgului, lipsit de 
autenticitate sau de slabă calitate. 

Pervertirea mitului poate conduce către intersecţia cu kitschul. Prin mit, 
ca „expresie a unui mod de a fi în lume” (Eliade, 1998: 18), personajul istoric 
devine arhetip, prin kitsch, ființa este falsificată, degradată, redusă la tipare 
remarcabile doar prin absenţa valorii ce caracterizează prototipul. Mitul este 
caracterizat de prezenţa exemplarităţii, kitschul este marcat de absenţa acesteia. 

Să rezumăm translaţia de la mit la kitsch. Prima treaptă în decăderea 
interpretativă a unui complex imagistic fundamental din opera unui creator ar 
fi neînţelegerea. Sfântul, Voievodul, Luceafărul sau Gînditorul reprezintă, în 
poezia lui Eminescu, modele semantico-imagistice a căror bogăţie depășește, 
prin natura vitalităţii şi deschiderii lor poetice, lectura dogmatică sau 
reductivă. „Orice mare poet”, crede M. Eliade (1998: 29), este un creator care 
vieţuieşte în mit, el „reface lumea, căci el încearcă s-o vadă ca și cum Timpul 


> „Fiind real şi sacru” — observă Mircea Eliade — „mitul devine exemplar şi, în consecinţă, 
repetabil, căci serveşte de model şi în acelaşi timp de justificare tuturor actelor umane. În 
alți termeni, mitul este o /sforie adevărată care s-a petrecut la începuturile Timpului şi care 
serveşte de model comportamentului uman.” (Eliade, 1998: 17). O notă caracteristică a 
mitului este că prin el se creează modele exemplare pentru o întreagă societate. O existenţă 
umană este transformată în paradigmă, un personaj istoric în arhetip. (Eliade, 1998: 26). 

şi Istoria n-ar exista.” Neînţelegerea este adesea compensată prin reducerea la 
şabloane. Reprezentarea vie din text este mumificată și trecută într-un muzeu 
al exponatelor ncînsufleţite, pentru a alimenta curiozitatea mulțimii și pofta 
ei de suveniruri. În al treilea rînd, din şablon rămîne doar o formă vidă, lipsită 
de contururi și, prin aceasta, potrivită pentru orice tip de tranzacţie discursivă. 
În fine, circulaţia neantului imagistic depăşeşte istoria omului şi a creaţiei sale. 
Poetul și poezia sînt asediate de fantasmele rele ale nimicului. 

Maiorescu îşi încheie studiul „Eminescu și poeziile lui” (1889), cu o 
binecunoscută consideraţie: „Acesta a fost Eminescu, aceasta este opera lui. 
Pe cît se poate omeneşte prevedea, literatura poetică română va începe secolul 
al 20-lea sub auspiciile geniului lui, și forma limbei naţionale, care şi-a găsit 
în poetul Eminescu cea mai frumoasă înfăptuire pînă astăzi, va fi punctul de 
plecare pentru toată dezvoltarea viitoare a vestmîntului cugetării românești”. 
Ne aflăm în secolul XXI. Dacă vrem să aflăm ce s-a întîmplat într-un veac, 
înțelegem, privind la detractori, hagiografi, demagogi, retori şi limbuţi 
că acesta nu este Eminescu și că aceasta nu e opera lui. Poetul vieţuiește, 
netulburat, între miturile propriei opere, departe de lumea dezlănţuită. 

Carmen Raluca Șerban-Naclad 


Valorizarea dimensiunii sacre a mitului 
în proza lui Mircea Cărtărescu 


Argument 

Colocviile de la Putna, indiferent de tematica aleasă de organizatori şi de 
interesele cognitive ale invitaţilor, te obligă, ca participant, la o chestionare personală 
a locului şi a rolului pe care sacrul le are în societatea noastră actuală. Ar putea 
părea curioasă şi amendabilă alegerea de a-mi construi discursul pe baza operei 
unui scriitor care, probabil, nu şi-a dat încă întreaga măsură. Precizez că nu am 
luat în calcul criteriul axiologic în selectarea acestui scriitor pentru demersul meu 
analitic. Lăsăm deoparte discuția asupra valorii textelor sale şi din cauza unui 
climat total nefavorabil unei viziuni obiective: pe de o parte există publicitatea 
deşăntată care i se face, iar pe de alta contestarea extrem de violentă, de negare 
totală a operei acestuia. Am ales acest scriitor mai mult ca pe un studiu de caz, 
util în înțelegerea problematicii mai largi care se referă la conditia sacralității şi 
tradiției (aproape că se suprapun cele două concepte) în societatea actuală. M-am 
oprit asupra lui Mircea Cărtărescu pentru că este un intelectual preocupat de 
descifrarea specificului lumii de azi, cu antene fine în detectarea acestuia. Pe de 
altă parte, textele sale de proză dovedesc asimilarea cu bun profit personal a marilor 
modele ale literaturii postmoderne. Proza sa mi se pare o exemplificare interesantă 
a felului în care elemente cu conotație sacră sunt utilizate în operă de către un 
autor care vede în religii niște forme de manifestare perimate, care şi-a mărturisit 
în mai multe rânduri neputinta de a crede în Dumnezeu şi care este un teoretician 
al postmodernismului, deci al produsului cultural ce aparține unei societăți ce 
„subminează orice solemnitate metafizică” (Gianni Vattimo). Textele sale ficționale 
conţin exemple ce demonstrează că autorul este fascinat și mizează pe fertilitatea 
creatoare tocmai a dimensiunii sacre a mitului. Cărtărescu este un exponent al clasei 
de intelectuali ce pariază pe valorile societății secularizate, dar care nu aruncă la 
coșul istoriei valorile cu încărcătură sacră. Le deturnează, însă, sensul. Acestea nu 
mai țin de metafizică, ci sunt privite ca esafodaj al activității inconştientului, devin 
mijloace de studiu al psibismului şi surse ale imaginației literare. 


Prozele lui Mircea Cărtărescu dovedesc o mare bucurie de a fabula în regim 
oniric şi arhetipal, lectorul descoperind în halucinantele pliuri narative simboluri 
şi scenarii mitice ca semina aeternitas. Discutând despre literatura postmodernă, 
acest autor face o afirmaţie care se potriveşte în primul rând literaturii sale, şi 
anume că beletristica postmodernă construiește „ficțiuni ca proiecţii ale dorinţei 

şi reveriei pe structuri arhetipale eterne”!. Personajele sale sunt, în general, 
marginali extatici, care, excedaţi de precaritatea lumii concrete, se retrag, în 
lumi fantasmatice. Fantezia şi Cotidianul se scriu unul pe altul ca în gravura lui 
M. C. Esher, în care două mâini se desenează reciproc. Afirmația lui Gheorghe 
Crăciun că „lumea e continuu fisurată de imaginar”? caracterizează exemplar 
proza lui Mircea Cărtărescu. Fantasticul irupe în factual neașteptat, ca o izbucnire 
a sacrului în profan. „Rupturile de nivel” afectează „eroii de hârtie”, care se 
trezesc într-o dimensiune ce le provoacă, unora dintre ei, sublimul sentiment 
mysterium tremendum. Mitul care umple cu sens alveolele textului apare ca o 
deschizătură tainică prin care curg energii cosmice. Eroii săi se integrează unor 
ritmuri misterioase, refuzându-le pe cele ale cotidianului stereotip. 

Câteva simboluri, arhetipuri și scenarii mitice au o frecvenţă obsedantă în 
scrierile sale, acestea fiind relaţionate cu psihismul personajelor: Androginul, 
Mandala, Căderea, Orfismul, Femeia-Vampir, Arahne, Maya. Ne vom referi, 
pe scurt, doar la câteva dintre acestea. 

Imaginea Androginului anticipează un moment apogetic în biografia 
interioară a personajului, constituind un model pe care îl interiorizează 
sau aspiră să-l interiorizeze diverse personaje: Puia din R.E.M., Victor din 
Travesti, Andrei din Gemenii etc. Interioritatea acestor personaje stă sub o 
marcă semantică totalizantă, coincidentia oppositorum, ele aspirând să devină 
Fiinţa. Androginia coborâtă la nivel fizic este proiectată şi asupra orașului, 
două dintre clădirile sale fiind vizualizate ca semne sexuale. Deci androginia 
este o matrice care modelează atât fiinţe cât și locuri. 

Legată prin semnificaţia totalităţii de imaginea Androginului este 
cea a Mandalei. Aceasta semnalează locul în care se produce o „ruptură 
de nivel”, este semn apotropaic pentru cel care o are tatuată pe cap sau e 
plan al misteriosului București. În prozele lui Mircea Cărtărescu, apariţia 
Mandalei — engramă a sacrului — atenționează personajele că se află într- 
un spaţiu de deschidere către transcendent. Eroii care intră în contact cu o 
reprezentare a Mandalei au revelații. Locuri cu o configuraţie ce trimite la 
desenul labirintic al Mandalei sunt cavoul lui Catană și templul știutorilor din 
volumul Aripa stângă al trilogiei sale. În Orbitor, însuşi orașul este vizualizat 
ca o uriașă Mandala, în centrul căreia se află locuinţa lui Mircea, personajul 
cu atributele Alesului. Când figura Mandalei apare tatuată pe cap, așa cum se 
întâmplă în cazul Ancăi din Aripa stângă şi în cazul lui Maarten din Corpul, 
aceasta reprezintă un semn al ascensiunii spirituale care presupune „o tot mai 
accentuată interiorizare a vieţii şi o treptată concentrare a multiplicităţii în 


unitate: eul reintegrat în tot, totul reintegrat în eu”. 


! Mircea Cărtărescu, Postmodernismul românesc, Editura Humanitas, Bucureşti, 1999, p. 217. 
? Gheorghe Crăciun, Frumoasa fără corp, Editura Cartea Românească, 1993, p. 317. 

° J. Chevalier; A. Gheerbrant, Dicționar de simbolur (vol. TI), Editura Artemis, Bucureşti, 
1994, p. 266. 

Erotismul din prozele lui Cărtărescu este marcat de obsesia monstruozităţii 
feminine, de perceperea femeii drept capcană, mijloc prin care vine Căderea. 
Descoperirea sexualităţii este o traumă care determină ieşirea multora dintre 
personaje din timpul edenic al copilăriei. Actul sexual este asemenea mușcării 
din fructul oprit (recunoaștem aici idei teozofice cu rădăcini eseniene), fapt care 
trage după sine pedeapsa, exilul în timpul maturității, perioadă care debutează 
cu răvășirea trupului de furtuni hormonale. În general, există la personajele 
principale masculine o spaimă de feminitate, obsesia eternului mister feminin 
se transpune în vizualizarea femeii ca monstruozitate ce devorează bărbatul. 
Poate şi de aceea, aceste personaje optează pentru singurătatea atroce, energiile 
lor erotice convertindu-le în impulsuri creatoare, idealul lor fiind acela de a 
scrie o carte totală. 

Ne vom opri asupra mitului Cărzii absolute, abisală, atotexplicativă şi 
influentă ca Providența divină şi asupra condiţiei scriitorului sau naratorului. 
Imaginea Cărţii este ocurentă în mai multe proze, însă Trilogia Orbitor chiar 
este configurată ca o Metacarte, ţesută din obsesia scrierii cărții totale. 

Textul devine o țesătură ce claustrează între ochiurile sale însăși fiinţa celui 
care scrie sau personajele pe care le secretă „creierul, mintea şi inima lui” (REM). 
Textul devine pharmacon — leac şi otravă. Înveninează atunci când autorul 
de carne tinde să se transforme într-o ființă de hârtie, realitatea textului său 
invadându-i cotidianul. Când are rol vindecător, textul este asociat cu pânza 
de păianjen şi cu bandajul, legate prin semnificaţia „tămăduire”, pentru că, în 
comunităţile tradiționale, vracii folosesc pânza de păianjen la închiderea rănilor: 
„Nevroza mea refractară la psihanaliză, psihoterapie, sex, băutură. Refractară, 
mă tem, până și la această ultimă soluţie, la bandajul strâns al acestui text, al 
acestei texturi, acestei textile rare și complicate ca un tifon sau ca pânza de 
păianjen.” (Travesti). De altfel, în acest roman, rolul cathartic al scrisului este 
pregnant evidenţiat. În Gemenii, Andrei scrie tot un text anamnetic, care să-l 
apere de fantasmele psihismului celei în al cărei corp intrase accidental: „Voi 
scrie nu ca să construiesc o poveste, ci să exorcizez o obsesie, ca să-mi apăr 
bietul suflet de monstru, de monstrul groaznic nu prin hidoșenie ca la Kafka, ci 
prin frumuseţe. (...) m-am hotărât să scriu, să fac din paginile astea altă husă, 
altă țesătură care să mă apere nu de corpul, ci de psihicul ei, de tristeţile ei, de 
nebunia ei, de fericire, de prostie şi de idealismul și de josnicia, de rapacitatea 
ei superbă.” Rememorarea scripturală a trecutului îl salvează pe cel care scrie 
de haosul existenţei lui pentru că scrisul înseamnă o serie ordonată de imagini. 

În mule dintre prozele sale apare asocierea dintre imaginea păianjenului 
şi cea a naratorului/creatorului de text literar. Tot în Gemenii, Andrei se vede 
metamorfozat în păianjen ş şi îşi tese textul propriei tragedii. În REM, personajul 
narator este un păianjen care se hrăneşte cu poveştile cotidianului. Povestea 
de iubire dintre Nana şi Vali trece în pântecul său sferic şi gras. El inspectează 
biblioteca Nanei ca pe un dulap de bunătăţi și prinde personajele în capcana 

plasei sale. Imaginea păianjenului este cea a prozatorului însuși, căci și el se 
hrănește din ritmurile existenţiale ale altora: „Nu-mi plac substanțele din care 
se filtrează poezia: prea miros a eter, a ojă de unghii. Prea trebuie să mănânci 
din tine, ca Nastratin Hogea. Prozatorul adevărat mănâncă din alţii.” Mircea, 
ţesătorul marelui Text din Aripa stângă, îşi percepe locuinţa ca pe un cuib de 
păianjen. Singurele lucruri care se găsesc în garsoniera sa sunt patul — locul de 
fermentare a germenilor reveriei — şi masa, unde se materializează reveria sub 
forma textului bătut la mașină. Aceeaşi locuinţă austeră, „unde singurul lucru 
viu este manuscrisul”, precum şi ipostaza de păianjen a autorului, textul ca 
plasă ţesută de acesta revin în Corpul: „Coconul de păianjen pe care-l manevrez 
cu braţe păroase, pe care-l încălzesc la lumina ochilor mei multicolori. Peste 
care-mi târăsc pântecul cu filiere din care curge salivă”. 

Această asociere între scriptor/narator şi păianjen pare să ascundă o vină, 
ca şi când ţesătorul de text a fost transformat într-o insectă ca urmare a unui 
hybris, precum în mitul lui Arachne‘. Păianjenul cu pânza sa simbolizează 
fiinţa care a vrut să se ia la întrecere cu Dumnezeu, fiind pedepsită pentru 
ambiția sa demiurgică. Scriitorul aspiră la statutul de Demiurg, ca ţesător al 
unor lumi de hârtie. Viziunea scriitorului total care înlocuieşte prin Cartea sa 
Cosmosul reprezintă o adevărată „obsesie modelatoare, în proza lui Mircea 
Cărtărescu, fiind prezentă în toate textele în care apare un personaj masculin 
genialoid, care-și impune claustrarea ca mod de viaţă. Victor din Travesti 
se visează „scriitorul total, hipergeniul, demolatorul cosmosului pentru a-l 
înlocui cu o carte”, „un roman nesfârșit şi ilizibil... în care ar fi fost Totul”, 
„tot adevărul despre existenţă și inexistenţă, întreaga lume cu toate detaliile ei 
şi cu sensul ei hidos”. Egor din REM visează la „un creator care prin arta lui 
să ajungă cu-adevărat să influenţeze viaţa oamenilor și apoi viaţa întregului 
univers. (...) Iar apoi să se substituie universului, să devină el însuși lumea”. 
Viziunea pare a avea ca sursă Vedele şi Upanișadele, în care păianjenul este 
considerat simbol al Fiinţei Primordiale, care ţese din propria-i substanță 
legile şi formele naturii manifestate: „Așa cum păianjenul se urcă pe firul său 
(...) tot așa din Atman ies toate suflurile, toate lumile, toţi zeii, toate fiinţele.”> 
Totuşi, condiţia scriitorului este mai apropiată de ipostaza lui Arachne decât 
de cea a Păianjenului — Fiinţă Primordială, căci există o pedeapsă ca urmare 
a aspirării la statutul de Demiurg: creaţia sa este adusă pe altarul de jertfă al 


í O tânără lidiană pe nume Arachne stăpânește atât de bine meșteșugul țesutului încât o 
provoacă la întrecere pe zeiţa Atena, care patronează acest meșteșug. Zeița acceptă provocarea 
şi îi ţese pe zeii Olimpului, iar la colțurile ţesăturii sale evocă pedepsele care-i așteaptă pe 
muritorii care îndrăznesc să-i sfideze. Drept răspuns la această imagine transcendentă, 
Arachne ţese scene de dragoste între zei și muritoare. Jignită, Atena o loveşte cu suveica pe 
tânără. Arachne vrea să se spânzure pentru a scăpa de pedeapsa zeiţei, dar Atena o transformă 
într-un păianjen care nu va înceta să se legene la capătul firului său. 


5 Mircea Eliade, Mefistofel și Androginul, Editura Humanitas, Bucureşti, 1995, p. 164. 

cititorului (în Corpul, Mircea îi duce manuscrisul său lui Herman — cititorul 
perfect), care o destramă prin actul interpretării. Înmânând-o cititorului, 
opera nu-i mai aparţine. Acesta o deșiră în actul interpretării, deturnând de 
multe ori sensurile gândite de scriitor. 

Până la urmă, scriitorul-păianjen, ţesător de lumi, se prinde în plasa 
propriului text, plasă în care se prinde și cititorul, aşa cum remarcă Roland 
Barthes: „Textul mă alege printr-o întreagă dispunere de ecrane invizibile, 
de piedici selective: vocabularul, referinţele, lizibilitatea etc., și pierdut în 
mijlocul textului (nu îndărătul lui, în felul unui Deux ex machina) există 
mereu celălalt, autorul”. 

În mai multe interviuri, Mircea Cărtărescu a declarat că a început să 
citească Biblia pe la 30 de ani şi de atunci o reciteşte continuu, ca pe un 
demers de autocunoaştere, lăsând deoparte valoarea religioasă a acestui 
Metatext. Nu putem să nu facem legătura între acest interes sporit pentru 
Sfânta Scriptură — ca text formator de civilizaţii şi obsesia scrierii Cărții 
totale din prozele sale. De alfel, în trilogia Orbitor, considerată de autor cea 
mai reprezentativă scriere a sa, există numeroase elemente care evidențiază 
o urmărire îndeaproape a paradigmei biblice. Aceasta, dincolo de rodirea 
ficțională, a facilitat şi obţinerea impresiei de monumentalitate a operei. 


xxx 


Cornel Ungureanu: 

În primul rând există o ofensivă a spiritului tânăr cu totul neobişnuită 
pentru întâlnirea noastră. Doamna Raluca Naclad e solidară cu Cărtărescu, așa 
cum € toată juna ei generaţie. O solidaritate inteligentă, o bibliografie vastă, dar 
şi cu o frază care m-a uimit: „cohorte de cititori doreşte Cărtărescu și de asta 
face compromisuri”. Toată lumea doreşte cohorte de cititori. Am un prieten 
care şi-a tipărit o carte în America. Vreo trei editori i-au tot întors cartea pe 
dos ca să obţină niște cititori în plus. Cărtărescu, încă de la primul volum al 
trilogiei Orbitor, apărută la Paris, a fost uşor îndreptat de către un editor. 

Un temperament cărturăresc cu totul ieșit din comun a dovedit lucrarea 
despre sfinţenia lui Eminescu. E o lucrare cu câteva etaje importante, iar eu 
m-aș opri la cel al protejării unor valori. Aici ne trebuie un pic de atenţie, 
fiindcă există o tradiţie ardelenească a expresionismului, care urcă din tinereţea 
lui Goga; există un mimetism eminescian, care ajunge în '37 la Beniuc, în 
Cântecele de pierzanie, unde se focalizează şi un moment eminescian. 

E o bucurie întâlnirea cu un patrulater al tinerei generaţii, care va 
realiza, fără îndoială, istorii ale literaturii române: Paul Cernat, Daniel Cristea 
Enache, Andrei Terian (autorul unei monografii absolut formidabile despre 


* Roland Barthes, P/ăcerea textului, Editura Echinox, Cluj-Napoca, 1994, p. 12. 

G. Călinescu) și Iulian Costache. Există un fel de a face istoria literaturii 
române. Călinescu zicea: „Eu încep de la Eminescu”. lulian Costache este 
singurul, din cei patru, care începe de la Eminescu. E singurul care a dat 
o carte fundamentală despre Eminescu. Cernat începe, extraordinar, cu un 
tip de acomodare la istoria zilei de azi, la globalizare, cu o carte importantă 
despre avangardă; Lerian — cu un Călinescu, de la care poate începe o istorie 
a literaturii; iar Daniel Cristea Enache, care citește tot, cu o energie, cu o 
capacitate de cuprindere cu totul neobișnuită, începe cu I.D. Sârbu. Este un 
lucru extraordinar să fii într-un asemenea context. 


Nicolae Străchinaru: 

Stimate coleg, Iulian Costache, este adevărat că avem, acum, creatori 
de istoria literaturii? Dacă sunt epopeicii, n-ar trebui oare să constituie ei un 
capitol în istoria literaturii? 

În privinţa dimensiunii cunoaşterii şi valorificării depozitului imens lăsat 
de Eminescu, se pare, din ce ne comunică profesorul Mihai Dorin, că avem 
încă un secol în faţă de lucrat. Oare ne va ajunge un secol dacă privim cu 
seriozitate această problemă? Cunoaștem într-o anumită măsură poetica lui 
Eminescu, dar Eminescu își manifestă geniul într-un spaţiu uneori mai larg, 
mai cuprinzător decât poetica. Ne dovedeşte acum intrarea în spaţiul prozei, 
al jurnalisticii. Dacă înţelegem mai bine acest lucru, atunci — mă refer la a treia 
comunicare — cei care îl evocă pe Eminescu pot constitui și ei un obiect de 
studiu. Cei care realmente dezvoltă spiritul eminescian merită stimă, merită 
cunoaştere și adâncire. 

Înainte de a încheia mai menţionez o idee. Eminescu şi-a făcut cunoscută 
românitatea singur, ne-a creat pe noi, cei care suntem astăzi, în limbă, în cultură. 
Dar, universalitatea, pe care o merită, oare cine trebuia s-o facă mai întâi, nu 
cumva înaintaşii noștri în cultură şi apoi noi, după ei, în continuare? Cei care 
ne-am specializat în limbi străine şi avem și o oarecare vocaţie literară, cât am 
transmis, cât a apărut în engleză, în germană, în italiană sau în spaniolă? N-ar 
fi timpul ca măcar acum, în secolul în care am intrat și în care dimensiunea 
Eminescu e dublă, adăugând poeziei și proza, să fim mai inspirați? 


Ștefan Afloroaei: 

În comunicările pe care le-am ascultat sunt multe lucruri care merită 
toată prețuirea. Mai întâi remarc faptul că în joc nu sunt atât mituri sau 
mitologii, cât conduite mitice, comportamente mitice sau acte de mitizare și 
de demitizare. Interesant este că și Eliade insistă mai mult asupra chestiunii, 
când discută ultimele trei secole, cel puţin în spaţiul european: nu atât marile 
mitologii sau marile mituri interesează, cât mai curând care sunt conduitele 
mitice sau reacţiile noastre față de mituri. În privinţa aceasta am apreciat, de 
la prima comunicare, ideea de cartografie, de la Iulian Costache, idee care se 

aplică excelent, nu numai în zona literaturii, a istoriei, a filosofiei, a creaţiilor 
culturale, ci chiar discuţiilor despre mit. E foarte dificil să definim mitul, e la fel 
de dificil ca şi cum am încerca să definim poezia sau limba. Diferenţa specifică, 
deşi o facem când deosebim între mit și legendă, sau între mit şi utopie, sau 
între mit și ideologie, o sesizăm sau simțim nevoia ei. Dacă încercăm să o 
enunţăm, întreprinderea devine foarte complicată, căci tipologiile nu ne duc 
prea departe. Unele sunt foarte utile, când e vorba de mit, însă cred că cele 
mai bune sunt cartografiile sau topografiile; topografierea nu atât a miturilor, 
cât a experienţelor mitice. Or, astăzi, eu așa am receptat, a fost vorba despre o 
cartografiere a unor conduite sau a unor reacții faţă de mit. Multiplele lecturi, 
de exemplu, pot fi aşezate ca pe o hartă. Mi s-a părut deosebit de interesantă 
topografierea și cred că este mai utilă în ceea ce priveşte mitul sau mitologia. 

Aş mai aminti că în secolele II-I î.Hr., stoicii greci s-au confruntat cu o 
situaţie similară celei pe care o traversăm noi astăzi. Au constatat că autorii 
vechi, din secolele VI-V, le devin străini sau foarte străini. Dacă priveau mai 
în urma lor, către Homer sau Hesiod, aceștia apăreau în cea mai mare măsură 
ca absuzrzi în literatura lor. Deci stoicii nu mai puteau să perceapă mitul ca 
pe o chestiune inteligibilă sau ușor de cuprins într-o economie simbolică 
a timpului lor. Nu puteau nici să creadă că timpul din urmă este absurd, 
complet ininteligibil. Nu-și permiteau nici acte de impietate, pentru că foarte 
multe dintre miturile vechi, de fapt, fondau viaţa lor religioasă, aveau un 
caracter fondator. ce-au făcut? S-au întrebat cu privire la propria lor atitudine 
şi la lecturile de care ei sunt în stare. Şi atunci au spus că dacă-i citim literal pe 
înaintași, fireşte că sunt absurzi, de la un capăt la altul. Ar trebui altă lectură. 
Citirea în cheie morală nu era prea convenabilă, întrucât mitologia greacă, sub 
aspectul acesta, e plină de violenţe, incesturi etc. Singurele lecturi, cărora le 
acordau o şansă, erau cea alegorică, pentru unii dintre stoici, sau, mergând un 
pic mai departe, cea 4nagogică: literatura veche vine să ne edifice, în măsura în 
care suntem pregătiţi şi ne deschidem cum se cuvine mesajului ei. 

Astăzi suntem într-o situaţie analogă. Dar analogia se face nu cu ceea 
ce înseamnă marile mituri sau mitologii, ci cu ceea ce se configurează ca 
mitologie într-o literatură sau într-o cultură, care sunt reacţiile noastre, care 
sunt atitudinile noastre, în momentul de față, cum mitizăm și cum demitizăm, 
în ce măsură suntem atenţi la conduitele noastre mitice și, în definitiv, care 
este comprehensiunea noastră, cu ce lecturi ne situăm pe noi în faţa acestei 
realități simbolice sau mitice. De aceea cred că problematica nu este atât a 
unui mit, cât a noastră, a celor care îi resimțim densitatea și forța în acest 
mediu simbolic al limbii, în care noi ne plasăm. 


Lucia Cifor: 
Mulţumim frumos domnului profesor Ștefan Afloroaei, care ne-a 


făcut o foarte bună descriere, în termenii hermeneuticii şi în problematica 

hermeneuticii, a lucrurilor extrem de dificile pe care le-am întâlnit în unele 
dintre comunicările de astăzi. 

Cred că, într-adevăr, o interpretare a interpretului ar trebui să preceadă 
interpretarea. Orice înţelegere trece prin autoînţelegere; autoînţelegerea ajută 
la înţelegere. Uneori s-ar putea să sărim acest episod al autoînţelegerii. Ea, 
autoînţelegerea, trebuie să preceadă, să ştim anume ce ne constituie pe noi în 
înţelegerea a ceva. Ca fiinţe hermeneutice, suntem totdeauna situate într-un 
complex de presupoziţii şi suntem constituiți de acestea. 


Dan Hăulică: 

Aici putem desfășura o lungă discuţie, și sînt, în întregime, de acord cu 
dumneavoastră că, față de bronzul inuzabil al fragmentelor eminesciene, 
dezvoltările acestea, de aspect parodic, sînt un fel de sărmană panoplie pitorească. 
N-au nici o comună măsură. Prostia e mare, germinează pe suprafeţe întinse. 
Ştiţi ce gîndea Caragiale: Ferește-mă Doamne de un singur lucru. De foc, de ape, 
de toate calamitățile mă feresc singur, numai de prostia omenească, nu. Acest recital 
de prostie pe care l-aţi desfășurat, de la Parlament și din alte părţi, nu are nimic 
de-a face cu Eminescu. Nu putem spune: de la mit la kitsch. Nu mitul cade sau 
decade înspre kitsch. Mai degrabă prostia încearcă să pună laba pe toate, dar asta 
nu afectează întru nimic aurul acestui miez de înţeles luminos, pe care încercăm 
să-l apărăm. Oricum, din spectacolul lecturii nu lipsea un pitoresc jalnic. 

Prostia nu o punem în nici un fel în cîrca lui Eminescu. Se pot spune 
oricîte prostii pe teme grave, dar ele n-au nici o incidenţă asupra valorii, nu-l 
ating cu nimic pe eroul de care se agaţă. Asta trebuie să nu uităm. Gheorghe 
D. Anghel, care a lăsat efigiile extraordinare ale marilor noștri creatori, 
statua lui Eminescu din faţa Atheneului, Luchian, Andreescu, Pallady, avea o 
vorbă: Geniile sînt sfinții unui neam. Deci nu e deloc ridiculă propunerea de 
canonizare. Că e recentă, asta nu spune nimic. Saint Louis a fost, la treizeci 
de ani după ce dispăruse, propus spre canonizare, şi nu știu câţi alții. 

Constatăm uneori reacţii care intră tot în această psihologie reticentă, a 
unei excesive timidităţi. Ne e frică să nu fim acuzaţi că ieşim în calea mitului, 
că ne prosternăm, şi atunci preferăm să mizăm, cu asupra de măsură, să 
supralicităm în sensul demitizării. Asta-i pericolul: intelectuali cu mijloace 
şi cu aparat critic se lasă contaminaţi. Există o doză de convenţional în toate 
astea, nu trebuie să ne alarmăm. Canonizarea comportă nu ştiu cîte situaţii 
relative. Noi am fost zgârciţi, în general, Biserica Ortodoxă Romină, și n-am 
practicat decît foarte tirziu în ultimele decenii, acest drept şi această datorie. 
L-am auzit pe unii mirîndu-se că Ştefan cel Mare, care a avut o viaţă lumească 
completă, a putut fi canonizat. Nu știu câţi sfinți sînt în aceeași condiţie. 
Saint Louis, de care nimeni nu se miră — era arbitrul Europei întru justiţie —, 
a devenit beneficiarul păcii mizerabile, încheiată pe spinarea Sudului, 
dăunînd rapace și nedrept civilizaţiei meridionale, după Cruciada împotriva 

Albigenzilor. În raport cu asemenea incongruenţe, istoria trebuie să știe să 
pună accentele cuvenite. 

Sigur că, încăput pe miini inexperte — niște inculți de la Parlament, sau de 
la liga cutare, sau clasa cutare sau nu știu ce organ militar —, Eminescu se poate 
trezi împresurat de hîde atingeri. Dar merită să înregistrăm asemenea caricaturi? 

Şi s-au făcut şi greșeli de semn contrar, ieşite din multă, oarbă deferență. 
O comisie a Vaticanului l-a scos, de pildă, pe Sfintul Cristofor din lista 
sfinţilor, — cică n-ar fi documente destule! Sfintul Cristofor dăduse naștere 
unei iconografii extraordinare. Era sfintul cu statură enormă care-L purta pe 
umăr, cînd trecea apa, pe micul Iisus. Şi nu sînt probe? Oare sfinţenia se bizuie 
pe niște probe, statistic controlabile, ca o descoperire chimică? Alunecăm, 
din rosturile religici, ne pierdem într-un nor de pozitivism aberant. Vă daţi 
seama ce putere avea legenda: picioruşul minuscul al lui lisus îl apăsa cu mare 
putere pe uriașul Cristofor. Sînt niște texte admirabile. Renunțăm, așadar, la 
toată această comoară de poezie — căci acolo era o comoară de tandreţe, de 
visare tandră a umanităţii — pentru nişte criterii de conformism birocratic! 


/ > 
a. = 
Cristina Hăulică, Carmen Raluca Șerban-Naclad, Dan Hăulică 

Comunicări, intervenţii 


moderator: Maria Șleahtiţchi 
Lucia Afloroaei 


Evoluţia narativă şi dramatică a 
mitului cosmogonic românesc 


1. Ştim că în multe din variantele mitului cosmogonic românesc apar o 
serie de elemente destul de ciudate în primă instanţă. Astfel, puterea creatoare 
divină nu este singură în procesul creaţiei lumii, ci e însoţită de o altă putere, 
secundă sau demiurgică, eventual de mulți parteneri cu funcţie cosmogonică. 
În unele variante, ce au fost socotite de către exegeţi ca destul de arhaice, la 
creația lumii participă unele puteri chtoniene (sub numele cățelului pământului 
sau al cârtiţei, de exemplu). În alte variante, cel care-l însoţeşte pe Dumnezeu 
în creaţia lumii este chiar adversarul său (Nefratele, numit iniţial Nifărtache, 
Nefârtate, apoi Satan, Diavol etc.). Însă toate aceste personaje intervin într-un 
stadiu relativ târziu al explicitării scenariului mitic. Așadar, nu le vom găsi în 
stadiul precosmogonic, nici în cel al cosmogoniei iniţiale sau originare. 

De fapt, scenariul cosmogonic cunoaște el însuși mai multe stadii sau 
vârste mitice. Am putea delimita aceste stadii folosindu-ne parţial de metoda 
morfologică. Anume, ştim bine că orice naraţiune cosmogonică descrie 
procesul de creaţie a lumii plecând de la ceea ce a fost „la început” și până 
într-un moment oarecare (de exemplu, până la apariţia munţilor şi a mărilor 
sau până la apariţia fiinţelor vii). Cu fiecare pas pe care naraţiunea îl face, 
scenariul mitic se dezvoltă şi se complică: intervin noi personaje, apar noi 
dificultăți, căutări, dispute etc. În consecinţă, se pot distinge câteva stadii ale 
acestui scenariu mitic. 

Fiecare din aceste stadii caută să descrie o secvenţă sau o etapă a scenariului 
mitic. Împreună, ele oferă un scenariu cosmogonic complet sau ideal. Plecând 
de la aceste etape diferite (uneori menţionate în naraţiunile populare, alteori 
nu), am putea imagina un scenariu cosmogonic complet sau ideal. Acesta 
ar cuprinde o etapă precosmogonică (spunându-ne ce a fost „înainte de 
orice”), o etapă cosmogonică iniţială (care ne spune ce s-a întâmplat „mai 
întâi” sau „la început”), apoi alte etape ale procesului cosmogonic. Să ne 
amintim aici că Eliade distinge, în istoria sacră pe care o relatează miturile, un 
stadiu precosmogonic (al totalităţii originare) şi un stadiu cosmogonic (când 
unitatea originară se „sparge”, ca să se desfășoare procesul cosmogonic). În 

consecință, deosebește între două tipuri de primordialitate: „o primordialitate 
precosmică, anistorică, și una cosmogonică sau istorică”. Primordialitatea 
istorică este deschisă de cosmogonie și este apoi reactualizată periodic în 
comportamentele ritualice ale unor comunități. 

Să facem în acest loc precizarea că stadiile pe care le vom distinge nu 
reprezintă momente temporale în desfășurarea unei drame mitice (de altfel, 
precosmogonia și cosmogonia în stadiul ei de „începur” nu se desfășoară în 
timp, căci timpul însuși se originează în ceea ce se petrece la „început”). Sensul 
lor nu este unul temporal, ci unul simbolic sau mitic. 


2. Însă ce s-ar putea spune cu privire la stadiul iniţial al unui asemenea 
scenariu mitic, acel stadiu la care se referă expresia „înainte de orice” ? Într-un 
astfel de stadiu, precosmogonic, datele de început ale creaţiei nu se fac 
văzute sau cunoscute. Ceea ce se poate spune cu privire la acest stadiu este că 
„înainte de orice” nu exista nimic. Sau, întrucât nimicul ca atare nu poate fi 
reprezentat și enunțat, se va spune că „înainte de orice” nu erau decât apele 
primordiale („ape întunecate, tulburi şi fără de sfârșit”). Cu alte cuvinte, nu 
exista nimic determinat, care să aibă o formă distinctă sau un conţinut. Apele 
primordiale semnifică, aşa cum știm, un mediu complet indeterminat sau 
preformal, instabil. Doar că, ne spun unele naraţiuni, Dumnezeu însuși se 
face prezent „înainte de orice”. În acea pretemporalitate originară se anunță 
pe sine divinitatea ca atare (cea «fără de început»). Se poate schiţa această 
situaţie în felul următor: 


Stadii ale Moduri ale , A aaa 
rug te a Variante sau situaţii posibile 
scenariului mitic unor stadii 
4) înainte de orice nu exista 
L Stadiul decât un hău sau o genune; 
: ; înainte de orice nu existau 
b 
precosmogonic A A 
eta fi decât apele întunecate; 
(„înainte de orice”) ae i : 
c) înainte de orice nu exista 
decât Dumnezeu singur. 


Cu privire la acest stadiu mitic, se găsesc o serie de menţiuni chiar în 
naraţiunile ce au fost consemnate de unii autori: 


„Inainte de facerea lumii, zice că nu era pământ ca acuma, ci numai o apă 
mare, cât vedeai cu ochii, care plutea pe întinderea cea nemărginită a hăului, 

întocmai după cum plutesc în timpul de faţă norii în aer”). 


„La începutu începuturilor, când nu era nici ceru cu stelele și nici 
pământu cu ce se vede și mişcă pe el, peste tot era numai văzduh și întunerec 
beznă şi nimic nu se vedea”?. 

„La început, tot cât vedem astăzi pe pământ, era numai apă. De lumină 
nu se pomenea, Doamne fereşte. Deodată s-a născut Dumnezeu-Sabaot aşa 
din senin, pe o frunză de plămână (buruiană cu foaia lată, ce creşte pe fundul 
apelor stătătoare) şi atunci s-a născut şi soarele deasupra apelor, pe ceri”>. 


Anumite naraţiuni cosmogonice, deşi conservă unul din cele trei motive 
iniţiale, îl invocă pe Dumnezeu ca fiind însoţit de o altă putere („fratele” său, 
dar, mai frecvent încă, „nefratele” său). Am putea crede că astfel de variante sunt 
fie dintre cele mixte, fie „târzii”, încât motivele arhaice ajung parțial camuflate. 


„I...] lar pe valurile acestei ape nemărginit de mare şi adâncă umbla 
Dumnezeu şi cu Dracul, unicele fiinţe de pe timpul acela”. 

„Înainte de lumea noastră, se zice că era o apă întinsă şi nimeni nu se 
vedea, decât Dumnezeu şi diavolul”. 


3. Următorul stadiu al scenariului mitic priveşte însuşi procesul 
cosmogonic, însă ca început pur și simplu (așa cum îl semnifică expresia „la 
început”). În acest stadiu, se manifestă deja acele date ce fac posibilă creația 
(de pildă, divinitatea ca putere creatoare, „sămânţa de pământ” în apele 
primordiale, un posibil partener al puterii cerești etc.). Divinitatea supremă 
se anunţă acum ca putere ce survine „deasupra apelor”, spre a le determina 
sau a le da o formă. Despre Dumnezeu ni se spune, în acest sens, că „merge 
pe deasupra apelor”, „călătoreşte prin văzduh”, „umblă pe ape”, mișcarea sa 
pe verticală şi pe orizontală indicând direcţiile mari sub care se va determina 
însăși creaţia lumii. S-ar putea distinge, în consecinţă, două moduri ale acestui 
stadiu: 1) Dumnezeu se face văzut în văzduh sau deasupra apelor primordiale; 
2) Dumnezeu „se plimbă”, „călătoreşte” prin văzduh sau peste ape. 


! Simeon Florea Marian, Stima apei, în revista „Familia”, 1905, nr. 40, 47, în Legende populare 
românești, I, ediţie critică şi studiu introductiv de Tony Brill, prefaţă de Ion Dodu Bălan, Editura 
Minerva, București, 1981, p. 170. 

2 T. Bălășel, Dumnezeu şi Sarsailă, în „Suflet oltenesc. Culegeri și cercetări folcloristice”, Pleniţa, 
1927, nr. 2, în Legende populare româneşti, ed. cit., p. 89. 

% Rădulescu-Codin, Dumnezeu, în revista „Dăfii”, Craiova, 36, în Legende populare româneşti, 
ed. cit., p. 91. 

í Simeon Florea Marian, Înmormântarea la români, ed. cit., p. 40. 

5 N. I. Munteanu, Facerea lumii, în „Neamul românesc literar”, nr. 21, 1926, în Legende 
populare romånesti, ed. cit., p. 171. 

Stadii ale Moduri ale unor 


eu N Variante sau situații posibile 
scenariului mitic stadii 7 


1. Dumnezeu 
apare (se face 
văzut) în văzduh 
sau deasupra apelor 


primordiale. 

II. Stadiul A 

; a) la început Dumnezeu se 
cosmogonic : ; A 
Ă plimba singur prin văzduh sau 
prealabil 
A 5 2. Dumnezeu pe deasupra apelor; 

(„la început”) Sie e A 
„se plimbă”, b) la început Dumnezeu 
„călătoreşte” prin | călătorea însoţit de un înger 
văzduh sau peste (sau de un sfânt); 
ape. c) la început Dumnezeu 


călătorea însoţit de Nefârtate 
sau de Satan. 


„La începutul începutului, era numa o apă pişti tăt, cât cuprindei cu 
ochii. Umbla Dumnezeu pi apă mai dihai dicât pi uscat și di dormit, tot pi 
apă dormea. Şi nu era nici zi, nici noapti. /.../ Amu, di la o vreme, după ci o 
mai îmbătrânit şi Dumnezeu, a sâmţât că i cam frig la spati când doarme. Și 
s-o gândit să facă pământ“. 

„Dumnezeu, cică s-a născut din aer. El când a născut, a născut ca şi cariul 
din lemn, în aer, în întuneric. N-a fost pământ, n-a fost nimic. Şi pe urmă s-a 
făcut din cariu ăla un fluture și din fluture s-a făcut un om. Şi așa s-a gândit ce 
să facă? Şedea în întuneric așa și se gândi: «ce-o să fie prin întunericul ăsta?»””. 


Doar că şi acest stadiu este descris cu o anume dificultate în naraţiunile 
populare. Întrucât nu este încă vorba de creaţia concretă a cerului sau a 
pământului, naratorul popular nu dispune de reprezentări pe care să le lege 
într-o narațiune extinsă. 


4. Abia cel de-al treilea stadiu al unui scenariu mitic poate fi numit 
propriu-zis cosmogonic. Acesta se supune mai ușor naraţiunii sau povestirii. 
De data aceasta se va vorbi despre o putere creatoare și despre lumea creată 
ca operă a sa. Cum vedem, acest stadiu al scenariului mitic poate fi într- 


6 I, Ferestrăuariu, Facerea lumii, în „Albina”, Bucureşti, 1938, nr. 26, în Legende populare 
româneşti, ed. cit., p. 167. 

7 Şt. St. Tuţescu, Dumnezeu, în revista „lon Creangă”, 1915, în Legende populare româneşti, 
ed. cit., p. 92. 

adevăr povestit: există o putere creatoare care, cu ajutorul unei alte puteri, 
creează pământul și lumea văzută de om, prin încercări și confruntări ce iau 
forma unei adevărate drame cosmice. Toată povestea cosmogonică poate fi 
reluată asemenea unei reprezentări dramatice, ca la teatru, întrucât există 
protagoniști, actori, intrigă, confruntare, o desfășurare în timp și rezultate 
evidente ale întregii confruntări. Simplu vorbind, există personaje, motive şi 
acţiuni, încât naratorul poate să spună cine a făcut această lume pământească, 
cum și cu cine, până în ce punct și de ce anume arată ea astăzi aşa cum o 
vedem noi. Ceea ce înseamnă că o astfel de naraţiune prezintă interes atât 
pentru etnograf sau istoricul religiilor, cât şi pentru istoricul literar, cel care 
poate avea în vedere naraţiunea ca atare. 

Cele mai multe naraţiuni populare pleacă de fapt din acest stadiu, al 
creaţiei cerului, pământului, apelor şi acelor lucruri care fac parte din această 
lume. La rândul său, acest stadiu mitic cunoaşte mai multe moduri. Într- 
un prim mod, divinitatea supremă creează singură elementele cu adevărat 
originare: stihiile (apa, aerul, pământul, focul etc.), primele configurații sau 
diferenţe (lumina și întunericul, cerul de sus și apele de jos etc.). 


Stadii ale 


Moduri ale unor . PROS T 
Variante sau situații posibile 


scenariului mitic 


stadii 


III. Stadiul 
cosmogoniei 
propriu-zise 
(divinitatea 
supremă se 
manifestă deja ca 
putere creatoare). 


308 


1. Divinitatea 
supremă creează 
singură elementele 
cu adevărat 
originare, primele 
configurații sau 
diferenţe, primele 
modele etc. 


4) divinitatea supremă creează 
lumea prin sacrificiul de sine; 
b) divinitatea supremă 
creează lumea din propria sa 
substanță: duh, suflu, scuipat, 
cuvânt; 

c) divinitatea supremă creează 
lumea prin scufundare în 
„apele primordiale” spre a lua 
„sămânță de pământ”. 


2. Divinitatea 
supremă creează 
lumea pământească 
şi datele care-i sunt 
proprii cu ajutorul 
unor puteri 
elementare. 


a) divinitatea supremă creează 
lumea cu ajutorul unor puteri 
htonice; 

b) divinitatea supremă creează 
lumea cu ajutorul unui înger; 
c) divinitatea supremă creează 
lumea cu ajutorul diavolului, 
supusul și adversarul său. 


„«Ce vrai de la mine, ce mă chemi?» Diavolul i-a spus că vra să facă 
pământ și-i arătă turta ce o avea în mână. Dumnezeu a suflat și turta a început 
a creşte până când n-a mai putut-o ţinea și a lăsat-o pe apă”*. 

„Amu, di la o vreme, după ci o mai îmbătrânit şi Dumnezeu, a sâmţât 
că i cam frig la spati când doarme. Şi s-o gândit să facă pământ. S-o băgat 
frumușăl în apă, adică s-o scufundat, o scos o mână di lut, a făcut o turtiţă ș-o 
întins-o așa, ca cât ar încăpe el pi dânsa”?. 

Are loc astfel crearea pământului, a acestui spaţiu întins care face loc 
mărilor şi apelor curgătoare, munţilor și văilor, vieţuitoarelor, omului etc. 


„Întâiu şi-ntâiu, când nu eră pământul făcut, eră numai stei de apă şi nu 
se vedeă pământ pe nicăiri, doar numai apă și apă și încolo nimic. Dumnezeu 
a chemat pe broască și i-a poruncit să se ducă în fundul mărilor, să vază nu 
cumvă o fi niscaiva pământ pă acolo, şi să vie să-i spuie. Broasca n-a avut 
încotro și s-a dat d-a scofundișu în adâncurile mărilor și tocmai după multă 
vreme s-a întors îndărăt aducând o ţâr dă pământ în gură, spunând lui 
Dumnezeu că este mult pământ în fundul apelor”. 


5. Însă deosebit de importantă în naraţiunea mitică populară este 
continuarea concretă a creaţiei, în ideea ducerii ei la capăt. Dacă în stadiul 
anterior, pământul, de exemplu, era doar schiţat sau conturat în mare, ca 
posibil loc stabil pe întinsul apelor primordiale, în cel de-al patrulea stadiu 
(pe care l-am numit stadiul continuării cosmogoniei), pământul este creat în 
datele lui concrete: din lut adus de pe fundul apelor, sub forma unei turtiţe sau 
a unui disc, cu dealuri și văi, cu ape necesare vieţii, cu locuri distincte pentru 
vieţuitoare etc. Există în această privinţă cel puţin două moduri posibile: 1) 
creaţia lumii este continuată la inițiativa simplă a lui Dumnezeu; 2) creația 
lumii este continuată la solicitarea unor făpturi (vieţuitoare, sfinţi, diavol etc.). 


Stadii ale 


scenariului mitic 


Variante sau situaţii 


posibile 


Moduri ale unor stadii 


8 Elena Niculiţă-Voronca, Dazinele şi credințele poporului român adunate şi așezate în ordine 
mitologică, ediţie îngrijită de Victor Durnea, studiu introductiv de Lucia Berdan, Editura 
Polirom, Iași, 1998, pp. 121-122. 

° |. Ferestrăuariu, Facerea lumii, în revista „Albina”, Bucureşti, 1938, nr. 26, 46, în Legende 
populare româneşti, ed. cit., p. 167. 

10 Revista „Şezătoarea”, an III, p. 25, apud Ion Otescu, Credinrele ţăranului român despre cer 
şi stele, ed. cit., p. 53, nota 1. 

4) Dumnezeu continuă 


: 1. creaţia lumii este creația cu ajutorul unor 
IV. Stadiul N A pg a a e i ) 
gis continuată la iniţiativa | viețuitoare; 
continuării f ; oa .. 
aR lui Dumnezeu; b) creatia lumii este 
cosmogoniei i j D f 
; 2. creația lumii continuată cu ajutorul 
(creatia lumii este f f . 
? Sh | este continuată la unor sfinti (sau oameni 
continuată în detaliile af Ă Ai, 
solicitarea unor făpturi | sfinţiţi); 
ei concrete, spre a fi pia ; EA ii 
z É (vietuitoare, sfinti, c) creatia lumii este 
dusă la capăt) s: d A 
diavol etc.). continuată cu ajutorul 


oricărei făpturi vii. 


„Când Dumnezeu a făcut lumea, a făcut mai întâi cerul și apoi pământul. 
Însă când şi-a pus în gând cel Atotputernic ca să facă pământul, iată că vine 
ariciul și-l roagă ca să-l lase și pe dânsul ca să-i ajute. Dumnezeu, bun ca 
totdeauna, îl primi și începu să desfășoare de pe un ghem de aţă cât era țarcul 
cerului și apoi dădu ghemul ariciului. 

Cel-de-sus tot clădea pământul, însă ariciul, când vedea că se apropie de 
dânsul, mai desfășura puţină aţă de pe ghem. Tocmai la urmă, când isprăvi, 
Dumnezeu văzu că pământul e mai mare decât cerul și că ariciul i-a făcut pozna”! 


Luând în seamă ceea ce spune Mircea Eliade în studiul Satana și Bunul 
Dumnezeu!” se pot deosebi câteva situaţii în ceea ce privește cosmogonia ca 
atare. Cu adevărat originară ar putea fi socotită situația în care divinitatea 
supremă creează lumea din sine, prin sacrificiul propriei sale ființe. Însă 
originare pot fi văzute și acele situaţii în care divinitatea supremă creează 
lumea din substanţa sa, „suflul” său, propriul său „scuipat? sau în care se 
scufundă el însuși în Apele primordiale (uneori ia forma unui animal pentru 
a se scufunda). Este frecvent întâlnită situaţia în care divinitatea supremă 
creează lumea cu ajutorul unor vieţuitoare care trăiesc în pământ, în apă 
sau în aer, cărora le poruncește să se scufunde în apele primordiale. La fel 
de frecventă, cel puţin în spaţiul nostru cultural, este situaţia mitică în care 
creaţia lumii se realizează prin conlucrarea dintre Dumnezeu şi un înger sau 
prin conlucrarea între Dumnezeu și „adversarul” său. Însă, aşa cum am văzut, 
deosebit de semnificative sunt variantele narative în care creaţia lumii este 
dusă la capăt cu ajutorul tuturor vieţuitoarelor şi al oamenilor (tot ce este 
viu sau însufleţit — uneori, chiar şi ceea ce este neînsuflețit, precum munţii, 
dealurile, văile şi malurile — va fi chemat să participe la realizarea deplină a 
creaţiei şi la îngrijirea celor create). Așadar, creaţia lumii este continuată cu 


"! Tudor Pamfile, Povestea lumii de demult, ed. cit., p. 63. 
12 Mircea Eliade, Satana și Bunul Dumnezeu, cf. De la Zalmoxis la Genghis-Han. Preistoria 
cosmogoniei populare românești, ed. cit., pp. 132 sq. 

ajutorul oricărei făpturi vii sau — în definitiv — cu ajutorul oricărei creaturi din 
marea economie a creației. 


6. Nu ştiu cât de cunoscut este faptul că, în una din variantele mitului 
cosmogonic românesc, cel care se scufundă pentru a aduce «sămânţa de 
pământ» este Dumnezeu însuși”. Însă aceste variante arhaice par să nu indice 
o formă de dramatism. Adversitatea sau concurenţa încă nu-și fac simțită 
prezenţa lor. Mai târziu însă, în variantele mai puţin arhaice ale mitului 
cosmogonic, latura dramatică se va impune tot mai mult. „Începând cu a doua 
fază a mitului, observă Eliade, se dezvoltă posibilităţile dramatice și, în ultimă 
instanță, «dualiste» ale scufundării cosmogonice. Peripeţiile scufundării și ale 
operei cosmogonice care-i urmează sunt de-acum invocate pentru a explica 
imperfecţiunile Creaţiei. Cum nu mai este Creatorul cel care se scufundă 
pentru a-şi procura substanţa Pământului, munca fiind îndeplinită de unul 
din auxiliarii sau servitorii săi, se ivește posibilitatea de a introduce în mit, 
graţie tocmai acestui episod, un element de insubordonare, de antagonism 
sau de opoziţie. Interpretarea «dualistă» a Creaţiei a devenit posibilă prin 
transformarea progresivă a auxiliarului theriomorf al lui Dumnezeu în 
«servitorul» lui, sau tovarășul lui și în cele din urmă în adversarul lui”. 

Faptul că, în unele variantele mitice sud-est europene, cel care se scufundă în 
apele primordiale este tocmai diavolul, ne spune că avem de-a face cu o variantă 
mai târzie, al cărei dramatism ajunge de-a dreptul impresionant. Întâmplările 
dramatice pe care le narează mitul sunt apte să explice unele fenomene greu de 
explicat altfel: existența răului şi a morții, existența unor accidente (de la cele 
de relief, la cele care privesc însăși viața omului), apariția suferinței, a unor boli 
şi, mai ales, a unor tensiuni sau dispute fără de sfârșit între oameni. Cu alte 
cuvinte, elementele dramatice pe care le narează mitul se prelungesc în viața 
oamenilor și, totodată, reprezintă o justificare simbolică a lor. 

Eliade observă de la bun î început că scenariul cosmogonic propus de acest 
mit diferă atât de cel vetero-testamentar, cât şi de cele mediteraneene. În cazul 
mitului cosmogonic românesc, motivul scufundării cosmogonice se corelează 


15 Astfel în naraţiunea mitică pe care o redă I. Ferestrăuariu în Albina, Bucureşti, 1938, nr. 
26, 46 se spune: „La începutul începutului, era numa o apă piști tăt, cât cuprindei cu ochii. 
Umbla Dumnezeu pi apă mai dihai dicât pi uscat și di dormit, tot pi apă dormea. Şi nu era 
nici zi, nici noapti. Și vietăţile tăti pi apă trăi€. Uită-ti tu şi bagă di samă că tăti știu a nota. Ei 
di undi ştiu? Din moș strămoș. Amu, di la o vreme, după ci o mai îmbătrânit și Dumnezeu, 
a sâmţit că i cam frig la spati când doarme. Şi s-o gândit să facă pământ. S-o băgat frumușăl 
în apă, adică s-o scufundat, o scos o mână di lut, a făcut o turtiţă ş-o întins-o așa, ca cât ar 
încăpe el pi dânsa. Pi urmă a vrut să-l mai mărească şi di aceea o pus tăti vietăţile să scoată 
pământ, şă, să-l adăugească. $-o făcut mari di tăt, da netid ca-n palmă” (în Legende populare 
românești, I, ediţie critică şi studiu introductiv de Tony Brill, prefață de Ion Dodu Bălan, 
Editura Minerva, București, 1981, pp. 167-169). 

14 Mircea Eliade, De la Zalmoxis la Genghis-Han, ed. cit., p. 132. 

cu cel al aparentei „pasivităţi a lui Dumnezeu” și cu opoziţia viguroasă a 
adversarului, toate acestea într-un scenariu destul de dramatic. Insistă mult 
asupra arhaismului unor motive, așa cum este cel al Dumnezeului creator care 
se scufundă singur în apele primordiale. La fel de arhaice sunt și ornitomorfia 
unor ajutoare divine și motivul consangvinităţii lui Dumnezeu cu adversarul 
său în procesul de creaţie a lumii. De un arhaism aproape pur apare motivul 
creaţiei lumii prin sacrificiul de sine al divinității supreme. Pe măsură ce avem 
de-a face cu un stadiu mai târziu al vieţii spirituale, corespunzător ciclului 
pastoral sau celui agricol din istoria umanităţii, elementele arhaice se modifică 
profund. Ele ajung fie disparate, fie mult camuflate şi corupte. O dată cu acest 
proces se intensifică însă latura dramatică a scenariului mitic, viaţa pe care o 
descrie fiind plină de dispute și încercări. 

Liviu Leonte 


Câteva Antigone 


Când m-am gândit să scriu despre mitul Antigonei așa cum apare în 
tragedia lui Sofocle şi despre câteva din reluări, în literatură, bineînţeles, nu 
aveam îndoieli asupra terminologiei. Încercând a pleca de la o bază cât de 
cât teoretică, am început a nu mai fi așa de sigur de stabilitatea noţiunilor, 
a accepţiilor în care trebuie înţeles termenul „mit”. La noi şi nu numai la 
noi are o largă circulaţie definiţia lui Mircea Eliade care subliniază caracterul 
sacru al istoriei timpului primordial, „timpul fabulos al începuturilor”!. Intră 
în joc Fiinţe supranaturale care creează o realitate inexistentă până atunci, 
de la Cosmos la fragmente din Cosmos, instituţii sau comportament uman. 
În Mituri, vise şi mistere Eliade revine, insistând asupra sacrului (ontofania — 
irupţia sacrului în lume), a revelaţiei care, dacă lipseşte, mitul se degradează, 
se transformă în legendă, în poveste?. Așa stând lucrurile, cât din istoria 
Antigonei intră în mit din unghiul definiţiei lui Eliade? Să admitem că ne 
aflăm în faţa unui mit literar care are și tangenţe cu mitul etno-religios perfect 
integrabil în definiţia lui Eliade, dar are în plus trăsături specifice. Iată însă că 
specialiștii observă că Sofocle a preluat materia tragediei dintr-un mit anterior 
existent. Chiar dacă Antigona nu era prezentă în acel mit al „fraţilor dușmani”, 
ea face parte din materia care ulterior s-a „literaturizat”. Așa că, dacă vrem să 
definim cuprinzător mitul, trebuie să apelăm la definiţia mai largă, poate şi 
mai vagă, a lui Gilbert Durand (Structurile antropologice ale imaginarului), 
depăşind perspectiva de conţinut a celeilalte definiţii: „Înţelegem prin mit 
un sistem de simboluri și de scheme, sistem dinamic care, sub impulsul unei 
scheme, tinde să se alcătuiască în povestire”?. 

S-a afirmat că transferul mitului în literatură îi diminuează valoarea. Poate 
valoarea documentară, căci altfel e greu de înţeles, când se pot cita capodopere 
între textele rezultate. Antigona e una dintre ele, nu numai în creaţia lui 
Sofocle, ci şi a tragediei eline în general. Datarea este situată în anii 443-442 
î.H. (secolul lui Pericle), acţiunea se petrece la Teba în faţa palatului lui Oedip. 

Conflictul declanşat între Creon, conducătorul interimar al cetăţii, 
fratele Jocastei, soția și mama lui Oedip (tatăl Antigonei) depăşeşte cadrul 


1 Aspects du mythe, Paris, Gallimard, 1963, p. 15. 

2? Mituri, vise şi mistere, Traducere de Maria Ivănescu şi Cezar Ivănescu, București, Univers 
Enciclopedic, 1998, p. 11-12. 

° Structurile antropologice ale imaginarului, Traducere de Marcel Aderca, Prefaţă şi Postfaţă de 
Radu Toma, București, Editura Univers, 1977. 

familial, cu generaţia lor se încheie destinul blestemat al Labdacizilor. După 
cumplita existență și cumplitul sfârșit al lui Oedip, le e dat și urmașilor direcți 
să aibă o soartă asemănătoare. De astă dată oamenii îşi asumă riscul propriilor 
acţiuni, nu sunt victime inocente ale unor forțe care dirijează din afară. 
Oedip, din cealaltă capodoperă a lui Sofocle (Oedip Rege) suferă fără vină, el 
nu are cum să schimbe destinul; condus, cum scrie Tudor Vianu, de „patosul 
adevărului”f, nu se opreşte decât când posedă toate elementele care concură la 
propria distrugere. Personajele din Antigona sunt mai complexe, deși tragedia 
a fost scrisă înainte de Oedip Rege, elaborată între 430-428. Relaţiile cu Creon 
devin antagonice atunci când fiica lui Oedip încalcă interdicția tiranului de a 
nu fi înmormântat corpul lui Polinice. Acesta venise cu oaste pentru a ocupa 
tronul lui Eteocle, care nu respectase înţelegerea de a conduce alternativ 
cetatea. Tebanii ies învingători, cei doi fraţi mor conform profeţiilor, Creon 
devine stăpânul absolut al cetăţii. Eteocle primește onorurile postume, 
cadavrul lui Polinice este lăsat pe seama predatorilor. Nimeni nu îndrăznește 
să calce porunca, în afară de Antigona, fragila soră a celor doi frați. Suntem 
în sec. al V-lea î.Hr., secolul lui Pericle, atunci când Sofocle şi-a scris opera, 
când în Atena, centrul lumii greceşti, își disputau întâietatea două religii: „o 
religie familială, pur privată, centrată pe cultul domestic și cultul morţilor — de 
cealaltă parte, o religie publică în care zeii tutelari ai cetăţii tind să se confunde 
cu valorile supreme ale statului”?. Nu este greu de văzut cărei direcții aparţine 
fiecare din cele două personaje. 

Bine conturate, lăsând să transpară trăsătura dominantă, ele nu cedează, 
Creon câştigând prin forţă o victorie trecătoare, Antigona plătind cu viaţa și cu 
o moarte oribilă consecvenţa la care nu a renunţat. S-a scris despre dimensiunea 
politică a tragediei, cu exemple mai ales din descendența literară a textului antic. 
S-ar putea deduce o astfel de dimensiune din atitudinea lui Creon, mai puţin sau 
chiar deloc din gestul Antigonei. Ea ar fi procedat la fel, chiar dacă opoziția nu 
venea de la un om politic, un demnitar religios de altă credință, de pildă. Aliette 
Armel, coordonatoare a volumului Antigone din colecția „Figures mythiques”, 
scrie despre Antigona ca despre o „rezistentă”, pur și simplu, termen cultivat în 
bibliografia franceză relativ recentă. Ea ascultă de legea sângelui: „Mi-e frate. 
Frate ţi-e, că vrei sau nu.””. Îşi pregăteşte liniştit şi demn sfârșitul: „E-așa frumos 
să mori / Cu sufletu-mpăcar”?. Mai slabă, dar și mai complicată, Ismena participă 
sentimental la gestul surorii care i se pare absurd și, numai în faţa iminentului 


í Patosul adevărului în „Oedip” şi „Hamlet”, în Literatură universală şi Literatură natională, 
Bucureşti, ESPLA, 1956, p. 9-20. 

5 Jean-Pierre Vincent și Paul Vidal-Naquet, 1972, p. 33-34. 

* Paris, Editions Autrement, 1999. 

7 Sofocle, Tragedii, Traducere, prefaţă, note şi indice de George Fotino, Bucureşti, Editura 
pentru Literatură Universală, 1969, p. 427. 

8 Idem, p. 420. 

sfârșit al Antigonei, vrea să-și declare solidaritatea. Conturat pregnant pe o 
singură dominantă, ca și Antigona, Creon își justifică dictatura, ca toți tiranii, 
prin forţa de care are nevoie pentru a-și înfrânge dușmanii. Bun cunoscător al 
tării şi slăbiciunii omenești („cei ce-s mai dârji din firea lor sunt/ Cei mai lesne 
prăbuşiţi””), apelează la aforisme și cade numai când toţi cei apropiaţi sfârșesc 
prin moarte violentă. 

Antigona, după ce mărturiseşte că a respectat legi nescrise cărora nimeni 
nu le ştie începutul, contestă că verdictul a fost dat de Zeus, pentru ca, în faţa 
morţii, să blesteme batjocura zeilor și indiferența oamenilor. Ea ştie că la Hades 
e o lege pentru toți și o acceptă. Nu e singurul fragment pluriinterpretabil. 
În scena dinaintea morții, în care intervin Creon, Corifeul și Corul, Antigona 
îşi manifestă iubirea pentru Oedip, locasta și Polinice, pe care îi va întâlni în 
împărăţia de dincolo. Regretă că va avea un sfârşit mai îngrozitor decât al lor, 
fără a fi cunoscut bucuria căsătoriei și a maternității. Ajunge să creadă că dacă ar 
fi pierdut copilul sau soţul ar fi putut să încerce o altă căsătorie, să aibă alt copil. 
În cartea sa La jouissance du tragique: Lacan et le désir de l'analyste, Marie-Claire 
Bloom apreciază că întâlnim aici ceea ce Lacan numește „dorinţa pură”, situată 
dincolo de morala binelui, în favoarea unei dorinţe incestuoase. Oare nu se 
poate şi ceva mai puţin complicat când, în spaima înaintea lumii de dincolo, 
necunoscute, speră să întâlnească pe cei mai apropiaţi? Antigona rămâne una 
din cele mai dramatice (în sens de dramaturgic) tragedii a lui Sofocle, prin 
confruntare de idei, cu personajele umane în prim plan, intervenind în destinele 
indivizilor. De aceea Tiresias nu-și prea are rostul decât ca raisonneur, dispărând 
în unele prelucrări târzii ale piesei. 

Mitul Antigonei reapare chiar la Sofocle cu o nuanță intervenită în 
motivaţia războiului fratricid. Nerespectând convenţia, Eteocle îl răstoarnă de 
pe tron pe Polinice, alungându-l din Teba. Ereocle nu mai este fratele cel bun 
şi revenirea lui Polinice are o justificare care-l scoate din tagma uzurpatorilor. 
Gestul Antigonei capătă o motivaţie în plus, decizia lui Creon apare mai 
odioasă. În orice împrejurare Antigona ar fi reacţionat la fel, aşa cum îi dicta 
dreptul natural, nu dreptul cetăţii. Oedip la Colonos (aproximativ 416 î.Hr.) 
este inspirat dintr-o perioadă anterioară când Oedip, orb, însoţit de fiica sa, 
îşi clamează inocenţa, cerșind prin cătunul atic, vituperându-și fiii care îl 
alungaseră de pe tron. 

Mitul a fost evocat și de cei doi mari poeți tragici contemporani cu 
Sofocle: Eschil și Euripide. Cei sapte contra Tebei (premiera în anul 467 î.Hr.) 
surprinde atacul aheienilor conduși de Polinice la cele şapte porţi ale Tebei. 
Spectacolul e mai potrivit filmului decât pentru o scenă de teatru antic, se aud 
zgomotul lăncilor, larma carelor de luptă, personajele, cu excepţia lui Ereocle, 


” Ibidem, p. 443. 
10 Paris, Aubier, 1992. 

sunt mai puţin individualizate, sfârșitul e cel cunoscut. La Eschil, Sfatul 
bătrânilor hotărăște înmormântarea lui Eteocle și aruncarea cadavrului lui 
Polinice. Şi aici Antigona se opune deciziei, lăsând alții să hotărască: „Purtarea 
lui, în ceruri vor judeca-o zeii!!! 

Euripide propune altă cronologie a evenimentelor (Fenicienele, 
407-406 î.Hr.), câteva modificări în profilul personajelor (Creon mai înțelept 
decât Eteocle, care e/ hotărăște soarta fratelui înainte de începerea luptei). 
Antigona are aceleași date ca la Sofocle, „hotărâtă, pioasă şi fidelă”, dar nu 
„la fel de înverşunată”, scrie Alexandru Miran în prefața volumului Euripides, 
Heracles, Fenicienele, Rugătoarele, Ton.” În final ea pleacă să-și însoţească tatăl 
spre Colonos. Tragedia e scrisă într-un stil încărcat, cu un anume rafinament, 
atât cât se poate deduce din traducere, așa că Alexandru Miran îndrăznește să 
o califice metaforic: „Impunătoare operă barocă, si licet?” "5 

Mitul a supravieţuit în Evul Mediu graţie creștinismului, care a discutat 
ideile lui Platon, mitologia păgână, simbolistica ei, fiind preferată interpretarea 
alegorică. Ele au fost continuate mai departe, interesul pentru cultivarea lor 
a scăzut în intensitate în sec. al XIX-lea, secolul al XX-lea aducând resurecția 
miturilor. Unul din criteriile de clasificare a lor a fost divizarea în mituri 
religioase şi mituri politice. Cum miturile (literare, bineînţeles) politice par 
mai cunoscute, se slujesc și de mituri religioase, am ales trei din autorii lor, cu 
opţiuni diferite, indiferent de valoarea operelor. 

La 20 decembrie 1922 este reprezentată la Paris Antigona lui Jean 
Cocteau. Într-un preambul la textul publicat (o traducere abreviată fără milă 
a tragediei lui Sofocle), Cocteau se recomandă cu toată convingerea drept 
scriitorul a cărui experiență îi permite să trezească la viaţă vechile capodopere. 
Colaboratorii caută și ei să treacă spectacolul sub semnul avangardei. Picasso 
semnează decorul, Honegger muzica de scenă. Didascaliile, adăugate în 1927, 
se înscriu pe aceeași direcţie a unei montări îndrăzneţe. Ansamblul urmează 
să evoce „un carnaval sordid și regal, o familie de insecte”. Actorii trebuie să 
articuleze mult și să se miște puţin, deși acţiunea se desfășoară în „extremă 
viteză”. „Corul şi corifeul se rezumă la o singură voce care vorbeşte foarte tare 
şi foarte repede” care „iese dintr-o deschizătură în centrul decorului”!î. Nu 
există figuranți. 

Textul e mai cuminte decât aparatul spectacolului. Unele replici nu se 
acordă, deliberat sau nu, cu limbajul tragic: „Astea două fete sunt complet 


1 Eschil, Perșii, Cei șapte contra Tebei, În româneşte de Eusebiu Camilar, Prefaţă de Mihai 
Nasta, Bucureşti, ESPLA (BPT), 1960, p. 154. 

București, Editura Univers, 1992, p. 16. 

3 Idem, p: 17. 

1 Jean Cocteau, Antigone, Gallimard, 1990, p. 11-12. 

nebune”! spune Creon; „Dacă nu aș fi fiul tău, aş spune că baţi câmpii”!€ se 
adresează Hemon lui Creon, replici mai degrabă de comedie sau de vodevil. 
Cocteau acordă lui Creon intenţia tardivă de a o salva pe Antigona pentru a 
nu stârni mânia zeilor. Dramaturgul se străduie să dea un plus de complexitate 
personajelor dar, nu o dată, apar inconsecvenţe. Vocea (Corul) se întreabă dacă 
gestul aproape neverosimil al Antigonei nu e cumva o mașinaţie a zeilor, nu 
ştim în ce scop, comentariul dramaturgului se acordă mai greu cu ceea ce face 
eroina. Actele ei împrumută ceva din nesupunerea totală a anarhismului al 
cărui duşman declarat este Creon. Cocteau poate scrie în Notes. Antigone Place 
de la Concorde: „Antigona este sfânta mea”, dând termenului o accepţie nu se 
poate mai avangardistă, iar în Scrisoarea către Jacques Maritain vede în eroina 
lui Sofocle „un pirat (une pirate) cu credinţă și lege, crezând în Dumnezeu şi 
în diavol, capabilă de orice”'5. Totuși, o altă replică e preluată aproape cuvânt 
cu cuvânt de la Sofocle: „M-am născut pentru a aduce dragostea și nu ura”. 
Nu e o replică de femeie-pirat care crede şi în Dumnezeu și în Diavol. Antigona 
lui Cocteau rămâne cu valoarea documentară pentru o epocă. 

În capitolul consacrat mitului în Dicționarul de mituri literare coordonat 
de P. Brunel”, Simone Fraisse urmăreşte şi soarta mitului în general, a cărui 
politizare se accentuează. Dacă citim cu atenţie, observăm că politizarea se 
produce cu predilecție la critici şi publicul spectator și în mai mică măsură la 
autori, Jean Anouilh spre exemplu, intens discutat şi controversat nu în ceea ce 
priveşte valoarea. Situaţiile paradoxale abundă. În timpul ocupaţiei germane, 
pe șantierele tinerimii din Franţa „liberă”, se reprezintă, probabil varianta 
Anouilh, pentru a exalta așa-numita „Revoluţie naţională”, iniţiată de Pétain. 
Rezultatul întoarce intenţiile organizatorilor. Tineretul nu vede în Creon un 
dictator luminat care numai obligat de istorie face acte condamnabile, ci se 
opreşte la Antigona ca un simbol al rezistenţei. Același efect îl are şi premiera 
din februarie 1944, după care i s-a reproșat scriitorului aproape colaborarea 
cu inamicul. Cum se vede, colaboraţionismul, real sau închipuit, nu este 
descoperirea noastră, reglarea de conturi însoţeşte obligatoriu schimbările de 
regim politic. Simone Fraisse interpretează acel „nu” al eroinei ca o prefigurare 
a mișcărilor de tineret care vor agita nu numai Franţa și occidentul european, 
dar şi America anilor '60. Cum se împacă acest „nu” cu suspiciunile de extremă 
dreaptă care au înconjurat scriitorul e greu de aflat. Aliette Armel, care şi ea e 
bine orientată spre stânga, îl aseamănă totuși pe Anouilh cu un tânăr francez 
care, după ce, ca şi dramaturgul, nu a făcut parte din Rezistență, a încercat 


5 Idem, p. 32. 

16 Ibidem, p. 40. 

17 Ibidem, p. 58. 

15 Jean Cocteau, Lettre à Jacques Maritain, Paris, Stock, 1993, p. 50. 

'9 Antigone, p. 29. 

% Dictionnaire des mythes littéraires, Paris, Editions du Rocher, 2003, p. 87-95. 

să-i asasineze pe Laval și Marcel Déat. Interpretarea politică este, în viziunea 
aceleiași Aliette Armel, un rezultat al stării de spirit de după al doilea război, 
când omenirea trecuse prin experienţa terorii, a câmpurilor de concentrare 
şi când are posibilitatea să se exprime. Explicaţie valabilă pentru Occident, 
fiindcă ceea ce se întâmpla în partea cealaltă după război nu prea interesa și 
nu interesează pe ideologii occidentali. Ce să mai spunem când Jacques Lacan 
denunţă pe „mica Antigonă fascistă a lui Anouilh”? Și ca să nu uităm nici 
atitudinea unei drepte de loc moderate, să-l cităm pe Charles Maurras care, în 
1948, după ce scrie despre Antigona ca despre o tânără care apără „Ordinea, 
marile tradiţii ale Altarelor, Căminelor, Mormintelor cărora nimeni nu le știe 
originea”, îl trece pe Creon în tabăra anarhiștilor? Am menţionat aceste nume 
nu pentru a polemiza, după modelul lui Paul Zarifopol, cu clasici care nu pot 
răspunde, ci pentru a arăta, dacă mai era nevoie, necesitatea discutării operei 
literare din unghiul, pe cât posibil, al specificului literar. 

Sub acest raport, criticii, în majoritate, au subliniat calităţile textului 
dramatic. Este exactă și calificarea piesei ca o creaţie originală, nu o traducere 
a tragediei lui Sofocle. Personajele sunt mai umanizate (inclusiv Creon), zeii 
nu au ce căuta, Tiresias dispare. Înseamnă că dictatorul Creon a fost înzestrat 
cu însușiri care îi atenuează gravitatea faptelor? Dacă acordăm credibilitate 
replicilor, aşa ar trebui să fie. În realitate, sub ele se ascunde cinismul, motivarea 
actelor, inclusiv a celor compromiţătoare, ca obligaţii pe care un conducător 
trebuie să le îndeplinească. Așa s-au justificat în istorie toţi tiranii. Anouilh 
ne îndreaptă, deliberat, la început, pe o pistă greșită când Creon apare ca 
un bătrân îngândurat, singur, ciudat, reflectând la zădărnicia gloriei lumești. 
Actele sale spun însă cu totul altceva. În înfruntarea cu Antigona, alternează 
cu abilitate șiretlicurile cu violența. Dacă îi propune salvarea prin renunțare la 
reabilitarea postumă a lui Polinice, o face fiindcă ea urmează să se căsătorească 
cu fiul lui, Hemon, dar va trebui să sacrifice pe cei trei paznici, martori ai 
călcării legii. Fiica lui Oedip, aceeași figură luminoasă ca la Sofocle, impune 
prin simplitatea cu care își asumă soarta de ea aleasă, logica îi guvernează 
actele, pregătită fiind pentru sfârșitul ştiut. 

Filmul-spectacol realizat în anul 2003 a înţeles mesajul lui Anouilh, 
începând cu regizorul Nicolas Briançon și cu cei doi protagoniști, interpretaţi 
de Robert Hossein şi Barbara Schultz. Plusul de dramatism introdus în text nu 
a impietat asupra unităţii și virtuţilor artistice ale spectacolului, un adevărat 
spectacol de actualitate. Dacă personalităţi de prestigiu acuză autorul că ar fi 
cochetat cu nazismul, cea mai exactă apreciere poate fi citită în cronica din „Le 
Canard enchaîné”: „Devotamentul pe care i-l insuflă Robert Hossein rolului 
său de ticălos dezolat («salopard navré») dă mitului întreaga sa palpitaţie”. În 
Nașterea tragediei Nietzsche făcea legătura între tragedie şi mitologie, arătând 
că, dispărând miturile, tragedia nu poate supraviețui. G. Steiner, scrie Gabriel 

Liiceanu”), reia ideea, fără a-l cita pe primul emitent, aplicând-o la realitățile 
sec. al XX-lea. Așadar, folosind mitologia greacă în tragedia actuală, ajungem 
la rezultate hibride. Dacă ar fi adevărat ce scrie Steiner, înseamnă că Antigona 
lui Anouilh constituie o fericita excepţie. 

În schimb, Antigona lui Bertolt Brecht ilustrează cu asupra de măsură teza 
lui Nietzsche, complinită de Steiner, precum și ideea că o piesă, transformată 
în instrument de propagandă politică, nu se poate solda decât cu un eșec. Ar 
fi o explicaţie condiţiile în care a fost scrisă piesa (martie-decembrie 1947), 
probabil pentru a câștiga bunăvoința Uniunii Sovietice, întrucât Bertolt Brecht 
trecuse în America prin faţa comisiei de judecată a activităţii de „nesupunere 
civilă” şi dorea să se reinstaleze în Germania ocupată de aliați. Brecht declară 
că a copiat o transpunere a Antigonei de către Hölderlin, după Sofocle. El e 
convins că a copia este „o artă”, iar Caspar Neher, care semnează volumul în 
calitate de colaborator, afirmă că arta lui Brecht ar fi „un exemplu magnific de 
artă a copierii, fidelă în stil, diferită ca scop””. 

Nu am avut la dispoziţie o bibliografie critică, cu girul unor personalităţi 
ca la Anouilh, am îndoieli că ar exista, „Les Lettres françaises” socotește că 
textul „este unul dintre cele mai frumoase care există”, iar Altusser subliniază 
rolul spectatorului care urmează a prelua în viaţă ce a învăţat pe scenă. 
Aliette Armel reţine dintr-o prefaţă a lui Brecht cât e de greu, deși necesar, 
să creezi o artă progresistă. Cam acesta e tonul comentariilor în, să-i zicem, 
receptarea critică, gândirea autorului pleacă de la diferenţa relevată de Hegel 
între raționalitatea statală și solidaritatea privată. Anecdotica din Sofocle este 
schimbată, trimiterile la actualitate sunt tot mai străvezii. Creon trece pe 
primul plan, istoria mitică dobândeşte altă înfățișare. Cum scrie colaboratorul 
Caspar Neher, tiranul Tebei duce un război „imperialist” împotriva Argosului, 
Eteocle şi Polinice sunt alături de dânsul, numai că acesta din urmă vrea să 
dezerteze şi Creon îl omoară. Propaganda care clamează victoria Tebei se 
dovedeşte mincinoasă, Atena câștigă războiul, înfrângerea este catastrofală. 
Imaginea lui Hitler domină tabloul antic, actualizarea devine tot mai 
stridentă. Inutil să căutăm preconizata „distanţare”, greu de practicat și în 
piese importante ale lui Brecht: cum poate fi interpretat distanțat rolul lui 
Mutei din Mutter Courage? 

De altfel, spectacolele realizate de Living Theatre, reprezentate la New 
York, Berlin, Paris au fost catalogate „de zgomot și de furie”, excluzându-se 
înstrăinarea solicitată de dramaturg. În plus, pentru o directă implicare în 
imediat, apărea, atât la piesă cât și la filmul Antigona, câte un actor care, în 
funcţie de momentul istoric, explica: aici Creon este Lyndon Johnson sau, 
mai târziu, Bush. Fără să fi avut o influență „zdrobitoare” asupra teatrului 


?1 Tragicul, Bucureşti, Humanitas, ed. a II-a, p. 37, 212-213. 
? Bertolt Brecht, Antigone, d’après la transposition par Hölderlin de l Antigone de Sofocle, Texte 
français Maurice Regnaut, Paris, LArche, 2007. 

din a doua jumătate a secolului, cum scrie Aliette Armel, Brecht rămâne un 
dramaturg important şi experienţa teatrului epic va dăinui cu toate schimbările 
produse în arta spectacolului. 

Sunt şi alte perspective din care pot fi privite miturile în tragedii, am 
ales-o pe cea mai cultivată în secolul trecut, care-și dovedeşte continuitatea, 
deși pare inadecvată la tendinţele prioritare. 


Liviu Leonte 

Violina Galaicu-Păun 


Câteva specificări în legătură cu circulaţia 
cântării putnene medievale la popoarele slave de Est 


Atunci când se vorbeşte de existenţa unei şcoli muzicale la Putna medievală 
şi, mai cu seamă, atunci când se pune în valoare prestigiul pe care această 
şcoală l-a avut în epocă, se fac referiri la circulaţia cântării putnene dincolo de 
hotarele Ţărilor Române. În special, se citează faptul că manuscrisele rusești 
din secolele XVII-XVIII conţin cântări denumite „raspev putnevskii” sau 
„Taspev putevoi”, a căror origine, după cum afirmă unii cercetători români!, 
acompaniaţi sau, mai exact, stimulaţi de alții străini’, nu poate fi căutată 
altundeva decât la Putna lui Ştefan cel Mare. Odată cu melodiile — pretind 
partizanii acestei idei” — a fost preluată și semiografia specifică manuscriselor 
putnene care, în contextul general al muzicii bizantine, se raportează la notația 
neobizantină, iar în contextul mai restrâns al muzicii sacre rusești din secolele 
XVI-XVII se distinge ca o nouă modalitate de scriere (fiindcă, între timp, 
notația neumatică rusă evoluase pe un făgaș propriu) şi se desemnează prin 
„notația putevaia”. _ 

În principiu, teza este plauzibilă. Într-o perioadă în care „religia unea 
pe oameni mai mult decât nationalitatea”*, în care schimburile culturale 
cu vecinii noştri slavi sunt deosebit de intense, în care Pr;pelele lui Filotei 
monahul se regăsesc în manuscrisul Stiþirar kriukovîi datând din 1437 şi 
păstrat în biblioteca lavrei Troiţa-Serghiev?, în care Grigore Ţamblac activează 
cu același succes la Suceava, ca și la Kiev”, pare firesc ca melodiile psalţilor 
putneni să fi fost împrumutate și vehiculate de muzicienii ruşi, cu sau fără 
specificarea locului de unde provin. Dar, să vedem în ce măsură prezumția e 
susținută de argumente. 


! Gh. Ciobanu, Studii de e/nomuzicologie și bizantinologie, vol. I, Bucureşti, 1974, p. 270-273, 
281, 335, 390-391, vol. II, Bucureşti, 1979, p. 259,266, 350, 353-354; O.L. Cosma, Hronicul 
muzicii româneşti, vol. I, Bucureşti, 1973, p. 160, 174-176; P. Brâncuși, Muzica românească 
şi marile ei primeniri, vol. I, Chişinău, 1993, p. 107, 111; S. Barbu-Bucur, Cultura muzicală 
de tradiție bizantină pe teritoriul României în secolul XVIII şi începutul secolului XIX şi aportul 
original al culturii autohtone, Bucureşti, 1989, p. 28 

? R. Palikarova-Verdeil, La Musique Byzantine chez les Bulgares et les Russes (du IX-eme au 
XIV-eme siecle), Copenhaga, Ejnar Munksgaard, Boston Byzantine Institute, 1953, p. 75 

3 Gh. Ciobanu, op. cit., paginile cit.; O.L. Cosma, op. cit., p. 175 

+ Gh. Ciobanu, Studii..., vol. I, p. 272 

5 Gh. Ciobanu, Studii..., vol. II, p. 269 


6 N. Cartojan, Istoria literaturii române vechi, Bucureşti, 1996, p. 57 

Mai întâi, vreau să precizez că expresia „putevoi raspev” (sau „raspev 
putevoi”) este într-adevăr prezentă în vechile codexuri muzicale ruseşti, 
precum și în literatura specială consacrată acestora”, nu însă și expresia „raspev 
putnevskii”, căreia nu i-am dat de urmă. În bizantinologia românească, 
sintagma „raspev putnevskii” s-a încetățenit graţie stăruinţelor lui Gh. Ciobanu, 
care a acreditat-o pe baza aserțiunilor Rainei Palikarova-Verdeil. Cercetătoarea 
bulgară s-a grăbit să afirme, fără a aduce probe, că a circulat la ruși, alături de 
„raspev bolgarskii”, „raspev greceskii”, „raspev kievskii” şi „raspev putnevskii 8. 
Acceptarea pripită (înaintea verificărilor de rigoare) a acestei informaţii îmi 
trezeşte nedumerirea, cu atât mai mult cu cât însuși Gh. Ciobanu, iar mai apoi 
şi T. Moisescu, au demonstrat — cu alte prilejuri” — deficiența documentării și 
precaritatea concluziilor Rainei Palikarova-Verdeil. 

În ceea ce priveşte sorgintea cântării „raspev putevoi” (noţiune şi fenomen 
care există realmente), cât şi a notaţiei „puzevaia”, părerea medieviştilor 
români nu este împărtășită de omologii lor ruși. Din lucrările pe care le-am 
consultat!” — şi am căutat să nu omit niciun autor de calibru — reiese fără 
echivoc că „putevoi raspev” este o ramificaţie a lui „znamennii raspev”. Mai 
exact, „putevoi raspev” este (împreună cu „demestvennii raspev”) o variantă mai 
elaborată a cântării „znamennii”, apărută în zenitul evoluţiei ei. 

N. Uspenski" arată că „puzevoi raspev” moşteneşte de la „zramennii” 
legătura cu Octoihul, ambitusul restrâns, de terță sau cvartă, al formulelor 
constitutive, principiile de variere ritmico-intonaţională a motivelor, 
procedeele de arhitecturare melodică. Pedalarea pe valorile întregi (uneori 
augmentate), întreţeserea unor momente statice, însumând durate lungi, cu 
altele mai alerte, axate pe motive din pătrimi, utilizarea sincopelor ce frâng 


7 M. Brajnikov, Drewnerusskaia teoria muziki po rukopisnim materialam XV-XVIII vekov, 
Leningrad, 1972; N. Uspenski, Drevenrusskoe pevceskoe iskusstvo, Moscova, 1971; idem, 
Obrazţi drevnerusskogo pevceskogo iskusstva, Leningrad, 1971; idem, Znamennii raspev, 
în Muzikalnaia ențiklopedia, vol. 2, Moscova, 1974, p. 465-469; idem, Demestvennţi 
raspev, ibidem, p. 195-197; idem, Kondakarnoe penie, ibidem, p. 897-899; idem, Kriuki, 
în Muzikal'naia entiklopedia, vol. 3, Moscova, 1976, p. 74-75; idem, Putevoi raspev, în 
Muzikal naia ențiklopedia, vol. 4, Moscova, 1978, p. 491; O. Levaşeova, lu. Keldiş, A. 
Kandinski, storia russkoi muzíki, vol. I, Moscova, 1980, p. 47-60; Iu. Keldiş, Ocerki i 
issledlovania po istorii russkoi muziki, Moscova, 1978, p. 39-63; idem, Russkaia muzika, în 
Muzikal maia ențiklopedia, vol. 4, Moscova, 1978, p. 756-761; idem, Problemi istorii i teorii 
drevnerusskoi muziki, Leningrad, 1979 

8 R. Palikarova-Verdeil, op. cit., pagina cit. 

> Gh. Ciobanu, Studii..., vol. I, p. 337; idem, Studii..., vol. II, p. 306; T. Moisescu, Muzica 
bizantină în spațiul cultural românesc, Bucureşti, 1996, p. 151-163 

10 Vezi lucrările citate la nota 6 

1 N. Uspenski, Obrazș4 drevnerusskogo pevceskogo iskusstva, Leningrad, 1971, p. 78-79; idem, 
Drevnerusskoe pevceskoe iskusstvo, Moscova, 1971, p. 214-222; idem, Znamennii raspev, în 
Muzikal maia ențiklopedia, vol. 2, p. 468; idem, Putevoi raspev, în Muzikal naia ențiklopedia, 
vol. 4, Moscova, 1978, p. 491 

inerția mișcării — toate acestea conferă cântării „putevoi” o notă aparte, o 
expresie mai tensionată, dar și mai solemnă, mai elevată decât cea specifică 
pentru „znamennii raspev”. Din confruntarea unor cântări „znamennii” şi 
„putevoi” scrise pe acelaşi text se vede clar filiația lor melodică. În cazul unor 
creaţii de amploare, metamorfoza de la „zramennii” la „putevoi” este mai 
radicală, dar filiaţia se depistează și aici. 

Şi notația „putevaia” descinde din „znamennaia”, fiind prevăzută cu acele 
semne care să fixeze noile particularități ale cântării „putevoi raspev”. 

Deşi „znamennii raspev” este, la origine, muzică sacră bizantină, el s-a 
constituit, prin fuziunea cu tradiţiile muzicale laice, într-un stil cu valenţe 
naţionale, întărite pe măsura înaintării în timp. Astfel că „putevoi raspev”, 
apărut în secolul al XVI-lea ca o derivație a lui „znamenni?”, nu mai lasă să se 
întrevadă decât rădăcinile ruseşti și într-o perspectivă mult adâncită (până în 
secolul al XII-lea) — cele bizantine. 

Elocvent pentru cele afirmate mai sus mi se pare şi exemplul citat de 
Octavian Lazăr Cosma în favoarea tezei despre infiltrarea cântării putnene 
în muzica rusească. Este vorba despre un „heruvic” de Evstafii, aflat într-un 
manuscris din secolul al XVII-lea de la mănăstirea Soloveţkoe. O.L. Cosma 
recunoaşte că melodia nu păstrează nimic din ethosul și stilul savant, bogat 
melismatic al pieselor școlii de la Putna. Caracterul ei auster, factura diatonică, 
respiraţia largă sunt în consonanţă cu atributele muzicii rusești, nu şi cu cele 
ale scrisului lui Evstatie Putneanul. Putea oare o lucrare muzicală apărută în 
perimetrul artei sonore bizantine, conservatoare prin definiţie, să se modifice, 
la reluare, într-atât încât să nu mai fie recognoscibilă? O altă întrebare este 
dacă autorul melodiei în discuţie, Evstafii, este unul și același cu Evstatie de la 
Putna. Nu există niciun fel de indicii în acest sens și deci nu avem la îndemână 
decât expertiza stilistică, care infirmă identificarea. 

Nu numai aserţiunile medieviștilor ruși sunt în dezacord cu proveniența 
putneană a lui „puzevoi raspev”, dar şi Anne E. Pennington, cercetătoare 
perspicace și credibilă, o contestă: „Sugestia potrivit căreia expresia „putevoi 
raspev” derivă din numele mănăstirii întâmpină prea multe dificultăți 
morfologice şi probabil şi cronologice”?. 

Dificultăţile morfologice de care pomeneşte slavista de la Oxford se 
rezumă la următoarele: atât determinativul „putevoť”, cât şi „putnoi” (o altă 
formă la care se referă E. Kaluzniacki şi Gh. Ciobanu) pot fi derivate pur și 
simplu de la „put” („drum”, „cale”), şi nu de la Putna. Dificultăţile cronologice 
ţin de faptul că apariţia lui „puzevoi raspev” este localizată la începutul secolului 
al XVI-lea (după I. Gardner), dată prea timpurie „pentru ca şcoala de la Putna 
să-și fi putut impune marca”, N. Uspenski spune că termenul „put” este 


2 Anne E. Pennington, Muzica în Moldova medievală/ Music în Medieval Moldavia. Ediţie 
bilingvă îngrijită şi postfaţată de T. Moisescu, București, 1985, p. 53-55 
15 Anne E. Pennington, op. cit., p. 53, nota 39 

întâlnit din vremea lui Ivan cel Groaznic, adică pe la 1533-15841*; or, dacă ne 
gândim că stilul de cântare s-a propagat înaintea termenului, îi vom aproxima 
data apariţiei tot cu începutul secolului al XVI-lea. 

Se pare că în afară de dificultăţi morfologice şi cronologice există și 
dificultăți de ordin semantic. În suita de argumente menite să ne convingă 
Că „putevoi raspev” este o iradiere a Putnei românești, găsim la Gh. Ciobanu” 
următorul raționament. Sensul obişnuit al cuvântului „put” fiind „drum”, 
„cale”, expresia „raspev putevoi” ar trebui să însemne „cântec de drum”. Cum 
această accepţiune cade de la început, fiind vorba de codice bisericești, și nu 
de colecţii de cântări lumești, singura explicaţie etimologică plauzibilă a lui 
„putevoi” trimite la mănăstirea Putna. Dar iată că și acest raţionament primește 
replica lui N. Uspenski'S, care arată că „puzevoi raspev” se cânta în timpul 
procesiunilor cu crucea, de Paşti, se intona şi la intrarea solemnă a feţelor 
bisericești în altar și această conexiune cu mișcarea i-a condiţionat denumirea. 

Din creaţia monodică, „puzevoi raspev” a pătruns în polifonia sacră rusă, 
înfiripată în secolul al XVII-lea”. Autorii compozițiilor plurivocale foloseau 
melodiile „putevoi” în calitate de „cantus firmus”. Totuşi, cântarea „putevoi” 
nu trebuie confundată cu „put” (această confuzie se face în studiul Rainei 
Palikarova-Verdeil!5) — conductul de bază în așa-zisele „szrocinoe penie” şi 
„demestvennoe penie? desemnând forme rudimentare de multivocalitate. În 
partiturile „szrocinfe” sau „demestvennie”, vocea din mijloc, concentrând și 
materialul melodic principal, se numea, în orice caz, „puz” — fie că se întemeia 
pe un „putevoi raspev”, fie că nu. 

Deşi, până în acest moment, am polemizat cu Gh. Ciobanu, vreau să 
închei, paradoxal, chiar cu o spusă a reputatului bizantinist român: „E bine să 
revendicăm ceea ce poate porni de la noi, dar să avem grijă să nu afirmăm mai 
mult decât se cuvine”!?. 


1 N. Uspenski, Drevenrusskoe pevceskoe iskusstvo, Moscova, 1971, p. 214 

15 Gh. Ciobanu, Studii..., vol. I, p. 271 

16 N, Uspenski, Putevoi raspev, în Muzikal naia ențiklopedia, vol. 4, Moscova, 1978, p. 491 
17 Vezi lucrările citate la nota 6 

15 R, Palikarova-Verdeil, op. cit., pagina cit. 

19 Gh. Ciobanu, Studii..., vol. I, p. 391 

Gheorghe Macarie 


Clasic și modern în reevaluarea mitului 
în opera sculptorului lon Irimescu 


De peste 25 de secole, într-un areal al sensibilităţii heleno-mediteraneene, 
apelul la mit s-a constituit nu atât regresiv-limitativ la o eventuală clamare 
a unei nostalgice presupuse vârste de aur, cât mai degrabă ca o reînnoită, 
de fiecare dată inedită revenire la memoria afectivă a permanenţelor umane. 
Apelul la mit devenea un prilej prin care artistul, de oricând și de pretutindeni, 
îşi descoperea pentru sine universalitatea firii sale, descinzând el însuși în 
zonele adânci ale interiorului său, în momentele în care certitudinile sale, ca 
şi răscrucile istoriei semenilor săi, erau cumplit amenințate. Apelul la mit se 
realiza ca o revenire la izvoarele originare ale umanităţii. 

De aproape trei milenii — mitologia greco-romană, față de care 
configuraţia artistică europeană este de neconceput, constituie o sursă 
inepuizabilă pentru toate domeniile artei. Departe de a fi un apanaj al 
antichităţii clasice, al Renașterii, al clasicismului francez sau sfârșitului de 
secol al XVIII-lea, reevaluarea, de fiecare dată a miturilor, determină una din 
constantele dintotdeauna ale artelor — propensiunea mitului în literatură și 
artele vizuale moderne o dovedeşte cu prisosinţă. 

Prin apelul repetat la mitologia clasică greco-romană, sursă inepuizabilă 
a creaţiei sale, sculptorul lon Irimescu, se integrează, în această privinţă, 
consecvent şi inedit, la o anumită configuraţie europeană a sculpturii, 
aderentă la valorile mitului; este o configuraţie care include în secolul trecut 
nu demult, nume ca Rodin, Bourdelle, Maioll, Despiau, Brâncuși sau, mai 
aproape, colegii tinereţii sale creatoare — I. Jalea, O. Han, R. Ladea — toţi 
îndatoraţi profesorului comun — marelui D. Paciurea. 

Formaţia sa i-a facilitat îndeosebi acest aspect, caracteristic şi defintoriu 
al artei sale. Student, la Bucureşti, al lui D. Paciurea, sculptorul I. Irimescu 
s-a desăvârșit profesional la Paris cu Joseph Bernard, adept al sculptorului — 
pentru care a avut o constantă admiraţie — Bourdelle. Și unul și altul și celălalt 
sunt îndatoraţi, în creaţiile lor, eroilor şi naraţiunilor miturilor. 

Tânărul absolvent al Școlii de arte frumoase din București escalada el 
însuşi, în 1930 — anul câștigării concursului pentru o bursă de specializare 
la Paris — treptele unui viguros clasicism realizând 7 hoc monumentalul 
Atlas susţinând pământul în spate. Alegerea subiectului de sorginte artistică 
clasică greco-romană semnifica o opţiune dar şi o posibilă vocaţie ulterioară. 
Apelul la figurile mitologiei clasice este dominant în deceniile 4 — 5 ale creaţiei 

sale. Nu întâmplător el apărea, la noi, într-o perioadă de nostalgii clasiciste 
(cf. G. Călinescu, Nostalgia clasicismului, 1946). Sculptorul român se integra 
într-o anumită configuraţie europeană a sculpturii, aderentă la valorile mitului. 

Apelul la mitologie devine un apel la creaţie. Ca și în sculptura antichităţii 
clasice, corpul uman se dovedeşte a fi măsura ideală a artei. Echilibrul dintre 
portretul nominalizat și cel ideal imaginat corespunde unui echilibru creator 
între vizualul exterior și tensiunile defulate ale fascinantului interior. Sculpturile 
maestrului devin expresia unui elevat clasicism; un clasicism al măreției și 
vigorii vitale, nu unul anchilozant, academic, specific epigonilor artei. 

Apollo, Sapho, Euterpe, Icar, Centaur sau echivalentul său feminin 
Centaureasa — nume de eroi de mitică rezonanţă și titluri de opere ale 
sculptorului Irimescu — devin prototipuri, dimensiuni şi permanenţe ale 
spiritului uman. Este ceea ce el intenționa deliberat să facă pe parcursul 
creaţiei sale : „Cred că atunci când vorbim despre artă, despre tradiție, nu trebuie 
să înțelegem numai cea naţională (...) din peştera de la Altamira şi până în zilele 
noastre s-au consemnat definitiv niste cuceriri de bază ale artei, valabile imuabil 
pentru forta şi adevărul lor, pentru toate tipurile, toate popoarele. Părerea mea 
este să mergem pe linia marilor tradiții universale” (interviu cu lon Irimescu 
luat de Sorin Stănescu în „Amfiteatru”, București, noiembrie 1980). 

În interpretarea lui I. Irimescu, Apollo întruchipează o dimensiune 
dintotdeauna a spiritului uman — aspiraţia solară dar și chemarea spre 
poezie — cosmic extinse. Ideal al tinereţii şi frumuseţii, Apollo se constituie la 
„sculptorul luminii” (cum îl denumea criticul V. Mocanu) ca un Făt-Frumos 
al autohtonităţii noastre agreste, lansat pe orbita universalităţii. Este un fericit 
caz în care tradiţiile noastre folclorice confluente vocației urano-solare a 
strămoşilor daci se sintetizează într-un fascinant reper mitologic al obârşici 
spiritualităţii europene. Opera lui I. Irimescu este una de sinteză. 

Claviatura interpretărilor miturilor se dovedește de o evidentă diversitate 
şi profundă complexitate. Dacă tânjitorul Orfeu, înfrânt și languros — abulic, 
personifică durerea fără de leac, Moise, în schimb, este construit din planuri 
energic-viguroase concepute în stilizări expresioniste, relevând pe omul 
legii — ferm, ireductibil şi implacabil. Sapho, ca și Leda, realizează veritabile 
impostaze ale pasiunii. Dacă Centaurul poate fi, într-o primă accepţie, o 
metaforă a ferocităţii, Icar şi Pegas permanentizează aceleași alegorii ale 
avântului creator, ale neostoitei chemări spre înălțimi; sunt aspirații şi visuri 
etern-umane, înfrânte la cel dintâi, biruitoare în cazul calului înaripat al 
imaginaţiei poetice. 

De la mitologia clasică la noi mitologii... Există în opera maestrului 
Irimescu eroi ai mitologiei greco-romane — autentic pattern al creaţiei sale, 
după cum, printr-un original proces de mitologizare, autorul crează el însuși 
personaje integrabile aceluiași univers. Alegoric concepută, Muzica devine ea 
însăși o miraculoasă prezenţă mitologică; și, evident, nu e singura. 

Există în această lucrare o dematerializare accentuată a concretului, 
o originală fluenţă a formelor — de suprafeţe şi linii —, întreg ansamblul se 
sublimă astfel în impresia de muzică pură... 

O aceeaşi pecete stilistică o resimţim și în alte lucrări neaparţinând prin 
subiecte mitologiei clasice. Sunt apariţii de ţărănci autohtone, de Fete cu 
struguri, cu analogii în vigoarea arhaică a artei timpurii, preclasice grecești. 
Ca detaliu al statuii monumentale a scriitorului M. Sadoveanu (ridicată la 
Fălticeni), capul în ghips al personajului respiră grandoarea calmă a portretului 
clasic antic. Dar apelul la mitologie nu se limitează doar la cea greco-romană; 
sunt lucrări ca Astronomul, Cărturarul, Povara, în care resimţim alte areale 
geografic-spirituale și alte epoci cu mult anterioare sau ulterioare clasicismului 
la care ne-am raportat. 

Imersiunea în mitologia antică greco-romană, ca și în aceea 
ulterior-creştină, ambele semnificative prin valenţele lor universaliste, 
relevă, implicit, o altă perspectivă, care îl asociază pe maestrul-sculptor unei 
perpetue contemporaneităţi — cea a integrării și reprezentării majore ale unei 
spiritualităţi europene dar și ale întregului mapamond. 

Umanistă prin valorile promovate, fascinant — elevată prin însăși chemările 
sale, arta maestrului Irimescu este una a încrederii în om și în permanenţele 
sale spirituale. Permanenţa mitului în opera lui I. Irimescu ridică implicit 
problema raportului între clasic și modern în opera sa. În realitate, cei doi 
termeni definesc mai puţin realităţi eventual antagonice cât două constante 
ale conștiinței estetice europene (Adrian Marino, Dicţionar de idei literare, 
Ed. Eminescu, București 1973, p. 354-355). 

Inspirate din mitologia clasică sau relevând efigiile contemporanilor, 
lucrările sculptorului Ion Irimescu mărturisesc la unison aceeași preocupare 
pentru sondajul psihologic și seria caracterologică. Discreţia tratării 
implicaţiilor afective, abordarea raţionalistă, abstract-sintetică a formelor, 
dinamismul interior al personajului ca și cel exterior, al tratării acestuia, 
modelajul, expresivitatea liniei și formelor, orchestrarea volumelor mărturisesc 
apartenenţa prioritară a artistului la spiritul modern. 

De-a lungul unei îndelungate și prodigioase cariere artistice, Ion Irimescu 
depășește, echidistant și înţelept, opoziţia, de altfel falsă în multe privințe, ca şi 
partizanatul exclusivist al celor două tabere, dar și certurile între „cei vechi” și 
„moderni”, de seculară, chiar milenară tradiţie. Sculptorul se formase într-un 
mediu artistic — românesc, exclus în artă nu o dată stărilor conflictuale extreme; 
era un mediu pătruns de un ancestral simţ raţionalist-echilibrat — notă socotită 
de o mai veche pleiadă de cărturari ca definitorie pentru un profil spiritual al 
poporului român. 

Aparţinând acestui profil spiritual, Ion Irimescu este convins că adevărul 
este pe undeva, la mijloc. El însuși îşi dăltuiește și modelează opera sub 
semnul obiectivităţii și lucidităţii, a unui echilibru „clasic”, monumental 

dar concomitent simplu în măreţia lui; tratarea străvechilor modele include 
limbajul modern resuscitat de tumultul de pasiuni și aspirații specifice unei 
arte statuare a actualități sale. 

Clasic şi modern devin în viziunea maestrului, două entităţi 
complementare; nimic din dihotomia ce a provocat în polemicile teoretice ale 
ultimelor secole, cărți și a umplut biblioteci. Este o complementaritate fără 
disonanţe şi nici discrepanțe tensionate. 

Victoria personajului mitologic devine un triumf al forţelor creatoare 
umane. Îndărărul tuturor lucrărilor întrezărim omul abordat multilateral — o 
integralitate mărturisind conştiinţa plurivalentă a condiţiei umane. Umanistă 
prin valorile promovate, fascinant-elevată prin însăși aspiraţiile sale, arta 
sculptorului I. Irimescu este una încrederii în om şi în permanenţele sale 
spirituale şi de sensibiliate. 


x k x 


Dan Hăulică: 

Ce vreau să spun acum este că se vestesc tainice potriviri între lucruri, în 
jurul muzicii de pildă, pe care trebuie să știm s-o sărbătorim, — în 2011 sînt cinci 
sute de ani, ocazia unei sărbătoriri a şcolii și a manuscriselor putnene, ocazia 
unei celebrări cu anvergură internațională. Cred că e foarte bine că s-a amintit 
şi acest aspect al originalității creatoare, cu care e sinonimă chinovia scumpă 
sufletelor noastre. Muzica, ce apare și în inspirațiile mitologice ale sculptorului 
Irimescu, în forme mai previzibil elegante, care erau ale bunei sculpturi dintre 
cele două războaie, operà în chiar celula germinativă a creației sale. Prima sa 
sculptură, pe băncile şcolii, ca licean, fu un portret al compozitorului Gluck. 
Eu am deschis la Sorbona, în Capela Sorbonei, o expoziție a sculptorului 
Irimescu, la centenarul său, și dominau acolo, ca interes, tocmai liniile de 
fluiditate muzicală proprii unei asemenea inspirații, depăşind, cum bine s-a 
spus, neoclasicul şi mergînd spre o aşteptare către alte orizonturi. Şi cînd spun 
teme muzicale, revine Orfeu în discuţia despre experienţa plurală, cîteodată 
plurală pînă la frivolitate, a lui Cocteau, — din care se extrag totuși niște 
fidelităţi expresive. Jean Cocteau era suprem înzestrat, dar în același timp, cu 
un fel de nerăbdare proteică, pe care uneori şi-o disciplina el singur. De pildă, 
cînd a fost vorba de transpunerea muzicală a lui Oedip, pentru Stravinski, 
el a gîndit un rezumat, un concentrat al textului sofoclean în latinește. Avea 
nevoie de austeritatea latinei. 

În aceste zbateri, între tot ceea ce este disponibilitate jucăuşă şi chemare 
austeră, — pentru că mitul asta înseamnă, în primul rînd, —să ne concentrăm 
spre marile nuclee de înțeles. Exemplele contemporane, toată dezvoltarea 
spre Anouilh, aduce alte elemente, hotărît grave, și ilustrează tocmai această 
vitalitate a mitului. Anouilh, de pildă, din șirul Antigonelor moderne, e cel 

care a prins cel mai mult în opinia publică. După război, Antigona lui s-a 
suprapus cu Ciocirlia, cu mitul libertar, cu explozia spre înălțimi pe care o 
capta Anouilh, și a avut un efect de public remarcabil. 

Sînt întilniri care merg foarte departe și în spaţiu, în aria motivelor, pînă 
ce și în aparenţa dumneavoastră. O figură ca a doamnei Galaicu îmi aminteşte 
fabulos de un portret egiptean, de foarte bună epocă, din secolul XV î.Hr; ca 
şi cum întîlnirea noastră ar deveni permeabilă pentru un exotism, de nivel 
elevat. Nu numai noi sîntem variaţi, venind de la atâtea universități şi din atîtea 
orizonturi de cultură și de cercetare, dar pînă și în fibra noastră biologică, iată, 
se întîmplă confluenţe neașteptate. Ţineţi minte vorba lui Oscar Wilde, arta 
se întîmplă, happens. 

Cu asta, plecăm îmbogăţiţi de aici. Există nobile eforturi de sistematizare, 
de etajare hermeneutică a chestiunilor, dar, în același timp, trebuie să existe 
şi un fel de sfială, de măsură față de inefabilul unei teme; faţă de potenţialul 
fericit al întîmplătorului care stăruie, neprogramabil, în această problematică. 
Eu cred că lecţia de umilință creştină pe care ne-o transmit, cu atîta nobilă 
discreţie, prietenii și gazdele noastre trebuie să germineze și pe latura aceasta. 


Mircea Borcilă: 

Cum foarte bine spunea profesorul Hăulică, nici conceptul abstract, nici 
măcar conceptul văzut pur lingvistic nu ne poate ajuta. Ce ne poate ajuta 
este o intuiție precum cea a cerului. Cerul, în limba română, este un simbol 
mitic. Nu este și în limba engleză, unde sky s-a separat (şi a devenit un simbol 
lingvistic) de haven (care a devenit simbol religios). Asta s-a întâmplat într-o 
istorie întreagă. De la Milton începând, cerul, în sensul lui transcendent, a 
început să se separe de cerul care aparţine pământului, de fizicul cerului. 

Noi zicem „zgârie-nori”, englezii — „sky-scrapers”. Nu putem zice 
„zgârie-cerul”, pentru că, la noi, cuvântul cer conţine limita transcendenţei 
dintre cele două tărâmuri, limită pe care definiţia dicţionarelor nu o cuprind. 
Avem de-a face aici cu un mitem, entitatea minimală a mitului. La Levi 
Strauss, opoziţia între propoziţii care n-au sens nu e un mitem. 

Sentimentul meu este că aici, la Putna, se întâmplă ceva extraordinar. 
După instaurarea zărilor de la început, pe care a făcut-o profesorul Hăulică, 
după desfășurarea orizonturilor, realizată de Lucia Cifor, şi baza pusă de 
Ştefan Afloroaei în Eliade, tot ceea ce s-a întâmplat a fost o redescoperire, pe 
cale proprie, a unor aspecte ale mitului, la Eliade, și ale interpretării mitului, a 
adăugat Lucia Cifor. Două dintre ele mi se par extraordinare ale unora dintre 
cei mai tineri de aici. Contribuţia Luciei Afloroaei este fundamentală pentru 
sistematizarea mitologiei românești. 

Iulian Costache a încercat să facă ceea ce la una dintre marile universități 
americane, Michigan State University, la colegiul James Madison nu se face. 
Fiica mea este profesoară acolo şi predă „Studii Culturale”. Pentru americani, 

Studiile Culturale înseamnă implicarea mitului, a studiilor literare, un fel de 
aproximare a determinării fenomenului cultural de către factorii de ordin 
istoric, social, politic ș.a.m.d. Este un fel de marxism pe dos sau de materialism 
pe dos, de determinism. În orice caz, nu este lumea libertăţii şi a creaţiei, acolo. 

Ceea ce propune Iulian Costache este o poetică a culturii, exact ceea ce 
gândea Blaga. Aici trebuie să ajungem, la o poetică a culturii. Iulian Costache 
susţine că: Într-o istorie a literaturii avem nişte eroi care seamănă cu cei 
mitici. De ce? Pentru că ei nu trebuie văzuţi în biografia lor empirică, ca 
personaje, ca subiecte empirice, ci trebuie trataţi ca subiecte absolute, eterne, 
întrupate în opera lor. Creaţia lor va dăinui, deci ei sunt niște nemuritori. 
Literatura îi tratează în ipostaza lor de nemuritori. Ei sunt personajele istoriei 
literare. Dacă prezentăm numai accidentele faptice ale subiectului empiric, nu 
intrăm în zona literară. Întuiţia lui Iulian Costache, conform căreia Istoria, în 
întregime, se articulează într-o viziune narativă, cu un sens global care merge 
spre epopee, mi se pare excepţional de profundă. 

Pe Iulian Costache l-am cunoscut cu douăzeci de ani în urmă la Colocviul 
Eminescu de la Iași. S-a dovedit, atunci, cel mai strălucit participant, dintre 
toți bucureştenii. La numai câţiva ani de la apariţia cărţii lui „Eminescu. 
Negocierea unei imagini”, demonstrează o minte care promite extraordinar 
de mult în fezarea viitorului studiilor noastre de poetică culturală. Nu putem 
scăpa de cadrul determinist dacă nu încercăm așa ceva. 

Aş vrea să vă mai spun că acum, în America, e un curent de resurecție a 
mitului, care încearcă să-l îmblânzească pe Eliade. Paul Ricoeur nu face altceva 
decât să-l continue şi să-l parafrazeze pe Eliade, în ceea ce privește mitul. 
Marele Eliade era un gânditor profund religios şi vedea mitul de sus, dinspre 
hierofanie ca istorie sacră. Ricoeur spune „întrezărire”, în loc de hierofanie, 
întrezărirea în conștiință a unor mari enigme ale existenţei cum ar fi nașterea, 
moartea omului şi a cosmosului ş.a.m.d. Întrezărirea în conştiinţă seamănă 
cu aspectele presimţite în miturile trans-semnificative, de care vorbea Blaga, 
îmblânzind puţin poziţia iniţial teocentrică înspre mit. Același lucru îl face un 
Joseph Campbell, foarte cunoscut teoretician și mitolog din spaţiul american, 
extrem de popular. În Transforming Religious Metaphor (Iransformând 
metafora religioasă), el spune că leagănul religiei este mitul. Noi am văzut care 
ar fi diferenţa: intuiţia divinității este de altă natură. Creatorul Universului 
este cu totul de altă natură decât intuiţia misterului propriu-zis. 

În sfârşit, sentimentul a ceea ce mi se întâmplă aici, îl pot sintetiza cel 
mai bine printr-o micronaraţiune de tip simbolic mitic. Eram cu regretatul 
Dumitru Irimia și cu Eugeniu Coșeriu, la Constanţa, la colocviile de lingvistică, 
şi Coșeriu se străduia în zadar să-i lămurească pe lingviștii din București și pe 
cei din Constanţa, se străduia în zadar să ne apere pe noi, adică pe Irimia și pe 
mine, care-i susţineam punctul de vedere. La un moment dat a plecat mâhnit 
cu noi, pe malul mării, fără să spună o vorbă, într-o tăcere profundă. Ce o să 

vă faceţi voi, după ce eu nu voi mai fi aici?, în sensul că va muri, a întrebat 
într-un tîrziu. Titi Ieremia i-a răspuns: Ce să facem? Ca Apostolii! 

lertaţi-mi această o comparaţie, nu este o metaforă simbolic-mitică, dar 
vreau să spun că ceea ce se întâmplă cu mine aici, la Putna, şi acum este 
comparabil cu sentimentul inefabil și misterios exprimat spontan atunci de 
Dumitru Irimia. Vreau să vă mulțumesc tuturor pentru că mi-aţi îmbogăţit 
mintea şi sufletul! 


Py 

Gheorghe Macarie, Liviu Leonte, Violina Galaicu-Păun, Oana Georgiana Enăchescu 

Sub semnul continuității 


lon Pop: 

Avem în faţă numărul trei al revistei Cazerele de la Putna. El reuneşte 
comunicările și o parte din intervenţiile prezentate anul trecut în cadrul 
colocviului nostru. Emblema sub care s-a desfăşurat colocviul, În căutarea 
absolutului, Eminescu, spune foarte mult. Doresc să mă refer doar la o temă 
mare, aproape obsedantă, care a articulat cumva meditaţia noastră colectivă: 
deschiderea spre absolutul gândirii înalte. Mediul, în care ne aflam şi în care 
suntem și astăzi, Putna, de înaltă spiritualitate, atât de primitor, de prietenos, 
atât de cuprinzător spiritual şi încurajator,ne-a ridicat pe culmile gîndului. 

Subliniez această înălțare spirituală, pentru că unul dintre primele puncte 
ale meditaţiei pe marginea operei lui Eminescu a fost un fel de apărare a lui 
Eminescu, împotriva mai vechilor sau mai noilor relativisme. Academicianul 
Eugen Simion a vorbit despre detractorii lui Eminescu, de exemplu, despre 
toate relele întâmplări prin care a trecut interpretarea eminesciană, despre 
cei care au început să-și piardă încrederea în marele geniu eminescian. S-a 
dovedit, din contribuţia noastră colectivă, că Eminescu nu are cum să sufere 
deteriorări grave, oricât s-ar încerca mutarea lui de pe soclurile înalte pe care 
le ocupă. Este vorba mai degrabă, de o aducere mai apropiată de viaţa noastră, 
de gândurile noastre de astăzi. S-a putut descoperi astfel, în orice sector al 
operei lui Eminescu în care s-a pătruns cu gândul, că Mihai Eminescu este un 
poet viu, un mare spirit al naţiunii române. 

Ceea ce mi se pare foarte important este faptul că nu se mai face o lectură 
convenţională, un elogiu fad, clișeistic al operei lui Eminescu; că nu este nimic 
convenţional în aproprierile pe care le încercăm în fiecare an în interpretările, 
în lecturile unor probleme care sunt legate de credință și creaţie. O asociere 
minunată, valabilă și în sensul aprecierii înalt spiritual-religioase și a celei 
laice, a cercetării critice. Dar este vorba aici și de o credinţă, de o încredere, 
în sensul culturii. Acest cerc de cercetători care se întâlnește anual, la Putna, a 
dovedit că este în stare să încurajeze și să întreţină această încredere în spirit. 

Nu vreau să uit că ne-am desfășurat, și ne desfășurăm în continuare, 
aceste întâlniri — sper să și în anii viitori — sub semnul prezenţei, de frumoasă 
aducere aminte şi foarte încurajatoare, a Maicii Benedicta — a Academicianului 
Zoe Dumitrescu-Bușulenga. În jurul acestui nume exemplar al universităţii 
românești, al culturii româneşti, suntem solicitaţi de o intensă emoție: gestul 
extraordinar al unui mare om de cultură, carea fost Zoe Dumitrescu-Bușulenga, 
de a-și încheia frumos, într-o mare seninătate, viaţa, în cadrul. 

S-ar putea spune foarte multe lucruri, important este că asemenea volume 
apar. Eu sper că și în anii viitori vor apărea, că lucrările noastre din această 

sesiune îşi vor găsi oglindirea meritată în acest cadru. Sper ca monahii ce ne 
înconjoară cu bunăvoință să ne găzduiască în continuare credința în ceea ce 
vrem cu adevărat să spunem. Bucuria de a ne simţi alături de dumneavoastră, în 
cadrul acesta de mare spiritualitate, ne face să întrezărim un viitor mai frumos 
al culturii române, la progresul căreia încercăm, cu modestie, să contribuim. 


Alexandru Zub: 

Trebuie să adaug și eu câteva reflecţii în legătură cu acest număr al revistei, 
care ni s-a pus sub ochi de câteva clipe, legat de Eminescu, și cu o acţiune 
academică şi spirituală care se produce la Putna de câţiva ani. Aș vrea doar să 
remarc valoarea acestei stăruinţe din care rezultă noul volum. Locul acesta sacru, 
Putna, are valoarea lui. Aici se adună atâtea simboluri capabile să ne pună la 
lucru. Ne aflăm, cred, pe calea regală a valorilor care ne-au constituit ca popor, 
ca naţiune. Astăzi suntem puși în situaţia de a apela la ele pentru a ne construi 
mai departe discursul identitar și justificările noastre de viitor. Mi se pare că 
este foarte important, mai ales că în jurul nostru se emit atâtea discursuri de 
tip negativist, care nu fac decât să arunce lumea în derută, în confuzie. Se 
înţelege că o asemenea situație trebuie să aibă şi un răspuns. În primul rând, din 
partea celor care pot articula un discurs în numele valorilor perene, așa cum se 
întâmplă aici, la Putna, graţie Înalrpreasfinţitului Pimen, Părintelui Arhimandrit 
Melchisedec, care vădeşte, împreună cu colaboratorii săi, atâta energie și atâta 
inventivitate pentru a întreţine asemenea activităţi. Fiindcă ceea ce facem noi 
se înscrie, de fapt, într-un complex de activităţi intelectuale, morale, spirituale, 
care se derulează, am impresia, aproape de-a lungul întregului an. Avem în felul 
acesta bune șanse de a ne revedea și pentru alte teme. 


Dan Hăulică: 

Care vreme, aceea a contribuţiei noastre, a acestor zile concentrate, de un 
mare potenţial, de o mare încărcătură de idei sau un timp care, poate, ne depășește? 

Se scuza, mai înainte, profesorul Pop, în numele făptuitorilor acestui 
volum, al Cażetelor de la Putna, de o eroare care punea drept dată 19-22 august 
2010, deci data la care apare, în loc să fie data la care au fost pronunţate 
zicerile din acest volum. E o greșeală fericită, o greşeală cu tâlc, pentru că arată 
nerăbdarea de a merge înainte. Este un decalaj temporal care intră în logica 
acestor întâlniri. De asta am îndrăznit să numesc aceste cuvinte de sinteză, pe 
care vi le adresez, mitul și viitorul, — pentru că noi n-am conceput nici o clipă 
această dezbatere ca un argument pentru înduioșări paseiste. Dimpotrivă, am 
încercat să vedem care sînt raţiunile de încredere în ființa acestui popor şi 
în putinţa de a asuma un trecut elocvent, chiar dacă nu o dată zbuciumat, 
pentru a merge înainte. 

Eu cred că e o îndatorire a noastră să privim înainte, în clipa cînd atiţia 
profeți de Apocalipsă s-au dovedit mincinoşi. Dintre cei care decretau că s-a 

sfîrşit cu o civilizaţie, pe care am cunoscut-o de milenii, dintre cei care foloseau, 
în analizele lor, cu un fel de precădere obsesivă, termenul ultim — toate erau 
ultime —, unii au ieșit complet din orizontul nostru, Fukuyama, în primul rînd. 
Dimpotrivă, lumea speriată, în România este o tehnică de a biciui așteptările 
şi de a speria oamenii, televiziunea se ocupă cu asta, creează mereu un fel de 
stare de panică, și în anul 2000, dacă vă amintiţi, lumea aștepta să se producă 
o năpraznică culminaţie şi încheiere. Nu s-a produs, nu era hotărâtă în astre, 
dincolo de noi, şi pentru că e bine, cu toate încercările, să ne verificăm încă o 
dată puterea de rezistență. 

În acest orizont al așteptării există un loc important pentru puterea 
de a îndura. Am avut curajul, cînd l-am împins în plină lumină, după ani 
de tăcere, pe Mircea Spătaru, un sculptor de mare adîncime, să-i intitulez 
expoziţia şi s-o port la Veneţia, la Bienală, sub acest titlu, Patior, ergo sum, 
care e un răspuns la Descartes, Sufăr, deci exist, care-i răspunsul la un mai 
fragil cogito, ergo sum. Suferinţă, care poate să însemne, de fapt, asumare 
complexă a realului. 

Spunea profesorul Zub mai înainte, el care a ştiut să asume și suferinţele 
şi să facă din ele vector pentru o înaintare admirabilă, științifică și culturală, 
spunea că trebuie să ştim să ne apărăm în continuare identitatea. O americană, 
cugetătoare, profesoara Florence Weinberg, afirma cu simpatie despre poporul 
nostru că e un popor care-și suferă cu răbdare identitatea. Eu cred că nu-i 
vorba de răbdare, e vorba să cultivăm în acest popor o mîndrie pentru valori 
care merită cu mult mai mult. Și de aceea, obiectul acestui volum, Eminescu 
ales drept emblemă de absolut, trebuie să fie un reper de neînlocuit pentru 
noi toţi, pentru tot ceea ce constituie rațiunea noastră de a exista și de a spera. 

Nu e un lux acela pe care l-a închipuit dezbaterea noastră. Cum spunea 
profesorul Pop, ea s-a referit în mod direct, aplicat, polemic, la starea de spirit 
lansată de niște detractori, fără nici un fel de pătrundere, care au putut comite 
nedreptăţi şi profera inepţii, nu numai la adresa unei operaţii editoriale de 
mare calitate, aceea privind manuscrisele eminesciene, dar la adresa geniului 
însuși a lui Eminescu. Deci eu cred că e foarte important să ne simţim solidari 
în continuare, așa cum am fost anul trecut, în jurul unor asemenea situaţii, în 
jurul unui asemenea crez. 

Este pentru noi altceva decît un lux oţios al cunoașterii, acela de a ne 
simţi înrădăcinaţi aici, într-o vocaţie luptătoare pentru adevărul culturii și 
pentru identitatea profundă a poporului nostru. Probleme se puneau de 
totdeauna, Grecii inventaseră totul, un comentator, Numenios din Apamea, 
la cîteva secole după Platon, un comentator al platonismului, îi acuza, pe 
o parte din urmașii acestei moșteniri, mai ales pe stoici, că sînt lipsiţi de 
entuziasm. Era înţelesul strict etimologic al termenului. Entuziasm înseamnă 
a te lăsa pătruns de Domnul. Asta este entuziasmul: a te lăsa deschis acestei 
ardori care trebuie să ne poarte înainte. 

Să nu uităm că mari spirite creatoare ale noastre, chiar dacă uneori şi-au 
arătat un fel de irepresibilă înclinare spre rebeliune, mă gîndesc la Eugen 
Ionescu, n-au încetat să-și declare, pe de altă parte, o aspirație aproape 
inocentă: Vreau partea mea de paradis, spunea Eugen Ionescu, într-un 
text de tinereţe. Şi nu-l părăseşte o asemenea aspirație nici în momentele 
de amărăciune, cînd se războiește cu atîtea din platitudinile epocii sau din 
nesăbuinţele confraţilor, a regizorilor în primul rînd, monopolizind abuziv 
drepturile regaliene ale dramaturgilor. 

„Partea de paradis”, — cu asta intrăm în miturile fundamentale, nu numai 
ale culturii, dar ale vieţuirii nostre. Să nu uităm nicio clipă că noi sîntem prinși 
în țesătura mitului pînă la nivelul popular al existenţei și al imaginarului. Dacă 
cosmogonia poate să pară în unele povestiri un joc de zaruri între Domnul și 
între Diavol, dimensiunea profundă a imaginarului înregistrează o cu totul 
altă aderenţă la mit. Eu cred că trebuie să nu uităm nici o clipă aceste realități. 
Cea mai bună scriere a Marthei Bibescu, romanul ei, Izvor, ţară a sălciilor 
scris întîi în franțuzeşte, tradus acum şi în românește, confruntă mereu 
personaje de cultură occidentală, eroina însăși, care, de fapt, o reprezintă pe 
prinţesă, guvernanta engleză, care este de o îngustime a minţii insuportabilă, 
şi lumea simplă, rustică preajmă. Ceea ce nu înţelege englezoaica, prin prisma 
ei rigidă, înţelege cu inteligență generoasă prinţesa, pentru că ea detectează, 
în erorile, în superstiţiile populare ale celor din jur vechi relicte ale unei 
mitologii fundamentale. Recunoaște subteran lucruri care vin de la prezențe 
ale obirşiilor, de la Demeter, ocrotitoarea grînelor, şi de la Persephone, însoţind 
tutelar speranțele și încercările prin care a trecut acest popor de țărani. 

Care a avut totuși curajul să inventeze termeni de o puternică abstracţie. 
De la Sextil Puşcariu, s-a observat această latitudine creatoare, de care trebuie 
să fim mîndri pentru totdeauna. În nici o limbă romanică, de pildă, à-propos 
de nivelul suprem al esteticii, termenii pentru frumos nu au această descărnată 
raportare la formă, la desenul intelectual al realităţii. La noi frumosul vine de 
la formosus, dar în alte limbi rădăcinile sînt concrete, pitoresc-concrete. În 
această perspectivă, cred, de încredere profundă faţă de puterile de a conţine 
mitul, pe care le are o civilizaţie şi un popor, trebuie să continuăm. Fără joaca 
stearpă a demitizărilor, care ne reduce la postura unui soi de Saturnin hilar, 
mă refer la personajul lui Queneau, care, el, era un mare om de cultură, — se 
număraseră zece mii de cărţi, cîte citise — mare specialist în matematică, cel 
care a conceput seria editorială a Pleiadelor, dar care ştia să se amuze copios, el 
a imaginat acrobaţia verbală numită Zazie dans le metro şi lucruri fără de care 
Ionesco, — a recunoscut-o loial, n-ar fi fost posibil. Să proclamăm, cum cerea 
acelaşi Ionesco prototipul, accesul la un energetism generator, nu reducția 
la szereotipul mic-burghez. Să nu ne sperie, în continuitatea noastră subzistă 
mitul trăit, cum s-a cerut foarte bine în atîtea din comunicările noastre. Și 
trăit, nu la nivelul unei enclave orgolioase. În sensul acesta, eu cred că trebuie 

să ne diferenţiem de o schemă sterilizantă care există. O rezumă vorba asta 
imposibilă, care arată un fel de conformism monden, canonul A te raporta 
la canon înseamnă a-ţi restringe mijloacele și aria de explorare. Mai ales, 
raportarea constrîngătoare la un canon bine fixat, de istorie literară, induce 
inutile dificultăţi. Şi, din acest punct de vedere, cred că nu avem de ce să ne 
ruşinăm că, de pildă, noi nu intrăm exact în categoria popoarelor care au 
zămislit epopei cu eroi spectaculos războinici. Nu sîntem singurii. China nu 
are asemenea literatură, n-are epopei de tipul acesta. Dacă vreţi, eroul ideal al 
unei epopei acolo ar fi însăși civilizaţia care susţine miracolul duratei milenare. 
Într-un asemenea sens, statornicia noastră pe acest pămînt, şi aderenţa la 
realități care sînt cu adevărat durabile, trebuie reafirmată. 

Vă vorbeam mai înainte despre întâlniri în spaţiu, întâlniri în timp. Să nu 
uităm, nici o clipă, observaţia, aşa de pătrunzătoare, a lui Eliade, despre ceea 
ce datorăm noi straturilor celor mai adinci de civilizaţie. Noi nu avem un Ev 
Mediu fastuos, comparabil cu fapte de mare panaş ale Occidentului, dar avem 
un neolitic de o extraordinară, de o luxuriantă bogăţie, care se cufundă pînă 
la nişte rădăcini esenţiale, pînă în civilizaţia Cicladelor, explicînd mirabile 
dezvoltări în Mediterana. Această Mediterană, care poate apărea un creuzet de 
exotisme, dar de fapt este un spaţiu concret al continuității. 

Am aplaudat elogiul așa de frumos pe care domnul profesor Borcilă i l-a 
făcut lui Iulian Costache, dar să nu credem că trebuie, numaidecit, să zicem 
Prezent! la cutare şi cutare rubrică. O mare literatură nu are nevoie de istorii 
literare. În Franţa nu există nici o istorie literară care să aibă o autoritate 
fundamentală. Lanson înscrie un fel de pozitivism profesoral, foarte contestat, 
Thibaudet, mult mai suplu, suferea de stratificările pe generaţii, Bédier 
marchează meritele precise ale unei erudiţii care nu impune pe planul larg 
al culturii. Poate De Sanctis, în Italia, să se impună creator. Dar ideea că noi 
trebuie să ne învirtim în jurul verdictelor unei istorii literare — tot zgomotul 
care s-a făcut împotriva lui Nicolae Manolescu, à-propos de istoria literaturii — 
arată un fel de deviere a interesului care ar trebui să meargă spre creativitatea 
însăşi. Eu vă sînt recunoscător, am primit, graţie acestei întâlniri, volume de 
reviste pe care nu le cunoșteam. Această revistă de la Piatra-Neamţ, de pildă, 
Conta, a fost pentru mine o revelaţie, am aflat acolo un nivel al participărilor 
cu totul excepţional. Mi-am adus aminte de seria de oameni de teatru din 
jurul lui Andrei Şerban, care s-au manifestat în acel colț de provincie şi care 
i-au dăruit o amprentă de neșters. Dar, iată, se produc, la nivelul larg al ţării, 
nişte lucruri pe care Bucureştiul nici măcar nu le bănuiește, acolo unde se 
leagănă prea des multă confortabilă suficiență. Toată această bogăţie de forțe 
creatoare cred că trebuie mobilizată cu încredere, fără vreo crispare trufașă. 

Părinților de la Putna, eu nu încetez să le aduc omagiu pentru felul cum 
ne cheamă, ne adăpostesc și ne alintă, dar și pentru faptul că, rămînînd ei înșiși, 
fideli în chip nobil unui crez care are asprimile lui, nu încearcă niciodată să facă, 

pe această cale, operă de prozelitism, — care ar bruia lucrurile și care ne-ar așeza 
într-o poziţie falsă, și pe noi, și pe ei. Această admirabilă comuniune, respectînd 
diferenţele, cred că este un mare cîştig de civilizaţie. Trebuie să-l salutăm și 
trebuie să le mulțumim părinţilor, pentru a şti să exercite asemenea virtuţi. 

Sigur că miturile, am fost şi ieri împotriva ideii că miturile sînt obligatoriu 
autohtone, cu cît sînt mai importante, cu atât sînt universale, s-a vorbit astăzi 
aşa de bine despre Orfeu, à-propos de Cocteau. Un spectacol fundamental, 
din ultimii ani, realizat de coregrafa americană Trisha Brown, pe marginea 
Orfeului lui Monteverdi, a ştiut să depăşească în sublim şi în plină umanitate, 
fără prezumpţie, orice localizare măruntă; tocmai pentru că există, în tratarea 
mitului, asemenea extraordinare valenţe. 

Aşa că învingătorii cine sunt? — întorcîndu-mă la Iulian Costache. El 
distingea, în istoria literară, o optică a învingătorilor. Nu e chiar așa de simplu. 
Nici la noi, măcar. Junimiștii, care aveau un ideal înțepat de stricteţe, dar și 
cu idei destul de discutabile în materie socială, au primit niște replici foarte 
severe. Înaintea lui Ibrăileanu, cu Spiritul critic din 1906, care este o revizuire a 
culturii noastre și o restabilire a valorilor, tocmai pornind de la nucleul anului 
1848 şi al activismului social, puţin mai înainte, în Vieaza noud, din 1905, 
Ovid Densuşianu desfășurase un serial, în același spirit deasemeni contestatar. 
N-a rămas toată lumea fascinată de ideea că istoria începe de la o „direcție 
nouă”, ci dimpotrivă, au fost spirite lucide care au știut să adere la nevoia 
unei continuități vii, care are temeiul ei logic în Franţa, marea dispută între 
les anciens et les modernes, lansată de Perrault la sfîrșitul secolului XVII, voia să 
arate superioritatea modernilor, a contemporanilor faţă de antici; împotriva 
lui a stat Boileau, și au stat spiritele cele mai importante ale epocii, și n-a 
învins punctul de vedere care contesta simplificator trecutul, ci mai degrabă 
s-a creat un echilibru în care continuitatea a fost respectată. Şi ce înseamnă 
învins și învingător? Cei mai mari, în viaţă au fost niște învinși. Bietul 
Cervantes, ciungul de la Lepante, ajuns la închisoare pentru datorii, pus să 
strîngă impozite și să adune fîn pentru campanii militare, ca ultimul slujitor. 
Ce spuneţi despre Dante? Dante este imaginea eșecului în plan pragmatic, în 
planul existenţei. Triumful şi victoria lor se petrec într-un timp care nu se mai 
poate măsura decît în milenii, de acum înainte. 

Să nu ne dezolăm niciodată, căci Dumnezeu ştie ce trebuie să biruie. 
Tenacitatea noastră faţă de niște valori importante se va vădi rodnică. O 
tenacitate care să comporte rigoare, aplicaţie riguroasă la realităţi, aşa cum 
ne-am silit aici, de-a lungul acestor ani, și care să comporte în același timp 
umilinţa pe care o învăţăm de la părinţii care ne stau în preajmă şi ne veghiază. 
Ideea însăși din comunicarea de astăzi, De la mit la kitsch, pare pitorească, dar 
este expresia unui orgoliu, care exclude kżtsch-ul de la creativitate. Or, puterea 
unui creator contemporan este nu de-a se închide în muzeal, ci de a vedea cum, 
pe aria foarte largă a realităţii, şi a realităţii cotidian populare, există seminţe 

pentru dezvoltări importante. Asta a arătat Horia Bernea, cu pregnanţă. 
Horia Bernea care spunea cutărui preot dintr-o biserică de sat: Dar, părinte, 
n-aţi pus măcar un tişlaifăr la icoane?, Bernea era un pictor de incontestabilă 
dimensiune europeană, care știa că semnele actuale ale aderenţei la marile 
valori pot să coexiste și cu aceste stări de candoare. Ideea că ne-am închis într- 
un fel de pentru totdeauna, într-un fel de cod al semnelor sortite muzeului, 
nu este prielnică, ne academizează. Eu cred că trebuie să ştim să înfruntăm 
şi aceste situaţii. Flondor a arătat-o, de asemenea. Un om, cu vrednica lui 
cultură, și științifică şi plastică, nu se jenează niciodată, în desenele sale, care 
sînt de o frumuseţe extraordinară, — am făcut aluzie la Leonardo, vorbind 
despre el, vă daţi seama cît de sus le pun — să implice cîte o mică trimitere la 
cuibul acesta păstrător al naturii, oferit de îndemînările imediate ale mediului 
țărănesc. 

Sînt lecţii, întâlnirile de aici, învăţăm unii de la alţii să ne strunim impulsurile 
de nerăbdare orgolioasă. Uneori poate vorbim prea mult, o spun și autocritic. 
Dar ştiţi ce spunea dadaistul Tzara: Toate gîndurile se formează în gură, à-propos 
de ce evoca domnul profesor Borcilă. Gura poate să fie şi păcătoasă cîteodată, 
dar în orice caz trebuie să se simtă sub stimulul unor confruntări formative, 
unde cenzurile nurămîn exterioare, vin dinlăuntrul trăirii. 

Mă refeream la Flondor, — bineînţeles, nu uit nici prinosul pe care ni 
l-a adăugat osîrdia Silviei Radu, anul acesta, ca și anul trecut, în prăznuirea 
noastră — dar Flondor avea o expresie pe care am citat-o odată, să știm să 
operăm un fel de îmb/înzire a evenimentului. Eu zic că aici s-a operat o 
asemenea îmblînzire. Evenimentul are dimensiunea lui gravă, amenințările 
lui inerente, — unde-i mit și pîndește pericolul acesta, al demitizării facile, 
dar, în același timp, trebuie să știm să apucăm lucrurile cu un fel de tandră 
înţelegere pentru frumuseţea concretului. Şi astea sînt daruri pe care cred că 
le învăţăm bine împreună. 

Expansiunea gîndirii, pentru a îmbrăţișa lumea, implică o judecată, o 
cumpănă care să instituie gradul de participare la inocenţa lumii, a lucrurilor 
pe care le iubim și pe care le admirăm. Aici, sub semnul doamnei Zoe, cred că 
putem să declarăm limpede că iubim lumea. Și cum am uita timbrul vocii ei, 
cum am uita gestul acela al mîinii, care culegea parcă frumuseţea peisajului. 
Era, în doamna Zoe, o putere de a admira, extraordinară. Şi de a admira nu 
numaidecît lucruri care îi seamănau. Ţineţi minte, am discutat texte ale ei 
care se refereau la Cărtărescu, de pildă, un scriitor care nu era în aria ei de 
aşteptări, dar în orice caz îşi simţea o îndatorire față de tot ce este virtualitate 
a diferenţei, — semn al unei forțe cu adevărat creatoare. 

A intrat în discuţie aici, judicios, şi aripa mitului care subîntinde, care 
susține şi utopia, este în cauză deci, şi mitul utopiilor negative. În toată dialectica 
socială a ultimelor secole, — de la Thomas Miintzer, în secolul XVI, — există 
o implicaţie mitică. A fost o expoziţie extraordinară la Paris despre Cartes 

et decouvertes de la Terre, la Beaubourg, unde cele mai mari surprize, cele 
mai interesante erau marile isolarii, cărţile de insule ale secolului XVI, unde 
se vedea cum explorarea, descoperirea direct concretă se întrepătrundea într- 
un fel indisolubil cu utopia. Așa a descoperit Europa lumea şi a avut curajul 
să meargă mai departe, pentru că toate pămînturile depărtate erau asimilate 
cu insule și erorile lui Behaim la o schemă cosmografică, făcînd autoritate, 
acreditau credinţa că este mai mică distanța spre Atlantic decît era în realitate. 
Totul era conceput ca un mers în etape, de la o insulă la alta. Și America 
toată era concepută ca o insulă, Madagascarul se pîrguia uriaș la soarele 
imaginarului, Ceylonul devenea un bulgăre fabulos de bogății fără precedent. 
Toate formau o țesătură în care să străbată nu doar navigatorul, dar și visul, 
păşind de la una la alta, — pentru că asta dădea o proximitate, o complicitate 
gîndirii și căldurii umane. Proximitatea e dată într-o temă care poate să pară 
redutabilă, aceea a mitului. Eu pornisem la drum cu ideea că trebuie s-o 
atingem cu mare delicateţe. Dar sînt acumulări exaltante, de istorie, care ne 
invită să ne asemuim pionerilor eroici. 

Vorbeam despre Mediterană. E un text al lui Boccacio, care înfățișează 
insula Creta ca un loc geometric, singurul de pe Glob, unde se întîlnesc trei 
continente; pentru că stă foarte net sub influență africană, egipteană, dar 
este totodată Grecia şi este Asia. Dincolo de asemenea înnodări prestabilite, 
contiguitatea cu mitul ne cheamă spre libertăţi care să fie dătătoare de încredere 
şi în imediat. Blaga, al cărui nume, a revenit așa de des în discuţia noastră, și nu 
degeaba, povesteşte în nişte pagini, cu valoare autobiografică, despre uimirea 
fericită pe care a avut-o la știrea că Sadoveanu se așază în Valea Frumoasei. Şi 
i se părea că prezenţa mută, grandios taciturnă a lui Sadoveanu, din anii lui 
tîrzii, implanta nesperat duhul pămînturilor noastre sub ochii recunoscători 
ai locuitorilor de acolo. S-a citat aici, doamna Lucia Cifor a făcut-o chiar în 
prima comunicare, ideea lui Nietzche despre mituri ca niște paznici ai culturii. 
Sînt paznici ai culturii, sînt paznici ai identităţii noastre profunde și cred că ne 
putem desparţi în seara aceasta cu o asemenea tonică încredințare. 

Spuneam că aveam îndoieli, e așa de complexă natura mitului, încît mă 
gîndeam la o analogie cu observaţia lui Valery, care spunea că sînt noţiuni 
peste care trebuie să treci repede, ca peste o punte la care, dacă întirzii, există 
riscul de a se frînge. lată, aici s-a văzut, o asemenea discuţie probă, că un 
concept aşa de complex, cum e mitul, rezistă la un baraj conjugat de atacuri, 
din diferite colţuri ale cercetării, și asta ne fortifică în propriile noastre 
capacităţi de pătrundere. 

Peste succesul obiectiv al explorării noastre, eu vreau să subliniez aici, încă 
o dată, tot ceea ce este afectuoasă legătură între noi, care se consolidează, iată, 
de la un an la altul. Chiar dacă nu-l mai avem printre noi pe profesorul Irimia, 
tot ce a făcut el pentru continuitatea acestor Caiete, pentru continuitatea 
publicaţiilor noastre, îngrijind reeditarea operelor doamnei Zoe, ne rămîne 

ca un imbold, surîzător și trainic. Cum vrem să continuăm? Doamna 
Docsănescu, care are mari merite în această direcţie, s-a angajat să lucreze, 
nu numai pentru o elaborare semnificativă a ieșirii la lumină a manuscriselor 
muzicale de la Putna, dar și la o reeditare, — pentru că a găsit texte noi, — 
a portretelor închinate contemporanilor noștri, de care se ocupase doamna 
Zoe. Vreau să spun că dimensiunea de viitor nu ne-a părăsit chiar dacă avem 
întîrzierile şi slăbiciunile noastre, dar sprijinul pe care ni-l acordaţi ne va fi 
întotdeauna de mare folos. 

Ştiţi, zilele trecute, la un concert admirabil dirijat de Claudio Abbado la 
Luzern, unde el are o formaţie simfonică, un concert dificil — două simfonii 
de Mahler, una după alta, cu intervenţie vocală — s-a sfîrşit cu îmbrăţișări. 
Oamenii din orchestră se îmbrăţișau, ca la biserică erau pîlcuri umane care 
se formau spontan, sub ochii televiziunii şi ai publicului. Mi-a spus domnul 
profesor Borcilă că simte nevoia să ne îmbrăţișăm, şi cred că nu e o simplă 
expansiune exterioară, cred că se dezvoltă un liant sufletesc în această 
dezbatere, oricît de lucidă, un liant nesperat pe care nici o clipă n-avem voie 
să-l minimalizăm. 

Vă mulţumesc din inimă! 


Înaltpreasfinţitul Arhiepiscop Pimen: 

Cum știm cuvintele frumos, adevăr şi bine au aceeaşi rădăcină. Ele încep şi 
se termină în Creatorul cerului și al pământului. Ceea ce faceţi dumneavoastră, 
aici, la Putna, este să îndreptaţi lumea de astăzi către adevăr, bine și frumos, 
în sensul moral sau cel estetic, dar cumpănit, măsurat. Sfântul Apostol Pavel 
spune despre cuvinte că ele trebuie să fie „drese cu sare”, adică măsurate. 

S-a amintit de cuvântul putna, provenit din slavonă, înseamnând „cale”. 
Putna este o cale, la Putna găsim o cale, dacă am rătăcit-o, o cale către bine, 
către adevăr şi frumos. Tinerii trebuie să găsească această cale acum, în vremea 
globalizării. 

Noi, teologii, câteodată suntem ispitiţi să avem o rezervă faţă de cuvântul 
mit. Nu trebuie să avem nici o rezervă, căci mitul arată frământarea oamenilor 
în drumul lor spre adevăr. Când vorbim despre mit trebuie să ne îndreptăm 
către o altă sferă, superioară. La noi, miturile sunt popularizate foarte frumos în 
basme. Ce bogăţie sufletească, ce rol pedagogic au basmele noastre românești! De 
multe ori m-am gândit să le retipăresc pentru copiii de astăzi, pentru tinerii de 
astăzi. Câtă înţelepciune la poporul nostru! Toate basmele sunt frumoase; iar ale 
noastre — că sunt mai frumoase decât ale altora, nu știu — sunt foarte frumoase. 

M-a bucurat ceea ce domnul Macarie a vorbit despre sculptorul 
Irimescu. Într-adevăr, el a ştiut să treacă dincolo de teluric, călăuzit de credința 
strămoșească, despre care l-am auzit vorbind în câteva rânduri, cu multă 
însuflețire. Credinţa voievozilor noştri, credinţa poporului nostru clocotea în 
sufletul lui, ca și vorbele pe care le rostea despre credinţă și valoarea credinţei. 

Mâine trebuie să merg într-o zonă de munte, la o slujbă, o zonă de o 
frumuseţe extraordinară, fie că privim peisajul, fie că privim viaţa oamenilor 
de acolo, huţanii. Ne depășesc în credință, în înţelepciune, în răbdare 
şi în tot ce înseamnă virtute. Aceștia sunt ca niște sfinţi, iar peisajele sunt 
dumnezeieşti. Ajuns acolo, pe munte, verși o lacrimă, în sens figurativ, pentru 
că dincolo, tot ce vedem cu ochii, este o parte din ţară. Și nu pot să uit acea 
fotografie a domnului Flondor în care calea ferată, care mergea la Seletin, este 
barată de două garduri, unul dinspre ţara noastră și altul dinspre ţara noastră 
ocupată. Aceasta este viața poporului român, viaţa creștinului, cu durere, însă 
cu nădejde în Dumnezeu și în voinţa neamului nostru. Amin! 


Arhimandrit Melchisedec Velnic: 

Am văzut în întâlnirea din a este zile o dragoste jertfelnică, pe care trebuie 
să o ducem mai departe. Pe mine părinţii m-au învăţat, de mic, să merg la 
biserică, tatăl meu având un rol deosebit. În sat la mine, când mergeam la 
biserică trebuia, mai întâi de toate, să cerem iertare şi să sărutăm mâna celor 
mai în vârstă. Era o sărutare a păcii. Obligatoriu începeam cu preoteasa şi 
după aceea treceam pe la bătrânii satului. În biserică, ne aşezam acolo unde 
era locul nostru. De o asemenea dragoste trebuie să ţinem cont. 

Părintele Iachint spunea că „oamenii se iubesc când se cunosc și se cunosc 
când se iubesc”. Spun acest cuvânt deoarece, cu cât ne întâlnim, cu atât ne 
cunoaştem mai bine şi ne apropiem unii de ceilalți. S-a amintit de această 
comunicare şi comuniune între obştea monahală și cea intelectuală, care este 
şi ea tot o obşte. Dragostea trebuie să domine întru toate, căci dacă nu este 
dragoste, atunci nu am făcut nimic; iar dacă este dragoste, înseamnă că atunci 
ÎL avem pe Hristos înăuntrul nostru. Dacă-L avem pe Hristos înăuntrul 
nostru, înseamnă că L-am căutat și L-am găsit. 

Mi-am amintit zilele acestea, când a fost evocat Valeriu Gafencu, un 
cuvânt al unuia din prietenii săi cei mai buni, cu care a stat multă vreme 
închis în aceeași celulă, loan lanolide: Am luptat cu gândurile, am luptat cu 
trupul meu, am luptat cu lumea. La sfârșitul acestei amarnice experiențe numai 
Hristos rămâne Viu, întreg şi veșnic în mine. Bucuria mea e deplină: Hristos. 
M-am dăruit Lui şi El m-a făcut om. Nu-L pot defini, dar El e totul în toate. 
Slavă dau lui Hristos Dumnezeu si Om. Ce este Hristos? Este Bucurie, este 
Lumină, este Pace, este Adevăr, aşa cum spunea Înalrpreasfinţitul Arhiepiscop 
Pimen, la începutul cuvântului său. 

Eu închei cu mulțumirile care se cuvin aduse dumneavoastră, tuturor 
participanților care aţi răspuns chemării secretariatului Fundației „Credinţă 
si Creaţie”, în primul rând. De asemenea îi mulțumim Înaltpreasfnţitului 
Arhiepiscop Pimen pentru binecuvântare și pentru participare. Mulţumim 
domnului ambasador Dan Hăulică, pentru prezenţa lui și pentru cuvântul 
adânc pe care l-a avut aici. Mulţumim sponsorilor, nepoților Maicii Benedicta, 

domnului Radu Marinescu și domnului Antonios Kapraras, care au sprijinit 
financiar apariţia Caierelor de la Putna şi buna desfăşurare a acestor colocvii. 

Să ne vedem cu bine în anul viitor, mai strânși, mai uniţi, mai puternici. 
Am amintit un cuvânt al părintelui Arsenie Papacioc: Azi să fii mai bun decât 
ieri, mâine mai bun decât astăzi. Suntem obligaţi şi nădăjduim, cu darul lui 
Dumnezeu, să ne vedem anul viitor și să fie şi mai bine. 

Ecouri 


Alexandru Zub 


Mit şi mitografie în dialog academic! 


De câţiva ani, au loc, la Mănăstirea Putna, simpozioane pe diverse teme de 
amplu interes, în memoria profesoarei Zoe Dumitrescu-Buşulenga, cea care 
şi-a găsit liniştea eternă, sub numele de Maica Benedicta, în cimitirul ctitoriei 
ştefaniene. Temele puse în discuţie, legate deopotrivă de opera distinsei literate 
şi de provocările timpului actual, s-au referit la Tradiție spirituală românească 
si deschidere spre universal (2007), Epoca noastră: tensiunea etic-estetic (2008), 
În căutarea absolutului — Eminescu (2009). Ele au și constituit materia a trei 
volume din revista Caietele de la Putna, fondată anume, spre a răspândi pe cât 
posibil textele respective, ca şi ecourile produse. 

Noul simpozion, având ca temă Fertilitatea mitului, a reunit în același 
spaţiu mirific, specialiști interesaţi de vasta problematică pusă în discuţie, una 
ce obsedează parcă tot mai mult lumea noastră. Ca și în alte dăţi, reuniunea a 
debutat cu un Te Deum şi obişnuitele alocuţii inaugurale, urmate de o pomenire 
la mormântul Maicii Benedicta, situat lângă cel al arhimandritului Iachint 
Unciuleac, fost stareţ al Mănăstirii. 

Un film mai vechi, /ntoarceri, cu tematică afină, prezentat de autorul 
însuși, Constantin Flondor, a oferit asistenţei o subtilă sugestie de înțelegere a 
jocului dintre luminile copilăriei și sfâșierile istoriei, cum sesiza, pe loc, criticul 
Dan Hăulică, neobositul și mereu inspiratul animator al întregii manifestări. 
„În actul de a se înrădăcina din nou, cu gratitudine, în legănarea de peisaj, 
ferice vegheată de obcinele Bucovinei, compatriotul nostru a coincis cu orbitele 
unei traiectorii perene. Prin Constantin Flondor, conchidea criticul, situarea 
noastră sub semnul contemplaţiei artistice şi-a cucerit merite fără scădere, 
unind murmurul candid al livezilor moldave, răcoarea lor fragedă şi empireul 
nedomolit al Ideii”. O istorie convulsivă își face loc, răscolitoare, în discursul 
plastic, sugerând cumva că „pământul către care se întoarce acum pictorul este 
acela care, la Putna, a dat un semnal de seism irepresibil, în noaptea uciderii 
mișelnice a lui Grigore Ghica Voievod, și a urgiei abătute asupra Bucovinei”? 

Lucrările înseși, de o mare densitate ideatică, au avut loc în zilele de 26 
şi 27 august, cu sesiuni matinale și postmeridiane, prelungite până târziu, 
noaptea, prin discuţii şi filme documentare. 

Primul modul tematic, moderat de Dan Hăulică, a inclus comunicări 


! Articol apărut în „Dacia literară”, nr. 6, 2010, p. 4-6. _ 
Dan Hăulică, Constantin Flondor. Întoarcere şi ascensiune, text despre filmul Întoarceri, 
prezentat la Putna, 25 august 2010, p. 2. 

despre unele Aspecte ale interpretării mitului (Lucia Cifor), Mituri istoriografice 
în România ultimei jumătăţi de secol (Alexandru Zub), Mituri actuale: noua 
resurectie a eschatologiei (Ştefan Aforoaei), grupaj ce a produs ample comentarii, 
mai ales sub unghi metodologic. 

Al doilea modul, lăsat în grija subsemnatului, a pus în discuţie istoria 
recentă a românilor din „diasporă”, cu analize despre Mit și identitate 
națională în spațiul nord bucovinean (Alexandrina Cernov), Bucovina istorică 
— perpetuarea unui mit (Ilie Luceac), Mit şi manipulare în post-comunism 
(Mihai Şleahtiţchi), ultimul comunicant ocupându-se de românii basarabeni. 
Un film documentar (La Cernăuzi, pe urmele istoriei românilor), alcătuit cu 
ocazia excursiei făcute după simpozionul anterior, în metropola menţionată, 
la Cernauca și la Hotin, a completat cu folos temele supuse dezbaterii de 
comunicanţi. Următoarea sesiune, coordonată de profesorul Ştefan Afloroaci, 
a dat loc la alte analize, pe aceeaşi inepuizabilă temă, despre Resurectia mitului 
în studiile integraliste, cu referire îndeosebi la opera lui Eugen Coșeriu, 
lingvistul de talie mondială (Mircea Borcilă), Mitul — un radicalism benign 
(Sorin Lavric), Rescrierea mitului (Maria Şleahtiţchi), Reve/azie și creație în 
opera lui Nichifor Crainic (Teofan Popescu), toate de un interes aparte și 
suscitând vii dezbateri. Încă o sesiune, moderată de Cornel Ungureanu, a 
prilejuit expuneri nu mai puţin incitante, despre mitul Ulisse al lui Benjamin 
Fondane (lon Pop), Portrete şi mitografii la Zoe Dumitrescu- Buşulenga (de 
moderatorul însuși), Să-z; trăieşti mitul pe propria piele: literalmente istoria 
lui lov (Emilian Galaicu-Păun). Un dialog filmat mai demult cu profesoara 
omagiată, la Văratec, a readus în memoria asistenţei imagini și idei ilustrând 
un preţios legat spiritual, un destin. 

În ziua secundă au fost prezentate, în același mod, alte comunicări pe tema 
mitului și mai ales a mitografiei. O primă sesiune, condusă de profesorul Ion 
Pop, a derulat texte despre Mesterul Manole — un mit doar la români (Cassian 
Maria Spiridon), Mit și teologie în literatura părintelui Anania (Florin Tupu), 
Timpul inițierii în „ Tinerețe fără bătrânețe şi viață fără de moarte” (Adrian Alui 
Gheorghe), comunicanţii ilustrându-și ideile şi prin texte poetice proprii. Altă 
sesiune, moderată de Lucia Cifor, a inclus texte mai subliniat teoretizante 
despre Istoria literaturii ca naraţiune epopeică: eroi fondatori (Iulian Costache), 
In illo tempore: discurs istoric şi metodă în proza politică eminesciană (Mihai 
Dorin), Receptarea lui Eminescu, de la mit la kitsch (loan Milică). Următoarea, 
condusă de Maria Șleahtiţchi, a fost structurată pe teme predilect literare, 
cu analize despre Evoluția narativă şi dramatică a mitului cosmogonic (Lucia 
Afloroaei), Câteva Antigone (Liviu Leonte), Fascinația umorilor: remanentele 
Antichității în tratatul „Passiones animae” de René Descartes (Rucsandra Ioana 
Dascălu), Mit și teatru poetic (Teodora Stanciu). Ultima, cu tentă de istoria 
artelor, condusă de profesorul Liviu Leonte, a prilejuit unele Reevaluäri 
moderne ale mitului în creația sculptorului lon Irimescu (G. Macarie) şi Câteva 

specificări în legătură cu circulația cântării putnene medievale la popoarele slave 
de est (Violina Galaicu-Păun), ambele texte aducând însemnate contribuţii la 
cunoașterea mitografiei noastre. 

La închidere, după cuvintele de perenă sapiență rostite de gazde 
(IPS Pimen, arhim. Melchisedec), au rostit alocuţii menite a sistematiza 
oarecum ideile emise în lucrări și în discuţiile aferente criticul Dan Hăulică, 
semnatarul prezentei relatări, precum şi doamna Teodora Stanciu, depozitara 
atâtor mărturii despre figura omagiată, şi cea care, din capul locului, s-a ostenit 
să-i valorifice sistematic opera. 

Simpozioanele de la Putna sunt numai o formă, esenţială desigur, fiindcă 
la aceste reuniuni anuale se adaugă editarea scrierilor respective şi Caietele 
de la Putna, care cer, pe lângă efort, o deplină competenţă, însușiri relevate 
la urmă de Ion Pop. Arhitectul acestui complex de manifestări, ştiinţifice şi 
pioase totodată, este desigur Dan Hăulică, preşedinte de onoare al Asociaţiei 
Internaţionale a Istoricilor de Artă, de la care porneşte și tema următoarei 
reuniuni (Geniu și memorie colectivă), pe linia unei fireşti complementarități. 

Dacă e să relevăm succint, pentru marele public, câteva idei cu valoare 
de permanenţă, ele s-ar putea defini prin apelul la caracterul viu, organic al 
mitului, prin exigenţa separării acestuia de imensa producţie de clișee și idei 
preconcepute care alimentează mitografia, astfel ca mitul să poată fi revendicat 
(cum preconiza și Mircea Eliade) ca un fapt viu, paradigmatic, în stare să 
reactiveze valorile perene. Lectura mitologizantă a istoriei şi a culturii e mereu 
necesară, fie şi ca antidot la excesele deconstrucţiei și demitizării din ultima 


jumătate de veac“. 


3 CF. Alexandru Zub, Istorie şi finalitate. În căutarea identității, laşi, Polirom, 2004, p. 17-106; 
Clio sub semnul interogației. Idei, sugestii, figuri, laşi, Polirom, 2006, p. 160-181. 

